
RHAGYMADRODD. 


Ui 


Nzp o ddiffyg parch i goffadwriaeth ein hybarch dad, yr oedasom 
. cyhyd, ar ol ei symudiad oddiwrthym, heb ysgrifenu y Cofiant hwn 
am dano. Talesid cymaint o sylw i'w hanes a'i nodwedd y pryd 
hwnw, drwy y wasg newyddiadurol, ac fel arall, fel nad ystyriem 
fod yn weddus i ni fod yn rhy frysiog i ymgymeryd â'r gwaith. 
Ofnem hefyd mai lled brin fuasai y defnyddiau at cyfansoddi Byw- 
graffiad a fyddai deilwng o hono. Heblaw hyn, gwelem cyn hir fod 
Cofiantau gwŷr tra enwog o'r un enwad ag yntau yn cael eu parotoi 
i'r wasg, megis eiddo Ambrose, Porthmadog; Williams, Llanwrtyd ; 
Caledfryn, “ Y Tri Brawd,” &c., fel y petrusem, rhag, wrth ychwanegu 
atynt yn ebrwydd, na byddai ein gwaith yn gymeradwy yn ngolwg y 
cyhoedd. 


Parod oeddym yn wir i roddi ifyny yr amcan yn gyfangwbl, os 
barnai ein cyfeillion mwyaf goleuedig mai hyny fyddai oreu., Ond 
gan y barnent hwy yn wahanol, beth oedd yn aros ond fod i ni ym- 
roddi o ddifrif at y gorchwyl? Hysbysid ni fod llaweroedd yn mhob 
cyfeiriad yn disgwyl wrthym ; ac elai rhai mor bell a hni y byddai 
yn waradwydd i ni hyd byth os gadawem i'r adeg hon fyned heibio 
heb ddarpar Cofiant addas am un yr oeddym dan gymaint o rwymau 
iddo, ac a gyflawnodd, meddid wrthym, gymaint o lafur apostolaidd 


ag odid un o'i gyfoeswyr parchedicaf o fewn y dalaeth. 

Ar ol edrych drwy y cof-lyfrau a'r papyrau a adawodd ar ol yn 
fanylach nag y gwnaethid ar y cyntaf, gwelem fod ar gael lawer o 
ddefnyddiau dyddorol, y buasai yn golled pe na chyhoeddasid hwy i'r 





byd. Cefnogid ni felly yn ein penderfyniad i fyned yn mlaen. 
Dylem grybwyll y gallasai rhanau neillduol o'r Cofiant fod lawer yn 

feithach nag y gwelir eu bod ; ond gan yr ystyrid iddo drwy ei fywyd 
fod yn “ ddyn y bobl,” amcanasom fod mor fyr a chryno gyda phob 
peth (ag a ystyrid yn weddus), yn y gobaith y gellid cyhoeddi y 
gwaith am bris a'i gosodai o fewn cyrhaedd y lluaws o'i hoffus gyf- 
eillion a'i edmygwyr. 


Yn mhlith y darnau desgrifiadol gaed o hono, yr ydys yn dal yn y 
bri mwyaf ysgrifau doniol Emrys a. Gwalchmai, y rhai gyda'u gilydd 
a ffurfiant Bennod, fel y credwn, o ddyddordeb anghyffredin yn y 
Cofiant. 


Dichon y dylem yma grybwyll am un gwall bychan a ddiangodd 
ein sylw, tra yn parotoi y gyntaf o'r Pennodau.  Awgrymasom iddo 
gael derbyniad fel myfyriwr i “ Athrofa” Caerfyrddin, pryd y dylasem 
ddweyd, “i'r Ysgol /amadegol, yr hon oedd yn nglŷn a'r Athrofa.” 
Gweddus yw i ni roddi gair o eglurhad hefyd gyda golwg ar un sylw 
a wnaethom yn nglyn â'r bregeth goffadwriaethol werthfawr â pha un 
y gwelodd y Parch. E. Herber Evans yn dda ein hanrhegu.. Dywed- 
asom i'r bregeth gael ei thraddodi ganddo yn Moriah, Porth Dinor- 
wig, y nos Sul wedi y claddedigaeth. Sonia yntau am ei waith yn ei 
thraddodi yn Pethel y Sul cyn hyny. Er iawn ddeall hyn, dylem 
ychwanegu yma ddarfod i Mr. E. draddodi yr un sylwadau i'r ddwy 


gynulleidfa, ar gais neillduol pobl lawer. 


Derbynied ein brodyr yn y weinidogaeth, a phawb oll a fuont 
gynorthwyol i ni yn mharotoad y gyfrol hon, ein diolchgarwch 
gwresocaf, am eu gwasanaeth gwerthfawr. 

Wrth ollwng y gwaith yn awr o'n dwylaw, ein dymuniad cywir yw, 
ar fod i fendith y nef ddilyn y darlleniad o hono yn Aelaeth, ac i 


laweroedd hefyd. 

HANES BOREUOL MR. GRIFFITH, SEF OI 
ENEDIGAETH HYD 1814. 


SyLw Arweiniol—Sir Gaerfyrddin — Lle ac Amser Genedigaeth y 
Gwrthddrych—Ei Rieni— Tanlan, Llanegwad — Ei ddychweliad at 
Grefydd—Y Society yn Ffynon-felen—EFi dderbyn yn Aelod Eglwysig 
—Yn dechreu Pregethu—Pant-teg— Yr hen Weinidog — Athrofa 
Caerfyrddin—Taith i'r Gogledd—Y Parch. D. Peter. 


YN ol trefn y llywodraeth ddwyfol, cedwir yr anrhyd- 
edd penaf ar gyfer y rhaia wnant y daioni mwyaf. “ A'r 
doethion a ddisgleiriant fel disgleirdeb y ffurfafen: a'r 
rhai a droant lawer i gyfiawnder, a fyddant fel y ser byth yn 
dragywydd.” Ni ddisgleiriant oll yn gyfartal, “ canys y mae 
rhagor rhwng seren a seren mewn gogoniant.” 'Tynged llawer 
dyn da fydd treulio ei oes mewn congl neillduedig, fel na ŵyr 
y byd o'r tu allan nemawr am dano. Rhan eraill, er meddu 
doniau hylithr, fydd disgyn yn gynar iddistawrwydd. Mewn 
amgylchiadau o'r fath, ychydig o ddigwyddiadau hynod fydd 
gan y bywgraffydd i'w cofnodi. Ond digwydda yn wahanol 
iawn gyda golwg ar ereill. Rhoddir yn eu ffordd fanteision 

anarferol i ymenwogi. Perchenogant ddoniau a'u gwnant yn 
wrthddrychau edmygedd gwlad o ddynion. Eu bywydau a 
fyddant lawn o ddigwyddiadau tarawgar a chyffrous ; gweith- 
redant ddylanwad pwysig mewn cylchoedd agos a phell; 
planant eclwysi, adeiladant gapelau, cynorthwyant mewn ad- 
fywiadau, teithiant drwy y siroedd, a daw eu henwau i fod 
yn eiriau teuluaidd ar fyrdd o aelwydydd. Eu cyfoeswyr a 
gydnabyddant eu gwerth, a'u holafiaid, oes ar ol oes, a an- 
rhydeddant eu coffadwriaeth. _ Yn ngoleu yr hyn a ysgrifen- 
wyd gan eraill am wrthddrych y Cofiant hwn, yr ydym yn 
rhydd i ddweyd fod iddo le dyrchafedig yn mhlith y dosbarth 
anrhydeddus hwn o ddynion. Er nad yn ddysgedig neu 
athrylithfawr, yr oedd efe yn bur, yn danllyd, a defnyddiol 
iawn. Treuliodd oes faith i wasanaethu yn benaf dim achos 
ei Waredwr bendigedig. Pregethai gyda hwyl a blas y Sab- 
bath olaf ond un y bu ar y ddaear. Yr oedd yn boblogaidd, 
yn fawr, ac îr ei ysbryd ar lân ei fedd. Wedi ei freintio yn 
helaeth drwy ei fywyd, efe a ddenai ““ mewn henaint i'r bedd 
fel y cyfyd ysgafn o ŷd yn ei amser.' 

Drwy enedigaeth, perthynai Mr. Griffith i Mh Gaerfyrddin, 
—sir a gafodd yr anrhydedd o fagu bechgyn nerthol lawer i 
ON yn mwâu heddwch. Yn Hanes Eglwysi Annibynol 
Cymru, crybwyllir iddo gael ei eni “ yn mhlwyf Llanegwad,” 
ger Caerfyrddin, a hyny ““ rywbryd o gylch y flwyddyn 1792.” 
Ond oddiwrth lythyr a dderbyniasom oddiwrth un o'r teulu, sef 
Mr. W. Griffiths, Felinllwyngwyn, gwelwn mai yn Rhiwfelen, 
plwyf Abergwili, y ganwyd ef. Y mae lle i goledd amheuaeth 
hefyd gyda golwg ar y flwyddyn y bu felly. Mewn nodiad a 
welir yn ei Ddyddlyfr am y flwyddyn o flaen yr hon bu farw 
ynddi, efe a. ddywed, “ Fy oedran yw 78, er y dydd cyntaf o 
Awst, yn y flwyddyn hon, 1872.” Os felly, rhaid mai yn 
1794 y ganwyd ef. Eithr y mae yn bosibl ei fod yn methu 

ychydig gyda golwg ar hyn, oblegid clywsom hynafgwr yn 
Llanelli, er's llawer blwyddyn yn ol, yn eglur awgrymu felly. 
Dywedai iddo gael ei dderbyn at fwrdd yr Arglwydd yr un 
Sabbath, ac iddynt ill dau gael eu geni hefyd yn yr un 
flwyddyn ; ac yn ol ei gyfrifiad ef, ymddengys mai tystiolaeth 
Hanes yr Eglwysi yw yr un agosaf i'r nôd. 

Fodd bynac, yr oedd yn hanu o deulu a ystyrid yn 
barchus drwy y wlad. Bi rieni oeddynt grefyddol a doeth. 
Ei dad oedd o'r un enw ag yntau, ac yn fab Rhiwfelen. Enw 
ei fam oedd Many, ac yr oedd yn ferch i deulu Melinllwyn- 
gwyn. Bu iddynt bedwar o blant, sef dau fab a dwy ferch. 
Cawsant y mwynhad o weled y rhai hyn yn tyfu i fyny fel 
planhigion olewydd oddeutu eu bord. Yn mhen amser, 
troisant allan, gan ymsefydlu a dwyn i fyny deuluoedd mewn 
gwahanol gyfeiriadau. Gwelsant ddyddiau da, a chawsant 
eu bendithio yn helaeth o ran eu hamgylchiadau tymhorol; 
ond erbyn hyn y maent oll wedi disgyn i lwch angeu, a'u lle 
nid edwyn ddim o honynt mwy. 

Yn mhen ychydig flynyddau wedi genedigaeth gwrthddrych 
ein Cofiant, symudodd ei rieni o Rhiwfelen, gan ymsefydlu yn 
TANLAN, O fewn plwyf Llanegwad. Yma yr oedd ganddynt, 
gyda thy, dyddyn bychan dymunol. Saif yn ngwaelod cwm 
prydferth yr olwg arno, ac yn y pellder o chwe' milldir neu 
well o dref Caerfyrddin. Y mae ar bwys y lle gapel da, gyda 
mynwent helaeth yn perthyn i'r Bedyddwyr. Y mae encyd o 
ffordd oddiyno i'r Pant-teg, lle yr clai teulu Tanlan gyda'u 
eilydd i addoli y pryd hwnw. 

Beth o fanteision addysg gyffredinol a. fwynhaodd, neu 
a chwenychodd, pan yn fachgen, nis gwyddom; ond 
diau y gwnelai ei rieni eu goreu drosto yn mhob modd, gan 
ofalu yn benaf am ei hyfforddi yn mhethau yr efengyl; 
oblegid yr oeddynt yn bobl a ystyrid yn grefyddol iawn. 

Nid ydym yn rhyfeddu gan hyny iddo deimlo yn gynar 
“nerthoedd y byd a ddaw” yn gweithio ar ei feddwl. Bu 
dan argyhoeddiadau o'r fath ddwysaf cyn ymuno âg achos 
crefydd. Am beth amser, ymddangosai fel pe yn ngafael 
rhyw ddyryswch meddyliol. Yr oedd wedi cael barn angeu 
ynddo ei hunan. Ystyriai ei fod yn bechadur haeddianol o 
ddamnedigaeth. Yr oedd ei gydwybod fel y ddraig, a'i 
fynwes yn danllwyth o euogrwydd. — Dygasid ef i deimlo felly 
drwy ddigwyddiad lled ddieithr yn ei hanes. Clywsom ef ei 
hun yn cyfeirio at y tro fwy nag unwaith. Adroddwn yr 
hanes yn awr yn ngeiriau ei garenydd, Mr. W. Griffiths :— 

«< Anfonodd ei dad ef i'r Felingwm i ymofyn eisin neu 
rywbeth. Yntau a aeth, a phrydnawn Sadwrn ydoedd. Yr 
oedd yno rywrai a chanddynt waith crasu ar yr odyn, a 
chymhellwyd ef i aros gyda hwy i grasu y noswaith hono. 
Rhwng bodd ac anfodd fe arosodd ; ond wedi iddi ddyfod yn 
foreu Sul, aeth yn ofidus iawn gan ofn ei dad, ac oblegid 
halogi part o'r Sabbath. Ac adref yr aeth, a'i bac ganddo; 
yna i'r gwely ag ef yn go ddistaw. Fe'i galwyd i godi, ond 
| yr oedd wedi myned yn sal iawn. Bu yn y gwely am ddau 
fis. Yr oeddynt yn ffaelu cael gydag ef godi. Tua phen y 
ddau fis, yr oedd society gerllaw yno, mewn tŷ anedd o'r enw 
Ffynon-felen, gyda hen wraig yn byw ynddo. Fel yr oedd 
ei dad yn parotoi i fyned i'r cwrdd, dywedai y bachgen claf, 
€ Fe ddeuaf finau i'r cwrdd,' ac ymaith yr aethant ill dau. 
Wedi myned yn mlaen â'r society am amser, gofynwyd rhyw- 
beth i David Griffith. Cododd yn union, a dywedodd ei fod 
wedi meddwl am society mai carchar oedd hi, “ond erbyn hyn, 
eb efe, “ 'rwi'n gweled mai gollyngdod i gaethion gydd yma,' 
ac fe gydiodd. yn y cadach coch oedd am ei ben yn dyfod i'r 
cwrdd, gan ei daflu draw oddiwrtho. Ac yn y cwrdd yma y 
cafodd ei dad wybodaeth o'i ddolur yr holl amser, Dyna 

ydoedd, Cydwybod yn pallu bod yn dawel ar ol bod o hono 
nos Sadwrn a bore Sul yn ymdroi gyda y rhai oedd yn crasu 
yn y felin.” 

Adgofir ni yma am hanes troedigaeth y diweddar Barch. 
D. Williams, Llanwrtyd, yr hwn oedd yn berthynas agos iddo 
yn ol y cnawd, ac yn dwyn tebygolrwydd mawr iddo o ran 
person a nodwedd. Megis y cofia y rhai a ddarllenasant 
Gofiant Mr. Williams, cyflawni yr hyn a ystyriai yn bechod 
rhyfygus ar y dydd cysegredig a'i cododd yn storm yn ei 
gydwybod yntau ; neu yn hytrach, a fu yn achlysur drwy ras 
Duw i beri iddi fod felly. Cafwyd ef gyda dau eraill yn 
chwareu ar y Sabbath ; ymosodwyd arnynt yn dra ffyrnig gan 
““ eneth esgyrniog.” Dan y curfeydd, temtiwyd yntau i 
wneyd defnydd o lw ysgeler, yr hyn ni wnaethai erioed o'r 
blaen. Ar ol hyn, megis y cofir, danodai y gelyn yn barhaus 
ddarfod “iddo regu, a hyny ar y Sabbath.” Bu yn 
dymhestlog iawn ar ei feddwl am gryn amser, fel nad allai 
ymborthi, chwareu, na chysgu fel arferol. O'r diwedd, 
gwawriodd dydd hyfryd ar ei enaid. Tuag un-ar-ddeg oed 
ydoedd ef y pryd hwnw. Ac nid oedd y bachgen o Danlan 
ryw lawer yn hŷn, feddyliem, pan oedd yn gyfyngder enaid 
arno yntau oherwydd camweddau yn gyffelyb. Beth ydym i 
gasglu oddiwrth y ffeithiau hyn ? _ A oedd yr hen grefyddwyr 
tua diwedd y ganrif o'r blaen, a dechreu hon, yn fwy dyfal i 
ddysgu eu plant i ofni digio Duw drwy halogi y Sabbath ? 
Yn Hanes yr Eglwysi Annibynol, gwelwn grybwylliad am 
Eglwys y Pant-teg yn yr hen amser, ei bod “* yn nodedig am 
ei heddychlonrwydd, ei ffyddlondeb i gynulliadau y tŷ, a'i 
gofal am gadw y Sabbath.” _ Oni chawn yma y rheswm paham 
y teimlai mab y bobl ffyddlawn o Tanlan y fath ofid am ddwyn 
o hono faich o'r felin ar foreu dydd Duw? Byddai yn dda 
pe gwelid eglwysi eto yn ymenwogi mwy yn yr un cyfeiriad. Y 

mae cyfraith y Sabbath yn cael ei diystyru i raddau gormodol 
yn ein mysg. _ Beth a argoelir drwy deneuder y cynulliadau 
ar foreuau Sabbathau, mewn aneirif leoedd, yn, y cyfnod 
presenol? Os yw Cymru i gael ei chadw rhag myned yn ol 
mewn moesoldeb a chrefydd, rhaid i broffeswyr ymsanct- 
eiddio yn fwy, a dyscu eu plant i wneuthur felly hefyd, ar y 
dydd Sabbath. 

Ar oly gyfeillach fythgofus hono yn nhŷ yr hen chwaer 
o Ffynon-felen, ymddengys i wrthddrych ein Oofiant ddyfod 
i fwynhad o orphwysdra hyfryd i'w enaid. Yn debyg i lestr 
a gurasid yn drwm ac yn hir gan y dymhestl, cyrhaeddai 
borthladd tangnefedd o'r diwedd. Yr oedd ei benderfyniad 
yn awr yn gryf a llawn o du yr Arglwydd. Ymawyddai am 
ddyfod i'w dŷ, eistedd wrth ei fwrdd, a gwledda ar y dan- 
teithion a geid yno. Nid hir wedi hyn y bu heb gael ei 
dderbyn yn gyflawn aelod o'r eglwys yn y Pant-teg, pryd y 
gweinyddai yr hybarch Thomas Davies, enw a choffadwriaeth 
yr hwn cedd anwyl a pheraidd iawn iddo byth ar ol hyny. 
Yr oedd yn beth mawr yn ei olwg o hyd ddarfod iddo gael y 
fraint o ymaelodi mewn eglwys yr oedd y fath hynafiaeth ac 
urddas yn perthyn iddi. Cychwynasid yr achos Annibynol 
yn y lle mor bell yn ol a'r flwyddyn 1669, a hyny yn benaf 
fel yr ymddengys drwy lafur yr hyglod Stephen Hughes. Ar 
ei ol ef, dacth eraill yno i lafurio, ac yn eu plith Mr. Christmas 
Samuel, yr hwn a fu yn weinidog i'r eglwys am yr ysbaid 
maith o 59 o flynyddau. Bu ei olynydd, enw yr hwn ydym 
newydd grybwyll, yn gweini yno drachefn am 48 o flynyddau, 
sef cant ac un rhyngddynt ill dau! O'r dechreu, yr oedd 
cymeriad yr eglwys yn loyw, a mawr fu heddwch ei mheibion 
oes ar ol oes. O galon, yr ydym yn dywedyd yma, Parhaed 
felly am ganrifoedd eto ! 

Ysgrifenai un o'i berthynasau atom i ddweyd ei fod yn 

meddwl iddo ddechreu pregethu yn union ar ol ymuno 
â'r eglwys. Ond gwelir oddiwrth y nodiad canlynol a gymerir 
allan o'i Ddyddlyfr am 1872, fod hyny yn gamgymeriad :— 
““ Cefais fy nerbyn i gymundeb pan oeddwn yn 12 mlwydd 
oed, a dechreuais bregethu pan yn un-ar-bymtheg oed, yn y 
Pant-teg, Swydd Gaerfyrddin.” 

Rhaid y credid fod ynddo gymhwysderau Sn anh at 
bregethu pan yr anocid ef i ymaflyd yn y gwaith mor foreu. 
Teimlai ei hen weinidog y dyddordeb mwyaf ynddo, gan roddi 
iddo bob calondid i fyned rhaeddo. Ofnai yn fawr wrth 
feddwl am sefyll ì fyny o flaen cynulleidfa y Pant-teg yn y 
cymeriad o bregethwr am y tro cyntaf. Oherwydd hyn ni 
allodd ddal ati cyhyd ag y meddyliasai. Fodd bynag, nid aeth 
llawer o amser heibio heb fod dynion yn gweled ei fod “ yn 
feistr y gynulleidfa ” lle bynag y delai. Yr oedd ei ddoniau 
yn swyno pawb, a'i glod yn yr holl eglwysi o amgylch. Yr 
oedd ei lwyddiant yn peri llawenydd i luoedd, ond i neb yn 
fwy na'i anwylaf hen weinidog. Un oedd ef a hoffid gan 
bawb. Bu yn dra llwyddianus yn ei weinidogaeth. Ym- 
ddengys mai pregethwr goleu a dengar ydoedd. Yr oedd 
mewn gwth o oedran pan ddechreuai gwrthddrych y Cofiant 
hwn bregethu, ac ni bu fyw yn hir ar ol hyny. Cyn bod y 
naill wedi ymsefydlu yn Bethel, Sir Gaernarfon, yr oedd y 
llall wedi cyrhaedd tŷ ei hir gartref yn mynwent y Bwlch- 
newydd, Sir Gaerfyrddin. 

Naturiol oedd i'r pregethwr ieuanc o'r Pant-teg deimlo 
awydd, a chael ei anog i wneyd cais am dderbyniad i Athrofa 
Caerfyrddin, gan ei bcd mor agos, a than ofal y fath ddysg- 
awdwr a'r Parchedig DAv1p PETER. Nis gwyddom hyd sicr- 
wydd pa bryd y derbyniwyd ef i'r Athrofa. Yn y llythyr y 
dyfynwyd o hono yn barod, dywedir mai dwy flynedd y bu ef 
yn yr Athrofa. Os cywir hyn, rhaid mai yn 1812 y bu felly, 

gan ei fod yn dechreu ar ei lafur gweinidogaethol yn Bethel 
cyn diwedd 1814... 

Tra eto yn fyfyriwr yn Nghaerfyrddin, bu ef ac un arall ar 
daith bregethwrol drwy ranau o'r Gogledd. Nis gwyddom 
pwy oedd ei gydymaith, na pha beth a ddaeth o hono. Tyn- 
odd sylw mawr ar gyfrif pereidd-dra ei ddoniau yn ystod 
y daith hono. _ Yr hybarch John Evans, o Amlwch, gan gyf- 
eirio at ei ymddangosiad a'i ddull y pryd hwnw, a ysgrifenai 
er's llawer blwyddyn yn ol fel y canlyn :—*““ Yr oedd yr olwg 
arno yn fachgenaidd, er ei fod yn dâl iawn, a'i agweddiad yn 
syml a gostyngedig. Ymddangosai yn iach, ac yr oedd ei 
wisg yn weddus, a phob peth o'i gwmpas yn daclus. Yr 
oedd ei ymddangosiad yn rhoi ffafr iddo gan y gynulleidfa. 
Yr oedd ei barabl yn feistrolaidd heb fod yn hyf, a'i lais mor 
dyner a'r dwsmel, ac mor soniarus a'r udgorn.” Wrth 
ddychwelyd o'r daith hono, cafodd glefyd trwm, fel y dygwyd 
cf hyd at byrth angeu. Bu yn gorwedd am wythnosau yn 
Hirnant, gerllaw Penybontfawr, Sir Drefaldwyn. Dangoswyd 
iddo fwyneidd-dra mawr gan y teulu a breswylient yno, a 
thrwy ffafr Rhagluniaeth gwellhaodd yn drwyadl, canys yr 
oedd iddo lawer o waith eto i'w gyflawni cyn gadael y ddaear. 

Bu ei arosiad yn Athrofa Caerfyrddin o ddirfawr les iddo. 
Carasai mewn blynyddoedd dyfodol ei fod wedi aros yno yn 
hŵy. Teimlai ofid am na fuasai wedi ymberffeithio mwy 
yn yr iaith Saesneg, fel ag i allu llefaru ynddi yn gyhoeddus 
heb drafferth. Er y cynyddai mewn dysg, nôd uwchaf ei ym- 
gais oedd rhagori fel pregethwr yn mhlith y Cymry. I'w 
ysbryd yn hytrach nag i'w ddeall y deilliai y daioni penaf 
drwy ei arosiad yn Nghaerfyrddin. Yr oedd dyfod i gyfar- 
fyddiad agos âg athraw a gweinidog o nodwedd Mr. Peter yn 
beth mawr i ddyn ieuanc a ymawyddai am ddisgleirio yn y 
weinidogaeth fel efe. Ni ellid ei adnabod heb ei hoffi a'i 

edmygu. Yr oedd mawredd yn ei ymddangosiad a hawliai 
iddo barchedigaeth cyffredinol. Ei fedr fel athraw ydoedd 
fawr, ond ei lwyddiant fel gweinidog yn hynotach fyth. Daeth 
eglwys Heol Awst dan ei ofal ef i fod yn enwog iawn mewn 
rhif a dylanwad. Yr un fwyaf pendefigaidd a berthynai i'r 
enwad yn Nghymru ydoedd. Er nad oedd ei dalentau 
pregethwrol yn rhyw nodedig o orwych, yr oedd ei ymrodd- 
iad yn fawr, a'i fedr i gymhwyso y gwirionedd at ddeall a 
chydwybodau ei wrandawyr bron yn ddihafal. Yn Hanes yr 
Eglwysi Annibynol dywedir, “ Yr oedd yn Mr. Peter gyd- 
gyfarfyddiad o wahanol ragoriaethau a'i gwnai yn un oT 
gweinidogion mwyaf defnyddiol a llwyddianus yn ei oes. Nid 
oedd yn meddu athrylith a doniau hyawdl y fath ag a'i 
gwnelai yn bregethwr poblogaidd, ac nid oedd tlysni celfydd- 
ydol yn ei bregethau y fath ag a swynai ei wrandawyr, na 
tharawiadau cyífrous i'w brawychu a'u dychrynu; ond yr 
oeddynt yn meddu y fath symledd ac eglurdeb, fel nad oedd 
yn bosibl i neb a wnai y sylw lleiaf beidio eu deall. Yr oedd 
ei agwedd yn syml a phrydferth, ei iaith yn bur a dirodres, 
ei lais yn gryf a pheraidd, a'i ysbryd yn llawn sobrwydd a 
difrifoldeb.” Gan fod Mr. Peter yn foneddwr trwyadl, nis 
gallai lai na bod yn dyner wrth bob myfyriwr teilwng a 
ddeuai i'w athrofa. Bu yn noddwr tirion iawn i wrthddrych 
y Cofiant hwn. Y canlyniad hapus oedd, nad allai ymddiddan 
nemawr yn nghylch Mr. Peter, yn enwedig tua diwedd ei oes, 
heb i'w deimladau gyffroi, a'i lygaid ymlenwi o ddagrau. 

O'I YMSEFYDLIAD YN BETHEL YN 1914, HYD 
DDIWEDD 1821. 


HAues Dechreuad yr Achos yn Bethel—Llafur Dr. Lewis, Griffiths, 
Caernarfon, a Hughes, Saron—Cynydd, a Rhagolygon—Dyfodiad 
Davies, wedi hyny o'r Pant-teg, i'r Cylch—Ei Lafur a'i Boblogrwydd 
— Mr. Griffith yn dyfod yn eile—Yr Hanes ganddo Ef ei Hun—Yr 
Aelodau a roddent yr Alwad Iddo—Ei Urddiad—Ffyddlondeb yr 
Hen Weinidogion—Cyffes yr Urddedig—Rhai yn ymofyn Lle yn 
Seion—Taith Gasglyddol drwy Ranau o'r Deheudir—Dychweliad 
Buddugoliaethus—Tori Pen y Ddyled—Evans, Amlwch—Marwol- 
aeth Griffiths, Caernarfon—Yn Ymweled â Manchester—Ei Briodas. 


BETHEL sydd addoldy a saif yn nghwr isaf plwyf Llanddein- 
iolen, yn ymyl y ffordd a arweinia o Gaernarfon, drwy Bentir, 
i Bethesda. Y pellder o Gaernarfon gydd rywbeth fel tair 
milldir. Mae yr addoldy presenol yn dra gwahanol, o ran 
maint ac ymddangosiad, i'r capel cyntaf a godwyd ar y llan- 
erch. Mae holl wyneb y fro hefyd wedi cyfnewid er y pryd 
hwnw, a'r boblogaeth wedi ymchwyddo yn ddirfawr. 

Ni ellir adrodd hanes dechreuad yr achos Annibynol yn 
Bethel, heb ddwyn i mewn enw yr hyglod Dr. Lewis. Pan 
yn gweinidogaethu yn Nghaernarfon, arferai bregethu yn awr 
ac eilwalth mewn gwahanol leoedd yn y plwyf dywededig— 
Llanddeiniolen. Yn raddol, enillwyd rhai o drigolion cwr 
isaf y plwyf i gofleidio crefydd drwy ei weinidogaeth, a 
chawsant eu derbyn yn aelodau eglwysig yn Mhendref, Caer- 
narfon. Er hyny, yr oedd tywyllwch ysbrydol i raddau mawr 
yn gordoi y gymydogaeth. Y preswylwyr, can mwyaf, a gas- 

haent addyg, ac a ddilynent arferion llygredig ac iselwael. 
Dirmygent yn naturiol y neb a amcanai at eu diwygio. Oblegid 
hyn, ni thybid yn addas ceisio sefydlu cymdeithas grefyddol 
yn y fro am gryn amser. Ond yr oedd cyfnod gwell yn ymyl 
gwawrio. “' Gair Duw nis rhwymir.” Teilynga coffhad mai 
gwraig weddw dlawd, yn byw mewn lle o'r enw Coedbolyn 
Bach, a agorodd ei thŷ gyntaf er sicrhau pregethiad cyson o'r 
efengyl yn yr ardal. Wedi iddi farw, symudwyd i'r Ddol- 
ddeuto, ffermdŷ ychydig yn nes i Gaernarfon na_ Bethel, 
a adwaenir yn awr wrth yr enw talfyredig “ Y Ddol.” Erbyn 
hyn, dechreuai rhagfarnau y bobl doddi ymaith, a'r gwran- 
dawyr beunyddiol a amlhaent mewn rbif. Yn mhen amser, 
deallid fod rhai ohonynt dan arcraífiadau dwysion yn nghylch 
eu cyflwr ysbrydol. Bellach, calonogid y Parchn. J. Griffith, 
Caernarfon, a W. Hughes, Saron, i ffurfio yno eglwys. Yr 
oedd Dr. Lewis erbyn yn awr wedi ymsefydlu mewn cwr arall 
o winllan ei Arglwydd. 

Credid fod yr achos dai gynyddu yn y fro. Yr oedd y 
rhagolygon yn gloewi yn barhaus. Meddyliwyd mai da fuasai 
cael capel'i addoli ynddo. Oddiar hyn, penderfynodd y Parch. 
J. Griffith brynu darn o dir, er cario y meddylddrych allan. 
Gwnaed felly yn y flwyddyn 1810. Er nad oedd y capel ond 
bychan, credid y buasai yn ddigon o faint am yr oes hono. Yn 
mhen tair blynedd, gwelid fod angen am ei helaethu. Gwenai 
y nefoedd ar y gwaith. Deuai Bethel i fod yn ganolbwynt 
dylanwad cryf er daioni ; cyrchai rhai yno o bellder mawr, fel 
yr oedd pob lle i gredu y ceid achos blodeuog i'r Arglwydd 
yno rywbryd. 

Yn y cyfnod hwn o'i hanes, gwelid nad allai y Parch. J. 
Griffith wasanaethu yr achos megis cynt. Yr oedd maes ei 
lafur yn eang, a'i iechyd heblaw hyny yn pallu. Am hyny, 
anfonai i Gaerfyrddin am rywun i'w gynorthwyo. Cafwyd 

un teilwng, nid neb amgen na'r Parch. D. Davies, wedi hyny 
o'r Pant-teg, ac olynydd y Parch. D. Peter fel athraw yn 
Nghaerfyrddin. Wedi bod yn llafurio dros enyd yn y cylch, 
urddwyd ef yn Nghaernarfon yn Medi, 18183. Safai yn uchel 
iawn yn ffafr ei wrandawyr. Pregethai yn fywiog,a thanllyd 
hefyd ar amserau. _ Yr oedd yn boblogaidd anarferol drwy yr 
holl wlad. Clywsom am dano yn dyfod i Bethel ar Sabbath- 
au teg yn yr haf, ac yna, ar ol gweled fod y capel yn rhy 
lawn, trôai allan gyda'r Beibl dan ei gesail, a dywedai yn 
brysur, “ Gadewch i ni fyned i'r awyr agored, ni ellir llefaru 
na gwrando mewn lle fel hyn.” _ Dilynai y bobl ef yn ewyllys- 
gar, ac yna, oddiar safle gyfleus, pregethai nes byddai y 
chwys yn disgyn yn ddafnau oddiar ei wyneb, a'r bobl yn y 
teimlad hyfrytaf yn gwrando. 

Er fod y cynulliadau yn fawrion ar y Sabbathau, ychydig 
oedd nifer y cymunwyr, a llesg oeddynt yr ymdrechion a 
wneid er symud y ddyled oedd ar y capel,—dyled a ystyrid 
yn drom iawn y pryd hwnw. Yn wyneb hyn, anogid y Parch. 
D. Davies i fyned drwodd i'r Deheudir i gasglu at leihau 
y ddyled. Tra ar ei daith, derbyniodd Mr. Davies alwad 
o'r Pant-teg, â'r hon, megis y crybwyllwyd eisoes, y bu iddo 
gydsynio. Parodd y newydd am hyn siomedigaeth a thrist- 
wch dwys i'r cynulleidfaoedd yn Nghaernarfon a'r amgylch- 
oedd. Bellach, nid oedd gan yr hynafgwr parchedig Mr. 
Griffith ond anfon at y Parch D. Peter, i ofyn ai nid oedd 
oedd ganddo yn yr Athrofa ryw wr ieuanc o gyffelyb ddoniau 
ac ymroddiad a ddeuai i gymeryd lle Mr. Davies. Y canlyn- 
iad fu i Mr. Peter ei anog i ysgrifenu at wrthddrych y Cofiant 
hwn. Anfonai Mr. Griffith ddau lythyr ar ei ol, y naill wedi 
ei gyfeirio i “' Castell-pren,” ac i fod yn ngofal “Mr. C. 
Jones, Draper, Llanfyllin,” a'r llall i ofal y Parch. D. Peter, 

Caerfyrddin. Mae y ddau lythyr eto ar gael, ac fel hyn y 
darllenant:— 


Bangor Street, Carnarvon, 


August 13, 1814. 
DEAR FRIEND,— 


As Mr. D. Davies is shortly about to leave us, I shall 
immediately want an assistant preacher. I will do all I can to assist 
you in the school. If you can come for six months on trial, I shall 
take care to satisfy you. _ If you can comply with this, I would wish 
you to be here by the first or second Sunday in September at all 
events, that Davies may collect a little, before he leaves, for the 
chapel in the country. 

Your answer without delay, directed as above, 
I am, dear Sir, yours truly, 
JOHN GRIFFITHS. , 


Dodasom y llythyr gerbron heb newid sill na llythyren. 


Yn Saesneg yr arferai Mr. Griffiths ohebu acos bob amser. 
Ei lawysgrif oedd glir a phrydferth nodedig. Y mae o'n 
blaen lythyr a ysgrifenid i amcan cyffelyb, dri diwrnod yn 
ddiweddarach, o'r Capel Helyg, yn Eifionydd. BErfynid am 
iddo ddod yno i wasanaethu am dymor gyda rhagolwg ar ei 
sefydliad yn y lle fel gweinidog. Mae y llythyr hwn eto yn 
Saesneg, gydag iaith a llawysgrif ragorol. “Tybiwn mai 
gwaith un a fu yn gyfaill gwresog iddo tra fu byw ydoedd, 
sef y diweddar Mr. John Thomas, Chwilog (Sion Wyn c 
Eifion). Ond yr unig enwau wrth y llythyr yw eiddo Salmon 
Thomas, a David Jones, Brynllefrith, at yr hwn yr oedd yr 
ateb i fyned. 

Ond tua Bethel yr oedd meddwl y myfyriwr ieuanc o Gaer- 
fyrddin yn tueddu. Gallasai daro ar leoedd llawer mwy 
addawol y pryd hwnw. A phaham nad aethai ef iddynt? 
Oni allwn dybied fod ei le a'i ran yn cael eì apwyntio i ddyn 
da yn awr, megis i Abraham gynt pan yn troi allan o Ur y 
Caldeaid? Os penodir eu cylchoedd i'r planedau fry,—i 

Mercher, Sadwrn, a Gwener— paham na allwn hefyd ei 
dderbyn fel gwirionedd safadwy fod y Duw mawr a_wna felly 
yn penodi hefyd i'w holl wir weinidogion eu lle, eu gwaith, 
a'u hamser, fel nas gallant fyned, nac aros, na throi ymaith 
ond fel y gorchymyn Efe? Y deddfau drwy y rhai y dygir 
hyny o amgylch ydynt yn wahanol, mae'n wir; anianyddol 
yn y naill gyfeiriad, moesol yn y llall, ond yr oll mor an- 
wrthwynebol yn nghyfrif y nefoedd a'u gilydd, Fodd bynag, 
tua Bethel, yn yr amgylchiad hwn, yr oedd y golofn yn 
arwain, ac yno y penderfynwyd pabellu. Wele ddesgrifiad 
o'r modd y bu gan wrthddrych y Cofiant ei hun. Yr ydys 
yn dyfynu allan o bapyr a ddarllenwyd ganddo, ar gais ei 
frodyr, yn un o Gyfarfodydd Chwarterol Cyfundeb Gogleddol 
Sir Gaernarfon, yn 1869 :— 


“ Yn nechreu y flwyddyn 1814, aeth y Parch. D. Davies allan i 
gasglu at gapel Bethel; a phan ar ei daith, cafodd alwad unfrydol 
gan eglwysi Pant-teg a Peniel, gerllaw Caerfyrddin, i ddyfod i'w 
bugeilio yn yr Arglwydd. Derbyniodd yntau yr alwad, symudodd 
yno i fyw, parhaodd yn ffyddlawn, a chafodd achos i lawenhau am fod 
yr Arglwydd yn bendithio ei lafur. Wedi i Mr. Davies ymadael, 
gan fod y Parch. J. Griffith mewn angen am un i'w gynorthwyo, efe 
a anfonodd at y Parch. D. Peters,* athraw Coleg Caerfyrddin, i ofyn 
a oedd gydag ef ryw wr ieuanc yno a ddeuai allan yn gynorthwywr 
iddo ef. Anfonodd Mr. Peters yn ol i ddyweyd fod ganddo un a allai 
gymeradwyo, a da os cai ef ar ei feddwl ddyfod. _ Efe ydoedd darllen- 
ydd y papyr hwn, sef David Griffith, mab i David a Mary Griffith, 
Tanlan, Llanegwad, ger Caerfyrddin, aelodau o eglwys Pant-teg. 
Felly anogodd Mr. Peters fi i ddyfod, ac ar ddymuniad y ddau wcin- 
idog enwog hyn y daethum i Gaernarfon. bPregethais yno ac yn 
Bethel y Sabboth cyntaf yn Hydref, 1814. Dymunai Mr. Griffith a'r 
bobl i mi aros am ysbaid o amser i lafurio yn y cylch, fel y delem yn 
fwy cydnabyddus â'n gilydd. Cyn i amser y prawf ddyfod i fyny, 


*Y mae yr enwau hyn weithiau gyda, ac weithiau heb yr s ar y diwedd, am 
hyny nid oes genym ond eu hysgrifenu yn ol fel y digwyddom eu cael. 

daeth y bobl i'm hoffi i, a minau y bobl, i'r fath raddau fel mai an- 
hawdd oedd meddwl am ymwahanu. Derbyniais alwad unfrydol a 
chalonog o Bethel; ond oherwydd yr olwg wael oedd ar, yr achos, 
gwrthodais gymeryd fy urddo nes cael gweled pa un a ddaliai y 
gwrandawiad ai peidio. Tua phen blwyddyn, gan fod y gwrandawyr 
yn parhau i gynyddu, boddlonais gymeryd fy urddo i gyflawn waith 
y weinidogaeth.” 








Oddiwrth lythyr arall a gawsom yn mysg ei bapyrau, 
gwelwn iddo, yn bur fuan ar ol dyfod i Bethel, dderbyn 
gwahoddiad taer i ymsefydlu yn Lleyn, yn hytrach nag yn y 
fan lle yr oedd. Boneddwr yn trigianu yn y cwr hwnw o'r 
sir a ysgrifenai dros eraill, y rhai, fel y dengys y llythyr, 
oeddynt awyddus iawn am gael i'w plith bregethwr ieuanc 
gorlawn o ysbryd cenhadol. Dadleuai yr ysgrifenydd yn dra 
doniol dros fod iddo symud ar unwaith. Yn Saesneg yr ys- 
grifenai yntau. Anhawdd peidio gwenu uwchben rhaiym- 
adroddion a geir ynddo. Hônai yr elai ef yn ddiog a diwaith 
yn Bethel ; nad oedd yno ond un gymdeithas grefyddol iddo 
i'w bugeilio, pryd yr oedd yn Lleyn bedair wedi eu ffurfio yn 










barod, ac o ganlyniad y caffai yno y fath gyflawnder o waith 
pregethu, ymweled â'r cleifion, ac adeiladu yr eglwysi, fel y 
byddai yn ei “celestial element” drwy y flwyddyn. Dibenai 
trwy ddweyd fod Bethel, yn ol ei farn ef, yn gymhwysach lle 
i hen ddyn nas i ddynieuanc fel efe. Ond gan nad o ba gyfeir- 
iadau y deuai galwadau tirion o'r fath, nid dichonadwy oedd 
peri iddo newid ei feddwl. Wrth ddyfod i Bethel, yr oedd 
fel wedi clywed llais o'i ol yn dywedyd, “ Bwrw dy fara ar 
wyneb y dyfroedd, canys ti a'i cei ar ol llawer o ddyddiau.” 
Nifer yr aelodau yn bethel ar y pryd oedd tri-ar-ddeg. Y 
maent oll er's talm wedi eu rhifo yn mhlith y meirw. Ni 
chymcr lawer o le i ni ddodi eu henwau i lawr, bydd hyny yn 
foddhaus i lawer, heblaw eu perthynasau ydynt yn awr ar 
wasgar yma a thraw. Y maent fel y canlyn :—Ellis Thomas, 





















16 PENNOD II. 


Ysgolfeistr, a'i wraig Martha; John Roberts, Greuor ; 
Robert Evan, Ddol, ac Elizabeth ei wraig; David Williams, 
Pensarn ; Owen Jones, Cefn Mawr; John Thomas, Ty Coch, 
a'i wraig; William Rowlands, Tyddyn Perthi; Catherine 
Jones, Tyddyn Slaters; Ann Williams, Bodanrheg; ac Ellin 
Morris, Tyddyn Gwndwn. Cadwai eu hen weinidog restr o'r 
enwau hyn mewn amryw o'i lyfrau gyda gofal a serch neill- 
duol. Anfynych y gallai son am danynt yn gyhoeddus heb i 
ddagrau dreiglo dros ei ruddiau. 

Ymddengys fod Urddo yn fater pwysig iawn yn ngolwg 
gweinidogion yn y dyddiau gynt, a bod gofal mawr yn cael ei 
ddangos ganddynt yn y ffordd o barotoi meddyliau y bobl, ac 
i sierhau cydymdeimlad cyffredinol drwy y wlad pan fyddai 
Urddiad i gymeryd lle. Y mae yn awr o'n blaen lythyr yn 
llawysgrifen Mr. Griffith, o Gaernarfon, a oedd i fod yn gyn- 
llun o “Anerchiad” oddiwrth yr eglwys yn Bethel yn nghylch 
yr Urddiad oedd i gymeryd lle yno “ At Eglwysi yr Ym- 
neillduwyr, a'u Parchedig Weinidogion yn gyffredinol, ond at 
y Gymanfa yn neillduol.” _ Nid oes yn y llythyr un awgrym- 
iad yn nghylch y lle yr oedd y Gymanfa hono i fod. Y 
dyddiad arno yw Mai 29ain, 1815. Mae y llythyr yn rhedeg 
fel y canlyn :— 

“ Barchedig Dadau a Brodyr yn yr Arglwydd,— 

“Yr ydym yn anfon atoch hyn o linellau i amlygu ein 
dymuniad i ni gael yr uchel fraint o'n derbyn a'n cymeradwyo fel 
cyfran egwan o gorph proffesedig Crist yn eich plith, gan obeithio y 
cawn eich ymgeledd a'ch cyfarwyddiadau pa fodd i ymddwyn yn y 
berthynas efengylaidd yn ddidramgwydd i eglwysi Duw, ac er 
gogoniant i Grist, Pen yr Eglwys.—Yr ydym wedi profi fod yr Ar- 
glwydd yn dirion iawn yn danfon atom ei genhadon i'n porthi ni â 
bara'r bywyd dro ar ol tro, diolch iddo ; ond yn neillduol yr ydym dan 
rwymau i ddiolch am y cenad ffyddlawn ag sydd yn awr yn llafurio 
yn ein mysg, sef Mr. David Griffiths, gweinidogaeth pa un sydd nid 
yn unig yn fendithiol i ni fel eglwys, ond hefyd yn dra derbyniol 

trwy yr holl wlad ; a chan fod yn ymddangos yn eslur i ni mai un o 
anfoniad Duw ydyw efe, yr ydym wedi ei ddewis a'i alw i fod yn 
Fugail arnom yn yr Arglwydd, ac am hyny ein dymuniad ni yw iddo 
gael ei ordeinio a'i neillduo i ni fel ein gweinidog, os hyny fydd yn 
unol âg ewyllys y Parchedig Weinidogion a'r Brodyr at ba rai y mae 
hyn yn cael ei anfon i gael eu cynghor yn y mater pwysig hwn. Pe 
buasai Mr. Griffiths o Gaernarfon yn abl i gyflawni ei weinidogaeth 
yn ein plith, ni fuasem ni ddim yn meddwl am un arall; ond gan fod 
Mr. Griffiths yn dymuno i ni alw un arall, yr ydym yn dewis i'r 
Brawd David Griffith gael ei Ordeinio yn Fugail arnom, ac yn Enw 
yr Eglwys yr ydym yn rhoddi lawr ein Henwau,” &c. 


Yn yr Ol-sylw dywedir, “ Nid ydym yn penu amser pa 
bryd y bydd yr Ordination, ond fe fydd hyny pan y byddo y 
Gweinidogion yn gweled yn addas yn niwedd yr haf hwn.” 

Cymerai yr Urddiad le ar y 6ed o Hydref, 1815. _ Ym- 
ddangosodd adroddiad am y gwasanaeth yn yr Mvangelical 
Magazine yn niwedd y flwyddyn hono, o ba un y mae a 
ganlyn yn gyfieithiad :— 


“ Hydref 6ed, 1815, ordeiniwyd y Parch. David Griffith yn Bethel, 
gerllaw Caernarfon. Traddodwyd y Gyn-araeth, a holwyd y Cwest- 
iynau, gan Mr. Jones, Pwllheli ; offrymwyd yr Urdd-weddi gan Mr. 
Griffiths, Caernarfon; traddodwyd y Siars gan Mr. Morgan, Machyn- 
lleth, a'r Bregeth i'r Eglwys gan Mr. Powell, Rhosymeirch. Tra- 
ddodwyd pregethau hefyd gan y Meistri Hughes, Dinas; Roberts, 
Ceirchiog; Davies, Pant-teg ; Shadrach, Talybont; Roberts, Bangor; 
ac O. Thomas, Llanfechell.” 


Heblaw y gweinidogion uchod, yr oedd yn bresenol hefyd 
y brodyr a ganlyn:—David Beynon, Llanerchymedd; P. 
Griffiths, Llanrwst; David Griffith, Talsarn; John Jones, 
Lleyn; Edward Davies, Rhoslan; Hugh Hughes, Tal-llyn ; 
Hugh Lloyd, Groeslon; a William Hughes, Saron,—yn rhifo 
yn nghyd DDEUNAW o weinidogion. 


Wele yn canlyn y Dyst-ysgrif a arwyddwyd gan y gweini- 
fe, 

dogion a gymerent ran yn y gwasanaeth, ac eraill y rhai 
oeddynt yn bresenol :— 


“'This is to certify that the Rev. David Griffith was publicly set 
apart and ordained to the work of the gospel ministry at Bethel 
Chapel, in the Parish of Llanddyniolen, in the County of Carnarvon, 
on Friday, the sixth day of October, 1815, at the Call of the Church 
and concurrence of neichbouring ministers.” 

Dengys hanes urddiadau yn y blynyddoedd hyny pa mor 
selog, hunanymwadol, a ffyddlon i'r achos mawr, ac i'w 
eilydd, oedd yr hen weinidogion. Er engraifft : pan urddid 
y Parch. D. Davies yn Nghaernarfon, ryw ddwy flynedd cyn 
hyn, gwelwn fod Roberts, Llanbrynmair, yn' bresenol, i 
— bregethu ar Natur Eglwys ; Jones, Pwllheli, yn holi y gofyn- 
iadau a dyrchafu yr urdd-weddi; a Phillips, Neuaddlwyd, yn 
precethu i'r gweinidog a'r eglwys; a dywedir fod “ tuag 
ugain o weinidogion eraill ” yn bresenol. Ac wele eto yn y 
cyfarfod hwn yn Bethel,—Davies wedi dyfod o'r Pant-teg, 
Shadrach o Dalybont, Morgan o Fachynlleth, Hughes o'r 
Dinas, Thomas o Llanfechell, &c., a'r oll yn dyfod i gymeryd 
rhan yn ordeiniad dyn ieuanc o'r Deheudir, a gymerai ofal 
eglwys o Dri-ar-ddeg o aelodau, a ymgynullai mewn capel 
bychan a godasid ar hen “* Rôs ” lom, hyllig yr olwg arni y 
pryd hwnw, a'r capel, fel y nodasom eisoes, dan faich trwm o 
ddyled. Yr oedd hyn, rhaid cofio, yn mhell cyn bod rheil- 
ffyrdd na cherbydau at gludo teithwyr, oddieithr ychydig 
rhwng y prif drefydd yn unic. Ni allesid discwyl tâl am y 
gwasanaeth, na braidd ddim at draul teithio ychwaith mewn 
lle fel hyn. Rhaid oedd ymfoddloni ar y pleser a geid yn y 
gwaith, ac edrych yn mlaen at adgyfodiad y rhai cyfiawn. 
Ac nid dibwys 'yr ystyriaeth o'r draul i ohebu ar achlysuron 
o'r fath y pryd hwnw. Oddiwrth y marciau sydd yma ar 
hen lythyrau, gwelwn fod yn rhaid talu saith a naw ceiniog 

am anfon llythyrau drwy y post i fanau yn y Gogledd, a swllt 
neu ragor ìi leoedd fel Caerfyrddin. Anhawdd deall pa fodd 
yr oedd ein tadau yn gallu hwylio yn mlaen cystal dan y fath 
lu o anfanteision. Ond eu sel a orfyddai bob peth. Oroesent 
fynyddoedd a bryniau yn rhwydd a llon, er gwaethaf dryg- 
hinoedd a gwres, er mwyn sirioli meddyliau eu gilydd, a rhoi 
ychwaneg o fri ar yr achos goreu. Yr oedd urddiadau fel y 
rhai yr ydys newydd gyfeirio atynt yn rhwym o osod argraff 
ar y wlad. Yr oeddynt yn urddasol a theilwng o'r swydd 
gysegredig. 

Blwyddyn hynod yn hneb Prydain a'r byd oedd y flwyddyn 
hono, oblegid blwyddyn yr crnesb ofnadwy yn WATERLOO 
ydoedd. Yr oedd rhyfelwyr penaf Ewrop newydd fod mewn 
trwst, a'u dillad wedi eu trybaeddu mewn gwaed. Gwahanol 
iawn o ran nodwedd ac amcan oedd y gwaith a wneid yn 
Bethel ychydig fisoedd yn ddiweddarach. Eto, nid dibwys 
oedd y gorchwyl. Neillduid gwr ieuanc yma i fod yn genad 
hedd ac i fod yn arweinydd yn myddin y Buddugoliaethwr 
mawr y dywedai y prophwyd am dano, “* Ond bydd hwn trwy 
losgiad a chynud tân.” Pan y tyr goleuni “ dydd mawr ei 
ddigter ef” ar y byd, dichon y gwelir, o'r ddau amgylchiad, 
mai yr olaf oedd y pwysicaf. Ond ofer manylu ar hyny yn 
awr. Gwelwn fod y “ gyffes” a adroddid neu a ddarllenid 
gan Mr. Griffith ar ddydd ei ordeiniad eto ar gael. Y mae 
yn fêr, ac i'r pwrpas. Gwahaniaetha oddiwrth rai cyffesion 
a glywsom yn ddiweddar, drwy fod ynddi y mynegiad a 
ganlyn, sef “I Dduw o dragwyddoldeb fwriadu achub aneirif 
dorf o hiliogaeth Adda, ac iddo eu rhoddi i ofal y Mab.” 
Mewn atebiad i'r cwestiwn, ““ Beth ydych yn feddwl bregethu 
i'r bobl ?'” efe a ddywedai, — 

“€ Fy nymuniad yw, ac a gaiff fod, drwy gymhorth gras, i fynegi 
holl gynghor Duw, ac i roi i bob un yn ei bryd ei briodol ran o ym- 

borth ysbrydol. Tuag at wneyd hyny yn effeithiol, yr wyf yn gwybod 
fod yn llwyr angenrheidiol dangos rhagorolleb ein Cyfryngwr 
gogoneddus, a dwys anog dynion i dderbyn athrawiaeth ei groes Ef. 
Gan hyderu y bydd i nerth Duw gael ei berffeithio yn fy ngwendid, 
ceisiaf ddangos fy hun yn brofedig a ffyddlon was i Grist, heb edrych 
ar wg na gwên y byd. Yn fy nghyhoeddiad o'r efengyl, Iesu Grist a 
gaiff fod oll yn oll,—ei Berson, ei Swyddau Cyfryngol, a'r Iachaw- 
dwriaeth fawr a weithiodd Ef allan. Hyn a ymdrechaf ddangos yn 
barhaus, yn nghyda'r gwirionedd galarus o hollol lygriad y ddynol- 
iaeth trwy bechod; a hefyd yr angenrheidrwydd am ail-enedigaeth, 
gwerthfawrogrwydd y cymod a wnaeth Crist yn ein natur, a dymun- 
oldeb gwaith yr Ysbryd Glan. Hefyd, yr amrywiol gyfarwyddiadau 
cynwysedig yn yr efengyl a osodaf allan yn ol y cymhorth a roddo yr 
Arglwydd i mi. Yr wyf yn bwriadu uchel ddyrchafu athrawiaeth 
rhad ras, ac eto ymdrechu i ddangos ei bod yn athrawiaeth yn ol 
duwioldeb.” 


Wrth fyned rhagddo, dateanai ei benderfyniad i “ lafurio 
fel ac i ryngu bodd Duw, a chadw cydwybod ddirwystr yn 
ngolwg pob dyn.” Trwy yr oll o'i gyflawniadau, ei amcan 
fyddai “'enill eneidiau at Grist.” Dybenai trwy ddweyd, 
“Tr cyndyn anedifeiriol, rhaid fydd cyhoeddi melldithion y 
ddeddf, eithr sicr gysuron oddiwrth Dduw cyfamodol i'r duw- 
iolion, a Christ yn Waredwr i'r penaf o bechaduriaid.” 


Gŵyr ei hen wrandawyr yn dda, pa mor ffyddlawn y darfu 
iddo, drwy ystod ei oes hirfaith, gadw at ei benderfyniadau 
cynwysedig yn y datganiad difrifol hwn. 

Adeg brofedigaethus i deimlaâ gweinidog ieuanc fydd yr 
un a ddilyna y cyffro cysylltiedig â dydd ei urddiad i'r weini- 
dogaeth. Dyna y torfeydd wedi ymwahanu, y tadau a'r 
anwylaf frodyr wedi myned bob un i'w fan, a'r bobl gartref 
wedi cyrhaedd pwynt uchaf eu disgwyliadau. Yn fuan, caiff 
ei hunan wyneb yn wyneb â chaledwaith meddyliol nad oedd o'r 
blaen wedi ei lawn amgyffred, ac â rhwystrau oddimewn ac 
oddiallan, fe ddichon, na ddychymygasai ei galon am danynt. 

Wedi llanw, ceir trai, ac wedi gwres y boreu, daw oerni 
cysgodau yr hwyr. Hi fydd yn lled ddifrifol i deimlad 
gweinidog ieuanc os, ac efe yn mhell o'i hen gartref, y bydd 
ei ddiadell yn un fechan, dlawd, ac yn cwrdd mewn tŷ addoli 
y bydd son am ei ddyled yn creu braw yn meddyliau pawb 
o'r gwrandawyr. Fel yna yn gymhwys y digwyddai yn am- 
gylchiad yr esgob ieuanc a ymsefydlasai yn Bethel. Gwelsai y 
Parch. D. Davies fod llafur aruthrol yn ofynol cyn y ceid 
hwyl ar bethau yn y cylch hwn o lafur, a gwnaeth frys i gilio 
yn ol i'r Deheudir. Bu agos i'w olynydd hefyd flino ac ym- 
ollwng yn ei ysbryd, fel y cawn weled yn ebrwydd. Yr oedd 
ef, fodd bynac, o feddwl cryf ac arwraidd. Unwaith y pen- 
derfynai o ddifrif ar ryw amcan, yr oedd mor ddi-droi yn ol 
ag un o afonydd gwlad ei enedigaeth. Gwelai fod ganddo, er 
gwaethaf pob anfanteision, faes eang a dyddorol i lafurio 
ynddo, ac yn nerth Duw, yr oedd ef am ddal ati. Ni ddaethai 
1r wlad i segura, ond i weithio. Os oedd yr aelodau yn 
ychydig o nifer, gallasai gras y nef beri iddynt amlhau ; ac 
os oedd y ddyled yn drom, nid oedd yn ormod i wneyd cais 
at ei diddymu. 

Yn fuan wedii ddydd yr ordeiniad fyned heibio, yr oedd 
yno rai yn ymofyn am le yn Seion. Yn eu plith yr oedd un 
a fu yn ddefnyddiol iawn gyda'r achos mewn lle arall, sef y 
diweddar OwEN PRITCHARD, Waenfawr. Oerddai oddiyno 
yr holl ffordd i Bethel am lawer blwyddyn, am ei fod yn 
hoffi eswyddorion y drefn Annibynol yn fawr. BEwyllysiai 
ymaelodi yn Bethel, am ei fod yn fwy cyfleus iddo nag un 
lle arall. Dyn craff, hynaws, a goleuedig oedd efe. Yr oedd 
ganddo gryn hoffder at lenyddiaeth, yn enwedig barddoniaeth. 
Gan hyny, wrth anfon llythyr i ddeisyf am ei le, Rhag. 14eg, 
1815, anfonai hefyd y penill canlynol, a gyfansoddasai yn 
ngwres ei deimlad ar y pryd :— 

““ Mae arnaf ofn anturio 
At fwrdd yr Ordinhad, 
Rhag imi roddi anair ; 
I'r wledd sy'n nhŷ fy Nhad: 
Er cymaint yw fy ofnau, 
Rhyw chwant sydd arnaf fi, 
Wneyd côf am ddrylliad Iesu 
Ar fynydd Calfari.” 


Derbyniwyd ef yn aelod y cyfle cyntaf a gafwyd ar ol hyn, 
sef ar y Sul cyntaf o Ionawr, 1816. Teimlai byth yn anwyl 
at Bethel mewn canlyniad, a chymaint oedd tân ei serch at y 
gweinidog a'i derbyniasai, fel nad allai dyfroedd lawer mo'i 
ddiffoddi. 

Ond y Ddyled! y DpyLED! Beth oedd i'w wneyd â hono ? 
Os na symudid hi, o ba le y deuai cynhaliaeth i'r gweinidog ? 
Beth allai cyn lleied nifer o aelodau, cyffredin eu hamgylch- 
iadau, wneyd er symud y fath faich a hwnw? Os ceid y 


capel yn orlawn ar y Sabbathau, nid llawer o ddal oedd ar y 


gwrandawyr hyny eto. Beth wyddent hwy am gyfranu at 
achos crefydd? Yr oedd yn rhy gynar i wasgu llawer 
arnynt eto, rhac eu tarfu ymaith. Er hyny, ceid yn eu plith 
lawer yn foddlon gwneyd yn .ol eu gallu, er nad oedd hyny 


ond pur ychydig. Ni ellid disgwyl braidd ddim help 


ychwaith o Sir Gaernarfon, y bwysicaf o siroedd y Gogledd. 
'Tua phedwar-ar-ddeg o gapelau oedd gan yr enwad yn y sir, 
ac yr oedd y cynulleidfaoedd gan mwyaf yn weiniaid o ran 
grym arianol. Fel yr oedd yn gyfyng ar Israel gynt oblegid 
““y ffordd,” felly yma oblegid y DpyLED. Parai boen a 
phryder o'r mwyaf i feddwl yr hybarch Griffiths, o Gaernar- 
fon. Ond nid oedd ganddo ddim i'w wneyd ond cwyno yn 
ei le. Penderfynodd gwrthddrych y Cofiant hwn fod yn 
rhaid ei diddymu. Anmogai yr hen dad o Gaernarfon ef i 
fyned i'r Deheudir. Gwnaeth ei feddwl i fyny i gychwyn 

tuag yno ddechreu haf y flwyddyn hono, sef 1816. Yr oedd 
Cymanfa i fod yn Talybont ar y 5ed a'r 6ed o Fehefin. _ Ys- 
grifenodd Mr. Griffiths Ddeiseb doddedig dros y gynulleidfa yn 
Bethel, yn erfyn ar y gweinidogion cynulledig yno gymeryd 
ei hachos at eu hystyriaeth, a chaniatau i'w gweinidog gael 
ymweled â'u cynulleidfaoedd i gasolu at leihau y ddyled. Yn 
awr, caiff ef ei hun ddweyd iw fodd y bu arno yn y Deheudir. 
Yr ydys yn dyfynu allan o'r ysgrif y dyfynasom o honi yn 
barod. 


“Nid oedd ond golwg lled dywyll o'm blaen yn nechreuad fy 
ngweinidogaeth. Er fod y gwrandawyr yn lled luosog, nid oedd yn 
Bethel ond tri-ar-ddeg o aelodau eglwysig i roddi galwad imi. Nid 
hyny yn unig, ond yr oedd y capel yn sefyll ar rôs lom, heb glawdd 
na dim tebyg i hyny o'i ddeutu, a'r ddyled yn 260p. Heblaw a 
nodwyd, yr oedd aelodau yr eglwys gan mwyaf yn dlodion, a'r ardal- 
wyr erioed heb arfer rhoddi dim at achosion crefyddol. Yn ngwyneb 
iselder fy meddwl ar y pryd, dywedôdd y Parch. J. Griffiths, Caer- 
narfon, air wrthyf a fu o les i mi, sef, os gofalwn iam achos Duw, y 
gofalai Duw am fy achos inau. _ Felly mi a ymwrolais.. Yn nechreu 
haf y flwyddyn 1816, cafwyd gan y gwrandawyr i gymeryd yr eistedd- 
leoedd, a thalu am danynt. Aethum inau drwodd i'r Deheudir, i 
Siroedd Caerfyrddin a Phenfro, gan deimlo, mae'n wir, fel un afuasai 
wedi priodi gwraig, a hono yn llawn o ddyled. Dywedais fy nghwyn 
wrth yr eglwysi a'r gweinidogion yn mhob lle y daethum iddo. 
Tosturiodd pawb wrthyf, a chesgiais mewn dau fis 160p.  Daethum 
adref dan ganu. Talwyd yr arian, cododd y bobl at eu gwaith, a 
chwanegwyd at rifedi yr eglwys amryw o bobl dda. Yn ebrwydd 
wedi hyn, aed i baentio y capel, a dygwyd y treulion yn cwyllysgar 
gan y cyfeillion. Trwy ymdrech caled, llwyddwyd yn y man i gael 
digon o arian i dalu yr holl ddyled.” 


j 
| 


Ymddengys ei fod wedi cyrhaedd yn ol o'r daith gasgl- 
yddol uchod erbyn dechreu Medi, oblegid cawn yn mysg ei 
bapyrau lythyr oddiwrth y Parch. J. Evans, Amlwch, yn 
dwyn y dyddiad Medi 11eg, 1816, yn ei wahodd i Gymanfa 
oedd i gael ei chynal yn y dref hono yn ystod yr wythnos a 

ddilynai. Oddiwrth y post-mark gwelwn fod pum' ceiniog i'w 


. talu am anfon llythyr o Amlwch i Gaernarfon y pryd hwnw. 


Yn Saesneg yr ysgrifenai Mr. Evans. Mae ei iaith yn dda, 
a'r llaw-ysgrif fel copperplate. Yr oedd yn ysgolhaig gwych, 
ac yn bregethwr nerthol a phoblogaidd iawn yn yr adeg hono. 
Wele drefn y Gymanfa. _ Yr oedd yno bregethu i fod am ddau 
ddiwrnod. Dechreuai am ddeg dydd Mercher, y 18fed, ac yr 
oedd i barhau hyd nos dranoeth. Mynegai Mr. Evans mai 
dyna oedd dymuniad yr eglwys a'r gymydogaeth. Gan hyny, 
atolygai ar weinidog Bethel, a Hughes, Saron, i ofalu am fod 
yno i bregethu am ddeg y dydd cyntaf. “It will be convenient 
to some hundreds of the poor miners to hear these sermons,” 
eb efe. Yr oedd gweithfeydd copr mewn bri mawr yno y pryd 
hwnw. Yna yr oedd precethu i fod am ddau, ac am saith o'r 
gloch yr un dydd ; wedi hyny y gynhadledd i fod am wyth bore 
dranoeth, a phregethu, fel y nodwyd, ar hyd y dydd. Ar ol 
crybwyll y pethau hyn, dybenai Mr. Evans ei lythyr yn y 
wedd a ganlyn :— 

“Yau will have the goodness to give my best respects to my 
worthy brother Mr. Griffiths, and tell him that I expect him to sur- 
mount every obstacle, and come to Amlwch, for probably it shall be 
the last assembly we shall meet before we shall meet in the grand 
assembly the other side of the grave. I shall publish you and Mr. 
Hughes to preach at any rate.—Am, dear sir, yours sincerely,— 
JNO. EvANs.” 

Hyny yw, yr oedd am i weinidog Bethel gyflwyno ei gofion 
serchocaf i'w deilwng frawd Mr. Griffiths o Gaernarfon, ac 
erfyn arno dori dros pob rhwystr i ddod i Amlwch, am mai 
hono, yn ol.pob tebyg, fyddai y Gymanfa olaf y caent gyd- 
gyfarfod ynddi cyn cyfarfod yn y gymanfa ogoneddus yr ochr 
draw i'r bedd. 

Pa un a aethant oll i'r Gymanfa yn ol fel y gwahoddid 
hwy, sy fwy nag a allwn ddweyd. Os aethant, priodol iawn 

y Sylw mai hono fyddai yr olaf iddynt gydgyfarfod ar y 
ddaear, oblegid ni bu yr hybarch Griffiths o Gaernarfon fyw | 
ond am ychydig fisoedd gyda blwyddyn ar ol Cymanfa 
Amlwch y tro dan sylw. Bu farw Chwefror 18fed, 1818, yn 
65 oed. Efe oedd tad y Parchn. W. Griffiths, Caergybi, a'r 
diweddar J. Griffiths, o Fynydd Buckley. Teimlai gwrth- 
ddrych ein Oofiant chwithdod o'r mwyaf ar ei ol. Gwelwn 
yn ei Ddyddlyfr gyfeiriad at yr amgylehiad, yn nghyda'r 
sylw iddo “ farw mewn gorfoledd.” Dyn tra hynod mewn 
daioni fuasai Mr. Griffiths. Dechreuodd ar ei yrfa yn Mhen- 
cadair, Sir Gaerfyrddin... Bu yn gweinidogaethu yn Llan- 
fyllin, y Fenni, a Chaernarfon. Yn y lle olaf y cyflawnodd 
ei waith mwyaf. _ Yr oedd ei ddylanwad yn y dref a'r wlad o 
amgylch yn ddirfawr. BEdrychid i fyny ato gan bob dosbarth 
fel gwr o urddas diamheuol. Yr oedd yn ysgolhaig, ac yn 
foneddwr trwyadl. Pregethai yn hyawdl, yn enwedig cyn i'r 
parlys gyffwrdd â'i berson tywysogaidd. Efe fu a'r llaw 
benaf yn nghychwyniad yr achosion Annibynol yn Llanael- 
haiarn, Rhoslan, Saron, a Bethel. Dycai fawr serch at y lle 
olaf, ac arferai brophwydo y deuai daioni mawr i'r lle rywbryd. 

Teimlai gweinidog Bethel yn lled unig am dalm o amser 
wedi hyn, er hyny ymroddai i gyflawni ei weinidogaeth â'i 
holl egni. Pregethai yn fynych yn y Waenfawr, Caernarfon, a 
phob lle arall ei gelwid iddo, hyd y byddai bosibl. Yn y 
flwyddyn ddilynol, siriolid ei feddwl yn fawr drwy ddyfodiad 
y Parch. W. Jones (wedi hyny, Amlwch) i aros yn Nghaer- 
narfon. Urddwyd ef yn Mhendref, Medi 15fed, 1819,— 
ychydig gyda blwyddyn wedi marwolaeth Mr. Griffiths. Gan 
fod Mr. Jones ac yntau o gyffelyb ysbryd yn ngwaith yr 
Arglwydd, dechreuodd cyfeillgarwch rhyngddynt a barhaodd 
' yn wresog a difwlch tra buont ar y ddaear. Gwelwn iddo 
yn fuan wedi hyn dderbyn llythyr,—ei ddyddiad yw Hyd. 14eg, 














26 PENNOD II. 


1819 —oddiwrth y Parch. D. Jones, Treífynon, yn deisyf ei 
gefnogaeth i'r “ Casgliad o Hymnau” oedd ef ar fedr ei 
ddwyn allan. _“ Your friend,” eb efe, “and mine, Mr. Jones 
of Carnarvon, will be kind enough to receive and forward the 
number of names you may obtain for this book, as also the 
contributions made by the brethren in the neighbourhood 
toward the cause at Manchester.” _ Gwelir yma ei fod eisoes 
yn cael peth trafferth gydag achos Manchester. Ond rai 
blynyddau ar ol hyn, fel y ceir dangos eto, daeth yr achos 
hwn i fod yn ffynhonell o bryder, llafur, a thrallod meddyliol 
anghyffredin iddo. 

Cymhellwyd ef yn 1821 i ymweled â'r gynulleidfa fechan o 
Annibynwyr Cymreig oedd yn y dref hono. Ymddengys iddo 
dreulio amryw Sabbathau gyda hwynt. Yn fuan wedi ei 
ddyfodiad yn ol, anfonai un o'r cyfeillion (gyda'r hwn, fel y 
gallem dybied, yr arhosai tra yno) lythyr maith ato, yn 
cynwys llawer iawn o bob math o newyddion, ac yn eu plith 
y newydd trist i'r gynulleidfa Annibynol Gymreig yno fod am 
lawer o Sabbathau heb bregethwr wedi ei ddychweliad ef i 
Gymru. “* I am sorry to inform you,” eb efe, “* that owing to 
there being no preachers, I have not been there these three or 
four Sundays back, and now I am guite a rambler from place 
toplace.” Gobeithiai yr ysgrifenydd y gallai weled ei ffordd yn 
glir i ymweled â hwy drachefn, am mai dyma oedd eu dymun- 
iad hwy oll yno.  Oredai y gallesid dyblu y gynulleidfa yn 
hawdd, dim ond cael gweinidog da yno. Ei enw oedd 
Pritchard, a'r dyddiad o fewn y llythyr yw Mai 20fed, 1821. 

Da y dywedodd yr hybarch Griffiths o Gaernarfon, ar waith 
gweinidog Bethel yn cychwyn i'r Deheudir i gasglu, sef os 
gofalai ef am achos yr Arglwydd, y gofalai yr Arglwydd am ei 
achos yntau, oblecid yr oedd ef yn awr ar fin newid ei sefyllfa 
er gwell. Ceir gweinidogion weithiau yn dra anffortunus yn 

eu dewisiad o gymhar bywyd. Anrhydeddus yn ddiau yw 
priodas yn mhawb ; eto, os yn annarbodus, nis gall fod mor 
gynyrchiol o hapusrwydd ac y dymunid. Gwaith a chryn 
ganlyniadau iddo yw priodi. Gall wneyd neu ddadwneyd, 
dyrchafu neu ddyfetha dyn am y gweddill o'i oes. Dylai un 
ymwarchod o ganlyniad rhag bod yn orbrysur yn y mater. 
““ Rhaid i chwi fod yn ochelgar,” ebe un hen awdwr, “pa 
fodd y teflwch chwi eich gwddf dan y fath iau, o'r lle ni bydd 
genych allu i'w dynu yn ol drachefn; canys fe all y tafod 
wneyd y fath gwlwm caled nas dichon y danedd byth ei 
ddatod, na chleddyf Alexander mo'i dori.” 

' Gwrthddrych ei ddewisiad oedd Miss Ellen Williams, o'r 
Bryn, yn mhlwyf Llanfairiscaer. Unisg ferch ei rhieni 
ydoedd, a'r rhai hyny yn meddu cryn lawer o dda y byd hwn. 
Yr oedd yn ieuanc a phrydweddol, ac er's tro bellach yn aelod 
o'r eglwys yn Bethel. Cymerodd eu priodas le ar y 4ydd o 
Orphenaf, 1821, sef yn mhen oddeutu saith mlynedd wodi ei 
ymsefydliad yn y fro. O'r blaen, lletyai gyda hen bobl daclus 
a breswylient gerllaw y capel, mewn tyddyn o'r enw Glan-y- 
gors. Yn awr, symudai i gartrefu gyda'i briod a'i rhieni yn 
y Bryn. Drwy hyn, ychwanegid yn fawr at ei ddylanwad a'i 
gyfleusderau ìi wneyd daioni. Cafodd yno gartref dedwydd 
am flynyddau lawer. Bu ei briod iddo yn “' ymgeledd 
gymhwys” yn mhob ystyr o'r gair. Hi wnelai “ lês, ac nid 
drwg” iddo ““holl ddyddiau ei bywyd.” Hi “ edrychai ar 
ffyrdd tylwyth ei thŷ,” ac ni fynai fwyta “bara seguryd.” 
Priodol y gallai ei phriod edrych yn ol at ddydd ei briodas fel 
dydd dedwyddaf ei fywyd,.a gadael heibio son am ddydd ei 
ymgyflwyniad i'r Arglwydd. Bu iddynt bedwar o blant, dau 
fab a dwy ferch, megis y bu gyda golwg ar ei rieni yntau. 
Cawsant cll dyfu i'w llawn faintioli, ond am y ddwy chwaer, 
Margaret a Mary, hwy gwympasant dan ddyrnod angeu er's 
talm, fel y ceir achos i fanylu eto. 

LLwynpn1ANT yr Achos—Crefydd Deuluaidd—Pwnc Ysgol—Cymanfa 
yn Bethel—Helyntion Teuluaidd—Adeiladu Ebenezer— Ymrwymo 
am Ddyled Capel Manchester—Taith i'r Deheudir—Pregethu yn 
Pant-teg—Braslun o'r Bregeth—Blinder yn Achos Capel Manchester 


— Williams o'r Wern—Ymdrechion i Waredu y Capel uchod—Urdd- 


iad y Parch. D. Price yn Capel Helyg. 


Yn oodd “llwyddiant yr achos ” yn beth mawr yn ngolwg 
Mr. Griffith drwy ei holl fywyd. _ Credwn nas gallasai unrhyw 
radd o ddyrchafiad neu drafferthion bydol effeithio er atal 
rhyddrediad ei deimlad yn y cyfeiriad hwn. Yr oedd y Bryn 
yn un o'r ffermydd eangaf yn y fro, a'r “hen bobl” yn 
awyddus i ymryddhau oddiwrth ei gofalon bellach. Y can- 
laniad oedd fod y baich o hyn allan i orphwys yn benaf ar ei 
ysgwyddau ef. Ond ni chaffai hyn beri i'w ofal a'i ymroad 
o blaid yr achos goreu leihau yn y mesur lleiaf. Ac fel yr 
oedd ei lafur yn egniol, yr oedd ei lwyddiant yn helaeth. 
Gwelai fod gwobr i'w waith, fod “* yr achos ” yn ymgadarn- 
hau. Byddai wyneb yr holl wlad tua Bethel ar y Sabbathau. 
Teimlai yr ardalwyr agos yn ddieithriad y dyddordeb mwyaf 
yn mhregethiad yr efengyl. Telid sylw dyladwy i ddysgeid- 


iaeth y bobl ieuainc. Ymgodai yr Ysgol Sabbotholi fwy o : 


sylw a dylanwad. Yr oedd gweddiwyr teilwng hefyd yn 


amlhau yn y lle. Codasid yn ddiweddar allor i Dduw Israel 


dan lawer cronglwyd lle na ddigwyddasai felly o'r blaen. Yr 
oedd Mr. Griffith bob amser yn selog am i hyn ddod yn 
arferiad gyffredin yn mhlith pobl ei ofal. Rhoddai fri mawr 

ar yr addoliad teuluaidd yn ei dŷ ei hun. Gwyr y rhai oll 
fuont yn aros gydac ef nad rhith o wasanaeth crefyddol a 
gyflawnid ganddo yn ei deulu. Yr oedd ei holl enaid yn y 
gwaith, ac adeg yr addoliad teuluaidd yn adeg o oleuni a 
mwynhad i bob un o feddwl ystyriol. 


'Yn wyneb hyn, nid ydym yn rhyfeddu cael ar ddeall 
ddarfod i'r mater hwn fod yn “ Bwnc ” ymdriniaeth mewn 
Cyfarfod Ysgol a gynhelid yn Bethel ar y 9ydd o Chwefror, 
yn y flwyddyn 1822. — Yn gysylltiol â hyn, dygid i mewn yn 
naturiol fater arall o gyffelyb nodwedd, sef “ Addoliad 
Eglwysig neu Gynulleidfaol.”  Cymerid un ran o'r dydd, fe 
ddichon, at y naill fater, a'r rhan nesaf at y llall. Telid sylw 
mawr i Gyfarfodydd Ysgolion yn y blynyddau hyny. _ Deuai 
y bobl yn nghyd fel ar ddydd Cymanfa yn mron. ' Ceid fod 
bywyd yn yr holi, ac yn yr ateb hefyd. Cymerai deiliaid yr 
Ysgolion boen i feistroli y “ pwnc ” yn ei holl ranau. Atebai 
cyfarfodydd felly ddibenion pwysig. Delífroid ystyriaethau y 
bobl, agorid eu deall, gwresogid eu calonau. Mae y pwnc 
dan sylw i'w weled yma yn llaw-yserif Mr. G. ei hun. 
Pa un ai efe ynte rhywun arall a'i cyfansoddodd, nis gwyddom, 
ond ystyriwn ei fod yn ddigon dyddorela da i hawlio lle yma. 
Er mai byr yw y rhan gyntaf, gwelir oddiwrth y cyfeiriadau 
| Ysgrythyrol y gallasai holwr medrus wneyd gwaith un daliad 
da o hono. 


I. ADDOLIAD TEULUAIDD. 


Hor. 1. A ddylai pob teulu addoli Duw wrthynt eu hunain ? 
AT. Dylent; y mae amryw Ysgrythyrau yn dangos hyn: Jos. 
ED Act x.2: I Pedriili. 7; Zech. xii. 14... 
H. 2. Yn mha bethau y mae crefydd deuluaidd yn gynwysedig ? 
A. 1. Mewn gweddi, Dan. vi. 10. | 
2. Mewn myfyrio, darllen, ac ymddiddan am bethau crefyddol, 
Deut. vi. 6, 7. 

II. ADDOLIAD EGLWYSIG NEU GYNULLEIDFAOL. 


H. 1. A yw yn ddyledswydd ar-ddynion gyduno i addoli Duw yn 
gyhoeddus ? 

A. Ydyw. 1. Arferid gwneyd felly o'r oesoedd boreuaf, am y 
PRTMAUN mai dynia oedd ewyllys Duw. 

. Gelwid y Deml yn dŷ gweddi i'r holl bobloedd, Es. lvi. 7. 

8. Y mae addewidion neillduol i'r rhai sydd yn ca i aM 
Matt. xviii. 19, | 

4. Bygythir barn ofnadwy ar y rhai sydd yn esgeuluso, Ezec.xiv.7. 

H. 2. Yn mha bethau neu ymarferion y mae addoliad cyhoeddus 
yn gynwysedig ? 

A. 1. Mewn gweddi, Act. i. l4,a iii. 1. 

2. Darllen rhanau o'r Gair, Luc iv. 18; 1 Thess. v. 27. 

8. Precethu'r Gair, Tit. i. 3; Act. ix. 20. 

4. Cyd-gyfrinach grefyddol, Col. iii. 16; 1 'Thess. v. 11. 

5. Gweinyddu yr Ordinhadau, Matt. xxviii. 19; Act iv. 42; 
1 COrxxr S0. Ê 

6. Canu mawl. 

H. 3. Pa fodd y profwch fod canu mawl yn rhan o addoliad ? 

A. 1. Y mae yn cael ei orchymyn, Salm xxx. 4, a xlvii. 6. 

2. Y mae genym amryw siamplau cyn a than y ddeddf, Ex. xv. 1; 
1; Oron vi. ôL; 

9. Esiampl Crist a'i ddysgyblion, Matt. xxvi 30. | 

4. Rhoddir canmoliaeth neillduol i'r rhan hon o addoliad yn y Gair, | 
en xxii. 80, ôl. 

5. Canodd yr angylion wrth fynegi am enedigaeth Crist. 

6. Yr oedd y dyrfa a welodd Ioan gyda'r Oen ar fynydd Seion yn | 
canu, Dat. xiv. 9. 

H. 4. Ar bwy y gorphwys y ddyledswydd o ganu ? 


A. Ar bawb ag a dderbyniasant y radd leiaf o ddawn i hyny, HR 


Salm cl. 6. 1 
H. 5. Pa fodd y mae y rhan hon o addoliad i gael ei dwyn. yn. 
mlaen ? 


A. 1. Dylid ymdrechu bod yn gydunol o ran sain ac amser, yr 
hyn a eilw y Salmydd canu yn gerddgar, Salm xxx. 9. 


2. Dylem ganu â'r holl galon, Salm ix. 1; Eph. v. 19. 

9. Gyda pharch i Wrthddrych ein haddoliad, Ex. xv. 11. 
: 4. Yn ddeallgar, Salm lvii. 7. 

5. Yn enw Orist, Eph. iii. 21 ; Heb. xiii. 15. 

6. Dylem olygu gogoniant a Arglwydd yn ein holl ganiadau, 
Salm l. 29. 


H. 6. Beth ydych yn gasclu oddiwrth y pethau a adroddwyd 
genych ? 

A. 1. Yr ydym yn casglu mai gresynol iawn yw cyflwr y rhai y 
mae pechod wedi dallu eu meddyliau fel na fynant gydnabod bodol- 
aeth Duw. 

2. Mor debyg i anifeiliaid direswm yw y bobl nad ydynt yn addoli 
Duw! /Ŷ maent wrth fyw felly naill ai yn g gwadu bod Duw, neu yn 
gwadu eu bod eu hunain yn ddynion. 

9. Fod y rhai sydd yn esgeuluso eu cydgynulliad eu hunain yn 
|| ymddwyn yn feius tuae at y Duw a'u gwnaeth, ac er eu mawr an- 

' fantais eu hunain. 

4. Mai truenus, ïe, annhraethol druenus, yw cyflwr yr holl rai 
di-weddi, yn nghanol cymaint o fanteision addoliadol. 

b. Yr ydym yn casglu mai agweddau anaddas iawn i rai yn 
proffesu addoli Duw yw cysgu, neu fod yn effro yn unig i chwerthin 


“||. a chwareu yn yr addoliad. 


Ar Yr ydym hefyd yn casglu mai ein dyledswydd fel ieuenctyd yw 
_ bod yn ddiwyd a llafurus i ddilyn moddion gras, ac i ddysgu canu 
' mawl i Dduw mewn modd trefnus a deallgar.” 
Ond digwyddiad mwyaf y flwyddyn 1822 yn nglŷn â'r 
achos yn Bethel oedd y Gymanfa a gynhelid yno tua diwedd 
|. Mehefin.  Pryderai y bobl a'r gweinidog lawer yn ei chylch 
eyn iddi ddod, a bu llawer iawn o son am dani wedi iddi 
fyned heibio. Y mae o'n blaen lythyr o'i eiddo, cyfeiriedig 
||, 8& y Parch. C. Jones, Dolgellau, yn cynwys hanes y Gymanfa 
“i'w ddodi yn y Dysgedydd. Dichon nad yw hwn ond copi o 
un arall llawnach a anfonid ganddo ef neu rywun arall. 
Fodd bynag, wele y llythyr :— 
“ Anwyl Frawd,— 
“* Dyma hanes y Gymanfa a fu yn Bethel, Mehefin 20ain a'r 
27ain, 1822. Cynhaliwyd cyfarfod gweddi gan yr eglwys y nos Lun 

blaenorol, i erfyn am lwyddiant y Gymanfa. Am ddeg ddydd 
Mercher, cynhaliwyd cyfeillach gan y gweinidogion, pryd y cawsom 
hanes cysurus am lwyddiant yr achos goreu; a chytunwyd fod y 
Gymanfa nesaf i gael ei chynal yn Capel Newydd, Lleyn. Cynhaliwyd 
cyfeillach am ddau gan y gweinidogion ac eglwys y lle, yn nghyda 
brodyr o wahanol fanau, pryd y sylwyd ar dri pheth, sef, Beth oedd 
y dicalondid mwyaf oedd gweinidogion yn ei gael yn eu gweinidog- 
aeth, o un tu ; beth oedd y calondid mwyaf, o'r tu arall ; yn nghyda'r 
moddion tebycaf o lwyddo er codi pen yr achos i'r lan. Sylwyd ar 
bob un o honynt yn fanwl. Yr oedd arwyddion amlwg o bresenoldeb 
yr Arglwydd yn y gyfeillach hon. h 

“ Am chwech, dechreuwyd yr oedfaon cyhoeddus gan E. Evans, 
Bangor, a phregethodd y brodyr J. Ridge, oddiar Ioan iii. 8, a D. 
Jones, Treffynon, oddiar Phil. iii. 19, 14. 

“Boreu dydd Iau, am chwech, dechreuwyd gan y brawd M. Ellis, 
Drefnewydd, a phregethodd y brodyr H. Lloyd, oddiar 1 Cor. iii. 7, a. 
J. Lewis, Bala, oddiar Eph. ii. 8. Am ddeg, dechreuwyd gan Lewis, 
Pwllheli, a phregethodd W. Morris, oddiar Jer. iii. 8, 9, a C. Jones, 
Dolgellau, oddiar Gal. iii. 198. Dybenwyd gan Mr. Hughes, Dinas. 
Am ddau, dechreuwyd gan y brawd E. Davies, Rhoslan, a phregeth- 
odd y brodyr R. Everett, oddiar 1 Cor. xv. 24, 25, a W. Williams, o'r 
Wem, oddiar Eph.ii. 12. Am chwech, dechreuwyd gan y brawd J. 
Jones, Mon, a phregethodd y brodyr P. Griffith, Llanrwst, oddiar 
Rhuf. vii. 15, a J. Davies, Llanfair, oddiar Ioan v. 44, a_B. Jones, 
Pwllheli, oddiar Dat. xxii. 17. 


“ Yr oedd arwydd eglur o bresenoldeb yr Arglwydd ar y Gfmaai 
hon, a phawb yn ymadael gan ddweyd,—da oedd i ni fod yno. 


“ Ydwyf, &c., 
“<TD. GRIFFITH.” 


Gwclir fod y Gymanfa hono yn un oludog iawn o ran 
doniau pregethwrol Yr oedd prif ddynion yr enwad yn y 
Gogledd acos oll yno. Pregethid allan yn yr awyr agored. 
Safai y dorf ar y rhosdir eithinog oedd yn agored oddeutu y 
capel y pryd hwnw. Yr oedd yn Gymanfa ragorol drwyddi, 
ond ymddengys mai pregeth Williams o'r Wern ar y gair 
“ HzB GnrsrT” a wnaeth yr argraff ddyfnaf ar feddyliau y 

bobl. O leiaf, am hono yr arferai yr hen bobl son amlaf yn 
ein clywedigaeth ni.. 

Yr oedd adeg cynhaliad y Gymanfa dan sylw yn un o 
drafferth a phryder dwys yn y Bryn. Ychydig wythnosau 
o'i blaen, sef Mai 6ed, y genid i'n rhieni eu cyntafanedig 
anwylyd Margaret; ac yn mhen tridiau wedi i'r Gymanfa 
fyned heibio, daeth angeu i'r tŷ, gan gymeryd ymaith y pen-' 
teulu, Robert Williams. Dyn craff, deallus, ydoedd ef. 
Yr oedd yn ysgrifenydd gwych, a chanddo hoffder mawr at 
farddoniaeth. Carai hefyd efengyl bur. Dyrnod drom i 
deimladau ein rhieni oedd hon. _ Deuai mewn cylwng pwysig 
hefyd. Yn y byd hwn, ni cheir y wledd heb ryw ddeilen 
.8ur neu'i gilydd. Wedi llawenydd dydd y Gymanfa, mor 
fuan iddynt y deuai tristwch dydd marwolaeth ! 

Cyn diwedd y flwyddyn hono, sef yn mis Medi, cymerai 
ein tad daith frysiog i'r De. Y mae o'n blaen yn awr gynllun 
o honi. Sabbath, Medi 8fed, pregethai yn Hen Gapel 
Maentwrog am ddeg, Ganllwyd am ddau, a_ Dolgellau yn yr 
hwyr,—taith diwrnod Sabbath hŵy nag a adwaenid yn mhlith 
yr Iuddewon. Dychwelai fel ag i fod adref yn Bethel Sab- 
bath Medi 29ain. Ei brif amcan y tro hwn, fel y gellid 
meddwl, oedd talu ymweliad â'i rieni. Teithiai yn fras, 
canys ni bu oddiwrth ei deulu yn y Bryn ond am oddeutu 
tair wythnos. 

Ni chyfyngai ei lafur yn y blynyddoedd hyny i Bethel, 
eithr torai allan ar y dde a'r aswy, gan geisio sefydlu achos- 
ion newyddion lle bynag y gwelai fod angen. Yr oedd 
ganddo gynulleidfa fechan yn nghwr uchaf plwyf Llanddein- 
iolen, yr hon a gostiai iddo lafur a phryder mawr. Yn y 
flwyddyn ddilynol, sef 1829, llwyddodd i gael capel i'r 
gynulleidfa hono, a phenderfynwyd rhoddi arno yr enw 
EBENEZER. Y mae yno gapel mwy yn awr, a chynulleidfa 

ardderchog. Mewn cwr arall o'r Cofiant, sylwir yn helaeth- 
ach ar ei lafur yn nglŷn â chychwyniad yr achos yn y lle 
hwn, yn gystal a manau eraill. 

Tua diwedd y flwyddyn hono y ganwyd yr hynaf o'i feilian) 
Eithr buan y cymylwyd y llawenydd a deimlid oherwydd 
hyny drwy ba ei fam-yn-nghyfraith, Mrs. Margaret 
Williams, yr hyn a ddigwyddodd ar y 90ain o Ragfyr. Ni 
bu ond rhyw naw diwrnod rhwng y ddau amgylchiad. 

Anmhosibl yw i ni olrhain eì symudiadau am y ddwy 
flynedd ddilynol gyda dim manylwch. Digon yw crybwyll ei 
fod, fel arfer, yn egniol gyflawni ei weinidogaeth. Teithiai 
yn aml i'r Waenfawr i bregethu tua'r pryd hwn. Un o'i 
gyflawniadau hapusaf, yn 1826, oedd sefydlu yno eglwys An- 
nibynol. Buasai eraill yn llafurio yn achlysurol yn y lle o'i 
flaen ef. Ond ni cheid yno ddigon o ddysgyblion proffes- 
edig gyda'r Annibynwyr i ffurfio eglwys hyd yn awr. Prif 
gynhalydd yr achos yn yr adeg hono oedd y brawd ffyddlon 
a enwyd, Owen Pritchard. 

Yr oedd ef yn awr mewn sefyllfa i allu helpu achosion 
gweiniaid yma a thraw; nid drwy bregethu yn unig, ond 
hefyd drwy ymrwymo am ddyledion y capelau. Mewn aml 
amgylchiad y gwyddom am dano, gwrthodai pleidiau ym- 
ddiried eu harian heb iddo ef fyned yn feichiau am danynt. 
Parod iawn fyddai yntau bob amser i wasanaethu yr achos 
goreu yn y ffordd hon. _ Ni chafodd ryw lawer iawn o boen a 
cholled drwy hyny ychwaith, oddieithr yn amgylchiad Capel 
Gartside-street, Manchester. Bu yn yr helbul mwyaf yn 
achos y capel hwnw am fua saith mlynedd o amser. Y 
gweinidog yno ar y pryd oedd y Parch. John Griffiths, wedi 
hyny o Raiadr a Mynydd Buckley. Yr oedd ef yn fab i'r 
hen weinidog hoffus Griffiths, o Gaernarfon, yr hwn fu a'r 
llaw benaf yn y gwaith o'i ddwyn ef i ymsefydlu ar y cyntaf 

yn Bethel. Deallir drwy hyn y rheswm am y modd y bu. 
Yn mhellach rhaid sylwi fod eisiau CHwE' CHANT o bunau at y 
capel hwnw yn ddioed, ac yr oedd y swm hwnw yn meddiant 
un Mr. Owens, yn Nghaernarfon, yr hwn oedd yn gyfaill 
iddynt ill dau, a pharod ydoedd i'w rhoddi allan ar lôg i bobl 
Manchester os elai gweinidog Bethel yn rhwymedig iddo am 
danynt. 

Nid allan o le fyddai i ni yma fanylu ychydig ar hanes yr 
achos Annibynol Cymreig yn Manchester yn y cyfnod dan 
sylw. Heb hyn ni ellir yn llawn ddeall yr amgylchiadau y 
bydd yn rhaid cyfeirio atynt yn y rhan yma o'r Cofiant. Yn 
y ílwyddyn 1824 y bu i'r Parch. John Griffiths ymsefydlu yno 
fel gweinidog. Addolai y gynulleidfa y pryd hwnw yn y 
Cloth Hall, Salford. _ Ysbyrid fod sefyllfa masnach ar y pryd 
yn dra chefnogol. Cofid fod miloedd o Gymry yn Man- 
chester, a chredid mai gorchwyl hawdd fuasai llenwi capel 
mawr, »4awr, dim ond ei gael mewn man digon cyfleus. Yna 
penderfynwyd codi y capel dan sylw yn Gartside-street. 
Dechreuwyd adeiladu yn Chwefror 1826. Erbyn diwedd 
Medi, yr oedd y capel wedi ei agor. Costiodd, gyda y tŷ 
perthynol iddo, 2400p., ac yr oedd y ground rent am y safle | 
yn 25p. yn flynyddol. 
| >_ Yn fuan wedi hyn, dechreuodd masnach waethygu. Enciliai 

llaweroedd o'r Cymry i fanau eraill am eu cynhaliaeth. 
.Lleihaodd y gynulleidfa; methid talu y llogau; yr oedd y 
ffyddloniaid mewn penbleth, a'r gweinidog ar dori ei galon. 
Yn nechreu 1827, ysgrifenai at wrthddrych y Cofiant hwn i 
fynegi am y tywydd garw yr oedd ynddo. Yr oedd pleidiau 
yn anesmwytho am eu harian, ac yn mynu eu codi, fel yr 
oedd yn eithaf naturiol iddynt wneyd. Os na chaffai Mr. G. 
o leiaf 500p. yn ebrwydd, credai mai i garchar y bwrid ef. 
Erfyniai yn daer am gynorthwy. Eb efe :— 

“ You can hardly imagine what trouble I am in. A person from 
Carnarvon told me that it would not be difficult to get the sum 

wanted there. You have been a friend to me hitherto, and I fully 
trust that you will not be backward now. I have not the least doubt 
but that I will be clapped in gaol ere long, if you cannot get the sum 
of money mentioned, for the English friends here will give no help. 
I have been with all that were likely, but they refused. Let me beg 
of you to do all you can immediately. Perhaps Mr. Timmins and 
Mr. Owens, shop-keeper, would help you. We will give five per 
cent. interest.” 

Dyna ddyfyniad o'r llythyr torcalonus a gyffroes deimlad 
gweinidog Bethel i ymrwymo am 600p. o ddyled Capel Man- 
chester.. Y mae yn dwyn y dyddiad Mawrth 28, 1827. 
| Anhawdd oedd troi ymaith apeliad mor daer oddiwrth frawd 
oedd mewn cymaint cyfyngder. Diau y gweithredid yn y 
mater oddiar egwyddorion puraf cyfeillgarwch, ac awyddfryd i 
gynorthwyo achos da oedd yn ymyl suddo. Dywed ein mam 
wrthym fod arni hi fwy o fai, os bai hefyd, yn yr aohos hwn 
nag oedd ar ei phriod. Y mae braidd yn sicr na wnaethai ef 
ymrwymo am swm mor fawr dros gynulleidfa mor bell oni bae 
iddi ei anog i wneyd. Wrth ymddiddan â'u gilydd yn 
nghylch y peth, hwy gofient am lafur hunanymwadol yr 
hybarch Griffiths o Gaernarfon pan yn nghyd â'r gwaith o 
sefydlu yr achos yn Bethel. Penderfynasant mai ymrwymo 
am yr arian a wneid. _ I lawer, dichon yr ymddengys mai tro 
annoeth ydoedd. Yr oedd y ddyled yn rhy drom o fwy na'r 
haner, ac yr oedd Manchester y pryd hwnw gryn ddengwaith 
yn mhellach nag ydyw yn awr. Ni agorwyd y rheilffordd 
gyntaf at gludo teithwyr yn y deyrnas, sef yr un rhwng 
Liverpool a Manchester, am dair blynedd wedi hyn. Ni 
ellid myned yno i edrych i mewn i ansawdd pethau heb ddir- 
fawr draul a choll amser. Fodd bynag, dyna y cyflawniad 
wedi cymeryd lle,—y weithred am yr arian wedi ei harwyddo, 
ac nid oedd bellach ond disgwyl y byddai llwydd ar yr achos, 

ac y telid y llogau. Yr oedd un peth a barai gryn gysur i'n 
rhieni yn ol llaw, sef fod Williams o'r Wern, Jones o Dre- 
ffynon, ac enwogion teilwng eraill, yn ymddiriedolwyr i'r 
capel, ac nad oedd yn rhaid anobeithio, hyd yn nod pe y 
daethai yn gyfyngder, na thelid yr oll o'r ddyled rywbryd. 

Ar yr 16eg o Fai yn y flwyddyn hono, 1827, ychwanegwyd 
eto at nifer y teulu yn y Dryn, drwy enedigaeth Mary, y 
drydedd o'r plant, yr hon a fedyddiwyd gan y Parch. W. 
Hughes, Saron. Yn nechreu Medi, yn yr un flwyddyn, aeth 
ein tad am dro i Sir Gaerfyrddin, i weled ei rieni. _ Pregeth- 
odd yn Maentwrog, Dolgellau, a lluaws o fanau eraill, ar y 
ffordd, Treuliai Sabbath y 9fed yn amgylchoedd ei hen 
gartref. Pregethai yn y Pant-teg yn y bore. Ei destyn 
oedd Heb. xii. 1, 2. Wele yn canlyn fraslun o'r bregeth :— 

Dechreuai gyda y sylw mai bywyd o dduwioldeb sydd i'w 
olygu wrth “' yr yrfa ” yn y testyn, a bod hon i'w rhedeg gan 
y saint rhwng porth yr aileni a phorth marwolaeth. Yna elai 
yn mlaen i sylwi ar 7. Y priodoldeb o alw bywyd crefyddol yn 
yrfa. 1. Am fod ymdrech yn ofynol,—rhedeg. Gyda golwg 
ar y Oristion, y mae iddo wrthwynebiadau oddifewn ac oddi- 
allan. 2. Am fod rheolau gosodedic i ddilyn yn eu hol. 
9. Y mae gwobr i gael eì derbyn a'i mwynhau ar ol gorphen 
yr ymdrech. 4. Y mae Barnwr wedi cael ei osod i bender- 
fynu cyflwr a sefyllfa pob un o'r rhedegwyr. II. Y dul y 
dylem mi redeg. l. Rhoddi heibio ““bob pwys,” megis 
afreidiol ofalon bydol, a phob pechod. (1.) Y pechod sydd 
barod i'n hamgylchu,—yr un mwyaf hawdd genym gymeryd 
ein twyllo ganddo.  (2.) Yr un mwyaf anwyl genym. (9.) Yr 
un mwyaf tueddol genym ymesgusodi o'i blegid. 2. Dylem 
ei rhedeg drwy amynedd. (1.) Oblegid y gwahanol olygiadau 
sydd yn ein mysg am bethau. (2.) Ein gwahanol dymherau. 
(9.) Oblegid y cystuddiau a'r blinderau sydd yn ein cyfarfod. 

9. Dylem ei rhedeg gydag ymroad mawr. (1.) Oblegid 
mawredd y gwaith sydd genym mewn llaw.  (2.) Byrdra yr 
amser. (8.) Oblegid y cyfrif mawr raid i ni ei roddi yn y 
farn olaf. 4. Dylem redeg yn rheolaidd. 5. “* Gan edrych 
ar Iesu. JJI. Yr anogaethau sydd ymn y testyn 4 ni wneuthur 
Jelly. 1. Y mae o'n hamgylch “ gwmwl” o dystion, megis 
yr angylion sanctaidd, y saint, a'r byd annuwiol. 2. Yn 
fwyaf neillduol, y mae yr apostol yn golygu y cwmwl tystion | 
a enwyd yn y benod flaenorol. 9. Meddylier am Grist, 
Pentywysog a Pherffeithydd ein ffydd ni. 4, Ei ddioddefaint, 
—dioddefaint y Groes. 5. Ei waith yn eistedd ar ddeheulaw 
y Tad. 

Dyna gynllun y bregeth, ond am y gweithiad allan, nis 
gallwn ond dyfalu yn unig. Tebyg yw, pan y deuai aty 
“* cwmwl tystion, yr enwai lawer o weinidogion, ac o hen ffydd- 
loniaid yr achos yn y lle, a fuasai yn anwyl ganddynt yno gynt, 
nes cyffroi a gwresogi pobcalon yn y lle. Yn y prydnawn a'r 
hwyr, pregethai yn y Cwrt a Siloam. Cyn dychwelyd, pre- 
gethodd yn y manau canlynol yn yr amgylchoedd :—'Rynys- 
wen, Tirbach, Sittim, Pennel, Trefynys, Pantgwyn, Caer- 
fyrddin, a Nantcaredig. Ar ei ffordd adref, gwelwn iddo 
bregethu yn Capel Nonni, Rhydybont, Nebo, Aberystwyth, 
Talybont, Machynlleth, Rhyw'rgwreiddyn, Rhydymain, Jeru- 
salem, a Blaenau Ffestiniog. Treuliodd yn bur agos i fis ar y 
daith hon. | i 

Parhai yr achos yn Bethel i gynyddu a blodeuo fwy-fwy. 
Pan fyddai y gweinidog oddicartref, gweddïai y bobl drosto, a 
derbynient yn groesawus y neb a ddelai i weini yn ei le. 
Cawn ganddo cf ei hun yr adroddiad hapus a ganlyn am an- 
sawdd yr achos tua y pryd hwnw :— 

“Rywbryd yn y flwyddyn 1828, meddyliwyd am adgyweirio y 
capel, a gosod ynddo ragor o eisteddleoedd. Aeth y draul yn 

25p. lls. Sc. Talwyd y cyfan ar fyrder, lluosogodd yr eglwys, a 
pharhaodd y gwrandawyr i amlhau. Ac heblaw bod yn flodeuog 
gartref, fe fu eglwys Bethel yn y cyfnod hwn o'i hanes yn alluog i 
fwrw allan rai canghenau cryfion o eglwysi yn y cymydogaethau o 
amgylch.” . 


Yn gynar yn y flwyddyn ddilynol (1829), yr oedd yn cael 
ei hun yn nghanol helbul o achos dyled Capel Manchester. 
' Ni anfonid llôg yr arian i Gaernarfon, ac nid oedd obaith y 
deuai chwaith. Yr oedd Mr. Owens, y gwr a roddasai yr 
arian, mor anesmwyth yn eu cylch fel y penderfynai eu cael 
yn ddioed. Ond o ba le y deuai yr arian i dalu iddo? Yn 
ei bryder, ysgrifenodd at y Parch. W. Williams, Wern, gan 
awgrymu, feddyliem, os na chaffai yr arian ar fyrder, y byddai 
yn rhaid iddo syrthio ar.yr eiddo oedd yn y Bryn. Yr oedd 
eraill wedi ymrwymo am yr arian, ond ymddengys nad oedd 
ganddynt ar y pryd nemawr feddianau yn y golwg, oblegid ar 
wrthddrych y Cofiant hwn yr oedd y taro o hyd. Wele 
lythyr Mr. Williams, yn dwyn y cyfeiriad, “ Mr. Owen 
Owens, Ironmonger, Carnarvon.” Ar ol ei dderbyn, fei 
trosclwyddwyd i'r Bryn, fel y gwelid yno pa fodd yr oedd 
pethau yn sefyll. R 
*€ Wern, 21 Feb., 1829. 

“* My dear Friend,— 

ì “I am sorry to put you to the expense of this letter, 
except I had something better to say. 


“€ Mr. Jones, of Holywell, and myself advised them at Manchester 
to sell the house, but we heard afterwards that they could not sell it 
without the chapel, and that Mr. Griffiths should go out to collect as 
much as he could, and for us to do as much as we could for it in 
Wales. Nothing never troubled me so much as that chapel in my life 


“I cannot see that you are undor the necessity of selling Mr. D. 
Griffiths up, except you wish to do so, as the money is not now 
wanted. And one would hope, in a little while, things will come 
better ; if not, the chapel must be sold. I can say nothing else now. 

I am already under about £3,000 on account of chapels, and it is not 
my duty to launch any further now. Our united respects to Mrs. 
Owens and yourself. 
“Iremain, &c., 

“W. WILLIAMS.” 
Dodasom y llythyr i lawr yn hollol fel y'i cawsom. 
Ysgrifenodd Mr. Williams amryw lythyrau eraill ar yr 
un achos, a'r oll yn Saesneg, ac heb unrhyw ragweled- 
iad y gwelent byth oleuni dydd fel hyn. Yn y llythyr 
uchod, gwelir pa fath ysbryd rhagorol oedd ynddo, pa mor 
bur ydoedd i frawd mewn cyfyngder, a pha mor helaeth ei 
ofal am yr cglwysi yn mhob cyfeiriad. Daw hyn yn amlwg 
iawn yn y mynegiad ei fod yn rhwymedig am ô8,000p. ar 
gyfrif capelydd ; ac onid oedd hyny yn ddigon i'w gyfiawnhau 
am beidio gwthio yn mhellach i'r dwfn y pryd hwnw? Yr 
oedd yn hyderus y deuai pethau yn well, onide rhaid fyddai 
gwerthu y capel. Ond er ysgrifenu fel yna, nid cedd dim yn 
mhellach o'i fwriad na chaniatau i hyny fod. GWwERTHU Y 
CAPEL | Na, fe geir gweled fel yr elom yn mlaen, y mynai y 
seraph o'r Wern ysgwyd nef a daear cyn y gwneid hyny. Yr 
oedd yr un mor benderfynol hefyd na cheid dinystrio am- 
gylchiadau gwrthddrych y Cofiant hwn. Pan gyfarfu âg ef 
ryw gymaint o amser ar ol hyn, dywedai, gan gyfeirio at y 
bygythion yn nghylch gwerthu ei eiddo, “ Bydd gysurus, 
frawd; cyn y ceir gwerthu dy feddianau yn yr achos hwn, 
caiff carnau fy ngheffyl i eu treulio hyd y blew.” Bu Mr. 
Williams cystal a'i air. Gweithiodd dros ryddhad Capel 
Manchester gydag egni cawr. Da genym gael cyfle ì wneyd 
y ffaith hon yn hysbys. Ni ŵyr llaweroedd yn ein mysg yn 
awr ond am.Mr. Williams yn unig fel pregethwr o ddoniau 
anghyffredin at weini yn nghymanfaoedd a_ chyfarfodydd 
mawrion yr enwad; ond yma yr ydym yn cael golwg arno 
megis o'r tu hwnt i'r lleni, yn mhurdeb ei gyfeillgarwch, 

teleidrwydd ei amynedd, a mawredd ei ofal “ dros yr holl 
eglwysi.” i 

Erbyn diwedd y flwyddyn hono (1829), yr oedd y paroto- 
adau gogyfer a dechreu ar y-gwaith o waredu Capel Gartside- 
street, Manchester, yn dra chyflawn. Yn mhlith pethau 
eraill, ysgrifenasid Anerchiad cryf, yn galw sylw eglwysi y 
Dywysogaeth at bwysigrwydd difrifol yr achos. _ Yn yr An- 
erchiad hwnw, pa un a ymddangosodd yn y Dysgedydd am 
Ionawr, 1880, cyfeirid at y ffaith fod cyfarfod llawn o weini- 
dogion a fu yn Liverpool yn y flwyddyn 1825, wedi rhoddi 
anogaeth i'r cyfeillion yn Manchester fyned yn mlaen â'r 
gwaith o godi capel, ond gan ofalu nad elai y draul ddim dros 
700p. Hwythau yno, drwy fod masnach mor lwyddianus, ac 
yn cyfrif fod tua deng mil o Gymry yn y dref, a anturiasant 
fyned mor bell fel, erbyn i fasnach waethygu, ac i lawer o'r 
gynulleidfa orfod troi ymaith, yr oedd yr achos wedi dyfod i 
gyfyngder eithafol. Am ei sefyllfa yn nechreu 1890, dyma 
fel y dywed yr Anerchiad :— 
. “ Wedi yr ymdrechiadau a wnaed hyd yn hyn, y mae yn nghylch 
1,600p. o ddyled yn arosar y lle. Ac fel nad yw aclodau yr eglwys 
a'r gynulleidfa yn gyffredin ond crefftwyr a, gweithwyr, y mae yn 
hawdd meddwl fod y baich yn drwm arnynt, er yr hyn oll a ddichon 
iddynt ei wneuthur eu hunain, i'r hyn y maent wedi bod yn barod. 
Barnwyd, gan hyny, yn angenrheidiol i osod eu hachos fel amgylchiad 
anghyffredinol yn gyntaf gerbron trigolion y Dywysogaeth, gan 
ddeisyf arnynt yn ostyngedig, ond yn daer, ar fod ymdrechiadau 
anghyfjredinol ì gael eu gwneuthur yn yr amgylchiad gofidus hwn.” 


Y drefn at dderbyn rhoddion oedd fel hyn :—“ Fod yn 
Ngogleâd Cymru un neu ddau weinidog yn eu siroedd priodol, 
yn nghyda gweinidog sefydlog pob lle, i ymweled a gofyn i 
bersonau neillduol—pawb y tybiont eu bod o duedd hawddgar 
a haelionus tuac at achos Orist—am eu cyfraniadau ar yr 
achlysur hwn. Yn Neheubarth Cymru, y mae y brodyr 

Williams o'r Wern, a Morgans o Fachynlleth, wedi cymeryd 
arnynt i fyned drwy Swyddau Aberteifi, Caerfyrddin, a Phen- 
fro; ac mor belled ag y byddo yn gyfleus ac ymarferol iddynt 
anerch eu cyfeillion yn bersonol, yn mhob lle yr ymwelont âg 
ef; ac felly yr un modd y brodyr Davies o Lanfaircaereinion, 
Morris o Lanfyllin, Ridge o Cendle, a Griffiths o Bethel, a 
gymerant rhyngddynt i fyned bob yn ddau trwy Swyddau 
Maesyfed, Brycheiniog, Morganwg, a Mynwy, i'r un diben.” 

Yr oedd yn amlwg, gan hyny, erbyn diwedd 1829, y deuid 
i ben da gyda'r achos hwn rywbryd, er difrifoled oedd. Yn y 
cyfamser, yr oedd llâafur Mr. G. yn y weinidogaeth gartref, ac 
oddicartref, yn parhau yn ddiataliad. Yn mhlith y cyfarfod- 
ydd y bu yn gwasanaethu ynddynt yn ystod y flwyddyn 
hono, yr oedd un nas gallai lai na theimlo ynddo fwy na 
chyffredin o ddyddordeb, sef cyfarfod urddiad y Parch. D. 
Price yn y Capel Helyg. Yr oed i bregethu yno ar '“ddyled- 
swydd y gweinidog.” O fewn cylch ei weinidogaeth ef, sef 
yn Ebenezer, y codasid Mr. Price i bregethu. _ Yr oedd gan y 
wlad yn barod olwg fawr arno, oblegid yr oedd ef o ddoniau 
peraidd nodedig. Fel Price o Ddinbych, ac wedi hyny o 
. America, daeth ei enw i fod yn air teuluaidd ar fyrdd o 
aelwydydd o bob tu i'r Werydd. 

O 1890 HYD 1840. 


TAITH Gasglyddol i'r De—Davies Llanfaircaereinion—Llythyr oddi- 
wrth Price, Capel Helyg—Capel Manchester eto—Cydymdeimlad 
Cynyddol—Jones Treffynon—Ei Angeu Disyfyd—Llythyr Arwydd- 
edig gan Breese o Liverpool ac Eraill—Y Cydymegnïad Cyffredinol 
er Diddymu Dyledion Addoldai—Llythyrau Williams o'r Wern ac 
Eraill— Diwedd Helbul Manchester—Llwyddiant yr Achos Gartref-— 
Siloh, Aberpwll—Rhanu Arian yr Undeb-—Mr. Griffith Hughes, 
Cefn Uchaf—Llythyr Dyddorol oddiwrtho—Ei Farwolaeth—Llawlyfr 
i Aelodau Eglwyslg—Marwolaeth ei Dad—Llythyr oddiwrth Mr. 
David Hughes—Adhelaethu Capel Bethel—Galwad o Zoar, Merthyr. 


Yn gynar yn nechreu 1890, ymbarotoai Mr. G. i fyned ar 
y daith gasglyddol hono i'r De, dros Gapel Manchester, yr 
apwyntiesid ef iddi. Davies o Lanfaircaereinion oedd i fod 
yn gydymaith iddo. Gwelwn yma lythyr oddiwrth Mr. 
Davies, dyddiedig Ion. 14eg, yn cydnabod derbyniad llythyr 
oddiwrtho yntau yn nghylch adeg cychwyn i'r daith. Un 
tanllyd o ysbryd, a pharod i waith, ydoedd ef. “I intend 
starting from home February lst., to be at Llanidloes that 
night. Have the goodness to meet me there, that is, a 
Llanidloes, February lst., at 7. You may be at Llanbrynmair 
January 91st. I will send the publications this week, and 
bring the list with me. Be sure to come without fail.” 

Fel yna, yn Saesneg, yr ysgrifenai Mr. Davies. Adeg sobr 
oedd hono i feddwl teithio mor bell ar farch, cydrhwng a 
thros fryniau a mynyddoedd. Eithr rhaid oedd myned. 
Rhai celyd at waith oedd y tadau, lawer o honynt. Nid oedd 

eira, rhew, a chorwyntoedd yn gallu dofi grym eu penderfyn- 
iadau. Carasem allu rhoddi cofnodion manwl o hanes y 
daith hono, ond y mae agos yr oll ohonynt wedi myned ar 
ddifancoll. Yr ydys yn tybied mai trwy Forganwg yr oeddynt 
hwy i fyned. Mewn llyfr pregethau a ddefnyddiai ein tad 
yr ades hono, gwelwn yr entrïes a ganlyn ar y tudalen olaf: 
<< Threecross, collected for Manchester 41 l5s.” Eto, 
“ Collected at Siloh Chapel, «1 9s. 6d.” Eto, “ Alltwen, 
12s.” Yna daw “ Neath Old Chapel, 165s. 6d.,” a “ Zoar, 
D. Griffiths, £2.” Y mae yno enw tebyg i “' Glydach ”' 
hefyd i lawr mewn lead-penciW am 17s. Ymddengys iddo 
ymweled â'r manau hyny ei hunan, ac i'r entrïes a nodwyd 
gael eu hysgrifenu gan y gweinidogion a lafurient yno ar y 
pryd. Beth oedd cyfanswm y casgliadau a gaed drwy y 
cydymegnïad hwn, nis gwyddom. Tebyg yw ei fod yn 
helaeth, ac i'r achos yn Manchester gael ei sirioli yn fawr. 
Ond yr oedd gwrthddrych y Cofiant hwn i aros am gryn 
dipyn, ac i lafurio cryn lawer eto, cyn cael eì hunan yn gwbl 
rydd o'r dorch. 

Dychwelodd o'r daith gasglyddol hono yn iach a hoyw ei 
ysbryd. Yn deall hyny, ysgrifenai Price ato o'r Capel 
Helyg, “ Medi 18, 1890,” yn taer ddeisyf arno ddyfod i gyf- 
arfodydd oedd i fod yno ac yn Tabor ddechreu y mis dilynol. 
Dechreua yr epistol fel hyn:—*““ Anwyl Dad yn yr Efengyl,— 
Byddaf byth yn barchus o'ch enw, a dywenydd genyf feddwl 
am eich ymddygiad tadol tuag ataf bob amser,” a diwedda | 
drwy ddweyd, “ Os na ellwch chwi ddyfod, yr ydwyf yn 
bwriadu dyfod i ymweled â chwi cyn hir, er cael eich cyfar- 
wyddid ar amgylchiad tra phwysig. Gobeithio y cawn fod 
dan gyfarwyddid y nef yn wastadol.” Wrth yr “ amgylchiad 
tra phwysig” y golygai Mr. Price, o bosibl, ei symudiad i 
Benybontfawr, yr byn a fu tua diwedd y flwyddyn hono. Os 

bu ymddiddan rhyngddynt yn nghylch y mater, y mae braidd 
yn sicr mai cynghor y tad i'w fab natwriol hwn yn y ffydd oedd 
iddo aros yn y fan lle yr cedd am lawer o amser eto. Ni 
allai efe gymeradwyo gwaith brodyr yn symud ymaith i 
leoedd amgenach yn union ar ol cael eu hordeinio. Tua 
blwyddyn a haner y bu Price yn y Capel Helyg. Os 
cynghorid ef i aros yno, ymaith yr aeth ef; ond cadwodd at ei 
benderfyniad o fod byth yn barchus o enw y neb yr ysgrifenai 
ato. Ni ddeuai Price byth braidd i'r cyffiniau heb alw heibio 
i Bethel. Pan ddaeth drosodd o America, bu yno ac yn 
Mhorth Dinorwig mewn cyfarfodydd pregethu, a mawr oedd 
y boddhad a deimlent wrth gael ymgyfarch ac adrodd helynt- 
ion taith yr anialwch unwaith yn rhagor. Ac nid dyna yr 
oll, oblegid yn ebrwydd ar ol clywed o hono yn America am 
farwolaeth ei hen dad yn yr efengyl, cyfansoddodd Alargan 
lawn o deimlad, yr hon a anfonodd i ni, ac a welir mewn cwr 
arall o'r Cofiant. 

Ond i ddychwelyd, Deuai y blinder yn achos Capel Man- 
chester i bwyso yn drwm ar ei feddwl eto yn 1891. Ysgrifenai 
Mr. Griffiths ato yn fuan wedi i'r flwyddyn ddechreu, i 
ddweyd nad oedd yn gweled un gobaith am gael diwedd ar yr 
helbul, oddieithr drwy werthu y capel. Er gwneyd ei oreu yn 
Manchester, ni lwyddodd i gasglu ond rhyw 80p., a beth oedd 
hyny, megis y sylwai, i gyfarfod y gofynion trymion a ddeu- 
ent ato o bob cyfeiriad. Suddasai ei feddwl i ddyfnder eithaf 
digalondid. . Wele yn canlyn ddyfyniad byr o'i lythyr :— 


““ It presses so heavy on my mind, that unless something be done, 
I believe Tll soon be in my grave. And that you are so much put 
about indeed vexes me more than anything. Have written to Mr. 
Jones, of Holywell, to state what I thought the collection here would 
amount to. I see nothing else we can do but sell the chapel. I 
think it would be well for you also to write to Mr. Jones, of Holywell, 
on the subject. Themoney must be paid, and how else can we get them.” 

Mewn cwr arall o'i lythyr, sonia Mr. G. am boenusrwydd y 
fath feddylddrych.  Angenrhaid dychrynllyd ydoedd yn wir. 
Eto, beth oedd i'w wneyd? Gan mai dyna oedd y teimlad 
yn Manchester, nid oedd gan ein tad ond boddloni iddi fod 
felly. Yr un pryd, trwy y caddug dudew, efe a obeithiai 
weled y wawr yn tori,—disgwyliai y codai ymwared o rywle 
fel na byddai yn rhaid gwerthu y capel; ac ni chafodd ddis- 
gwyl yn ofer. Crybwyllasom eisoes fod cydymdeimlad 
dynion ardderchog wedi ci gyffroi yn yr achos hwn. Peth 
annhebyg oedd y gwnaent ildio,—peth dieithr iddynt oedd 
rhoi i fyny yn wyneb anhawsderau. Gwelir cyfeiriad brysiog 
at eu hymdrechion hunanymwadol yn Hanes yr Eglwysi 
Annibynol. Yma rhoddir mantais i ni ymhelaethu gronyn, 
a thrwy hyny i roi ychwaneg o fawrhad ar eu henwau a'u 
coffadwriaeth, yr hyn orchwyl sydd gydnaws iawn â'n teimladau. 

Ystyrid mai un cam pwysig tuag at waredu Capel Gartside- 
street rhag myned ar werth, oedd edrych am wyr cymhwys i 
fyned i Fanchester i geisio ail enyn cydymdeimlad Cymry a 
Saeson haelfrydig o blaid yr achos. Y gwyr a_ benodid oedd 
y Parchn. Jones o Dreffynon, a Roberts o Ddinbych. Yr 
oeddynt i gyfarfod yn Liverpool Awst 25ain. Cyrhaeddasant 
yno yn ddiogel, a chyda disgwyliadau bywiog am daith 
lwyddianus y dydd nesaf. Eithr trodd allan ddarfod i'r 
blaenaf o'r enwogion hyn ddyfod i Liverpool i gyfarfod â'i 
angeu ; oblegid wrth fyned rhyngddo a'i lety, ar ol bod yn 
gweled Mr. Roberts, digwyddodd syrthio drwy lawr-ddrws 
(trap-door), ac anafodd mor drwm fel, er pob cynorthwy 
meddygol, y bu farw yn mhen tair awr. Ni ddywedodd 
braidd ddim yn yr ysbaid hwnw o amser, oddieithr yr ym- 
adrodd peraidd yma, ““ Gwn fy mod yn gymeradwy.” Yr 
oedd Mr. Jones yn enedigol o Lanuwchlyn. “Trwy ymroad 
teilwng, cyrhaeddasai safle anrhydeddus iawn yn yr enwad. 

Un o weinidogion goreu Cymru ydoedd. Yr oedd yn bleidiwr 
calonog i bob gwaith da. Profai hyd y diwedd ei fod yn 


| llawn o ysbryd cyhoeddus. Parodd y newydd am ei farwol- 
aeth brudd-der mawr, nid yn Nhreffynon yn unig, ond drwy 
' Gymru oll. Effeithiodd y tro anffodus hefyd er rhoddi dwys- 


der adnewyddol i hawliau yr achos Annibynol Cymreig yn 
Manchester. Nid oedd Mr. Jones ond 61 oed pan y dybenai 
felly ei yrfa hardd a gwir ddefnyddiol. 

Faint bynag a gasglwyd yn 1891, yr oedd baich y ddyled 
yn aros rywbeth yn debyg, a llaweroedd yn cael eu poeni o'r 
herwydd. Yn ystod y ílwyddyn ddilynol, aeth pethau cyn- 
ddrwg fel y bu raid i'n tad, mewn cysylltiad â'r Parch. W. 
Griffith, Caergybi (yr hwn yntau oedd yn rhwymedig am ran 
fawr o ddyled y capel, ac a wnaethai ei oreu i'w waredu) 
anfon rhybudd i'w ddarllen i'r cyfeillion yn Manchester yn 
nghylch gwerthu y capel. Yn deall hyn, cyffrowyd meddwl 
un Mr. Hulme, o'r dref hono, i wneyd un ymgais yn rhagor 
af glirio ymaith y ddyled. Teithiodd i Liverpool, lle bu ym- 
gynghoriad difrifol rhyngddo â Mr. Breese, Williams o'r 
Wern, a Roberts, Dinbych. Y canlyniad fu, anfon y llythyr a 
welir isod i Gaergybi, ac oddiyno i Bethel, fel y gwelid fod 
eto obaith na byddai yn rhaid i'r capel fyned dan forthwyl yr 
arwerthydd. Erfynid, megis y gwelir, na byddai i'r rhybudd 
gael ei ddarllen i'r cyfeillion yn Manchester, am eu bod o'r 
diwedd wedi ymddeffroi i weithio, a bod i ddeuddeng mis o 
brawf teg fod cyn bygwth dim yn mhellach. Wele y llythyr 
afu yn foddion i newid cwrs pethau, a gosod yr olwynion i 
droi yn eu lle. 


“Liverpool, Dec. 26, 1832. 
“ Dear Sir,— 
“£ Mr. Hulme, Solicitor, from Manchester, Knowing of our 
meeting, and knowing that he should see us, came over for the 


| express purpose of conferring with us respecting the notice which 

you and Mr. G. of Bethel have given to the people in Gartside-street 
Chapel. 'The people have been encouraged to commence a subscrip- 
tion among themselves, in order to try what they can do, by their 
English friends, and by Mr. W. W., Wern. Enmbracing this 
opportunity, they have printed cards, bought books, &c., and in the 
course of nine weeks they have deposited in the hands of Mr. Hulme, 
their treasurer, the sum of £28 4s. 7d., and their subscriptions are 
increasing weekly. Now, Mr. Hulme is very desirous of delaying the 
executing of your notice for a few weeks, and if possible to avert the 
selling of the chapel ; at least, to make a final trial of twelve months. 
In conseguence of these circumstances, your notice shall not be read 
to the church until they hear from you. You will therefore embrace 
the earliest opportunity of consulting Mr. G., and let the result be 
communicated as soon as possible to the persons whom you have 
served. Should your notice be read to the people now, it is likely it 
would paralize their exertions. 
“ With best wishes, 
“We remain, dear Sir, 
“ Yours affectionately, 













“ JOHN BREESE, Liverpool, 
“ W. WILLIAMS, Wem, 
“ D. RoBERrs, Denbigh.” 


Yr oedd adeg ymwared y capel hwn, a lluaws o rai tebyg, 
yn awr yn agoshau. Caledu, ac nid llesgau, yn y tywydd a 
wna gweithwyr cryfion. Felly y digwyddai yma. Wrth 
frwydro gyda dyled Manchester, daeth rhai i deimlo awydd 
gwneyd brwydr iawn yn erbyn dyledion yr enwad drwy 
Gymru i gyd. Cynhaliesid cyfarfod o weinidogion eisoes yn 
Rhaiadr, sef ar y 91ain o Hydref, i ystyried y peth. Pender- 
fynwyd yno “fod i Anymddibynwyr y Dywysogaeth wneyd 
cydymegnïad cyffredinol, yn y flwyddyn ddyfodol, i dalu 
dyledion eu haddoldai.” Yn y Cylchlythyr cyhoeddedig ar y 
pryd, gwelwn enwau Williams o'r Wern, a Roberts o 
Ddinbych, i lawr am 60p. bob un. Addawai nifer mawr o 
frodyr eraill mewn cyffelyb ysbryd, er nad oll i'r un graddau. 

Yr un pryd, penodid rhai i fyned drwy yr holl siroedd er 
cynhyrfu y cynulleidfaeedd at eu gwaith. Yn Sir Gaernarfon, 
Mr. Williams (Caledfryn) a gwrthddrych y Cofiant hwn oedd 
i gyflawni hyn o wasanaeth. Addawent hefyd 20p. bob un 
' at yr amcan mewn golwg. 

Peth peraidd yw cofio fod y cyfarfod hwnw yn y Rhaiadr 
yn gyfarfod a grym iddo. Ni adawyd i'r penderfyniadau a 
| basiwyd, fel mewn llawer amgylchiad, syrthio i'r llawr. 
Erbyn 1894, yr oedd y peirianwaith casglyddol yn barod, ac 
mewn llawn waith drwy holl Gymru. _ Cyflawnwyd rhyfeddod 
yn y tir, fel y ceir achos i sylwi eto. Yn y cyfamser, yr 
oedd y wawr a dorasai ar Gapel Gartside-streeb yn dyfod yn 
oleuach o hyd. I'n hanwyl dad, yr oedd hyn yn ymwared 
bendigedig. Gorfuasai arno wneyd llawer sift hynod er cadw 
ei hun o grafangau cyfreithwyr. Ar un adeg, yr oedd pethau 
wedi myned cynddrwg fel y caffai ei fod yn rhwymedig fel 
meichiau am gymaint ag 828p. o ddyled y capel dan sylw. 
Ond erbyn diwedd 1889, yr oedd wedi ei ddwyn, drwy nawdd 
y nef, a chydgynorthwy parod a diflino ei frodyr, i sefyllfa 
foddhaus.o ryddid.  Llwyddasai Williams o'r Wern ac eraill i 
gael gan y cyfundebau sirol i fenthyca neu i gasglu symiau 
mawrion bob un, heb golli amser, fel y ceid diwedd ar yr 
helynt bellach. Nis gwyddom pa mor gyffredinol y gwnaed 
felly, ond daeth digon o arian ilaw i waredu y lle o'r diwedd. 
Gwelir oddiwrth a ganlyn na ddeuent mor ddirwystr ag y 
dymunasid, Gan ysgrifenu i Bethel, Awst 26ain, 1883, 
dywedai Mr. Williams :— 


“My dear Friend,— 

I am guite at a loss what to say about Manchester 
money. You must consult Mr. Griffiths, of Holyhead, because the 
bank will not deliver up the bond before the money is paid. I donot 
think Mr. Hulme would like to come as far as Carnarvon. If the 


E 

money could be borrowed for a week, then you or Mr. Griffith could 
take the security to receive the Manchester £100, and call at Holywell 
with Mr. Jones, the shoemaker, for the £100, which will be ready 
there by your return. 
“I am, yours, &c., 
“W. WILLIAMS.” 


Yma gwelwn fel yr oedd Mr. Williams yn gwir ofalu am yr 
achos hwn drwy ei dreialon oll. Faint o deithiau a wnaeth, 
o arian a aberthodd, ac o lythyrau a ysgrifenodd yn ei gylch, 
y nefoedd yn unig a ŵyr. Ychydig ddyddiau yn ddiweddar- 
ach, sef Medi 2fed, efe a ysgrifenai eilwaith i Bethel, i 
hysbysu ddarfod iddo dderbyn nodyn y bore hwnw oddiwrth 
Mr. W. Rees (Hiraethog), yn dweyd na byddai yr arian i'w 
cael gan Mr. Jones yn Nhreffynon hyd yn mhen y pythefnos 
o'r amser hwnw. Ar y diwedd dywed, “* I am sorry to put 
you to expense for so many letters. I think you should keep 
an account of the expenses you are put to on account of 
Manchester.” Buasai hyny yn deg. Ond pwy oedd i dalu ? 
Yr oedd y swm, yn ol fel y deallwn, yn un pur fawr. 


Yn wyneb yr anffawd y cyfeiriai Mr. W. ato uchod, ym- 
gymerodd Mr. Rees (yn awr Dr. Rees) â'r gwaith o dros- 
glwyddo yr arian drwy y Bank o Dreffynon; ond bu yn 
galed arno wrth wneyd, fel y dengys y llythyr hwn a anfonid 
ganddo i Bethel. 


““ Barchedig Gyfaill,— 

“'Telais heddyw y swm o gan' punt (arian addawedig y 
y ddwy sir; Dinbych a_ Fflint, at achos Manchester) yn y Bank yn 
Nhreffynon, a'r hyn a welwch ar ben uchaf y ddalen hon a rydd 
awdurdod i chwithau eu codi yn Mank Caernarfon. Methasom yn 
dêg a'u cael yn gynt, oherwydd fod y dyn sydd yn rhoddi eu benthyg 
wedi ei siomi am danynt. Nid oes gyda mi ragor o arian, onide 
buaswn yn talu y Post. Costiodd i mi goron wrth eu talu yn y 

Bank. Gobeithiaf eich bod chwi a'ch teulu yn iach ac yn gysurus. 
Cofiwch fì at Mrs. Griffiths. | 
“ Ydwyf eich brawd a'ch cyfaill, 
“W. Rees, Heol Mostyn. 
“ Treffynon, Medi 9, 1832.” 
““ O. Y.— Byddwch cystal ag anfon gair o wybodaeth i mi wedi y 
derbynioch yr arian, er gwneyd fy meddwl yn dawel yn eu cylch.” 


Beth ddywed ein parchedig gyfaill os gwêl y llythyr hwn 
o'i eiddo, pump a deugain oed, wedi ei ddwyn i oleuni dydd fel 
hyn? Teimla eraill yn ddiau nad ydym yn ei ddianrhydeddu 
wrth wneyd yn hysbys iddo yntau fyned i waelod ei logell 
unwaith yn achos Capel Manchester. 

O'r tu fewn i lythyr Hiraethog, cawsom, wedi ei gadw yn 
ofalus, fel pe mai ban note fuasai, y llythyr bychan, pert, a 
ganlyn, yn Saesneg, gan yr ““ Hen Olygydd.” Dodwn ef yma 
yn literatîm :— 


“ Dear Sir,— 

“Isend you the inclosed half of one hundred pounds on 
account of Manchester Chapel, and I shall send you the other half 
_ as soon as I can geta frank. Wishing you and yours every happiness, 

“ I remain, 
““ Yours sincerely, 
“Dolgelley, August 91, 1889.” “ CADWALADR JONES. 


Mae yn debyg mai cyfraniad Sir Feirionydd at yr achos 
oedd y can' punt, er na ddywedir felly yn y llythyr. Hyfryd 
yw gweled pa mor gyffredinol oedd y cydymdeimlad a 
ddangosid yn yr achos hwn, pa mor ffyddlawn oedd yr hen 
weinidogion i'w gilydd, pa mor aiddgar dros ledaeniad yr 
achos, a pha mor ddi-ildio yn eu hymdrechion i waredu lle a 
fyddai mewn cyfyngder, er gwaethaf pob anhawsderau. 

Yn mhlith y papyrau a welir ger ein bron, gwelwn lythyr 
arall oddiwrth Mr. Williams o'r Wern, yr hwn nis gallwn lai 

na'i ddodi i mewn yma.  Sieryd gyfrolau am dynerwch 
ysbryd ei awdwr. Nid oes un dyddiad wrtho. Ysgrifenai y 
tro hwn at ein mam, yr hon a boenid gan rywun yn nghylch 
Ed, Manchester, pan oedd ei phriod o WNO yn casglu 
mae'n debyg :— 


“£ My dear Mrs. Griffith,— 

“ I truly feel for you. It is a very great trial, and I hope 
the Lord will deliver you out of the hands of such aman. You will 
put a wafer in Mr. Owen's letter, and send it. 

, “ I am, yours, &c., 
“ W. WILLIAMS. 
“ P.S.—As soon as I hear anything from Manchester, I shall let 
you know.” 


O'r diwedd, wedi llafur a phryderon dirfawr, gelwid ar ein 
tad i fyned i Manchester, ac oddiyno i Liverpool, i ymofyn 
y symiau olaf o arian oedd yn angenrheidiol er ei lwyr 
ryddhau o'r rhwymau blin y buasai ynddynt cyhyd. 
Cyrhaeddai adref o'r daith hono yn nyfnder y nos, eto yn 
llawen ei ysbryd. Dranoeth elai i Gaernarfon i wastadhau 
pethau. Ond yr oedd ychydig drallod yn ei aros eto. Per- 
thynai yr arian yn awr i blant y neb a'u rhoddasent ar lôg, ac 
yr oeddynt i gael eu trosglwyddo i un a benodasid yn ym- 
ddiriedolwr iddynt,—un o'r dynion casaf dan haul, ac un a 
gyfarfu â diwedd cas hefyd. Wedi derbyn yr arian, a'u cloi 
mewn desk, dywedai nas gallai fyned i ymofyn y Weithred 
berthynol i'r achos y dydd hwnw, a gwrthodai hefyd roddi 
unrhyw ddangosiad ei fod wedi eu derbyn. Yn gwybod am 
ei ystrywiau, penderfynodd ein tad ymaflyd ynddo, a'i ysgytio, 
yr hyn a wnaeth hefyd i bwrpas. Gorfu arno estyn yr arian 
yn ol heb oedi moment. Dranoeth, yr oedd ef fel dyn arall. 
Gwastadhawyd y cyfan mewn ysbryd tawel, ond dygai yn ei 
gorff dipyn o nodau y ffrwgwd a gymerasai le y dydd o'r 

blaen. Addefai yn mhen rhai wythnosau wrth gymydog iddo, 
fod ei fraich yn bwdr ddu o hyd ar ol y wasgfa a gawsai gan 
weinidog Bethel. 

Gyda chalon ddiolchgar y dychwelai efe at ei deulu i'r 
Bryn y diwrnod hwnw. Yr oedd y wae olaf yn yr achos a 
ddesgrifiwyd drosodd. Ni phenderfynai, fel y gwnelsai ambell 
un, nad ymrwymai byth ond hyny dros ddyled capel, eithr yn 
hollol i'r gwrthwyneb. Mewn ffordd ddoeth, parod fyddai eto 
i feichnïo dros achos ei Waredwr. Teimlai ein rhieni yn 
hollol yr un fath a'u gilydd ar y pen hwn. Nid ofnent 
helyntion llai, wedi i'r un fwyaf ddyfod i derfyniad boddhaus. 
Dygasid hwy drwy y dyfroedd heb foddi, a thrwy y tân heb 
i'r fflam eu difa. _ Costiodd iddynt arian, ac amser, a phryder 
lawer awr, nas gallwn ni ei lawn amgyffred. Clywsom ein tad 
yn dweyd i'r helynt effeithio ar ei iechyd i gryn fesur, fel na 
theimlodd byth mor hollol gryf ac y gwnaethai cyn hyny. Ar 
un adeg, oherwydd gormod o lafar a phryder, torodd gwaed 
yn ei frest, a dygwyd ef hyd at byrth angeu. Peth mawr 
oedd bod am flynyddau olynol yn y fath helbul ac a ddesgrif- 
iwyd, ac heb wybod pa awr y deuai llythyr oddiwrth ryw 
gyfreithiwr neu'i gilydd i beri anhunedd, feallai, drwy fygwth, 
fel y gwnaed aml waith, ei werthu i fyny os na thelid yr arian. 
Un tro, codwyd gwarant ar fedr ei fwrw i garchar o achos 
rhyw ran o'r ddyled gâs hono; ond diangodd yn rhyfedd o 
safn y llew. Bu lawer gwaith yn synu ei fod yn fyw. Yn 
awr, drwy râd y nef, yr oedd yn teimlo yn rhydd, ac yn iach, 
—y cymylau duon wedi eu chwalu, ei deulu yn gwenu o'i 
gylch, ac argoelion am ddyddiau disgleiriach i ddyfod. Wedi 
yr ingoedd a'r ofnau, 


“ Mor ddedwydd, ddedwydd oedd o 
A llwydd ar ei holl eiddo.” 


Yn ben ar y cyfan, yr oedd gwedd hyfryd ar yr achos 

crefyddol y pryd yma drwy holl ranau ei esgobaeth eang. 
Talai gryn lawer o sylw yn awr i'r achos ieuanc yn nghymyd- 
ogaeth Aberpwll,—lle a ystyrir yn awr fel rhan o ardal Porth 
Dinorwig. Arferai bregethu yno yn fynych, yn nhŷ yr hen 
frawd twym-galon Thomas Jones, Caeglas.  Gorlenwid y tŷ 
bob amser, a byddai llawer yn gwrando oddiallan, am na 
fedrent ymwthio i mewn. Yn y flwyddyn 1883, HR i 
sicrhau tir at godi capel yn y lle. Aed yn mlaen a'r gwaith 
yn galonog. Yn ngwanwyn y flwyddyn ddyfodol, agorwyd y 
capel. Yr enw a roed arno oedd S:LoH. Ei safle ydoedd 
hyfryd, a'r cynulliad iddo yn bob peth a allesid ddymuno. 

Derbyniai ein tad yn yr adeg yma gynorthwy gwir wecrth- 
fawr am dymor drwy godiad y brodyr talentog hyny i'r 
areithfa, sef, Griffith a David Hughes, Cefn Uchaf. Dechreu- 
asant bregethu tua'r un adeg. Traddododd Griffith Hughes 
ei bregeth gyntaf yn Bethel, Medi 1af, 1899. Yr oeddynt ill 
dau yn perchenogi doniau uwchraddol Fel y cyfryw, safent 
yn uchel iawn yn ffafr y cyhoedd, Yr oedd y ddau hefyd yn 
orlawn o ysbryd y weinidogaeth ; ond y cyntaf oedd y mwyaf 
angerddol ei ysbryd, a'r cryfaf fel traddodwr. Byr fu ei 
dymor ef, ond am ei frawd, estynwyd iddo flynyddau lawer i 
ymenwogi ar feusydd crefydd a llenyddiaeth. “Treuliodd y 
rhan olaf o'i oes, fel y gwyddis, yn Nhredegar, lle y bu farw, 
ar ôl sicrhau iddo ei hun anrhydedd mawr fel pregethwr, ac 
enw fel ysgrifenydd a bery cyhyd a'r iaith. 

Trwy ymroad diball, yr oedd y ddau frawd eisoes wedi dod 
yn ysgolheigion gwych. Oherwydd hyn, mawr oedd awydd 
yr ardalwyr am iddynt sefydlu Ysgol Ddyddiol yn y fro, yr 
hyn hefyd a wnaethant, er yn dra anfoddog ar y dechreu. 
Cedwid yr ysgol yn nghapel Bethel. I ran Griffith Hughes y 
deuai y gwaith o ofalu am dani braidd yn gyfangwbl. Ym- 
gynullai plant yr holl wlad o amgylch ato i dderbyn eu haddysg. 

Ond yr oedd y ddau frawd yn rhy lawn o ysbryd y weinidog- 
aeth i aros lle yr oeddynt yn hir. Yr oedd cryn ogwyddiad 
yn meddwl y brawd hynafat fyned irai o'r gwledydd tramor 
i lafurio fel cenhadwr. Penderfynent ill dau fyned i ryw un 
o'r colegau Seisnig can gynted ag y gallent. Felly, ar ol bod 
| yn ddyfal gyda'r gwaith o ddysgu eu hunain ac eraill, a 
phregethu dros amryw fisoedd gyda chymeradwyaeth ang- 
'hyffrenin drwy yr holl wlad o amgylch, apeliasant am dder- 
byniad i Goleg Hackney, Llundain. Ceínogid hwy yn eu cais 
gan y Parch. Arthur Jones; ac eraill a feddent ddylanwad 
gydag awdurdodau y coleg; ac yno yr aethant, dan amgylch- 
iadau nodedig o ffafriol. 

Yr adeg yma, yr oedd y cydymegnïad er diddymu dyledion 
addoldai yr Annibynwr yn tynu sylw mawr drwy Gymru oll. 
Wrth reswm, taflai gwrthddrych y Cofiant hwn ei holl ddy- 
lauwad a'i yni o blaid y mudiad.  Cyffroai y cynulleidfaoedd, 
nes eu tanio at y gwaith, lle bynac y deuai. Yn Bethel, 
casglwyd, drwy yr hyn aroddai ef, y swm o 58p. Yr oedd 
hyn yn dda, gan nad oedd Bethel yn disgwyl dim yn olo 
drysorfa yr Undeb. Rhenid yr arian yn y flwyddyn 1895. 
Y mae o'n blaen bapyr yn cynwys y penderfyniadau rhag- 
barotoawl y cytunwyd arnynt, mewn cyfarfod a gynhelid yn 
Bethesda, Ebrill 20fed, 1885,—y Parch Llywelyn Samuel yn 
y gadair, a'r Parch. R. P. Griffiths, Llanberis, yn ysgrifenydd. 
Ymddiriedid y papyr hwn i ofal ein tad, i'w ddwyn gydag ef i 
Fachynlleth. Enwir ynddo ddeuddeg o leoedd yn Sir Gaer- 
narfon y cymeradwyid fod iddynt gael o drysorfa yr Undeb, 
symiau yn amrywio o 20p. i 150p., ac ugain o leoedd y dis- 
gwylid iddynt gael rhan gyfartal. Yn eu plith yr oedd enw 
Bangor, er na wnaethai Bangor ddim at y drysorfa.  Gwrth- 
odwyd y cais hwn, yr hyn a barodd i Jones ddigio yn 
aruthrol; oddiar ba seiliau, gorchwyl anhawdd yw dimad. 

Cyflawnwyd gorchest o ddirfawr werth drwy y cydymegnïad 
dan sylw. “Talwyd o ddyledion capeli yr Annibynwyr y swm 
o bedair-mil-ar-hugain o bunau. Talwyd yn Sir Gaernarfon 
1684p. 14s. 6c. Y swm a ranwyd rhwng y lleoedd mwyaf 
anghenus yn y sir yr adeg hono oedd 697p. l0s. 4c.  Cyf- 
lwynid yr arian hyn i ofal ein tad, ac efe a'u rhanai yn unol â 
phenderfyniad gweinidogion y sir. Yn yr oll o'r gweithred- 
iadau cysylltiedig â'r ymdrech clodadwy yma, cydweithredai 
ei gymydog doniol Caledfryn (yr hwn a ymsefydlasai yn 
Nghaernarfon yn 1892) âg ef yn y modd mwyaf egniol. 


Wedi bod yn Llundain am beth amser, anfonai Mr. Griffith 
Hughes at ei hen weinidog y llythyr tra dyddorol a welir isod, 
i'w ddarllen yn nghlywedigaeth ei hen gyfeillion yn Bethel a 
Siloh. Nid oes dyddiad wrth y llythyr, ond hawdd deall pa 
adeg oedd, dim ond sylwi ar y cyfeiriad a wna at yr “* Undeb” 
a'r ““ ymdrech gwrol a wnaed yn Nghymru y flwyddyn ddi- 
weddaf,” ac at ““ Wyliau y Nadolig” oeddynt newydd fyned 
heibio. I'r rhai a'i hadwaenent, neu a glywsant eu perthyn- 
asau yn son am ei alluoedd gorwych, diau y darllenir y llythyr 
gyda y dyddordeb mwyaf. Oddieithr hwn, nid oes, hyd y 
gwyddom, gymaint a llinell o'i waith ar gael yn un man. 
Daw i'r amlwg yma gryn lawer o'i ddawn ac o'i yni meddyliol. 
Gwelir hefyd pa mor ddwfn oedd ei serch, a pha mor 
angerddol ei sêl. Ymddengys ei fod yn iach y pryd hwnw, o 
leiaf yr oedd yn gallu mwynhau ei hun yn rhagorol. Mae y 
cyfeiriad a wna at y Cymro gwiwglodus hwnw a lafuriai yn 
awr yn mysg y BSaeson— OUaleb Morris — yn ychwanegu 
cryn lawer at ddyddordeb y llythyr. Yn ol barn golygydd 
yr Homilist, efe oedd y pregethwr galluocaf yn Llundain 
y pryd hwnw, ac nid ystyriai fod neb yn Mhrydain a 
ragorai arno yn ngwir elfenau poblogrwydd ac effeithioldeb 
areithfaol. 

“ Llundain. 
“ AT EGLWYS BETHEL A'I GWEINIDOG. 


“ Anwyl Dadau a Mamau, Brodyr a Chwiorydd,— 

“ Dyma fì o ganol Llundain yn anfon atoch. Gobeithiaf 
eich bod o// fel finau, yn iach a chysurus,—clod i Awdwr y byd, a 
Rhoddwr pob da. 

“ Mae llawer iawn o wahaniaeth rhwng corff a meddwl. Gallodd y 
pellder rhwng Bethel.a Llundain ysgaru ein cyrff y naill oddiwrth y 
llall. Nis gall fy llygaid i yn awr weled yr un o honoch chwi, na'm 
dwylaw gyrhaedd hyd atoch i'w hysgwyd ; nis gall fy nghlustiau eich 
clywed, na'm traed gydrodio â chwi i dŷ Dduw. Ond ar darawiad. 
amrant, carlama fy meddwl, rhed yn gyflymach na'r corwynt, tramwya 
yn gynt na'r fellten, a daw i ymweled â 'hen fro Bethel. Cymeraf yn 
awr ychydig o ryddid i'm meddwl, gollyngaf rwyf i'm myfyrdod, i 
adgoffa ychydig o hen droion fy ngwlad. Pa le y mae yr hen gyfar- 
fodydd gweddi a. gawsom lawer gwaith o dŷ i dŷ, lle y gwenai y nef- 
oedd arnom, yr agorem ein geneuau o flaen ein Tad, y gofynem 
drugaredd yn enw ein Cyfryngwr, ac y teimlem ddawn yr Ysbryd 
Glân yn ein codi uwchlaw y byd, yn tanio ein serchiadau, ac yn uno 
eincalonau? Pale y mae yr hen soc?etïes pleserus, undeb cyfeillion, 
rhediad olew gras, a dyfroedd y cysegr weithiau hyd yr ên? Paley 
mae yr Ysgol Sabbothol, adrodd penodau, egwyddori y plant, a dweyd 
pwnc Ysgol? Maent oll allan o'm cyrhaedd yn awr. Ond paham y 
gofynaf? Taw, deimlad. Edrych ar Iesu! Mae Iesu yn agos; 
ydyw, mor agos yn Llundain ag yn Bethel. Clywais ddweyd lawer 
gwaith fod lle peryglus yn Llundain gyda golwg ar grefydd. Nac 
oes. Mae yma le peryglus irith o grefydd. Nid oes un man peryglus 
i grefydd lle bo Iesu. Gallai credadyn yn llaw Iesu rodio yn ddiogel 
yn nghanol llewod uffern, yn gystal a Daniel yn ffau llewod Babilon. 
Deil crefydd Cristion gystal yn nhân profedigaeth ag y daliai y 
llanciau yn nhân ffwrn Nebuchodonosor, gyda “ dull y pedwerydd.” 
Nid wyf eto wedi anghofio y society gyntaf erioed,—fy hen gyfaill 
W. Evans yn ein cynghori i ymofyn a ddaethom i mewn drwy y drws. 
Efallai eì fod ef wedi anghofio hyny cyn hyn, ond nid wyf fi wedi 
anghofio y pethau, ac nid wyf yn meddwl yr anghofiaf hwy tu yma i 
byrth y bedd. Aml y byddaf yn cofio am hen gyfarfodydd gweddi 
Tyddyn berth, cyn i'm erioed uno â'r gyfeillach Gristionogol. Gweddi- 
wyd droswyf lawer fel yn bersonol. Byddaf weithiau yn meddwl am 

rif yr ocheneidiau a anfonwyd gan gyfeillion Bethel drosof i'r nef. 
Parhewch, gyfeillion, i anfon llythyron at Briod Seion ar fy rhan. 
Pan eloch at fy Nhad i draethu eich cwyn, cofiwch am danaf, a 
gosodwch fy achos o'i flaen. Cofiwch weddio llawer dros ieuenctyd 
yr ardal. Cymerwch eu hachos yn destyn gweddi. Nac anghofiwch 
hwy. Efallai y byddwch yn aml yn barod i ddigaloni. Na ddigalon- 
wch ; na fydded i gyndynrwydd neb beri diffyg anadl ar eich gweddi. 
Gobeithiaf fi y byddaf yn diolch am eich gweddïau wrth edrych ar 
losgiad y byd, treigliad y mynyddau, toddiad yr elfenau, a berwad yr 
eigion yn yr olaf fynydau; a galar genyf yn awr i'm hirfaith gyndyn- 
rwydd feichio eich teimladau.  Dyfalbarhewch mewn gweddi yn holl 
rodfeydd y Brenin, ymunwch fel un gwr am achub y gymydogaeth. 
Cofiwch am Dafydd ; yr oedd ef yn caru yr oen, onide ni buasai yn 
mentro i'w hachub o balf yr arth; ond yr oedd yn ei garu yn fwy 
wedi ei achub. _ Felly, er eich bod yn caru y gymydogaeth yn awr, 
cerwch hwy yn fwy wedi bod yn offerynol i'w hachub. Byddaf 
weithiau fel pe bawn yn gwrando pereidd-lais fy nhad yn yr efengyl, 
tra yn chwareu ei adenydd yn awel y Groes, ac yn canu am fynydd y 
bywyd, lle yr agorwyd ffynon glanhad. _ Byddai yn dda genyf glywed 
ei Haleluiah yn seinio yma yn Mhrif-ddinas y byd. 

““ Yr wyf yma yn mwynhau breintiau efengyl hedd yn eu cyflawn- 
der,—purdeb athrawiaeth, helaethrwydd dawn, a dyfnder cyrhaedd- 
iadau ; capelau yn aml iawn, a'r cyfleusderau yn lluosog. Am danaf 
fy hun, byddaf yn myned y rhan fynychaf (nid bob Sabbath) i wrando 
y Parch Caleb Morris, gweinidogaeth yr hwn wyf yn deimlo yn effro, 
miniog, a difrifol iawn, yn cynwys dyfnderoedd duwinyddiaeth a 
melusder dawn. Aml y gwelwn wylo dwys, gruddiau gwlybion, a'r 
distawrwydd mwyaf drwy yr holl dorf. Mae cymaint o nefolrwydd 
yn ei ysbryd, nes y bydd yn parhau i weddïo yn fynych am haner 
awr. Y Sabbath cymundeb diweddaf, dechreuwyd am haner awr 
wedi deg, a pharhaodd hyd haner awr wedi un, ac nid oeddwn yn 
teimlo fy mod wedi bod yn y capel dros haner awr. Mae fy ffordd 
yn gymaint ag o'r Cefn i Gaernarfon (rhwng tair a phedair milldir), 
ond y mae cyflawnder o gapelau yn agos ataf. 


““ Yr wyf yn credu nad yw fy Nhad nefol wedi fy ngadael. Bydd 
arnaf weithiau dipyn o hiraeth am y gwaith melus o. bregethu 
Emanuel yn nhir Gwalia,—nis meddyliais fod pregethu Crist mor 
agos at fy nheimlad. Mae cymaint o waith genym yn yr athrofa, fel 

nad yw dynion ieuainc yn cael eu hanfon i bregethu nes wedi eu bod 
yma am gryn amser. Mao'r lle yn gysurus, y manteision yn fawrion, 
yr athrawon yn garedig, a'r gwaith yn hyfryd, yn enwedig wrth 
feddwl am barotoi ìi fyned yn soldiers arweiniol dan faner yr Oen, a'n 

.bod ni yma yn dysgu Aandlo y cledd, anelu y bwa, a cherdded yn y 
fyddin. 

“* Mae fy rhwymau yn fawrion i fy Nhad nefol am amgylchu fy 
llwybrau â'i drugareddau. Cychwynais o dŷ fy nhad mor unig a 
Jacob (ond ni chyseais unwaith ar obenydd o gareg). Daethum i 
Lundain heb 'nabod wyneb un gwr, ond yn awr y mae genyf lawer o 
gyfeillion. Cyfrifaf hwynt yn rhodd Duw. 

“ Cefais y Nadolig, bymthegnos o wyliau. Rhodiais ychydig o 
amgylch y dref fawr. Yn mhlith eraill o ryfeddodau, gallaf enwi 
Coron Lloegr y telais swllt am ei gweled yn y Tower, lle y mae yn 
cael ei chadw. Mae ynddi dri o berlau i Gymro o Sir Gaernafon 
ryfeddu atynt. Y mae un o honynt yn werth dros ddeunaw mil o 
bunau (18,000p.) Pwy all, wrth edrych arnynt, beidio a meddwl am 
berlau y Goron Gyfryngol,—pob un o honynt yn werth bywyd y 
Duw-ddyn! Mae yn yr un man amryw o goronau a theyrnwiail aur, 
gwerth tair miliwn o aur (2,000,000p.) 

—  “ Aethum i ymweled â Mrs. Ellen Jones, a fu yn aros yn yr Aden 
tua phedair blynedd yn ol. Mae ei chrefydd yn loyw, ei theimladau 
yn gynhes at Iesu Grist, ac y mae yn son llawer am Dduw Bethel. 
O OR Y mae Mr. Morgan, Machynlleth, a. Mr. Jones, Rhydybont, 
wedi dod i Lundain, a disgwylir Williams, Wern, yn fuan. Mae 
gobaith cryf y llwyddant yn achos yr “Undeb.” Mae y Saeson yn 
rhyfeddu at yr ymdrech gwrol a wnaed yn Nghymru y flwyddyn 
ddiweddaf, ac y maent o galon am eu cynorthwyo. Diau y cofir am 
yr ymdrech gorchestol hwn hyd ddydd brawd. 

“ Nid oes genyf yn awr, hen gyfeillion, ond eich gadael. Efallai 
mai wrth orsedd Iesu y Barnwr yn yr awyr y gwelaf chwi gyntaf eto. 
Ond nid oes hir amser hyd hyny. Daliwn gyffes ein gobaith yn 
ddisigl hyd y diwedd. Yr wyf wrth ysgrifenu atoch yn teimlo fy 
nghalon yn llamu ac yn tanio, a'm gruddiau yn wlybion gan ddagrau. 
Ond nid o herwydd un diffyg cysuron, neu hiraeth blin, gan fy mod 
yn nghanol cysuron, ac yn eu mwynhau ; ond debygwn yn ddiragrith, 
am fy mod YN EICH CARU. 

“ Nis gallaf derfynu heb eich anerch eto yn fwy neillduol. Maddeu- 

wch fy hyfdra, anwyl dad Mr. Griffith,—gormod fyddai i'm eich 
cynghori chwi; ond hyn a ddywedaf, rhodiwch fynydd Calfari hyd 
angeu, a chewch glywed yn moreu y farn ugeiniau yn diolch am y 
perlau a gymhellasoch iddynt ar ben y mynydd hwn. _ Diolchaf fi yn 
un o honynt. 


“ Brodyr y cyfarfodydd gweddi! dyfalbarhewch. Mawr fydd y 
wobr. Gobeithio fod y cyfarfodydd gweddi yn Bethel ac Aberpwll 
yn aros yn eu grym. Ffyddloniaid yr Ysgol Sabbothol, ymegïnwch i 
feithrin a glanhau yr ardd lysiau hon. Hen bererinion Seion ar fin y 
bedd, daliwch am dipyn bach ; yn fuan cewch roi eich arfau i lawr, a 
gwisgo coron buddugoliaeth, gyda'r palmwydd gwyrdd i'ch dwylaw. 
Y rhai ieuainc, byddwch wrol,—wynebwch y gelynion wedi gwisgo yr 
holl arfogaeth. Oll yn hardd, byddwch hefyd ux yn Nghrist Iesu. 
Dymunwn eich anerch wrth eich enwau, ond gwelwch mai anfuddiol 
fyddai hyny ; eto, cofiaf am danoch oL. _ Cofiwch fì at fy nghyfeill- 
ion nad ydynt yn aelodau eglwysig, a'r hen bobl sy'n analluog i 
ddyfod i'r capel, megis Robert Thomas Roberts, Tyddyn berth, Mary 
Thomas, Cefncynrhig, &c. _ Gofynaf ffafr fy mharchedig dad ddarllen 
fy llythyr hwn i'm cyfeillion yn Bethel a_ Siloh, yn y society. ; Gan 
obeithio eich bod oll yn mwynhau pob daioni fel finau, y terfynaf. 


Yr eiddoch, 





“ GRIFFITH HUGHES.” 


“ O.Y.— Byddai yn llawenydd i'm calon gael llythyr oddiwrthych, 
mor gynted ag y galloch. Dyma y direction :—Griffith Hughes, at 
Rev. G. Collison, Hackney, London.” 


Ychydig gyda dwy flynedd y bu i'r gwr ieuanc talentog 
hwn allu aros yn Athrofa Hackney.  Llafuriai yn rhy galed, 
niweidiodd eiiechyd. Ar ol ymgynghoriad gyda rhai o brif 
feddygon Llundain, anogid ef i roddi heibio astudio am dymor, 
a dychwelyd yn ol i'w enedigol wlad, yn yr hyder y gwellhai 
yn fuan. Ei hen gyfeillion tua Bethel hefyd a_ obeithient 
felly unwaith, ar ol iddo ddyfod i'w mysg. Ond ymddengys 
iddo, drwy fod ychydig yn esgeulus un diwrnod, gael anwyd 
lled drwm, fel y gwelid cyn hir fod y darfodedigaeth wedi 

llwyr ymaflyd yn ei gyfansoddiad. Gwaethygodd yn raddol, 
fel y bu farw Medi 4ydd, 1897, heb ei fod ond ychydig fisoedd 
dros 27 oed. Claddwyd ef yn mynwent Bethel, yn ngŵydd 
tyrfa luosog, ac yn nghanol dagrau lawer. Anmhosibl yw 
desgrifio y galar a'r hiraeth a deimlid drwy yr holl wlad o 
- amgylch oherwydd ei golli. Gadawodd argraff annileadwy ar 
feddyliau y tô hwnw o bobl. Credid mai dyn Duw mewn 
gwirionedd ydoedd.  Adwaenem lawer yn Bethel a'r amgylch- 
oedd nad allent ymddiddan yn hir heb droii son am rywbeth 
a glywsent gan “' Griffith Hughes o'r Cefn.” O ran ei berson, 
yr oedd yn dal, lluniaidd, ac enillgar iawn yr olwg arno. Ei 
wyneb ydoedd welw, ei drem yn dynodi difrifoldeb, a'i lygaid 
yn enyn gan dân athrylith. bPregethai mewn dull coeth a 
grymus. Gwyddai pa fodd i ddiddanu pererinion Seion, a 
pha fodd i rybuddio y rhai afreolus, ac i daro dychryn drwy 
galonau annuwiolion rhyfygus. Ar unwaith, daeth i allu trin 
eirf yr Hollalluog fel un fuasai wedi hir gynefino â hwynt. 
Tra yn Llundain, daeth mor hyddysg yn yr iaith Saesneg fel 
y gallai bregethu ynddi gyda rhwyddineb. Mewn ysgrif o eiddo 
cyfaill a'i hadwaenai yn dda, yr hon a ymddangosodd yn y 
Dysgedydd yn fuan wedi ei farwolaeth, sonir am dano yn pre- 
gethu yn un o'r capelau Seisnig i gynulleidfa fawr un bore. 
Sul, ar “waith yr Ysbryd,” a hyny gydag effeithiolrwydd 
mawr. Gwrandewid arno gyda dyfalwch anghyffredin. Wrth 
fyned allan, clywai yr ysgrifenydd y bobl yn siarad â'u gilydd 
yn nghylch y pregethwr a'r bregeth, ac ebe un wrth y llall, 
5c He is an entraordinary young man. Who is he ?” 

Diau i Mr. Griffith Hughes fyrhau ei oes drwy ormod llafur 
meddyliol. Un o'r “ Martyr Students,” a gwympasant yn 
moreuddydd gwlithog einioes, oedd efe. Adgofir ni yma 
am linellau tarawgar Byron ar farwolaeth Henry Kirke 
White,— 

“€*T was thine own genius gave the final blow, 
And help'd to plant the wound that laid thee low. 
So the struck eagle, strech'd upon the plain, 
No more through rolling clouds to soar again, 
View'd his own feather on the fatal dart 
And winged the shaft that guiver'd in his heart.” 


Naturiol oedd i'w weinidog deimlo yn drist oherwydd deol 
i'w fedd mor gynar un yr oedd y fath gyfuniad hapus a racor- 
iaethau ynddo. Yr un pryd, siriolid ei feddwl gan yr ystyr- 
iaeth iddo gael y fraint o dderbyn y fath un at fwrdd yr 
Arglwydd, ac o roddi iddo y symbyliad cyntaf at waith y 
weinidogaeth. 

Yn ei deulu ef ei hun, ni ddigwyddai dim hynod yn y 
blynyddoedd ydys newydd adolygu, oddieithr genedigaeth ei 
fab ieuengaf, yr hyn a gymerodd le Ionawr lOfed, 18835. 
Bedyddiwyd ef yn Bethel ar yr lleg o'r mis dilynol, gan y 
Parch. W. Williams (Caledfryn). 

Wedi marwolaeth Mr. Griffith Hughes yn 1897, ymddengys 
iddo deimlo yn fwy awyddus nag erioed i lesoli ieuenctyd ei 
gynulleidfaoedd, ac i'w cael wedi eu gwreiddio yn dda yn holl 
egwyddorion y Testament Newydd. Yn teimlo felly, lluniodd. 
benderfyniad i barotoi math o Lawlyfr bychan at wasanaeth 
pobl ei ofal (ac eraill os mynent), er eu hyfforddi hwy a'u 
plant yn fanylach yn y pethau a gredid yn ddiameu yn eu 
plith. Yr oedd felly ar unwaith ar fedr troi yn awdwr. Peth 
i synu ato oedd hyn, yn wyneb bod ei amser mor brin, a'i 
ymhyfrydiad at ymdrechion llenyddol mor fychan. Wrth 
deithio, ac anerch torfeydd mawrion o'r pwlpudau, y byddai 
ef yn ei elfen, ac nid wrth eistedd mewn congl i ysgrifenu. 
Nid ydym yn rhyfeddu gan hyny iddo, ar ol dechreu ar y 
gwaith, ei adael cyn cyrhaedd yr haner. _ Yr oedd y gwaith i 
gynwys “ Sylwadau byrion, er cynorthwy i Eglwys Crist, 

mewn ffordd o Holiadau ac Atebion,” ac i fod yn bump o 
Bennodau fel y cynlyn:—I. Ar y gair Eglwys. II. Y cy- 
mhwysderau angenrheidiol i fod yn y rhai a dderbynir i'r 
Eglwysi. III. Ar y Cyfamod Eglwysig. IV. Swyddogion. 
Eglwysig a'u Gwaith. V. Dyledswyddau Aelodau Eglwysig 
tuag at eu Swyddogion, a thuag at eu gilydd. Y Cyflwyniad 
sydd fel hyn :— 


“ At Eglwysi Orist sydd yn cyfarfod yn Bethel a Siloh.” 

“ Anwyl Gyfeillion yn yr Arglwydd,— 

“ Oddiar ystyriaeth o'r anogaeth a gefais genych, eich 
serch tuag ataf, eich gofal diflino am danaf, a pharhaus weddïau 
llawer o honoch drosof at Dduw, drwy ystod y tair-blynedd-ar-hugain 
a aeth heibio, yr wyf yn awr yn eich anrhegu â'r sylwadau byrion 
hyn, a fyddant er cynorthwy i chwi i fyned yn mlaen mewn gwybod- 
aeth a defnyddioldeb-fel aelodau o Eglwys Dduw, yr hon yw colofn a 
sylfaen y gwirionedd. Gan ddymuno ar fod bendith Duw yn cyd- 
fyned â'r oll, 
“ Ydwyf eich ufudd was dros Grist, 

“ DAVID GRIFFITH. 

“Medi 7, 1898.” 

Ni ysgrifenodd ond dwy bennod yn unig. Lluddiwyd ef 
gan alwadau o natur wahanol i fyned yn mlaen. Oerodd ei 
sêl, ac er bwriadu feallai, ni allodd gasglu digon o benderfyn- 
iad i ail ymaflyd yn y gorchwyl mwy. Gan na adawodd ef 
ddim o natur gyffelyb ar ei ol, dodir yr hyn sydd ar gaeli 
mewn yma. Credwn y bydd yn dda gan lawer o'i hen gyd- 
nabyddion eu gweled. 


Ŵr PEN. Í[.— YN NGHYLCH Y GAIR EGLwys. 


HorrAnp.—Beth yw arwyddocad y gair Eglwys ? 

ATEB.—Yn wreiddiol, y mae y gair Eglwys yn arwyddo unrhyw 
gynulleidfa o bobl a fo wedi dyfod yn nghyd at eu gilydd. Ond yn 
fwyaf cyffredin y mae yn golygu cynulleidfa grefyddo/, neu gynull- 
eidfa yn cael ei gwneyd i fyny o rai wedi eu galw allan o'r byd 
annuwiol. 

H.—A yw y gair Eglwys yn y Testament Newydd weithiau yn 
golygu yr adeilad neu'r tŷ yr arferid cyfarfod ynddo i addoli Duw ? 

.A.—Nac ydyw. Y mae y meddwl hyny yn ymddangos yn ffol ac 
yn wrthun, os ystyriwn yr hyn sydd yn cael ei lefaru am eglwys, 
megis ei bod mewn tŷ, I Cor. xvi. 19; bod ofn arni, Act. v. ll; ei 
bod yn anerch, Rhuf. xvi. 16 : yn hebrwng Paul a Barnabas, Act. xii. 
5; a bod clustiau ganddi, Act. xi. 22. . Os yw y gair unwaith neu 
ddwy yn cael ei arfer »egis am yr adeilad, gwelir, ond craffu, fod y 
gair yno, trwy draws-enw, yn golygu yr hyn a gynwysid ynddo. Er 
engraifft: pan sonir yn Act. xi. 26 am ymgynull “ yn yr eglwys,” y 
meddwl syml yw gyda yr eglwys mewn rhyw fan penodol. 

H.—Beth ydyw yr ystyron mwyaf priodol a neillduol a gysylltir 
â'r gair Eglwys yn y Testament Newydd ? 

A.—Y mae yn arwyddaw, 1. Yr holl rai fydd cadwedig o bob cenedl 
ac oes, Eph. i. 22; Matt. xvi. 18.. 2. Credinwyr, sef rhai mewn per- 
thynas weledig â Christ, drwy broffesu ffydd ynddo, yn gyffredinol 
drwy y byd, Gal. i. 19; Phil. iii. 6. 9. Ond yn fwyaf priodol a 
mynych y golygir cynulleidfa neillduol, a fo yn arferol o ymgynull yn 
yr un lle i addoli Duw, Act. ix. 91; xx. 17; 1 Cor. xiv, 29. 

H.—Pa bethau sydd yn angenrheidiol cyn y byddo eglwys neu 
gynulleidfa grefyddol yn gyflawn ac yn rheolaidd yn ol trefn y 
Testament Newydd ? 

A.—l. Ei bod yn cael ei gwneyd i fyny o aelodau ewyllysgar, 
2 Cor. viii. 5. 2. Bod gweinidog neu weinidogion sefydlog ynddi, 
Act. xiv. 28. 3. Bod ynddi swyddogion i edrych ar ol yr amgylch- 
iadau arianol, Act. vi. 2,9. 4. Bod yr athrawiaeth sydd yn ol duw- 
ioldeb yn cael ei dal ynddi, I Tim. iii. 15. 5. Bod dysgyblaeth yn ol 
y Gair yn cael ei weinyddu ynddi, 1 Thess. v. 4; 1 Cor. v. 13. 

H.—Poa fath rai oedd yr eglwysi cyntefig ? 

A.1l. Yn nacaol. Nid eglwysi gwladol na thaleithol oeddynt. 
Ymddengys hyny (1) os ystyriwn fod llawer o Gristionogion proffes- 
edi yn Judea, Galilea, Samaria, Macedonia, Galatia, a llawer o 
daleithiau eraill. Eto, nid ydym yn darllen am eglwys daleithol yn 
un o'r manau hyny. Yn y rAif luosog y mae cymdeithasau.y Crist- 
ionogion yn cael son am danynt yn wastad, 2 Cor. viii. 1; Gal. i. 2: 
Act. ix. 31. Prawf hyn yn dra eglur nad oedd yno y fath beth ag 
eglwys wladol neu daleithol yn bodoli, onide buasid yn son am dani 
yn y rhif unigol, fel y gwneir am eglwysi felly yn ein dyddiau ni, 

megis Eglwys Loegr, Eglwys yr Alban, &c. (2) Os ystyriwn yn 
mhellach i'r grefydd Gristionogol fod yn y byd dros dri chant o 
flynyddau heb fod mewn undeb ag unrhyw lywodraeth wladol. Yn y 
cyfryw amser, arferai penaethiaid gwladwriaethol eu holl awdurdod 
i geisio diddymu achos Crist o'r byd, yn lle ei gysylltu â'r Llywodraeth. 

Yn mhellach, nid eglwysi esgobaethol oeddynt, oblegid yn nyddiau 
yr apostolion, yr oedd yr esgobion mor bell oddiwrth flaenori ar fwy 
nag un eglwys fel yr oedd amryw esgobion i'w cael mewn un eglwys, 
Phil.i.1. Y mae'r gair esgob ac henuriad yn golygu yr un swydd, 
a hono yn swydd gweinidog yr efengyl. Ymddengys felly os ystyriwn, 
1. Fel y mae Pedr yn gorchymyn i'r henuriaid fwrw golwg ar braidd 
Duw, I Pedr v.1,2. Nid addas fyddai i henuriad esgobaethu pe 
b'ai esgob yn swyddog o uwch gradd. 2. Pan yn dangos pa fath rai 
ddylai henuriaid fod, y mae yr apostol Paul yn dywedyd, “ Rhaid i 
esgob fod yn ddiargyhoedd,” 'Tit. i. ô, 7. | Ni buasai grym yn ei ym- 
resymiad pe buasai henuriaid ac esgobion yn wahanol swyddogion. 
8. Y mae henuriaid eglwys Ephesus yn cael eu galw yn olygwyr. 
Dengys yr ystyriaethau uchod yn dra eglur i mi, mai yr un peth a. 
olygir wrth esgob a henuriad yn y Testament Newydd, sef gweinidog 
a chanddo ofal dros ryw eglwys neillduol. 

2. Yn gadarnhaol. Eglwysi Cynulleidfaol oeddynt. 

H.— Beth sydd i ni ddeall wrth Eglwys Gynulleidfaol ? 

A.—Cymdeithas ewyllysgar o Gristionogion yn cyfarfod yn nghyd 
yn yr un lle, i ymwneyd âg ordinhadau yr efengyl, ac yn meddu hawl 
i ddewis ei swyddogion, ac i drin ei hachosion ei hunan, yn ol barn a 
chydwybod ei haelodau, heb ymddibynu ar unrhyw gynulleidfa arall 
pwy bynag, neu gael ei hatal gan neb cyfreithiau ond ei eiddo Ef, yr 
hwn yw y Pen. Dyna yw Eglwys Gynulleidfaol. Mewn gair, eglwys 
yn ol trefn y Testament Newydd ydyw: Act.ii.l; l Cor. xiv. 23; 
Rhuf. xiv.5; 2 Cor.i. 24; 1 Pedr v. 3; Matt. xviii. 17. 

H.—A ydyw yn addas i eglwys, gyda golwg ar achosion pwysig, 
i ymgynghori â gweinidogion ac eglwysi cymydogaethol ? 

A.— Ydyw, yn hollol felly. Ond nid oes gan weinidogion na neb 
awdurdod i dra-arglwyddiaethu ar etifeddiaeth Duw, 1 Pedr v. 3. 
Eto, y mae eu cynghor a'u cyfarwyddid yn fuddiol iawn yn aml. 

H.—A ydyw yn amlwg fod yr eglwysi cyntefig yn hollol annibynol 
ar eu gilydd o ran trefn eu llywodraethiad ? 

A.—Mi debygaf ei bod yn dra amlwg. Y mae hyny wedi ei 
ddangos i raddau yn barod. Ond yn mhellach, sylwer fod yr eglwys 

TF ; 

yn Jerusalem yn cyfarfod gyda'u gilydd yn yr un lle, ac ar yr un 
amser, Act.i. l4, 15. Felly eglwys Antioch, Act. xiv. 27 ; eglwys 
Troas, Act. xx. 7; eglwys Corinth, 1 Cor. xiv. 23. Yr oedd yr 
eglwys yn Cenchrea, porthladd Corinth, ar wahan oddiwrth yr eglwys 
oedd yn y ddinas, Rhuf. xvi. 1. Y mae hyn oll, debygaf, yn dangos 
mai eglwysi cynulleidfaol, a chwbl annibynol ar eu gilydd, oedd yr 
eglwysi apostolaidd. 


4 , 
PEN. II.— AR Y CYMHWYSDERAU ANGENRHEIDIOL I FOD YN Y 
RHAI A DDERBYNIR YN AELODAU EGLWYSIG. 


H.—A ddylai eglwys fod yn dra manylaidd a phwyllog wrth 
dderbyn aelodau i mewn ? 

A.—Dylai yn ddiau. Y mae gogoniant mynegol Duw, cysur yr 
eglwys, ac anrhydedd yr achos, i raddau mawr yn gysylltiedig â hyny. 

H.—Pa gymhwysderau sydd yn ofynedig i'w cael, neu arwyddion 
gobeithiol o honynt, yn y rhai a dderbynir yn aclodau ? 

A.—1. Eu bod yn credu yn yr Arglwydd, Act. v. 14; 2 Cor. vi.12. 
Nid yw yn perthyn i ddynion adnabod calonau; eto, fe weddai i'r 
eglwys edrych am arwyddion gobeithiol o ffydd. Gwyddom fod 
eglwysi yn agored i gamsynied yn eu barn am bersonau, ac am hyny, 
cymysgedig ydynt yn mhob oes o'r byd. Matt. iii. 12; Act. viii. 
13, 23. 

2. Eu bod o'r un golygiadau am wahanol bynciau sylfaenol yr 
athrawiaeth sydd yn ol duwioldeb, I Cor. i. 10; Phil. iii.16. Ni 
raid iddynt gydsynied yn mhob peth, Rhuf. xiv. 5. Ond y mae yn 
dra angenrheidiol eu bod yn cydweled yn y pethau mwyaf eu pwys. 

9. Eu bod o ran eu bywyd a'u rhodiad yn addas i'r efengyl. Nid 
yw y drygionus yn addas i fod yn yr eglwys, 1 Cor. v. 4,5... Y mae 
yn sicr na ddylai un eglwys dderbyn neb a gyfrifer yn euog o'r hyn a 
fyddai yn achos cyfreithlon iddo gael ei dori allan, a hwy yn gwybod 
am y peth. 

4. Eu bod yn ewyllysgar yn rhoddi eu hunain i'r Arglwydd, ac i'w 
bobl, 2 Cor. viii. 5. 

b. Eu bod yn foddlon i ymddarostwng ac i ufuddhau i gyfraith y 
tŷ, ac i rodio yn ol rheolau y gymdeithas grefyddol. Y mae hyn yn 
naturiol yn ein harwain at y mater nesaf. 


PEu. III. 


Ac yma y terfyna y gwaith. Gofidiwn am na buasai wedi 

mynu cael amser i'w gwblhau. _ Dichon i farwolaeth ei dad, a 
gymerai le yn fuan ar ol iddo ddechreu, yn gysylltiol â 
phethau eraill, beri iddo roi heibio hyd ryw amser mwy cyf- 
addas.  Meois y cofir, ysgrifenai ei Raedraith Medi fed, 
1888, a bu farw ei dad yn Tanlan, Llaneswad, ar yr 16eg o'r 
mis hwnw, gan adael ei briod ar ol i ymdaith dros enyd yn 
hŵy yn nglyn wylofain. Yr oedd efe mewn henaint teg, a 
ehanddo obaith llawn am wynfyd tragwyddol. A'r Sabbath 
oedd y diwrnod hwnw. Deallid fod ei adeg ym neshau, er 
hyny, pan ddaeth y newydd, yr oedd y loes a deimlid yn un 
chwerw iawn. Ychydig flynyddau cyn hyny, buasai ar ym- 
weliad â'r Gogledd, a buasai yn aros dros enyd yn y Bryn. 
Teithiasai yr holl ffordd o Sir Gaerfyrddin gan mwyaf ar ei 
draed. Br yn hynafgwr, edrychai yn wridog a hoyw. Dyn 
tâl, ysgafn o gorffolaeth, ydoedd. Gallai deithio llawer iawn 
o filldiroedd mewn diwrnod, heb deimlo nemawr flinder. _ Yr 
oedd ef ar y pryd mewn cryn ddisgwyliad am swm dirfawr 
o arian a adawsai rhyw hen berthynas goludog ar ei ol, 
heb benodi pwy oedd i'w derbyn. Yr oedd yr eiddo, os 
ydym yn cofio yn iawn, yn y Chancery, a'r ffordd i'w cael 
oddiyno oedd bwnc a orphwysai gryn dipyn ar ei feddwl, Yr 
oedd yn argyhoeddedig mai ganddo ef yr oedd yr hawl gryfaf 
ynddynt. Cael ymddiddan yn nghylch y mater hwn a ffurfiai 
un o amcanion ei ddyfodiad i Sir Gaernarfon. _ Fodd bynag, 
fel llawer o arian cyffelyb, yn yr un sefyllfa y maent eto ar a 
wyddom; o leiaf, ni chafodd ef, na neb o'i dylwyth, yr un 
hatling o honynt. Ond yr oedd amcanion mwy sylweddol 
na hyny i'r daith dan sylw. Yr oedd arno eisieu gweled y 
wlad, a chael golwg ar ei fab yn nghanol ei deulu, a'i bobl, a'i 
lafur. Ar ol aros yn y Bryn am enyd, a gweled gras Duw 
mewn aml gyfeiriad, efe a aeth i'w ffordd yn llawen, ac a 
gyrhaeddodd adref yn hoyw a diolchgar. 

Tua diwedd y flwyddyn hon (1838), derbyniwyd yn y Bryn 
y llythyr dyddorol a ganlyn oddiwrth Mr. David Hughes, 
Cefn Uchaf, yr hwn yn awr oedd yn Glasgow, yn gorphen ei 
addysg. Gwelir yma pa mor fawr oedd anwyldeb ei galon, 
fel eiddo ei frawd, at y cyfeillion yn Bethel, a'i awydd am 
wneyd daioni yn gyhoeddus dros y Gwaredwr. Ei nodiadau 
ar Dr. Wardlaw, ac ar y Drif-athrofa, a phethau eraill, yn 
ddiau a ddarllenir gyda mawr foddhad. 


“ Prif-athrofa Glasgow, Rhac. 22, 1898. 
. “ Anwyl Dad yn Nghrist,— 

“ Mawr fu y pleser, yr hyfrydwch, a'r adeiladaeth a gefais 
fyrdd o weithiau wrth fod yn eich cymdeithas, gwrando eich cynghor- 
ion, ac yn enwedig wrth eistedd dan eich gweinidogaeth; a. mawr yw 
yr hyfrydwch sydd genyf i eistedd i lawr i ysgrifenu ychydig linellau 
atoch. Yr wyf yn bresenol mewn gwlad ddieithr, ac yn mhlith estron 
genedl; ond er fy mod felly, y mae fy Nhad nefol yn tirion ofalu am 
danaf; yr ydwyf yn mwynhau fy iechyd yn rhagorol, a chyflawnder o 
bob manteision ysgolheizgol a chrefyddol. Y mae yma yn y Brif- 
athrofa bob manteision a all un ddymuno, i gyrhaedd pob math ar 
ddysgeidiaeth, ac y mae yn yr eglwysi Annibynol yn y. a bob 
manteision i gynyddu mewn crefydd. 


“Yr ydwyf yn ystyried fod yr Annibynwyr yn Scotland yn fwy 
bywiog a selog nag Annibynwyr Lloegr yn gyffredinol. Y mae yr 
eglwysi yn y dref hon yn cadw socïety un noswaith o bob wythnos, yr 
un fath a'r Dissenters yn Nghymru ; ond nid oes gan yr Annibynwyr 
yn Lloegr gyfarfod felly ond unwaith o bob mis, sef o flaen y Sab- 
bath cymundeb. Hefyd, y mae mawr wahaniaeth rhwng y Dissenters 
yma ag yn Lloegr a Chymru gyda golwg ar yr ordinliad o swper yr 
Arglwydd. Nid yw yr ordinhad hon yn. cael ei gweinyddu ond un- 
waith yn y mis trwy Loecr a Chymru, ond y mae yr eglwysi yma yn 
dilyn esiampl yr apostolion o dori bara bob Sabbath. Y mae yr 
ordinhad sanctaidd yn cael ei gweinyddu yma bob Sabbath am ddau 
o'r gloch, ar ol yr oedfa. 


“ Yr ydwyf fi yn bresenol, dros yr amser y byddwyf yma, yn aelod 
o eglwys y Parch. Dr. Wardlaw,—un o'r dynion mwyaf sydd yn 

perthyn i gorff yr Ymneillduwyr, pa un bynag ai yn Nghymru, 
Lloegr, neu ynte Scotland. Y mae Dr. Wardlaw, nid yn unig yn fawr 
yn ei ddysg a'i wybodaeth, ond hefyd yn fawr mewn gostyngeiddrwydd 
a phob tiriondeb Cristionogol. 

““ Teimlwyf fy hun yn barhaus o dan y rhwymedigaethau mwyaf i 
fod yn ddiolchgar i Dad yr ysbrydoedd am iddo beri i'm coelbren 
syrthio, ac im” gael fy ngeni a'm magu yn ardal Bethel, lle y mae yr 
efengyl sanctaidd yn ei phurdeb a'i gogoniant yn cael ei phregethu, a 
theimlwyf fy hun dan y rhwymau mwyaf i chwi, fel fy nhad yn 
Nghrist, am yr holl addysg a dderbyniais dan eich gweinidogaeth. A 
hefyd, teimlwyf fy hun dan y rhwymedigaeth fwyaf i eglwys Bethel 
yn gyffredinol. Nis gwn ar y ddacar faint o daer weddïau cymeradwy 
a anfonwyd i'r nef ar fy rhan gan frodyr a chwiorydd sydd yno. Yn 
| Bethel y cefais fy addysgu gyntaf yn llythyrenau iaith fy mam ; yn 
Bethel y cefais olwg ar fy nghyflwr fel pechadur; ac yn Bethel y 
cefais fy nerbyn i gymdeithas y saint, ac y cefais fy nysgu yn ffyrdd 
y nef; ac a ydyw yn bosibl i mi anghofìo Bethel? _ Nid hawdd genyf 
anghofio eich gweddïau taerion droswyf yn wastadol, ac yn enwedig 
pan oeddwn ar ymadael y tro diweddaf o gartref. Dyma'r fraint 
fwyaf a allwn ddymuno. yw bod o fewn cylch gweddïau eglwys 
Dduw; a dyma fy nghais a'm dymuniad atoch, fy holl anwyl frodyr 
a chwiorydd yn eglwys Bethel, ydyw, O! frodyr a_ chyfeillion, 
gweddïwch droswyf. Mae un peth yn fy mlino yma. Er cael pob 
manteision i gyrhaedd dysg a gwybodaeth, nid wyf yn cael yr un 
cyfleusdra i ddweyd dim am anchwiliadwy olud gras wrth fy nghyd- 
bechaduriaid. Nid wyf wedi bod yn cynyg dweyd dim am fy anwyl 
Geidwad er pan ydwyf yma, ac y mae yn debyg na chaf yr hyfrydwch 
o hyny hyd nes yr elwyf oddiyma. 

““ Er mor anwyl genyf ydyw mwynhau y breintiau anmhrisiadwy 
sydd yma, er cyrhaedd rhagor o ddysgeidiaeth, bydd yn ofid genyf 
weithiau na bawn allan ar y maes yn llafurio yn rhyw gwr o winllan 
Iesu, er dwyn pechaduriaid at y Cyfryngwr. Ond byddaf yn ym- 
gysuro yn hyn weithiau, pan y cofiwyf ac yr ystyriwyf, nad yw yn 
bosibl cyrhaedd gormod o gymhwysder i 4regethu Crist, a hwnw wedi 
ei groeshoelio, yn Waredwr i bechaduriaid. Ac heblaw hyny, fe fu 
Moses, gwas yr Arglwydd, yn hwy yn parotoi ei hun i arwain Israel 
. yn yr anialwch nag yr wyf fi wedi bod eto. Bu ef, onido, am ddeu- 
gain mlynedd yn bugeilio defaid Jethro, cyn gweled o hono y berth 

yn llosgi gan dân, a dechreu ar ei waith o arwain meibion Israel 
tua'u gwlad eu hun? 


“ Y mae y Brif-athrofa yma yn lle mawr iawn. Y mae yma tua 
90 o wahanol athrawon, ac o 1,500 i 2,000 o ysgolheigion o bob math, 
—rhai yn myned yn ddoctoriaid, rhai yn dwrneiod, rhai yn weinidog- 
| ion yr efengyl, a rhai mae yn ddiau i ganlyn y cwn hela. Mae y 
Gwyliau wedi dechreu yma er's tua deuddydd yn ol, ond yn lle cael 
amser i ymsyllu dim o'm cwmpas, y mae yn rhaid i mi ysgrifenu 
Public Theme yn yr iaith Lladin y Gwyliau hyn. Fe fydd y session 
yma yn darfod tua chanol mis Ebrill ; ac efallai, os byddwn ar dir y 
rhai byw tua dechreu mis Mai, y cawn weled ein gilydd eto. Cofiwch 
fì yn y modd caredicaf at Mrs. Griffith a'r holl deulu, a hefyd at yr 
holl gyfeillion crefyddol yn Bethel. Ffarwel y tro presenol. 


“ Ydwyf, yr eiddoch mewn gwirionedd, 
“DaviD HUGHES.” 


Yr oedd gwedd lewyrchus iawn ar yr achos crefyddol yn 
Bethel tua'r adeg yma. Yn gynar yn y flwyddyn 1899, 
gwelid fod ancen helaethu y capel, a'i wneyd agos gymaint 
arall o faintioli, a'r cwbl o'i fewn yn newydd. Aeth y draul 
yn 180p., ond ni theimlid y pryder lleiaf yn nghylch hyny o 
faich,—yr oedd gan y bobl galon i weithio. | 

Cyfnod hynod lafurus a phwysig yn mywyd ein tad oedd 
yr un ydym newydd cei adolygu yn awr. Yr ydoedd yn 
anterth ei rym a'i boblogrwydd, a'i-enw yn adnabyddus iawn 
drwy Dde a Gogledd. Bu llawer o eglwysi yma a thraw yn 
awyddus am ei gael yn weinidog iddynt, ac yn eu plith gellir 
enwi eglwys Zoar, Merthyr, a ystyrid y pryd hwnw, megis 
eto, yn un o'r rhai pwysicaf yn y De. Anfonwyd iddo alwad 
oddiyno yn 1885, sef ychydig amser cyn i'r Parch Benjamin 
Owens ymsefydlu yno, yr hon alwad sydd yn awr i'w gweled 
yn mhlith y papyrau a adawyd ganddo ar ol. Ynddi sonir am 
y syniad uchel oedd gan bobl Zoar am ei ddoniau fel pre- 
gethwr, a'i weithgarwch fel gweinidog, a'r hyder cryf oedd 

ganddynt y deuai yno i lafurio i'w plith. Yr oedd swm y 
cyflog a nodid, o'i gymharu â'r hyn a dderbyniai yn Bethel, 
yn dywysogaidd. Er hyny, nid aeth efe,—yn Bethel y mynai 
aros o hyd. Yr oedd fel wedi ymbriodi â'r lle, “* er gwell 
' ac er gwaeth, ” hyd oni ddeuai angeu i wneyd ysgariad 
myn gddy ni. 

ApnrywIApn Cryf—Dychweledigion Lawer—Derbyn i Gymundeb ei 
'Fab Hynaf — Cyfarfodydd Pregethu Hynod—Pobl yn ymdyru i 
Weddïo ar eu ffordd Adref—Marwolaeth ei Fam—Taith frysiog i'r 
De—Llythyr oddiwrth y Parch. T. Pierce—Urddiad y Parch. D. _ 
Hughes, B.A.—Taith arall i'r De—Pregethu yn Capel Als—Yn dod 
Adref—Y Blinder yn nghylch “ Joppa”—Caledfryn a_ Chyfarfod 
Bethel—Drygedd Ymraniadau—Heddwch — Ymwelwyr â'r Bryn— 
Pregethwr Hynod—Esgeuluso Gwasanaethu ar y Grand Jwury—Cais 
at gael Casgliad yn Manchester—Yr Ymraniad yn Mangor—Pregeth- 
wyr Cynorthwyol—Cymanfaoedd Treffynon a Liverpool—Urddiad 
yn Bethel. 





Yr oedd gwrthddrych y Cofiant hwn yn meddu ffydd mewn 
Adfywiadau Crefyddol. Ar amserau, anogai bobl ei ofal 
gyda mawr ddyfalwch i ddisgwyl ymweliadau oddiwrth yr 
Arglwydd. Mynai iddynt ofni tristâu a gofidio ei Ysbryd 
sanctaidd Ef. Gwyddai fod y Goruchaf bob amser yn dda wrth 
Seion, eto cofiai fod ganddo ei “amser nodedig ” i gyfodi â 
thrugarhau wrthi, ac mai un o arwyddion dynesiad yr amser 
hwnw oedd, fod gweinidocion Duw “* yn hoffi ei meini, ac yn 
tosturio wrth ei llwch hi.” Hyfryd fyddai ganddo son am 
addewid Duw i fod “' fel gwlith i Israel ;” yr un pryd, gwelai 
fod lle i ddisgwyl “cawodydd bendith ” yn achlysurol. Pan 
elai yn sych a difywyd gyda y gwaith goreu, elaii deimlo yn 
dra anesmwyth. _« Fel y brefa yr hydd am yr afonydd dyfr- 
oedd,” felly yr hiraethai yntau am yr ymweliadau dwyfol a 
barant i'r eglwys ddeffroi, ac annuwiolion ddychwelyd. 

Crybwyllasom ei bod yn hynod dda ar achos crefydd yn 

Bethel yn 1899 ; ond yn y flwyddyn ddilynol, bu yno dywallt- 
iad anghyffredin o ddylanwadau ysbrydol. Yn gynar ar ei 
dechreu, trôdd llaweroedd at gyfiawnder, ac yn eu plith yr 
oedd cryn nifer o bobl ieuainc gobeithiol, a chryfion eu 
cynheddfau, y rhai, mewn blynyddoedd dyfodol, a fuont o 
ddefnydd mawr gyda'r achos yno ac mewn manau eraill. Yr 
oedd ““ myn'd ” ar y weinidocaeth yr ades hono, ac eneiniad 
peraidd ar y cyfarfodydd gweddi. Nid ychydig ddafnau a 
fwynheid, ond tywalltiad helaeth o “ ysbryd gras a gweddïau.” 
Erbyn hyn, y mae llawer o'r dychweledigion hyny wedi 
cyrhaedd adref i ogoniant; ond y mae amryw yn aros eto, ac 
yn îr a ffrwythlawn o hyd, fel prenau wedi eu planu wrth y 
dyfroedd. Y fath lawenydd i feddwl eu gweinidog oedd 
gweled cynifer yn cydgychwyn tua'r nef gyda'u gilydd! Eb 
efe, yn y papyr y dyfynwyd o hono o'r blaen,— 

“ Derbyniasom yn Bethel ymweliadau hyfryd iawn oddiwrth yr 
Arglwydd rai gweithiau yn ystod tymor fy ngweinidogaeth, pryd yr 
oedd yn eglur fod ei law yn gwneyd grymusder yn ein plith. Yr oedd 
felly yn enwedig yn y flwyddyn 1840, pan y derbyniais gynifer a 
phymtheg-ar-hugain yn aclodau eglwysig, ac yn eu plith fy mab 
David Griffith, yr un Sabbath cymundeb. Wedi hyn, yn y flwyddyn 
1841, y Sabbath cyntaf yn Ionawr, derbyniwyd pump, a'r Sabbath 
cyntaf yn Chwefror, pedwar-ar-ddeg. Yn mhlith y rhai a chwaneg- 
wyd y pryd hwn, yr oedd nifer o ddynion ieuainc tra gobeithiol, ac 
yn eu plith Mr. Richard Owen, yr hwn oedd yn meddu ar gryn lawer 
o wybodaeth a medrusrwydd gyda chanu mawl. Trwy ymroddi i 
addysgu ei gyfeillion ieuainc, dygodd y canu i sylw a chymeradwyaeth 
uchel ar unwaith ; a'r fath oedd ei ddoethineb a'i dynerwch, fel na 
phoenid nì byth gan ymrysonau yn mysg y cantorion. _ Daeth ef ar ol 
hyn i fod yn ddiacon cyfrifol yn yr eglwys, a da genyf allu ychwanegu 
ei fod yn parhau yn ffyddlawn gyda gwaith yr Arglwydd yn ei holl 
ranau hyd yr awr hon.” 


Dilynid pregethiad yr efengyl â chyffelyb ddylanwad agos 
yn mhob lle drwy y wlad yr adeg hono. Teimlai gweinidog- 

ion yn eofn i lefaru dros eu Meistr. Disgwylient ac amcanent 
at bethau mawrion. Ymddangosai mai y peth blaenaf o flaen 
eu meddyliau oedd pwnc mawr achubiaeth eneidiau, Yr 
oedd yn y cynulleidfaoedd hefyd deimladau dwysion anarferol. 
Yn ganlynol, mwynheid cyfarfodydd pregethu o'r nodwedd 
mwyaf hyfryd yn mhob man. Yr oeddynt yn boblogaidd a 
dylanwadol tu hwnt i ddim braidd a welsid o'r blaen. Cyfar- 
fod hynod iawn o ran grymusder oedd yr un a gaed yn 
Bethel yn 1899, a'r un modd hefyd yn 1840, pryd y gwein- 
yddai Davies, Llanaelhaiarn; Thomas, Dwygyfylchi; Morgans, 
Nefyn ; Jones, Capel Helyg; Thomas, Talysarn; Edwards, 
Ebenezer; Jones, Dolyddelen; Davies, Salem; ac Ellis, 
Rhoslan. Yr oedd canlyniadau y cyfarfod hwn yn cael eu 
teimlo yn mhob cyfeiriad. Daethai yn nghyd iddo luaws 
mawr o bobl o Gaernarfon, y rhai oeddynt wedi cael eu tanio 
i'r fath raddau fel y cadwasant gyfarfod gweddi dair gwaith 
tra ar y ffordd adref, ac ymunodd saith o honynt â'r eglwys 
yn Mhendref y cyfle cyntaf a gawsant. Ymunodd chwech 
o'r newydd hefyd yn Bethel, a phump yn Siloh. Adeg 
hyfryd iawn ydoedd hon. Yr oedd y wlad yn orlawn drwyddi 
o ysbryd yr adfywiad. 

Yn nghanol y llawenydd a deimlai yn yr adeg yma, daeth 
tôn o dristwch dros ei ysbryd, oherwydd marwolaeth ei anwyl 
fam, yr hyn a ddigwyddai Ebrill 26ain, 1840. — Fel ei phriod, 
bu hithau farw mewn henaint teg, ac ar y dydd Sabbath. 
Yn Nydd-lyfr ein tad am y flwyddyn hono, gwelwn gyfeiriad 
| toddedig at ei hymadawiad, gyda'r ychwanegiad naturiol, 
'““ Gobeithiaf i'r ddau fyned i gadw Sabbath tragwyddol gyda'r 
Iesu.” Yn nechreu haf y flwyddyn hono, aeth ei fab hynaf i 
Liverpool, er mwyn cael rhasor o fanteision dysg. Yn Medi, 
bu galwad arno yntau fyned âr ymweliad â'i hen gartref yn 
mhlwyf Llanegwad. Gan nad pwy oedd ynddo yn byw, gwâg 

ydoedd iddo ef, megis gorflwch wedi i'r ysbeilydd ddwyn 
ymaith y gemau. Ar ol trefnu pethau yno, aeth yn mlaen i 
Lanelli, ìi ymweled a'i frawd, John Griffith, yr hwn oedd 
fasnaehydd cyfrifol yn y lle. “Treuliodd Sabbath yno, a 
phregethodd ddwywaith. Ar ol hyny, brysiodd yn ol at yr 
eiddo i Bir Gaernarfon. 

Wedi treulio tua blwyddyn o amser yn Liverpool, dychwel- 
odd ei fab hynaf adref yn Mehefin, 1841. Buasai ran o'r 
amser hwnw yn aelod yn y Tabernacl, a'r rhan arall yn 
Bethel, Bedford-street. Yr oedd yn llawenydd gan y tad ei 
dderbyn yn iach, ond yn fwy llawenydd eto weled yn dyfod,. 
gyda phapyr ei aelodaeth, y llythyr serchlawn a ganlyn oddi- 
wrth y Parch. T. Pierce :— 


AT Y PARCH. D. GRIFFITH. 
Anwyl Dad yn yr Efengyl,— 

Gyda hyfrydwch yr wyf yn anfon y llinellau hyn atoch, 
fel prawf o'm gwir lawenydd yn eich braint a'ch cysur fel tad i wr 
ieuanc mor deilwng ag ydyw D. G._ Pe bawn yn addas i roi cynghor 
i hybarch dad fel chwi, cynghorwn chwi i beidio oedi dim yn y 
gorchwyl o'i osod ef at ei waith, sef gwaith y weinidogaeth. Ym- 
ddengys i mi ei fod wedi ei gymhwyso gan Ben yr eglwys at y gwaith, 
a'i bod yn bryd iddo ddechreu yn ddioed. Pe buasai i gartrefu yma, 
buaswn wedi ei ysgwyd o'r llwch cyn hyn. 

Mae Mrs. P. yn cyduno â mi i anfon ein hanerchion serchocaf at 
Mrs. Griffiths a chwithau. 

Ydwyf, anwyl Syr, yr eiddoch yn ffyddlawn, 

L'pool, Mehef. 22, '41. THOS. PIERCE. 


Ar y 14eg o Fedi, 1841, yr oedd Urddiad y Parch. D. 
Hughes, B.A., i gymeryd lle, yn Llansantsior. Y mae o'n 
blaen y llythyr a anfonai Mr. Hughes, dyddiedig “ Sant Bior, 
Awst 24ain,” i'w wahodd i'r wyl. Yn hwn dywed :—“ Dis- 
gwylir y bydd y brodyr a ganlyn yn gweini yn y cyfarfod : 
Ar Natur Eglwys, y Parch. Samuel Roberts, o Lanbrynmair ; 

y Gofyniadau, y Parch. Jonathan Davies, Penuel; Dyled- 
swydd y Gweinidog, yn Saesneg, gan y Parch. Mr. Blackburn, 
o Lundain, ac yn Gymraeg gan y Parch. Mr. Jones, o Fangor. 
Yr ydym yn disgwyl mai felly y bydd, ond nis gallwn fod yn 
sicr nes y gwelir.” Feli ddysgybl gynt, erfyniai Hughes yn 
.daer arnoi fod yn bresenol i ddyrchafu yr “ Urdd-weddi ;” 
ond credwn nad aeth efe, am fod ymrwymiadau eraill ar y 
ffordd. Yr oedd Dr. Vauchan a Mr. Blackburn, o Lundain, 
ar daith drwy y Gogledd y pryd hwnw. Felly trefnid y cyf- 
arfod ar adeg a roddai gyfleusdra iddynt fod yn bresenol, a 
chymeryd rhan yn y gwasanaeth. 

Gwelsom i Mr. G. orfod myned ar daith i'r De yn 1940. 
Yn Medi, 1842, yr oedd galwad arno i fyned yno unwaith yn 
rhagor. Ar ei ffordd, pregethai yn Rhoslan, Ganllwyd, ac 
amryw fanau eraill, yn ol ei arfer. Yr ail Sabbath o'r mis, 
yr oedd yn ei hen gartref, a phregethai yn Pant-teg, Horeb, 
a Sittim. Y Sabbath canlynol a dreulid ganddo yn Llanelli, 
pryd y pregethodd dair gwaith, sef, yn Siloa am ddeg, Bryn 
am ddau, a chapel Als yn yr hwyr. Byddai Mr. Rees a'i 
bobl yn wir groesawgar iddo yn ystod ei ymweliadau â'u tref. 
Clywgom rai o'r hen bobl yno yn son am lawer oedfa lewyrchus 
a gawsant gydag ef. Os digwyddai ochri at fyned yn j/lat, 
gwyddai pa fodd i daro ergyd y byddai ei heffeithiau yn 
melltenu drwy y dorf. Mewn cyfeiriad at hyn, ymddangosai 
y sylwadau a ganlyn yn un o newyddiaduron y De, yn union 
wedi ei farwolaeth, gan rywun oedd, fel y gwelir, yn hen 
gydnabyddus âg ef:— 


“ Yr oedd Mr. Griffiths yn bregethwr poblogaidd iawn yn ei ddydd. 
Yr wyf yn ei gofìo yn pregethu yn nghapel Als, Llanelli, tua deng- 
mlynedd-ar-hugain yn ol, pan ar ymweliad â'i frawd, y diweddar 
Mr. John Griffiths, masnachydd, nes synu torfeydd mawrion. Yr 
oedd yn un o'r pregethwyr mwyaf hwylus a glywais yn fy mywyd, ac 
yn hynod efengylaidd yn ci athrawiaeth. Yr oedd yn awyddus 

gweled cynulleidfa “ yn hwyliog.” Yr wyf yn cofio fod cynulleidfa 
capel Als un nos Sabbath yn lled farwaidd dan bregeth Mr. Griffiths. 
Siaradai yr hen batriarch yn ddoniol am gyfiawnhad, ac nid oedd 
““ Amen ” nac ochenaid oddiwrth neb o'r gynulleidfa. “ Hawyr anwyl,” 
eb efe, “b'le mae Amenau capel Als wedi myned, dywedwch? A 
ydyw pawb yma heno yn gyfiawn, dywedwch? Na lesteiriwch eich 
Amenau, bobl. Yn marwolaeth Mr. Griffith, Bethel, y mae un ohen 
gewri y pwlpud Cymreig wedi ein gadael.” 

Cyn gadael Llanelli y tro hwnw yn Medi 1942, pregethai 
eilwaith yn capel Als, nos Lun, ac yn Siloa nos Fawrth. Ar 
ei ffordd adref pregethai yn Nghaerfyrddin, Penuel, Talybont, 
Doleellau, ac ychydic leoedd eraill. Wele rai o'r materion 
y safai arnynt tra ar y daith hono,—'' Jabes a'i weddi; “Y 
wraic a'r ystenaid olew; “* Y Cyfaill alŷn;”' “* Yr Uniganedig 
oddiwrth y Tad, yn llawn gras a gwirionedd.” Ymddengys 
iddo fwynhau ei hun yn helaeth, a chael aml gyfleusdra i ym- 
wneyd â meddyliau torfeydd mawrion o bobl, yn ystod yr 
ychydig wythnosau a dreuliodd oddicartref y waith hono. 

Achosid llawer o anhunedd yn mhlith yr Annibynwyr yn 
Sir Gaernarfon y pryd yma drwy y blinder a godasai yn 
nghylch ““ Joppa,” neu yn hytrach yn nghylch y blaid fu a 
llaw yn nghodiad y capel hwnw yn Nghaernarfon. Dechreu- 
asai y cweryl yno er's amser maith yn ol, a'r achlysur oedd 
rhyw ddadl ynfyd yn nglŷn â dewis diaconiaid. Yn absenol- 
deb y gweinidog, mynodd rhywrai alw cyfarfod i ystyried y 
peth ; yntau, ar ei ddychweliad yn ol, a ymddygodd atynt fel 
terfysgwyr, gan eu diarddel oll. Ar hyn, ymffurfiasant yn 
eglwys mewn lle arall yn y dref. Cyn hir, adeiladwyd Joppa. 
Pleidid achos pobl Joppa, yn mhlith eraill, gan dri o weini- 
dogion oeddynt enwog yn y sir. Aent yno i bregethu mor 
fynych ag y gallent. Cadwai y gweinidogion eraill draw. Yn 
eu sêl dros Caledfryn a'r achos yn Mhendref, elai amryw o 
honynt mor bell fel na wnaent ddim â'r neb a feiddiai fyned i 

bregethu i'r diarddeledigion oeddynt yn Joppa. Ni chaent 
dderbyniad i'w capelau, ac ni chydbrecethent â hwy yn un 
man, oddieithr drwy ddamwain ryfedd. Yr oedd drygfyd lleol 
wedi dyfod yn ddrygfyd cyffredinol drwy y sir, ac yn mhellach 
na hyny hefyd. 

Parhaodd pethau yn y sefyllfa annedwydd hon dros amryw 
flynyddau. Anfynych y ceid cyfarfod pregethu o Gonwy i 
| Leyn yn y dyddiau hyny heb i ryw annymunoldeb gymeryd 
lle. Yn mhob cynulleidfa agos, yr oedd i'r gweinidocion a 
elent i Joppa eu serchus gyfeillion. Yr oeddynt o gymeriad 
dilychwin, ac yn bregethwyr poblogaidd ; a phaham, gofynai 
pobl, na chaent hwythau hefyd bregethu yn y cyfarfodydd, yn 
gystal a gweinidogion eraill? Y rheol y pryd hwnw oedd 
gwahodd hyd y gellid holl weinidogion y sir i ddyfod i gyfar- 
fodydd blynyddol. Ond yr oedd eithriadau i fod yn awr, neu. 
ynte helbul a gwae. Oherwydd acosrwydd Betheli Gaernar- 
fon, ni allesid disgwyl na cheid teimlo yno beth o effeithiau y 
dymhestl flin yn awr ac yn yman. Er nad elai gweinidog 
Bethel ei hun i bregethu i'r pechaduriaid oedd yn Joppa, eto 
ni welai efe yn addas sarhau y rhai a elent yno, neu anog na 
chyhoeddid neb o honynt i bregethu yn ei bwlpudau. Oher- 
wydd hyn, teimlai ei gymydog Caledfryn ychydig yn chwerw 
ambell waith. Gwelwn brawf o hyn nïewn llythyr gydd ger 
ein bron, dyddiedig “ Medi 15, 1848.” Y dydd bloenorol, 
cynhelid cyfarfod pregethu yn y Waenfawr, ac yr oedd un 
arall i fod yn Bethel cyn pen nemawr o ddyddiau. Yn ei 
lythyr, sylwai Caledfryn iddo golli y cyfle i'w weled, am 
ddarfod iddo droi tuag adref o'r Waenfawr yn gynt nag y 
meddyliasai. FEwyllysiai wybod pwy fyddai yn pregethu yn 
nghyfarfod Bethel. Enwai bedwar o weinidogion, a gofynai 
a oeddynt i gael pregethu os deuent i'r cyfarfod. Davies, 
gynt o Bryngwran, yr hwn oedd newydd ymsefydlu fel 

gweinidog yn Joppa, oedd un o'r pedwar. Nid oes eisieu 
dweyd pwy oedd y lleill. Gan gyfeirio at y llawenydd a 
deimlid mewn rhai cylchoedd oherwydd dyfodiad Davies i 
Gaernarfon, â yr ysgrifenydd doniol rhagddo, gan derfynu ei 
lythyr fel hyn :— 

“Gallaf ddweyd drosof fy hun nad ydyw y peth wedi achosi na 
llawenydd na thristwch i mi, ac na waeth genyf pwy a'i hanogodd na 
| phwy a'i cynorthwyo; ond dymunwn gael gwybod a ydych chwi yn 
bwriadu gwneuthur arddeliad o hono ef, a'r diarddeledigion sy'n ei 
| ganlyn, yn eich cyfarfod, fel y gallwyf finau, ac eraill a ddymunant 
arnaf ofyn hyn i chwi, y cyfleusdra o gadw draw, canys nid wyf, hyd 
y gallwyf, yn bwriadu cydweithredu ag ysgymunedigion, nac a neb 
a gefnogo ysgymunedigion yn eu pechodan.—Yr eiddoch, &c.,— 

W. C. WILLIAMS.” : 

Ni fwriedir dim anfrii goffadwriaeth Mr. W. wrth ddyfynu 
allan o'i lythyr y dernyn nodweddiadol uchod. Dyn o argy- 
hoeddiadau cryfion ydoedd ef, a phenderfynol i wrthwynebu 
hyd yr eithaf yr hyn a ystyriai yn gamwri mewn byd ac 
eglwys. Yn yr achos hwn, teimlai yn gryf, ac am hyny ys- 
grifenai yn eofn. _ Dichon fod yn dda na chafodd gyfle i ofyn 
eì gwestiynau yn y Waenfawr, canys y mae yn bosibl y 
cawsai glywed geiriau yno a barasent iddo deimlo ryw gymaint 
yn llai wrth wynebu yn ol tua Chaernarfon. Ewyllysiai 
gweinidog Bethel fyw ar delerau da gyda'i holl frodyr yn y 
weinidogaeth. Yr un pryd, ni ofalai am ŵg neb un o honynt 
a elai i ymyraeth yn ormodol â materion rhai eraill. Dichon 
y meddylia ambell un y buasai yn well myned heibio i hyn 
heb son am dano. Addefwn nad yw y gorchwyl yn un cwbl 
hyfryd; eto teimlwn fod hyn yn hanfodol er gwneyd ein 
hanesiad am y cyfnod hwnw'yn gyflawn. _ Nid oes berygl i ni 
drwy hyn dramgwyddo neb, hyd y gwyddom. Am gymylu 
anrhydedd yr athrylithfawr Caledfryn, y mae hyny allan o'r 
cwestiwn. 

Drwy yr helynt dan sylw, daw un peth i'r golwg yn bur 


glir, sef, drygedd ymraniadau eglwysig. Yn mhen mwy na 
thair blynedd wedi i'r blinfyd ddechreu, wele yr ysbryd oedd 
wrth ei wraidd yn para yn eilawn rym o hyd. Aflonyddid 
teimladau y gweinidog a'r bobl yn Bethel ar yr achlysur y 
cyfeiriwn ato ; ac nid oedd odid gynulleidfa drwy yr holl sir ar 
nad oedd yn agored i gael ei phoeni mewn cyffelyb fodd. 
Wedi y dechreuo, ni wyddis pa le y dybena drwg o'r natur 
yma. Mor ofalus y dylai gweinidogion a blaenoriaid eglwysig 
fod, rhac rhoddi unrhyw achles i'r ysbryd câs hwnw a rydd 
fodolaeth i gwerylon a ddygant y fath ganlyniadau gofidus ! 
Yr oedd yn fater o ofid dwys i wrthddrych y Cofiant hwn, am 
ddarfod i'r fath helynt dori allan yn ei ymyl, ac mewn adeg o 
ddeffroad hyfryd ar grefydd. Gofidiai yn ddwysach eto wrth 
weled yr ymrysonfa yn parhau mor hir i daenu malldod drwy 
y wlad, a rhoddi achlysnr i elynion Cynulleidfaoliaeth gablu. 
Yr un pryd, cydymdeimlai yn fawr â Mr. W., ac â phobl ei 
ofal. Yr oedd iddo gyfeillion hefyd yn Joppa ; ond nid ydym 
yn deall iddo fyned yno i bregethu o gwbl hyd nes i Mr. W. ei 
hun wneuthur hyny. Caed diwedd ar y blinder wedy'n, a da 
hyny, canys mawr iawn a fu y niwaid a achlysurasid drwyddo 
yn Ngbaernarfon, a thrwy y wlad yn gyffredinol. 

Yn adeg yr adfywiad a ragflaenai yr helyntion hyn, ym- 
unodd amryw â'r achos yn Bethel a gyrhaeddasant gryn 
enwogrwydd yn yr enwad ar ol hyny. Yn eu plith dylid 
enwi Jones a fu yn gweinidogaethu am dymor yn y Drewen, a 
Price Jones, a ymsefydlodd yn Rhymni, ac a ymfudodd wedi 
hyny i America. Yn Bethel y dechreuodd yr olaf bregethu, 
ac y mae yn awr, tra yr ysgrifenir hyn, ar ymweliad â'i 
enedigol wlad. 

Yr ydys yn cofio am luaws o enwogion, hen ac ieuainc, a 


fuont ar ymweliad â'r Bryn yn ystod y cyfnod a adolygir 

genym yn bresenol. Arfer ein rhieni oedd bod yn groesawus 
i ddieithriaid. _ Yn mhlith y rhai hyny, yr oedd amryw wŷr 
ieuainc y daethai yr hynaf o honom i gydnabyddiaeth â hwy 
tra yn aros yn Liverpool. Buasai tri o honynt am dymor yn 
gydysgolheigion iddo, sef, Mr. W. Williams, mab y diweddar 
Williams o'r Wern, Mr. T. Nicholas (y Proffeswr Nicholas o 
Gaerfyrddin, wedi hyny), a Mr. Jacob Jones o Dalybont. Y 
cyntaf a ymwelai â ni fynychaf. _ Yr oedd yn un a fawr hoffid 
lle bynag y deuai. Anogasid ef i ymbarotoi i'r weinidogaeth. 
Clywsom ef yn pregethu yn Bethel, a manau eraill. Cymreig- 
ydd anmherffaith ydoedd, ac ni feddai ar dalent bregethwrol 
ei dad. Er yn siaradwr peraidd, ofnai nad oedd yn ddigon 
cryf at y gwaith o bregethu. _ Yn ganlynol, trodd ei sylw at 
fasnach ; ond gan na lwyddai yn ol ei ddymuniad, pender- 
fynodd ymfudo i Awstralia, fel y cwnaethai ei chwaer o'i 
flaen. Gwr ieuanc o'r fath anwylaf hefyd oedd Mr. Jacob 
Jones. Anogwyd yntau i ddechreu pregethu. Ar ol treulio 
y cwrs arferol yn Spring Hill College, urddwyd ef i waith y 
weinidogaeth yn Melksham. Ar ol bod yno yn ddedwydd a 
defnyddiol am dymor, penderfynodd fyned i Awstralia. 
Wedi cyrhaedd o'r llong i olwg y lan, cyfarfu âg anffawd 
arswydus,—tarawodd yn erbyn craig, a suddodd. Yn mhlith 
y rhai a gawsant yno ddyfrllyd fedd, yr oedd yntau, yr 
addfwyn a'r talentog Jacob Jones. Am Dr. Nicholas, ni 
ddywedwn ddim, gan fod ei enw mor adnabyddus fel un o'r 
ysgrifenwyr mwyaf llafurfawr a dysgedig yn y deyrnas. 
Hyfryd ydyw adfeddwl am fwynderau y gymdeithas a 
fwynheid yn y dyddiau hyny; eithr blin yw cofio na ddeuant 
byth yn ol. 

Yr oedd llawer mwy yn teithio drwy y wlad i bregethu yn y 
cyfnod hwnw nag yn bresenol. Yn mhlith rhai gwych, deuai 
rhai pur drwsgl, ac ambell un lled ddigrif hefyd, heibio ar 

amserau. Y mae o flaen ein meddwl un, felly yn awr i'w 
ddesgrifio. Gwr o'r Deheudir oedd efe. Cawsai ar ei feddwl 
dreulio Sabbath yn Bethel. Gobeithiai y byddai y gweinidog 
gartref ar y pryd... Trefnwyd iddi fod felly. Wedi yr oedfa 
brydnawnol, gofynai y gwr dieithr, “ Yn awr, Mr. Griffith, 
beth y'ch yn feddwl o honof fi fel pregethwr?” “O! da 
iawn,” oedd yr ateb. *“' Wel,” ebe y pregethwr, “ nid ydych 
i'm barnu wrth yr oedfa brydnawnol, oblegid ni chlywsoch 
chwi fy llais goreu i eto. Fy arfer yw ei gadw hyd yr hwyr.” 
Yr oedfa hwyrol a ddaeth. Fel y gweithiai y pregethwr ei 
hunan i hwyl, dechreuodd floeddio yn y dull mwyaf aflafar a 
chwerthinus a ellid ddychymygu. Yr oeddid yn awr wedi 
cael y fraint o glywed ei lais goreu ef. Gofidiai ein tad am 
na fuasai modd ei berswadio ef i beidio ei ddwyn allan byth 
ond hyny. Metha llawer mewn cyffelyb fodd. Wrth geisio 
lleisio yn ddoniol, blinant dorfeydd, ac ni lwyddant ond i 
wneyd eu hunain yn ddirmygus. 
Ond i ddychwelyd at hanes y gwrthddrych. Gwelsom iddo 
gael peth annymunoldeb wrth drefnu ar gyfer cyfarfod Bethel 
yn 1843. Cafodd brofedigaeth arall, ond ei bod o natur 
wahanol, yn ystod yr un flwyddyn. Dirwywyd ef am 
esgeuluso myned i wasanaethu ar y Grand Jury yn Nghaer- 
narfon ar adeg yr Assizes gyntaf, sef yr un a gynhelid yn y 
Gwanwyn. Am ei fod yn amaethwr, gwysid ef agos bob 
blwyddyn i wasanaethu fel rheithiwr cyffredin. Ufuddhai 
mor fynych ag y gallai, rhag i ddrwg ddigwydd. Llawer 
gwaith y gofynasai am i'w enw gael ei dynu ymaith oddiar y 
rhestr, eithr yn ofer. Yn awr, yr oedd i gael eistedd yn 
uwch i fyny. Beth a'i hataliodd i fyned, nis gwyddom. Ond 
gwelwn iddo orfod talu 9p. 10s. am yr esgeulusdra. Mae y 
Dderbyneb am y swm ar y ford o'n blaen, ac hefyd y Notice 
argraffedig yn gorchymyn ei ymddangosiad i gymeryd ei le yn 

mhlith yr Uchel-reithwyr. Gwnaeth ymgais mwy penderfynol 
yn awr am gael ei ryddhau oddiwrth y fath rwymedigaeth an- 
nymunol; a thrwy ddylanwad rhai o “ wŷr y gyfraith ” yn 
Nghaernarfon a deimlent y dylasai gael ei ryddhau, efe a 
lwyddodd hefyd yn ei gais. 

Soniasom am y drafferth flin a gafodd yn nglŷn a thalu 
dyled Capel Manchester. Erbyn 1845, deallid fod yr achos 
yn Gartside-street wedi cynyddu i'r fath raddau fel na fuasai 
yn anweddus iddo ofyn am ychydig gynorthwy oddiyno aî un 
o'r capelau yr oedd ef yn digwydd bod. mewn mwyaf o helbul 
yn eu cylch ar y pryd. Y capel hwnw oedd Nazareth, 
Llanllyfni. Yn ganlynol, anfonodd at un o'r gwŷr mwyaf ei 
ddylanwad yn y lle, lythyr, o ba un y mae a_ganlyn yn gopi. 
Dealler yma, fod y boneddwr yr ysgrifenai ef ato, yn nghyda'r 
tô hwnw o grefyddwyr oll, hyd y gwyddom, wedi eu deol i 
ddistawrwydd. 


“ Bethel, Mehefin 27ain, 1842. 

“ Anwyl Syr,— 

“ Cefais o bryd i bryd yn ystod fy mywyd lawer o boen a 
thrafferth yn nghylch dyledion addoldai, ac yn eu plith, dyled Capel 
Manchester. Bum yn feichiau am fwy nag 828p. o'r ddyled. 
Dioddefais, teithiais, a chesglais lawer yn ei achos, gan ofni yn aml 
mai i garchar y teflid fi. Ond cefais fy ngwaredu gan Ragluniaeth y 
nef, a thalwyd y cwbl! Da genyf ddeall fod cymaint o wênau y nef 
ar yr achos yna yn bresenol, a bod tebygolrwydd cryf y telir y ddyled 
cyn hir. 

“Y mae capel genym yn mhlwyf Llanllyfni, o'r enw Nazareth, 
mewn lle mynyddig a thlawd ; ac yn gymaint a fy mod yn feichiau 
am y ddyled, byddaf yn cael ychydig o ofid oddiwrtho yn awr ac 
eilwaith. Nid oes yno yr un gweinidog ar hyn o bryd. Y mae 
galwad am 20p. yn bresenol. Nis gwn o ba le y ceir hwynt. 
'Teimlwn yn dra diolchgar i chwi am osod yr achos gerbron y cyfeill- 
ion yna, a chael ychydig o rôdd tuag at wneuthur y swm i fyny. 
Byddwn foddlawn i ddyfod yna am Sabbath neu ddau, pe byddai 
tebygolrwydd y cawn ychydig gan fy hen gyfeillion yn Manchester 

tuag at yr achos yn Nazareth. Maddeuwch fy hyfdra, a chofiwch 
fi yn garedig at eich mab, a'r wraig, a'r teulu oll. 
““ Yr eiddoch yn wirioneddol, 
“D. GRIFFITH. 

“ O.Y.—Pe dywedech am yr achos uchod wrth eich mab, dichon y 
tueddid ef i gyfranu ychydig ato. Y mae yntau yn hen gyfaill i mi.” . 

Yr oedd y gwr yr ysgrifenai ef ato yn digwydd bod oddi- 
cartref ar y pryd. Ar ol disgwyl am rai wythnosau, caed 
oddiwrtho atebiad moesgar a charedig, ond anffafriol gyda 
golwg ar y casgliad. Dywedid fod yno gymaint a alwadau 
_ am arian yr adeg hono, fel na ellid gwneyd dim at yr achos 
neillduol hwn. Ni enwid ychwaith unrhyw adeg pryd y 
byddai yn debygol y gallent wneyd sylw o'r cais. Yr oedd 
hyn braidd yn rhyfedd, ond ni ddigalonai y neb a dderbyniai 
yr ateb. Adwaenai Mr. G. y natur ddynol yn rhy dda i 
deimlo fel pe buasai beth dieithr wedi digwydd ar y ddaear. 
Edrychai yn mlaen at ddyddiau gwell. Bu mewn Cymanfa 
yn Manchester ar ol hyn, ac yn cael anrhydedd mawr. 
Dylasai gael help hefyd at Nazareth; a dichon iddo gael, ond 
ein bod ni heb wybod. 

Gofidus genym oedd cyfeirio at yr ymraniad blin a fu yn 
Nghaernarfon. Yn awr yr ydym yn gorfod cyfeirio at un arall, 
sef yr ymraniad a gymerodd le yn Mangor. Ymddengys fod 
yno rai pobl dda wedi blino ar ffordd Dr. Jones o gario 
pethau yn mlaen, fel y penderfynasant gymeryd capel a fuasai 
yn meddiant cynulleidfa o Wesleyaid, a chael pregethu 
rheolaidd ynddo bob Sabbath. Yn fuan caed yno eglwys a 
chynulleidfa luosog. Dengys y llythyr a ganlyn, pa un a 
gawsom yn mhlith y papyrau oedd genym i'w harchwilio, fod 
Dr. Jones yn teimlo yn bur chwerw tuag at yr wrthblaid hon. 

«“ Mai 10, 1846. 


“ Y Brawd Griffiths,— 
“ Ar yr amod a fynegais, sef, os nad ewch chwi at ein 
gwrthwynebwyr ni i weddïo am lwyddiant iddynt hwy, bydd da gan 

y bobl gyda fi, sydd yn gofalu ein gore am anrhydedd crefydd Duw 


yn y gymydogaeth, eich gweled a'ch clywed gyda ni. Yr ydym yn 


ystyried yn nghysondeb ynddynt hwy, a phob un a'u cefnogo, i 
ddarllen y Beibl, a chymeryd enw sanctaidd ein Harglwydd gydag 
ymddangosiad o grefydd, heb achos, achlysur duwiol, na rheswm dros 
eu symudiad i le arall yn y dref. 

“ Am eich bod gwedi dangos parodrwydd i'r drefn uchod, deuwch 
yma pryd y dewisoch. A chan fod Sulgwyn mor agos, penodwch 


naill ai Sul neu Llun yr amser hwnw, a gadewch wybod gynta galloch 
chwi. 


“* Daioni, sancteiddrwydd, a chysur i chwi a'r eiddoch. 
| “ ARTHUR JONES.” 


Yr ydym yn amheus a aeth efe at Dr. Jones a'i bobl, yn ol 
y cais hwn, Os peidiodd, ni ddigwyddai felly o achos unrhyw 
ddrwg deimlad tuag atynt.  Flynyddau yn ol, buasai yn arfer 
myned yno i bregethu yn fynych. Yr oedd ganddo ddirfawr 
barch i'r hen Ddoctor.  Edmygai ei ddoniau a'i fedr i esbonio 
yr Ysgrythyrau. Oarasai ei weled efo yn cydweithio â'i 
frodyr, megis yn y dyddiau gynt; ond yr oedd wedi ymddi- 
eithrio oddiwrthynt er's talm, a hwythau oddiwrtho yntau. 
Gofidus oedd ei weled mewn dyfroedd poethion fel hyn ; eto, 
y fath oedd sefyllfa pethau yn awr yn Arfon, fel na allesid 
myned i'w gyuorthwyo heb i ganlyniadau annymunol ddilyn. 
Yr oedd y cydymdeimlad â Dr. Jones yn y cyfyngder hwn yn 
llai i gryn fesur o achos y parodrwydd â pha un yr aethai 
ef i gynorthwyo y rhai a fwriesid allan am derfysg yn Nghaer- 
narfon. Yn wyneb yr amgylchiadau, nid ystyriai y nifer 
amlaf o weinidogion y sir eu bod yn gwneyd dim allan o le 
wrth fyned i bregethu i'r bobl a alwai y Doctor “ ein gwrth- 
wynebwyr ni.” Ystyriai ef ei fod yn gwneyd yn dda wrth 
fyned i Gaernarfon; o ganlyniad, os oedd yn rhinwedd 
cynorthwyo yr wrthblaid oedd yn Joppa, Caernarfon, paham 
nad oedd yn rhinwedd hefyd cynorthwyo yr wrthblaid oedd 

yn Bethel, Bangor? Er ei holl graffder, prin y gallai y 
Doctor parchedig weled felly. Dylai pleidwyr splits geisio 
amgyffred pa fodd y teimlent pe deuai y fath ddrygfyd i ymyl 
eu drysau, ac i ddylanwadu yn andwyol ar eu sefyllfa hwy eu 
hunain. Ein hunig gysur, wrth gofio y pethau hyn, ydyw 
ddarfod i rai pobl dda, yn y naill amgylchiad fel y llall, gael 
eu cadw a fuasent wedi eu colli i'r enwad oni bae i rywrai 
fyned a phregethu iddynt. Trefn Rhagluniaeth o hyd yw 
tynu allan beth daioni o bob rhyw ddrygfyd,—fel y dywed y 
Sais, “ Out of evil still educing good.” Oherwydd hyn, 
meddylia rhai gweinidogion fod yn fath o ddyledswydd arnynt 
gefnogi pob ymraniad yn ddiwahaniaeth. “'“Dyma wagedd 
hefyd.” Gwreiddyn y drwg hwn fynychaf yw “' ariangarwch.” 
Fel rheol, ymddengys fod splits yn talu yn dda. Gobeithiwn 
fyw i weled yr un olaf o honynt wedi ei lyncu i fyny gan 
fywyd amgenach. Onid yw hyn yn beth i'w fawr ddymuno ? 
Yn nghanol niwl a dwndwr ymraniadau, gwelwn fod dynion 
o'r talentau disgleiriaf yn agored i gamddeall a gwrthwynebu 
eu gilydd, gan ymddwyn hefyd yn dra anghyson â hwy eu 
hunain. Erbyn heddyw, pa mor ryfedd yr ymddengys hanes 
yr ymrysonau hyny, a dynent y fath sylw, ac a gynyrchent y 
fath deimladau câs o eiddigedd a soriant y pryd hwnw! Mor 
briodol yma yw dweyd o honom yn ngeiriau y bardd,— 
“ Darfydded son am bob ymryson mwy, 
Partïol farn, a rhagfarn, lawr a hwy ; 
Doed ysbryd hedd—tangnefedd yn ei le, 


A chariad pur o'r cariad sy'n y ne.” 


Nig gallasai ein tad lai na gofidio yn ddwys oherwydd yr 
anghydfyddiaethau hyn ; eithr ni effeithient yn y mesur lleiaf 
i oeri ei sêl na llesteirio ei lafur yn ngwaith ei Arglwydd. Yr 
oedd wedi ymdynghedu i fyw i bwrpas, gan nad beth fyddai 
y cynhyrfiadau o'i ddeutu. _ Yr oedd nifer ei deithiau pregeth- 

wrol yn y blynyddoedd hyny yn ddirfawr. Nid oedd odid le 
o bwys yn unman o fewn y Gogledd ar na fuasai yno yn cy- 
hoeddi cenadwri y cymod, yn ystod y saith mlynodd a ddi- 
lynent 1840. Brysiog iawn yw ei gyfeiriadau at y manau yr 
'ymwelsai â hwynt. Nid gwerthfawr yn ei olwg chwaith 
ydoedd cadw o'r neilldu y llythyrau lawer a dderbyniai yn ei 
wahodd i gyfarfodydd, &. “Trwy ddamwain ryfedd, fe 
gadwyd rhai, ac o honynt y mae a ganlyn, oddiwrth ein di- 
weddar hoffus gyfaill Mr, Ambrose, yn un :— 
““ Portmadoc, 1 Ebrill, 1845. 
“ Anwyl Frawd,— 

“ Yr wyf yn hyderu eich bod yn cofio am y Sabbath di- 
wêddaf yn mis Ebrill, eich bod wedi addaw dyfod yma i supplïo. Yr 
oeddwn yn Drwsycoed y Sabbath diweddaf. Yr oedd eich enw 
ganddynt ar y /1st ì fod yno yr un Sabbath, sef y diweddaf o Ebrill ; 
ond cytunasant â mi eich esgusodi am beidio bod yno y tro hwnw, ac 
ni chyhoeddir chwi yn Drwsycoed. Mi a gyflawnaf fy addewid (os 
yr Arglwydd a'i myn) i fod yn Siloh ddydd Llun y Sulgwyn. 

“Yr wyf yn awyddus iawn am i chwi fod yma y Sabbath hwnw. 

Gall eich dyfodiad yma fod o les. 

“ Ein cyd-anerchion caredig atoch oll. Gan ddymuno i chwi bob 
llwydd.—Ydwyf, yr eiddoch yn ffyddlon,— 


“WN. AMBROSE.” 

Yn ystod y ddwy flynedd a ddilynai, gwelwn iddo, fel arfer, 
deithio llawer yma a thraw i bregethu. Am y cyfarfodydd y 
bu ynddynt, ychydig o'r manylion sydd ar gael, gyda'r eithr- 
iad o gyfarfod urddiad y Parch. Hugh Hughes (Tegai), a 
gymerai le yn Rhoslan, Hydref 19, 1817,—Parry, Conwy ; 
Ambrose, Porthmadog ; Williams, Caernarfon ; ac yntau yn 
gweinyddu. 

Pan ddigwyddai addaw bod ymaith ar y Sabbathau, gofalai 
am sicrhau gwasanaeth brodyr teilwng i lenwi yr areithfaoedd, 
Yr oedd. amryw bregethwyr cynorthwyol da i'w cael yn 
Nghaernarfon, Bethesda, a manau eraill o amgyleh. Bangor 

hefyd oedd yn lle enwog am godi pregethwyr. Yr oedd 
Dr. Arthur Jones yn hynod graff i ganfod defnyddiau llefarwr 
mewn dyn. Ceid oddiyno gynorthwyon da i lawer man, am 
hir dymor. Nid rhyw lawer o gof sydd genym am ddyddiau 
““ Doctor Watts.”  Tynai gryn sylw yn Bethel tua'r amser y 
dechreuai y ddau Hughes o'r Cefn Uchaf bregethu. _ Yr oedd 
yn ymadroddwr pert, ond yn fyr iawn o gorffolaeth. Tybid 
ei fod mewn ystyron eraill yn dwyn tebygolrwydd i Doctor 
Watts, ac felly wrth yr enw yna yr adwaenid ef yn gyffredin 
yn mhlith y bobl; ond ei enw priodol oedd Richard Jones. 
Yr oedd pregethwr arall yn Mangor o'r enw hwn. Cafodd ef 
fyw am lawer o flynyddoedd yn hŵy i wasanaethu ei genhedl- 
aeth trwy addysgu yn gyhoeddus. Mwynheid ei lafur yn 
fawr bob tro y deuai i weini yn y cylch. Dyn tâl, a chadarn 
o gorffolaeth, ydoedd. Pregethai yn fynych allan o Lyfr y 
Caniadau. Yr oedd yn gywrain a medrus fel esboniwr, ac yn 
ddwys a gafaelgar mewn gweddi. O ran tôn, ystum, ac 
arddull, ymdebygolai yn fawr i'w hen athraw enwog Dr. 
Arthur Jones. Un arall a dderbynid y pryd hwnw, ac yn 
hir wedi hyny, gyda sirioldeb cyffredinol gan y cynulleidfa- 
oedd, oedd yr hen batriarch John Pritchard, Llanberis, tad y 
Parchn. S8. Jones, o Faentwrog, a R. Jones, o Lanidloes. 
Yr oedd yntau yn afaeloar iawn mewn gweddi, a chyda hyny 
yn danllyd iawn ei ysbryd. Pregeth fêr fyddai ganddo, yr 
hyn oedd o gryn fantais er cadw i fyny ei boblogrwydd. 
Safai y brodyr hyn, ac eraill a allasem enwi, yn uchel yn 
ffafr gwrthddrych y Cofiant hwn, a gwerthfawr odiaeth oedd 
eu gwasanaeth yn ei olwg. 

Pan ddychwelai adref o daith, ymroddai i gyfarfod pob 
gofynion teuluaidd, cymdeithasol, ac eglwysig, gyda mawr 
ddyfalwch a sirioldeb. Treuliai rai oriau agos bob dydd, pan 
na fyddai pethau pwysicach yn galw, i arolygu y gweithred- 

adau ar ei fferm, yn yr hyn waith y cyrhaeddasai fedrus- 
rwydd mawr. Ei lanciau a wnaent ei archiadau yn ewyllys- 
gar, ac a edryehent i fyny tuag ato gyda hoffder a pharch. 
Ar nosweithiau yn yr wythnos, pregethai yn fynych mewn tai. 
annedd, er cysur yr oedranus a'r cystuddiol. Byddai galw 
mawr am ei wasanaeth i fedyddio yn mhob cyfeiriad. Dilynai 
y cyfeillachau eglwysig yn ofalus, a chyda meddwl llawn o 
destynau buddiol i ymddiddan yn eu cylch. Pregethai yn 
aml mewn “*“ wylnosau,” ac yn amlach fyth mewn claddedig- 
aethau. 'Traddodid pregeth yn nglŷn â phob claddedigaeth 
yn mron, yn y dyddiau hyny. Ar y fath achlysuron, llefarai 
yn gyffredin gyda nerth a dwysder toddedig. _ Arferai fod yn 
dra ífodus hefyd yn ei ddewisiad o destynau. Dichon y 
tueddir rhai i wneyd eithriad gyda golwg ar yr engraifft a 
gofnodir yn bresenol. Yr oedd yn mhlith ei wrandawyr hen 
wr oedd yn bur hoff o ddiod gref, ac a_yfai i ormodedd ar 
amserau. Ond efe a fu farw, a rhaid oedd cael pregeth cyn 
cychwyn ar ddydd y claddedigaeth. Feallai y caed ynddo 
beth arwydd o edifeirwch tua'r diwedd. Fodd bynag, dyna 
oedd y têstyn y tro yma, “ Dos, ac na phecha mwyach !” 
Gwaith hyfryd, a phur ddidrafferth iddo, oedd pregethu. 
Diau i lawer o'r pregethau goreu a draddododd gael eu 
cynyrchu heb ond ychydig o ragbarotoad. Ond fel rheol, ar 
ddynesiad y Sabbath, byddai wrthi yn mhlith ei lyfrau yn 
ddiwyd iawn. Weithiau, traddodai gyfres o bregethau ar 
bynciau o athrawiaeth neu ymarferiad; ac yna, arferai 
barotoi gyda llawer mwy o ddyfalwch. Yn y flwyddyn 1845, 
traddododd gyfres ar y Des Gorchymyn. _ Y mae bras-linellau 
o honynt eto ar gael. Arddangosant fanylwch a deheurwydd 
mawr o ran yr ymdriniaeth. Ar adegau o'r fath hyn, ceid fod 
ei ddull yn dra gwahanol i'r hyn a fyddai wrth bregethu mewn 
cyfarfodydd mawrion. Siaradai yn hamddenol a phwyllus o'r 

dechreu i'r diwedd. Y rhai a hoffent ei glywed yn ei hwyliau 
goreu, a ystyrient ei fod yn awr dipyn yn sychlyd, ac a 
awyddent iddo eto droii chwareu ar rai o dânau pereiddiaf 
cfengyl hedd. Eithr mynai ef adeiladu yn gystal a chysuro. 
Ymgyrhaeddai at ddysgu a rhybuddio pob dyn, a chael dwy- 
law glân oddiwrth waed pawb oll. Gallai swyno a difyru ei 
wrandawyr yn Tnyde yr un pryd, gofalai am fynegi iddynt 
“holl gynghor Duw.” 

Nis gall gweinidog fod yn hir yn yr un lle heb i WU 
amgylchiad o natur flinderus ddigwydd yn mhlith pobl ei ofal. 
““ Gwae y byd oblecid rhwystrau! canys angenrhaid yw dyfod, 
rhwystrau, er hyny gwae y dyn hwnw trwy yr hwn y daw y 
rhwystr.” Caffai yntau Mr. G., er ei holl fedr a'i lwyddiant, 
dipyn o ofid yn awr ac yn y man oherwydd gwahaniaeth barn, 
drwg-fuchedd, neu ynte ddiffyg cydweithrediad yn mhlith 
brodyr. Yn Bethel, fodd bynag, buasai yn hynod dda oddi- 
wrth bob peth tebyg i ymryson hyd tua'r flwyddyn 1946, 
pryd y cododd anghydwelediad yn nghylch dernyn bychan o 
dir oedd yn ffinio â mynwent y capel, ac a brynesid gan y 
gweinidog i fod at wasanaeth yr achos. Efe a'r diweddar 
Hughes o Saron oeddynt yr ymddiriedolwyr. Erbyn hyn, 
ymddengys yr holl helynt mor wâg, fel nad yw yn werth 
manylu ar ei hanes. Parodd gryn flinder iddo ef ai deulu 
dros yr amser y bu. Ond aeth heibio yn fuan, gan adael yr 
achos yn gryfach, a'r eglwys yn fwy pur nag erioed. Fel 
corwynt y daeth, ac fel corwynt yr aeth ymaith; a byth wedi 
hyny, fe gaed yn Bethel “ dawelwch mawr.” ; 

Yn 1849, un o'r digwyddiadau hapusaf i'w deimlad oedd 
urddiad ei fab hynaf i gydweinidogaethu âg ef yn Bethel, a'r 
manau cysylltiedig. Cyn son yn mhellach am hyn, gweddus 
yw crybwyll am rai o'i symudiadau cyhoeddus ef ei hun yn 
ystod y misoedd blaenorol. Yn Mai, talodd ymweliad â 

Lleyn, er mwyn cymeryd rhan yn ordeiniad Mr. T. Thomas, 
o athrofa Ffrwdyfal, ìi gymeryd arolygiaeth yr eglwysi yn 
Hebron, Nebo, ac Aberdaron. Y dydd oedd y 29ain. Cy- 
merid rhan yn y gweithrediadau gan Ambrose, Porthmadog ; 
Morris, Llanengan ; Owens, Nefyn ; Edwards, Ebenezer; ac 
amryw eraill. Y gwaith arbenig a ymddiriedid iddo ef oedd 
traddodi Siars i'r gweinidog, at yr hwn byth wedi hyny y 
teimlai serch ac agosrwydd mawr. 

Ar y 4ydd a'r 5ed o Orphenaf, yr oedd ef yn Nghymanfa 
' siroedd Dinbych a Fflint, a gynhelid yn nghapel Heol y Capel, 
Treffynon. Y gweinidog yno ar y pryd oedd y Parch. D. W. 
Jones. Ymddengys fod braidd yr oll o weinidogion y ddwy 
sir yn bresenol, a llawer eraill heblaw hwy. Y penderfyniad 
cyntaf yp y gynadledd oedd, “* Fod i'r Parch. D. Griffith, 
Bethel, i gymeryd y gadair.” Pe na welsem byn yn y 
Dysgedydd, buasem yn casglu mai felly yr oedd, oddiwrth y 
. ffaith fod yma yn mhlith ei bapyrau lythyr yn dwyn cyfeiriad 
at yr anghydfod a gymerasai le rhwng y cynulleidfaoedd 
Annibynol yn y dref, ac wedi ei gyfarwyddo at “* Gadeirydd y 
Gymanfa.” Llythyr oedd hwn, nid yn uniongyrchol at y 
gynadledd, eithr a anfonasid ychydic ddyddiau cyn hyny 
oddiwrth *“'“Yr Eclwysi Cynulleidfaol cynulledig yn y 
Tabernacl, Ebenezer, a Pisgah, at. Eglwys Heol y Capel,” yn 
deisyf unwaith yn rhacor “ Fod i'r ddwy eglwys yn Treffynon 
ddyfod i gymod â'u gilydd,” a hefyd “ Fod i'r ddwy gyfarfod 
yn Heol y Capel i addoli, ”"—y Cymry i gael y bore a'r nos, 
a'r Saeson y prydnawn. Neu, os bernid na byddai digon o 
gyíleusdra felly i'r Saeson, cynygid “' Fod i'r Tabernacl fod 
yn gwbl at wasanaeth y Saeson, a chapel Heol y Capel yn 
gwbl i'r Oymry, ac y bydd i'r Cymry gymeryd y ddyled sydd 
yn aros ar y Tabernacl arnynt eu hunain.” Ac i hyn 
dymunid cael atebiad erbyn dydd y Gymanfa. Arwyddid y 

llythyr gan “ Moses Jones,” yn nghyda chwech yn rhagor o 
ddiaconiaid. Pa ateb a gaed, neu pa sylw a wnaethpwyd o'r 
achos ar y pryd, nid yw hysbys; ond gwyddom na lwyddwyd 
i gael y “cymod” y gofynid am dano hyd nes i ddeng 
mlynedd yn rhagor fyned heibio. Yn ol yr hanes a_ welir yn 
y Dysgedydd am y Gymanfa, “' Yr oedd y gwrandawiad yn 
hynod o luosog, effro, astud, a syml; y pregethu yn syl- 
weddol, argraffiadol, a nerthol iawn; trefn y Gymanfa yn: 
hynod o reolaidd, a gzwênau yr Arglwydd yn amlwg amni o'r 
dechreu i'r diwedd.” 

O Dreffynon, aeth drwodd i Liverpool, lle yr oedd Cymanfa 
i fod y Sabbath dilynol. Un o wahoddedigion Bethel, capel 
y Parch. T. Pierce, oedd efe yn y Gymanfa hono. Cyfarfu 
yno â llawer o frodyr enwog, megis Griffiths, Caergybi; 
Thomas, Rhos; Samuel, Bethesda; Price, Dinbych; 
Williams, Llundain; Roberts, Rhuthyn; Hughes, Man- 
chester, &. Yr oedd y Gymanfa, yn ol y ig A a 
gawsom, yn un ragorol drwyddi oll. 

Am yr urddiad yn Bethel, nis gallwn wneyd yn well na 
chyfleu yr hanes fel yr ymddangosodd yn y Dysgedydd am 
Tachwedd, 1849 :— 


“ Dydd Llun, Medi 27ain, cynhaliwyd cyfarfod yn Bethel, gerllaw 
Caemarfon, i'r dyben o neillduo Mr. D. Griffith, ieu., i waith y 
weinidogaeth, fel cydweinidog â'i dad, y Parch. David Griffith. 
Dechreuwyd y gwasanaeth trwy i'r Parch. M. Lewis, Bangor, 
ddarllen rhan o'r Ysgrythyrau, a gweddïo; traddodwyd anerchiad 
gan y Parch. W. Ambrose, Porthmadog, ar Natur Eglwys y Testa- 
ment Newydd ; gofynwyd ychydig gwestiynau i'r gweinidog ieuanc 
gan y Parch. T. Edwards, Ebenezer, y rhai a atebwyd yn briodol; 
gweddïodd y Parch. W. Rees, Liverpool; anerchwyd y gweinidog 
gan y Parch. W. Griffith, Caergybi; a thraddododd y Parch. 
Llewelyn Samuel, Bethesda, anerchiad i'r eglwysi unedig yn nghylch 
eu dyledswydd tuag at eu gweinidog oedd newydd ei ordeinio. 
Pregethodd y Parchn. Griffiths, o Gapel Helyg, a Rees, o Liverpool, 

y noson o flaen yr ordeiniad yn Bethel; ac yn y prydnawn a'r hwyr 
y diwrnod canlynol, pregethodd y Parchn. Rees, Griffiths, a Lewis, 
Yr oedd yno gynulliad lluosog o'r eglwysi cylchynol, a'r cyfarfodydd 
oll yn rhai dyddorol iawn. Mae y Parch. D. Griffith, tad y gwr 
ieuanc a ordeiniwyd, wedi bod yn gweinidogaethu yn y cymydog- 
aethau hyn am oddeutu 30 mlynedd, a choronwyd ei lafur a llwydd- 
iant mawr. Bydded i'r un llwyddiant ddilyn ymdrechion ei fab, a'i 


|| gydweinidog.” 

HAPUSRwYDD Teuluaidd—Siomiant a Chystudd —Marwolaeth ei 
Ferch Ieuengaf—Ei Chladdedigaeth a'i Nhodwedd—Ymgysuro yn 
Nuw—Ynmnroddi eilwaith i'w Waith—Teithioi Gyfarfodydd—Helaethu 
Siloh—Cyfarfod Agoriadol—Y Parch. Morris Hughes (T.C.)—Cy- 
manfa eto yn Nhreffynon—Ei Ymweliadau â Ffestiniog—Cadwaladr 
Roberts—Dau Benill Iddo—Cyfarfodydd Ordeinio—Chwalu Bethel 
a'i Helaethu—Yr Wyl Agoriadol—Yr Adfywiad yn 1859—Y Cynydd 
yn yr Eglwysi—ÊEi lawenydd yntau. 


ANHAWDD fuasai dyfod o hyd i deulu dedwyddach nag eiddo 
ein rhieni yn nechreu y flwyddyn 1850. Iechyd, hedd, 
cariad, a digonoldeb,—mwynheid y cyfan yn y Bryn i'r 
graddau dymunolaf. Y rhinweddau teuluaidd hefyd a ym- 
ddadblygent yn hyfryd yno, fel lliwgar rosynau gardd. Y 
plant a edrychent i fyny at eu rhieni gyda pharch, ac a'u 
galwent yn wynfydedig, a'r rhieni hwythau a ymfoddhaent 
yn y plant, am eu bod yn ufudd, serchlawn, a defynyddiol. 
Ystyrient eu bod yn rhwymedig iawn i Dad y trugareddau am 
ei ddoniau helaeth iddynt. Yn ystod y saith-mlynedd-ar- 
hugain, er pan anesid yr hynaf o'u plant, ni ddaeth ond 
ychydig o adfyd nac o gystudd i ran y teulu. Yr oedd ein 
rhieni yn ddiolchgar a dedwydd; er hyny nid anghofient y 
ffaith mai byd y cyfnewidiadau ydyw hwn. 

Naturiol yw i bobl lawenhau oherwydd iechyd a llwyddiant. 
Yr un pryd, onid gweddus eu bod yn llawenhau “ mewn 
dychryn ?” Nid oes yma sefyllfa arosol i'w chael,—dim 
“dinas barhaus” i neb o honom. Pa olwynion bynag a 

safant, rhagddynt y chwyrnella olwynion amgylchiadau y 
teulu dynol. _ ““ Pob peth sydd yn llawn blinder : ni ddichon 
dyn ei draethu.” Pwy o honom all ddweyd ar ddechreu 
blwyddyn beth a ddigwydd cyn ei diwedd, yn ei deulu ei 
hun, neu i'r teuluoedd o'i amgylch ? Nid oes dim yn eglur- 
ach na hyn, er mai ychydig mewn cymharaiaeth a ystyriant y 
peth yn ddyladwy, sef, mai tiriogaeth anadnabyddus yw 
dyfodiant i ni. Pwy ddichon fynegi “beth a fydd yfory ?” 
Ail i afon yn llifeirio rhwng mynyddau, yw bywyd. Y fynyd 
hon, ymddengys fel yn hepian rhwng ei cheulanau, ar ryw 
ddôl wastad, werdd: ond -yn ymyl hyny, dyna hi yn rhuthro 
rhwng danedd creigiau, gan ewynu a thrystio mewn mawr 
aflonyddwch. Wedi hir degwch, nid annaturiol fydd edrych 
o amgylch am arwyddion storm. Fel hyn y gwelir mai yn 
nghymydogaeth cysgodion trymllyd y gorwedd cyfnodau 
disgleiriaf einioes dyn. Ni chyrhaeddir gorphwysfa lawn hyd 
oni ddeuir i nef y nef :— ^ 
““ Mae yno yn dragwyddol haf, 
Ni wywa byth ei blodeu brâf.” 

Yma, oherwydd melldith pechod, y mae yr oll a berthyn i ni 
yn ddiflanedig, ac mewn ansicrwydd mawr. Ein ffurfafen, 
pan fo ddisgleiriaf, a orchuddir â chymylau; ein ser pryd- 
ferthaf a giliant o'r golwg yn annisgwyliadwy; a'n blodeu 
tecaf a wywant, feallai, gyda'u bod wedi dechreu gwasgar eu 
peraroglau. 

Yn nechreu 1850, fel y nodwyd, yr oedd ein teulu ni yn 
ddedwydd, a phob peth fel yn argoeli iddynt hapusrwydd 
lawer am hir amser i ddyfod. Ond yr oedd drygfyd blin 
gerllaw. Oyn y deuai Mehefin i daenu ei brydferthion drog 
y byd, gwelid y byddai yr hoywaf o'n chwiorydd wedi ei 
cholli o blith y byw. _ Blinid hi yn fawr ar amserau gan boen 
yn ei phen. Eto, nid dyna oedd yr achos uniongyrchol o'i 

marwolaeth. Oddeutu y Pasg, yr oeddynt oll yn fywiog 
a phrysur fel arfer. Yn fuan wedy'n, cafodd yr hynaf o 
honom ni sydd yn ysgrifenu, anwyd trwm. Oyn pen nemawr 
o ddyddiau, troes yn typhus fever o'r nodwedd erwinaf.  Coll- 
asom bob ymwybodolrwydd, a buom yn dihoeni yn hir dan y 
clefyd, fel mai prin y gobeithid am ein hadferiad. _ Yn y cyf- 
amser, cymerwyd un o'r gweision yn glaf, a gwnaeth frys i 
fyned adref at ei rieni. Ymaflodd y clefyd hefyd yn ein 
chwaer Mary; ac nid i'w gollwng hyd nes terfynu yn angeu 
iddi. Oherwydd y drwg hwnw yn ei phen, y cyfeiriwyd ato, 
deallodd y meddyg yn fuan nad cedd y gobaith lleiaf iddi hi. 
Mynegwyd felly i'n rhieni. Yr oedd yr oruchwyliaeth yn 
chwerw, ond gwyddent pa le i droi. Derbyniasant nerth i 
dawel ymostwng “'“dan alluog law Duw.” Wedi ymdrech 
flin, bu farw ein hanwylaf Mary, Mai yr 21ain, yn 29 oed. 
Ychwanegai yn fawr at drallod y teulu fod ei brawd hynaf eto 
yn parhau yn anymwybodol, ac felly heb ddeall dim am y 
peth. Yr oedd y cusan olaf wedi ei roddi, a'r bedd wedi cau 
ar ei gweddillion er's dyddiau, cyn ei fod ef mewn cyflwr i neb 
allu ei hysbysu o'r hyn a gymerasai le. 

Geneth heinyf, garuaidd, a theg yr 'olwg arni, oedd Mary. 
O ran gwynebpryd, ymdebygai yn fwy i'w thad nag un o'r 
plant. Ei hysbryd oedd siriol, a'i hysgogiadau yn hoenus. 
Codai yn foreu, ac yr oedd gweithio, yn gystal a darllen, yn 
fwynhadiddi. Chwiliodd lawer ar yr Ysgrythyrau. Ananil 
y deuai at y bwrdd i fwyta heb fod y Beibl yn agored o'i 
blaen. _ Yr oedd ganddi gof o'r fath gryfaf. _ Gallai adrodd yn 
gyhoeddus yr hwyaf o'r Salmau heb fethu gair. Yr oedd 
parotoi ar gyfer yr Ysgol Sabbothol yn bleser o'r mwyaf iddi. 
Adwaenid ei rhinweddau yn agos ac yn mhell. Diwedd yr 
haf cyn hyny, anogasid hi i fyned am fordaith i Liverpool, yn 
y gobaith y derbyniasai rywfaint o les yn wyneb yr anhwyl- 

deb a nodasom. Derbyniodd yno garedigrwydd mawr gan 
Mr. a Mrs Davies, Wesley-street, (Catherine-street ar ol 
hyny), ac eraill na ellir yma eu henwi. Yr oedd iddi gyfeill- 
ion a chyfeillesau anwyl yma a thraw, y rhai y byddai yn 
hoff o ymweled â hwy, yn ol fel y deuai cyfle. Ond ei 
chyrchfan hoffusaf yn ddiau oedd Fair View, Bangor. Yno y 
trigai un o'r boneddigesau mwyaf tirion a chrefyddol, sef 
mam y diweddar Barch. W. Ambrose, Porthmadog. Pan 
elai yno, ni wyddid yn iawn pa bryd y deuai yn ol, gan fel yr 
hoffai Mrs Ambrose ei chwmni. 

Yn Nydd-lyfr ein tad am y flwyddyn 1850, yr ydys yn cael 
y cofnodion pruddaidd a ganlyn :— 


“Mai 18. Mary Griffith yn gweddïo gyda thaerni mawr am fywyd, 
amaddeuant o bob bai; ac yn diolch am gael aros ynnhy yr Arglwydd 
heb un cwmwl.” 

“Mai21. Mary yn sâl iawn. Marw rhwng pedwar a phump o'r 
gloch.” 

“Mai 24. Claddu yn Bethel. Mr. Samuel yn pregethu oddiar 
Gen. xlix. 39., a Mr. Lewis, Bangor, yn areithio ar lan y bedd yn 
effeithiol iawn.” 


Ac at hyn efe a ychwanegai y sylw, “ Yr oedd yn ymdrechgar 
iawn i ddysgu rhanau o Air Duw erbyn pob Sabbath.” 

_ Effeithiodd yr amgylchiad yn ddwysach ar ei feddwl nac y 
medrwn ddesgrifio. Yr oedd Mary yn anwyl iawn yn ei olwg, 
ac am hyny teimlai hiraeth trwm ar ei hol. Am hir amser, 
nis gallai grybwyll ei henw heb i'w eiriau ballu, a'i ddagrau 
redeg. Yr oedd tynerwch mwy hynod yn ei bregethau ar ol 
hyn, a dwysder ychwanegol yn ei holl weddïau. Gwyddai 
fod ““pob peth yn dda.” “Teimlai mai ““benthyg oedd.” 
“ Plant ydynt etifeddiaeth yr Arglwydd.” Yr oedd ganddo Ef 
hawl i'w symud pan y mynai, ac fel y mynai. _ Yn nydd ei 
gyfyngder, dywedai gyda Dafydd, “ Aethum yn fud, ac nid 

agorais fy ngenau : canys ti a wnaethost hyn.” Cofiai hefyd 
mai “ gwyn ei fyd y dyn a geryddo Duw...... canys efe a 
glwyfa ac arwym; efe a archolla, a'i ddwylaw ef a iachânt.” 
Gan hyny, edrychai 4 fyny, gan ymddiried yn noethineb yr 
Hwn sydd yn gweithio pob peth yn ol cynghor ei ewyllys ei 
hun, ac yn mlaen, mewn gobaith am ei drugaredd eto yn y 
dyfodol. Yn Ngair yr Arglwydd, dysgir duwiolion i beidio 
tristâu megis rhai heb obaith. Y mae y “rhai a wylant” i 
fod “megis heb wylo.” Mown trallod anaele unwaith, 
addawai y Samlydd iddo ei hunan ddyddiau gwell, gan ddy- 
wedyd, “Canys eto y molianaf ef, sef iachawdwriaeth fy 
wyneb a'm Duw.” Da y dywed Matthew Henry mewn un 


man, “Y mae genym gymaint o reswm dros ddisgwyl 


cystudd ag sydd genym dros ddisgwyl nos a gauaf. “* Yn y 
byd, gorthrymder a gewch ;' ond nid oes genym fwy o reswm 
dros anobeithio am ddychweliad cysur nag am ddychweliad 
dydd a haf.” | 

Wedi bod yn yfed megis “o'r afon ar y ffordd,” troai 
allan cyn hir i lafurio dros ei Waredwr mor angerddol ag 
erioed, Un o'r cyfarfodyd cyntaf y bu ynddo ar ol hyn oedd 
yr un a gynhelid yn Drwsycoed, er neillduo y Parch. D. 
Jones i weinidogaethu yno ac yn Nhalysarn, Yn mhlith 
eraill, cyfarfu yno â Roberts, Caernarfon; Stephen, Dwy- 
gyfylchi; Ambrose, Porthmadog; a'i hen gyfaill caruaidd 
Davies, Pant-teg, Sir Gaerfyrddin. Am y cyfarfod hwnw, 
gwelwn y-nodiad canlynol yn ei Ddydd-lyfr:— “ 1850, 
Gorphenaf 25, ordeinio Mr. D. Jones, yn Drwsycoed, a 
minau yn dyrchafu yr urdd weddi. Yr Arglwydd a 
wrandawo.” Ryw ddau fis yn ddiweddarach, cawn hanes am 
dano yn cymeryd rhan mewn gwasanaeth cyffelyb yn Pisgah, 
sef pan urddid Mr. Samuel Jones, gynt o Benrhiwgaled, i 
weinidogaethu yno, ac yn y manau cysylltiedig. 

Ychydig o helyntion yr achos gartref a gofnodwyd ganddo 

yn yr adeg yma. Yn 1851, fodd bynag, digwyddodd iddo 
| ysgrifio a ganlyn :—'“ Medi 7. Neillduo diaconiaid newydd- 
ion yn Bethel. Eu henwau,—William Roberts, Cefn; 
Richard Owen, Tyddyn Mawr; Foulk Williams, Ysgoldy; 
Owen Williams, Blaenyparc; Owen Williams, Parciarhos ; 
William Jones, Tafarnygrisiau ; William Williams, Rhydy- 
| galen.” Yr oedd ganddo syniad uchel am deilyngdod y 

brodyr hyn, ac felly yr eglwys a'r gynulleidfa hefyd. Erbyn 
byn nid oes ond pedwar yn aros; y lleill a hunasant. 


Yr amgylchiad penaf yn nglŷn â'r achos yn Siloh, Porth 
Dinorwig, yn 1851, oedd ail agoriad y capel, wedi yr helaeth- 
iad a fuasai arno yn ddiweddar. Yr oedd yn awr yn gapel 
eang a chyfleus, ac o ran prydferthwch yn deilwng o'r fro 
hardd y safai ynddi, ac o'r gynulleidfa barchus a ymgynullai 
iddo i addoli. Edrychai y gweinidog hynaf yn mlaen at yr 
adeg gyda theimlad uchel o foddhad. Yr oedd pawb, o ran 
hyny, a ddalient gysylltiad â'r lle yn teimlo yn gyffelyb. 
Cynhelid y cyfarfod ar y dyddiau Sul a Llun y Sulgwyn, 
Mehefin 8fed a'r 9fed. Pregethid am ddau a chwech y 8Bab- 
bath gan y Parch. T. Pierce, Liverpool, i dyrfaoedd lluosog, 
a chydac arddeliad hyfryd. Dranoeth, disgwylid i'r Parch. 
Morris Hughes, gweinidog gyda'r Trefnyddion Calfinaidd, i 
bregethu unwaith, yr hyn hefyd a wnaeth gyda'i fedrusrwydd 
arferol. Parod fyddai Mr. G. ar bob adeg i arddangos y 
teimlad da oedd yn ei fynwes at frodyr teilwng o enwadau 
eraill. 'Tuae at Mr. Hughes yn neillduol teimlai agosrwydd 
cynhes bob amser. Nid oedd gan y Trefnyddion, nac un 
enwad arall, weinidog yn trigianu yn y lle yr adeg hono, ond 
efe. Dyn pur, cyfeillgar, a boneddigaidd, oedd Mr. Hughes. 
Ei degwch a'i fwyneidd-dra fel un o brif oruchwylwyr y 
Porthladd a enillai iddo edmygedd a pharch cyffredinol. 

“IS&4. Awst 2tain, cadw Cyfarfod Jubili yn 
rg min yr al aro. Dioleh ! — 


| ME 
MM 
am wedi ou hymadawiad a Danvbwlch; ni welodd af derfyn 
| dylanwad mawr arno. Yr cedd hefyd yn Tanysgrisiau gyf- 
eiilam amwyl iawm ganddo, ac ym arbenig John BHoberts, 
|| Hw, a Cadwaladr Boberts, Buarth Welyn. BRhar tost am. 
fymu cyhoeddiad cedd y rhai hyn. Yr olaf fyddai yn ysgrifenu 
apns Dob amser... Os na chai ufudd-dod buan, mynai wybod 
paham. Dwm byr, ysgwydd-gam, a chloff ydoedd. Ym- 
didangosur fnd cr natur fel wedi ct hysigo drwyddi. Er hyny, 
yroedd yn ddewr 2 bywiog anghyffredin. Ei yni meddyliol 
ydnedd. fawr, a'i sêl yn mhiith Ammibynwyr Tanygrisiau ar 
| gwnelu “fei aelwyd o dân yn y coed.” Yn wreiddiol, rhaid. 
| ex fnd a dymer lled wyllt. Hyd yn nod wedi ï ras ei. nodi yn 
| Buramiwy, byddai hom, êl march Arabaidd, yn barod iawn ì 
| ehwareu a neulio ym wyneb yehydig gynhyrfiad. Er ei holl 
| Barch : wrthddrych ; Cofiant hwn, bu agos i'w eyfeillgnrwch 
| ymddryllia um iro. Anfonasai yr hem frawd ddau lythyr ir 
| um. Gam nad oedd aeb yn dod. pallodd eí amynedd, ac vs- 

grifenodd yn chwyrn i ddweyd, os nad oedd ganddo fel 
gweinidog ddigon o ofal am eneidiau pobl Ffestiniog i ddod i 
bregethu yr efengyl iddynt, y dylasai fod yn ddigon gonest 
fel gwladwr i, ddychwelyd y stamps iddo ef. Yr oedd hyn yn 
ddigon. Anfonwyd y stamps yn ol, erfyniwyd maddeuant am 
yr anghof a'r oediad, a chynygiwyd myned yno i bregethu y 
Sul cyntaf a fyddai yn wâg. Cafodd hyn yr effaith a ddy- 
munid. Daeth llythyr yn ol gyda throad y post, yn enwi y 
Sul, ac yn datgan pa mor fawr a chyffredinol fyddai y dis- 
gwyliad am dano. _ Pan ddaeth yr adeg, yno yr aethpwyd, a 
chaed oedfaon hapus dros ben. Yr oedd yr hen ffrind 
Cadwaladr Roberts ar “' uchel fanau y maes,” yn fwy hwyliog 
nag arfer. Gyda mwynhau y pregethiad o'r efengyl, diau 


hefyd y teimlai dipyn yn falch, fel y teimla un ar ol bed mewn | 


brwydr, a dyfod allan yn fuddugoliaethus. 

Trwy ddamwain hynod, y mae un o'r epistolau doniol a 
ysgrifenid ato gynt o'r Buarth Melyn eto ar gael. Y dyddiad 
wrtho yw Mehefin 14eg, 1855. Yr oedd cyfarfod i fod yn 
Tanygrisiau ar y 15fed o Orphenaf, sef y Sul cyntaf ar ol 
Cymanfa Caernarfon, a Stephen, Sirhowy, wedi addaw bod 
ynddo. “' Gobeithio,” ebe yr hen frawd yn ei lythyr, “na 
fydd yn anghyfleus i chwithau fod yma hefyd. Cofiwch am 
danaf, ffrind anwyl. Y mae arnaf hiraeth am eich gweled 
bellach, a'ch clywed yn dweyd am waed y Groes, fel y clywais 
chwi lawer gwaith o'r blaen. Dowch yma yn gynar ddydd 
Sadwrn. Anfonwch yn ol heddyw osmedrwch.” Ar gefn y 
llythyr hwn, y mae a ganlyn yn ysgrifenedig :— 


“ Mehefin 19, 1850. 


“ Mae'r hen Gadwaladr Roberts 
Yn hynod iawn ei stwr, 

Am gael cyfarfod eto 
Yr ochr hyn i'r dwr, 

Gan anfon am genhadau, 
Oddiyma ac oddidraw 
I dreio dangos iddo 
Fod tŷ ei Dad gerllaw. 


“ Gobeithio caiff ef weled 
Rhyw gyrau pell o'r wlad, 
dM. godi awydd ynddo 
Am fyn'd i dŷ ei Dad, 
I weled wyneb Iesu, 
A chanu am farwol glwy”, 
Heb golli gwedd ei wyneb 
I dragwyddoldeb mwy. 
“ D. GRIFFITH, Bethel, a'i cânt.” 


Rhaid ei fod mewn teimlad difyr anghyffredin pan yr ys- 
grifenai fel yna. Rhyw unwaith yn ei fywyd, drwy wybod i 
ni, yr ymgeisiodd at lunio ychydig benillion, heblaw y tro 
hwn. I ddiolch am ffon y bu felly, ac i'r un gwron hefyd. 
Cyhoeddwyd yr ychydig linellau hyny, er boddhad i lawer. 
Ond penillion “ byrfyfyr” oedd y rhai hyn, wedi eu cyfan- 
soddi er difyrwch iddo ei hun yn unig. Er hyny, nid ydynt 
yn gwbl amddifad o deilyngdod, o leiaf o ran mydriad. 
Parant i un feddwl, pe digwyddasai iddo yn moreu ei oes 
gredu am yr awen fel y credai Bardd Eifion, sef mai “ dawn 
natur pob dyn ytyw,” ac mai “' arfer a'i hadfer hi,” y daethai, 
gydag ychydig ymroddiad, i gyfansoddi ambell ddernyn a 
gyrhaeddasai fri cenhedlaethol hwyrach. Sicr ydyw y gallasai 
wneyd cystal gwaith a rhai o'i frodyr,—Jones o Fangor yn 
engraifft. Pwy erioed a ddarllenodd linellau o nodwedd fwy 
distadl a ehwerthinus na'r eiddo ef ar “' Briodas,” a_welir 
yn y “ Pynciau Athrawiaethol?” Pe dicwyddasai y ddau 
hen gymydog fyned i ymgystadlu rywbryd (peth pur annhebyg 
hefyd), ond odid nad i Bethel y daethai y llawryf. Eithr nid 
yn y ffordd yna y perthynai iddynt hwy feddwl am ymenwogi. 

Rhaid bellach yw troi at gyflawniadau mwy sylweddol. 
Yn 1856, cawn fod ei lafur cartrefol yn fawr, a'i deithiau 
oddicartref yn lluosog. Yn mhlith y cyfarfodydd y bu 
ynddynt, yr oedd pedwar yn gyfarfodydd Ordeinio. Cymerai 







Ionawr, pryd y neillduid i'r weinidogaeth un y teimlai yn 
anwyl ato er yn fachgen, sef Mr. T. Jones, Cefnymeusydd. 
Cynhelid yr ail yn Bethesda, Mehefin 15fed, pryd yr urddid 
Mr. D. Jones, B.A., wedi hyny o Soar, Merthyr ; a'r trydydd 
yn Beddoelert, Mehefin 22ain, pryd yr urddid Mr. T. L. Jones, 
wedi hyny o Machen, Sir Fynwy; a'r pedwerydd yn Beth- 
maaca, gerllaw Bangor, Rhag. 21ain, pryd yr urddid Mr. 
Griffiths, yr hwn sydd eto yn parhau i fugeilio yr eglwy&i yn 
Bethmaaca ac Amana gyda llwydd a chymeradwyaeth amlwg. 












Yn ystod y flwyddyn hono, 18506, oherwydd cynydd y 
gynulleidfa yn Bethel, bu raid chwalu yr hen gapel i'w syl- 
feini. Codwyd un arall, llawer mwy eang a phrydferth, yn ei 
le, Er y gwelid fod y boblogaeth oddeutu yn tyfu yn 
gyflym, eto amheuai llawer a oedd yn ddoeth cyfodi adeilad 
mor eang ar y pryd. Elai rhai mor bell a hôni na lenwid 
byth mo hono. Ond gwelwyd angen ei helaethu drachefn 
cyn i lawer o flynyddoedd fyned heibio, yr hyn a ddengys pa 
mor fyr yw ein galluoedd rhagweliadol ni yn aml. Yr oedd 
yr adeg hono yn un'o foddhad mawr i feddwl yr hen weinidog. 
Yn yr ysgrif hono ar hanes yr achos, y dyfynwyd o honi am- 
ryw weithiau o'r blaen, efe a» ddywed :—“ Aeth y draul y tro 
yma dros 500p. Cludid yr holl ddefnyddiau yn rhad gan 
amaethwyr y gymydogaeth. Gan fod eisieu tir at yr helaeth- 















addoldy, cyflwynais ddarn o hono, cwerth rhyw 15p., yn 
rhodd i'r eglwys am byth; a chasglodd y gynulleidfa hefyd, 
yn ystod y flwyddyn hono, y swm o 199p., a chafwyd 















y cyntaf o honynt le yn Tabor, ger Tremadog, ar yr 16eg o. 


iad hwn, a chenyf finau ychydig yn gyfleus wrth ochr yr. 

cymhorth parod hefyd gan gyfeillion o'r tu allan iddi at yr un 
amcan.” | 

Gyda theimladau hyfryd a gobeithiol yr edrychid yn mlaen 
at ŵyl agoriadol y cysegr newydd hwn. Yr oedd cantorion 
Bethel, y rhai oeddynt luosog a medrus, yn dyfal barotoi 
gogyfer a'r amgylchiad. Gofynasid i'r Parch. E. Stephen, 
fel ein Pencerdd, gyfausoddi Anthem yn arbenig ar gyfer yr 
achlysur, yr hon a ganwyd drachefn a thrachefn gydac effaith 
nodedig yn ystod yr ŵyl. Yr oedd y pregethu a phobpeth yn 
hyfryd, a'r capel eang wedi ei orlenwi, a llaweroedd yn ystod 
y prif oedfaon yn methu ag ymwthio i mewn. Yr oedd yno 
lawer calon yn teimlo yn orfoleddus, ond dim un yn fwy felly 
nag eiddo y neb yr ysgrifenir yma am dano. _ Yr oedd efe, ac 
eraill yno, yn cofio “ dydd y pethau bychain,” a phwy allasai 
eu beio am ddywedyd, ““ Yr Arglwydd a wnaeth i ni bethau 
mawrion ; am hyny yr ydym yn llawen.” 

Ond yr oedd pethau mwy eto i ddilyn yn yman. Er mor 
hyfryd yr olwg ar bethau i edrychydd oddiallan, nid oedd 
cynydd mewnol yr eglwys yno, nac yn un man arall oddeutu, 
yn cyfateb i ddymuniadau y rhai mwyaf ysbrydol o'r bobl. 
Yr oedd y gwersyll megis wedi sefyll,—dim buddugoliaethau 
hynod yn cael eu henill, y gwrandawyr yn ddifraw, braich yr 
Arglwydd allan o'r golwg, a'r dychweledicion mewn canlyniad 
yn anaml. O'r diwedd, wedi hir ddisgwyl, daeth cyfnewidiad 
bendigedig dros y wlad. Deffrôdd Seion at ei gwaith; 
deffrôdd braich y Goruchaf hefyd i achub. Er's talm fe 
glywid megis “ trwst yn mrig y morwydd,”—rhyw argoel fod 
yn bryd ymegnïo, am fod yr Hollalluog gerllaw i roddi ym- 
wared i'w eiddo. Yr oedd America wedi ei breintio âg ad- 
fywiad yn ddiweddar, ac felly Iwerddon i raddau helaeth 
iawn. Tua'r De, sef yn nghymydogaeth Aberystwyth, . 
oddeutu diwedd 1858, y torodd y fílam gysegredig allan 

gyntaf yn Nghymru. Oddiyno ymledodd y tân dros Sir 
Gaerfyrddin, a thrwy ardaloedd poblog gweithfeydd Mor- 
ganwg, a hyd at lenydd eithaf Mynwy. Trwy y Gogledd yr 
un modd, fe ymledai yr ysbryd adfywiadol gyda grym an- 
orchfygol. “'Treiddiai drwy ddyffrynoedd a thros drumau 
Meirion fynyddig, a disgynai yn ebrwydd gyda nerth ar fro- 
ydd prysur Arfon. Yr oedd creigiau yr Eryri yn awr yn 
diasbedain gan lefau am drugaredd, o'r fath ag oeddynt 
adnabyddus mewn rhai parthau o'r wlad er's talm. Yr 
oedd dychweledigion yr Arglwydd yn aml iawn erbyn hyn. 
Deuent “'fel cwmwl,” neu mecis “ colomenod yn ehedeg 
i'w ffenestri.” Yn ei History of. Nonconformity ên Wales, 
sylwa Dr. Rees, Abertawe :—““ Cyfrifir ddarfod, yn ystod yr 
adfywiad hwnw (yn Nghymru) o Raofyr 1858 i Mawrth 1860, 
i ddim llai nag o 95,000 i 40,000 cael eu hychwanegu at yr 
eglwysi Annibynol, a nifer gyfartal at eglwysi y Methodist- 
iaid ; o gylch 10,000 at y Bedyddwyr, ac o 4,000 i 5,000 at - 
y Wesleyaid.” 

Tua chanol haf 1859, y dechreuodd yr ysbryd adfywiadol 
ymweithio yn glir i'r amlwg yn Bethel a'r amgylchoedd. Yr 
oedd y pryder, y cyffro, y gweddïo, y molianu, a'r cyfnewid- 
iadau cydfynedol, yn dra hynod ar bob llaw. Gofalodd 
Mr. G. am gadw rhestr o nifer y rhai a dderbyniwyd ganddo 
ef ac eraill yn y pedwar lle y gofalai yn benaf drostynt, sef 
Bethel, Siloh, Waenfawr, a Pentir, yn ystod y misoedd o 
Medi 1859 hyd Ebrill 1860. — Saif y nifer fel y canlyn :— 


Bethel 


Cyfanswm ....,... ... 231 


Anmhosibl yw desgrifio maint y boddhad a deimlai yn y cyf- 

nod hwn o'i fywyd. Ar ol bod “yn myned rhagddo, ac yn 
wylo, gan ddwyn had gwerthfawr,” am dymor hir mewn dis- 
gwyliad am gynhauaf da, yn awr gan ddyfod fe ddeuai 
““mewn gorfoledd, dan gludo ei ysgubau.” Yn mhlith y 
dychweledigion, efe a welai rai hem wrandawyr yr ofnasai 
weled eu claddu cyn plygu o honynt i awdurdod y Gair. 
Yn eu plith hefyd gwelai benau teuluoedd wedi ildio yn deg i 
ddylanwadau y Groes, a phobl ieuainc addawol lawer, nifer 
mawr o honynt yn rhai a gyflwynesid ganddo i'r Arglwydd yn 
eu mabandod ; rhai yn hiliogaeth pobl dduwiol ag oeddynt 
yn y nefoedd er's talm,—“'“plant y gweddïau,” “had y rhai 
cyfiawn,” dyma hwy yn dyfod dan gerdded*ac wylo, ac yn 
ymofyn y ffordd tua Seion! O! lawenydd. Yn arbenig, efo 
a gofiai fod yr Iesu yn gweled “' olafur ei enaid.” Yr oedd 
ffrwyth ingoedd Calfaria yn dod i'r golwg yn doreithiog. 
Diolchai gyda gwresawgrwydd hynod y pryd hwn; gweddïai 
yn fwy gafaelgar; pregethai yn fwy angerddol, ac yr oedd ei 
enaid ynddo “* yn dra chyflawn o orfoledd.” 


PENNOD VII. 


O 1860 HYD 1970: 


PAROTOI i Ymadael o'r Bryn—Pla y Cwningod—Loes yr Ymadaw- 
iad—Dymunoldeb Safle y Bryn—Mwynderau Bywyd Amaethyddol 
—Adeiladu Bryntirion—Codi a Chyfiwyno Tysteb—Adeiladu Moriah 
— Côr Bethel—Cyfarfod Jubili ei Weinidogaeth—Yn Ymddiswyddo 
— Ei Gystudd yn 1866—Urddiad ei Fab Ieuengaf—Anrheg oddiwrth 
Gangen y Feibl Gymdeithas yn Nghaernarfon—Helaethu Bethel 
unwaith yn rhagor—Gweithgarwch y Bobl— Adferiad Iechyd a 
Nerth—Yr Etholiad pwysig yn 1868—Ymroddiad diball i'r Weinidog- 
aeth—Cymundebau hynod yn Bethel—Anrheithiau Marwolaeth— 
Ymollyngiad ei Ferch Hynaf—Ei diwedd dedwydd, a'i chymeriad 
gloyw. 


EnRpYNx gwawrio o'r flwyddyn 1860, yr oedd ein tad yn 66 
oed, neu ragor. Buasai yn gweinidogaethu yn Bethel am 
dros 45 o flynyddau, ac yn trigianu yn y Bryn am yn agos i 
40. Dau o'r plant yn unig oedd yn aros gydag ef yn awr, 
sef yr hynaf a'r ieuengaf. Erioed ni bu yn ddedwyddach yn 
ei weinidogaeth nag yn bresenol ; eithr yr oedd cryn bryder ar 
ei feddwl yn nghylch lle ei breswylfod yn y dyfodol. Nis 
gallai aros yn hŵy yn y Bryn. Llawer gwaith y bu yn 
dymuno cael lle mwy tawel a dibrofedigaeth. Buasai y fferm 
yn talu flynyddau yn ol, ond colled oedd aros yn ylle yn awr. 
Digwyddai felly o herwydd amlder cwningod a_game y meistr 
tir. Heliwr cadarn, a Thori rhonc, oedd efe. Yr oedd ei 
goedwigoedd a'i balas yn yr ymyl; ac nid da hyny braidd 
byth i'r tenant. Eto ni chawsid llawer o achos cwyno oni 
bae i'r boneddwr gymeryd mor gryf at drefniant dirmygus, 
ond anrheithiol, y cwningod. Clywsom ddweyd mai i Ar- 

glwydd Penrhyn y perthyn y dianrhydedd o ddwyn y trefniant 
hwn i fri gyntaf yn Arfon. Ond gan nad pwy oedd yr un 
euog, efe a gyflawnodd drosedd trwm yn erbyn hawddfyd 
eymdeithas. Yn ol y drefn hon, rhaid i denantiaid oddef, a 
rhoddi pob chwareu teg i'r prydfedach epilcar hyn amlhau, a 
thewychu ar y cnydau goreu ; ac yna, pan ddelo yn adeg, 
enfyn ““ y gwr mawr ” ei ddynion i'w dal wrth y canoedd a'r 
miloedd, er eu gyru i'r marchnadoedd i'w gwerthu, er budd 
iddo ei hun! Ffieidd-dra mewn gwlad yw peth fel hyn,— 
ysbeiliad o'r nodwedd mwyaf digywilydd ydyw. Yn y Bryn, 
am fod y eloddiau oll o bridd, yr oedd pob mantais i'r cynllun 
ddyfod i ystad o gyflawn berffeithiad. Dan ofal ceidwad yr 
helwriaeth, amlhaodd y cwningod nes eu dyfod yn bla ar y 
fro. Yr oedd y difrod a wneid ar y cnydau yn y Bryn, 
flwyddyn ar ol blwyddyn, yn ddychrynllyd,  Gwrthdystid yn 
erbyn y camwri, ond i ddim pwrpas. _ Gwelai y tir-feddianydd 
yr hyn a gymerai le, ond calon graig oedd ganddo. Weithiau 
ceid addewidion am wellhad, ond nid oedd gwellhad yn dyfod. 
Nis gall natur lai na chynhyrfu wrth son am y fath ormes 
ffiaidd. Na ddyweder fod tenant ar etifeddiaeth felly yn 
deall y telerau yn mlaen llaw, ac y gall adael ei fferm, a 
myned i le arall, os dewisa. _ Beth os na bydd lle arall yn y 
golwg? Ac a yw yn hawdd gadael hen gartref y bydd ad- 
gofion serchus fil yn gyd-blethedig â'i hanes ? _ Neu a yw yn 
beth dymunol i deulu feddwl am gael eu hysbeilio o gynyrch- 
ion llafur blynyddau goreu einioes, a chefnu ar fan y gwar- 
iasant arno, feallai, rai canoedd o bunau, heb dderbyn 
hatling o bres yn ad-daliad, na gronyn o gydymdeimlad i fod 
yn ddefnydd cysur? Y mae pob siarad o du y fath system 
anwar yn greulonedd hollol. Nid mympwy seiliedig ar drais 
gydd i fod yn rheol i dir-feddianwyr gwlad. Beth am y 
ddeddf a ofyna fod i ddyn garu ei gymydog fel efe ei hun, ac 

a orchymyna na byddo i neb orthrymu na thwyllo ei frawd 
mewn dim? _ Adwaenom lawer o amaethwyr llafurus a gonest 
yma a thraw a gedwir ar fin dinystr drwy y blynyddoedd o 
herwydd yr ormes andwyol hon. Os digwydda tiroedd rhyw 
foneddwr fod yn rhy râd, coded yn rhesymol yn y rhenti, yn 
hytrach na gadael i'w ddeiliaid boeni yn ddiderfyn yn yr olwg 
ar golledion na allant ar ddechreu tymor ddirnad eu 
mhaint. Pwyser trefniant y cwningod yn nghlorianau barn 
bwyllog, ac fe'i ceir yn brin. Y mae yn ddarostyngol i 
amaethwyr, yn boenedigaeth i bob sylwedydd teimladwy, yn 
anghefnogol i amaethyddiaeth, yn ddiraddiad i foneddigion, 
yn sarhad ar synwyr cyffredin, ac yn warthrudd hollol i 
ddeddfwriaeth y deyrnas. Nid ydym yn erbyn i wŷr mawr 


droi yn farsiandwyr cwningod, ond iddynt wneyd hyny ar eu 


traul eu hunain. _ Yr ysbeilio gwaradwyddus yma, a'r boenfa 
ddiddiwedd a achlysurir i denantiaid a'u teuluoedd, dyna a 
wna y trefniant mor ffiaidd a drewedig yn nghyfrif y wlad. 
Aml y bu ein rhieni dan rybuddion i ymadael, o herwydd 
rhyw gyfnewidiadau neu'i gilydd y bwriedid iddynt gymeryd 
lle. Unwaith yn rhagor, anfonasid iddynt rybudd tebyg, ond 
y tro yma nid aethant i'r drafferth o ymholi beth oedd y 
mater. Penderfynasant barotoi i fyned ymaith, er na wydd- 
ent yn iawn etoi bale. Cyn dydd yr arwerthiant, hysbysid 
hwy gan y tir-feistr nad oedd angenrheidrwydd arnynt i ym- 
adael,—fod y tir iddynt i'w gael os dewisent. Ond yr oedd 
eu colledion wedi bod yn gyfryw mewn blynyddoedd diweddar 
fel nad allent feddwl aros yno heb iawn helaeth, yr hyn beth 
ni ddisgwylid ganddynt. Yr oedd eu hamynedd ar ben, a'u 
hymddiried yn y boneddwr wedi darfod yn llwyr. Cafodd 
wybod hyny trwy lythyr cyn hir, a rhoed gwers iddo a 
ddylasai lynu yn ei feddwl dros ddyddiau lawer. Ymddengys 
nad oedd dim ymholi wedi bod am y fferm. Ofnid y cwningod 

a'u perchenog yr un wedd. Yr oedd golwg ar ei chloddiau 
yn dychrynu pawb. Cymerwyd hi o'r diwedd gan gymydog 
arianog, a medrus iawn fel amaethydd. Un o'r amodau, fel 
yr ymddengys, oedd, fod iddo gael chwalu yr holl gloddiau 
pridd, a chodi waliau cerig drwyddi, ac o'i hamgylch yn gyf- 
lawn. Gwnaed felly. Rhaid fod y draul yn aruthrol; ond 
yr oedd y canlyniad yn hapus. Dinystriwyd llochesau y 
cwningod, a'r pla a ataliwyd ar y fferm hono. Gresyn na 
ddigwyddasai yn debyg drwy yr holl wlad o amgylch. 

Nid heb loes y gadawai y teulu fangre y buasent hyd yn 
ddiweddar mor ddedwydd ynddi. Er nad yw y tir yn hynod 
o fras a goludog, eto gellir, gyda thraul, godi yno gnydau 
ardderchog; ac y mae i'r fferm gyda hyny safle hyfryd 
odiaeth. Golyga un wyneb iddi tua'r Eryri, gyda'r Wyddfa 
yn y canol, yn y pellder o saith neu wyth o filldiroedd. Y 
mae iddi wyneb arall, hyfrytach fyth, yn gogwyddo tua'r 
«“ Fenai hardd,” yr hon, gyda'r llongau yn aredig ei gwyrddli, 
a ymddengys o'r fan hono fel yn ein hymyl. Islaw i ni, yn 
nghwr isaf y fferm, dyna y brif-ffordd a arweinia o Fangor i 
Gaernarfon, ac wrth ei hochr y gledrffordd gadarn, ar hyd yr 
hon y rhuthra cerbydresi llwythog, gan beri adsain hyfryd 
drwy y fro agos bob awr o'r dydd. Oddiar gopa craig 
fechan, a ychwanega yn ddirfawr at ddymunoldeb, y fan, yr 
ydys yn cael un o'r golygfeydd mwyaf eang, amrywiaethol, a 
phrydferth a geir mewn unrhyw barth o Gymru. Wrth 
edrych yn groes i'r Fenai, gwelir “ Môn a'i thirionwch ” yn 
ymledu yn swyngar o'n blaen. Tua'r dde, yn y pellder o 
ychydig filldiroedd, daw i'r golwg goed-lwyni y Plas Newydd, 
' Colofn yr Ardalydd, a thyrau anferth Pont Britania. Troer 
drachefn tua'r aswy, a daw i'r golwg y Twthill, oddiar dref 
Caernarfon ; Abermenai, yr Eifl, a chyrion o Leyn, yn 
nghyda'r “môr mawr llydan” a orwedda rhyngom a'r 

Iwerddon. Llawer canwaith y bu ein traed yn sefyll ar y 
llanerch hono, a'n llygaid yn gwledda ar degwch y golygfeydd 
o amgylch. Da y cofiwn hefyd am yr olwg hardd fyddai 
'ar y meusydd o gylch y tŷ, ar dymhorau ffrwythlawn, yn 
enwedig cyn i chwilfrydedd y perchenog ddwyn ar y lle y 
felldith yr ydys newydd fod yn son am dani. 

O herwydd yr adgofion hyn a'u cyffelyb, pa fodd y gallai y 
teulu adael y lle heb deimlo iasau o ofid? Nid oes ddadl 
nad oedd ein tad o'i febyd yn hoff o ymwneyd â gorchwylion 
amaethyddol. Gellir dweyd yn union yr un peth am lawer o'r 
hen weinidogion. Troai hyn hefyd yn fanteisiol iddynt mewn 
mwy nag un ffordd. Ychwanegai at eu cysur, eu dylanwad, 
a'u mwynhad meddyliol. Canys i ddynion o feddyliau 
hoenus, rhaid addef fod rhywbeth yn hynod swynol yn y 
gwaith o drin y ddaear, yn enwedig dan amgylehiadau o deg- 
wch a diconoldeb. Onid amaethyddiaeth yw mam y celfydd- 
ydau, a ffynonell benaf cysuron cymdeithas? Onid dan ei 
llaw hi y ffrwythlona ac yr ymbrydfertha wynebau cyfandir- 
oedd? Y cenhedloedd boreuaf a phenaf a anrhydeddent ei 
gorchwylion, ac nid dieithr, fel y gwyddom, oedd hyny i 
Adda yn mharadwys. Dygai Noah gydac ef dros dônau y 
diluw wybodaeth eang am dani. _ Y cenhedloedd penaf wedi y 
gwasgariad oeddynt hynod mewn llafur a medrusrwydd am- 
aethyddol. Mewn amserau diweddarach, yr oedd yr un 
ddeddf yn ffynu,—yr amaethydd llwyddianus o hyd yn wrth- 
ddrych edmygedd a pharch. Y Rhufeiniaid a ddaethant i fod 
yn feistri y byd, a fawr ymenwogent fel trinwyr y ddaear. Yr 
oedd gweithrediadau amaethyddol o bob natur yn rhoddi 
iddynt annhraethol foddhad. _ Yn nyddiau boreuaf a goreu eu 
Gwerinlywodraeth, rhyfedd y parch a dalent hwy i'r aradr, o 
herwydd fe'i dilynid yn aml gan bendefigion a phrif lywyddion 
y byddinoedd. Tra y dirmygent drafnidiaeth a'r celfau 

cysylltiedig, ystyrid fod diwylliad y tiroedd yn deilwng o 
urddas Rhufeinig, ac am hyny ceid fod dwylaw a ddalient y 
deyrnwïalen un dydd yn rheoli yr aradr yn ngolwg un o'r 
maesdrefi y dydd nesaf. Mor fawr oedd hoffder y bobl 
ryfedd hyny at amaethyddiaeth, fel yr ystyrient mai yr 
ardderchocaf o'r celfyddydau ydoedd, ac mai clod uwchaf 
dinesydd oedd ei fod yn fedrus a dedwydd fel llafurwr y 
ddaear. 

Diau fod i'r amaethydd iachus, fwynderau lawer nad ydynt 
yn eiddo eraill. Os aml ydynt ei ofalon, a blin ei lafur ar 
amserau, eto ceir fod ei ruddiau yn wridog, ei galon yn 
llawen, ei archwaeth yn hyfryd, a'i hŵn yn felus iddo. Y mae 
natur yn ei holl amrywiaethau godidog beunydd ar daen ger 
ei fron. Mwynha y cyfleusderau goreu i wylio treigliad y 
tymhorau, i ymgydnabyddu â'u swynion, ac i edmygu eu 
rhyfeddodau aneirif. Da y canodd un o'r beirdd :— 


“ Mor llon yw agwedd yr amaethydd mwyn, 
Wrth rodio dros ei dir o faes i faes, 

Gan wenu'n ddistaw ar ei helaeth lwydd ; 

A chrwydro'n araf drwy'r dyffrynoedd teg, 
O glawdd i glawdd, a thremio pob rhyw ffrwyth 
A huliodd Gwanwyn, a feithrinodd Haf; 

A chanfod llydain feithion feusydd ŷd 

Yn brigwyn grymu gan yr addfed bwys,— 
Yr olwg hyfryd hon a ŷr o'i gof 

Drafferthus ludded rhwygo gwndwn cryf, 

A blinder gofal diwyd tymor hau.” 


Ond er cymaint y mwynhad a ddichon un deimlo wrth 
weled y tir a amaethir ganddo yn cael ei iawn drefnu,—y 
meirch porthianus yn aredig; ei ŵyn chwareus yn llamu o 
gyleh y mamogiaid ; ei hauwr yn troi allan gyda'r llen wen 
wrth ei ochr, a thros ei ysgwyddau llydain, er taflu had i'r 
ddaear, fel y caffer eto “ had i'r hauwr, a bara i'r bwytawr ;” 

I 

yr eginau yn tarddu yn ei ardd, a choed ei berllan yn blodeuo ; 
| ei wartheg a'i ychain yn ymlenwi yn y porfeydd, neu ynte yn | 
gorwedd yn mhlith meillion, gan gil-gnoi “yn dawel iawn a 
| diwyd,” ei lanciau wedi hyny yn gwanafu y gwair hir a 
|| thrwchus, a'i lancesau yn dilyn yn y man, gan ei daenu yn 
| ngwres yr haul, nes llwytho yr awel â pherarogledd,—er y 
mwynhad, meddwn, o weled hyn oll, a llawer yn rhagor a 
allesid enwi, a theimlo gyda hyny mai ei eiddo ef ydynt, yr 
un pryd, gall ysbryd trachwantus y tir-feistr chwerwi y cyfan 
iddo yn y fath fodd ag y teimlo yn barod iawn i newid y rhai 
hyn am fwynderau bywyd mwy tawel a neillduedig. Ac felly 
y digwyddai yn yr amgylchiad dan sylw. O herwydd y 
rhesymau a nodwyd, ymawyddai ein rhieni am gyfle i gilio 
o'r fan lle yr oeddynt. Edrychent am le i orphwys ychydig 
yn nawn einioes, a threfnodd Rhagluniaeth iddynt gael yn ol 
eu dymuniad. Gan i ddernyn o dir mewn man hyfryd a 
chyfleus gerllaw Bethel ddod ar werth y pryd hwnw, pender- 
fynodd ein tad ei brynu, ac adeiladu arno dŷ hardd, heb fod 
yn rhy fawr, na chwaith yn rhy fychan. BRYNTIRION oedd yr 
enw roed arno; ac yma y treuliodd efe y gweddill o'i oes 
| mewn digonolrwydd, ac mor ddedwydd ag y gallasai neb fod 
yn y byd lle mae cystudd yn peri ing, ac angeu ysgariaeth. 
Gwelgai lawer o gyfnewidiadau pur hynod yn ei ddydd, ac yr 
oedd i weled rhagor eto. Nid aethai llawer o amser heibio, 
ar ol iddo ymsefydlu yn ei le newydd, cyn clywed o hono fod 
ei dir-feistr gynt yn gwywo tua'r bedd. Drwg oedd ganddo 
glywed hyny, oblegid cofiai ei weled yn tramwy oddeutu yn 
fachgen tyner unwaith. Buddodd yn gyflym. Bu farw yn 
ddyn cymharol ieuanc. Yr oedd wedi byw yn rhy uchel. 
Gadawodd ar ei ol deulu lluosog. Aethant oddiyno i fyw yn 
wahanol i rywle pell. Gosodwyd y palas i ddieithriaid. Os 
bu arwerthiad yn y Bryn, bu arwerthiad hefyd yn Llanfair 

Hall. Rhoddasai yr olwyn dro yn lled gyflym. Synai 

llaweroedd, gan ofyn beth a allasai hyn fod? Goddefir i rai 
dynion o duedd heb fod yn iawn i fyw yn bur hir. Tyn 
eraill ddinystr buan arnynt eu hunain. Ond ni ddianc y 
cryfaf o honynt byth. Gan hyny, ““ Os gweli dreisio y tlawd, 
a thraws-wyro barn a chyfiawnder mewn gwlad ; na ryfedda o 
achos hyn; canys y mae yr hwn sydd uwch na'r uchaf yn 
gwylied, ac y mae un sydd uwch na hwynt.” 

Yr adeg hon, sef pan oedd brysuraf yn parotoi ei gartref 
newydd, daeth i feddwl ei gyfeillion yn Bethel, Siloh, a manau 
eraill, i'w anrhegu â Thysteb, fel arwydd o barch cyhoeddus 
ar gyfrif ei hirfaith lafur yn ngwasanaeth yr efengyl. Ni 
wnaed rhyw lawer o helynt yn nghylch y mater, am y buasai 
hyny yn ofidus i'w deimladau. Mr. John Evans, chandler, 
un o ddiaconiaid Pendref, Caernarfon, a benodwyd yn drysor- 
ydd, a Mr. Morris Roberts, 'Raber (Ty Mawr ar ol hyny), yn 
ysgrifenydd. Yr oedd y cyfraniadau yn Siloh a'r gymydog- 
aeth uwchlaw 20p. Yno yr oedd y cyflwyniad i fod, Tach. 
18fed, 1861. Daeth cynulleidfa orlawn yn nghyd. Neilldu- 
wyd Mr. Morris Roberts i'r gadair. Yna traddodwyd areith- 
iau doniol gan y Parch. T. Edwards, Ebenezer, yn nghyda 
brodyr o Bethel, Siloh, a manau eraill oddeutu. Yr oedd y 
cyfarfod yn un o ddyddordeb anghyffredin. Swm y cyfran- 
iadau i fyny i'r noswaith hono oedd 59p. 12s. 6c. Yr oedd y 
pwrs a gynwysai y swm yma i gael ei gyflwyno i'r hen 
weinidog gan Mrs. Evans, o Gaernarfon, gwraig y trysorydd, 
yr hyn hefyd a wnaeth yn nghanol uchel gymeradwyaeth o du 
y dorf. 

Ychydig ddyddiau yn ddiweddarach, derbynid 2p. drwy law 
D. Davies, Ysw., Oatherine-street, Liverpool, yr hyn, gyda'r 
symiau a dderbyniwyd o ychydig fanau eraill, a chwyddent 
swm y Dysteb i rywbeth fel 65p. _ Parodd hyn lawer o londer 

i'w feddwl, nid ““ o herwydd eisieu,” ond am y gwelai ddarfod 
i ofal ei gyfeillion am dano “'o'r diwedd adnewyddu.” Os 
buasai gynt yn gweini i fesur helaeth yn rhad, yr oedd yr eg- 
lwysi yn gweithredu yn amgenach yn awr. Pan elai oddi- 
cartref i bregethu, mynych y gwasanaethai yn y prif leoedd a 
berthyn i'r enwad, a chydnabyddid ef yn deilwng am ei lafur. 
Teimlai fod ganddo ““bob peth.” Yr un pryd ystyriai mai 
da y gwnaethai ei gyfeillion wrth “ gydgyfranu”' at y Dysteb 
hono; a gallasai, wrth ddiolch iddynt, gyda phriodoldeb 
wneyd defnydd o eiriau Paul wrth ysgrifenu at y Philipiaid: 
“ Nid o herwydd fy mod i yn ceisio rhodd : eithr yr ydwyf yn 
ceisio ffrwyth yn amlhau erbyn eich cyfrif chwi.” Yn ystod 
yr amser hwn, elai gwaith arall yn mlaen a barai y sirioldeb 
mwyaf i'w feddwl, sef y gwaith o adeiladu Moriah, ail gapel yr - 
enwad yn Mhorth Dinorwig. 

Treuliodd y flwyddyn 1862 yn ddedwydd, gan ymroddi i 
gyflawni ei weinidogaeth yn fwy egnïol nag erioed. Yn 18683 
y bu iddo barotoi a darllen yn un o Gyfarfodydd Chwarterol 
Arfon y traethiad dyddorol ar hanes yr achos yn Bethel, a 
welir yn JIanes yr Eglwysi Ammŵbynol. Hon hefyd oedd y 
flwyddyn y collodd ddau gyfaill y bu yn ymwneyd llawer â 
hwy o bryd i bryd, sef y Parch. T. Edwards, Ebenezer, a 
Mr. Hughes, watchmaker, Caernarfon. Meddai syniad uchel 
am eu gwerth, a-theimlai yn drist wrth feddwl na chaffai mwy. 
eu gweled ar y ddaear hon. 

Yn yr ysgrif yr ydys newydd gyfeirio ati, efe a ddywedai :— 
““ Os caniata fy Meistr mawr i mi arbediad hyd y Sabbath 
cyntaf o Hydref y flwyddyn nesaf (1864), bydd tymor fy 
ngweinidogaeth yn Bethel wedi parhau am haner cant o flyn- 
yddoedd. Mae yr Arglwydd wedi bod yn dirion wrthyf, a 
dangoswyd i mi hefyd garedigrwydd nid bychan gan lu mawr 
o gyfeillion yma a thraw. _ Yr ydych chwithau wedi arfer bod 

yn dirion wrthyf; ac er fy mod yn awr yn hynafgwr, y mae 
yn dda genyf ddeall nad wyf eto yn wrthodedig yn eich mysg. 
Yr Arglwydd a fyddo gyda chwi.” 


Yr oedd ef bob amser yn hynod falch o'i gantorion yn 
Bethel a Siloh. Cawn yn yr ysgrif a nodwyd y sylw a ganlyn 
yn nghylch côr Bethel: — “Yn y blynyddoedd diweddaf, 
breintiwyd ein cynulleidfa yn Bethel â nifer o gerddorion 
ieuainc tra gobeithiol, y rhai ydynt wedi bod yn hynod lafurus 
i ddysgu darnau godidog o weithiau prif gyfansoddwyr y byd. 
Y mae diwydrwydd côr Bethel wedi bod yn destyn syndod i 
mi lawer tro. Mwynheais hefyd yr hyn nad oeddwn yn ei 
ddisgwyl, sef gweled fy ail fab, Robert W. Griffith, yn 
arweinydd i'r côr; a chyda'u gilydd hwy fuont yn offerynol, 
nid yn unig i synu torfeydd mawrion mewn Eisteddfodau, ond 
hefyd i gynorthwyo er talu ymaith rai canoedd o ddyledion 
addoldai yn yr amgylchoedd hyn. O'r flwyddyn 1899 hyd 
yn bresenol, y mae gwasanaeth cantorion medrus a hunan- 
ymwadol wedi bod o help mawr er dwyn yr achos i sylw, ac i 
gadw serchiadau y boblietaine yn dyn wrtho.” 

O'r hyn a ddaeth i'w ran yn ystod blwyddyn “ Jubili” ei 
arosiad yn Bethel, nid ysgrifenodd ddim o werth, hyd y gwel- 
gom, oddieithr a ganlyn yn unig :— 

“1864. Hydref 2. Mae y Sabbath hwn yn gwneyd i fyny y 


ddegfed flwyddyn a deugain er pan y dechreuais yma, ac felly yn 
Sabbath Jubili.” | 


“ Hydref 19. Cadw cyfarfod blynyddol yn Bethel, y degfed a deu- 
gain i mi,—Cyfarfod Jubili. Darllenwyd hanes fy llafur, yn nghydag 
amryw bethau eraill, gan Richard Owen, Tyddyn Mawr, un o'r 
diaconiaid, yn effeithiol iawn.” 


Yn y Dysgedydd am fis Rhaefyr, 1864, caed hanes lled 
fanwl am y cyfarfod hwnw a'i weithrediadau, _ Oredwn y bydd 
yn dda gan lawer ei gael yn gyflawn yn y fan hon. 

“ Cynhelid y cyfarfod blynyddol yn Bethel eleni ar y dyddiau 
Mawrth a Mercher, Hydref 18fed a'r 19eg. Fel yr oedd hwn y degfed 
cyfarfod blynyddol a deugain yn ystod gweinidogaeth y Parch. D. 
Griffith, yr oedd yn tynu sylw mwy nag arferol. Cynhelid cyfeillach 
neillduol am wyth o'r gloch bore Mercher ; ac er fod yr hin yn arw 
iawn, a'r gwlaw mawr yn disgyn yn llifeiriant diorphwys, yr oedd y 
cynulliad yn lluosog. Cawsom anerchiad cysurlawn iawn gan yr hen 
weinidog hybarch. Cymerodd adolygiad ar ei lafur trwy y cymydog- 
aethau cylchynol, yn gystal ag yn Bethel, fel lle ei fugeiliaeth neill- 
duol. Yr oedd ei dymherau yn ddrylliog iawn, a hyny yn effeithio 
yn gyffelyb ar bawb eraill. Yn yr oedfa am ddeg o'r gloch, darllen- 
wyd yr Anerchiad canlynol iddo gan Mr. Richard Owen, un o'r 
aelodau, gyda llawer iawn o briodoldeb a theimlad dymunol :— 


“*< Barchus Gynulleidfa,—Yr ydwyf yn bresenol yn sefyll i fyny yn 
eich gwydd i ddarllen anerchiad, yr hwn sydd yn dal cysylltiad 
â Mr. Griffith hynaf, ein parchus weinidog. Mae myrdd o bethau 
am ddyfod yn mlaen i hawlio lle ar y papyr hwn heddyw; ond. 
nis gallant oll gael lle i ymddangos. Ond ni a nodwn rai o'r ffeithiau 
hynotaf mewn cysylltiad â'n hanwyl dad. Yn un peth, meithder yr 
amser er pan y mae yn llafurio yn ein mysg. _ Mae y cyfarfod hwn y 
degfed cyfarfod a deugain iddo gael y fraint o'i gynal er pan y daeth 
i Bethel; felly chwi a welwch ei fod yma er's haner cant o flynydd- 
oedd. Amser maith, onide! _ Anfynych iawn y ceir yr un gweinidog 
cyhyd yn yr un fan. Yn yr amser maith a nodwyd, llawer megin a 
losgodd, llawer colofn a dorodd, llawer seren a syrthiodd, llawer haul 
a fachludodd, a llawer milwr a gwympodd ; ond “arhodd ei fwa ef yn 
gryf, a breichiau ei ddwyldw a gryfhasant trwy ddwylaw grymus 
Dduw Jacob. Bu yn weithiwr difefl ar faes y weinidogaeth, yn 
gweithio â'i holl egni, fel pe yn ngolwg y ddrychin fawr yn brysio i 
gael y cynhauaf i mewn. Ni welwyd ef erioed y gallai neb ddweyd 
am dano, “O was drwg a diog.”  Rhybuddiai ei wrandawyr bob amser 
fel pe yn ngolwg llyfrau y farn, gan eu denu drachefn i Galfaria i 
weled gwaed Iesu Grist, yr hwn sydd yn glanhau oddiwrth bob 
pechod. Lluosog yw y dyrfa a ddychwelwyd i'r ffydd dam ei weini- 
dogaeth, a byddant yn goron gorfoledd iddo yn y dydd hwnw. Dyma 
beth arall am dano: mae wedi cadw i fyny ei boblogrwydd ar hyd yr 
haner canrif, nid yn unig oddicartref, ond gartref hefyd. Llawer un 
a welwyd yn boblogaidd iawn am dymor, ond a aethant wedi hyny yn 

anmhoblogaidd, a hyny o achos nad oeddynt yn llafurio i gyffroi eu 
meddyliau puraidd, fel ag iddynt fod yn wresog yn yr ysbryd yn 
gwasanaethu yr Arglwydd. Ni welsom weinidog na phregethwr 
tanllyd erioed yn anmhoblogaidd. Y mae Mr. Griffith wedi bod bob 
amser fel un o apostolion dydd y Pentecost, a. thafod gwahanedig 
megis o dân yn eistedd arno yn barhaus. 

“Hefyd y mae Mr. Griffith wedi bod yn hynod yn ei lafur a'i 
lwyddiant yn planu eglwysi. Nid ydym yn sicr a blanodd yr apostol 
Paul fwy o eglwysi nag a blanodd efe. Gallwn eu cyfleu yma 
fel hyn :— | 


“ Yr eglwysi fu e'n blanu 
; Sydd i'w henwi yma 'n awr,— 
Siloh, Beulah, Ebenezer, 
Pentir hefyd a'r Waunfawr, 
Dolyddelen, a Llanberis, 
A Ffestiniog, dyma wyth : 
Os cyfrifir y canghenau, 
Bydd y rhif dros ddeuddeg llwyth.* 


“ € Gwelwn gan hyny fod ei lafur corfforol wedi bod yn fawr ; ac i 
ychwanegu at hyny ei bryder a'i ofal dros yr eglwysi; ond trwy fod 
Duw wedi rhoddi cynydd, cafodd weled y fechan wedi dyfod yn íiìl, 
a'r wael yn genedl gref. Pan y daeth yma gyntaf, cafodd weled fod y 
wlad a'r ardaloedd hyn fel diffaethwch gwag erchyll: ond erbyn 
heddyw wedi dyfod fel gardd yr Arglwydd ; lle yr oedd drain, y mae 
ffinydwydd, a lle yr oedd mieri, y mae myrtwydd ; a bydd hyn i'r 
Arglwydd yn enw ac yn arwydd tragwyddol, yr hwn ni thorir ymaith. 

“ «Hefyd, bu Mr. Griffith yn ddoeth iawn wrth ddewis priod. Pe 
buasai yn chwilio yr holl greadigaeth, ni chawsai ei chymhwysach i 
fod yn wraig i weinidog yr efengyl. Os bu ef yn weinidog ffyddlon a 
defnyddiol, bu hithau hefyd yn weinidoges ffyddlon a defnyddiol i'r 
eglwys yn Bethel; bu yn athrawes ffyddlon yn yr Ysgol Sabbothol ar 
hyd ei hoes. Pe buasai Mr. Griffith heb fyned i'r cysylltiad priod- 
asol fel ag yr aeth, nis gallasai fod mor ddefnyddiol a llwyddianus ag 
y bu ; yr oedd newid sefyllfa yn agoryd llawer o ddrysau o'i flaen i 


* Os oes gwall yn y penill uchod, gyda golwg ar enw rhywle neu leoedd, cofier 
mai Mr. O. sydd yn gyfrifol am dano, nid nyni. 


i 

wneuthur daioni, y rhai oeddynt yn gauad cyn hyny, Llawer un a 
dynodd gymylau a thywyllwch o'i amgylch o achos ei annoethineb 
wrth newid ei sefyllfa. Bydded i bob gweinidog a phregethwr 
efengyl efelychu Mr. Griffith yn y peth mawr a phwysig hwn. 
Hefyd, efe a'i wraig fu yn lletya yr holl weinidogion a'r pregethwyr 
fu yn Bethel am dros ddeugain mlynedd. Bu Mr. Griffith yn antur- 
iaethus yn ei waith yn meichnïo am arian i adeiladu capelau newydd- 
ion, a chadw achosion gweiniaid rhag suddo : a bu mewn cyfyngderau 
amryw weithiau pan y byddai galw am yr arian, a dim modd i'w cael 
ond trwy syrthio ar y meichiau. Ond daeth allan o bob cyfyngder, 
ac y mae efe yma ger eich bron heddyw yn codi ei Ebenezer i fyny, 
a dywedyd, “ Hyd yma y cynhaliodd yr Arglwydd fì.” Hefyd, cafodd 
y fraint o gyfodi deuddeg i bregethu yr efengyl, ac yn eu plith ddau 
o'i feibion ei hun. Mae saith o'r deuddeg yn weinidogion enwog a 
defnyddiol, ac y mae dau, os nad tri, o'r pump eraill wedi meirw, a'r 
lleill y rhai mwyaf gobeithiol. 


“Wrth i ni adolygu hanes gweinidogaeth Mr. Griffith, yr ydym 
yn gweled fod llaw yr Arglwydd wedi bod yn amlwg gydag ef, a bod 
cuddiad ei gryfder a dirgelwch ei lwyddiant yn sefyll yn gwbl ar y 
cyngrair sydd rhyngddo a'r nefoedd. Pan y byddai ef, fel Paul, yn 
planu ac yn dyfrhau, byddai Duw yn rhoddi y cynydd. Yn awr, 
chwi welwch fod y nodiadau blaenorol yn cyfeirio yn benaf at ei lafur 
oddicartref : ond pa bethau bynae a wnaeth efe mewn manau eraill, 
fel gweinidog Bethel y mae efe wedi ei hynodi ei hun ; nid Griffiths 
Siloh, na Beulah, nac Ebenezer, na Phentir, na Llanberis, na Ffes- 
tiniog, na Dolyddelen, na Waunfawr, y cafodd efe ei alw un amser, 
ond Griffiths Bethel, ac fel Griffiths Bethel y saif ei goffadwriaeth yn 
oesoesoedd. 

* * * u * * * 
Dywed Mr. Griffith ei hun,—Wrth adolygu y tymor hirfaith yr wyf 
wedi bod mewn cysylltiad â'r achos yn Bethel, nis gallaf lai na 
chymeryd cysur; a'r blynyddoedd diweddaf ydyw y rhai dedwyddaf a 
dreuliais yma. Collasom rai o brif golofnau yr achos y flwyddyn 
ddiweddaf; eto teimlaf awydd diolch am fod cynifer o rai ffyddlawn 
a defnyddiol yn aros. 

““ € Yr ydymninau fel eglwys yn dwyn tystiolaeth i'r un gwirionedd. 
Ymae yr Ysgol Sabbothol yn parhaus gynyddu mewn gwybodaeth, 
rhif, a dylanwad ; y mae y gynulleidfa yn rhifo ei chanoedd, ac yn 

hynod mewn sefydlogrwydd. Parha ein cyfeillion ieuainc i fod yn 
selog a gweithgar gyda'r canu. Y mae undeb, cariad, a thawelwch 
yr eglwys yn fawr. Gweithiodd y gynulleidfa yn ardderchog o blaid 
addysg y flwyddyn hon, a disgwyliwn y bydd yr ysgoldy wedi ei 
lwyr ddiddyledu erbyn y Nadolig. Tra yr oeddis fel hyn yn helaeth 
gyfranu at addysg, cynyddu ac nid leihau yr oedd casgliadau yr achos. 

“ € Oddeutu canol y flwyddyn, daeth sibrwd i'r gymydogaeth am y 
tebygolrwydd y buasai Mr. Griffith ieuanc yn symud i faes arall i 
lafurio. Dangosai yr eglwys a'r gynulleidfa bob gwrthwynebiad i'r 
cyfryw symudiad ; nid yn unig ar air, ond hefyd ar weithrediad. Yn 
awr, yr ydym wedi sicrhau ei addewid i aros yn ein plith, a pharhau 
i fod yr hyn a fu, sef ein hanwyl a'n ffyddlon weinidog (mewn 
cysylltiad â'i dad). Dymunem wrth derfynu yr anerchiad hwn fel 
eglwys ymostwng gerbron Duw mewn diolchgarwch am ei amddiffyn- 
. iad arnom, a deisyf ei wyneb ifod gyda ni yn y dyfodol. Rhodded 
yr Arglwydd yn neillduol ei wyneb i'w hen was, a disgyniad araf, 
araf, i'r bedd, yn gyflawn o ffydd a dyddiau, a'i lygaid yn edrych ar 
iachawdwriaeth yr Arglwydd. Medd yr holl eglwys, Amen, ac 
Amen.” ” 


Yn yr oedfa am ddau o'r gloch, traddododd y Parch. R. 


A 


Parry, Llandudno, rai sylwadau, yn unol â dymuniad yr 
eglwys. Yr ydys yn dyfynu eto allan o'r Dysgedydd ;— 


“Cyfeiriai ei nodiadau at y ddau fab yn gyntaf, ac at y tad yn 
olaf. Dywedai fod nifer o gyfeillion unwaith yn sefyll ar ben y 
pier-head ar lan y môr, ac yn methu penderfynu pa un o dair golygfa 
oedd ger eu bron oedd y fwyaf effeithiol, sef y tair llong oedd yn eu 
golwg. Un yn y dock, newydd orphen ei hadeiladu, wedi ei llwytho, 
ac yn barod i droiallan; dim ond disgwyl am droad yr hin, a gor- 
chymyn i godi yr angor, a datod y rhaff ; ar hon yr oedd golwg bryd- 
ferth iawn—pob hwylbren a yard yn eu lle; yr hwyliau glân wedi eu 
goblygu o'u hamgylch ; y paent a'r barnais yn loyw ; y goreurad yn 
ddisglaer; y baneri yn chwifìo; a phob peth yn ddengar. “ Wel, 
dyma yr olygfa fwyaf tarawiadol, ebe un.' “Nage, ebe y llall, 
edrychwch ar y llong acw, sydd wedi cychwyn i'w mordaith,—pob 
hwyl yn ei lle, pob rhaff ar ei hegni, a hithau yn hêrio y dôn ; y mae 
y gwynt yn gryf, a'r tônau yn uchel, ond y mae yna ddigon o nerth a 
phenderfyniad i orchfygu yr anhawsderau i gyd. Wel, dyna yr 

olygfa fwyaf tarawiadol.' “Nage,' ebe un arall, “ edrychwch ar yr hen 
lestr ardderchog yma sydd yn dychwelyd o'i mordaith o'r India, yn 
llwythog o bêraroglau, a ffrwythydd, a chyfoeth y gwledydd pell. 
“Ie, ond y mae aml rwyg i'w weled yn yr hwyliau, ebe un arall. 
“ Y mae y shrouds wedi llacio, y bulwarks wedi ysigo, a darnau o rai 
o'r yards wedi tori. Y mae ol y tywydd arni. “Ie, digon gwir,' ebe 
cyfaill arall, “(mae hi yn marchog ar y tonau yn ardderchog, ac yn 
myned i mewn i'r porthladd a ddymuna y dwylaw yn ddiogel,—wedi 
dyfod trwy lawer ystorm, heibio i lawer o greigiau peryglus, a. 
thraethau anhawdd eu deall ; eto, y mae y gân yn felus, a'r gorfoledd 
yn uchel. Dyma yr olygfa fwyaf effeithiol eto,' &. Cymhwysodd 
y ífugyrau at y gwahanol bersonau oedd gerbron, gan anerch Mr. 
R. W. Griffith ar wahan, a Mr. D. Griffith ar wahan, a'r hen dad an- 
rhydeddus yn neillduol ac arbenig, a therfynodd gyda'r hanesyn am 
Fuller a Sutcliff yn eu hymadawiad diweddaf a'u gilydd yn ffarwelio 
cyn trefnu iddynt fynediad helaeth i dragwyddol deyrnas ein Har- 
glwydd, fel llongau dan eu llawn hwyliau, &c. Pregethwyd yn y 
cyfarfod gan y brodyr W. Parry, Colwyn ; J. R., Conwy ; J. Jones, 
Maentwrog; W. Griffith, Amana; R. Williams, Bethesda; ac R. 
Parry, Llandudno. 


“£ Yr oedd hwn yn gyfarfod tra dymunol. _ Yr oedd yn un o'r dydd- 
iau mwyaf gwlawog ac ystormus a welsom, ond yr oedd y capel yn 
orlawn yn mhob oedfa, a'r teimladau mwyaf dymunol yn cael eu 
profi. Yr Arglwydd a wnaeth i ni bethau mawrion.” 


Derbynid sylwadau Mr. Parry yn y cyfarfod hwnw gyda 
dirfawr foddhad. Gogleisiwyd ei awen yntau yn ogymaint ar 
yr achlysur, fel y trôdd allan y penillion hyn, y rhai a ym- 
ddangosasant yn y Cronicl am Ebrill, 1865 :— 


Y TAIR LLONG. 


Anerchiad i'r Parch. D. Griffith, Bethel, yn mlwyddyn Jubili ei weini- 
dogaeth, gyda chyfeiriad at ei ddau fab. 


Ar y bryn uwchlaw y porthladd, 
Ac yn ngolwg cefnfor mawr, 
Safai nifer o gyfeillion, 
Oll yn tremio tua'r llawr ; 

Yn eu gwydd 'roedd TAIR O LONGAU, . 
Ddenent eu sylwadau'n lân, 

Nes y cododd dadl rhyngddynt 
P'run wnai oreu 'n destyn cân. 


Un a rwymid wrth y ddolen, 
Newydd gael ei bwrw i'r mor, 
Ac yn barod i droi allan 
Gyda'i llwyth o werthfawr stôr ; 
Dim ond disgwyl troi o'r awel, 
Codi angor at y daith, 
Yna i farchog ar y tonau, 
Hyd nes croesi'r llinell faith. 


Ac wrth graffu ar hwylbreni, 
Syllu ar y llathau oll, 

Gwel'd pob rhaff a chadwyn arni, 
Heb yr offer lleia'n ngholl ; 

Gwel'd y paent a'r addurn euraidd 


Yn disgleirio ar y coed, 
Wnai i un i waeddi allan, 
Dyma'r gwrthddrych hardda' 'rioed. 


' Nage, gwaeddai cyfaill arall, 
Tremiwch ar y llestr draw, 
Sydd yn nghanol yr ystormydd, 

Ac yn hêrio ofn a braw : 
Hwyliau ar eu lled i'r awel, 

Rhaffau ar eu prawf o'r bron, 
Hithau wrth aredig eigion 

Ddawnsia'n llawen ar y dôn. 


Neidia weithiau i fro'r cwmwl, 
Disgyn eilwaith hyd y llawr, 
Beidda'r gwynt, y gwlaw, a'r fellten, 
Chwery am ei phwynt yn awr ; 
Dyma wrthddrych gwerth i'r Awen 
Blethu penill er ei fwyn, 
Ac i'r delyn ateb iddo 
Gydag alaw lawn o swyn. 

Nage, nage, meddai'r trydydd, 
'Tremiwch ar y llestr hon, 

Sydd yn dychwel o'i mordeithiau, 
Bellder anfesurol bron, 

Gyda'i llwyth o gyfoeth India, 
Pêraroglau'r gwledydd pell: 

Gemau têg a pherlau drudion, 
Grawn a ffrwythau heb eu gwell. 


Wel, mae olion rhwyg i'w gweled 
Yn yr hwyliau ar eu hyd, 
Rhai o'r celfi bron ysigo, 
Rhaffau wedi llacio i gyd ; 
Addurniadau wedi treulio, 
Lliwiau wedi gwisgo'n llwm ; 
Y mae ol y tywydd garw 
Wedi ei hanurddo'n drwm. 


Digon gwir fod ol y fordaith 
Heddyw i'w weled yn ei phryd, 
Gwisgodd llai na Aaner canmlwydd 
Harddwch ambell long i gyd ; 

Eto 'i gwel'd yn dychwel adref 
Yn ddiangol, gadarn gref, 
Enyn ynom fawl i'r LLYWYDD 
Dwyfol am ei nodded Ef. 


Dedwydd eto ryw ddiwrnod 
A fydd gwel'd y tair yn nghyd, 
Wedi cyrhaedd gyda'u gilydd 
I'r un porthladd tawel, clyd ; 
Wedi dianc o beryglon 
Llongddrylliadau llawer man, 
Ac yn cyfarch hen gyfeillion 
A'u croesawant ar y lan. 
GwALCHMAI. 


Yr ydys yn barod wedi gwneyd cyfeiriadau at y sêl a'r 
gweithgarwch a ddangosai pobl ieuainc Bethel gyda'r rhan 

bwysig hono o addoliad y cysegr, sef y canu. Gwarient 
lawer o arian am lyfrau, a threulient lawer iawn o'u hamser 
er ymberffeithio yn y gwaith. Yn y Meistri R. Owen, W. 
Williams, O. Griffith, ac R. W. Griffith, cawsant arweinydd- 
ion teilwng; a thrwy eu cyd-lafur, daeth côr Bethel i gael ei 
ystyried yn un o'r rhai ardderchocaf yn yr holl wlad. 
Parhaodd felly dros faith flynyddau. Yr oedd cynydd a 
llwyddiant ei hoffus gantorion yn peri sirioldeb o'r mwyaf i 
feddwl eu hen weinidog. | Darllenai hanes eu cyflawniadau 
pan elent oddicartref i gynorthwyo mewn cyngherddau er di- 
ddymu dyledion addoldai gyda boddhad dirfawr. Yn mhlith 
ei bapyrau, daethom o hyd i hanes eu hymweliad âc Amlwch, 
ar ddydd Llun y Sulgwyn, 1865, wedi ei dori allan o'r 
Herald Cymraeg.  Gwahoddasid hwy yno i gynal cyngherdd 
mawreddog er lleihau dyled y capel newydd a godasid yn ddi- 
weddar gan gynulleidfa yr hybarch Mr. Jones. Yr oeddynt 
i gynal dau gyfarfod,—un yn y prydnawn a'r llall yn yr hwyr. 
Canmolid yr oll, ond yn y eyfarfod hwyrol y caed yr hwyliau 
goreu. Pan genid “ Warfare,” “ Happy We,” “ For unto. 
us a child is born,” “ Paid f'enaid gwan ag ymlesgau,” yr 
oedd yr effaith bob tro yn ardderchog. Gan gyfeirio at eu 
gwaith yn canu “* Happy Solomon,” dywedir, “ Ymddangosai 
y côr yn y dernyn hwn fel yn uchder ei ogoniant.” Hawdd- 
ach dyfalu na desgrifio y teimladau gyda pha rai y darllenid y 
gweddill o'r hanes. Y mae yn rhedeg fel hyn :—*'“ Yr oedd y 
stage a'r capel wedi eu haddurno gan y boneddigesau, ac yr 
oedd yr addoldy wedi ei orlenwi â'r gynulleidfa barchusaf a 
welwyd ynddo ar un adeg, er fod y prisiau yn ucheliawn. 
Bydd yr elw oddiwrth y cyngherddau hyn yn 50p. a throsodd. 
Cydsyniodd Mr. Ellis, organydd yr Eglwys Sefydledig, i 
ddilyn y côr yn y cyfarfod hwyrol, yr hyn oedd yn welliant 
mawr iawn. Terfynwyd drwy dalu y diolchiadau arferol yn 

dra brwdfrydig ; a phan y galwyd ar y gynulleidfai gyflwyno 
ei diolch i'r côr, yr hwn y dywedid oedd yn rhoddi ei wasan- 
aeth yn rhad, yr oedd y teimladau yn angerddol. Buan y 
delo côr Bethel i Amlwch eto.” 


Y pryd hwn, yr oedd Mr. G. newydd ymryddhau oddiwrth 
bwys llafur ei weinidogaeth reolaidd a sefydlog. Teimlai 
duedd at hyny er's talm, am y rheswm nad oedd ei nerth yn 
caniatau iddo ymroddi i'r gwaith fel y dymunasai. Gwelai 
fod ei feibion yn fwy abl nag efe, ac ewyllysiai roddi i fyny 
yn eu ffafr hwy. Trist ydoedd tori hen gysylltiad mor gu, 
ond felly yr oedd yn rhaid iddi fod. Cawn yn ei Ddydd-lyfr 
y nodiad a ganlyn o berthynas i'r amgylchiad :— 


““ Bryntirion, Ebrill, 1865.—Rhoddi fy ngofal fel gweinidog sefydlog 
yn Bethel i fyny, wedi bod yn weinidog am ddeng mlynedd a deugain. 
Darllen y mynegiad am hyny yn y gyfrinach grefyddol, Ebrill 6ed, 
1865. Mewn pob tangnefedd wrth ymadael.” 


Ond er ymddiswyddo fel yna, efe a barhaodd hyd y diwedd 
i wir ofalu am yr achos yn ei holl ranau, a byddai o ran ys- 
bryd yn barod i'w wasanaethu, pan y byddai y corff yn fynych 
fel yn rhy lesg i gyflawni y gwaith. Pregethai yn y cylch agos 
mor aml ag o'r blaen. Mynai y bobl edrych arno o hyd fel 
gweinidog iddynt. Gyda threigliad blynyddoedd, cynyddu, 
ac nid oeri, yr oedd serch ei gyfeillion tuag ato. Costiai 
iddo loes chwerwach nag y gallwn ni ddirnad wrth wneyd yr 
hyn y cyfeirir ato yma. Ond pan ddêl gwendidau henaint 
yn mlaen, beth all y mwyaf aiddgar ei ysbryd wneyd ond 
rhoi i fyny iddynt ? i 


Daeth i'w ran gryn lawer o gystudd yn ystod y flwyddyn a 
ddilynai. Ofnid fwy nag unwaith fod ei einioes ar fin ter- 
fynu. Yr oedd o duedd asthmatic er's blynyddau. Yn ei 

Ddydd-lyfr am 1866, yr ydys yn cael y nodion a ganlyn am 
yr ymosodiadau y bu danynt y pryd hwnw :— 


“Ebrill 27, 1866. Boreu dydd Gwener, gyda'r dydd, cael fy nharo 
yn sâl iawn gan gaethiwed yn y frest, a rhywbeth gwaedlyd yn dod i 
fyny, fel yr oeddwn yn meddwl fy mod yn marw bob anadliad. Ond 
estynwyd bywyd am ychydig yn mhellach i mi, i gael gogoneddu yr 
Arglwydd. Felly y byddo. Amen. 

“Mai 22. Boreu dydd Mawrth, cael fy nharo yr un fath, nes yr 
oeddwn yn meddwl beunydd fy mod yn marw. Felly dydd Mercher, 
dydd Iau, a dydd Gwener. Ychydig yn well dydd Sadwrn. 

“Mai 81. Breuddwydio fy mod mewn society ardderchog yn 

Bethel, a phawb mewn hwyl nefolaidd, a minau yn gwaeddi nes colli 
|; fy anadl, ac yna yn deffroi mewn chwys a llafur caled. 


“ Gorph. 22. Yn agos i ddau o'r gloch boreu Sabbath, cael fy 
nharo yr un fath, yn sâl iawn.” 


Yn yr adeg yma o bryder a phoen, digwyddai dau amgylch- 
iad a siriolai ei ysbryd yn fawr. Un oedd urddiad ei fab ieu- 
engafi waith y weinidogaeth, yr hyn a gymerai le ychydig 
cyn yr ail ymosodiad o eiddo ei hen elyn, y gwelir uchod gyf- 
eiriad ato. O berthynas i'r urddiad, yr ydys yn dyfynu a 
ganlyn allan o Hanes yr Eglwysi Annibynol :— 

“ Gan fod nerth ac oedran Mr. Griffith (hynaf) yn ei orfodi i roddi 
i fyny ei ofal gweinidogaethol, rhoddwyd galwad i Mr. Robert W. 
Griffith, ei ail fab, i fod yn gydweinidog â'i frawd, ac urddwyd ef 
Mai 17eg, 1866. Ar yr achlysur, pregethwyd ar Natur Eglwys gan 
Mr. R. Parry, Llandudno ; holwyd y Gofyniadau gan Mr. D. Roberts, 
Caernarfon; dyrchafwyd yr Urdd-weddi gan Mr. W. Jones, Amlwch; 
pregethwyd i'r Gweinidog gan Mr. E. Stephen, Tanymarian ; ac i'r 
eglwysi gan Mr. W. Ambrose, Porthmadog.” 


Ond yr oedd amgylchiad arall cysylltiedig â hwn a roddai 
i'w ysbryd londer mawr, sef ad-agoriad capel Bethel, ar ol ei 
helaethu i'w faintioli presenol. O herwydd cynydd cyflym y 
boblogaeth, yn ddilynol i helaethiad masnach y llechi, a'r 

cyfle a gaffai gweithwyr y fro i gyflym deithio yn eu cerbydau 
eu hunain ar hyd y gledrffordd a arweinia oddiyno yn syth i 
Chwarel Dinorwig, yr oeddid er's talm yn teimlo fod' yr 
helaethiad hwn yn llwyr angenrheidiol. Yr oedd Bethel 
erbyn hyn yn un o'r capelau mwyaf a fedd yr enwad yn y sir, 
ond fod heb oriel ynddo. Mesura 60 troedfedd un ffordd, wrth 
54 ffordd arall, a chynwysa eisteddleoedd i oddeutu 500 o 
bobl. Yr oedd y ddyled y pryd hwnw yn 700p., ond erbyn 
hyn, y mae yr oll wedi eu clirio ymaith, a hyny mewn dull 
esmwyth ac anrhydeddus. 

Gwybyddus yw fod Mr. G. ar hyd ei oes yn gefnogwr selog 
i'r holl gymdeithasau cyhoeddus a amcanant wella a diwygio . 
y byd. Safai y Gymdeithas Genhadol, wrth gwrs, yn uchel 
iawn yn ei ffafr, Hoff fyddai ganddo gyfeirio at lafur a 
llwyddiant ein cenhaden dewrwych yn y gwledydd tramor, 
Ar achlysuron o'r fath, mynych y clywyd ef yn adrodd gydag 
effaith nodedig yr hen emyn acw,— 

“'Dyw hi eto ond dechreu gwawrio, 
Fe gwyd yr haul yn uwch i'r lan ; 
Teyrnas Satan aiff yn chwilfriw, 
Iesu'n Frenin yn mhob man !” 
Yr un modd, teimlai serch o'r fath gryfaf at y Gym- 
deithas Feiblaidd hefyd. Arferai ddilyn y pwyllgorau blyn- 
yddol yn Nghaernarfon mor fynych ag y gallai, ac unwaith 
yr elai i'r dref, nid tebygol y dychwelai yn ol cyn adeg y 
cyfarfod cyhoeddus yn yr hwyr. Yno, yn gystal ag mewn 
manau eraill, ceid ef yn ddadleuwr parod a thanllyd dros 
hawliau y gymdeithas. Wedi bod felly mewn undeb â'r 
cyfeillion yn Nghaernarfon dros hirfaith flynyddoedd, gan 
gydweithio o blaid y gymdeithas, daeth i'w meddwl mai 
priodol fuasai cyflwyno anrheg o Feibl iddo, ar derfyn y 


ddegfed flwyddyn a deugain o'i gysylltiad â'r gymdeithas. 

' Gwnaed hyn yn y Guild Hall, Caernarfon, ar y 6ed o Hydref, 
1866. Y mae y Beibl yn un nodedig o hardd. Ar y clawr, 
ceir â ganlyn yn argraffedig mewn llythyrenau breision, 
goreuredic,— 
CYFLWYNWYD 
WD EF WW.N 
GAN GANGEN Y FIBL 
GYMDEITHAS FRYTANAIDD 
A THRAMOR 
YN NGHAERNARFON 
I'R PARCH. D. GRIFFITH, BETHEL, 
FEL ARWYDD O WERTHFAWROGIAD 
OT LAFUR DIFLINO 
O BLAID Y GYMDEITHS 
AM 50 MLYNEDD. 


Wrth gyflwyno ei ddiolchgarwch am yr anrheg, dywedir iddo 
draddodi araeth oedd mor nodedig o dyner ac effeithiol, fel 
nad oedd yno braidd yr un llygad sych i'w ganfod yn yr holl 
le. Ni raid dweyd fod ganddo olwg neillduol ar y Beibl hwn. 
Cedwid ef ganddo yn y lle goreu yn ei dŷ, a mynych y gwel- 
wyd ef, pan alwai rhai o'i hen gyfeillion heibio, yn ei ddwyn 
ger bron, er ei ddangos iddynt, ac yna yn ei ddychwelyd gyda 
phob gofal i'w briodol le. 

Wedi yr ymosodiadau hyny o eiddo ei (Hen anhwyldeb yn 
1866, yr ydys newydd gyfeirio atynt, gwellhaodd yn rhyfedd, 
fel ag i allu myned o amgylch gyda chryn hoywder. Yn 
ystod y tair blynedd dilynol, mwynhai well iechyd o lawer 
nag a ddisgwyliasai. Yr oedd hefyd yn siriol a dedwydd ei 
ysbryd. Pan gartref, byddai yn cael digon o waith o gylch y 
tŷ, neu ynte o'i fewn yn mhlith ei lyfrau a'i bapyrau, i gadw 
ei feddwl yn hoenus. Weithiau, ar ol ychydig ludded, ceid ef 
yn eistedd yn ei gadair freichiau wrth y tân, yn hepian, neu 
ynte fel mewn myfyr dwys ar ryw fater neu'i gilydd. Diau y 

deuai “ troion yr yrfa ” i lanw ei feddylfryd yn awr ac yn y 
man. Os digwyddai i rywun ar adeg felly grybwyll enwau 
rhai o'i gyfeillion ymadawedig, ond edid na welid ei lygaid yn 
ymlenwi, gan argoeli fod ei deimlad yn dyner. Ar ddynesiad 
| y Sabbath, byddai yn rhy brysur gyda'i ysgrifau i wneyd 
llawer o sylw o neb na dim arall. Yr oedd ganddo hen Feibl 
mawr, parchedig yr olwg arno, a chyda hwn ar ei liniau, ceid 
ei weled weithiau am hir amser yn troi at adnodau yma a 
thraw, y rhai yr ewyllysiai eu cael yn gliriach ar ei gof. 
Teithiai lawer yn ystod yr haf, ac nid oedd y gauaf chwaith 
yn gallu ei lwyr atal i fyned i leoedd pell, yn gystal ag agos, i 
bregethu yr efengyl. Yn mhob man, rhyfeddai pobl ei weled 
mor îr ac ieuengaidd ei ysbryd o hyd, Yr oedd y fath ofyn 
am ei wasanaeth o bob cyfeiriad ag a ddangosai ei fod mor 
boblogaidd a derbyniol yn awr ag y bu.erioed. Ar brydiau, 
| gorfodid ef o herwydd tywydd, neu ychydig anhwyldeb, i aros 
cartref. Ond ni ofidiai ryw lawer os gallai fyned i'r capel. 
Os digwyddai fod gartref ar Sul cymundeb, teimlai yn hapus, 
a byddai ei weled yn cerdded gyda'r gynulleidfa i dŷ Dduw yn 
destyn llawenydd cyffredinol. 

Yma, rhaid yw i ni ymdroi ychydig. Nid Sabbathau i i'w 
hanghofio yn fuan oeddynt y Sabbathau hyny. Yr oeddynt 
mewn gwirionedd yn uchel-wyliau arbenig. Ar ol dyfod i'r 
capel, a thaflu golwg dros y gynulleidfa, eisteddai yn 
hamddenol yn y gadair fawr o dan y pwlpud. _ Ar ol plygu ei 
ben, ac anadlu gweddi fechan at Dduw, edrychai yn serch- 
lawn o amgylch unwaith yn rhagor, fel.un a deimlai yn fodd- 


haus yn yr olwg ar y cyflawnder o fywyd, iechyd, a harddwch. 


allifeiriai o'i gylch. Yn ngolwg llawer, ni byddai y gadair hono 
yn llawn oni byddai ef, prif batriarch y fro, yn eistedd ynddi. 
Dydd goruchel yn ei olwg oedd “* y Sabbath cymundeb ” yn 


wastad. Ar hyd ei oes, arferai gymhell y bobl i ddyfod allan 

y dydd hwnw, a pheidio caniatau i afiechyd cyffredin, tlodi, 
na dim o natur dibwys, eu cadw oddiwrth fwrdd yr Arglwydd. 
Wel, ar yr achlysuron dedwydd yr ydys yn cyfeirio atynt, efe 
fyddai yn llywyddu wrth fwrdd yr ordinhad, gan nad pwy 
fyddai yn pregethu,—un o'i feibion neu rywun arall. Gwnai 
hyny yn hollol yn ei drefn ei hun. Wedi i'r gwrandawyr di- 
broffes fyned allan, codai ar ei draed, ac anerchai y cymunwyr 
mewn ymadroddion detholedig a theimladwy. Ni chymerai 
sylw o neb, nes y cyrhaeddai y gwasanaeth i rywle tua'r 
haner, pryd y cymhellai un o'i feibion, neu rywun fyddai yn 
gweini yn eu lle, i draddodi anerchiad, neu fyned i weddi. A 
hyfryd iawn yn ddiau i'r neb a fyddai wedi bod mewn llafur a 
lludded yn sefyll i fyny uwchben cynulleidfa fawr ar Sabbath 
teg, a fyddai cael eistedd o'r neilldu, a sylwi arno yn dwyn yn 
mlaen wasanaeth bendicaid y cymun. Sylwid, yn y blynydd- 
oedd diweddaf o'i oes, ei fod yn neillduol hoff o ddarllen 
1 Cor. xi. 29—28, ar yr adecau hyn. Dechreuai yn fynych 
| drwy ddweyd, “ Canys myfi a dderbyniais gan yr Arglwydd 
yr hyn hefyd a draddodais i chwi, fod i'r Arglwydd Iesu y nos 
y bradychwyd ef gymeryd bara,” &c. Ar yr ymadroddion 
hyn a'r cyffelyb arferai wneyd nodiadau wrth fyned yn mlaen, 
ac ychwanegai yn gyffredin rai sylwadau cyrhaeddgar hefyd 
ar y diwedd. Feallai fod ei. anerchion hyn, lawer o honynt, 
i'w rhestru yn mhlith cyflawniadau hapusaf ei fywyd. Gwel- 
wyd ef, yn nghyd a'r holl eglwys, laweroedd o weithiau wedi eu 
codi i hwyliau hyfryd a nefolaidd iawn wrth gyd-gofio fel hyn 

am farwolaeth Iesu. Weithiau, gwelid y dagrau yn rhedeg 
| yn ffrydlifoedd, a chlywid swn fel eiddo pobl fuasent yn ymyl 
tori allan i folianu yr Un croeshoeliedig ar Galfaria fryn. Nid 
rhyfedd ei fod ef ei hun mewn dagrau yn aml, wrth gofio 
am angeu Crist, o herwydd yn gynar yn yr wythnos cyn y 
Sabbath cymundeb, arferai fudo ei feddwl o bob man i gym- 

ydogaeth Gethsemane a Chalfaria. Tua dydd Iau, neu dydd 
Gwener, ond odid na cheid ei glywed yn darllen yn adeg y 
ddyledswydd deuluaidd rai o'r penodau diweddaf yn yr Efeng- 
ylau, ac wrth weddio yn gwneyd cyfeiriadau mynych at 
ddioddefaint Crist, a'r gogoniant ar ol hyny. Drwy hyn, 
deuai i'r amlwg gyfeiriad ei feddwl; a thrwy rag-barotoad 
felly, nes cael ei hun i dymer mor nodedic o hyfryd, nid 
rhyfedd fyddai ei weled mewn hwyl mor nefolaidd, ac yn 
llwyddo hefyd i gael eraill i feddiant o'r un teimladau melus 
ag ef ei hun tra wrth fwrdd y cymundeb. Y mae adgofion 
am y Sabbathau dedwydd hyny yn perarogli megis ““ enaint 
gwerthfawr” yn nheimladau llaweroedd o hyd, a sicr Tuy 
na dderfydd yr effeithiau byth. 

Adeg a_hir gofir yn Sir Gaernarfon yw y flwyddyn 1868, 
oblegid yn Hydref y flwyddyn hono y daeth swn ail. i daran- 
follt, fod boneddwr dewr, o gyff hen deulu urddasol, wedi 
llawn fwriadu dod allan er gwneyd ymosodiad o ddifrif ar hen 
gastell eangfawr Ceidwadaeth yn ,y sir. Ar y cyntaf, ym- 
ddangosai peth felly i laweroedd fel ynfydrwydd, gan fod 
Ceidwadaeth wedi cael hir amser i ymgadarnhau yn y tir. 
Nid oedd ond ychydig drwy yr holl wlad yn gwybod mewn 
gwirionedd beth oedd ymdrechfa etholiadol o'r fath ag yr oedd 
yr un hono yn rhwym o fod. _ Deallai y boneddwr yr ydym yn 
gon am dano nerth ei wrthwynebydd, ac ymbarotoai o 
ddifrif i'r frwydr. Deuai i'r amlwg o dir ei neillduaeth, 
megis ar darawiad amrant, yn gyflawn ddyn o ran ei egwydd- 
orion Rhyddfrydig, ac yn arwr nad oedd yn ofni wyneb neb. 
Dechreuodd deithio y wlad o dref i dref, gan dalu ymweliad â 
phob pentref a chwmwd hefyd, a sefyll i fyny mewn ysgoldai 
achapelau (lle y tybid yn addas), gan ddadleu ei egwyddorion, 
a chydag ef yr oedd ar yr esgynloriau flaenion talentau y wlad 
a'r genedl. Diau na chlybuwyd erioed yn mhentrefydd, a 

| chymoedd, a threfi Arfon, Lleyn, ac Eifionydd, y fath ffryd- 


lifoedd o hyawdledd a doniau ymresymiadol, ac a wrandawyd 
yn yr wythnosau bythgofiadwy hyny. Llawenhai ein tad 
o herwydd dewrder y boneddwr o Fadryn, ac ewyllysiai yn 
dda iddo o ddyfnder calon. Derbyniodd lythyr prydlawn yn 
gofyn am ei bleidlais a'i ddylanwad o du yr ymgeisydd 
Rhyddfrydig. Rhoddodd ateb cadarnhaol ar unwaith, a 
theimlai yn ddedwydd am y gallai roddi ei bleidlais yn awr 
heb y perygl lleiaf o gael ei sarhau na'i ddrygu gan unrhyw 
yswain na goruchwyliwr 'Toriaidd drwy y byd. Llawer o'r 
rhai hyn a dybiant yn amser etholiad nad yw tir-ddeiliad 
cyffredin—tenant-at-will—i fod yn ddim amgen na chaeth- 
ddyn, neu bryfyn y dom, i gael ei sathru dan eu traed hwynt. 
Llawer yw yrhai sydd yn eu hofni, drwy eu bod yn nghyrhaedd 
eu crafangau. Ond am Mr. G., os bu yn ofni rhai o honynt 
rywbryd, yr oedd peth felly wedi myned heibio er's blynyddau. 
Yr oedd ef yn berffaith rydd ac annibynol i weithredu yn ol 
cyfarwyddid ei farn a'i gydwybod ei hun yn awr. 

Yn ei gwrs ymdeithiol, galwodd yr ymgeisydd Rhyddfrydig 
heibio i Bethel. “Trefnwyd iddo gynal cyfarfod cyhoeddus yn 
ylle. Noson i'w chofio ydoedd hono. Rhoddwyd iddo, gan 
dyrfa o faintioli anferth, dderbyniad anghymharol groesawgar. 
Yn ei gynorthwyo ar yr esgynlawr yr oedd y ““ Gohebydd ;” 
Mr. Simon Jones, Bala; y Parch. Rees Jones, Felinheli; y 
Parch. Evan Williams, Caernarfon ; Mr. W. Jones, Clwtybont, 
&c., &c. Bu effeithiau hyfryd i'r cyfarfod mawr, brwdfrydig 
hwnw. Penderfynodd llu mawr o bleidleiswyr ymuno dan y 
faner RByddfrydig. Yr oedd Mr. G. hefyd yn bresenol yn y 
cyfarfod y noson hono. Ysgydwodd law â'r ymgeisydd 
giriol-bryd dan wenu, a dymuno ei lwyddiant; ac yna, gan na 
theimlai yn gryf iawn ar y pryd, ar ol dweyd fod ei vote yn 
ddiogel, efe a ymadawodd cyn diwedd y cyfarfod. Pan 

ddaeth y diwrnod i bleidleisio, yr oedd ar ei draed oriau cyn 
ei bod yn ddydd. Wedi bwyta ei foreubryd, a chadw y 
ddyledswydd deuluaidd (canys ni chaffai etholiad na dim arall 
beri i hono fyned yn anghof), efe a gychwynodd tua Chaer- 
narfon, yn cael ei ddilyn gan oddeutu deg-ar-hugain o'i gy- 
mydogion, y rhai oeddynt Ryddfrydwyr dewr fel yntau. 
Cerddent drwy y dref yn fintai drefnus, bob yn dri. Ar un 
llaw iddo, yr oedd Mr. John Roberts, Tyddyn y Berth, ac ar 
y llaw arall yr oedd Mr. Owen Williams, Blaenyparc. _ Yr 
oedd yn olygfa i synu ati. Rhedai y bobl o bob cyfeiriad i 
ysgwyd llaw âc ef, ac yn eu plith ei gyfaill hoff Mr. Davies, 
Catherine-street, Liverpool. _ Wyth o'r gloch oedd yr amser i 
ddechreu ar waith y dydd. _ Ond yr oedd ef yn y polling-booth 
yn brydlawn. Safai yno yn hamddenol i ddisgwyl gwel'd y 
dechreu. Pan ddaeth yr adeg, gofynwyd iddo gan y Returning 
Officer ìi bwy yr oedd yn rhoddi ei vote, ac efe a'i hatebai mewn 
llais hyglyw, “I Jones-Parry o Fadryn,” gan roddi ergyd 
nerthol â chefn ei law ar yr ysgrifen-fwrdd oedd yn ei ymyl, 
nes oedd hwnw yn clecian. Dychwelodd adref yn lled fuan 
ar ol pleidleisio, a theimlai yn lled sicr yn ei feddwl y byddai 
y fuddugoliaeth y dydd hwnw yn eiddo y Rhyddfrydwyr. Ac 
megis y credodd, felly y bu. Yr oedd ganddynt fwyafrif an- 
rhydeddus, a hyny yn wyneb anfanteision fyrdd. Yn ethol- 
iad 1868, yr oedd gwŷr Arfon yn sefyll fel dynion dros eu 
hegwyddorion, ac yn ymladd fei llewod dros yr hyn a ystyrid 
ganddynt yn iawnderau gwladol. 

Yn ystod y blynyddoedd a adolygir genym yn bresenol, 
. mawr oedd y difrod a wnaed gan angeu yn mysg ei geraint a'i 
gyfeillion. Nis gallai lai na theimlo o'i ddeutu fod y byd 
wedi myned yn dra beddrodaidd yr olwg arno. Cyn diwedd 
Ebrill, 1869, derbyniai lythyr oddiwrth ei nai, Mr. Frederick 
E. Griffiths, Llanelli, a ddygai un cwmwl du arall dros ei 

deimladau.  Cynwysai y newydd am farwolaeth ei chwaer a'i 
phriod, y rhai oeddynt yn byw yn Llanymddyfri. Buont 
feirw yr un dydd, a chladdwyd hwynt hefyd yr un dydd! 
'Ni ddigwyddasai yn gyffelyb yn y lle o'r blaen dros o leiaf 
ddeugain mlynedd. Perchid hwy yn fawr gan gylch helaeth o 
gyfeillion.  Oeddynt “ gariadus ac anwyl yn eu bywyd, ac yn 
eu marwolaeth ni wahanwyd hwynt.” 

'Gan y deuai y newydd hwn heb fod yn hir iawn ar ol y 
newydd am farwolaeth ei frawd a'i hawddgaraf briod, nis 
gallai eì dristwch lai na bod yn drwm. Ond ymsiriolodd 
drachefn ; a buasai ei hapusrwydd tymhorol yn lled gyflawn 
dros rai blynyddau yn mhellach oni bae y cystudd a fygythiai 
fyned a bywyd ein chwaer Margaret ymaith. Yr oedd yn 
wanaidd ei hiechyd er's hir amser, _ Tua diwedd 1869, er yn 
nychiyd yr olwg arni, meddylid weithiau y deuai yn well. 
Ond yn nechreu 1870, gwelid ei bod yn suddo yn gyflym, dan 
effeithiau 7hewmnatic fever, fel y bu farw yn dra disymwth. 

Am dani hi, gellir dweyd yn ddibetrus ei bod yn un o'r 
merched hawddgaraf a fu yn llechu yn mynwes teulu erioed. 
Yr oedd yn fedrus nodedig i arolygu gwaith y tŷ, a threfnu 
pob trafodion teuluaidd. Yr oedd mor brydlawn a destlus yn 
ei chyflawniadau hyn, fel nad allasai fod yn well. O ran 
ysbryd a thymer, yr oedd yn dawel, siriol, a charedig odiaeth. 
Ychydig iawn a siaradai fel rheol; ond pam yr ystyriai fod 
amgylchiadau yn galw, hi lefarai, a byddai ei hymadroddion 
bob amser yn cael eu traethu mewn lledneisrwydd, a'u trefnu 
mewn doethineb. Cafodd addysg dda pan yn ieuane. Bu 
mewn ysgolion yn Mangor ac yn Liverpool. Soniai yn awr 
ac eilwaith gyda phleser am weinidogaeth hynod Dr, Arthur 
Jones. Yn ei dŷ ef y lletyai tra yn Mangor. Yr oedd 
ganddi adgofion peraidd am ei garedigrwydd ef a'i hynaws 
briod, a theimlai hyd byth y parch mwyaf diffuant tuag atynt. 

Daeth i'w rhan fyned i Liverpool er ymberffeithio mewn 
addysg, yn ystod y tymor y bu yr enwog Mr. Williams, o'r 
Wern, yn gweinidogaethu yno. Wrth weled o'i deutu y fath 
arwyddion o falchder, bydolrwydd, a llygredigaeth, dywedai y 
byddai ambell foment yn mron a chredu nad oedd neb duwiol 
yn Liverpool ond Mr. Williams, ac un Hugh Davies. Ond 
daeth i feddwl yn amgenach ar ol dyfod i ddeall pethau yn 
well. Ni bu erioed yn gref, fel ei chwaer ; ac yn y blynydd- 
oedd diweddaf o'i heinioes, torasai ei hiechyd gwanaidd i 
lawr yn hollol. Trwy gydgyfarfyddiad o amryw anhwylderau, 
aeth drwy gwrs anchyffredin o ddioddefiadau, a hyny yn y 
modd mwyaf tawel a dirwgnach. Bu dan ofal amryw 
feddygon medrus ; ond yr un a wnaeth fwyaf o les iddi o bawb 
oedd y Parch. J. Roberts, Llanerchymedd. Eithr er pob 
gofal a medr, suddo a wnaeth yn yr angeu, ar y 6ed o Ionawr, 
1870, yn 47 oed. Yn ei mynydau olaf, dywedai fod arni 
hiraeth am y nef. Soniai am William Evans, Tyddyn Mawr, 
ac eraill o ffyddloniaid Bethel oeddynt wedi blaenu, a sibrydai 
eiriau y bu eu cofio yn fwynhad i filoedd yn y glyn. An- 
hawdd yw i ni ddirnad gyda pha rhyw ing meddyliol yr 
ysgrifenai ei thad y byr-grybwyllion canlynol am dani yn ei 
Ddydd-lyfr rywbryd wedi dydd ei chladdedigaeth :— 

““ Ganwyd Margaret Griffith Mai G6, 1822. Bu farw Ionawr, G6, 1870, 
am ugain mynyd cyn pedwar yn y prydnawn. Yr oedd yn proffesu o 
fore ei hoes... Bu yn wael ei hiechyd am flynyddau. Croesodd y 
glyn gan bwyso ar Iesu anwyl, Ceidwad ei henaid : a chanai ychydig 
cyn marw,— 

“Yn y dyffryn tywyll, garw, 
' Ffydd i'r lan a'u daliodd hwy : 


Mae'r addewid lawn i minau, 
Pa'm yr ofna f'enaid mwy. 


“ Ei hoedran yn marw, 47 mlwydd ac 8 mis. Dydd Mercher, y 12fed 
o Ionawr, claddwyd ei rhan farwol yn medd ei chwaer, yn mynwent 

Bethel. Yn y tŷ cyn cychwyn, darllenodd a gweddiodd Mr. Evans, 
Salem, Caernarfon; yn y capel, dechreuodd Griffiths, Amana, a_ 
phregethodd Mr. Ambrose, Porthmadog, yn effeithiol iawn. Dyben-*' 
odd Mr. Thomas, Bozrah, drwy weddio. Ar lan y bedd, gweinydd- 
odd Mr. Roberts, Pendref, Caernarfon, yn dra effeithiol. Yna ymad- 
awodd pawb hyd foreu yr adgyfodiad.” 

Ni ychwanegodd ddim yn nghylch ei nhodwedd, am y 
rheswm, o bosibl, fod ei galon yn rhy lawn. Nid oedd neb a 
wyddai am ei rhinweddau yn well, neu a'u hedmygai yn fwy. 
Er nad arferai ddangos serch partïol at yr un o'i blant, eto yr 
oedd yn glir fod ei hoffder tuac at ei ferch hynaf yn fawr 
iawn. Pan y delai adref o daith, gofynai yn union am dani. 
Ymddangosai mor ddedwydd pan yn eistedd wrth y tân, os 
byddai hi yn rhywle yn y golwg. Ym ei chystudd ao 
dangosai tuag ati arwyddion o serch oedd yn ddiderfyn ; 


wedi ei myned ymaith, nis gallai son am dani ond gyda llygaid 
yn ffrydio o ddagrau. 


Nis gallwn adael ein chwaer heb ban ychydig eto ar ei 
hanes, a neillduolion ei chymeriad. Yn mlynyddoedd ei 
hiechyd a'i hoywder mwyaf, yr oedd yn lluniaidd a gwridog 
ei gwedd. Edrychai yn foddhaus, a chwareuai tiriondeb yn 
ei golygon. Yr oedd yn serchlawn o dymer o'i mhebyd. 
Mae'n bosibl na wyddai am amser pryd nad oedd ei henaid 

yn caru y Gwaredwr. BErioed ni lychwinwyd ei hymar- 
| weddiad gan unrhyw ffoledd na drygfoes. Ni welwyd cyf- 
newidiad yn ei hysbryd a'i hagwedd, oddieithr o dda i well. 
Nid oedd yn ymbleseru mewn arddangosiadau gweigion, mwy 
nag yr ymhoffai mewn cwmni ynfyd. Pobl ddiabsen, dawel, 
a phur oeddynt ei chyfeillion a'i chyfeillesau hi. Medrai 
gondemnio ymddygiadau annheilwng, ond gwyddai yn mha 
le, ac wrth bwy. Tra.yn ddiniwed fel y golomen, yr oedd 
hefyd yn gall fel y sarph. Er na chafodd odid ddiwrnod 
diboen am rai blynyddau cyn ei marw, eto yr oedd yn weith- 

gar a siriol o hyd. Canmolid ei haelfrydedd mewn llawer 
cylch. Adwaenid ei chymwynasgarwch gan luoedd. Hi 
agorai ei llaw i'r tlawd, a mawr oedd ei chydymdeimlad at 
weddwon ac amddifaid. I weinidogion, a myfyrwyr, a phawb 
a alwent heibio, ceid hi yn foesgar, ac anwahanol garedig. 
Fel ffynon a dardd yn mhlith meillion a briallu, felly ei 
chymwynasgarwch hithau, yn nghanol teimladau hyfryd. 
Ymddangosai fel wrth ei bodd tra yn dedwyddoli eraill. Ei 
haddfwynder hefyd oedd hynod. Anaml y gwelid fod ei 
thymher wedi cyffroi. Ei thynerwch llednais a daflai orchudd 
hardd dros ei chymeriad prydferth, gan ei wneyd yn bryd- 
ferthach.fyth. Os oedd yn ddiwyd, yr oedd hefyd yn sylwgar. 
Tra yn ofalus gydag arlwyadau fel Martha, hi wrandawai 
mewn distawrwydd hefyd gyda Mair. Boddheid hi yn fawr 
gan sylwadau doeth a theilwng. Yr oedd pregethau da yn 
werthfawr iawn yn ei golwg. Tra yn teimlo yn ddwys, 
ychydig o'i phrofiad a fynegai i ddieithriaid. Ei gwylder 
ydoedd fawr, a'i harafwch yn hysbys i bawb. Ni throai i dŷ 
cymydog heb fod ganddi neges. Gartref yr oedd yn ei 
helfen. Yno, hi wasgarai o'i deutu y goleuni tyner, pur 
hwnw, na wyddis ei werth nes ei ddiffoddi. Aeth drwy y byd 
mor ddidrwst yn mron a'r enfys a welsom yn croesi y dyffryn 
y dydd o'r blaen, ac yn hardd felly hefyd. Ei diwedd, fel y 
gwelsom, oedd dangnefeddus iawn. Effeithiasai gweinidog- 
aeth poen i raddau mawr er diddyfnu ei serch-oddiar bethau y 
byd hwn. Pan ddaeth awr yr ymddatodiad, yr oedd hi yn 
barod. Nid oedd mwyach yn ofni y glyn. Yn ol y dydd y 
deuai y north. _ Yr oedd llif a thonau yr afon ddu fel pe allan 
o'i golwg. Hi welai yn unig yr Archoffeiriad mawr, yn 
nghyda phinaclau y ddinas dêg, yr hon y mae ei sail ar y 
bryniau tragwyddol. i 

Er fod marw yn elw iddi hi, loes ddirfawr oedd ei symud- 

iad i deimladau ei rhieni. Hi oedd hyfrydwch eu calon, 
goleuni eu llygaid, ac addurn arbenig eu cartref. Tra yn cyd- 
alaru, yr oedd hiraeth ei thad yn drwm, ïe, yn drwm iawn 
hefyd ar ol ei anwylaf Margaret. Nid oedd y llygaid hyny a 
ymloywent ar ei ddyfodiad i mewn ddim yno i'w loni â'u 
pelydron tyner mwyach. A mud oedd y llais a wnelai ym- 
ofynion serchlawn bob dydd yn nghylch ei iechyd, ei gwynion, 
neu ei lafur. _ Ac yr oedd y dwylaw a wasanaethent beunydd 
i'w gyfreidiau, a'r cydymdeimlad anwyl, perffaith, oedd fel 
balm i'w ysbryd yn wastadol,—yr oedd y cyfan wedi myned. 
Er hyn, yr oedd yn dawel, a chwbl ymostyngar i ewyllys y 
nefoedd. Yn y dymhestl arw, caffai nawdd diogel; canys 
angorai yn nghysgod Oraig yr oesoedd. Ei galon oedd 
ddisigl. Ymddiriedai yn y Doethineb mawr hwnw nad yw 
byth yn methu. Oawsai bresenoldeb a gwasanaeth ei eneth 
hawddgar yn hir. Yn awr, wedi dyfod o'i hamser terfynedig 
hi i fyny, nid oedd berygl y deuai i fod yn faich ar neb. 
Rhag pob tymhestloedd dyfodol, yr oedd hi yn ddiogel. 
Dechreuasai ei llawenydd diddarfod fry. Ystyriai fod ei 
chwaer fel hithau gyda'r Iesu,—y ddwy mewn goooniant! 
Fel hyn iddo ef, yr oedd y gorphenol yn ddisglaer can dru- 
garedd, a'r dyfodol yn oludog mewn pob daioni; a'r cyfan yn 
mynegi am werth addewidion a chyfamod ei Dduw, Hyfryd 
yn ddiau i'w enaid, fel “ diferiad diliau mel,” oedd geiriau fel 
y rhai hyn yn bresenol: “ Ac fo sych Duw ymaith bob deigr 
oddiwrth eu llygaid hwynt: a marwolaeth ni bydd mwyach, 
na thristwch, na llefain, na phoen ni bydd mwyach ; oblegid 
y pethau cyntaf a aeth heibio.” Tra yn cofio am symudiad 
ei rai anwyl, cofiai hefyd fod Crist er's talm wedi cymeryd 
angeu i'w wasanaeth, a'i droi yn gymwynaswr i'r saint,—yn 
gasglydd blodeu i baradwys. Wrth adfyfyrio yn nghylch am- 
gylchiadau cyffelyb y canodd rhyw fardd Seisnig debygid, — 

“Oh ! not in cruelty, not in wrath 
The reaper came that day— 

'T was an angel visited the earth, 
And took the flowers away.” 


Er yn ofni ambell dro fod ei dymor yntau bron ar ben, 
cafodd eto oddeutu tair blynedd o arosiad yn nhir y rhai 
byw, er bod o gysur i'w deulu, a mwynhau y fraint o fyned o 
amgylch i wneuthur daioni. Dichon y gallasai fyw yn hŵy 
pe wedi benderfynu gweithio llai. Eithr ei deimlad oedd fel 
eiddo yr apostol Paul, pan yr ysgrifenai, “' Ond nid wyf fi yn 
gwneuthur cyfrif o ddim, ac nid gwerthfawr genyf fy einioes 
fy hun, os gallaf orphen fy ngyrfa trwy lawenydd, a'r weini- 
dogaeth a dderbyniais gan yr Arglwydd Iesu, i dystiolaethu 
efengyl gras Duw.” 

EI LAFUR YN NGLYN A CHYCHWYNIAD ACHOS- 
| ION NEWYDDION. 


En i ni gyfeirio at hyn yn achlysurol yn y penodau o'r 
blaen, cadwasom y manylion hyd yn awr, fel y caffai y rhai a 
ewyllysient olwg fwy cryno â llawn ar ei lafur yn planu ac yn 
dyfrhau eglwysi ieuainc. Ni chyfyngai ei ymdrechion yn y 
ffordd hon i'w sir ei hun. Gan mor agos oedd ei gartreflei 
Fon, elai drosodd yno yn fynych; ac yn nechreuad ei yrfa 
weinidogaethol, bu o ddirfawr gynorthwy i laweroedd o achos- 
ion gweiniaid o fewn yr ynys. Gwelsom faint y gwasanaetha 
gyflawnodd efe dros yr achos yn Manchester. Bu o help yn 


| y ffordd o gael arian ar gapelau mewn mwy o engreifftiau nag 


y medrwn ddangos yma. Mewn llawer amgylchiad, gwrthodai 
pobl roddi arian ar lôg oni cheid ei enw yntau yn mhlith y 
rhai a feichnïent. _ Y mae genym sicrwydd ddarfod i dro felly 
ddigwydd yn fuan wedi sefydliad yr achos yn Bethesda. 
Wedi iddo ymrwymo, fe gaed yr arian. Peth bychan yn ei 
olwg oedd hyny, eto hyfryd iawn i'w deimlad. _ Credai fod yr 
ardal hono i gynyddu, a'r achos i lwyddo, fel y bu hefyd i 
raddau anghyffredin mewn blynyddoedd dyfodol. 

Y mae ger ein bron bapyr a ysgrifenwyd ganddo ar gyfer 
Darlith fechan oedd ef i draddodi ar ddiwedd “ cyfarfod tê” a 
gynhelid prydnawn Sadwrn, Tach. 4, 1865, yn Gerizim, 
Penmaenmawr,—capel Mr. Mark Roberts. Yn y papur hwn, 
ceir enwau yr oll o gapelau yr Annibynwyr yn Sir Gaernarfon 
ar adeg ei ddyfodiad iddi yn 1814... Eu nifer oedd 14... Gan 
mwyaf, bychain a llwydion eu gwedd oeddynt. Yr oedd 
o leiaf ddau o honynt yn debycach i dai annedd nag i gapelau. 

Ar ol hyn, ceir yn y papyr enwau yn agos i 60 o addoldai 
heirdd a godwyd gan yr enwad yn y sir o hyny yn mlaen hyd 
1865. Prin y mae yn angenrheidiol ychwanegu mai testyn y 
ddarlith oedd “* Llwyddiant yr achos yn mhlith yr Annibyn- 
wyr am yr haner canrif blaenorol,” —testyn y gallesid disgwyl 
iddo fod yn ei hwyliau goreu wrth draethu arno. 

Hyfryd yw cofio nad efe oedd yr unig un a fu yn enwog 
mewn ymdrech i blanu a dyfrhau achosion Annibynol yn y 
sir. Yr oedd Griffiths o Gaernarfon, a Hughes o Saron, 
eisoes wedi rhoddi iddo esiampl dda gyda golwg ar hyn. Yn 
ddiweddarach, cyflawnwyd yr un fath wasanaeth, a hyny i 
raddau helaeth, gan y brodyr Griffiths, Talysarn ; Samuel, 
Bethesda: Edwards, Ebenezer; ac Ambrose, Porthmadog. 
Pe digwyddasai eraill fod mor llawn o'r un ysbryd, buasai 
nifer y capeli Annibynol yn amlach yn y sir heddyw nag 
ydynt. Erbyn yn awr, y mae y tir oll wedi ei ragfeddianu, 
fel nad all y brodyr mwyaf eu sêl a'u dawn wneuthur nemawr 
orchestion yn rhagor yn y cyfeiriad yma. 

Ar ol llwyddo drwy nawdd y nef i wneyd ei sefyllfa yn 
gadarn yn Bethel, un o'r manau cyntaf y denwyd ei sylw ato, 
fel lle y gallasai wneyd daioni drwy sefydlu achos newydd 
ynddo, oedd y fan a adwaenir yn awr fynychaf wrth yr enw 


EBENEZER. 


Ei safle, fel y nodwyd eisoes, sydd yn nghwr uchaf y plwyf 
eang a phoblog y saif Bethel ynddo. Yn Hanes yr Eglwysi 
Ammnibynol gan Rees a Thomas, ceir crybwyllion helaeth am 
gychwyniad yr achos yn y lle hwn. Ond ni raid dyfynu o'r 
unrhyw yn bresenol, gan i ni dderbyn llythyrau yn manylu ar 
y cyfan oddiwrth y Parchn. O. Jones, gweinidog presenol 
Ebenezer, aT. Johns, Llanelli. Br y crybwyllir yr un 
ffeithiau i fesur gan y naill a'r llall, eto gwahaniaethant 

gymaint mewn ystyron eraill fel y gwnaem gam â'u llythyrau 
gwerthfawr pe y cynygiem dalfyru neu newid dim arnynt. 
Wele i ddechreu lythyr y Parch. T. Johns, yr hwn a ddaeth 
gyntaf i law :— 


“ MAEN YN NGHOFADAIL YR HYBARCH. D. GRIFFITH, BETHEL, 
SEF HANES DECHREUAD YR ACHOS YN EBENEZER. 


Pan darawsom ar y patriarch o Bethel gyntaf, yn 1864, gwnaeth ei 
ddyn oddiallan i ni ar unwaith deimlo ein bod yn mhresenoldeb 
tywysog. Nid ychydig oedd ein syndod i weled hynafgwr o dan 
faich deuddeng mlwydd a thriugain, yn baladr mor unionsyth, a'i 
gerddediad mor esgerddig. Yr oedd gerllaw chwe' troedfedd o daldra; 
yn esgyrnog, gewynog, a llydain ei ddwyfron ; gwallt du, llaes, yn 
dechreu britho ar ei goryn ; y llygaid yn pyllu i raddau, a'r rhai oedd 
yn malu yn ychydig, nes rhoddi ffurf grynach i'r wyneb nag oedd 
iddo yn naturiol. Gwisgai het uchel, a chantel mawr iddi; hugan o 
frethyn cartref da, o liw tywyll; clos pen glin o'r un defnydd, a 
chariai ffon wasanaethgar yn ei law. Yr oedd yn gymeriad hollol 
Gymreig. Hanai o deulu Cymreig urddasol, gwisgai ddillad Cymreig 
glân, addolai yn yr arddull Gymreig gynes, a phregethai yn llawn tân 
Cymreig. Wedi ein cyfarch braidd yn fwy difrifol na siriol, dywed- 
odd, gan ddal a gwasgu ein llaw, “ Yr wyf yn deall eich bod yn dod 
o'r Deheudir, ac o Sir Gaerfyrddin,” a chyda phwyslais ychwanegai, 
“< Y sir y ces ine magu ynddi.” Ond 'doedd dim angen iddo ddweyd 
o ba ran o'r-wlad y daethai, canys yr oedd ei leferydd yn ei gyhuddo. 

'Torasid ef allan gan Ragluniaeth yn mhob peth yn gymwys i wneyd 
gwaith efengylwr yn mynyddoedd Eryri driugain mlynedd yn ol, cyn 
llunio ffyrdd ac arloesi y mynydd-dir, pryd yr oedd gwylltineb anian 
yn arwyddlun tarawiadol o sefyllfa anniwylliedig y trigolion. Yr 
oedd yn ddigon galluog a llawn o ysbryd y gwaith, fel y teithiai y 
creiciau geirwon a'r corsydd lleidiog y nos fel y dydd. Nis gallai 
niwloedd, tymhestloedd, nac oerni ei luddias at ei gyhoeddiad. 
Dychwelai gartref yn aml ddyfnder nos; os yn wâg ei logell, eto â 
llon'd ei fynwes o lawenydd crefyddol, yn enwedig pan chwythai yr 
awel o bwynt y Groes, gyda'r son am y Gwir oleuni, yn llewyrch 
gwanaidd canwyll frwynen, wrth ddyrnaid o bobl yn un o gilfachau 
mynyddoedd yr Wyddfa. 

Mae diysgogrwydd amcan, a sêl danbaid, yn hanfodol i efengylwr 
llwyddianus, megis y gwelir yn hanes yr eglwys o ddyddiau yr 
apostolion. Ni bu y p?oneers Cymreig, o John Penry, Cefnbrith, i 
lawr, yn ol i neb yn y grasau hyny. Pan daflwyd James Owen, 
Croesoswallt, (yr hwn hefyd a anwyd ac a fagwyd yn ymyl tref Caer- 
fyrddin,)i garchar Caerwys am bregethu i'r bobl oddiallan, dechreu- 
odd bregethu i'r carcharorion o'r tu mewn, yn gymaint a'i fod wedi 
ymwerthu i Grist. Daeth David Griffith i'r byd yn rhy hwyr i gael 
ei erlid i garchar, er ei fod wedi ei wneyd o stwff yn ddiau a ddaliai 
dywydd garw felly. Gwelodd ystrywiau Satanaidd yn codi ar ei ffordd 
o dro i dro, ond llwyddai i fyned drwyddynt neu drostynt bob amser, gan 
ei fod wedi ymddiofrydu i ledaenu terfynau yr achos. Pan agorai 
Rhagluniaeth ddrws iddo mewn cymydogaeth newydd, i ymweled â 
chlaf, cadw wylnos, neu fedyddio plentyn, daliai fantais ar hyny i 
bregethu ychydig ; ac wedi cael ei draed i lawr unwaith, glynai yn y 
gymydogaeth fel gwichiad wrth y graig, nes sefydlu achos yno. 


Yr oedd “ Griffiths Bethel ” yn enw teuluaidd yn y cylch y treul- 
iasom flynyddoedd cyntaf ein gweinidogaeth, a chrybwyllid ef gyda'r 
fath anwyldeb a pharch ag a barai i ddieithrddyn gymeryd mai efe 
oedd Elias yr oes. Tarddai hyny oddiar yr ysbryd mawrfrydig a 
ddangosai yn ei lafur gyda sefydlu achosion yn y gwahanol ardaloedd 
cylchynol; noddi eglwysi bychain, tlodion, nid yn unig yn ddidâl, 
eithr drwy gryn draul a thrafferth yn fynych. Taflasai argyhoeddiad 
dwfn i feddwl y cyhoedd—nid drwy areithiau ychwaith, ond drwy 
weithredoedd—ei fod yn trwyadl gredu mai Duw ai piai ef a'i fedd- 
ianau, ac mai moddion gras o werth anmhrisiadwy oedd cyfleusderau 
i wneuthur daioni. Clywsom yr hen bobl yn adrodd gyda hwyl lawer 
gwaith am y modd gwronaidd y safodd rhwng morthwyl yr arwerthwr 
a rhai capeli,—ei waith yn myned yn gyfrifol am ddyledion cryn 
ddwsin o honynt, ac yn talu llogau ambell addoldy, lle byddai yr . 
achos fel llin yn mygu, o'i logell ei hun. Pan adeiladodd Ebenezer, 
aeth yn gyfrifol am y ddyled. Bu dyled Pentir yn faich arno yn hir. 
“Profedigaeth lem i'r ychydig aelodau tlodion yn y Waenfawr fu 
gwaith y gwr a roisai fenthyg wyth ugain punt i adeiladu y capel, yn 
galw am danynt. Pan wedi tywyllu arnynt o bob cyfeiriad, cododd 
ymwared oddiwrth eu hen gyfaill yn mhob cyfyngder—Mr. Griffith, 
' Bethel. Yr amser hwnw cymerodd weithredoedd tir oedd ganddo, a 
gwystlodd hwy yn y banc am y swm angenrheidiol i gyfarfod y 

gofynwr.” Ni chaniata gofod i ni hysbyddu yr engreifftiau o'r natur 
hyn sydd wrth law. 


Mr. W. Hughes, Brynbeddau, oedd yr Annibynwr cyntaf fu yn 
efengylu yn y gymydogaeth a adnabyddir bellach er's dros haner 
can” mlynedd wrth yr enw Ebenezer; ond i Mr. Griffith y perthyn yr 
anrhydedd o sefydlu yr achos. Os oedd y gwr o Frynbeddau, o 
fendigedig goffadwriaeth, yn rhy hen a llesg, darparodd yr Arglwydd 
wr ieuanc bywiog, awyddus i waith, gerllaw, yn Bethel, ac yn ddigon 
calonog a selog i ymgymeryd â'r anturiaeth bwysig. Yr oedd yn 
gofyn cawr i ymosod ar gastell annuwioldeb yn rhan uchaf plwyf 
Llanddeiniolen yr amser hwnw, o herwydd sefyllfa foesol ac ysbrydol 
. y plwyfolion, “yy rhai oedd yn eistedd mewn tywyllwch a chysgod 
angeu.” 'Treulid dydd yr Arglwydd naill ai i orphwyso, chwareu 
cocyn, saethu, curo bandi, neu goetio. Anaml y ceid neb yn medru 
darllen ac ysgrifenu. 'Roedd corff y boblogaeth wedi ymroddi i 
oferedd, yn credu mewn swyngyfaredd, ymddangosiad drychiolaethau, 
ac yn ymofyn â dynion hysbys. _ Yn y cae gerllaw y fan y saif capel 
Ebenezer arno, yr oedd y pryd hwnw ffynon a elwid Ffynon Chwerthin, 
yn yr hon yr oedd llawer o gyrc a phinau. Dyna offerynau tair 
gwrach y gymydogaeth i gosbi troseddwyr, a thynu eiddo oddiar eu 
cymydogion ofergoelus. Rhoddai rhieni y gorchymynion caethaf i'w 
plant i gadw yn mhell oddiwrth Ffynon Chwerthin.  Cymerid y fath 
ofal i argraffu ofn y gwrachod ar eu meddyliau fel na cheid digon o 
feiddgarwch yn y glaslanc mwyaf direidus i osod bys yn y pwll 
gwaharddedig. Dywedir i aml un dewr ddynesu at y ffynon gyda'r 
bwriad i anfarwoli ei hun, drwy gymeryd allan o honi gelfi dewin- 
iaeth. Drwy fod y ffynon yn nghanol siglen, yr oedd yn anmhosibl 
myned ati heb gynyrchu dwfrgylch (bwbbles) ar ei gwyneb, neu beri 
iddi “ chwerthin,” yn ol chwedl yr ardalwyr, yr hyn beth a briodolid, 
heb radd o amheuaeth, i'r gwrachod a'r hen fechgyn duon oedd yn 
rhwym iddynt. Mor fuan ag y gwelid y dwfr yn bwrlymu, gwelwai 
y wyneb, a churai y gliniau yn nghyd o dan ddylanwad ofn; ac O! 
mor falch a diolchgar y byddai y pechaduriaid hyn i gael eu hunain 
yn mhell oddiwrthi drachefn, a deall hyd sicrwydd fod pob aelod yn 
ei le, y synwyrau heb eu drysu, a'u traed yn hytrach na'u penau ar y 
ddaear. Cymaint oedd rhwysg ofergoeledd, fel y rhoddent goel braidd 
ar bob peth. Tybient fod creaduriaid direswm wedi eu codi i gadeir- 
iau prophwydi, ac yn medru rhagddweyd pethau i ddyfod. Costiodd 

canu yn anamserol ei ben i lawer ceiliog, a llabyddiwyd llawer ci am 
udo yn nghefnaint nos. Credent fod y Llanau yn llawn ysbrydion, 
y croesffyrdd yn llawn bwganod, ac amgylchoedd pob camfa yn cael 
ei gwarchod gan y tylwyth teg. Parai eu hofergoeledd i rai ddychrynu 
braidd i farwolaeth wrth glywed rhygliad y dail o dan draed aderyn, 
neu gamgymeryd eu cysgod yn ngoleuni y lleuad. Fel y gellid 
disgwyl, bu farw ofergoeledd yn swn pregethiad cyson yr GRET a 
chofleidiodd y rhai a arferent ddewiniaeth grefydd. 


Llwyddodd Mr. Griffith i gael lle i bregethu mewn tŷ bychan o'r 
enw Glanrhydfadog. Rhwng bod ei olwg yn enillgar, ei lais yn 
beraidd, ei barabl yn llithrig, ei ysbryd yn danllyd, ac uwchlaw y 
cwbl, y nefoedd yn gwenu arno, daeth yn boblogaidd yn y lle. Ar 
awr yr oedfa, ceid “ Caecicio” a Chlwtybont—llanerchau y digrif- 
gampau—yn wâg, tra y gorlenwid Glanrhydfadog gan y chwareuwyr, 
i wrando cenadwri yr efengyl. Gwraig weddw o'r, enw Sian Edward 
oedd yn dal Glanrhyd. Nid oedd hi yn grefyddol, nac yn chwenych 
cael ei chyfrif yn un o'r saint. Yr oedd seiat yn beth mor ddieithr 
fel na wyddai Sian, mwy na llawer, beth yn y byd ydoedd; ond yr 
oedd yn ei hofni. Rhwng ofn y seiat ac anfoddlonrwydd i adael ei 
thŷ i bobl ddieithr, byddai mewn penbleth enbyd pan gyhoeddid cyf- 
eillach ar ddiwedd yr oedfa. Un tro, yn fuan wedi dechreu pregethu 
yno, bu mor ffodus a chofio am y simdde fawr; gafaelodd mewn 
ystol drithroed, a neidiodd i ben y pentan i ymguddio yn nghysgod y 
fantell. 'Teimlai yr hen wreigan syml yn falch ei bod yn y tŷ, yn 
ddigon agos i glywed a gweled pob peth, ac eto o gyrhaedd y seiat. 
Parai ei hymddygiad ddigrifwch mawr i'r pregethwr; ond yr oedd ei 
ddigrifwch yn llawer mwy bn y neidiodd Sian yn ei,chlocsiau i lawr 
oddiar ben y pentan, i ymuno â'r eglwys, gan ddywedyd wrth ddisgyn, 
“Os peth fel hyn yw seiat, mi ddo'ina'iddi hi,—dynia'r lle brafia 
welis i rioed.” Ar ol cychwyn drwy bregethu, cynal cyfeillachau ac 
Ysgol Sabbothol yn Glanrhyd, llwyddodd Mr. Griffith i gael lle i 
adeiladu capel, a thir claddu, gan Mr. W. Griffith, Caeau Uchaf, yr 
hwn oedd yn wr cyfrifol a dylanwadol, ac o hyny allan yr oedd yn 
gefnogydd calonog, ac yn mhen amser bwriodd ei goelbren gyda'r 
achos newydd. Adeiladwyd capel bychan, yr hwn a agorwyd Mehefin 
laf, 1823, a galwyd ef Ebenezer. Rhagfyr 21ain, yr un flwyddyn, y 
cadwyd y cymundeb cyntaf ynddo. Yn raddol, gyda dadblygiad 
Chwarel Dinorwig a Llanberis, lluosogodd yr anneddau yn ei ymyl 

yn bentref, yr hwn a alwyd ar enw y capel, yn Ebenezer. Ym- 


ddengys oddiwrth gyfaddefiad Mr. Griffith, mai defnyddiau lled 


gyffredin oedd ganddo yn dechreu yr achos. Yr oedd amryw o honynt 
wedi eu bwrw allan oddiwrth y Methodistiaid Calfinaidd yn yr 
Ysgoldy, (lle yr oedd achos bychan wedi ei gychwyn ryw ddwsin 0 
flynyddoedd cyn hyny). Ymddengys iddo gael llawer o helbul gyda 
hwy ; yr oedd ancen trin y wialen ddisgyblaeth yn aml. Nis gallent 
gytuno â'u gilydd, ac yr oeddynt wedi cymeryd y gamp ddiflas o 
redeg a phob anghydfod at y gweinidog i'w setlo. Llawer tro, ar nos 
cyfeillach, y beichiwyd ef â chwynion ar y ffordd ifyny. Cyfarfyddai 
â'r cyntaf yn Mhenisa'rwaen feallai, yr hwn, ar ol tywallt ei achwyn- 
iadau i'w glustiau, a ymadawai. Yn fuan, deuai un arall ato i adrodd 
y gamdriniaeth a dderbyniasai oddiar law brawd neu chwaer. Os 
byddai y stori yn faith, a'r ysbryd yn wenwynllyd, dichon y rhoddai 
yr yspardun i'r anifail, er mwyn cael enyd o heddwch ; ond nid cynt 
nag y byddai wrtho ei hun yn daclus, y rhuthrai y trydydd o gysgod 
y clawdd ato. _ Parent felly i aflonyddu arno yn gyffredin nes cyraedd 
drws yr addoldy, a 'doedd pethau ddim yn darfod y tu allan bob 
amser. Mae traddodiad iddo eu tori allan oll gyda'u gilydd dair 
gwaith. Clywsom adrodd helynt un gyfeillach pan drinid materion o 
natur bersonol anhyfryd ; trôdd y frawdoliaeth i gyhuddo eu gilydd, 
fel nad oedd modd cael trefn ar ddim. Cododd Mr. Griffith ar ei 
draed braidd yn gyffrous, a dywedodd gydag awdurdod, “Mi'ch 
gyraf allan bob enaid byw, ac ail gychwynaf yr achos gyda Pegi 
ac Ifan,”—sef Ifan a Margaret Williams—rhieni Richard Evans, 
Pengolwg, un o'r diaconiaid presenol—y rhai-a fuont am faith flynydd- 
au yn aelodau ffyddlon yno. 


Pobl syml eu harferion, ac ychydig eu gofynion, oedd cychwynwyr 
yr achos, a'u cyfoeswyr yn Ngwaengynfi. Trigianent mewn tai 
bychain, na buasai yn gamp fawr i filgi cryf yn ei feingefn neidio 
drostynt; gwisgent ddillad o ddefnyddiau cartref; ymborthent ar 
fwydydd dyfai yn benaf rhwng y Fenai a'r Elidir; a chloddient 
ddefnydd eu tân a'u goleu o'r fawnog. _ Nid oedd angen iddynt weithio 
yn galed, ac anaml y byddai galw ar neb o honynt i fyned o olwg y 
mwg. Yr oeddynt yn ddynion cryfion ac iachus. Clywais am un o 
honynt a gerddodd gartref o Lerpwl rhwng amser codi a machlud 
haul yn yr haf. Nid oedd tafarn na shop heb fyned gryn ffordd allan 
o'r gymydogaeth, na meddyg na heddgeidwad yn nês na Chaernarfon. 

Yr oedd galw am wasanaeth y meddyg yn anamlach na heddgeidwad, 
ac ni byddai hyny ond peth tra anghyffredin, canys yr oeddynt yn 
ddigon call i geisio setlo eu mân gwerylon, os gellid rywfodd, heb alw 
twrneiod atynt. Nid llawer o lyfrau oedd yn meddiant y mwyaf 
duwiol a darllengar. O cheid almanac a Beibl, boddlonid ar hyny. 
Yr oedd almanac yn fuddiol i hysbysu am y ffeiriau ac amserau y 
lleuad, yr hyn oedd yn wir bwysig iddynt yn eu teithiau nosawl dros 
y siglenydd a'r corsydd. Y Beibl oedd yr unig lyfr yn y teulu, ac 
wrth ymgydnabyddu âc ef, magwyd yn y wlad genhedlaethau yn 
olynol o ddynion nerthol a gwybodus yn yr Ysgrythyrau. 


Cyfodwyd capel cyntaf Ebenezer, meddai yr hen bobl fu yn addoli 
ynddo,i gyfateb sefyllfa cymdeithas. Mesurai 20tr. wrth 27 troed- 
fedd. Dywed Richard Evans, yr hwn y cyfeiriasom ato eisoes, mai 
24tr. wrth 21tr. ydoedd. Modd bynag, ystyrid ef yn dŷ golygus, yn 
ateb yr oes a'r ardal yn dda. Yr oedd wedi ei ddodrefnu yn mhob 
peth yn weddus a threfnus. Ni feddyliwyd am roddi yr un oriel 
ynddo, ac nid oedd eisieu estyll ar y llawr i ddynion yn gwisgo esgid- 
iau coed trwchus. Cai ei oleuo ar y Sabbath â chanwyllau gwêr, 
ond nid oedd y nifer a oleuid yn gofyn am wasanaeth cAandelier. 
Ystyrid ei bod yn wastraff i ddefnyddio canwyllau gwêr yn y cyfar- 
fodydd wythnosol. Y canwyllau brwyn yn unig oedd mewn bri, a 
mawr yr helbul fyddai i gadw tân yn mhen y frwynen tra parhai cyf- 
arfod. Peth cyffredin fyddai i was y ganwyll ei hanghofio yn swn 
gweddi afaelgar a thoddedig, ac iddi fyned yn dywyllwch dudew ar 
canol yr addoliad, a rhaid oedd aros am oleuni i ddyfod oddiallan, 
canys nid oedd goruchwyliaeth y matches wedi dechreu y pryd hwnw, 

Ymddengys fod yn y cyfnod hwnw rai pobl yn perthyn i'r achos 
oeddynt o flaen eu hoes yn mhell. Mynent ddwyn rhai gwelliantau 
i mewn a gondemnid yn gryf gan y farn gyhoedd. Un o'r pethau 
pwysicaf o'r dosbarth hwnw oedd y bassviol. Gan fod rhifedi y côr 
yn ychydig, a'r lleisiau yn anghyfartal, mynai y cantorion fod gwas- 
anaeth offeryn cerdd yn hanfodol i wneuthur canu da; a chan y caed 
yn eu plith rywun yn medru chwareu ar offeryn, dygwyd bassviol i'r 
côr, yr hyn, fel ymae yn hawdd dychymygu, a barodd dramgwydd 
nid bychan i rai o'r saint, ac a fu yn achlysur i lawer tro digrif. Tra 
chwareuid y bassviol, rhedai rhai hen bererinion y tuallan i'r drws, a 
dychwelent i'w lleoedd erbyn y weddi a'r bregeth. Clywsom adrodd 
un o deulu y sêt fawr yn dechreu penill o dan y pwlpud, ac erbyn ei 

orphen yr oedd wedi cyraedd y /obby. Gyrai ei ben gyda chil y drws 
i fewn i ail roddi y ddwy linell olaf allan, ond gyda'i fod yn gorphen, 


' fynai ef yn ol yn chwimwth, i gael dianc o olwg os nad o swn yr 


offeryn. Ar ddiwedd y mawl, troai pob un ei wyncb tua y drws i 
edrych am y gweddïwr, yr hwn a ddeuai yn mlaen yn hamddenol, ac 
anerchai orsedd gras mor ddifrifol a phe na buasai dim allan o le, 
oddigerth i'r basseiol ruthro i'w feddwl, yr hyn a gynhyrfai ryw 
nwyd sanctaidd ynddo, a throai i achwyn arno yn dost wrth ei Dad 
nefol. 


Cawn fod y gweinidog, y diacon, y trysorydd, a'r yserifenydd,—oll 
yn cydgyfarfod yn mherson Mr. Griffith ar y cychwyn. Er ein bod 
yn un o'r rhai mwyaf rhyddfrydig ein syniadau am lywodraeth eg- 
lwysig, nid ydym yn tybied, a chymeryd pob peth i ystyriaeth, ei fod 
yn troseddu dim ar reolau Annibyniaeth wrth wneyd hyny. Dichon 
fod rhai a farnant mai peth dedwydd dros ben yw unbenaeth; ond 
profodd yn wahanol i'r rhai fu dan fath o reidrwydd i'w harfer o dan 
amgylchiadau neillduol, a gwyddom na bu gyda Mr. Griffith yn eithr- 
iad i hyny. _ Yr oedd cyflog neu dâl iddo ei hun allan o'r cwestiwn yn 
llwyr. Efe oedd yn atebol am ddyled y capel, a rhaid oedd iddo 
geisio ei thalu a chyfarfod y llogau heb ddisgwyl nemawr o gymorth 
oddiwrth yr eglwys a'r gynulleidfa tuac at y naill na'r llall. Y brif 
ffynonell arianol oedd yr eisteddleoedd. Pan yn dychwelyd gartref 
un nos yn lled hwyr, oddeutu haner y ffordd, wedi bod yn derbyn y 
tipyn arian eisteddleoedd geid yno, rhuthrodd dyn, oedd wedi bod yn 
cynllwyn am ei ddyfodiad, allan o'i ymguddle i'r heol, ac ymaflodd yn 
mhen ei geffyl, gan ei orchymyn i ddylifro pob dimai oedd yn ei 
feddiant mewn moment. “ Gwnaf siwr,” meddai Mr. Griffith, gan 
lygadu ar yr ysbeiliwr, a'i gyfarch erbyn ei enw, ac ar yr un pryd 
barotoi ei hun i roddi dyrnod iawn iddo; canys nid gwr a ddioddefai 
gamwaith felly heb hunanamddiffyniad dewr oedd ef: ond cyn iddo 
gael amser i weithredu, llwfrhaodd y lleidr penffordd, a chymerodd y 
traed. Ni chlywsom iddo ei gymeryd i lys cyfraith mewn canlyniad. 
Tebygol iddo wisgo y tri chymeriad—ustus, twrne, a heddgeidwad— 
a setlo y mater mewn ffordd bersonol, gan ddefnyddio moddion moesol 
at y troseddwr, a'i draddodi i benydiaeth cydwybod euog dros ei oes. 

Llafuriodd Mr. Griffith yma am ddeng mlynedd, yn wyneb anhaws- 
derau mawrion, ac heb weled ond ychydig lwyddiant mewn cymhar- 
iaeth i'r drafferth a gafodd “ ac oblegid fod maes ei lafur yn rhy cang, 

rhoddodd yr eglwys yma i fyny, gan ddymuno arnynt edrych am 
weinidog iddynt eu hunain, yr hyn a arweiniodd i ddyfodiad Mr. 
Thomas Edwards i'r lle,—un arall o'r gweinidogion goreu a roddodd 
y Deheudir erioed i'r Gogledd. Dyma lle treuliodd y gwr rhagorol 
hwn ei oes, ac yn ei ddyddiau ef “ aeth y fechan yn fil, a'r wael yn 
genedl gref.” 

Anaml y caniata Rhagluniaeth i ddynion fwynhau yr etifeddiaeth 
y llafuriant am dani. Tarawyd Brunel gan ergyd angeuol o'r parlys 
ar fwrdd y Great Fastern, cyn ei gweled yn nofio allan o'r Thames 
i'w mordaith gyntaf. Rhoddodd angeu atalfa ar law .y. cerfiwr 
Cymreig byd enwog Gibson pan ar haner cynllunio,“ Theseus yn lladd 
y lleidr.” Galwyd Moses i noswylio pan yn ngolwg gwlad Canaan, 
a'r Iorddonen eto rhyngddo a hi. “ Mewn ffydd y bu farw y rhai 
hyn oll, heb dderbyn yr addewidion, eithr o bell eu gweled hwynt.” 
Ond caniataodd ei Dad nefol i'r hybarch Griffiths Bethel fyw i gyd- 
lafurio â nifer o frodyr ffyddlawn yn y wlad ddechreuodd arloesi 
mewn unigedd, a gweled dydd y pethau bychain yn myned heibio, a'r 
achosion gweiniaid yn dyfod yn gryfion a blodeuog, a rhai o honynt 
yn bwrw allan ganghenau ffrwythlawn. Mae ein capeli yn y rhan 
hon o Arfon yn bresenol yn fawrion ac addurnol, ac yn cael eu llanw 
gan gynulleidfaoedd boneddaidd a pharchus. Mae y chwarelwyr yn 
awr gyda y mwyaf trwsiadus mewn gwisg, a'r holl ddosbarthiadau 
gweithiol yn preswylio mewn tai da, ac yn hynod am eu harferion 
darllengar a myfyrgar,—yn dduwinyddion galluog, ac yn gerddorion 
campus ; a llenwir eu pwlpudau gan weinidogion talentog. Mae yr 
'ysgoldai yn cang, hardd, a chyfleus yn mhob ardal, a llawer o'r meib- 
ion a fegir rhwng y gwyllt glogwyni yn dyrchafu i enwogrwydd a bri. 
Yn y modd hwn, mae y wlad oedd bymtheng mlynedd a deugain yn 
ol yn anwar, wedi dyfod dan ddylanwad efengyl yn fagwrfa celfyddid 
uchelryw, llenydd;aeth goeth, a chrefydd bur. 

THOMAS JOHNS. 
Llanelli, Hyd. 2il, 1878. 


LLYTHYR Y PARCH. O. JONES. 


DECHREUAD YR ACHOS YN EBENEZER, A LLAFUR MR. GRIFFITH 
YNO AM DDENG MLYNEDD. 


Yn mysg y lluaws manau yn Arfon y cychwynwyd achos i'r An- 
nibynwyr ynddynt drwy offerynoliaeth y patriarch o Bethel, y mae 

Ebenezer yn ddiau erbyn hyn y mwyaf llwyddianus a_ nerthol. 
. Cychwynwyd yma, fel mewn manau eraill, dan lawer iawn o anfan- 
teision. Tebygol nad oedd yma Annibynwr proffesedig drwy yr holl 
wlad; o ran dim a wyddom yn awr, felly yr ydoedd. _ Ond yr oedd 
yma luaws mawr o bobl yn byw. Ac i'r efengylydd gwresog oedd 
newydd ddyfod o'r Deheubarth—rhanbarth lle yr oedd Annibynwyr 
yn y mwyafrif o ddigon—yr oedd cael cymydogaeth aml ei phreswyl- 
wyr, os na fyddai achos gan yr enwad yno yn flaenorol, yn ddigon o 
reswm iddo ef dros dderbyn gwahoddiad i fyned yno i bregethu. 
Daeth y cyfryw wahoddiad iddo o gyffiniau yr ardal hon, oddiwrth 
un John Jones, Tanyberen, yr hwn oedd ar y pryd gartref yn dioddef 
o dan archoll a gawsai yn y chwarel. Pregethodd Mr. Griffith yn ei 
dŷ rai gweithiau. Yr oedd efe yn ddiau a'i lygad yn ei ben am le i 
ddechreu achos. Taflodd ei olwg dros y fro; nid oedd pall ar ym- 
grynhoad yr ardalwyr i wrandaw ei ddawn hyfryd, a mwynhau yr 
efengyl o'i enau. Rhoddid aml i gymhelliad iddo i fyned rhagddo. 
Yn union, dewisodd yntau fan mwy canolog yn yr ardal i bregethu. 
Trwy garedigrwydd hen chwaer o'r enw Sian Edward, Glanrhyd, 
caniatawyd iddo godi trwydded ar ei thŷ i bregethu ynddo, yr hyn a 
wnaeth Mr. Griffith ar ei draul ei hunan. Yr oedd pob arwyddion o 
lwyddiant a allesid ddisgwyl yn amlhau yma. Ac ar ol pregethu, 
cadw Yszol Sul, a chynal cyfeillachau crefyddol dan gronglwyd yr 
hen chwaer am amryw fisoedd, penderfynwyd gwneyd cais at y tir- 
feddianydd parchus, Wm. Griffith, Caeau Uchaf, am dir i adeiladu 
capel arno, yn nghyda llanerch i gladdu y meirw yn nglŷn wrtho. 
Yr ateb uniongyrchol a gafwyd i'r cais cyntaf a wnaed ydoedd, 
“ Wel, cewch.” Aeth y gair am hyn yn fuan ar led trwy yr holl wlad. 
Yr oedd poblogrwydd a llwyddiant Mr. Griffith yn poeni rhai, er nad 
oedd yr un addoldy y pryd hwnw o fewn llai na haner milldir i'r 
llanerch y bwriadai efe godi capel arni. Ymdrechwyd cael gan Wm. 
Griffith dori ei air; bu dwy o'r “chwiorydd” blaenaf yn yr ardal ar 
neges felly yn Caeau Uchaf wedi i'r gair fyned allan ei fod wedi 
addaw lle ì adeiladu capel. Peth rhyfedd hefyd na fuasent wy yn 
llwyddo.  Dyga hanesiaeth yr holl oesau dystiolaeth mor ffafriol am 
effeithiolrwydd eu doniau i ddwyn amcanion felly oddiamgylch. Ond 
wrth adrodd yr hanes yma yn gyhoeddus, ar ddydd angladd y tir- 
feddianwr, yn Ebenezer, gan goffa am y ddwy wraig wrth eu henwau 
yn ngwydd y dorf, dywedai Mr. Griffith, “ Wel, fy nghyfeillion i, 

dyma ni yn rhoddi gwr yn ei fedd heddyw, yr oedd ei air yn gyfraith : 
nid gwr i dori ei air ydoedd William Griffith, Caeau Uchaf.” _ Ac ar 
y dydd cyntaf o Fehefin, yn y flwyddyn 1823, agorwyd capel bychan, 
yn mesur 30 troedfedd wrth 27, a galwyd ei enw—gyda llawer o bri- 
odoldeb efallai— EBENEZER. Bu o dan ofal, ac yn mwynhau gweini- 
dogaeth Mr. Griffith ar ol hyn am naw mlynedd, hyd yn Gorphenaf 
1892, pryd yr ordeiniwyd y diweddar Barch. Thomas Edwards yma 
yn weinidog. Dyna, yn fyr iawn, amlinelliad o hanes dechreuad yr 
achos yn Ebenezer trwy ei offerynoliaeth ef. Ac er nad oes erbyn 
heddyw namyn un yma a thraw yn aros yn ein mysg o gychwynwyr 
yr achos gyda Mr. Griffith, eto ceir llawer o adroddiadau ac adgofion 
hyfryd am dano, rhy faith i'w traethu yma. Y mae y cyfryw adgof- 
ion a geir am dano yma yn dwyn y llinellau canlynol yn amlwg dros 
ben i'r golwg yn ei gymeriad,—/ gymhwysder diguro at gychwyn 
achosion newyddion a phlanu eglwysi. Rhaid ei fod yn llawn o'r 
ysbryd. Yr oedd ganddo hefyd lygaid i weled y lle a'r amser i 
ddechreu. Y mae Ebenezer, yr hon sydd erbyn hyn yn un o eglwysi 
lluosocaf yr enwad yn y sir, yn ddangosoeg o'i graffineb i ddewis y lle 
a'r amser i gychwyn achos. Achlysur hynod ddibwys a'i galwodd 
yma i ddechreu; ond yr oedd bys Duw ynddo ynamlwg. Ac o'r 
dydd cyntaf y pregethodd yn yr ardal hyd y dydd y cyflwynodd yr 
eglwys o'i ofal i law ei olynydd, nid ydym yn deall ddarfod iddo 
wneyd cymaint ag un camgymeriad pwysig. Cafodd lawer o anhaws- 
derau—aml i wrthwynebiad ; ond yr oedd y gwr a dderbyniodd alwad 
gan driarddeg o aelodau i ymsefydlu yn weinidog arnynt yn meddu 
ffydd ddiderfyn yn llwyddiant yr efengyl, yr hon yn unig a allai 
wneyd y fechan yn fil, a'r wael yn genedl gref. 





Dengys hanes Mr. Griffith yma hefyd ei fawr fedrusrwydd 4 drin 
pobl. Rhaid fod ei ddoniau at hyn yn anghyffredin o gyflawn. 
Cadlywydd ysbrydol heb eì ragorach ydoedd. Diau y cafodd lawer 
math o gymeriadau o dan ei ofal i gychwyn yn Ebenezer, a'r goreuon 
o honynt heb fod yn dda iawn. Collodd ei gatrawd, bob un, fwy nag 
unwaith ar y maes ; ond, os medrodd gychwyn unwaith, medrai ail- 
gychwyn wed'yn. Credwn ei fod yn wir feistr yn ogystal ag yn 
ddiddanwr ac efengylydd yn y gyfeillach. Jlywodraethai elfenau 
cynhyrfus; dena? y gwrthgiliedi2; a swyna? bechaduriaid at Grist. 
Rhaid fod y gyfeillach fythgofiadwy yn nhy Sian Edward, pan neidiodd 
yr hen chwaer o ben y pentan i ganol y llawr, i gydfolianu a'r saint 

oedd wrthi er's meityn, yn un oedd dan ddylanwad y pregethwr wedi 
codi i gywair uchel iawn. Yn ol a glywsom ac a allwn farnu, ein 
cred yw fod ar Mr. Griffith awydd go gryf igael yr hen chwaer oedd 
wedi rhoi ei thŷ, ac heb roi ei hunan, i ddod yn wirfoddol yn un o'r 
saint. Mae yr hanes, fel yr adroddir ef, yn bur naturiol. Gan nad 
oedd Sian Edward yn aelod pan ganiataodd i Mr. Griffith godi /rcense 
ar ei thy i bregethu ynddo, cwestiwn pur bwysig iddi hi ydoedd pa 
fodd i gadw “ meddiant o'r ty ” pan droai pawb eu gwynebau i fyned 
allan ond a fyddai yn proffesu, ar ddiwedd y bregeth. Neidio i ben y 
pentan, o dan fantell y simddeu fawr, wnaeth Sian, i lechu nes 
elai y cwbl drosodd. Ond buasai yn fwy safe iddi fyned allan. 
Mae'r pregethwr yn gwybod am dani ; ac os yw y gelynion i gyd wedi 
ffoi ond un, nid y pregethwr yw y gwr i ofni hono. Dacw ei ddoniau 
yn tanio—mae cadw »n pechadur yn werth bydoedd. Cyn pen 
ychydig, mae yr hollfrawdoliaeth yn fyw o orfoledd. Mae y gwres 
ysbrydol sydd ar y llawr yn fwy angerddol na'r tân sydd yn llosgi ar 
aelwyd Sian Edward; ac y mae yn myned yn fwy annioddefol bob 
mynyd. O'r diwedd dacw yr hen bechadur i lawr o'r simddeu, gan 
neidio a molianu yn y canol gyda hwy, a chyffesu, “ Wel, os peth fel 
hyn ydyw seiat, mi fydda' inau ynddi gyda chwi hefyd.” _ Ac felly y 
. buodd hyd ei bedd. 


Yr oedd cydgyfarfyddiad llinellau hapus iawn, a gwasanaethgar 
iawn, yn gystal a phoblogaidd, ar gyfer yr oes a'r amgylchiadau y 
gosodwyd ef ynddynt, wedi cydgyfarfod yn Mr. Griffith. Cofir yn 
dda gan luoedd yma hyd heddyw am ei agweddiad tywysogaidd a 
boneddig ; ei lais soniarus a llawn ; ei acen a'i barabl swynol. Sonir, 
yn awr fel y llonai y dyrfa fyddai yn disgwyl am dano wrth hen gapel 
Ebenezer, ei weled o draw yn nesu tuag atynt ar ei farch golygus; a 
gwledd fyddai ei wrando wed'yn. Mae ol ei ddawn a'i sêl i raddau 
heb gilio o fysg y bobl yma eto, er ei fod yn fynych y blynyddoedd 
hyn wedi ei enhuddo, er hyny, pan gyneuir tân go gryf ar yr hen 
aelwyd yn awr, yr hyn a wneir weithiau, yn nghanol oerder a ffurfiol- 
deb y blynyddoedd hyn, ein teimlad fydd mai gwreichion y tân a 
gyneuodd ein tadau gynt a fydd. _ Yn agos i'w gilydd, ac mewn cyf- 
nod byr, cafodd eglwysi ein henwad ni yn Arfon “ dri-wyr” o Dde- 
heudir Cymru, nid amgen Griffiths, o Fethel, Samuel, Bethesda, ac 
Edwards, Ebenezer, ac y mae ol eu doniau a'u llafur ar ein gwlad 
yn amlwg iawn hyd y dydd hwn. Nid y lleiaf ei lwyddiant o'r tri a 

fu gwrthddrych ein sylwadau. Canwaith a mwy yr adseiniodd ei 
udgorn clir ar glogwyni Arfon wrth gyhoeddi efengyi hedd i bechad- 


uriaid ; ac un o'n breintiau mwyaf fel enwad a fyddai cael olynwyr 


. . My A^ yna * y* 
teilwng iddo mewn llafur a sêl, tra byddo creigiau yr Elidir wrth eu 
gilydd, a mynyddoedd Eryri ar eu gwadnau. 
O. JoNEs. 
Ebenezer, Ion. 1, 1879. 


WAENFAWR. 


Yn y flwyddyn 1819 y dechreuodd yr Annibynwyr bregethu 
yn yr ardal hon. Ei safle, ychydic filldiroedd oddiar Gaer- 
narfon, sydd hyfryd dros ben. Clywsom y diweddar Barch. 


D. Rees, Llanelli, yn dweyd iddo, tra yn myned drwy y lle ar 


ben y stage-coach am y waith gyntaf, gael ei swyno yn ang- 


hyffredin gan eangder a mawrhydi y golygfeydd o'r fan hono ; 


a chan ei fod eto heb adael y coleo, o'r braidd na fuasai yn 
dymuno cael ei arwain gan Ragluniaeth i ymsefydlu yn y 
dref odditano. Ond ar gyfer Llanelli yr oedd ef wedi ei godi 
a'i ddonio. Y cyntaf o blith yr Annibynwyr a ddeuai i 
bregethu i'r Waenfawr oedd Mr. Davies (wedi hyny o'r Pant- 
teg), tra yn aros fel cynorthwywr i'r hybarch Mr. Griffith, o 
Gaernarfon. Yn nhŷ Owen Pritchard, yn Bryneithin, y 
cynhelid yr oedfaon y pryd hwnw. Wedi hyn, megis y sylwir 
yn Hanes yr Eglwysi, “'yn y flwyddyn 1814, daeth Mr. D. 
Griffith i Bethel, ac efe a fyddai yn dyfod fynychaf i bregethu 
i Bryneithin ar ol hyny.” Ar ol hyn, buwyd am amser yn 
addoli mewn lle o'r enw Cae Ysgubor. Yna, “ar ol dyfodiad 
Mr. W. Jones i Gaernarfon, symudwyd i le a elwid Tai Isaf; 
deuai ef yno bob yn ail a Mr. Griffith, Bethel, i bregethu. 
Yn fuan, cydunodd y ddau weinidog uchod i gymeryd tŷ 
gwâg, yr hwn a elwid y Tŷ Newydd, Treflan, a llwyddwyd i 
gael gan yr hen frawd Owen Pritchard i fyned yno i fyw, ac i 
ofalu am damaid o fwyd i'r pregethwyr a ddeuent ynoi bre- 

' gethu.” Ar ol talm o amser, am fod yr hen bobl oedd yn y 
Tai Isaf mor fethedig, penderfynwyd cynal yr addoliadau 
yno. Parhaodd felly hyd 1826. Rhaid i ni eto ddyfynu o 
Hanes yr Eglwysi :— 


U 


“Yn yr amser yma, daeth gwr o'r enw Samuel Jones, a'i wraig, i 
fyw i'r ardal, y rhai oeddynt aelodau gyda'r Annibynwyr yn Lleyn ; 
ac yn fuan daeth un arall o'r enw Jane Evans yno, ac yn yr un 
flwyddyn ymunodd Mr. A. Timmins â'r ychydig gyfeillion oedd yno. 
Yr oedd hyn yn lloni meddwl yr hen frawd Owen Pritchard yn fawr. 
Ond pan ddaeth Hugh Jones, John Hughes, Trefor Williams, a'i 
wraig Jane, yn nghyda Griffith ac Eleanor Morris, atynt, penderfyn- 
odd Owen Pritchard ymadael â'i hen gyfeillion yn Bethel, a daeth 
Mr. Griffith yno i sefydlu eglwys yn y flwyddyn 1820.” 


Elai i fyny i'r Waenfawr yn fisol hyd y flwyddyn 1829, 
pryd y symudodd y gynulleidfa i'w chapel newydd, Moriah. 
Ar ol hyn nid elai yno oddieithr yn achlysurol, gan i eraill 
ymsefydlu fel gweinidogion yn y lle. Pan ddeuai yn gyfyng- 
der arnynt, rhoddent wybod eu bod yn fyw. Un tro, 
fel y dywed yr hanesydd a ysgrifenai fel uchod, “taflwyd y 
cyfeillion i gryn brofedigaeth, drwy i'r gwr oedd wedi rhoddi 
benthyg yr arian—160p.— i adeiladu y capel alw am danynt. 
Yr oedd wedi tywyllu arnynt yn mhob man, nes i ymwared 
godi iddynt oddiwrth eu hen gyfaill yn mhob cyfyngder,— 
Mr. Griffith, Bethel.” Gan i Mr. Johns, o Lanelli, yn ei 
lythyr donion fynegi y modd y bu yn yr amgylchiad, afreidiol 
yw i ni fyned dros yr hanes eto. 


LLANBERIS, 


Un o'r ardaloedd mwyaf rhamantus a godidog yn Arfon 
yw hon. Y pellder o Bethel yno sydd rywbeth fel chwe' 
milldir. Yn JTanes yr Eglwysi dywedir, “ Dechreuwyd pre- 
gethu yma yn nhŷ un Thomas Closs, gan Dr. A. Jones, 

Bangor, a Mr. D. Griffith, Bethel. Derbyniwyd dau neu dri 
o'r ardal yn aelodau yn y Waenfawr; ac erbyn y flwyddyn 
1829, yr oeddynt wedi cynyddu i naw o nifer, a ffurfiwyd 
hwy yn eglwys gan Mr. Griffith, Bethel.” _ Ar ol hyn, aeth ef 
a'r Parch. W. Griffith, Caergybi, at T. A. Smith, Ysw., o'r 
Faenol, i ofyn am le i adeiladu capel arno yn rhywle tua 
chanol yr ardal. Cawsant dderbyniad siriol gan y boneddwr, 
ac addawodd roddi lle yn agos i Gastell Padarn, ar lês o 99 
mlynedd, am swllt y flwyddyn o ardreth. Anhawdd meddwl 
am sefyllfa mwy hyfryd. Y mae yn union oddiar y Llynoedd, 
ac yn ngolwg y Chwarel Fawr, gyda'r castell a enwyd o fewn 
ergyd careg neu ddwy. Yn y flwyddyn 1881, gosodwyd y 
gareg sylfaen i lawr. Pregethwyd ar yr achlysur gan y 
Parch. W. Caledfryn Williams. Agorwyd y capel Hydref 
lleg, 1892. Costiodd, yn nghyda'r tai perthynol iddo, 
600p. Y pryd hwnw, fe'i hystyrid yr addoldy harddaf yn y 
fro. Galwyd cf Jerusalem. Dyddorol yw cofio mai yn y 
capel hwn y traddododd ein hybarch dad ei bregeth olaf. 


PENTIR. 


Rhywbeth fel pedair milldir yw y pellder o Bethel i'r lle 
yma. Pregethid yn achlysurol yn y fro gan weinidogion 
Annibynol er cyn diwedd y ganrif ddiweddaf. Y mae son am 
y Parch. D. Williams, o Lanwrtyd, yn pregethu yma yn y 
ílwyddyn 1800. Wedi hyny, bu Roberts, o Fangor (Dinbych 
yn ddiweddarach), yn preswylio yn y lle, ac yn pregethu 
yma a thraw o fewn yr ardal yn fynych. Ond ni chafwyd 
trefn neillduol gyda'r achos hyd y flwyddyn 1891, pryd y 
codwyd capel, yr hwn a elwid Peniel. Cyflawnodd gwrth- 
ddrych y Cofiant hwn ei ran yn egniol a ffyddlawn, er cael 
yma achos blodeuog. Efe yn benaf a ofalai am yr achos ar 
ei gychwyniad, ac am lawer blwyddyn ar ol hyny. Cafodd 

gryn drafferth gyda'r ddyled a phethau eraill ar amserau. 
Ni chynyddai y gynulleidfa fel y dymunid, a hyny am y 
rheswm fod y boblogaeth yn digwydd cynyddu yn benaf mewn 
cyfeiriadau gwahanol, lle hefyd yr oedd addoldai gan enwadau 
eraill. Er hyny, byddai ef yn sicr o gapelaid llawn o bobl 
pan yr elai yno, a mynych brawf a roed iddo fod y nef yn 
foddlawn i'w lafur. Ei ddyfalwch i fyned yno drwy bob 
tywydd ac anghyfleusdra tymhorol, i gadw cyfarfodydd eg- 
lwysig, a phrecethu ar achlysuron o bob math, ydoedd ean 
moladwy, ac yn peri ah i lawer, 


SILOH. 


Dechreuwyd adeiladu y capel hwn yn y flwyddyn 1889. 
Ei safle ydoedd hyfryd a manteisiol, yn y cwr hwnw o ardal 
y Felinheli a adwaenid gynt wrth yr enw Aberpwll, Y 
mae yr holl fro yn cael ei hadnabod yn awr wrth yr enw 
newydd, Porth Dinorwig. Siloh oedd yr addoldy cyntaf a 
godwyd yn y gymydogaeth. Nid oedd yr anneddau mewn 
un modd yn lluosog y pryd hwnw. Elai y bobl gan mwyaf i 
wrando y Gair i addoldy perthynol i'r Methodistiaid, tua 
milldir a haner yn nghyfeiriad Bangor, sef Capel y Graig. 
Pregethid iddynt mewn tai annedd yn achlysurol gan fwy nag 
un enwad. Cyrchai llawer hefyd o ardal y Felinheli yn lled 
gysoni Bethel, er fod gan amryw o honynt ddwy filldir neu 
ragor o ffordd, a hono heb fod yn un o'r rhai mwyaf dymunol 
i'w theithio. Er mwyn y rhai hyn, yn enwedig y rhai llesgaf 
o honynt, pregethai Mr. G. yn fynyeh ar nos Sabbathau 
mewn ffermdy o'r enw Tafarnygrisiau, pa un a saif yn y canol 
rhwng y porthladd a Bethel. Ymgynullai torfeydd mawrion 
yno, yn neillduol ar nosweithiau teg yn yr haf. Parhawyd 
i gynal cyfarfodydd felly yn Tafarnygrisiau am lawer 
blwyddyn. Yr oedd y gwr a'r wraig yn aelodau, a daeth eu 

mhab, William Jones, yr hwn sydd eto yn fyw, i fod yn un o 
golofnau yr achog yn Bethel. Yn eu sêl, darparasant bwlpud 
yn eu tŷ, a chadwyd hwn yno fel un o'r prif addurniadau 
ar ol eu myned hwy i ffordd yr holl ddaear. Bu enwogion 
lawer o bryd i bryd yn sefyll yn yr hen bwlpud hwnw. 
Mwynheid oedfaon anchyffredin o lewyrchus yn y fangrê ar 
amserau. Ceir crybwyllion dyddorol am danynt mewn llythyr 
a dderbyniasom oddiwrth Mr. Roberts, Ty Mawr, pa un a 
gyflêir yn un o'r pennodau dilynol. 

Yr oedd y symudiad hwn yn gam pwysig tuag at sefydlu 
achos Annibynol yn ardal y Felinheli. Ond gan fod y lle yma 
yn rhy agos i Bethel—dim ond tua milldir o ffordd— gwelid yn 
amlwg mai yn rhywle yr ochr arall i'r porthladd y dylesid 
lledu pabell iddo. 'Tuas yno yr oedd y golofn yn arwain. 
Rhoddwyd heibio bregethu yn rheolaidd yn Tafarnygrisiau, a 
dechreuwyd o ddifrif yn y ““ Caeglas, "—lle yn ymyl y llanerch 
ar ba un y codwyd Siloh. Tua'r flwyddyn 1892 y bu felly. 
Y gwron a daflodd ei dŷ yn agored i dderbyn yr arch oedd 
Thomas Jones,—hen aelod o Bethel, yr hwn yn ddiweddar a 
gawsai le i fod yn arddwr yn y Faenol. bPregethid yn ei dy 
ef unwaith bob Sabbath, a cheid yno Ysgol a chyfarfod gweddi 
heblaw hyny. — Ystyriai yn fraint hyd byth iddo gael gwneyd 
fel yna âc achos yr Arglwydd. Yn ei flynyddoedd goreu, 
buasai Thomas Jones yn perthyn i'r Llynges Frenhinol. Yr 
oedd ef ar waith yn mrwydr Trafalcar, pryd y cwympodd 
Nelson. Mynych y clywsom ef yn myned i hwyl molianu 
wrth gyfeirio yn y cyfeillachau eclwysig am ddaioni yr Ar- 
glwydd, a'i hir amynedd tuag ato yn y dyddiau gynt. Ni 
chaniatawyd i un o'r bwledau angeuol ei gyffwrdd. Gwared- 
asid ef yn rhyfedd lawer tro o safn dinystr. Onid pentewyn 
ydoedd wedi ei gipio o'r tân |. Yr oedd gan y nefoedd ryw- 
beth i'w wneyd âg ef heblaw ei ddamnio. “' Bendigedig !” Ac 








CYCHWYNIAD ACHOSION NEWYDDION. 159 


|| â llawer o ymadroddion tebyg y mynegai efe ei deimlad, wedi 
| y delai ei ysbryd “fel telyn Dafydd ar yr ŵyl,” i dôn a. 
chywair hyfryd. Pan fyddai yr hin yn ffafriol, ni cheid haner 
digon o le yn nhŷ Thomas Jones i'r torfeydd a ddelai yn 
nghyd i wrando Gair Duw. O herwydd paham, penderfyn- 
wyd gofyn am ddarn o dir gerllaw i godi tŷ i Dduw arno. 
Yr oedd y perchenog, T. Assheton Smith, Ysw., yn arfer bod 
yn dirion wrth Ymneillduwyr; ac felly y bu y tro yma. 
Caniataodd y cais ar unwaith, ac ar amodau o'r fath dyneraf. 
Ni ddisgwylid o ardreth am y tir ond swllt yn y flwyddyn. 
Agorwyd y capel Mawrth lleg, 1894. Costiodd, yn nhyda'r 
tŷ, 240p. | | 
Cychwynai yr achos yn Siloh dan amgylchiadau nodedig o | 
hapus. Yr oedd teuluoedd parchusaf y fro, lawer o honynt, 
yn ei ffafrio. Yn mhlith y rhai a fwriadent wneyd eu cartref 
yn Siloh, yr oedd Mrs. Roberts, o amaethdy y Faenol. Ond 
yn ei hachos hi caed siomedigaeth chwerw. Yr oedd hadan 
darfodedigaeth yn ei chyfansoddiad. Er hawddgared ydoedd, 
bu farw yn 26ain oed, heb gael ond yn unig y mwynhad o 
fyned i ddewis ei heisteddle yn y capel newydd. Ond yr 
oedd prif golofnau yr achos eto yn aros. Yn eu plith, un o'r 
rhai anrhydeddusaf yn ddiau oedd y diweddar Mr. Abraham 
Timmins, enw yr hwn a grybwyllwyd genym yn nglŷn â'r 
hanes am gychwyniad yr achos yn y Waenfawr. Erbyn hyn, 
yr oedd wedi symud i'r Faenol. Efe oedd y pen garddwr; 
ac yr oedd iddo gryn ddylanwad oddeutu y palas hefyd, fel is- 
oruchwyliwr. Sais wedi dyscu Cymraeg oedd Mr. Timming. 
Gwr da, cymwynasgar, a haelionus, ydoedd ef. Yr oedd o 
ymddangosiad boneddigaidd, ac yn un a berchid gan bawb. 
Wele eto ddau a fuont o gynorthwy mawr i'r gweinidog yn 
adeg cyehwyniad yr achos yn Biloh, sef Lewis Williams, 
Penrallt, a Hugh Mathew, yr hwn oedd bregethwr cynorthwyol. 

Dylid erybwyll y byddai Mr. Timmins hefyd yn pregethu 
ychydig yn achlysurol; ond o herwydd yr iaith, ni lwyddai 
i wneyd cystal gwaith ag y dymunasid. Yr oedd ei ddull o 
geinio ambell air yn gosod cynulleidfa weithiau dan gryn radd 
o brofedigaeth. Ond am ei fedr i esbonio a chymhwyso y 
gwirionedd, nid oedd le i unrhyw amheuaeth. Gyda y bobl 
dda hyn ar y blaen, a gallu y Meistr dwyfol o'r tu cefn, elai y 
gweinidog rhagddo yn galonog, er mai go ychydig ar y cyntaf 
oedd rhif y cymunwyr. Os ceir llyn yn llawn o bysg, ond odid 
na ddelir rhai o honynt os parheir i fwrw rhwyd iddo. Gan 
fod cynulleidfa dda o bobl yn Siloh, yr oedd llei ddisgwyl 
am ddychweledicion yn y man; ac ni chafwyd disgwyl yn 
ofer. 'Trwy ddyfal ymroddiad o du y gweinidoc, a ffyddlon- 
deb diball o du yr aelodau, daeth yr achos bob yn dipyn i fod 
yn un o'r rhai mwyaf llewyrchus yn yr holl froydd. 


PORTHMADOG. 


Nid peth bychan yn ngolwg gwrthddrych y Cofiant hwn 
oedd iddo gael ei freintio â'r anrhydedd o gael ei gyfrif yn 
' mhlith sylfaenwyr yr achos Annibynol yn y lle tra dyddorol 
hwn. Yn y flwyddyn 1827 y codwyd yno y capelcyntaf. Y 
gwr mwyaf ei ddylanwad yn y fro y pryd hwnw oedd J. Wil- 
liams, Ysw., Tu-hwnt-i'r-bwlch. Efe oedd prif oruchwyliwr 
etifeddiaeth Maddocks. Er yn Eglwyswr mewn enw, pleidiai 
y symudiad newydd hwn â'i holl egni, am fod ei briod yn 
aelod gyda'r Annibynwyr, ac yn gorfod myned i Bwllheli ar 
Suliau cymundeb, am nad oedd le arall mwy cyfleus iddi. 
Gan y safai ein hybarch dad yn uchel iawn yn ffafr y ddau, 
rhaid fyddai iddo addaw myned yno i bregethu mor fynych ag 
y gallai. O herwydd hyn, gallwn dybio y digwyddodd mai 
efe a alwyd yno i ffurfio eglwys ar waith y gynulleidfa yn 
myned i mewn i'r capel newydd. Fel hyn y dywed 

Mr. Ambrose yn ei ysgrif ddoniol ar ddechreuad yr achos 
yno :— y 

“ Pan agorwyd y capel, yr oedd pob eisteddle wedi ei chymeryd ; 
ac y mae y cyfrifon ger ein bron yn dangos fod pob cymerwr yn 
ofalus am dalu. Mr. Williams oedd yn edrych ar ol y cwbl hyd ddi- 
wedd y flwyddyn 1892; ac y mae yn sicr fod ei ofal a'i ddylanwad ef 
yn bwysig yn hyn o orchwyl. Ar ol agor y capel y ffurfiwyd yr 
eglwys Annibynol gyntaf yn y lle,—Mr. Griffith, o Bethel, yn gwein- 
yddu. Nifer y disgyblion oedd saith. Wele eu henwau :—Y Parch. 
John Evans, (Amlwch gynt), Humphrey Jones, Ann Williams, 
'Tu-hwnt-i'r-bwlch ; Mary Morris, Ship; Margaret Paul, Jane Jones, 
a Laura Roberts. Os credwn, a phaham na chredwn, dystiolaeth y 
saith hyn, ni fu y fath gyfeillachau erioed a'r rhai a fwynhawyd 
ganddynt hwy.”* 

Bu galwad arno i wasanaethu yr achos ieuanc yn y Port 
mewn ffordd arall, sef drwy ymrwymo am gyfran o'r ddyled. 
Ni buasem yn gwybod am hyn oni bae i ni daro ar lythyr yn 
mysg ei bapyrau, a dderbyniasai oddiwrth Mrs. Williams, 
Tu-hwnt-i'r-bwlch, yn dwyn cyfeiriad at ymater. _ Y dyddiad 
wrth y llythyr yw Mawrth 1, 1841. Yr oedd capel Salem ar 
fîn cael ei dynu i lawr, i gael ei helaethu gyda thraul fawr. 
Ond yr oedd 150p. o'r hen ddyled eto yn aros. O'r swm 
yma yr oedd ef yn rhwymedig am 100p. _ Yr oedd y personau 
y ceid eu henwau wrth y mote of hand oll wedi meirw 
ond efe. Yn awr, yr oedd Mrs. Williams wedi ei hawdurdodi 
i ofyn iddo i ddod yno i bregethu y Sabbath dilynol, ac yr 
oedd y foneddiges dirion wedi gosod ei bryd ar ddefnyddio y 
cyfleusdra i'w ryddhau ef oddiwrth y rhwymedigaeth arianol 
uchod, os yn bosibl. Rhoddai siars arbenig arno beidio son 
gair byth wrth Mr. Williams, nac wrth Mr. Ambroge chwaith, 
ddarfod iddi wrth ysgrifenu crybwyll dim am y mater. Ond 
yr oedd ganddi hi ei chynllun i'w ryddhau. Am Mr. Ambrose, 


* Hanes yr Eglwysi. 
M 





162 PENNOD VIII. 


yr oedd ef oddicartref ar y pryd, a byddai y gwaith o chwalu 
wedi dechreu cyn y dychwelai. Ebe Mrs. W.:—*“ We are 
going to pull down LYTTLE Salem. We must get money for ît, 
and I want you to come here &o get. yourself put în the trust if 
possible, or released from your responsibility. But I cannot 
arrange it unless you come here this week.” _ Eilwaith hi ddy- 
wedai :— “Be sure to come early on Saturday. I must say I am 
most anaïous on this subject, but you must keep it a secret from 
all parties. You were a friend to this cause when we wanted a 
friend. Now I wish to be so to you if I can.” Yma, ar- 
ddengys Mrs. W. pa mor fawr oedd ei hawydd am ei ryddhau 
oddiwrth bob cyfrifoldeb arianol yn y dyfodol, a hyny am y 
rheswm iddo brofi ei hun yn gyfaill i'r achos hwnw pan yr 
oedd arnynt eisieu cyfaill. Wedi crybwyll o honom am y 
peth hyn wrth ein hanwyl fam, hi ddywedai iddo fynedi 
Borthmadog yn yr adeg hono, a chael ei rhyddhau hefyd yn 
ol awyddfryd a chynllun Mrs. Williams. Ond nid ymddengys 
fod y mater yn pwyso nemawr ar ei feddwl ef. Gan na 
chafodd unrhyw ofid nac anghyfleusdra o herwydd yr ym- 
rwymiad dan sylw pan oedd yr achos yn wan, nid oedd le i 
ofni yn awr, gan fel yr oedd wedi cynyddu dan weinidogaeth 
oleuedig, nerthol, ei gyfaill Mr. Ambrose. _ Yr un pryd, gwas- 
anaethai yr amgylchiad i ddangos craffder, yn nghyda phur- 
deb cyfeillcarwch Mrs. Williams. 


PISGAH A NAZARETH, 


Saif y blaenaf o'r capelau hyn ar fynwes bryn hyfryd, 
ychydig filldiroedd oddiar dref Caernarfon. Am gychwyniad 
yr achos a chodiad y capel yma, fel hyn y mynegir yn Hanes 
yr Fglwysi :— 


“ Dechreuwyd yr achos yma gan Mr. D. Griffiths, Talysam, o 
gylch y flwyddyn 1820. Deuai Mr. Griffith, Bethel, hefyd yma yn 

aml. Pregethid mewn amaethdy o'r enw Glynmeibion, ac hefyd yn 
Penbrynhafoty, ac weithiau yn yr awyr agored. Ar un prydnawn 
Sabbath, ar ddiwrnod poeth, pregethai Mr. Griffith, Bethel, yn yr 
awyr agored, ac ar ddiwedd yr oedfa ymddangosai, er cryfed ydoedd, 
fel wedi diffygio, a dywedodd John Rowlands, Penbrynhafoty, un o'r 
gwrandawyr, wrtho, na chai ladd ei hun felly trwy orfod pregethu 
allan, y, mynai adeiladu capel iddynt; a rhoddodd iddynt dir i'r 
perwyl yn rhad. Adeiladwyd y capel y flwyddyn ganlynol, ac acor- 
wyd ef Hydref 22ain, 1821.” 


Lle yw Nazareth ar ochr mynydd Llanllyfni. Griffiths, 
Talysarn, oedd y prif gychwynydd yma eto. Adeiladwyd y 
' capel cyntaf yn 1829. Gadawyd arno faich trwm o ddyled. 
Rywbryd neu'i gilydd, daeth y swm i lawr i J00p., am y rhai 
yr oedd gweinidog Bethel yn gyfrifol. Perthynai yr arian 
hyn i Miss Martha Owen, a gadwai yr Jnn yn Llan Ffestiniog. 
Os oedd enwau eraill ar y note of hand, efe fyddai yn cael yr 
holl drafferth yn nghylch y llogau. _ Gofalai am dalu, gan nad 
pa un a fyddai swm y llôg blynyddol mewn llaw ai peidio. 
Ac y mae yn hynod dweyd, y byddai yn rhaid iddo fyned i 
Nazareth bob chwarter i bregethu, a derbyn arian yr eistedd - 
leoedd, er mwyn cael deupen y llinyn yn nchyd rywfodd. Yr 
oedd yn y lle elfenau anghydnaws a filwrient yn fawr yn 
erbyn llwyddiant yr achos. Yr oedd y rhan fwyaf o'r bobl a 
ddeuent yno i wrando yn dlodion, a'r oll yn ddiarhebol o ddi- 
ymadferth. Ond gan fod yn rhaid gofalu am y llogau, elai 
ef yno, fel y nodwyd, yn gyson bob chwarter, os na ddi- 
gwyddai rhywbeth hynod. Daliodd felly am nifer mawr o 
flynyddoedd, er fod pob taith, rhwng myned a dyfod, yn 
ugain milldir a throsodd o hyd, a'r teithio a'r llafur, wrth 
gwrs, yn rhad. Wrth weled y fath annybendod o du y bobl, 
mynych y codai i'w feddwl y cwestiwn, “ A ddichon dim da 
ddyfod o Nazareth ?” — Ond cafodd fyw i weled yno gyfnewid- 
iad mawr er gwell. 

DOLYDDELEN A FFESTINIOG. 


Cychwynwyd yr achos Annibynol yn y naill a'r llall o'r 
manau hyn yn lled fuan ar ol ei ymsefydliad yn Bethel. Yn 
mhlith yr enwogion a roddasant y cymhorth helaethaf i'r 
cynulleidfaoedd yno ar y pryd, y mae ei enw yntau ar lawr. 
Pregethodd lawer yn Maenofferen a Chwmbywydd, Ffestiniog, 
ac ar rai amserau gydag arddeliad anghyffredin, fel yr hys- 
byswyd ni. Clywsom am dano yn pregethu yn yr awyr 
agored, gerllaw y tŷ a enwyd olaf; ac yna yn gweinyddu yr 
Ordinhad o Swper yr Arglwydd i'r rhai oeddynt eisoes yn 
. aelodau eglwysig. Yr oedd yr argraff ar feddwl ein hysbys- 
ydd mai hwnw oedd y cymundeb cyntaf a weinyddwyd gan 
weinidog Annibynol yn.y lle, Dichon fod yno aelodau o Dol- 
yddelen, a manau eraill, yn y cymundeb hwnw, ac nad oedd 
eto eglwys Annibynol wedi ei chorffoli yn Ffestiniog.  Dy- 
wedir yn anes yr Eglwysi mai yn Maenofferen y cymerodd 
hyny le, ac o fewn y flwyddyn 1817,—Mr. Davion, Rhoglan, 
(Penstryd wedi hyny) yn gweinyddu. 

O'r ddau le, credwn mai Dolyddelen a fwynhaodd fwyaf 
o'i wasanaeth y pryd hwnw ; yr oedd gryn dipyn yn nôs ato. 
Teithiai yno trwy Lanberis a Phenygwryd, ac yna dros y 
mynydd, hyd lwybr na welir ei erchyllach braidd yn Nghymru. 
Wedi cyrhaedd y lle, mawr a fyddai y croesaw a'r caredig- 
rwydd a dderbyniai. Ymddengys fod ei ymweliadau yn ystod 
y “ diwygiad mawr ”' a dorodd allan yn y flwyddyn 1817, yn 
hynod o ran eu heffeithiau. Melus fyddai y son yn mhlith yr 
hen bobl am yr oedfaon bendigedig a gawsant lawer tro gydag 
ef yn y Fynhadog, y Ffridd, a'r Fron. _ Gallem feddwl ei bod 
yn nefoedd arnynt ar y ddaear y pryd hwnw, Adeg boeth ar 
deyrnas y fagddu, ond crefydd yn ei sandalau arian! Dyna 
y pryd y cynhyrfwyd meddyliau amryw wŷr ieuainc o dalent 
o fewn y fro dawel, ramantus, hono, i ymgysegru i'r weini- 

dogaeth yn mhlith yr Annibynwyr a'r Methodistiaid, a daeth 
rhai o honynt, fel y mae yn eithaf hysbys, i gael eu rhestru 
yn mhlith addurniadau penaf y pwlpud Cymreig o fewn y 
ganrif hon. 

BEULAH. 


Adeiladwyd y capel hwn gyntaf yn y flwyddyn 1842. Saif 
o fewn llâi na dwy filldir i Fangor, ar fîn yr ben ffordd i 
Gaernarfon. Cynhelid moddion crefyddol yn yr ardal cyn 
hyny, mewn tŷ annedd o'r enw Henglawdd, yn ymyl Pont 
Menai. Dr. A. Jones, o Fangor, a ddechreuodd bregethu 
yma. Cynorthwyid ef yn ei ymdrechion i sefydlu achos yn y 
lle, yn benaf, gan ei bregethwyr ei hun, o Fangor. Teilynga 
goffâd yma, mai yn yr Henglawdd y traddododd y Parch. J. 
Thomas, D.D., o Liverpool, ei bregeth gyntaf. Y prif ffydd- 
loniaid yma yr adeg hono a_ ystyrient eu hunain yn aelodau 
naill ai yn Mangor neu yn Siloh. Prif gynorthwy yr achos yn 
awr oedd Miss Jane Williams, yr Antelope; ac yn unol â'i 
dymuniad hi yn benaf yr aed i ymofyn am y tir ar ba un yr 
adeiladwyd Beulah. Ymddengys nad oedd Dr. Jones yn 
ffafriol i'r meddylddrych o ffurfio eglwys yn yr Henglawdd ; 
am hyny, penderfynwyd galw ar weinidog Bethel i wneyd 
y gwaith. Yr ydys yn tybied mai 1899 yw y íÍligyrau 
sydd yn nglŷn â'r nodiad canlynol a_ ysgrifiwyd ganddo 
megis ar ddamwain, o fewn clawr un o'i bregeth-lyfrau :— 
““ Yr amser y ffurfiwyd eglwys gyntaf yn yr Henglawdd, 
yr hyn a wnaed genyf fi, D. Grwifflth, Bethel,—pryd y der- 
byniwyd pump i gymundeb. Yr oedd' yno dri a dderbyn- 
iasid gynt yn Siloh,—Rhagfyr 8,—ac yr oedd yr Arglwydd yn 
arddel y pregethiad o'r efengyl.” Rhoddid pob cefnogaeth 
ganddo ef a Mr. Timmins i'r anturiaeth o godi y capel 
newydd ; ac ar dymhorau neillduol, arferai fyned yno yn fisol 
i bregethu a gweinyddu yr ordinhadau. Ond yr oedd y lle, 

er yn hynod addawol, yn rhy bell braidd, fel nad allai ei was- 
anaethu i'r graddau y dymunasai. 


MORIAH, PORTH DINORWIG, 


Dechreuwyd adeiladu Moriah yn y flwyddyn 1861, megis y 
crybwyllwyd o'r blaen. O herwydd cynydd cyflym yr ardal, 
a sefyllfa wasgaredig y boblogaeth, yr oeddid er's talm wedi 
dyfod i'r penderfyniad y dylesid cael «il gapel yn Mhorth 
Dinorwig. Yr oedd i fod yn eang ac addurniadol, ac i 
gynwys eisteddleoedd i oddeutu pum' cant o bobl. Costiodd. 
rhwng pob peth gryn lawer dros FIL o bunau. Teimlai y 
gweinidog hynaf ddyddordeb mawr yn yr anturiaeth, er mai 
dros Bethel yn benaf y gofalai efe y pryd yma. i'r cyf- 
eillion a flaenorent yn y gwaith da, rhoddai bob cefnogaeth 
ar a allai. Ystyriai rhai eu bod yn anturio gormod. Ofnai 
amryw roddi arian ar lôg iddynt,—gwrthodai eraill ymrwymo 
am ddim o'r ddyled; eithr pan ofynwyd iddo ef, os oedd 
ganddo ychydig arian a roddai ar lôg, efe a roddes 200p. heb 
betruso moment. Ar ol hyn ceid arian ddigon heb ond 
ychydig drafferth. _ Agorwyd y capel yn nechreu Ebrill, 1862. 
Llawenhai wrth weled fel yr oedd y bobl yno yn gweithio 
gyda'u capel newydd. _ Pregethai iddynt yn fynych, a gweddïai 
drostynt yn daer. Er iddo gael byw am lawer blwyddyn ar 
ol hyn, eto dyma y cyfle olaf a gafodd o fewn terfynau ei hen 
esgobaeth, i arddangos ei bleidgarwch i'r gwaith da 0 SEFYDLU 

PENNOD IX. 
EI GYDLAFURWYR YN SIR GAERNARFON. 


BREINTIWYD eglwysi Annibynol y sir hon, yn ei amser ef, â 
gwasanaeth gweinidogion doniol lawer. Nid oedd odid sir yn 
Nghymru yn fwy goludog yn yr ystyr yma. Erbyn hyn, y 
mae dirfawr gyfnewidiadau wedi cymeryd lle. ““ Y tadau, pa 
le y maent hwy ?”._ O'r rhai a gydlafurient âs ef yn ei ddydd- 
iau goreu, nid oes ond pur ychydic yn awr ar gael. O fewn y 
sŵr, nid oes ond un yn awr yn fyw o'r gweinidogion a lafuriont 
ynddi yn y flwyddyn 1840, a hwnw yw y Parch. R. Parry, 
Llandudno. Yr oeddym wedi dodi onw un arall i lawr, sef y 
Parch. G. Thomas, Llanrug; ond cyn anfon o honom y 
tudalenau hyn i'r wasg, deuai atom y newydd am farwolaeth 
y brawd anwyl a ffyddlawn hwnw, fel y gorfodwyd ni, er ein 
galar, i newid y brawddegau yn y fan hon. _ Am y rhai fuont 
yn cydlafurio âg ef yn mlynyddoedd olaf ei weinidogaeth, ag 
ydynt eto o fewn y sir, neu wedi symud i siroedd eraill, ni 
fwriadwn ddweyd dim yma. Y rhai a hunasant yn unig a 
ddeuant dan sylw genym. Ac yma, dylid deall ein bod yn 
parotoi y bennod hon ar gais cyfeillion y mae ynom gryn 
awyddfryd am eu boddhau. z 

Am yr hybarch GnIFFITHS o Gaernarfon, ni raid i ni 
ddweyd liawer yma, gan y gwnaed eisoes amryw grybwyllion 
am ei ddoniau a'i lafur. Yr oedd yn enedigol o ardal Pen- 
cadair, Sir Gaerfyrddin. Derbyniodd ei addysg yn Nghaer- 
fyrddin. Urddwyd ef yn Llanfyllin. Symudodd i Gaernar- 
fon yn 1782. Wedi llafurio yno am ddwy flynedd, symudodd 
i Abergavenny, lle yr arosodd am 'ddeuddeng mlynedd. 

Dychwelodd eilwaith at ei hen gyfeillion yn Nghaernarfon yn 
1796. Yn 1802, cafodd ergyd o'r parlys, a bu am chwe 
mis heb allu siarad un gair. Pan adferwyd ef i'r pwlpud, 
dywedir mai y penill cyntaf a roddodd allan i'w ganu oedd 
hwn :— 
“* Un waith yn rhagor, f” enaid prudd, 
Y gweli'r dydd yn oleu ; 
Un waith cei eto foliant roi 
I'r Hwn sy'n toi'r wybrenau.” 


Gwellhaodd fel ag i allu cyflawni ei weinidogaeth fel o'r blaen, 
or nad oedd effeithiau yr ergyd wedi llwyr ddarfod. Efe, fel 
y gwelsom, a sefydlodd yr achos yn Bethel, ac ar ei gais ef y 
daeth gwrthddrych y Cofiant hwn yno i lafurio. Ni chaniata- 
wyd iddynt gydweithio ond am dymor lled fyr, sef ychydig 
gyda thair blynedd. Dyn hardd o ymddangosiad, ac ar- 
dderchog o ran cymhwysderau i'r fweinidogaeth, oedd Mr. 
Griffiths. Diau y pery y cof am ei enw a'i lafur am oesau 
lawer i ddyfod yn Nghymru. 

HuGcHEs, Brynbeddau. Ganwyd ef yn 1767, o fewn plwyf 
Llanwnda, gerllaw Caernarfon, lle y treuliodd y rhan fwyaf o'i 
oes. Dechreuodd ei fywyd fel amaethydd, yn Brynbeddau. 
Wrth yr enw yna y buwyd yn ei adnabod am lawer o flyn- 
yddau, a chan rai hyd ei ddiwedd. Ymunodd â'r Annibyn- 
wyr yn Nghaernarfon, yn nhymor gweinidogaeth Dr. Lewis. 
Dechreuodd bregethu yn 1788. Yn 1795, anogwyd ef i droi 
allan i wneyd gwaith efengylwr, gan ymroddi i blanu cynifer 
o achosion newyddion o fewn y sir aga allai. Yn hyn, bu yn 


dra llwyddianus. Daliodd yn ffyddlawn i'w genhadaeth am 


lawer blwyddyn hir. Yr oedd yn gerddor ac yn emynydd 
medrus, yr hyn a ychwanegai yn fawr at ei ddefnyddioldeb yn 
y manau lle yr elai iddynt i bregethu. _ Trwy ei ymroddiad ef 
y codwyd Saron, yn 1812. Ar ol hyn, gadawodd Frynbeddau, 

ac aeth i ymyl y capeli fyw. Urddwyd ef yn weinidog pan 
yn ymyl bod yn driugain oed. Wedi i'w gysylltiad â Saron 
beidio, elai o amgylch i bregethu, yn ol fel y byddai galwad. 
Parhaodd gweinidog Bethel ac yntau i fod yn gyfeillion agos 
drwy bob cyfnewidiadau. Aml waith yr ydym yn cofio ei 
weled yn y Bryn, a'i glywed yn pregethu yn Bethel. Dyn 
lled fyr o gorffolaeth ydoedd. Ei wyneb ydoedd grwn a 
llawn. Eisteddai mwyneidd-dra ar eì wedd, ac yr oedd ei 
lais yn ystwyth a pheraidd. Pregethai yn ddengar, eithr heb 
fod byth yn gynhyrfus. Cyrhaeddodd oedran patriarchaidd. 
Bu farw Mawrth 5ed, 1846, yn 89 oed, wedi bod yn pregethu 
yr efengyl am 58 o flynyddau. Cyflawnodd Undeb Ysgolion 
Dosbarth Bethel weithred deilwng, drwy osod cofadail hardd 
ar fedd yr hen efengylwr mwynber hwn, yn mynwent 
Llanwnda. 


RowrLANDs, Henryd. Dyn a adawodd arcraíf hynod ar y 
wlad oedd ef. Yn Machynlleth y codwyd ef i bregethu, ac yn 
y Drefnewydd y derbyniodd ei addysg. Urddwyd ef yn | 
Henryd, rywbryd yn Hydref 1890. Ei lafur ydoedd fawr, a'i 
sêl yn angerddol. Trwyddo ef yn benaf y caed i'r enwad 
gapel yn Nghonwy. Gall un o honom gofio am o leiaf un 
ymweliad o'i eiddo â Bethel. Yr oedd hyny ychydig amser 
cyn i'w nerth doriilawr. Adeg cyfarfod blynyddol ydoedd, 
pryd y pregethai ar Weddi y Publican, gydag effaith hynod. 
Ei lais ydoedd beraidd, a'i ysbryd yn llawn o drydaniaeth 
nefol. Yn ei Gofiant dywedir, “ Byddai ei wrandawyr, y rhan 
amlaf, yn foddfa o ddagrau, ac yn ymddangos fel pe buasai 
llewyrch y farn yn tywynu ar eu cydwybodau.” Yr ydys yn 
cofio hefyd y galar trwm a deimlid yn achos ei farwolaeth an- 
amserol, yr hyn a fu cyn diwedd 1896, pan nad oedd ond 89 
mlwydd oed. Claddwyd ef yn Henryd, wrth droed yr allor 

lle y gweinyddai i'r saint, ac yn nghanol dagrau ac ocheneid- 
iau torf hiraethlawn o edmygwyr. i 

THoMAs, Dwygyfylchi. Yn ebrwydd wedi neillduad Mr. 
Thomas i'r weinidogaeth yn y lle hwn, dechreuodd cyfeillgar- 
wch rhyngddo â theulu y Bryn a barhaodd yn wresog a di- 
fwlch o hyny allan. Yn 1839, blwyddyn yr adfywiad hynod 
y soniasom o'r blaen am dano, y digwyddai felly. _ Sefydlodd 
Mr. Thomas ar unwaith ei gymeriad, fel pregethwr o'r radd 
ílaenaf. _ Yr oedd yn feddyliwr cryf, yn ymadroddwr llithrig, 
ac yn rymus odiaeth yn ei apeliadau at y gydwybod. Ei 
eiriau yn fynych a gerddent gyda nerth, fel y íllamau a 
oddeithiant fynyddoedd. Arferai ddod i Bethel i'r cyfarfod- 
ydd blynyddol yn rheolaidd, ac weithiau yn amlach, gan fel 


yr hoffid ei weinidogaeth. Digwyddai yn debyg yn mhob lle 


arall o amgylch... Mynych iawn y cyfarfyddai ein hybarch 
dad ag yntau yn uchelwyliau bythgofus y blynyddoedd hyny. 
Symudodd Mr. Thomas i Beaumaris yn 1844; ond arferent 
newid pwlpudau yn achlysurol fel o'r blaen, a theithio i gyfar- 
fodydd eu gilydd wrth wahoddiad. Yn fuan ar ol symud, 
dechreuodd iechyd Mr. T. waethygu; ond yr oedd ei ang- 
erddoldeb yn aros, yr hyn yn fynych a barai iddo drethu ei 
natur i raddau gormodol. Teimlid chwithdod mawr ar ei ol 
mewn llawer cylch, wedi disgyn o hono i byrth angeu. 
SAMUEL, Dethesda. Yr oedd hir arosiad Mr. Samuel mewn 
lle heb fod yn mhell iawn o Bethel, yn nghyda'r ffaith eu bod 
bob amser yn deall eu gilydd yn dda, yn peri fod cryn lawer 
o ymwneyd rhwng y naill weinidog â'r llall, yn enwedig ar 
achlysuron o bwys. Yr oedd Mr. Samuel yn enedigol o Bir 
Benfro, fel yr oedd gweinidocg Bethel o bir Gaerfyrddin. 
Derbyniodd ei addysg wrth draed Dr. Philips, yn Neuadd- 
lwyd. Urddwyd efyn Bethesda, yn nechreu 1824. Bu 6i 


ddyfodiad o ddirfawr fendith i'r wlad. _ Yr oedd ei ysbryd yn 

rhagorol, fel yr oedd ei ddoniau yn beraidd.  ““ T'Ae right man 
im tho right place” ydoedd 'hi yn yr amgylchiad hwn. Yr 
oedd yma un a wyddai pa fodd i swyno a dal pobl gyda'u 
gilydd. Deuai amgylchiadau mewn Rhagluniaeth i'w ffafrio 
yn helaeth. Yr oedd Chwarel y Penrhyn yn ymyl, ac yn ym- 
eangu beunydd. Cynyddai y boblogaeth, a chynyddai ei 
wrandawyr yntau. Gyda threigliad blynyddoedd, drwy fod 
yr Arglwydd yn bendithio llafur ei was hwn, daeth Bethesda 
i fod yn fath o Jerusalem i'r enwad yn Arfon. Yr oedd yn 
hardd o bryd, ac yn gyflawn mewn cyneddfau cymdeithasol. 
Yr oedd pertrwydd hynod yn ei bregethau, a rhyw dinc megis 
eiddo cloch arian yn ei lais. Ei ymddangosiad yn y pwlpud 
oedd nodedig o ddeniadol. Ar ol dod allan o hono, ym- 
ddygai yn deilwng, fel na cheid lle i feio ar y weinidogaeth. 
Yr oedd ei graffder yn rhyfedd, a'i fedr at drin pobl ac am- 
gylchiadau dyrus yn berffaith. Gwelai y drwg o bell, a 
gwnai le iddo fyned heibio. Os cododd amgenach arweinydd 
nag ef o fewn y ganrif hon, dylid cael gwybod ei enw. Ym- 
ddygai fel boneddwr yn mhob man, a pherchid ef felly. _ Yr 
oedd gan un o honom achos i alw heibio iddo unwaith. 
Cafwyd ef yn un o'r caeau islaw Tanymariân, yn nghanol y 
maip, ac yn ymddiddan â'i was. Nid oedd berygl yr ymos- 
tyngasai i dynu y maip, mwy nag yr aethai i gyfarfod Dad- 
gysylltiad, rhac bod cynhwrf.. Yr oedd ei gadach gwyn am ei 
wddf, a'i wisg mor loyw ac mor lân a phe buasai ar ei fforddi 
Gymanfa. Nid oedd llawer o ddwrdio arno am ddim, ond ei 
fod yn pregethu yn 7y fyr. Ei arwyddair, gellid meddwl, 
oedd, “* Short and sweet.” Haner awr fyddai hyd y bregeth 
yn gyffredin, ac weithiau dim ond ugain mynyd. Os 
digwyddai bregethu am dri chwarter awr yn Bethesda ar nos 
Sul, byddai son am y peth drwy yr holl chwarel dranoeth. 
Un tro, yr oedd ein tad ac yntau wedi cytuno i newid Sab- 

bath. 'Trefnid y waith hono i Mr. Samuel fod yn Siloh am 
ddau a chwech. Er ei bod tua chanol haf, erfyniai gael 
dechreu yr oedfa hwyrol am bwnp, modd y gallai gyrhaedd 
adref cyn iddi ddechreu nosi, oblegid yr oedd arno ofn y nos. 
Caniatawyd ei ddymuniad. _ Gan na wyddai yr oll o'r gwran- 
dawyr am y newidiad, deuai rhai yno at chwech ; a mawr 
oedd eu syndod a'u siomiant wrth weled y gwrandawyr yn 
dod allan yn llu i'w cyfarfod. Yr oedd yr oedfa drosodd. 
Amheuwn a oeddynt oll “* wedi eu llwyr foddhau.” Clywsom 
fod rhai yn awgrymu mai nid rhyw bwt o bregeth felly a 
gaffai pobl Bethesda can eu gweinidog hwy. Fodd bynag, 
cyn pen nemawr o fynydau yn mhellach, ceid ef ar y cyfrwy, 
ac yn cychwyn tua'i gartref, mor siriol a'r meillion a dyfent 
ar y ddôl gerllaw. Ei ddawn ydoedd hyfryd at bob adeg ar 
grefydd,—yn neillduol mewn amser o adfywiad. Cof genym 
ei glywed yn terfynu cyfarfod yn Bethel, pan oedd teimladau 
pobl yn bur wresog. Ei destyn oedd, “' Ac eto y mae lle.” 
Fel y twymnai gyda'i fater, dechreuodd rhywrai lefain, a 
gwaeddi “ Diolch!” Ar hyn, aeth yn dân byw drwy y lle. 
Ymddangosai fod pawb acos mewn hwyl llefaru. Gorfu ar 
Mr. Samuel eistedd i lawr, a gadael i'r bobl fyned a'r oedfa 
ynmlaen yn eu ffordd eu hunain. Amheuai rhai a oedd ef 
yn “ ddyn mawr.” _ Ond beth am y cofgolofnau a adawodd ar 
eiol? Yn nghyfrif y nefoedd yn sicr, dyn mawr yw pob un a 
weithio fel y gweithiodd efe. Ond daeth adeg noswylio i'w 
gyfarfod. Bu farw Ebrill 21, 1855, yn 66 ocd. 

JONES, Bangor. Er y gwnaed crybwyllion am dano ef yn 
barod, gan ei fod yn un o ddynion penaf y cyfnod dan sylw, 
gweddus yw ymhelaethu ychydig eto yn ei gylch. Urddwyd 
ef yn Mangor, yn 1809. Wedi bod yma am chwe' mlynedd, 
aeth i Lundain, lle y bu am wyth mlynedd. _ Yna dychwel- 
odd i Fangor, lle y bu eto yn gweinidogaethu am 81 o flyn- 

yddau. Buwyd yn ceisio ei warthruddo fel heretic, ond 
daliai yn boblogaidd drwy y cwbl. Yn ei ddyddiau goreu, 
deuai i Bethel yn lled fynych. 'Efea gymhellasid i bregethu 
ar adeg sylfaeniad Siloh, yn 1889. Gwnaeth waith yno nad 
anghofiwyd yn fuan. Galwai heibio i'r Bryn yn ei dro, fel 
eraill o weinidosion y cyfnod. Yr ydys yn cofio myned 
gydag ef oddiyno un troi ffermdy Tafarnycrisiau, lle yr oedd 
i bregethu ar noson waith. Ymogynullodd torf gref i'w 
wrando. Pregethai am Satan yn ceisio nithio y saint fel 
gwenith, oddiar Luc xxii. ôl, 92. _ Yn ystod y bregeth, tynai 
ddesgrifiad hynod o BSatan fel nithiwr. Portreiadai ef yn 
cyflawni ei waith, yn y fath fodd, ac a_ adawai argraff annile- 
adwy ar gof hyd yn nod y rhai ieuengaf yn mysg ei wranda- 
wyr. Ymaflai yn y Beibl, gan ei droi o amgylch, fel y gwneir 
wrth oorynu ŷd. Desgrifiai Satan fel pe yn sefyll uwchben y 
gogr yn awr, er gweled faint o efrau oedd yno. Haera ei fod 
yn gweled llawer. Ar hyn, dyna ef yn ymaflyd mewn 
gwenithyn go fain, ac yn gofyn, “ Beth yw hwn; efryn i'w 
daflu i'r tân 2” Ond yn ei ymyl, wele rywun cadarn, gras- 
lawn, a hollwybodol, yn sefyll, ac yn dweyd wrtho, “ Aros, 
Satan—paid! Un o'r gwenith yw hwna, ond mai un o'r rhai 
lleiaf ydyw. Edrychaf fi na chaiff hwnw ddim myn'd i'r 
tân.” Yr oedd yr olygfa yn un y buasai yn werth teithio yn 
mhell i'w gweled. Yr oedd yno lawer yn gwenu ac yn wylo 
bob yn ail. Nid ydym yn cofio ddarfod iddo ddyfod i'r ardal 
i bregethu ar ol hyny, er agosed i Fangor ydoedd.  Digwydd- 
asai rhyw anghydwelediad rhyngddo â'i frodyr yn y sir, fel y 
darfu iddynt ymbellhau ac ymddieithrio yn rhyfedd oddiwrth 
eu gilydd. Yr oedd hyn yn beth i ofidio o'i blegid yn fawr, 
o herwydd tywysog o ddyn oedd efe. Yr oedd yn fedrus i 
esbonio yr Ysgrythyrau yn y pwlpud, a chyda Dirwest ceid 
fod ynddo ystor digyffelyb o ffraethder ac arabedd. Gradd- 

iwyd ef yn Ddoctor mewn Duwinyddiaeth gan un o Brif- 
ysgolion Germany. Yn 1854, rhoddodd i fyny ei weinidog- 
aeth yn Mangor, ac aeth i fyw i Gaerlleon. Bu farw Chwef. 
29, 1860, yn 85 oed. . 

EnwaARDs, Ebenezer. Fel ei olynydd yn y weinidogaeth 
yn y lle hwn, nig gallai Mr. G. lai na theimlo y dyddordeb 


mwyaf yn llwyddiant Mr. Edwards. Yr oedd ef o ardal y | 


Crwys, ger Abertawy. Addysgwyd ef yn Neuaddlwyd. Wedi 
gadael yr athrofa, cadwai yscol a phregethai am beth amser 
yn y Waenfawr. Ond nid oedd ef i aros yno. Anrheg y nef 
i bobl Ebenezer oedd Mr. Edwards. Nid oedd yr achos ond 
lled ddiolwg pan yr ymsefydlodd yno. Yr oedd yn y lle o 
hyd rai elfenau anffafriol i lwyddiant yr achos. Ond yr oedd 
yn mryd Mr. Edwards lafurio fel ag i ddwyn pethau'i well 
agwedd, gyda bendith y nefoedd. Os daeth yno heb na chôd 
nac yscrepan, ni ddaeth heb gymeriad teilwng, ac awyddfryd 
angerddol i leshau eneidiau. Yr oedd hefyd yn meddu ar 
ystor helaeth o gallineb, yr hyn oedd lawer gwell na phe 
cawsai dŷ a chynysgaeth. Gallasai dyn byrbwyll, annwyliad- 
wrus, andwyo y lle, o leiaf am oes neu ddwy. _ Y mae yn troi 
yn fethiant ar ddynion gwych yn aml o ddiffyg y gyneddf yr 
ydys yn awr yn cyfeirio ati. Y mae ffraethineb yn dda, ond 
dylid cofio y ddiareb Seisnig, sef “ fod un owns o gallineb yn 
werth pwys o wit.” CALLINEB!—heb hwn daw dysgeidiaeth i 
fod yn ddiddym, sêl yn ddall, a ffraethder yn anfelus. Y mae 
gwybod pa foddion i'w harfer er dwyn i ben wahanol amcan- 
ion, a pha bryd i siarad a pha bryd i dewi, a pha fodd i iawn 
. ymddwyn yn mhob cwmni, a than bob amgylchiad, yn werth 
pobpeth i weinidog ieuanc. Am Mr. Edwards, yr oedd ef yn 
enwog yn hyn. Urddwyd ef yn nechreu Gorphenaf, 1882, 
sef yn mhen oddeutu wyth mlynedd wedi urddiad Mr. Samuel 
yn Bethesda. Yr olaf gafodd y maes eangaf i lafurio, a 

phlanu achosion newyddion ynddo. Er hyny, bu llwyddiant 
Mr. Edwards yn fawr iawn. Ni allasai neb weithio yn am- 
genach nag y gwnaeth ef. O herwydd ei ddaioni, ei burdeb, 
a'i fwyneidd-dra, yr oedd pawb yn ei hoffi. Er nad oedd yn 
dâl, yr oedd yn lluniaidd a chadarn, a chanddo lais oedd glir 
fel udgorn. Ei wyneb oedd hardd, ei ruddiau yn wridog, a'i 
lygaid yn orlawn e diriondeb. Fel cydymaith yn y tŷ, neu 
ar daith, nid oedd neb difyrach drwy y byd nag efe. Dyn 
anwyl a dihoced hollol ydoedd. _ Yn ei bwlpud, byddai weith- 
iau yn angerddol iawn, yn enwedig mewn amser o ddeffroad 
ar grefydd. Mynych iawn y talai ymweliad â'r Bryn, ac y 
pregethai yn Bethel, a'r manau cysylltiedig. Ni allasai un 
fod yn hir yn ei gymdeithas heb ddeall ei fod yn ddarllenwr 
mawr, ac. yn sylwedydd craff ar “ arwyddion yr amserau.” 
Pan gartref, treuliai lawer o'i oriau hamddenol i addysgu ei 
blant, ac amaethu ei dir, yn yr hyn y mawr ymhoffai. Ar y 
cyfan, treuliodd fywyd dedwydd, a defnyddiol nodedig. 
Teithiodd lawer i gyfarfodydd ; ac mewn cynulliadau dir- 
westol, pwy yn ddisgleiriach nag ef? Cyn diwedd ei oes, an- 
rhegwyd Mr. Edwards â phwrs yn cynwys 100p. a rhagor. 
Nid ydys yn rhyfeddu at hyn, na chwaith iddo gael un o'r 
claddedigaethau lluosocaf a welwyd yn nghyffiniau mynyddoedd 
Eryri. Bu farw yn mis Gorphenaf, 1869. Yr oedd hyn 
tuae wyth mlynedd wedi marwolaeth Mr. Samuel, sef 
oddeutu yr un faint o amser ac a ddigwyddai rhwng ordeiniad 
y ddau. Nid oedd y gwahaniaeth mewn oedran rhyngddynt 
pan yn gadael y byd ond ychydio. Yr oedd Mr. S. yn 6b, a 
Mr. E. yn 62... Gwnaeth y naill fel y llall argraff glir ar y 
wlad, a phery eu henwau mewn bri am oesau lawer i ddyfod. 
WILLIAMS, Caernarfon. Ar lawer cyfrif, un o'r dynion 
hynotaf a welodd Cymru mewn amseroedd diweddar ydoedd 
ef. Dinbych gafodd yr anrhydedd o roddi cychwyniad iddo. 

Ymsefydlodd yn Nghaernarfon yn 1892. Parhaodd i lafurio 
yno am 16 o flynyddau, sef hyd y flwyddyn 1848, pryd y 
symudodd i Lundain. Cyfarfu â thywydd garw, ond daliai i 
fyny fel cedrwydden gref, yn mhob rhyferthwy, Ni raid 
dweyd ei fod yn ddyn o ddoniau hyawdl, yn gystal ag o ys- 
bryd annibynol. Llawer brwydr a ymladdodd, a llawer gelyn 
a loriwyd ganddo erioed. Gallai wrth achos draethu geiriau 
llosgedig megis â thafod ysgorpion. Yr oedd ei sarcasm ar 
brydiau yn ofnadwy. Digiai llawer wrtho oblegid ei ddull di- 
dderbynwyneb o draethu y gwirionedd. Er hyny, yr oedd yn 
enwog a phoblogaidd o hyd. Fel llenor. a phrif-fardd, 
edrychai mawrion i fyny ato; ac fel pregethwr, pwy yn 
mhlith y werin a edmygid yn fwy? Yr oedd yn barablwr 
diail; a thra yn nodedig o hardd a mawreddus yr olwg arno, 
ceid fod ei feistrolaeth ar iaith yn ddiderfyn, a'i hyawdledd ar 
amserau fel llifeiriant tônog, yn llamu ac yn rhuthro, gan 
ysgubo y cyfan o'i flaen. Pregethai yn lled fynych, ar am- 
serau, yn Bethel a Siloh,—bob amser i dorfeydd mawrion, ac 
weithiau hefyd gydag effeithiau nodedig. Bu llawer o son 
drwy y wlad am bregeth a draddodwyd ganddo yn Bethel, yn 
fuan wedi ei ymsefydliad yn Nghaernarfon. Ei destyn oedd, 
“ Canys nid fel ein craig ni y mae eu craig hwynt; a bydded 
ein gelynion yn farnwyr.” Yr oedd yn bresenol lawer o'r 
bobl fwyaf tanllyd eu hysbrydoedd o'r ardaloedd oddeutu, a 

rhai hefyd o ardal Bethesda, fel yr aeth yn oedfa hwyliog an- 
arferol. Yr oedd y gynulleidfa wedi codi i fyny ; curai rhai 
eu dwylaw, chwarddai eraill yn uchel, ac ymddangosai pawb 
fel wedi ymgolli mewn mwynhad. Ond nid fel apostol 
diddanwch y pregethai bob amser. Amrywiai yn ei arddull 
yn ol fel y byddai ei dymer, neu yr alwad o du amgylchiadau. 
Wrth bregethu yn Bethel un tro, ar ddiwedd cynhauaf, 


yhoddai drinfa enbyd i amaethwyr o ysbryd anfoddog. Di- 

gwyddasai hwnw fod yn gynhauaf hynod o gynyrchiol. 
“ Tybed,” ebe y pregethwr, gan edrych yn llym ar y gynull- 
eidfa, “ Tybed na bydd yr hen ffermwyr a'r cegau budron 
yma yn dawel ar ddiwedd y fath gynhauaf ag a gaed eleni!” 
Dro arall, yr oedd ef yno yn holi yr ysgol. Ar y canol, atebai 
un allan o'i lyfr, oblegid ofnai fethu o flaen Cadedfryn. 
Gwelwyd ef, ac aeth yn helynt arno. Dywedai yr holwr 
parchedig yn blaen, nad oedd waeth ganddo ef “*barson pren” 
na rhywun felly. Ofnai y brawd ddod i'r capel am rai Sul- 
iau ar ol hyny, rhag i'r enw lynu wrtho. Nid oedd gan 
Mr. W. ddigon o amynedd at bobl drwsgl yn y wlad. Ond 
y tro nesaf, feallai, deuai “ â chyflawnder bendith efengyl 
Orist,” pryd yr anghofid pob peth ond y genadwri a'r doniau 
rhyfedd a berchenogid ganddo. Wedi y cwbl, efe a.aeth 
ymaith, ac ni ddaeth ar ei ol neb o gyfartal allu a medr, yn 
enwedig at& drin cybyddion, cribddeilwyr, a. phob cymeriadau 
' annheilwng o'r fath. 

Enrrrs, Rhoslan. Wele eto un a lafuriodd yn helaeth yn 
Sir Gaernarfon, ac am gryn ysbaid o amser o fewn y cyfnod a 
adolygir genym. Y flwyddyn yr ymsefydlodd Mr. Ellis yn 
Rhoslan oedd 1880. — Yr oedd hyny ddwy flynedd cyn dyfod- 
iad Mr. Edwards i Ebenezer, a Chaledfryn i Gaernarfon. 
Parhaodd i lafurio yno, ac yn Tabor a Llanystumdwy, am 16 
o flynyddau. _ Cyfranogodd yn helaeth o ysbryd yr adfywiad 
mawr a gaed yn 1899. _ Precethai yn odidos bob amser, ond 
yn fwy angerddol o lawer y pryd yma. Edmygid ei ddoniau 
yn mhob cwr o'r sir, ond nid yn unman i raddau mwy nag yn 
Bethel a'r amgylchoedd. Ni byddai y cyfarfodydd blynyddol 
yn llawn oni byddai ef yno. Yr oedd yn dâl, heinyf, a 

nerthol, ac yn meddu llais peraidd a chryf. Anaml y gwelid 
| ei harddach yn dringo i bwlpud. Mawr oedd ei fedr i draethu 
ar destynau mwyaf hyfryd y Beibl ; a phan y troai i rybuddio 

y drygionus, gwelid ei fod yn feistr y gynulleidfa o hyd. Yr 
oedd taran yn ei lais, pan elai y ffordd yna, a barai i gedyrn 
yn myddin y faeddu frawychu ger ei fron. Clywsom ef ar un 
achlysur yn pregethu yn nghylch ““y digofaint sydd ar 


ddyfod” gyda grym oedd yn wir ardderchog. Yr oedd ei |, 


eiriau ar amserau yn bachu yn rhyfedd yn nheimladau y 
gwrandawyr. Fel rheol, ceid fod Mr. Ellis yn hynod ffodus 
wrth ranu y testynau y pregethai oddiarnynt. Yr ydys yn ei 
gofio ef a'r Parch. O. Thomas (Talysarn y pryd hwnw, yn 
awr o Bryn Mair, Ceredigion) yn pregethu ganol dydd gwaith 
yn Bethel, ar eu ffordd adref o gyfarfod pregethu a gynhelid 
yn rhywle tua Bethesda, yn adeg y deffroad hyfryd yr ydys 
newydd gyfeirio ato. Pregethai Mr. Thomas yn hynod 
effeithiol, ar y geiriau, “ A gwaed Iesu Grist ei Fab Ef sydd 
yn ein glanhau ni oddiwrth bob pechod.” Ar ei ol, darllenai 
Mr. Ellis yn destyn yr adnod a ganlyn : “* Deued uchenaid y 
carcharorion ger dy fron; yn ol mawredd dy nerth, cadw 
blant marwolaeth.” Wedi rhagymadrodd byr, cododd allan 
o'r testyn y materion hyn:—Dyn a'i drueni, Duw a'i drefn, 
Seion a'i gweddi.” Cafwyd oedfa anghyffredin. Ac fel yna 
yn fynych y digwyddai gydag ef,—cyfleai ei brif faterion ger 
bron cynulleidfa yn y fath fodd ag a barai iddynt lynu yn hir 
yn y meddwl. Y mae llawer eto a gofiant gyda mwynhad am 
ymweliadau Mr. Ellis â'r cylch dan sylw, yn ystod ei arosiad 
yn Rhoslan. Yn 1846, symudodd i'r Brithdir, fel y gwaeth 
ei gyd-deithydd Mr. Thomas i Dalybont. _ Yr oedd ei symud- 
iad yn golled i Eifionydd ac Arfon, ond yn enill dirfawr i 
Feirionydd. 

AMBROsE, Porthmadog. Er yn fachgen, yr oedd ef yn 
wrthddrych o ddyddordeb mawr i'r neb y parotoir y Cofiant 
hwn iddo. fTeimlai-yn ddedwydd o herwydd ei ymgysegriad 


1 waith y weinidogaeth, a llawenhai beunydd o herwydd y. 

llwyddiant helaeth a ddaeth i'w ran. Fel yr oedd gyrfa Mr. 
Ambrose yn ddisglaer, felly hefyd yr oedd o gryn barhad. 
Urddwyd ef yn 1897, a pharhaodd i allu llafurio hyd nes y 
gwelodd ddodi ei hen gyfaill o Bethel yn ei “ argel wely ;” 
eithr dim llawer dros ben hyny. Trwy yr ysbaid maith yna 
o amser, aml iawn fuont yr achlysuron ar ba rai y cyfarfu- 
asant i gyhoeddi yn nghyd i'r un bobl “ efengyl gras Duw.” 
Gallem estyn ac amlhau y crybwyllion am yr unrhyw i feith- 
der mawr, ond gwelwn fod yn rhaid ymatal. Fel y gŵyr 
pawb, dyn o alluoedd naturiol gorwych oedd Mr. Ambrose, a 
thrwy ddyfal ymroddiad, diwylliesid y rhai hyn ganddo yn 
drwyadl. Un o'r dynion cyflawnaf a feddem yn Nghymru 
oedd efe. Ei athrylith ydoedd ysblenydd. Fel llenor a 
bardd, disgleiriai gyda llewyrch priodol iddo ei hun. Mewn 
gallu desgrifiadol, pwy yn debygiddo ? Yr oedd yn ieithwr 
godidog. BEhedai geiriau wrth ei orchymyn, a disgynent i'w 
lleoedd yn ddidrafferth, fel meini nadd y Deml gynt. Yr 
oedd yn or-fedrus yn mhob dull o gyfansoddi. Gallai ym- 
godi i orucheledd pryd y mynai, ond ymddifyrai yn benaf 
mewn symledd a thynerwch. Ei arddull a ymdebygai 
i afon dryloyw, a ymdreigla i lawr yn esmwyth hyd wely 
a addurnir gan aur a grisial. Fel Addison a Goldsmith yn 
Lloegr, felly yntau yn Nghymru. Dengys y darnau destlus, 
anghydmarol bert hyny, o'i eiddo, “* Adgofion fy Ngweinidog- 
aeth,” y gallasai fod yn gystal nofelydd a Scott neu Dic! 
Pan y troai at ei nabl bêr, gallesid cymhwyso ato eiriau 
Gray wrth ddesgrifio Dryden,— 





“ Hark !—his hands the lyre explore ! 
Bright-eyed fancy, hovering o'er, 

Scatters from her pictured urn, 

Thoughts that breathe, and words that burn.” 


Gadawodd ar ei ol Bryddestau godidog, ac Awdlau a gadwant 

eu lle yn mhlith y rhai penaf o awdlau anfarwol yriaith. Yr 
oedd ei bregethau yr un modd, yn wir ardderchog. Ceid yn 
ei weinidogaeth gydcyfarfyddiad hynod o ragoriaethau. Yr 
oedd ei feddwl yn llawn o bob math o drysorau addysg. 


Siaradai yn esmwyth, naturiol, a choeth. Nid oedd ganddo 


ffydd mewn bloeddio arswydus, na chwaith mewn ffugio 
teimlad, er cynyrchu effaith am dro, _ Ei ymadroddiad ydoedd 
glir a pheraidd, a'i yni yn gynhesol a phur. Weithiau, â gair, 
a ddeuai yn ddistaw fel mellten o'r cwmwl, taflai gynulleidfa- 
oedd mawrion i dymer wylo neu folianu, yn ol fel y digwyddai 
y teimlad fod yn uchaf ar y pryd. Yr oedd tân yn ei lygad, 
ac eondra mawreddus yn ei wedd. Gallasai dyn cwbl 
ddieithr, wrth ei weled yn esgyn grisiau y pwlpud mewn un- 
rhyw fan, ddeall ar unwaith ei fod yn rhywun mwy na 


chyffredin. Fel gweinidog, bu mor lwyddianus a neb yn ei 


oes. Yr oedd ei craffder, fel ei ymroad, yn fawr, a'i ddoeth- 
ineb yn dra ymarferol, ac weithiau fel yn brophwydol hefyd. 


Gallesid discwyl iddo fyw lawer yn hwy. Machludodd ei. 


haul pan oedd yn anterth ei rym a'i boblogrwydd. Gyda'r 


coffâd am wrthddrych y Cofiant hwn, a ymddangosodd yn y. 
Dysgedydd, deuai ei lafur drwy y wasg i ben, ac yn ymyl: 


hyny, ei lafur yn y pwlpud hefyd. Fel dyn yr esgynlawr a'r 
gadair feirniadol, yn gystal hefyd yr Eisteddfod, y wasg, a'r 
areithfa, priodol gofyn, fel y gefynodd rhywun mewn cyfeiriad 
"AN Dr. Johnson, « When will this nation see hŵs like 
again Y” 


JoNEs, Capel Helyg. Er na bu ef yn y sir ond am dymor 


cymharol fyr, eto yr oedd cydnabyddiaeth agos rhyngddo â'n 


hybarch dad; a hyfryd ganddynt fyddai cael cyfle yn awr a 


phryd arall i gyfarfod yn nghyd, a newid meddyliau â'u | 


gilydd. Un o'r pethau olaf a wnelai Mr. Jones, cyn noswylio 
yn yr angeu, oedd ysgrifenu y llythyr difyrus am ei hen 


wd“ dr a 

ffrind a welir mewn pennod ddilynol. Ychydig feddyliem pan 
y daeth i law, fod yr awdwr hybarch mor agos i'w ddiwedd. 
Yr oedd yn enedigol o Sir Aberteifi, neu ynte o le gerllaw 
Llangeler, Sir Gaerfyrddin,—nis gwyddom yn iawn pa un. 
Dechreuodd bregethu yn nghapel y Wig, yn y flwyddyn 1828. 
Yn ebrwydd wedi hyny, cawn ef yn athrofa y Neuaddlwyd. 
Urddwyd ef i fugeilio yr eglwysi yn Capel Helyg a Chwilog yn 
1892. Yr oedd gwrthddrych y Cofiant hwn yn bresenol, ac 
ìddo yr ymddiriedasid y gwaith o roddi Siars i'r eglwysi. 
Arosodd Mr. Jones i lafurio yno am tua deuddeng mlynedd, 
Galwai heibio ìi Bethel yn bur fynych yn ystod y blynyddau 
hyny. Yn y cyfarfod blynyddol, mwynheid ei bresenoldeb yn 
wastad. Yr oedd ei ddull gwresog a Phuritanaidd o bregethu 
y pryd hwnw yn rhoddi boddhad anghyffredin i'r bobl. 
Byddai ganddo agos yn mhob pregeth nifer o nodiadau beirn- 
iadol, yny rhai y teimlid dyddordeb mawr. Arferai bregethu 
yn bur danllyd oddeutu y flwyddyn 1839, ac wedi hyny. Bu 
Mr. Jones yn ddedwydd a defnyddiol iawn yn ei gylch car- 
trefol am hir amser. O'r diwedd, meddyliai rhai o'i ddeutu 
ei fod i'w restru gyda'r gweinidogion hyny a fynent sarnu ar 
hawliaw yr egiwysi, a mynu y llywodraeth yn ormodol i'w 
dwylaw eu hunain. Gallesid tybied mai efe fuasai yr olaf o 
bawb yn mron i bobl feddwl a dweyd peth felly am dano. 
Ond yr oedd ef yn perthyn i'r “ Connection,” neu U: y 
Gweinidogion, a rhaid fod drwg ynddo! Dichon nad oedd 
ef yn foddlawn i wahodd pawb i'w bwlpudau i bregethu. 
Effaith y blinder a godasai yn nghylch ““Joppa” oedd hyn. 
Mae yn sŷn meddwl mor ffyrnig y teimlai rhai pobl yn 
Eifionydd yn erbyn y “ Olecsiwn,” fel y clywsom un hen wr 
yn galw y peth. Yn mysg y papyrau sydd ar y ford o'n 
blaen, gwelwn lythyr hynod, yn dwyn cyfeiriad ât gyfarfod a 
gynhelid yn Capel Helyg, rywbryd yn Awst 1844. Gan fod 

yno amryw weinidogion i weinyddu, tybiwyd mai doeth fuasai 
defnyddio rhyw gyfle i gael y bobl yn nghyd, fel y gallasent 
fynegi eu cwynion, a chael cynghor a chyfarwyddid tuag at 


'heddwch. Ond yr oedd yr anhwyldeb yn ormod i'w ddodi i 


lawr yn y ffordd hono. _ Proffesai y llythyr ddyfod oddiwrth y 
mwyafrif o aelodau yr eglwys ; ond nid oes enw neb wrtho. 
Y llawysgrif sydd gyffredin, a'r sillebiaeth yn wallus. Gan 
fod y llythyr hwn yn gyfeiriedig at Gadeirydd y cyfarfod, 
barnwn mai gweinidog Bethel oedd y cadeirydd. Dechreua yn 
awdurdodol fel hyn:—'' Bydded hysbys i bawb ag sydd yn 
ymyraeth â materion rhai eraill, yn ymgynulledig heddyw yn y 
Capel Helyg ;” a chyn y diwedd dywed, ““ Gan fod pregethu 


i fod heno, dymunem i chwi (y gweinidogion) brofi o'r Ys- | 


grythyr os oes genych hawl i ryw oruwch-arolygiaeth ar 
eglwysi y saint,” &c. Cyn diwedd y flwyddyn hono, der- 
byniodd Mr. Jones alwad o Abermaw. Symudodd yno yn 
ebrwydd, ac yno y bu dros y gweddill o flynyddau ei oes, yn 
llwyddianus a dedwydd iawn.  Purwyd awyrgylch Eifionydd 
ar ol hyny, ymiachaodd teimladau, a daeth y bobl a ofnent i 
Mr. Jones droi yn ddyn drwg, trahaus, i ryfeddu aí eu han- 
noethineb eu hunain, ac i gydnabod mai gwas ffyddloni Grist 
ydoedd ef. Bu farw ein hen gyfaill, yn gyflawn o anrhydedd, 
Gorph. 21, 1878, yn 74 oed. 

Davies, Llanaelhaiarn. Yr oedd yntau yn enedigol o Sir 
Gaerfyrddin, a bu drwy ei fywyd ar delerau da gyda gwrth- 
ddrych y Cofiant hwn. Er nad oedd yn dalentog iawn, ac na 
chafodd yrfa mor esmwyth a disglaer a llawer, exo yr oedd o 
ysbryd tawel, yn meddu llais peraidd, ac fel rheol yn gallu 
““ canu yn dda,” fel ac i swyno rhai gwrandawyr yn hynod. 


Treuliodd y rhan fwyaf o'i oes yn y Gogledd, eithr o ran . 


iaith, Deheuwr perffaith ydoedd hyd y diwedd. Ar ol ei 
weled a'i glywed unwaith, cofid am dano byth wed'yn. Yr 

oedd arbenigrwydd yn perthyn i'w wedd, a'i ddawn, a'i ddull 
a draddodi. Ar un adeg o'i oes, yr oedd yn boblogaidd 
iawn, yn gymaint felly fel na feddylid am gynal cyfarfod yn 
Bethel heb ei wahodd ynoi bregethu. Ac mor ffyddlon 
ydoedd, fel y deuai drwy bob math o dywydd. Digwyddai 
fod yn hynod o wlyb ar ddiwrnod cyntaf cyfarfod Bethel un 
tro. “Teimlai ein tad yn dra phryderus drwy y dydd. Erbyn 
myned at y capel yn yr hwyr, nid oedd sicrwydd i'w gael fod 
neb o weinidogion y sir wedi cyrhaedd eto. Ond ar ol edrych 
dros glawdd y fynwent, gwelid fod ceffyl Davies, o Lanael- 
haiarn, yn pori yno, a dywedodd yn gyffrous, ac megis yn 
ddiarwybod iddo ei hun, “* Wel, yr hen geffyl anwyl, bydd yn 
dda genyf dy weled, a chei groesaw genyf tra byddi ar y 
ddaear.” Os da yr ydym yn cofio, ni chaed neb, o herwydd 
y tywydd, i bregethu y noson waith gyntaf hono ond Mr. 
Davies. Ei fedr i adrodd hanesion y Beibl, a'i ddull ystwyth 
a bywiog o draddodi, a'i gwnelai yn dra derbyniol gyda'r 
werin. Urddwyd ef yn Llanaelhaiarn, yn 1824. Yno y 
parhaodd i gartrefu dros y gweddill o'i oes, er na pharhaodd 
ei gysylltiad â'r eclwys fel ei gweinidos ond dros dymor 
cymharol fyr. Teithiodd lawer drwy Dde a_Gogledd i gasglu 
at gapeli dyledog, yn yr hyn y bu yn dra llwyddianus. Bu 
farw Ionawr 91ain, 1870, yn 77 oed. Cafodd gladdedigaeth 
barchus, a Lheimlid chwithdod ar ei ol mewn cylchoedd lawer. 

Yr amser a ballai i ni fanylu rhyw lawer yn nghylch eraill 
o gydlafurwyr ein tad yn y sir, megis Griffiths, Pwllheli 
(Joppa wedi hyny) ; Williams, Cae Coch ; Morgans, Nazareth. 
Yr oedd y tri yn gyfeillion a fawr berchid ganddo. _ Treuliodd 
y cyntaf tua 99 o flynyddau yn y sir. Urddwyd ef yn Llan- 
beris, yn y flwyddyn 1894 ; symudodd i Bwllheli yn 1898, a 
bu yno yn ddefnyddiol hyd 1852, pryd y symudodd i Gaer- 
narfon, lle y bu farw Ebrill 22, 1872, yn 68 oed. Dyn 

hardd ei foes, a chryf o ddeall, ydoedd ef. bPregethai yn 
odidog cyn i'w iechyd ddechreu pallu. Yr oedd yn dra 
enwog hefyd fel ymresymwr o blaid yr achos dirwestol. Am 
Williams, Cae Coch, teimlai yn gynhes ato ef fel un o fechgyn 
y Diwygiad mawr yn Nolyddelen, ac oblegid ei f«»m, ac hefyd 
o herwydd pereidd-dra ei ddawn, ei rymusder mewn gweddi, 
a'r afael gref a gaffai ei bregethau syml yn fynych ar galon a 
theimlad ei wrandawyr. Am yr olaf, sef Mr. Morgans, efe a 
deimlai yn anwyl ato pe na lwyddasai yn ei oes i wneyd dim 
arall heblaw clirio y can punt hyny oddiar Nazareth, y buasai 
efe yn poeni yn eu cylch dros gynifer o flynyddau. Ond yr 
oedd ef, tra yn Nefyn, wedi bod o ddirfawr wasanaeth yn y 
sir, drwy ei bregethau tanllyd ac argyhoeddiadol, mewn 
amserau o adfywiad, ac ar achlysuron cyffredin dros rif. 
Wedi gorphen ei waith yn Nazareth, ymneillduodd yn 1866 
i'w sir enedicol—8ir Aberteifi—gan ymuno â'r eglwys lle y 
derbyniwyd ef yn aelod ar y dechreu. Pregethai yn gymer- 
adwy yma a thraw, hyd ddiwedd ei yrfa, yr hyn a gymerai le 
Ionawr, 1878, ac efe yn 78 oed. Os buasai yn gymylog arno 
yn awr ac eilwaith ar y daith, yr oedd yn mwynhau “* goleuni 
yn yr hwyr.” 

Gyda hyn, yr ydym yn gorphen ein hadolygiad ar bregeth- 
wyr yr Annibynwyr yn Sir Gaernarfon o fewn y cyfnod cyntaf 
y cr ein tad ynddo. O ran doniau addas i'r areithfa, 
cyfnod euraidd mewn gwirionedd ydoedd. “Teimlwn hiraeth 
ar ei ol. Gan nad beth oedd yn wendid neu yn ddiffyg yn 
neb o'r enwogion rhag-grybwylledig, yr oedd un peth ar- 
dderchog yn eu hynodi oll, sef gwreiddiolder hollol o ran eu 
dull o draddodi. _ Safai pob un yn gwbl ar ei ben ei hun yn 
yr ystyr yma,—dim gwneyd sŵn, neu droi dalenau y Beibl, 
neu ysgwyd llaw a phen, neu dreio rhoi bloedd fel rhywun 
arall. Na, nid ymddarostyngodd un o honynt i lusgo aflun- 

eiddiwch felly i'w hareithfaoedd yn y sir. Pa un a oeddynt 
wedi credu na ddaeth neb erioed yn fawr drwy efelychu, nis 
gwyddom; ond dyna y ffaith. A hyfryd yw cofio, iddynt 
gadw y ffydd, a gorphen eu gyrfa wedi ymdrech dêg. Eiddynt 
bellach yw y llawryf a'r goron. _ “* Ac mi a glywais lef o'r nef 
yn dywedyd wrthyf, Ysgrifena, Gwyn eu byd y meirw y rhai 
sydd yn marw yn yr Arglwydd, o hyn allan, medd yr Ysbryd, 
fel y gorphwysont oddiwrth eu llafur; a'u gweithredoedd 
sydd yn eu canlyn hwynt,” 

EI BREGETHAU A'I DDAWN TRADDODI. 


AMLDER y Brâs-linellau a adawodd ar ol—Ei Hynodrwydd mwyaf 
fel Pregethwr—Brâs-linellau o rai o'i Brecethau mwyaf adnabyddus 
— Gwir Ryddid—Dagrau y Gwaredwr—Y Tri Llanc—Byw wyf Fi 
—Jabes a'i Weddi—Cynghorwch eich gilydd—Taith yr Anialwch— 
Cyflawn Ddilyn—Dianwadalwch Cynghor Duw—Y Wraig a'r Olew. 


O'R nifer mawr o brecethau a draddodwyd ganddo yn ystod 
ei fywyd, nid oes gymaint ag un, hyd y gallwn weled, wedi ei 
hysgrifenu allan yn gyflawn. Arferai daro i lawr y prif ran- 
iadau yn wastad, a'r rhai hyny gan mwyaf ar ddarnau bychain 
o bapyrau, heb fod braidd yn fwy na “ chledr llawgwr.” Y 
mae o'r cyfryw frâs-linellau gannoedd lawer ar gael. Y mae 
yrhai hyn, gallem feddwl, oll yn naturiol, ac mewn llawer 
amgylchiad mor dda,-fel na ellir dymuno eu gwell. Yr un 
pryd, gadawodd ar ei ol amryw ysgrif-lyfrau, yn y rhai y ceir 
nifer mawr o bregethau a gynwysant, heblaw y prif raniadau, 
rai o'r prif feddyliau hefyd. Carasem yn fawr pe buasai ef 
wedi treulio ychydig yn rhagor o amser wrth ysgrifenu y 
progethau mwyaf tarawgar o'i eiddo, yn y rhan oreu o'i oes. 
Ond diau fod cannoedd o'i hen gyfeillion yma a thraw, a 
deimlant yn ddiolchgar am gael yr ychydig gynlluniau a 
gyflêir yn y bennod hon, o bregethau a roddasant gymaint o 
foddhad iddynt wrth eu gwrando. 

Dylid crybwyll yma, na pherthynai hyd yn nod i'w bregethau 
hynotaf y cyfryw fawredd ag a swynai athronwyr, neu a barai 
syndod i ddysgedigion. Y cwbl ellir ddweyd am danynt yw, 

eu bod yn syml, naturiol, ac efengylaidd. Cynwysent yn aml 
feddylddrychau disglaer, yn nghyda'r cyfryw ergydion hapus 
ag a dueddant i wneyd enw dyn cyhoeddus yn anfarwol. Ni 
ddaeth i'w feddwl ymenwogi fel meddyliwr gorddwfn. Nôd 
uwchaf ei ymgais yn ddiddadl oedd gallu pregethu yr efengyl 
yn glir ac effeithiol, fel ag i arwain eneidiau at Fab Duw. Yr 
oedd yn fedrus, eto heb fod yn ogyfuwch yn mhob peth a'r 
goreuon yn mhlith ei frodyr. Nid oedd yn ysgolhaig mor 
wych a'r hybarch Griffiths, o Gaernarfon. Ni ddaliai i'w 
gymharu fel duwinydd â Dr. Lewis, o Lanuwchllyn. Ni 
feddai ar orucheledd. Williams, o'r Wern, nac ar dreiddgarwch 
Breese, o Gaerfyrddin. Gallasai eiddiceddu medr dadleuol 
Roberts, o Lanbrynmair, ond nid oedd yn ei berchenogi. 
Nid oedd ganddo ieithwedd oludog fel eiddo Rees, o Lanelli, 
ac nid oedd wedi darllen ac astudio y Puritaniaid mor ddyfal 
a'i garenydd doniol o Lanwrtyd. Er hyny, efe a lafuriodd 
mor helaeth, ac a allai ymadroddi mor glir a bywiog a neb o 
honynt. Nid yn ei bregethau yr oedd y rhagoroldeb yn 
ogymaint ag yn ei ddull hyfryd o'u traddodi. Os nad oedd 
wedi astudio deddfau Rheitheg yn fanwl, yr oedd ynddo ystor 
o hyawdledd naturiol i wneyd i fyny am y diffyg. Yr oedd 
yn meddu, a hyny i raddau hynod, y gallu i drosglwyddo ei 
ysbryd a'i deimladau i galonau ei wrandawyr. Yr oedd ei 
wedd, ei ystum, a'i lais, yn ffafriol at gynyrchu effaith ; ond 
ni allasai ei bregethu barhau yn effeithiol mor hir oni bae fod 
ynddo hefyd lawer o'r yni dwyfol hwnw a esyd fri ar hyawdl- 
edd y pwlpud... Sylwai Gregory, yn yr hen amser, na wna 
symledd apostolaidd gynyrchu llwyddiant apostolaidd oddi- 
eithr fod hefyd ddoniau a sancteiddrwydd apostolaidd. Dy- 
wedir am y duwiolfrydig Payson, y byddai, pan yn gweddio, 
yn gweddio yn union i galon ei Dduw; ac yna, pan yn pre- 
gethu, y pregethai yn syth i galonau ei wrandawyr. Credid 

yn ddilys am dano yntau, ei fod yn arfer rhodio gyda se 
ac yn ymgeisio yn gywir at wneyd lles i eneidiau. 

Amrywiai yn ei ddull, yn ol fel y byddai y mater neu yr 
achlysur yn gofyn. Pan yn pregethu ar destynau poblog- 
aidd, arferai fod yn dra hwyliog, yn enwedig ar amserau. 


Anfynych y methai yn ei amcan i ddeffro ystyriaethau cynull- - 


eidfa. Os na lwyddai yn y ffordd hon, cynygiai ryw ffordd 
arall. Clywsom am dano yn precethu mewn cyfarfod yn 
Bethania, Ffestiniog, ar y testyn, “ Cadw dy galon yn dra 
diesgeulus,” &e. Yr oedd y lle yn dŷn, y gynulleidfa yn 
farwaidd, ac yntau mecis allan o'i elfen. Wedi blino yn 
rhwyfo yn erbyn y llif, trôdd yn sydyn, gan ddweyd, “* Yn 
awr, ni a adawn heibio son am yr hen galon ddrwg yma, âc a 
drown ein sylw am enyd tua Chalfaria.” Cafodd hyn yr 
effaith a ddymunai. O hyny i'r diwedd caed llewyrch ang- 
hyffredin. _ Yr oedd ei fedr yn fawr i ddwyn pobl i dymher 
gwrando, hyd yn nod wedi suddo o'u teimladau i'r dyfnder 
iselaf. Cof gan un o honem fod mewn cyfarfod yn Talysarn, 
er's llawer blwyddyn yn ol. Efe oedd i ddybenu y cyfarfod, 
ac i fod yn olaf o dri. Cynhelid yr oedfa hono yn nghapel y 
Methodistiaid, am ei fod lawer yn eangach na'r eiddom ni. 
Digwyddai fod yn orlawn o bobl. O dan y pwlpud, yn mhlith 
eraill, eisteddai y Parch. John Jones, un o bregethwyr 
hynotaf Cymru, fel y gwyddis, ac yn ei dŷ ef y cawsai amryw 
o honom ein croesawu i gael lluniaeth y prydnawn hwnw. 
Dau o frodyr lled ieuainc yn y weinidogaeth oeddynt i bregethu 
gyntaf. Gwnaent eu goreu, ond nid oedd “myn'd” ar y 
weinidogaeth. Edrychai Mr. Jones fel yn brudd, a'i olygon 
tua'r llawr o hyd. Fel y tynai yr ail frawd tua therfyn ei 
bregeth, gwelid fod y dorf yn flin a digalon yr olwg arni. Yn 
awr, sibrydai Stephen, Tanymarian yn ein clust, “* Gobeithio'r 
anwyl y caiff yr hen dad ychydig o hwyl, onide bydd y cyfar- 

fod hwn yn diweddu dan gwmwl.” Gyda phryder gan hyny 
y gwrandawem arno yn rhoi gair i'w ganu, ac yn darllen ei 
destyn. Yn ebrwydd, teimlem ei fod, o ran ysbryd a llais, 
mewn cywair hyfryd. Nid aethai nemawr o fynydau heibio 
na welid fod y gynulleidfa yn dechreu chwareu o dan ei law, 
er yr ymddangosai eto yn hamddenol iawn ei hun. Gyda 
hyn, troai i son am rai “hen bobl dda ”'a adwaenai ef gynt yn 
Nyffryn Nantlle, yn perthyn i'r Annibynwyr a'r Methodist- 
iaid, y rhai, fel y tybiem, a fuasent hynod am eu sêl a'u 
gwresogrwydd gyda chrefydd. Enwodd hefyd rai o honynt. 
Yn awr, yr oedd yr hwyliau yn cael eu lledu yn hyfryd i'r 
awelon. Dodai rhai eu penau i lawr, i guddio eu dagrau ; 
eraill a droent i wenu ar eu gilydd, fel i awgrymu fod yno 
wledda i fod eto. Y fynyd nesaf, yr oedd y Parch J. Jones 
ar ei draed, ac yn edrych yn llon i fyny, a'i olygon ar y pre- 
gethwr, gan roddi pesychiad cryf,—ac yr oedd hyawdledd, 
cofier, yn ei besychiad ef. Diau y cofiai Mr. Jones yn awr 
am yr hen hwyliau yn Dolyddelen gynt. Yr oedd y lle erbyn 
hyn yn fyw drwyddo, megis cwch gwenyn ar ddiwrnod tesog 
yn yr haf. Ni pharhaodd y bregeth yn hir, ond yr oedd yr 
effeithiau yn hyfryd odiaeth. Gyda y crybwyllion hyn, 
gweddus yw i ni ymatal. Nid oedd yn ein bryd amcanu at 
roddi desgrifiad llawn o hono fel pregethwr. Yn ffodus, nid 
oes angen chwaith, gan fod hyny wedi ei wneyd, gan law 
feistrolgar iawn. _ Da genym i'r Parch. R. Parry, Llandudno, 
gael ar ei feddwl ymaflyd yn y gwaith. Pwy yn fedrusach, 
neu a gafodd amlach cyfleusderau i ymgydnabyddu â'r gwrth- 
ddrych, nag efe? Cyflêir ei ysgrif yn y bennod ddilynol, 
gydag eiddo y Parch. W. Ambrose. 

Yn awr deuwn at y pregethau. Gwyddom y bydd yn dda 
gan lawer gael y brâs-linellau a ganlyn, er mor anghyflawn 
ydynt. Fel adfeilion hen gestyll, boddhaus fydd edrych ar 

gynlluniau rhai hen bregethau, a hyny nid yn gymaint am y 
peth ydynt, ond o herwydd yr ardderchogrwydd oedd yn 
perthyn iddynt gynt. Yr oedd yn arferiad ganddo ef daro i 
lawr ar gyfer pob un o'i bregethau yn mron, neu rhwng y 
llinellau, os byddai ymylon y dail yn llawn, yr amser â'r lle y 
traddodid y bregeth ganddo. Yr ydys drwy hyn yn cael 
cyfle, os mynwn, i olrhain ei symudiadau i gryn fesur, 
flwyddyn ar ol blwyddyn. _— Wrth fyned yn mlaen, yr ydys yn 
meddwl gwneyd ychydig ddefnydd o'r cyfeiriadau hyn, gan 
nodi enwau y prif leoedd y traddodid y naill neu y llall 
ganddo. 


PREGETH Í[.—GWIR RYDDID. 


“ Os y Mab gan hyny a'ch rhyddha chwi, rhyddion a fyddwch yn wir.” 
Ioan viii. 96. 


Y mae Crist yn fawr ei ofal yn mhob oes am ei ddefaid, ac am ei 


ŵyn, neu mewn geiriau eraill, am ei bobl, ei ddisgyblion, ei ganlyn- 
wyr, y rhai ydynt yn credu ynddo. Yr oedd hyfrydwch Crist gyda 
meibion dynion erioed, a bydd ei hyfrydwch gyda hwynt byth. Y 
mae yn fawr ei ofal am ei bobl yn y nef yn awr. Y mae yn canfod 
eu blinderau, yn cydymdeimlo â'u gwendidau, yn sylwi ar eu dagrau, 
ac yn eiriol drostynt gerbron y Tad. Ac yr oedd gofal Crist yn fawr 
am ei bobl pan yr ymddangosodd yn y cnawd. O! pwy all ddatgan 
y cariad a'r anwyldeb sydd gan Iesu at bechaduriaid,—yn enwedig y 
rhai a ddychwelwyd drwy ras. Pan welai Cristei bobl mewn trist- 
wch a gofid calon, ac ofnau trymion, byddai yn eu cysuro, gan ddy- 
wedyd, “Nac ofna, braidd bychan; canys rhyngodd bodd i'ch Tad 
roddi i chwi y deyrnas” (Luc xii. 92). Pan yn llefaru wrth y 
Phariseaid, eu hargyhoeddi yn llym y byddai. Ond pan yn llefaru 
wrth ei bobl ei hun, y rhai oeddynt yn credu ynddo, ei waith yn benaf 
fyddai eu cynghori, eu dysgu, eu cyfarwyddo, a'u cysuro. Felly y 
dywedir fod Crist yn y bennod hon. “ Yna y dywedodd yr Iesu 
wrth yr Iuddewon a gredasant ynddo,”—mae yn debyg nad oedd y 
rhai hyn ond gwan yn y ffydd, er hyny nid oedd am eu bwrw allan, 
ond eu derbyn yn fynwesol, a'u coleddu yn serchiadol,—“ os arhoswch 
chwi yn fy ngair i, disgyblion i mi ydych yn wir.” Fel pe dywedasai, 

yr ydych wedi derbyn fy ngair, a chredu ynof; yn awr, y mae yn 
rhaid i chwi aros yn fy ngair. Os ydych am gymeryd eich dysgu 
genyf, cofiwch fy ngosod yn rheol o'ch blaen. ““ Os arhoswch yn fy 
ngair,” os trigwch yn fy ngair, trigo fel dyn yn ei gartref, aros yn 
feunyddiol; os cymerwch fy ngair yn bob peth, disgyblion i mi 
fyddwch. Yna â rhagddo, “A chwi a gewch wybod y gwirionedd, 
a'r gwirionedd a'ch rhyddha chwi.” Y mae yma awgrymu yn nghylch 
caethiwed ; ond dengys Iesu Gristmai caethiwed ysbrydol oedd Ef 
yn ei feddwl, nid caethiwed naturiol. “Yn wir, yn wir, meddaf i 
chwi, pwy bynag sydd yn gwasanaethu pechod, y mae efe yn was i 
bechod.” Pob un sydd yn gwneuthur pechod—pwy bynag fyddo— 
yn gwneuthur dewisiad o bechod, ymhyfrydu mewn pechod, 
gwneuthur amod a chyngrair â phechod, y mae efe yn was, yn gaeth- 
was i bechod. Ac os oeddynt yn weision pechod, er bod yn perthyn 
i eglwys Dduw, nid oedd hyny yn eu dwyn i fwynhad o ragorfreint- 
iau meibion Duw. Y gwas nid yw yn aros yn y tŷ byth ; mab sydd 
yn aros yn y tŷ byth. Dyna fel yr oedd Chrysostom yn deall y 
geiriau : na feddyliwch fod seremonïau a rhagorfreintiau cyfraith 
Moses yn eich rhyddhau ; nid oeddynt hwy ond gweision. Y Mab 

' sydd yn gallu rhyddhau. Y mae yma gyfeiriad at gaethion, a'r 
awdurdod fyddai gan fab, fel etifedd, i'w rhyddhau. “ Os y Mab gan 
hyny a'ch rhyddha chwi, rhyddion a fyddwch yn wir.” 

















I. Sefyllfa, neu gyflwr holl ddynolryw wrth natur, — caethion. 
Es. xlii. 7. 

1. Daeth dyn o law ei Greawdwr yn mwynhau perffaith ryddid i 
gymdeithasu â'i Greawdwr. Yr oedd yn gallu myned at Dduw heb 
arswyd na braw, a Duw yn gallu cymdeithasu âg yntau heb Iawn. 
Ond eto, nid oedd yn rhydd oddiwrth rwymau i ufuddhau i'w Gre- 
awdwr. Yr oedd ei rwymedigaeth i hyn mewn bod yr amser hwnw, 
ac ni dderfydd byth, tra fyddo dyn yn greadur a Duw yn Greawdwr. 
Nid caethiwed oedd hyny, eithr yn hytrach dyledswydd naturiol dyn 
i'r Hwn a'i gwnaeth. _ Ond pan bechodd dyn yn erbyn Duw, pan gyd- 
syniodd â diafol, fe'i cymerwyd yn garcharor gan luoedd cryfion. Yn 
bresenol, y mae ef fel mewn carchar cadarn, wedi ei gloi ynddo, ac 
ni all mewn un modd waredu ei hun. 

2. Y mae dynion yn gaethion yn awr gan gyfiawnder dwyfol y 
Jehofah. Wedi i ddyn droseddu, nid oedd yn bosibl i gyfiawnder 
beidio a'i gymeryd yn garcharor. O! yr olwg resynol geir yma. 

Fel y mae troseddwr o'r gyfraith wladol, y dyn a gaffer yn euog o 
ladd neu ladrata, yn cael ei gymeryd yn garcharor, felly yma. Y 
dyn oedd yn ymhyfrydu mewn cyfiawnder unwaith, ac yn gallu hyfryd 
neshau at Dduw, yn awr heb fodd i ddod yn agos ato; cleddyf 
tanllyd ysgwydedig yn cadw ffordd pren y bywyd! Ysbeiliodd dyn 
Dduw o'i ogoniant; ceisiodd ei gymeryd iddo ei hun; cododd ei 
ddwylaw yn erbyn y nefoedd; rhedodd yn y gwddfi Dduw; ym- 
geisiodd at fywyd Jehofah. Am hyny, ymaflodd cyfiawnder ynddo. 
Ni allasai Duw, o herwydd uniondeb a sancteiddrwydd ei natur, lai 
na gwneuthur felly. Y mae cyfiawnder wedi ei rwymo â'i law ei 
hun. Y maey Barnwr wedi cyhoeddi y ddedfryd oedd gyfiawn a 
dyledus uwch ei ben. Y mae i'w olygu fel yn y carchar, wedi ei 
gondemnio eisoes, ac yn aros dydd y dienyddiad. O! olwg resynol 
sydd arno,—y truan condemniedig ! 


9. Y maent yn gaethion gan bechod. “Pwy bynag sydd yn 
gwneuthur pechod, y mae efe yn was i bechod.” Y mae pechod yn 
feistr arno, ac yn un caled hefyd. Y mae yn llywodraethu arno, gan 
ei yru yn mlaen o'r naill drachwant i'r llall, yn ol y gwyniau llygredig 
sydd yn gweithio yn ei aelodau. Y mae pechod yn mhlith y rhai 
hyn fel y canwriad gynt gyda y rhai oeddynt dano. _ Wrth y naill efe 
a ddywed, Dos, ac efe a â: ac wrth arall, Gwna hyn, ac efe a'i gwna. 
Felly y mae pechod yn arglwyddiaethu o fewn y rhai sydd dan ei 
lywodraeth. Rhaid iddynt ufuddhau iddo, oblegid ei weision ef 
ydynt. Nid oes ganddynt nerth i wrthsefyll. Pwy sydd gaethach 
eu cyflwr na gloddestwyr a meddwon ? _ “ Duw y rhai yw eu bol :” y 
maent yn ei addoli a'i wasanaethu ; ni chaiff un Sabbath beth bynag 
fyned heibio heb iddynt roi addoliad a pharch iddo. Er eu bod yn 
dyfetha eu cyrff, yn drygu eu teuluoedd, yn dyrysu eu rheswm, yn 
gwanhau eu cof, yn ofidus iddynt eu hunain, heb son am eraill, ac yn 
damnio eu heneidiau, eto, mynant wasanaethu eu duw. O! drueni. 
Tra yn rhoddi eu hunain i wasanaethu chwant, caethweision ydynt 
iddo. Yr un modd am y cybydd eto. Y mae hwn a'i frodyr mewn 
caethiwed blin. Rhwymir hwy i addoli y ddelw aur. Maent yn ym- 
grymu i'r mamon anghyfiawn, yn plygu i'r byd yn fwy nag i Dduw. 
Y mae y cybyddion yn llafurio yn galed, nos a dydd, o gariad at y 
ddelw, yn llwytho eu hunain â'r clai tew. Maent gyda'r swydd 
salaf; eu calon wedi eu rhwymo wrth y ddaear; ni fedrant godi eu 
golwg at bethau nefol. 

4. Y maent hefyd yn gaethion gan ddiafol. Y mae y diafol yn dal 
dynion yn gaeth wrth ei ewyllys... Maent mewn ufudd-dod iddo. Ni 
raid iddo ond eu denu, y maent yn barod i ufuddhau iddo. Ni chaiff 
y dyn fyned ar ei liniau, nac at ei Feibl, nac i'r oedfa i wrando yr 
efengyl, na chadw'r Sabbath, na meddwl am ei ddiwedd. Pa gaeth- 
iwed sydd debyg i hwn? A glywyd am ci fath erioed? Nid yw 
caethiwed s/aves naturiol cynddrwg a hwn. Gall caethwas mewn 
planigfa gael ei feddwl yn rhydd at y peth y myno yn nglyn â'i 
hawddfyd; ond ni chaiff y pechadur mo hyn gan Satan. 

II. Fod Mab Duw wedi ei osod a'i eneinio gan y Tad i gyhoeddi 
rhyddid i'r caethion. “ Ysbryd yr Arglwydd Dduw sydd arnaf,” &c. 
EsAMlxu' 1. 


Dengys y testyn fod gan y Mab allu i ryddhau, a bod y personau a 
ryddheir ganddo yn rhyddion yn wir. 

1. Y mae gan y Mab awdurdod i ryddhau. Yn y lle cyntaf, y 
mae wedi ei osod a'i eneinio gan Dduw i hyny. Y mae Crist wedi ei 
eneinio er tragwyddoldeb i ryddhau y caethion: “ Er tragwyddoldeb 
y'm heneiniwyd, er y dechreuad, cyn bod y ddaear.” (Diar. viii. 29.) 
Yn y Salm (xlv. 7) dywedir iddo gael ei eneinio “ ag olew llawenydd” 
tu hwnt i'w gyfeillion. Yr oedd Ysbryd yr Arglwydd Dduw arno. 
Yr Arglwydd a'i heneiniodd, nid yn unig i efengylu i'r rhai llariaidd, 
ond hefyd i gyhoeddi rhyddid i'r caethion... Y mae ganddo awdurdod 
i faddeu a rhyddhau. Trwy ei fod wedi ei eneinio â'r Ysbryd Glan 
ac â nerth, y cyflawnai ei weithredoedd nerthol, “ oblegid yr oedd 
Duw gydag ef.” (Act. x. 398.) Ac yn a, y mae Ef ei hun wedi 
trefnu ffordd, wedi agor llwybr, i hyny. Gan fod dynion yn y 
carchar gan gyfiawnder, nid oedd yn bosibl eu rhyddhau heb Iawn, 
heb gael anrhydedd i'r ddeddf, a heb orchfygu eu gelynion. Daeth 
Crist dan y ddeddf. Aeth dan ddyrnod cyfiawnder yn eu lle. 
Rhoddodd Iawn, talodd eu dyled, rhoes anrhydedd i'r ddeddf, gorch- 
fygodd y gelynion, aeth i mewn i'r carchar, a dangosodd fod ganddo 
allu i dori y llyffetheiriau. _ Bellach, “carcharorion y cadarn a 
ddygir, ac anrhaith y creulawn a ddianc.” (Es. xlix. 25.) Efe a 
ddichon eu gollwng “heb na gwerth na gwobrwy.” (Es. xlv. 13.) 
Y mae wedi ei awdurdodi i ddweyd “ wrth y carcharorion, Ewch 
allan ; wrth y rhai sydd mewn tywyllwch, Ymddangoswch.” (Es. xlix. 
9.) Trwy yr Iawn, y mae Iesu yn rhyddhau pechaduriaid yn gyf- 
reithlon. Nid yw yn eu rhyddhau oddiwrth eu rhwymau i ufuddhau 

O 

i Dduw, am nad oedd hyny yn bosibl; nac oddiwrth lawer o groesau 
a blinderau yn y byd hwn; ond y mae yn eu rhyddhau oddiwrth 
ddallineb ysbrydol, oddiwrth yr iau Iuddewig, ac oddiwrth y ddeddf o 
ran ei melldithion, a hyny yn awr. 

2. Fod y personau y rhai y mae y Mab yn eu rhyddhau “yn 
rhyddion yn wir.” Y mae yn eu rhyddhau i agoshau at Dduw ; yn 
eu rhyddhau i wasanaethu Duw ; yn rhyddhau eu hewyllysiau i roddi 
ufudd-dod i Dduw. Y mae y geiriau yn golygu eu rhyddhau oddi- 
wrth bechod yn mhob ystyr. 

1. Oddiwrth warthrudd pechod. Y mae yn eu cyfiawnhau gerbron 
yr orsedd fawr. Fe aeth yn Feichnïydd ; talodd eu holl ddyled. Er 
ei fwyn Ef, y mae Duw yn dywedyd wrth yr edifeiriol, “ Gollwng ef 
yn rhydd, myfi a gefais Iawn.” Yr ydwyf wedi fy moddloni. Nid 
oes eisieu dim yn ychwaneg drosto. _ Gollwng ef yn rhydd ! 

2. Y mae yn rhyddhau oddiwrth halogrwydd pechod. Y mae yn 
gwneyd hyn drwy sancteiddiad,—drwy ddylanwadau ei Air a'i Ys- 
bryd. Rhyddheir hwynt yn y man oddiwrth bob llygredd. 

8. Y mae yn rhyddhau oddiwrth holl ganlyniadau yn gystal ag 
oddiwrth arglwyddiaeth pechod. Ac ar ol eu rhyddhau, gall eu mab- 
wysiadu yn blant iddo ei Hun, a'u gwneyd yn etifeddion gogoniant 
dros byth. Rhyddion yn wir! . Craffwn ychydig eto, 

1. Ar sicrwydd y rhyddid,—“ rhyddion yn wir.” 

2. Ar ogoniant y rhyddid; dim damnio; “tragwyddol ryddhad,” &c. 


(Y dyddisd ar ddiwedd y bregeth hon yw Mehefin 19, 1849, 
Gwelwn iddo draddodi y sylwadau mewn amryw leoedd, megis 
yn Nghymanfa Treffynon, Cyfarfod y Nadolig yn Nghaernar- 
fon, &c.) 


II.—DAGRAU Y GWAREDWR. 


“ Ac wedi iddo ddyfod yn agos, pan welodd efe y ddinas, efe a wylodd 
drosti, gan ddywedyd, Pe gwybuasit tithau, ie, yn dy ddydd hwn, 
y pethau a_ berthynent ŵth heddwch! eithr y maent yn awr yn 
guddiedig oddiwrth dy lygaid.” Ioan xix. 41, 42, 


Golygfa ryfedd oedd hon. “ Yr Iesu a wylodd !” 
I. Cymerwn olwg ar y pethau a berthynant i heddwch dynolryw. 
1. Gwir wybodaeth o ffordd iachawdwriaeth o'i dechreu i'w diwedd , 

Yr ydym ni oll wedi myned yn ol am ogoniant Duw. Yr ydym 
mewn ymrysonfa â'r nefoedd, a'r nefoedd mewn ymrysonfa â ninau. 
Nid oes heddwch i'r annuwiol. Ond y mae modd dyfod i gymod. Y 
mae yr Ysgrythyr yn eglur ddangos fod Duw yn gymodlon, a hyny 
yn ei Fab yn unig. Dengys fod yr Arglwydd Iesu Grist wedi rhoddi 
Iawn am bechod, a bod Duw yn gallu cymodi â'r penaf o bechadur- 
iaid yn Iawn ei Fab. | 

2. Cymeradwyaeth galonog o'r drefn uchod yn ei holl ranau. Y 
mae hyn eto yn perthyn yn hanfodol i'n heddwch ni. Trefn o 
apwyntiad Duw ydyw, a rhaid i ni roddi barn arni, a'i chymeradwyo 
â'n holl galon. ; 

9. Cydymagweddiad â holl delerau y drefn. Yn y lle cyntaf, 
rhaid credu tystiolaeth Duw am ei Fab. Ni wna y tro i bobl 
gydnabod ei fod yn ddyn da, a'r dysgawdwr mwyaf a welodd y byd. 
Rhaid hefyd edrych arno a'i addoli fel y Duw cadarn, a Thad tra- 
gwyddoldeb. Yn a14/, rhaid pwyso ar Grist yn unig am iachawdwr- 
iaeth. Yn drydydd, edifeirwch am bechod. Yn bedwerydd, ymwadu 
â ni ein hunain. _ Yn bwned, codi'r groes, a chanlyn Crist. 

II. Sylwn fod amser wedi ei osod gan Dduw i ni adnabod y pethau 
uchod, sef yn ein dydd hwn. 

1. Dydd hawddfyd ac iechyd. 

2. Dydd gras ac iachawdwriaeth. Dylid sylwi yn fanwl yma. 
Mae achos i ofni fod dydd gras rhai yn darfod, cyn y darfyddo dydd 
eu bywyd. Wele rai o nodau y bobl y mae Duw yn mron a'u gadael 
iddynt eu hunain. Yn gyntaf, dibrisdod o weithrediadau yr Ysbryd 

:ar eu meddyliau. Y canlyniad yw, tristau yr Ysbryd, fel y daw ei 
weithrediadau yn llai pwerus iddynt y naill dymor arol y llall. Yn 
ail, dideimladrwydd yn ngwyneb gwirioneddau fuont unwaith yn 
effeithio yn fawr ar eu teimladau. Yn drydydd, ymhyfrydiad mwy 
yn nghyfeillach annuwiolion nag oedd gynt. 

III. Euogrwydd y rhai hyny yn ein plith ag ydynt yn anwybodus 
o'r pethau a berthynant i'w heddwch, yn eu dydd hwn. 

1. Y mae hwn yn anwybodaeth gwirfoddol. Tardda o ddiffyg tuedd 
at yr hyn sydd dda. Nid oes yma brinder manteision, mwy nag oedd 
yn Jerusalem gynt. 

2. Cariad at eu pechodau yn benaf a bair iddynt ddewis bod yn an- 
wybodus o'r pethau mawrion hyn. 

IV. Dagrau y Gwaredwr. “ Pan welodd efe y ddinas, efe a 

wylodd drosti.” Teimlai yn drist iawn ; a dylem ninau yn fynych 
dristau,— | 

1. Wrth weled dynion drwy-bob goruchwyliaeth yn mynu ymdroi 
yn eu pechodau. 

2. Wrth gofio y draul o ddarparu iachawdwriaeth ar eu cyfer. 

9. Anfarwoldeb yr enaid. 

4. Ystyriaeth o'r trueni tragwyddol y maent yn tynu tuag ato. 


Casgliadau. 
l. Y perygl o wrthod iachawdwriaeth hyd nes ei bod yn rhy ddi- 
weddar i'w cheisio. 
2. Mawr gariad a rhyfeddol dynerwch yr Iesu yn wylo am achub 
pechaduriaid. 


(Gwnelai ddefnydd mynych o'r bregeth hon oddeutu 1843, 
ac am rai blynyddau yn ddilynol. Ar waelod un o'r dalenau, 
yr ydys yn cael y nodiad a ganlyn:—““ 1848. Tachwedd 9, 
pregethu yn wylnos Samuel Jones, gweinidog yn Maentwrog. 
Ei gladdu yn Towyn, Tremadoc.” Dychwelai ar y pryd o 
daith frysiog i'r De. Gwnaeth ddefnydd o'r un sylwadau yn 
y manau canlynol, yn mhlith eraill :—Ganllwyd, Pant-teg, 
Talybont, Tabernacl (Liverpool), Bethmaaca, Tanygrisiau, 
Bodedeyrn, Llansantffraid, Henryd, Llandudno, a Bethesda.) 


III.—Y TRI LLANC. 


“ Yna y nesaodd Nebuchodonosor at enau y ffwrn o dân poeth, ac a 
lefarodd, ac a ddywedodd, O Sadrach, Mesach, ac Abednego, 
gwasanaethwyr y Duw goruchaf, deuwch allan, a deuwch yma. 
Yna Sadrach, Mesach, ac Abednego a ddaethant allan o ganol y 
tân.” Dan. iii. 26. 


Yr oedd brenin Babilon,—y Nebuchodonosor y sonir am dano yma, 
wedi myned yn fawr fel rhyfelwr, ac yr oedd efe yn gyfoethog iawn. 
Yr oedd ganddo fwy na digon o aur, gellid meddwl. Tybiaf fod son 
wedi myned allan yn mhlith y bobl ei fod yn ddiweddar wedi dewis 
Duw yr Hebreaid, y rhai yr oedd wedi eu dwyn yn gaeth i Babilon ; 
ac i'r dyben i ddangos i'r taleithiau oll ei fod yn glynu wrth ei hen 
grefydd, fe benderfynodd godi delw fawr yn ngwastadedd Dura, a 

hono i gyd o aur. “ Ei huchder oedd yn driugain cufydd, ei lled yn 
chwe' chufydd.” _ Ei huchder felly oedd pedwar ugain a deg o droed- 
feddi, a'i lled yn naw troedfedd. Rhaid fod yma wastraff mawr. 
Cawsai llawer capel dalu ei ddyled â'r aur oedd wedi myned i wneyd 
y ddelw hon. Wel, penderfynwyd ar amser i ymgrymu i'r ddelw aur. 
Gwnaed pob offer cerdd yn barod, ac yr oedd rhybuddion i ddweyd 
wrth bawb, pan glywent y beroriaeth, am iddynt syrthio i lawr i 
addoli y ddelw. Yn unol â gorchymyn y brenin, yr oedd pawb yn 
ymbarotoi at y gwasanaeth. Ond nid oedd y llanciau y ceir eu 
henwau yn y testyn yn gofalu dim am y gorchymyn. Ni wnaent 
hwy syrthio i lawr i addoli peth felly. Yn wyneb hyn, daeth 
cyhuddwr yn eu herbyn, a dywedwyd wrth y brenin am eu hanufudd- 
dod. Yna galwyd hwy gerbron y brenin, a dywedodd ei benderfyniad 
wrth y llanciau, gan hôni na fedrai yr un Duw eu gwared o'i law ef. 
Yn awr, edrychwn ar atebiad a phenderfyniad y llanciau. Tri 
Dissenter iawn oedd y tri yma. Yr oeddynt yn penderfynu glynu 
wrth eu hegwyddorion. Yr oeddynt yn foddlon i bob gwasanaeth o 
eiddo y brenin,—boddlon i'w filwyr, ei forwyr, ei drethwyr, cei dref- 
ydd, ei borthladdoedd, a phob peth ond ei dduw ef. _ Ni aberthent eu 
cydwybod, ac ni phlygent yn y mater yma er dim. Yn awr, rhaid 
oedd ail barotoi y ffwrn dan, a'i gwneyd yn saith boethach nag erioed. 
Cynhwrf mawr yn hel saith cymaint o danwydd, a chynhwrf mawr 
am ddifa y llanciau a'u crefydd! Ar gyfer hyn, yr oedd parotoad 
mawr o du y llanciau. Parotoent eu calon i geisio yr Arglwydd, ac 
am gyfaill erbyn y caledi oedd o'u blaen. Yr oedd y llanciau i gael 
eu rhwymo draed a dwylaw, a'u dillad yr un modd; dim ond pob 
caethder, a meddwl am eu llosgi rhag blaen. _ Yr oedd milwyr cryfìon 
i daflu y llanciau i ganol y ffwrn ; ac yn eu gwaith yn gwneyd felly, 
fe ddarfu i'r flamau creulon eu cyrhaedd, a'u lladd yn y fan. Ond yr 
oedd y fflamau hyny mewn heddwch a'r tri llanc. Wedi eu taflu i'r 
ffwrn, fe ddarfu eu Duw, yr hwn yr oeddynt yn ci addoli, eu cadw 
rhag i'r tan wneuthur iddynt ddim niwed, fel yr aeth son mawr am 
danynt, a'r brenin yn rhedeg i edrych a oedd y peth yn wirionedd. 
Erbyn i'r brenin weled y fath olygfa, aeth i syndod mawr, oblegid efe 
a welai y llanciau yn fyw, a'u Priod gyda hwy yn rhodio yn y ffwrn 
dan. Yn awr, dyma ni yn dod at y testyn. 

I. Yr hyn a ddywedodd y brenin am yr Arglwydd Ddnw, “ Y Duw 
goruchaf.” Y mae Efe goruwch pawb a phob peth. Dylem gofio 
mawredd Duw,— 

1. Yn ei berffeithderau naturiol, megis (1) Ei dragwyddoldeb; 
(2) Ei hollbresenoldeb; (9) Ei hollwybodaeth: (4) Ei hollalluog- 
rwydd; (5) Ei anghyfnewidioldeb. 


2. Ei berffeithderau moesol. (1) Ei ddoethineb; (2) Ei gyfiawn- 


der; (2) Ei sancteiddrwydd; (4) Ei ddaioni; (5) Ei wirionedd. 

II. Nodweddiad y llanciau, “ Gwasanaethwyr y Duw goruchaf.” 
Dyma anrhydedd! Sylwaf yma ar yr hyn sydd angenrheidiol tuag 
at fod yn wir wasanaethwyr i'r Duw goruchaf, fel yr oedd y llanciau. 

1. Rhaid credu ei Air. Î 

2. Parchu ei Enw mawr. 

9. Parhaus fyfyrio ar ei ragoroldeb. 

4. Sêl angerddol dros ei ogoniant. 

5. Penderfyniad diysgog i lynu yn ei wasanaeth. 

6. Byw yn ci gyfrinach. 

(. Cofio yr hyn a wnaeth. 

III. Fod genym ninau alluoedd addas i addoli a gwasanaethu y 
Duw goruchaf. 

1. Deall i'w adnabod. 

2. Serch i'w garu. 

9. Ewyllys i ufuddhau iddo. 

4. Aelodau i fod yn arfau cyfiawnder yn ei wasanaeth,—clustiau i 
wrando ei efengyl, llygaid i edrych ar cei ryfeddodau, tafod i'w 
folianu, gliniau i blygu iddo, a dwylaw i agor a throi dalenau y Beibl. 

Casgliadau. 

1. Mawredd y fraint o gael bod yn blant i Dduw. 

2. Byddwn ddiwyd i ymgadw yn ci ffafr, a chael ein hawl yn sicr 
yn ci addewidion. 


(Gwelwn iddo draddodi y bregeth hon mewn lluaws o fanau, 
cyn ac wedi y flwyddyn 1850. Wele enwau rhai o'r lleoedd : 
Tabor, Bagillt, Llanpfaircaereinion, Salem, Liverpoel, Bedd- 
gelert, Amlwch, Bethesda, a Rhosymedre.) | 


IV.—BYW WYF FI. 
“ Canys byw wyf fi, a byw fyddwch chwithau hefyd.” Ioan xiv. 19. 


Yr oedd amser marwolaeth Crist yn awr yn agoshau. Wedi hyny 
nid oedd Efe i ymddangos i'r byd hyd ddydd y farn. Ond yr oedd 

yn bwriadu ymddangos i'w anwyl ddisgyblion, i'r dyben i gadarnhau 
eu ffydd (Marc xvi. 14 ; Ioan xx. 26, 27), ? ddysgu iddynt y pethau a 


 berthynenti deyrnas Dduw, (Act. i. 9), ac i roddi awdurdod iddynt i 


fyned i bregethu yr efengyl i bob creadur (Marc xvi. 15).. Y mae y 
plant eto yn cael golwg arno drwy ffydd (2 Cor. iv. 6), a chânt weled 


. ei wyneb mewn gogoniant byth (1 Ioan iii. 2; Dat.i. 18). 


I. Y sylw blaenaf yn awr.fydd ar fywyd Iesu. “Byw wyf fi.” 
Braidd na thybiwn fod Iesu, drwy ragwelediad, a'i droed ar wddf 
angeu pan yn llefaru y geiriau hyn. 

1. Y mae yn meddu bywyd ynddo ei Hun (Ioan v.26). Fel Duw, 
ynddo Ef yr ymgyferfydd holl elfenau bywyd. Oddiwrtho y deillia 
bywyd y greadigaeth. Dim ond iddo atal ei ddylanwad nerthol, 
teyrnasai marwolaeth drwy eithafion bodolaeth. Efe “yw yr adgyf- 
odiad a'r bywyd.” . 

2. Y mae yn byw yn ein natur ni. “Y Gair a wnaethpwyd yn 
gnawd.” Nid “naturiaeth angylion,” eithr “had Abraham a gymer- 
odd efe.” Aeth heibio i'r natur angylaidd, i ymbriodi â'r un ddynol. 
“ Mawr yw dirgelwch duwioldeb, Duw a ymddangosodd yn y cnawd.” 
Codwyd y natur ddynol i'r urddas uwchaf y gallesid ei chodi iddo, 
sef i undeb â'r Duwdod. _ Eistedda y natur ddynol yn awr ar orsedd 
y nef, ac y mae yn berchenog pob awdurdod yn mherson y Mab. 
Myn Iesu ei frodyr ato ei Hun yn y man. 

9. Y mae yn byw trosom ni, Lleinw dair swydd er ein mwyn,— 
Prophwyd, Offeiriad, a Brenin. Fel Brenin, y mae yn darostwng 
ein gelynion; fel Prophwyd, y mae yn cein dysgu; fel Offeiriad, yn 
eiriol drosom. _ Rhaid i bob gweddi fyned yn enw Iesu, y Cyfryngwr 
mawr. 

4. Y mae yn byw yn oesoesoedd. Yr oedd angeu yn lluddias i'r 
offeiriad Iuddewig fyw ; ond dyma Archoffeiriad sydd yn byw byth. 
Dyma Frenin sydd yn teyrnasu yn dragwydd. Er colli ein cyfeill- 
ion anwylaf, mae'r Iesu eto yn fyw. Y mae yr ystyriaeth hon yn 
melysu pob cwpan, ac yn ysgafnhau pob croes. Mae llawcr o'n per- 


'thynasau naturiol yn pydru yn y bedd, ond y mae yr un penaf o'n 


brodyr uwchlaw llygredigaeth. Mae'r Iesu eto yn fyw. “ Byw wyf 
fi!” Ac y mae Efe yr un ddoe, heddyw, ac yn dragywydd. 

9. Trwy fod Iesu yn fyw, fe gyflawnwyd, ac fe gyflawnir, pethau 
rhyfedd. Gorchfygwyd angeu; cynheswyd y bedd ; arbedir byd euog 
heb gymylu gogoniant cyfiawnder dwyfol. Estyna trugaredd faddeu- 

ant i hen droseddwyr wedi haeddu eu damnio. Gwna Ysbryd Duw 
etifedd uffern yn etifedd nef, ac egyr efengyl hedd ci breichiau i dder- 
byn byd o bechaduriaid i'w choflaid. 

II. Mi a sylwaf ar ddiogelwch y plant. “ A byw fyddwch chwithau 
hefyd.” 

1. Y mae eu bywyd naturiol i barhau tra byddo gwaith iddynt i'w 
gyflawni. (2 Cor.iv. 10, 11, 12; a x. 19, 14..) 

2. Y mae iddynt fywyd o gyfiaw RG a sancteiddhad, o MD 
a chymod â Duw. (Rhuf. v. 1, a iii. 25.) 

9. Cânt fyw yn y cyflwr hwnw hyd y diwedd. (Rhuf. viii. 1, 2.) 

4. Ni dderfydd y bywyd ysbrydol hwn yn angeu. _ Cant nerth, gor- 
foledd, a chysur, wrth adael y ddaear. _ “Ie, pe rhodiwn ar hyd glyn 
cysgod angeu, nid ofnaf niwed.” (Ps. xxiii. 4.) 

5. Gogoniant a bywyd tragwyddol yr ochr draw i bob gofid, galar, 
gruddfan, a gwae. “Byw fyddwch chwithau hefyd.” Cânt fyw 
gyda'r Iesu, a'i weled fel y-mae, a bod yn debyg iddo. 

Casgliad. 

Gan mai Crist yw ein bywyd ni, dysgwn fyw arno, a bod yn 

ddiolchgar iddo. 


(Bu y bregeth hon yn f«vourite ganddo am hir amser, cyn 
ac wedi y flwyddyn 1851. Ofer i ni geisio dwyn i mewn 
haner enwau y lleoedd yn y rhai y gwnaed defnydd o honi. 
Ond wele rai o honynt: Berea, Capel Helyg, Dolyddelen, 
Bethel a'r Tabernacl, Liverpool; Sychtyn, Nebo, Caernarfon, 
Caergybi, bethania, Ffestiniog, Abergele, Pwllheli, Conwy, 
Siloam a Peniel, Deheudir ; Talybont, Dolgellau, Llandegla, 
Trefriw, Treffynon, Rhuthyn, Porthmadog, Llanfaircaereinion, 
Brynsiencyn, &c.) 


V.—JABES A'I WEDDI. 


“ Ac yr oedd Jabes yn anrhydeddusach na'i frodyr,” &c. 1Croniv.9, 10. 


Jabes, sef (r7/stwch.” _ Ei fam a'i galwodd Jabes, am iddi ei ddwyn 
drwy ofid. Nid oes dim hanes am deulu y gwr duwiol hwn. Yr 
oedd yn fwy enwog na'i frodyr. Gweddiodd yn enwog ar yr Ar- 
glwydd, a chafodd ei wrando. Hwyrach ei fod yn byw yn fuan wedi 

dyfodiad Israeli Ganaan, a'i fod yn rhyfelwr. Y mae yn y testyn am- 
ryw bethau hynod i sylwi arnynt. l. Ei fam. Hi alwodd ei enw 
Jabes, o herwydd dau reswm yn ddiau: yn gyntaf, i gofio daioni 
Duw tuag ati yn ei chyfyngder ; ac yn ail, i adgofìo iddo yntau mai 
byd y gofid yw y byd yma. 2. Ei nodweddiad. Yr oedd yn rhagori 
ar ei frodyr. Credir ei fod yn ddysgedig. Galwyd tref ar eì enw, ac 
yno y preswyliai tylwyth yr ysgrifenyddion, o barch i'w enw a'i goff- 
adwriaeth fel dyn dysgedig, megis y tybir. (Pen. ii. 55.) Dywed yr 
Iuddewon ei fod yn ddoctor yn y gyfraith, ac iddo adael canlynwyr ar 
eiol. Rhagorai yn sicr mewn duwioldeb. Yr oedd ganddo barch i 
Dduw Israel, a ffydd yn ei raslonrwydd. 8. Ei weddi ardderchog. Fel 
Solomon yn gofyn doethineb yn nghychwyniad ei yrfa, felly yntau 
mae'n debyg. (1.) Ar bwy y gweddiodd? Nid ar dduwiau y cenhedl- 
oedd, ond ar Dduw Israel. (2.) Ei daerni. “ O na lwyr fendithit 
fi.” 4. Mater ei weddi. Y mae yma bedwar peth. (1.) Gweddiai 
am gael ei /wyr fendithio. Dichon fod ganddo olwg ar addewid 
Duw i Abraham, “Gan fendithio y'th fendithiaf.” (Gen. xxii. 27.) 
Yr oedd am gael ei fendithio i'r graddau helaethaf, sef â bendithion 
ysbrydol. (2.) Yr oedd am i Dduw helaethu ei derfynau, rhag i'r 
gelynion wasgu arno, a'i drechu. (3.) Am i law yr Arglwydd fod 
gydag ef i'w amddiffyn. (4.) Ac am i'r Arglwydd ei gadw rhag 
drwg,—rhag pechod annuwiol, fel na ofidid ef. 5. Yr atebiad. “A 
pharodd Duw ddyfod iddo yr hyn a ofynasai.” _ Diolch i'r Hwn sydd 
yn ateb. 


I. Bendithion Duw i ddyn. Pan y mae yr Arglwydd yn bendithio 
dyn, y mae yn dywedyd daioni wrtho, ac yn gorchymyn daioni iddo. 

1. Bendithion tymhorol. 

(1.) Y mae y rhai hyn yn lluosog iawn. 

(2.) Deuant weithiau yn annisgwyliadwy. Joseph yn anfon deg o 
asynod yn llwythog o dda yr Aipht i'w dad. (Gen. xlv. 29.) 

(9.) Deuant weithiau gyda helaethrwydd anghyffredin. Y manna 
a'r dwfr o'r graig; y soflieir yn gorchuddio y ddaear o gylch y 
gwersyll, am ugain milldir bob ffordd, ac yn ddau cufydd, sef tair 
troedfedd, o drwch (Num. xi. 81, 92); y blawd yn y celwm yn para 
am flwyddyn (Bren. xvii. 15); yr ystenaid olew yn llenwi llestri yr 
holl gymydogion (2 Bren. iv. 3); ac ugain torth haidd yn digoni cant 
o ddynion, gyda chyflawnder yn ngweddill, adn. 42—44 ; pum' torth 
haidda dau bysgodyn, o dan fendith, yn digoni pum' mil (Mat. xiv. 21). 

(4.) Deuant weithiau o bell. Ar gyfer angen Joseph a Mair, wele 
ddoethion yn dyfod o'r dwyrain, gydag anrhegion o aur, thus, a myrr 
(Mat. ii. 11). 

(5.) Deuant weithiau o'r dyfnderau : “ Dos i'r mor, a bwrw fach,” 
ebe Arglwydd pob daioni wrth Pedr, a chaed darn o arian at dalu y 
dreth o safn y pysgodyn. _ Y mae cyfoeth tir a môr yn eiddo iddo Ff. 

2. Bendithion ysbrydol. Y mae y rhai hyn eto yn lluosog, ac heb- 
law hyny yn ogoneddus iawn. Byddai yn hyfryd pe gallem gymeryd 
i mewn yma yr holl addewidion mawr iawn a gwerthfawr sydd yn yr 
Hen Destament a'r Newydd. Nid oes ar ddyn eisieu tuag at gael 
digon ond byw trwy ffydd. Y mae digon o flaen ffydd am ddau Fy 
(Hab.ii. 4., aiii. 17, 18; 1 Cor. iii. 21—23.) 


lI. Y ffordd y mae bendithion yn dyfod i ddyn syrthiedig. 

1. O herwydd ei drugaredd. Nid yn ol ein teilyngdod ni. Y mae 
yn hoffi bendithio. 

2. Trwy Iesu Grist, y Cyfryngwr. Mae y gwirionedd hwn ger ein 
bron yn y Beibl o'i ddechreu hyd ei ddiwedd. Y Gen. iii. 15, cawn 
addewid am Had y wraig i ysigo pen y sarph. Adnod toriad gwawr 
gobaith ar fyd euog yw honyna. Ynddo Ef y mae pob EN yn cyd- 
sefyll, a thrwyddo y derbyniwn bob trugaredd. 

9. Ynolfel y byddom yn dymuno. Am fendithion tymhorol y 
dymuna rhai yn unig. Daw y rhai hyn yn ol trefn natur. Ond 
rhaid gofyn am fendithion ysbrydol. Rhaid eu dymuno a'u ceisio cyn 
eu cael. Mae gan Dduw bob cyflawnder. Pan yr ydym yn son am 
fendithion tymhorol ac ysbrydol, yr ydym yn sefyll megis wrth y 
fynedfa i erddi têg a phrydfeth.. Ond gardd y bendithion ysbrydol 
yw y benaf. O fewn hon, nis gallwn symud cam heb fod yn nghanol 
blodeu, a blaendarddiad pob “godidawg ffrwythau.” Yma y tyf 
pren y bywyd, ac y ceir y dail sydd yn iachâu y cenhedloedd. O! 
fei y dylem ddiolch. Clywaf Paul a Pedr yn dywedyd oddidraw,, 
Bendigedig! (2 Cor. i. 9; Eph.i.9; Pedri. 3.) Yn Actau xiii. 38, 
89, crybwyllir dwy fendith yn neillduol, —maddeuant a chyfiawnhad. 
Safwn ychydig gyda y rhai hyn. 

llII. Pwy yw y rhai a lwyr fendithir gan Dduw ? 

1. Addolwyr Duw. _“* Yn mhob man lle y rhoddwyf goffadwriaeth 
o'm henw, y deuaf atat, ac y'th fendithiaf.” (Ex. xx. 24.) 

2. Y rhai a gymerant arnynt enw yr Arglwydd. “ Felly y gosod- 
ant fy enw ar feibion Israel, a mi a'u bendithiaf hwynt.” (Num.vi.27.) 

9. Y rhai a nesânt at Dduw yn Nghrist. (Heb. iv. 15, 16.) 

4. Y rhai sydd o ffydd, ac yn rhodio gyda Duw, fel Abraham. 
(Gal. iii. 9, 13, 14.) | 

9., Y rhai sydd yn gorchfygu. (Dat. xxi. 7.) 

Wrth y nodau hyn yr adwaenir y rhai a etifeddant pob peth. Yn 
y diwedd, bendithir hwy â mwynhad o Dduw mewn gwlad well, llena 
bydd gofid byth yn eu blino. (Mat. xxv. 34.) 


'(Gwnelai ddefnydd mynych o'r bregeth hon o'r flwyddyn 
1849 hyd 1860, fel y prawf y cyfeiriadau ydynt yn nglŷn â'r 
bregeth. Y mae enwau y lleoedd yn rhy luosog i'w cofnodi 
igyd. Ceisiwn yn unig daro ar rai na ddaeth yn ein ffordd 

o'r blaen,—Cwmyglo, Maesglas, Llangefni, Wyddgrug, Col- 
wyn, Aberdaron, Dwygyfylchi, Pentraeth, Bangor, Llanegan, 
Penygroes, Dinas Mawddwy, Rhosllanerchrugog, Elim ,Bont- 
newydd, Waengoleuvoed, Amana, Drwsycoed, a Siloh, gerllaw 
Llanfaircaereinion.) 


VIL—CYNGHORWCH EICH GILYDD. 


“ Eithr cynghorwch eich gilydd bob dydd tra_y gelwir la Heddyw, fel 
na chaleder neb o honoch trwy dwyll pechod.” Heb. iii. 18... 


Crybwyllir yma am ddyledswydd bwysig a esgeulusir yn fawr yn 
mhob oes. 
I. Sylwaf ar y ddyledswydd o ran y gweddusder o honi. 
1. Mai un dyben neillduol yn ffurfiad eglwysi yw, fel y byddai y 
naill aelod yn gymhorth i'r llall, i gynghori eu gilydd, &. Mewn 
: eglwys, gwelir dynion o wahanol alluoedd, tymherau, oedran, ac am- 
gylchiadau, wedi eu huno yn un corff. Ac fel y mae y naill aelod yn 
y corff naturiol yn barod i gynorthwyo aelod arall, felly mae pob 
dyn yn y gymdeithas grefyddol i feddwl am les arall. “ Nac edrych- 
wch bob un ar yr eiddoch eich hunain, eithr pob un ar yr eiddo eraill 
hefyd.” (Phil. ii. 4.) “ Ac ni all y llygad ddywedyd wrth y llaw,” 
&c. (1 Cor. xii. 21, 22.) 
2. Y mae yr awdurdod i alw i gyfrif, a chynghori ein gilydd, yn 
sefyll ar ein bod wedi rhoddi ein llaw wrth gyfamod yr eglwys y 
byddom yn perthyn iddi. Y mae pawb a fo yn perthyn i gymdeithas 

yn rhoi i fyny i fesur helaeth eu hawl bersonol i ymddwyn fel y 
byddo da yn eu golwg, ac yn ymrwymo i rodio a gweithredu yn ol 
rheolau y gymdeithas, er dwyn yn mlaen y budd cyffredinol. 

9. Fod esgeuluso y ddyledswydd hon yn peri niwed a thrallod mawr. 
Sicr yw, fod rhan fawr o'r gofid ag sydd yn fynych fel dyfroedd 
chwerwon yn llenwi cwpan merch Seion, yn tarddu oddiwrth esgeu- 
lusdra o'r ddyledswydd dan sylw. Nid bychan ydyw y blinder a 
gafodd yr eglwys yn mhob oes oddiwrth gyfeiliornadau mewn barn, 
oerni yn y galon, a llithriadau yn yr ymddygiad. _ Diau, pe buasid yn 
ymdrechgar ac yn addfwyn mewn amser, i atal camsyniadau a gwrth- 
giliadau, na ddaethai byth i'w chyfarfod lawer o'r troion blinion y 
sonia hanesyddiaeth am danynt. 

II. Yr achosion fod y ddyledswydd hon yn cael ei hesgeuluso mor 
fawr. â 

1. Ofn dyn. Y mae hyn yn dwyn magl (Diar. xxix. 25). Clywir 
rhai yn ymesgusodi drwy ddweyd nad ydynt yn caru dyweyd dim 
wrth y rhai'n a'r rhai'n, o herwydd eu bod yn ddynion cyfoethog a 
chyfrifol, neu o herwydd fod eu bywioliaethau yn sefyll ar eu dwylaw, 
neu oblegid eu bod yn fwy hyddysg yn y Beibl, &c., ac mai ofer 
fyddai iddynt eu galw hwy i gyfrif. 

2. Ystyriaeth o anmherffeithrwydd personol. Cofia pobl eu llithr- 
iadau eu hunain, a thawant. Gwyddom y perchir cynghorion dynion 
a fo yn ymddwyn yn addas i'w proffes yn fwy na dim a ddywed y rhai 
mwyaf doniol a fyddo yn aml yn myned allan o'u lle. Braint an- 
mhrisiadwy i eglwys ydyw cael swyddogion a fyddo yn rhodio yn 
agos at Dduw ; ond ni ddylai y neb a gafwyd rywdro ar fai ddim bod 
yn ddistaw o hyd. Clywir rhai fel hyn yn dywedyd, “ Os dywedwn 
ni ddim wrth y brodyr sy'n troseddu, cawn glywed yn fuan am yr hyn 
a wnaethom yn gamweddus ein hunain.” Ni ddylai hyn gau genau 
neb, oddieithr ei fod yn coleddu y bai, a byw ynddo. Ni bydd clywed 
am drosedd a barodd lawer o ofid, yn un niwed yn y pen draw. Dysg 
hyn i ni wylio a gweddio mwy, a bod yn fwy tyner wrth gynghori 
eraill. Dyna fel yr oedd Pedr i wneyd: “Tithau pan y'th droer, 
cadarnha dy frodyr” (Luc xxii. 92). 

9. Diffyg cariad at Iesu, a gofal am ei achos. Pe bae ynom yr un 
gofal am ogoniant Duw ag oedd yn Ioan Fedyddiwr, yr hwn a ddy- 
wedodd yn hyf wrth Herod am ei bechod, ni allem fod mor ddistaw ag 
ydym. (Mat. xiv. 4; Luc iii. 19.) Nid rhyfedd oedd i Iesu ofyn i 

Pedr dair gwaith, a oedd efe yn ei garu Ef, pan ystyriom na fydd neb 
yn ffyddlon i ddysgu eraill, ond y rhai sydd yn caru eu Meistr mawr. 

Dieithrwch i ymddiddanion crefyddol. Blin yw meddwl fod rhai 
wedi arfer eu hunain i ymddiddan am ystyr adnodau o Air Duw, am 
gamsyniadau eu brodyr, a llithriadau eraill perthynol i achos Duw, 
mewn modd ysgafn a chwareus. O herwydd hyn, anurddwyd cymeriad 
llawer a fuasent yn ddefnyddiol yn eu tymhor pe cymerasent lwybr i 
ymddiddan a'u gilydd am bethau crefydd. 


III. Y dylai aelodau eglwysig fod yn fywiog dros fod o les y naill 
i'r llall, a'r rhai mwyaf ysbrydol yn yr eglwysi i gadw golwg yn 
neillduol,— 

1. Ar yr ieuainc a fo yn eu mysg. Clywir rhai yn dywedyd, pan 
y byddo pobl ieuainc yn troi eu cefnau ar yr achos, neu yn ymbellhau 
drwy bechu, “ Yr oeddym yn meddwl mai hynyna fuasai eu diwedd.” 
Onid cymhwys fyddai gofyn i'r bobl hyn, a ddarfu iddynt erioed eu 
rhybuddio hwy rhag y fath ddiwedd trist? Pan y gwelir proffeswyr 
ieuainc yn gwyro i ysgafnder, yn canlyn o hirbell, ac yn awyddus am 
fyned i bob lle y byddo llawenydd cnawdol i gael ei fwynhau, dylid 
dweyd wrthynt yn ddioed am y perygl, gan eu cipio hwy allan o'r tân. 

2. Ar y rhai sydd yn dueddol i esgeuluso eu cydgynulliad eu 
hunain. Mae y bobl sydd yn myned i wrando i fanau eraill ar yr 
amser y bo pregethu yn eu lleoedd eu hunain, y rhai sydd yn aros 
gartref mewn diogi a chysgadrwydd, yn lle myned gyda'u brodyr i dŷ 
yr Arglwydd, a'r rhai sydd yn ddifater am gyfarfodydd neillduol yr 
eglwys, yn euog o'r bai hwn. Pe gofynai yr esgeuluswyr hyn 
weithiau y cwestiynau canlynol iddynt eu hunain, nis gallent fod mor 
ddifater :—Beth ddeuai o'r achos pe byddai pawbfelmyfi? A ydwyf 
drwy hyn ddim yn dirmygu fy mrodyr, yn caledu yr annuwiol, yn troi 
y cloff allan o'r ffordd, ac yn rhoddi anair i grefydd? _ Beth am y llw 
a wnaethum gerbron Duw a'i bobl? Mae fod eglwysi yn cysgu yn 
nghylch y bobl hyn, yn peri fod llawer o honynt yn gallu byw yn 
dawel yn y cyflwr pell a drwg hwn. Anhawdd meddwl fod y rhai 
sydd yn tori eu cyfamod eglwysig, ac yn cadw draw o herwydd diogi, 
neu yn myned i leoedd eraill o addoliad, yn lle bod gyda'u pobl, yn 
cael dim lles gwirioneddol, gan nad lle y byddont. 

9. Y bobl sydd yn rhoddi anair i achos Duw drwy eu hymddygiad- 
au anghariadlawn, megis enllibio eu cymydogion, cyhoeddi beiau eu 
brodyr, siarad yn ddirmygus am grefyddwyr o enwadau eraill ; a'r 

rhai sydd yn ysgafn a chellweirus yn eu cyfeillach, yn ddiofal am 


ddweyd y gwir, yn son am bethau bydol ar ddydd yr Arsclwydd,—y 
maent yn ddianrhydedd mawr i Grist. Ei orchymyn Ef ydyw, “ Na 
ddeued un ymadrodd llygredig allan o'ch genau chwi,” &c. (Eph. iv. 29.) 

4. Y rhai sydd yn llithro yn fynych i'r un pechodau. Maellei 
ofni fod gormod o gydymddwyn â rhai o'r ddelw hon. Parant ofid 
mawr i galonau y rhai sydd yn gwir garu achos Iesu Grist. 


5. Ar y bobl sydd yn brin yn ceu cyfraniadau at gynal yr achos 
gartref, a lledaenu teyrnas Iesu yn y byd. Mae y bobl sydd yn gallu 
gwneyd pob peth fyddo er lles iddynt eu hunain yn eu masnach fydol, 
yn hael at bob achos arall, ond na fynant roddi dim i'r Arglwydd ond 
y dall a'r cloff, yn gwanychu calonau eu brodyr, yn rhoddi lle i ddyn- 
ion gablu yr achos, ac ni chynyddant ddim eu hunain fel crefyddwyr. 
Gan y bydd cybyddion yn cael eu cau o'r nef, dylid bod yn ffyddlon i 
ddweyd y gwir wrthynt. Mae gweinidogaeth yr efengyl yn hawlio 
cynhaliaeth. (1 Cor. ix. 7, 14.) 

IV. Y modd i lwyddo yn hyn. Tuag at i'n cynghorion fod yn 
dderbyniol, rhaid cadw at y rheolau canlynol: 

1. Dylem ymryddhau oddiwrth bob teimlad o ragfarn, hunan, a 
gwâg ogoniant. Nid oes neb yn fwy anghymwys i gynghori eraill 
na*r bobl ag sydd am fod yn ben ar bawb, ac am ddangos eu hunain 
yn mhob peth a ddywedant, ac a wnelont. Rhai ysbrydol sydd 
gymhwys i'r gwaith. (Gal. vi. 1.) 

2. Ymgais at fod yn argyhoeddiadol. Rhaid ymdrechu dwyn y dyn 
i weled addasrwydd yr hyn fyddom am iddo ystyried. Ni ddiwygir 
neb byth heb iddynt gael eu goleuo i weled eu camsyniadau, a'r ang- 
enrheidrwydd am iddynt wrando ar eu brodyr. Peth mawr fydd, os 
llwyddir yn hyn. (Iago v. 19, 20.) 

9. Dewis yr amser goreu. Dylem gynghori ein gilydd bob dydd, 
tra y gelwir hì Heddyw ; yr un pryd, mae rhyw adegau mwy ffafriol 
na'u gilydd at y gwaith. Da yw gair yn ei bryd. Pan y bo un o'r 
neilllu oddiwrth eraill y bydd debycaf o wrando yr hyn a ddy- 
wedir wrtho. 

4. Dylai y cynghorwr ddweyd a fo ar ei feddwl mewn ysbryd 
gostyngedig a thirion. Os yn chwerw a sarhaus, gwrthodir y cynghor 
er doethed fyddo. _ Nid peth dymunol gan y brawd a aeth ar gyfeiliorn 
fydd clywed fod y neb a'i cynghorodd yn dweyd wrth eraill mewn 
ymffrost ei fod wedi ei rhoddi iddo i bwrpas. Dylid gochel hyn. 

5. Bod yn foddlon i dderbyn cynghor a cherydd ein hunain. 
Gwyddom fod mwy o synwyr, addfwynder, a gras, yn ofynol i dder- 
byn cerydd ac addysg mewn profedigaeth nag sydd yn eisieu er galw 
eraill i gyfrif. * 

V. Cymhelliadau i ymroddi i'r gwaith da hwn. 

1. Rhydd hyn le i ni farnu a gobeithio yn dda am ein sefyllfa ein . 
hunain gerbron Duw. _ Dengys fod genym ofal am eneidiau. 

2. Mae cynghor amserol wedi atal llawer o ddrygau erioed. “Fel 
na chaleder neb o honoch,” &c. 

3. Nid oes un peth yn tueddu yn fwy at feithrin cariad, enyn sêl, 
a chryfhau dylanwad eglwys Dduw. 

4. Mae y bobl ffyddlon gyda hyn yn mwynhau tawelwch yn eu 
mynwesau eu hunain. 

5. Bydd. yn llon gan y rhai a fu yn ffyddlon i gynghori eu gilydd, 
weled eu gilydd yn awr angeu. 


(Ni cheir unrhyw nodiad yn nglŷn â'r bregeth hon, oddi- 
eithr a ganlyn :—““ Bethel, Chwef. 14, 1847.”) 


VII.—TAITH YR ANIALWCH. 


“ A chofia yr holl ffordd yr arweiniodd yr Arglwydd dy Dduw di ynddi 
y deugain mlynedd hyn,” &c. Deut. viii. 2. 


Yr oedd yr Arglwydd wedi ymaflyd yn y bobl hyn i fod yn bobl 
mewn cyfamod iddo Ef. Yr oedd Pharaoh wedi ymaflyd ynddynt 
mewn trais, i fod yn bobl iddo yntau. Ond o herwydd y cyfamod, 
daeth yr Arglwydd i'w gwaredu o law Pharaoh. Curwyd Pharaoh 
nes iddo eu gollwng o'r diwedd. _ Elai yr Arglwydd o'u blaen yn ar- 
weinydd iddynt, mewn colofn gwmwl y dydd, a cholofn o dân y nos. 
Yr oedd ffordd fêr o'r Aipht i Ganaan trwy wlad y Philistiaid. Nid 
oedd uwchlaw pedair neu bum” diwrnod o daith o ogleddbarth yr 
Aipht i ddeheubarth Canaan. Ond nid y ffordd hono a ddewisodd 
yr Arglwydd. Arweiniodd hwynt ffordd arall, i'r dyben i'w profì, 
a dangos ei ddaioni a'i waredigaethau. Mae Moses yn yr adnodau 
hyn yn eu galw i daflu golwg yn ol, ar yr holl daith am deuugain 
mlynedd, i'w dwyn i ryfeddu daioni yr Arglwydd, ac i ddiolch iddo. 

I. Rhyfeddodau taith yr anialwch. 

1. Sylwn ar ofal rhyfeddol yr Arglwydd am Israel gynt tra ar eu 
ffordd tua gwlad yr addewid. 

(1.) Eu porthi â bara o'r nefoedd. 

(2.) Cadw eu dillad heb heneiddio. 

(3.) Cadw eu traed heb chwyddo. 

(4.) Dwyn gwarth ar eu gelynion. 

(5.) Eu diodi yn wyrthiol. 

(6.) Y golofn yn aros o hyd. 

2. Gofal Duw am danom ninau. Y mae yn ffyddlawn i'r rhai a 
ymddiriedant ynddo yn mhob oes.. Y mae yma rai wedi ei brofi yn 
dirion am “ ddeugain mlynedd.” Mae yr hyn a ddywed y Gair am 
waith yr Arglwydd yn arwain ac yn cynal Israel trwy yr anialwch 
gynt yn peri i ni feddwl am ei waith yn arwain ei bobl eto trwy 
anialwch y byd hwn i nef y nefoedd. Ac y mae ar ein cyfer ni fen- 
dithion amgenach nag a enwyd uchod, 

(1.) Y golofn gwmwl oedd yn arwain Israel gynt, ond y Gair a'r. 
Ysbryd sydd yn arwain yma. 

(2). Y manna oedd yn ymborth i Israel; Crist yw ein Ln ni. 

(3.) Y dw'r o'r graig oedd yn disychedu Israel ; iachawdwriaeth 
gras sydd i'n disychedu ni. 

(4.) Edrych ar y sarph bres oedd yn iachâu yr Israeliaid ; edrych 
drwy ffydd ar Grist a'n hiachâ ni. 

(5.) Yr oedd dillad yr Israeliaid yn dal yn dda; ond cyfiawnder 
Crist yw y wisg na heneiddia byth, a chynygir hon i bawb yn rhad, 

(6.) Ymae genym amgenach esgidiau nag a barotowyd erioed gan 
ddwylaw dynol,—“ esgidiau parotoad efengyl y tangnefedd.” Ceidw 
y rhai hyn y traed heb chwyddo i dragwyddoldeb. Cyfarfyddwn â 
ffordd yn y man nas gallwn ei thrafaelu heb yr esgidiau yma. 

(7.) Arweinir y saint i'r well wlad. Bendithir hwynt â bendithion 
y nefoedd ; mwynhant ddaioni “ bryniau tragwyddoldeb ” cyn bo hir. 

II. Gwersi taith yr ânialwch. Dysgodd lawer o bethau i Israel, ac 
y mae yn dysgu llawer o bethau i ninau. 

1. Huanadnabyddiaeth. Yr oedd gan Israel i gofio am y llo aur 
yn Horeb, dyfroedd cynhen Cades, grwgnach Marah, y tuchan am 
gig wrth feddau y blys, gwrthryfel Corra, a drygau gwarthus eraill. 
Ni buasem ninau byth yn meddwl fod cymaint o ddrwg yn ein calonau 
oni bae profedigaethau taith yr anialwch. Cymaint o falchder, ang- 
hrediniaeth, gwrthryfel, anniolchgarwch, meddyliau gwibiog, a grwg- 

nach sydd ynom. Drwy fod yma yn hir, yr ydym yn cael gwell 
mantais i adnabod ein hunain. 

2. Adnabod Duw yn well. _ Yn yr anialwch y dangosodd Ff y gallai 
droi y cymylau yn faesydd bara, dwyn dyfroedd o'r graig gallestr, 
gwlawio cig ac adar asgellog fel tywod y môr, peri i sarph bres iachâu 
ac nid llidio clwyfau dolurus, &. Gwelsant yno ei ogoniant; ei am- 
ynedd, ei drugaredd, a'i barodrwydd i faddeu. Cawsom ninau lawer 
gwaredigaeth hyfryd, a llawer gwledd felus yn ystod taith yr anialwch. 

3. Mantais i weithrediad grasusau. _ Yma y dysgir hwy i ddioddef, 

y dangosant amynedd, ac y ceir profiad o'u ffydd. 
_ 4. Ymawyddu am yr orphwysfa. Bydd y nefoedd yn felus iawn, 
wedi bod yn mhlith y seirph, ac yn nhir y sychder mawr, ac yn ym- 
ladd a'r holl elynion. Wedi y daith helbulus, hyfryd fydd croesi y 
lli', a chyrhaedd tir Canaan. 

Cymhwysiad.— Wrth dynu yn mlaen, dysgwn ymddiried yn yr Ar- 
weinydd, a'i folianu am ei holl ddaioni a'i ryfeddodau. 


(Hon oedd y bregeth a draddodid ganddo yn Bethel y 
Sabbath cyntaf yn Hydref 1854, wedi bod o hono yn llafurio 
yn y lle am ddeugain mlynedd. Gwelwn iddo wneyd defnydd 
o'r sylwadau ar ol hyny mewn gwahanol fanau.) 


VIII.—CYFLAWN DDILYN. 


“ Ond fy ngwas Caleb, am fod ysbryd arall gydag ef, ac iddo fy nghyf- 
lawn ddilyn, dygaf ef i'r tir y daeth iddo: a'i hâd a'i hetifedda 
ef.” Num. xiv. 24. 


Un o lwyth J udah oedd Caleb. Yr oedd yn mhlith yr ysbïwyr a 
aethant i weled ansawdd gwlad Canaan. _ Yr oedd y rhai hyny agos i 
gyd yn ddynion anffyddlon. Tystiolaethent yn ddrwg,—rhoddent 
anair i wlad yr addewid. Ond am Caleb, yr oedd ysbryd arall gydag 
ef. Yr oedd yn ffyddiog yn nghanol amheuwyr. Am hyny, yr oedd 
ef, fel Josuah, i gael myned dros yr Iorddonen i Ganaan. Rhai 
tebyg iddo,—rhai o ysbryd arall, gwahanol i ysbryd y byd, a ddygir 
i'r wlad nefol fry. Boed i ni ddymuno cael yr ysbryd arall hwnw, 
sef ysbryd i gyflawn ddilyn yr Arglwydd. 

I. Beth sydd yn gynwysedig mewn cyflawn ddilyn yr Arglwydd. 

P 

1. Byw dan ystyriaeth lawn o'i bresenoldeb a'i ddwyfol allu. 
(Heb, «x1.10.) 

2. Byw gyda dymuniad cywir i ryngu ei fodd, a mwynhau ei ffafr. 

8. Byw yn agos ato, meddwl llawer am dano, myfyrio ar ei ryfedd- 
odau, cymdeithasu âg Ef mewn gweddi, ac ymhyfrydu ynddo. 
Enoch.' (Gen. v. 22.) k 

4. Cyflawn ymroddiad i fod yn debyg i Dduw. (1.) Yn dosturiol. 
(2.) Yn haelionus.  (9.) Yn amyneddgar. (4.) Yn sanctaidd. 
(5.) Yneirwir. (6.) Yn ffyddlon. 

5. Cyflawn arddel yr Arglwydd yn ngwyneb gwrthwynebiadau. 
Feily y gwnaeth Caleb, Daniel, a'r llanciau; y Macedoniaid hefyd. 
(2 Cor. viii. 1—5.) | 

6. Crefydda yn hollol yn ol Gair Duw. Pawb i wneyd hyn,— . 
gwŷr, gwraeedd, plant, meistriaid, gweision, &c. 

II. Fod pob gwir blentyn i Dduw, fel Caleb, yn ewyllysio cyflawn 
ddilyn yr Arglwydd. 
1. Am fod tuedd yn hyny i ogoneddu yr Arglwydd. (Ioan xv. 8.) 
2. Am fod hyfrydwchmawr yn y gwaith. (Diar.xvii.27; Hab. iii.18.) 
39. Am fod heddwch rhwng y bobl yma â'r nefoedd. (Ps. iv. 8.) 
4. Am fod llwyddiant mawr i'w ddisgwyl yn nglŷn a chyflawn 
ddilyn yr Arglwydd. Abraham, Jacob, Joseph, Elias, &c. 

5. Am fod hyn yn sicrhau cryfder a gwroldeb mawr. (Dan. xi. 
G2. OXXv. 1.) ; 

6. Am fod cyflawn ddilyn yn tueddu yn gryf i enill eraill. (Mat. 
YO.) 

7. Am yr arweinia hyn i'r anrhydedd uwchaf yn y man. (Dat. ii. 10.) 

III. Gofal Duw am Caleb. Yr oedd i gael ei ddwyn i'r tir y daethai 
iddo gynt i edrych ei ansawdd, ac yr oedd bendith hefyd i fod ar ei 
hiliogaeth ef. 

1. Yr oedd i gael ei amddiffyn yn wyneb holl beryglon y daith. 
Nid oedd y seirph tanllyd, na'r haint, na'r cleddyf i gyffwrdd ag ef. 

2. Yr oedd i gael golwg lawn ar holl ryfeddodau y daith. Yn 
mhen tua blwyddyn a haner ar ol dyfodiad Israel o'r Aipht, yr anfon- 
wyd yr ysbïwyr i edrych ansawdd y wlad. O ganlyniad, yr oedd yr 
addewid a wnaed i Caleb yn edrych yn mhell yn mlaen, ac yn 
caniatau iddo weled arwyddion a rhyfeddodau lawer na welid gan y 
rhai y syrthiodd eu cyrff yn y diffaethwch tua'r pryd hwnw. Gwel- 
'odd y dwfr o'r graig yn llifo, y cymylau yn parhau i fod yn feusydd 

bara am ddeugain mlynedd, y sarph bres ar drostan yn nghanol y 
gwersyll yn arwydd o ddyrchafiad Mab y dyn, yn nghydag amlyg- 
iadau dirif o amynedd a maddeugarwch yr Arglwydd tuag at y bobl. 
Felly y profasom ninau ei ddaioni yn tywys, yn maddeu, yn cysuro, 
ac yn ceryddu, gan roddi i ni y manna nefol, a dyfroedd yr iachaw- 
dwriaeth yn nhir y sychder mawr. 

9. Yr oedd i gael cefnu ar yr anialwch, a myned drwy yr Iorddonen 
yn ddiangol i dir ei etifeddiaeth. O'r holl rai a ddaethent drwy y 
Mor Coch yn fuddugoliaethus, nid aeth ond dau yn unig drwy yr 
Iorddonen i aros yn Nghanaan; ac yr oedd Caleb yn un o honynt. 
Mawr oedd yr anrhydedd â pha un y cafodd ei wobrwyo. 

Uasgliadau. 

1. Gwelwn y pwys o ymroddi i gyflawn ddilyn yr Arglwydd. 

2. Dysgwn fawrhau yr Arglwydd am ei ofal am y ffyddloniaid. 

3. Mor felus fydd yr orphwysfa fry, wedi taith beryglus bywyd, fel 
Canaan i Caleb a Josuah, a gwell o lawer iawn. Wedi bod yn ymyl 
colli bywyd mewn anialwch cras, beth fydd cael eistedd ar ryw 
wyrddlas fryn i adolygu helyntion y daith, heb amddiffynfeydd i'w 
: eymeryd, na gelynion i'w concro. 


— (Ymddengys mai oddeutu y flwyddyn 1860 y parotodd efe 
_ y sylwadau uchod.  Gwnelai ddefnydd mynych o honynt pan 
oddicartref yn y blynyddoedd dilynol. Gwelwn yn nglŷn â'r 
bregeth enwau Abergele, Bethania, Bala, Bethesda, Pendref, 
Bangor, &c.) 


J4 


IX.—DIANWADALWCH CYNGHOR DUW. 
“ Fel trwy ddau beth dianwadal,” &c. Heb. vi. 18. 


I. CYNGHOR DUw. Y mae cadernid yn perthyn i hwn. Dau beth 
dianwadal, sef yr addewid a'r llw. 

1. Diïanwadalwch addewid Duw. 

(1.) Gyda golwg ar anfoniad ei Fab i'r byd. 

(2.) Ar fod yn Dduw mewn cyfamod i'w saint. 

(3.) Yn nghylch ychwanegu ysbrydol hâd i'r Cyfryngwr mawr. 

(4.) O berthynas i roddi etifeddiaeth dragwyddol i'w bobl, y rhai a 
ymddiriedant ynddo. 

9. Y llw. “A gyfryngodd trwy lw.” (Gen. xxii. 16.) “I mi fy 
hun y tyngais,” medd y Goruchaf. Gyda golwg ar y mater mawr 
hwn,— | 

(1.) Fe dyngodd Duw i'w fraich nerthol. 

(2.) Fe dyngodd i'w sancteiddrwydd. 

(9.) Fe dyngodd i'w fywyd,—i'w fodolaeth. 

II. Fod yma ddefnydd “cysur cryf” i'r rhai sydd wedi ffoi ì 
gymeryd gafael yn y gobaith a osodwyd o'u blaen. Y mae amgylch- 
iadau yn cyfarfod pobl Dduw na wnaethai cysur gwan mo'r tro i'w 
cynal i fyny danynt, am hyny trefnodd fod iddynt gael “ cysur cryf,” 

1. Yn mwlch yr aileni. 

2. Yn wyneb amlder, malais, a nerth eu gelynion ysbrydol. 

9. Yn wyneb siomedigaethau bywyd. 

4. Yn adwy gyfyng marwolaeth. 

TII. Nodau y bobl yma, y rhai ydynt wedi ffoi i gymeryd gafael. 

1. Rhai a ddygwyd i deimlo yn argyhoeddedig fod perygl,—fod 
dialedd yn ymyl. | 

2. Ac a welsant yn eu cyfyngder fod man o ddiogelwch i'w gael. 
Noddfa i lofruddion. 

9. Rhai a wnaethant benderfyniad i ymdrechu am fyned i mewn : 
“Yr rhaiaffoisom.” _ Golyga hyn ymdrech caled. 

4. Ac a gymerasant afael yn y gobaith a osodwyd o'u blaen. 
Teimlant yn sefydlog a diogel yn nghanol tymhestloedd bywyd. “Yr 
hwn sydd genym ni megis angor yr enaid,” &c. 

Casgliadau. 

1. Gwelwn fawredd cariad Duw. 

2. Nad oes un amgylchiad yn dod i gyfarfod pobl Dduw heb fod 
llwybr o ymwared ar eu cyfer. Gyda'r demtasiwn, ceir diangfa 
hefyd. Cysur cryf! 

3. Fod rhwymau ar bawb i ffoi am eu bywyd i'r noddfa hon. Y 
mae y cynghor dwyfol sydd mor ddianwadal i gadw y rhai a ffoant, 
yr un mor ddianwadal i ddamnio y rhai oll a ddiystyrant y rhybudd 
a'r drefn ryfeddol hon o waredigaeth. 


(Pregethodd lawer ar y testyn hwn mewn gwahanol fanau 
o'r flwyddyn 1851 yn-mlaen hyd 1868, ac yn mhellach. Yn 
mhlith manau eraill, traddodwyd y bregeth hon ganddo yn 
Liverpool, Dolyddelen, Pwllheli, Rhydlydan, Treffynon, 

Tabor, Coedpoeth, Rhydymain, Maentwrog, Capel Mawr, 
' Henryd, Wrexham, Caergybi, Llaniestyn, Llanfechell, 
Ty'nybont, Beaumaris, Capel Newydd, Penmorfa, Llanllyfni, 
Rhostryfan, Llanberis, Gwalchmai, Berea, Llanddeusant, &c.) 


X.—Y WRAIG A'R OLEW. 


“ A rhyw wraig o wragedd meibion y prophwydi a lefodd ar Eliseus,” 
&c. 2 Bren. iv. 1—T. 


Amcenir gwneyd ychydig sylwadau oddiwrth yr adnodau hyn yn y 
drefn a ganlyn. 

I. Cyfyngder y wraig y sonir am dani yma. 

ì. Yr oedd yn weddw. Collasai briod, yr hwn oedd o deulu urdd- 
asol, ac o gymeriad teilwng, | 

(1.) Un o feibion y prophwydi ydoedd. 

(2.) Dywedir ci fod yn ofni yr Arglwydd. 

(9.) Er hyny bu farw yn dlawd ei amgylchiadau. 

2. Yr oedd y wraig mewn dyled, ac heb fodd i dalu. 

9. Yr oedd yr echwynwr yn dra chreulawn. _ Daethai at y wraig i 
gymeryd ei dau fab yn gaethion iddo. Yr oedd y gyfraith o'i du ; 
ond os nad oedd mewn angen mawr, dylasai fod ychydig yn ymarhous, 
yn hytrach na thori i fyny gartref ag oedd eisoes wedi ei annedwyddu 
yn fawr. 

II. Gorchymyn y prophwyd i'r wraig yn wyneb ei chyfyngder. 
Âr ol deall nad oedd ganddi yn ei thŷ ond un ystenaid o olew, fe roes 
iddi gyfarwyddiadau pa fodd i wneyd er cael amlhad o hono. Yr 
oedd gorchymyn y prophwyd,— 

*Yn un dieithr, manwl, hawdd i'w wneyd, a goruchel o ran ei 
apwyntiad. Deilliai oddiwrth Dad yr amddifaid a Barnwr y 
gweddwon. 

III. Crediniaeth ac ufudd-dod y wraig. Clywodd y prophwyd yn 
llefaru, a. chredodd i'w weinidogaeth ; ac yn y fan, hi ddangosai ei 
ffydd drwy weithredoedd o ufudd-dod. 

1. Aeth i ymofyn llestri lawer. 

2. Cauodd y drws, rhag i'r cymydogion lygadrythu, a thynu cam- 
gasgliadau, ac fel y caffai hi a'i mheibion well hamdden i ryfeddu a 
chanmol daioni Duw. 

8. Wele hi yn tywallt yr olew i'r llestri gweigion a ddygai ei 
mheibion at ei llaw. / 

4. Eiffydd yn cryfhau, ei llawenydd yn ymchwyddo,—golwg ar 
ddigon. 

5. Daliodd i dywallt yn ol gorchymyn y prophwyd hyd nes y. 
llanwyd yr olaf o'r llestri gweigion. _ Yna “ yr olew a beidiodd.” 

IV. Gwaith y wraig yn ol llaw. 

1. Mynegi yr hanes i wr Duw. 

2. Gwerthu yr olew a thalu y ddyled. 

9. Diolch i'r Rhoddwr dwyfol. Y boen o herwydd y ddyled wedi 
darfod,—arian lawer yn ngweddill,—modd i fyw yn dda yn y dyfodol, 
a'r ddau fab yn wŷr rhyddion gartref! 

Casgliadau. 

1. Boed i'r rhai sydd yn dlawd eu hamgylchiadau barhau i ddis- 
gwyl wrth yr Arglwydd. 

2. Dysged y rhai y mae yr Arglwydd yn eu bendithio, ei anrhyd- 
eddu â'u cyfoeth, ac â'u bywyd yn y byd. 


(Pregethai yn fynych ar y testyn hwn—““ Y Wraig a'r Olew ” 
—oddeutu y flwyddyn 1850, ac yn ddiweddarach. Yn mhlith 
y lleoedd y ceir eu henwau yn nglŷn â'r bregeth, yr ydys yn 
nodi a ganlyn :—Llanrwst, Dinas Mawddwy, Carmel, Ceidio, 
Abererch, Bethel (Liverpool), Amana, Rhyl, Rhosllanerch- 
rugog, Wyddgrug, Graigfechan, Llangefni, Llanerchymedd, 
Talysarn. Yr oedd ganddo yn y bregeth hon ymadroddion 
ffraethbert lawer, yn nghyda sylwadau bywiog, a daflent 
gynulleidfaoedd mawrion weithiau i deimladau hyfryd a gor- 
foleddus ; ond nid ydynt yn awr ar gael. Mae y grawnsypiau 
wedi myned,—nid oes yma ond y trosol syml ar ba un y 
caent eu dwyn.) 





PENNOD XI. 


DESGRIFIADAU EMRYS A GWALCHMAI O HONO. 


I.— YsGRIF Y PARCH. W. AMBROSE.— Ymddangosodd hon 
yn y Dysgedydd am Ebrill, 1878. Fel y gwelir oddiwrth yr 
ymadrodd “'I'w barhau” ar y diwedd, bwriadai Mr. A. an- 
rhegu y darllenwyr ag, o leiaf, un ysgrif yn rhagor ar y 
testyn. Ond daeth ei yrfa ddisglaer i ben cyn gallu o hono: 
gwblhau ei fwriad. Hwn oedd y dernyn olaf o ddim meith- 
der a ddyferodd oddiwrth ei ysgrifell fedrus a chyflym. 


GRIFFITHS, BETHEL. 


Y mae llawer G»1ffiths yn mysg ein cenedl, acaml Pethe yn mhlith 
ein haddoldai ; ônd y mae y ddau enw hyn wedi eu cydieuo yn dded- 
wydd iawn er's llawer blwyddyn bellach, yn mhlwyf Llanddeiniolen, 
rhwng y Fenai a'r Wyddfa. Y mae Griffiths, Bethel, wedi bod yn air 
teuluol ar gannoedd o aelwydydd y wlad dros dymor hir ; ac y mae yn 
hawdd i ni brophwydo y bydd adsain yr enw yn glynu yn hir o'r 
Enlli i'r Dyfrdwy, ac o Gaergybi i'r Dyfi. GRIFFITHS, BETHEL ! yr 
“ ydym wedi hir edrych arno fel math o angenrheidrwydd, a byddwn yn 
hir cyn llwyr ymgymodi â'r syniad o fedru byw hebddo. Gwelwyd 
llygaid ein teidiau yn sirioli wrth glywed cyhoeddi ei enw, a'u 
calonau yn adfywio wrth ragfwynhau ei ymweliadau disgwyliedig. 
A chlywir yr hen bobl yn adrodd gyda blas neillduol hyd heddyw am 
yr adgyfnerthiad a roddai swn ei draed, yn “ nydd y pethau bychain,” 
mewn lleoedd ydynt erbyn heddyw wedi cyrhaeddyd dydd y pethau 
mwy. 

Yr oedd yn hawdd i bob dyn craff, a wyddai rywbeth am Mr. 
Griffiths, i gasglu mai brodor o'r Deheudir oedd, er ei fod wedi ym- 
doddii agweddau ac ymadroddion y wlad a fabwysiadodd pan yn 
ieuanc; ond ar brydiau, yn enwedig ar adeg yr hwyliau mawr, byddai ei 
darddiad Deheuol yn bradychu eihunan. Nid oedd triugain mlynedd 
yn ddigon i lwyr olchi ymaith weddillion y talaetholdeb a lynai 
wrtho. Ond ni lynai yn fursendodol wrth ei hen dafodiaith, ac ni 

osododd arno ei hun y dasg o ymddangos yn iaith a dullweddau y 
Gogledd. Yn wir, nid oedd neb yn dychymygu fod Mr. Griffiths 
wedi rhoddi lle erioed i'r cwestiwn, pa fodd i eirio ei feddyliau; cael 
hwyl i'w dweyd oedd ei bwnc mawr ef o foreu ieuenctyd hyd hwyr 
henaint. 


Cafodd esgob Bethel deimlo tipyn o ddylanwad yr ysbryd gwrth- 
Ddeheuol, fel y cafodd eraill brofi o effeithiau y teimlad gwrth- 
Ogleddol. Ni fu genym erioed un rhithyn o nawseiddiad yr ysbryd 
hwnw. Methasom erioed a gweled un rheswm dros ei fodolaeth yn 
mhlith y Methodistiaid, y Bedyddwyr, na'r Annibynwyr. O ba le y 
daeth? Ai y pregethwyr crwydrol a'i cludent fel haint dros y wlad ? 
Pwy. a gyhuddwyd o atal porthiant gwasanaeth yr Hwntws pan 
ddelent i'r Gogledd? _ A phwy a amheuwyd o geisio cadw'r Amenau 
oddiwrth y Gogleddwyr pan ddelent o dref tua'r Deheudir? Cafodd 
Mr. Griffiths fyw i weled claddu yr hen deimlad iselwael, yr hwn a 
flinodd lawer arno. Yr oedd ei deimlad ef gyda'r Gogledd a'r De, a 
chyfrifai y rhai a geisient adchwythu y tân yn haeddu collfarniad 
cyffredinol. Y mae y rheilffyrdd, masnach, ac addysg, wedi ei ymlid . 
o bob man ond o'r cormnelau lle y trig ysbrydion eithafol, cenfigenllyd, 
y rhai a fagant gnudau o gyfarthgwn i boeni pawb o'r saint a feiddio 
sefyll rhyngddynt a'r haul. 

Enw y plwyf lle y magwyd Mr. Griffiths yw Llanegwad, yn Sir 
Gaerfyrddin, tua saith milldir a haner o Landeilofawr, ar lan yr afon 
Cothi. Yr oedd ei rieni yn bobl grefyddol,—yn fwy felly na'r 
cyffredin, ac yn aelodau o'r hen eglwys Gynulleidfaol yn Pant-teg. 
Derbyniwyd ef yn aelod pan nad oedd ond ieuanc iawn, yn amser 
gweinidogaeth y Parch. T. Davies. Yr oedd yr eglwys yn cael 
cymaint o foddhad ynddo fel yr anogasant y bachgen i ddechreu 
pregethu. Aeth i'r Ysgol Ramadegol, yr hon oedd yn gysylltiedig â'r 
athrofa yn Nghaerfyrddin, o dan ofal y Parch. D. Peter... Yr ydym 
yn casglu na bu ei arosiad yno yn faith. 

Pan oedd y Parch. David Davies yn symud o Gaernarfon i gymeryd 
gofal yr eglwys yn Pant-teg, fel olynydd i'r hybarch. 'T. Davies, an- 
fonodd Mr. Griffiths, gweinidog Caernarfon, at Mr. Peter, i holi am 
ddyn ieuanc cymhwys i gymeryd lle Mr. Davies. _ Derbyniodd ateb- 
iad Mr. Peter, yn hysbysu nad oedd un efrydydd yn rhydd i adael yr 
athrofa, ond fod yno fachgenyn ieuanc yn y Grammar School yn 
llawn o sêl, ac yn dra awyddus am wneyd daioni—-yr anfonai ef ar 

daith heibio i'r eglwysi drwy ranau o'r Gogledd. Dywedai ei fod yn 
credu ei fod yn fachgen da, ac yn meddu llawer o gymhwysderau i 
' ateb i ofynion y wlad. Y canlyniad fu iddo ddod heibio i Gaernarfon 
ar ei daith. Pregethodd yn dra derbyniol yno. Arosodd ychydig 
ddyddiau yn yr ardal. Credodd gweinidog hybarch Pendref ei fod 
yn wr ieuanc tebyg iawn i wneyd y tro yn Bethel. _ Darfu iddo ef a'r 
praidd bychan yno hoffi eu gilydd yn fawr; a derbyniodd yntau 
alwad i ymsefydlu yn eu plith. | 


Y mae genym dystiolaeth y diweddar hybarch John Evans am ym- 
ddangosiad Mr. Griffiths pan y daeth heibio i Amlwch ar ei daith 
gyntaf. Yr oedd yn dâl, a'r olwg allanol arno yn fachgenaidd, ond 
eto yn syml ac yn ostyngedig. Ymddangosai yn iach, ac yr oedd ei 
wisg yn weddus, a phob peth o'i gwmpas yn daclus. Yr oedd ei ym- 
ddangosiad yn rhoi ffafr iddo gan y gynulleidfa. Yr oedd ei barabl 
yn feistrolaidd, heb fod yn hyf, a'i lais mor dyner a'r dwsmel, ac mor 
soniarus a'r udgorn. Tynodd sylw cyffredinol ar ei daith yn eglwysi 
Mon, ac ni chollasant eu golwg arno ar ol hyny. 

Nis gallwn wneyd cyfiawnder â chymeriad uchel Mr. Griffiths yn 
hyn o ysgrif, heb i ni roddi rhyw ddrychfeddwl i'r darllenydd o an- 
sawdd y maes yr oedd efe bellach i'w gymeryd o dan ei ofal. Yr 
oedd yr ymddangosiad allanol yn bob peth ond yn addawol. Pe 
buasai efe yn “ ymgynghori a chig a gwaed,” un o'r pethau cyntaf a 
ddywedasai efe wrtho fuasai, “ Na fydd mor ffol a gwario blynyddau 
goreu dy fywyd i ymdagu â thlodi, mewn lle mor ddiobaith. Byddai 
yn hawdd i ti gael lle mwy esmwyth a mwy enillfawr.” Ond efe a 
ymwrolodd, nid i ryfygu, yn ol daroganiadau bydol ddoethineb, ond i 
ymaflyd mewn ffydd yn ei waith, gan ymddiried yn addewid Duw. 
Yr hyn a welodd cyfrwysdra, fel defnydd dadl dros gilio yn ol, a ym- 
ddangosai i galon gynhes fel rheswm am wneyd an mawr dros enw 
““ Arglwydd y lluoedd.” 

Yr oedd plwyf Llanddeiniolen yn nodedig yn mysg plwyfì am ei an- 
nuwioldeb tua dechreuad y canrif presenol., Yr oedd y trigolion yn 
wrthgrefyddol o dan gochl rhith-grefyddolder, ac o ganlyniad yn dra 
isel mewn barn a buchedd. Yn y tymhor hwnw yr oedd Dr. George 
Lewis yn weinidog yn Nghaernarfon. Ymwthiodd, yn ol ei arfer, i 
bobl congl lle y cawsai gyfleusdra i bregethu yr Arglwydd Iesu, a bu 
llaw yr Arglwydd gydac ef, a bu yn foddion dychweliad i amryw 
eneidiau yn mhlwyf Llanddeiniolen. Yr ydym wedi clywed gan 

lawer a fu yn gwrando y Dr. mai ymadroddwr pwyllog a digyffro 
oedd, ond fod ei ddyfyniadau o'r Ysgrythyr yn eglur ac yn bwrpasol. 
Nid oedd ynddo nemawr ddim i apelio yn uniongyrchol at y teimlad. 
Gallesid meddwl mai y peth mwyaf annhebyg i dynu sylw yr anwy- 
bodus oedd y fath ddawn. _ Ond er y cyfan, y mae llawer o engreifft- 
iau ar gael o'i oedfaon nerthol, dylanwadol, a llwyddianus, yn nghyda 
dychweliad hynod rhai o fanerwyr byddin y tywyllwch. A raid i ni 
briodoli peth fel hyn i nerth y gwirionedd, yn annibynol ar bob 
cynorthwyadau? Nid ydym i gau allan o'n hystyriaeth fod yr argraff 
ar feddwl y lluaws mai dyn ofnadwy o ddifrifol oedd Dr. Lewis, yn 
gystal ag yn ysgolhaize anghydmarol. Yr oedd syniadau o'r fath yn 
help i bylu eu rhaefarnau yn erbyn yr efengyl. Ond er fod yno 
engreifftiau o droedigaeth personau neillduol, yr oedd y dychweledig- 
ion yn cael eu derbyn yn aelodau o'r eglwys yn Mhendref, Caernar- 
fon. Yr oedd y saint Annibynol yn rhy ddigalon i ffurfio eglwys yn 
Llanddeiniolen, gan fod cymaint o weddillion anwybodaeth ac ysbryd 
erlidus yn ffynu yn y lle. 


Wedi i'r Parch. John Griffith ddilyn Dr. Lewis fel gweinidog 
Caernarfon, ymroddodd a'i holl egni i geisio cario y gwaith yn mlaen 
yn y lle a elwir yn awr BzErHEm. Gwelodd Mr. Griffith, yn ol ei 
graffder cyffredin, fod yno ddrws agored i achos yr Arglwydd, a 
phrynodd ddarn o dir yn yr ardal, i gael mynwent a lle i adeiladu 
capel. Sefydlwyd yno cymdeithas grefyddol, drwy gydlafur dau 
weinidog Pendref, a chynorthwy Mr. W. Hughes, o'r Brynbeddau, yr 
hwn afu yn offerynol i wneyd llawer iawn oles. Buom yn gofidio 
lawer gwaith am na chawsid hanes manwl am y dyn da hwn. 
Dechreuodd bregethu yn Mhendref, Caernarfon, yn amser Dr. Lewis. 
Bu yn cael ei gynal drwy gydweithrediad eglwysi y sir, a thrysorfa- 
oedd Lloegr, fel cenhadwr. Y cylch cyntaf y llafuriodd ynddo oedd 
o Lanrwst i Gaernarfon, ac wedi hyny o Gaernarfon i Eifionydd. Pe 
buasai wedi cadw dyddlyfr o'i hanes, cawsem un o'r llyfrau mwyaf 
dyddorol. Clywsom ef lawer gwaith yn adrodd manylion yr hanesion 
am ddechreuad yr achos yn Sir Gaernarfon, yn nghyda hanes teulu- 
oedd a fuont yn ei gefnogi ac yn eì wrthwynebu. Ordeiniwyd ef yn 
weinidog yn Saron, yn 1817, pan oedd yn 60mlwydd oed. Yr oedd wedi 
rhoddi ei ofal gweinidogaethol yn Saron i fyny, ac wedi cymeryd ei 
aelodaeth yn Bontnewydd. Bu yn pregethu yr efengyl am dros 58 o 
flynyddau. Bu farw Mawrth 9, 1846, yn 89 mlwydd. oedd. 

Bu y Parch. W. Williams (Caledfryn) yn ceisio ganddo adgofio 
. pethau dyddorol ei oes, gan addaw eu cyflwyno i'r wasg. Dywedir 
yn hanes ei gladdedigaeth, “ Gan y disgwyliwn y byddwn yn abl i 
ddodi Cofiant y Parch. W. Hughes yn y Dysgedydd yn fuan, ni 
ychwanegwn yn bresenol.” Yr ydym yn methu galw i gof ddim a ys- 
grifenwyd, yn ateb i'r addewid hon. Claddwyd ef yn mynwent 
Llanwnda. Cymerwyd rhan yn ngwasanaeth y cynhebrwng gan y 
Parchn. W. Williams, Caernarfon; D. Griffith, Bethel; G. Thomas, 
Saron; ac O. Thomas, Talysarn. | 


Adeiladwyd y capel yn fuan, a gwelwyd ei fod yn rhy fychan i 
gynwys y gynulleidfa, er fod ei bris yn llawer uwch na gallu y bobl i 
dalu am dano. 

Wele ni yn awr yn dychwelyd at ddyfodiad Mr. D. Griffith i 
Bethel, a'i sefydliad yno. Yr oedd y gwrandawyr yn lluosogi, ond 
nid oedd rhif y cymunwyr ond triarddeg, i uno mewn rhoddi galwad 
iddo, pan oedd baich o 260p. ar y capel; a'r bobl, nid yn unig yn 
dlawd, ond heb ddysgu cyfranu dim erioed at achosion crefyddol. 
Ond yn lle digaloni yn ngwyneb y fath gyfrifoldeb, rhoddodd y brawd 
ieuanc brawf ar ddechreu ei weinidogaeth nad oedd am gymeryd ei 
ddigaloni gan ddim. Cychwynodd ar daith i'r Deheudir, gyda'r pen- 
derfyniad i gasglu pob dimai o'r ddyled cyn dychwelyd. Dyma un 
engraifft eto, nad oes dim a saif o flaen dyfalbarhad anorchfygol. Ar 
ol dychwelyd â chalon wrol, ymaflodd gydag egni adnewyddol yn ei 
waith. Rhoddwyd ysbryd newydd yn y bobl i weithio, a chwaneg- 
wyd beunydd at nifer y dychweledigion. 

Ar y 5ed a'r 6ed o Hydref, cynhaliwyd cyfarfod yr ordeiniad yn 
Bethel. Gweinyddwyd ar yr achlysur gan y Parchn. J. Griffith, 
Caernarfon ; B. Jones, Pwllheli ; D. Morgan, Machynlleth ; Jonathan 
Powell, Rhosymeirch ; W. Hughes, Dinas; R. Roberts, Ceirchiog ; 
D. Davies, Pant-teg; A. Shadrach, Talybont; D. Roberts, Bangor ; 
ac O. Thomas, Llanfechell. 

Yr oedd Mr. Griffiths yn un o'r gweinidogion hyny na bu eu llaw 
erioed allan o'r cymrwd a'r cerig; ac yn hyn yr oedd yn dra gwa- 
hanol i rai o'i frodyr. Eu drychfeddwl hwy fuasai adeiladu un 
Bethel fawr, a chasglu y bobl yno o Aberpwll, Llanrug, Waenfawr, 
Penisa'rwaen, Pentir, Cwmyglo, &. Gwyddom mai hyny a fuasai 
yn enill cymeradwyaeth brodyr o'r un dosbarth a Benj. Jones, Pwll- 
heli. Adnod y brodyr hyn oedd, “ Coflaid fechan a'i gwasgu yn dŷn.” 

Adnod gweinidog Bethel oedd, “ Allan i'r prif-ffyrdd a'r caeau.” 
Cynllun Napoleon oedd trefn ei fyddin, “ Strengthen your outposts.” 
Felly y dysgodd profiad i Mr. Griffiths farnu. Cafodd weled yn 
amlwg cyn diwedd ei oes fod y gwahanol ganghenau a impiwyd 
ganddo yn ad-dalu yn dda am y gofal a'r llafur a gostiodd eu trin- 
iaeth. Camgymeriad mawr yw tybio fod amlhad y planhigion yn 
bwyta nerth y fam-bren. Picture prydferth i'r dychymyg yw gweled 
eglwys fawr ganolbarthol yn tynu y cannoedd ati o bob cwr ar foreu 
Sul, ac yn gwneyd ymddangosiad tarawiadol, ond ni pharha cathedral 
Ymneillduol yn hwy nag un oes. Y mae enwadau eraill yn ymwasgu 
i bob cilfach a chongl, ac nid yw y bobl ieuainc yn cyfrif gwahaniaeth 
egwyddorion yn werth teithio yn mhell er eu mwyn. Ffurfiant eu 
cyfeillachau yn y capeli a daflwyd wrth ddrysau eu tai, ac y mae yn 
hawdd pwyso effeithiau hyny ar y dyfodol. 


Yr oedd Mr. Griffiths drwy ei briodas ddoeth â Miss Ellen Wil- 
liams, Bryn, Llanfair, wedi dyfod i feddiant o wraig dda, yn ymgel- 
edd gymhwys iddo, a daeth drwy ei briodas i fantais fawr i wasanaethu 
crefydd. Daeth y Bryn, nid yn unig yn gartref i'r gweinidog, ond 
hefyd yn achles werthfawr i'r achos yn Bethel. Byddwn yn teimlo yn 
y gweithfaoedd, fod tai capeli cysurus yn ddarpariaeth angenrheidiol 
ar gyfer y weinidogaeth. Yr ydym yn teimlo yn ddiolchgar i'r eglwysi 
am y trefniadau anhebgorol hyn. _ Ond, ar y goreu, prin y maent yn 
dyfod i fyny â'n syniad o'r hen letygarwch Cristionogol—hen or- 
phwysfaau y pererinion. Byddai y gymdeithas yno “ yn wir gyda'r 
Tad.” Yno yr oedd y “ Salmau a'r hymnau, a'r odlau ysbrydol.” 
Esboniad ar adnod neu bwnc oedd ar y bwrdd yn rheolaidd. Lle o'r 
fath oedd y Bryn yn wastad. Nid oedd o bwys o ba gyfeiriad y 
chwythai y gwynt. Yr oedd gorsedd caredigrwydd wedi ei sicrhau 
yno, ac nid oedd un drwydded yn rhoddi eisteddle wrth fwrdd y teulu 
ond cymeriad da. Yn y Bryn yr oedd pob mis yn cael ei gadw, a 
phob pregethwr yn cael ei dderbyn, ar yr un amodau ag y mae Duw 
yn rhoddi iachawdwriaeth, sef “ Heb arian ac heb werth.” 


Nid oedd Mr. Griffiths wedi dyfod i feddiant o gyfoeth mawr drwy 
ei briodas, eto yr oedd wedi cyrhaeddyd sefyllfa o glydwch, ac i radd 
anrhydeddus mewn cymdeithas, uwchlaw perygl yn ei amgylchiadau.. 
Er addurn i'w goffadwriaeth ef, ac i dynerwch calon ei briod ragorol, 
ni ddarfu iddynt gilio yn ol oddiwrth rwymedigaeth arianol yn achos 
crefydd. 'Teimlasant fod Rhagluniaeth wedi gosod rhwymau arnynt, 

a'i bod yn bosibl mai “ oherwydd y fath amser a hwn” y gosodwyd 
hwy mewn mantais i wasanaethu achos yr Arglwydd. Ychydig sydd 
.heddyw yn fyw yn cofio baich trwm dyled y Tabernacl, Gartside-st., 
Manchester. Aeth ambell “ Offeiriad a Lefiad o'r tu arall heibio ;” 
ond yr oedd enw Mr. Griffiths ar restr anrhydeddus y dynion da a 
redasant i'r adwy rhwng capel y Tabernacl a morthwyl yr arwerthwr. 
Y mae yn wir nad oedd wedi ysgrifenu llawer—ambell bregeth yn y 
llyfr, a rhai llythyrau byrion at gyfeillion; ond gwnaeth ei ran yn 
helaeth â'r ysgrifbin drwy ysgrifenu ei enw wrth notes of hand am 
ddyledion addoldai. Fe lafuriodd yn helaethach na'i frodyr yn y 
gangen hon o awduriaeth. Y mae hanes ei ffyddlondeb at gapel an- 
ffodus Nazareth yn haeddu ei drosglwyddo drwy yr argraffwasg. 
Pan oedd ymddiriedolwyr y capel hwnw wedi myned yn fychan eu 
nifer, ac yn llai eu gallu, nid oedd ond gwerthu y capel neu dalu yr 
arian. Nid oes ond y Meistr mawr ac yntau yn gwybod pa sawl 
' gwaith y bu ei law yn ei logell i estyn ymwared i dalu llogau. Cofir 
yn hir am ei ffyddlondeb yn myned yno bob tri mis, nid yn unig heb 
dâl, ond hefyd heb y peth rhataf, sef diolch. Yr oedd dyledion 
Bethel, Siloh, Moriah, Pentir, Llanrug, Waenfawr, Penygroes, Eben- 
ezer, &c., &c., yn pwyso ar ei ysgwydd ef, ond teimlai yn esmwyth o 
dan y pwn, ac yr oedd ei ffydd mor fawr yn Nuw fel nad ofnai y can- 
lyniadau. Ni roddai le i “ofn drwg” (the fear of evil); a phe 
buasai yn ail ddechreu byw, yr ydym yn credu y cymerasai efe ei 
feichio â chyfrifoldeb yr achos yn llawen. Gwyddom fod rhai brodyr 
teilwng yn groes i bob cyfrifoldeb o'r fath “oddiar egwyddor.” Y 
mae Rhagluniaeth wedi goddef i rai go ochelgar fethu, a thrwy hyny 
syrthio i brofedigaeth. Ond nac ofned neb y canlyniad o roddi help 
i achos yr Arglwydd. _— Feallai mai er mwyn eu gosod mewn cyfleus- 
dra i wneyd y fath help y cawsant y gallu i roddi llaw i'r Arglwydd. 


Nid ydym yn ewyllysio rhoddi tramgwydd wrth gynyg beirniadu 
ymddygiadau neb; ond goddefer i ni grybwyll fod Mr. Griffiths, ar 
hyd ei oes, yn credu fod gan Dduw hawl ar ei eiddo yn gystal ag ar 
ei enaid. Y mae yr hyn a ddywedwyd eisoes yn parotoi meddyliau y 
darllenwyr i glywed fod hybarch weinidog Bethel yn fawr ei ofal am 
y mân achosion. Yn wir, yr ydym yn credu yn onest ei fod yn ei le 
yn hyn, fel llawer o bethau eraill; a byddai yn anhawdd genym 
gynghori un dyn i ymddiried gofal ei enaid i weinidog a fyddai yn 
ddifater am eglwysi bychain o fewn cylch ei ddylanwad. _ Mewn cyf- 

ansoddiad a gyhoeddwyd ar farwolaeth Williams o'r Wern, cawn y 
ddwy linell ganlynol :— 


“ Mynai fywyd i'n cymanfaoedd, 
Bu yn blaid i fanau gweiniaid gannoedd.” 


Y mae y ddwy linell mor briodol i Mr. Griffiths ag oeddynt i'r seraph 
disglaer o'r Wern. Er cystal yw y llinell gyntaf—bywyd i'n cyman- 
faoedd, gwell genym yr anrhydedd a gynwysir yn yr olaf,— 


“ Bu yn blaid i fanau gweiniaid gannoedd.” 


Yn wir, buasai y llinell hon yn dra phriodol i'w cherfio ar ei fedd. 
Yr oedd Mr. Griffiths yn deithiwr mawr. Na ddychryned y darllen- 


ydd. Dylid cofio fod mwy nag un math o deithwyr yn mysg pregeth- 
wyr, rhai nad oes ar neb eisieu eu gweled, ac eraill na ddeuant byth 
yn rhy fynych. Yr oedd y gwaith o efengylu wrth fodd gwrthddrych 
y nodiadau hyn. Yr oedd hyny yn costio llawer o amser iddo ef ar 
yr amserau hyny. Ond cyfrifai efe fod yr arian a wariodd am gael 
gwneyd gwaith efengylwr yn llawn mor ddiogel a phe buasai wedi eu 
rhoddi yn y Bank Cynilo. Yr ydym yn credu na fu y cyflog a dder- 
byniodd o Bethel erioed yn ddigon i wneyd i fyny yr hyn a dalodd o'i 
logell am y fraint o gael “ myned o amgylch wneuthur daioni.” A glyw- 
odd y darllenydd erioed mo hanes y gint melyn? Un o'r ystorïau gwir 
goreu a glywsom erioed i roddi cipolwg ar ansawdd pregethu teithiol 
yn y dyddiau gynt. Yr oedd Mr. Griffiths yn cychwyn i daith gyda 
Mr. O. Thomas, o Lanfechell, i amryw gymanfaoedd a chyfarfodydd 
pregethu. Cychwynodd esgob Bethel heb ddim ond gini melyn i'r 
siwrne. Buasai yn dda genym pe gallem ymddiried i'n cof, i roddi 
adroddiad manwl o'r daith, fel yr oedd y gini yn myned yn llai, llai, 
bob dydd, ac yn brin y parhaodd i gyrhaedd i drothwy y Bryn. 
Hoffem roddi yr hanes yn llawn, fel. y caffo brodyr ieuengach na ni 
gymhorth i gnoi eu cil ar y gwirioneddau. Wel! pa beth a gafodd y 
pererinion ar eu cyfer? Oedfaon hwylus iawn; ïe, cawodydd o 
amenau ; ïe, eneidiau yn cael lles; yr achos yn adfywio; pentewyn- 
ion yn cael eu cipio o'r tân ; a'r gêmt melyn wedi toddi i'r ddimai olaf 
cyn diwedd y daith. Cyfrifid y fraint o bregethu Crist yn ddigon o 
dâl am eu llafur. Ychydig o'r “pethau cnawdol” a roddwyd i dalu 
y tollbyrth, ac i roddi tamaid i'r anifail. 

Yr oedd Mr. Griffiths wedi ei gymhwyso, mewn modd neillduol 
iawn, i'r gwaith a drefnodd y Meistr mawr ar ei gyfer. Swn “bwyell 
. mewn dyrysgoed ” oedd yn Bethel flynyddau yn ol. “ Canwyll yn 
goleuo,” am ei bod yn //osgi ; a chofia Satan yn dda hyd heddyw am 
y gorfoleddu “yn ei oleuni ef.” _ Yr oedd yn ei amser ef rai a ystyrid 
yn gyfoedion iddo yn mysg y gweinidogion, a'r pregethwyr cynorth- 
wyol, yn methu cyfaddef fod dim yn neillduol yn y dyn. Yn wir, y 
mae rhyw syniad dieithr felly yn parhau yn y byd eto. Os bydd 
pregethwr yn syc4, fod hyny yn profi mai dweyd synwyr y bydd ; ac os 
bydd pregethwr yn traethu yn gynhes, nas gall y dyn hwnw dori bwyd 
cryf i'r teulu. Yr ydym yn cofio clywed adsain pethau felly am yr 
hen efengylwr o Bethel, wedi eu traethu gan bobl “gall.” Hwynt-hwy 
oedd yn magu egwyddorion yn y bobl, nes gwaghau y capeli. Ni 
fyddent 4wy yn gwaeddi wrth ddysgu athrawiaethau i'r dysgyblion! 
Pa sawl un a ddysgwyd i ymffrostio nad oedd byth yn chwysu? 
Dynion da, yn ddiddadl, oedd llawer o'r brodyr call hyn. Ond eu 
gwendid parod i'w hamgylchu oedd diystyru doniau a fenditlhiwyd 
gan Dduw i raddau mor holaeth. Coronau fyrdd ar ben Rhagluniaeth 
am olchi y gwarthnod, Senters sychion, oddiar edi, drwy danio 
seraphiaid yr oes ddiweddaf. 


Yr oedd dau beth neillduol yn nawn Mr. Griffiths,—pereidd-dra a 
nerth ei lais, a hwylusdod ei ymadroddion. Yr oedd yn un o'r 
parablwyr mwyaf dymunol i wrando arno. Nid oedd mor feistrolgar 
a'r arch-areithydd Elias. Nid oedd mor dryloyw a Chaledfryn ; ond 
yr oedd yn dyner, ac yn anorchfygol, o dan raddau helaeth o'r enein- 
iad. Gwelsom ef lawer gwaith, ar oedfaon trymion dau o'r gloch, 
yn gyru cynulleidfaoedd i ryw haner gwallgofrwydd, heb archolli y 
chwaeth fwyaf coeth ; caiff y tân oedd ynddo ef groesaw pan welir ei 
ymddangosiad yn FARUS y young Wales. Rhodd werthfawr o'r 
Deheudir i Sir Gaernarfon oedd Griffiths, Bethel ; Samuel, Bethesda ; 
ac Edwards, Ebenezer—tri brawd teilwng a dreuliasant eu hoes heb 
symudiad o'r un gymydogaeth. Dyma y gwyr a wnaethant fwyaf o'u 
hol, o bawb yn eu hoes, ar yr enwad Annibynol yn y sir, a buasai yn 
chwith gan Mr. Griffiths feddwl fod gwasanaeth ei gladdedigaeth yn 
myned heibio heb i un cyfeiriad gael ei wneyd at enwau ei frodyr 
anwyl o Bethesda ac Ebenezer, yn ngwydd miloedd o'u gwir edmyg- 
wyr; ond myn y bobl ffurfio, a thraethu eu barn am y gwych a'r 
gwael. 

Mae'n werth ei grybwyll, mainid yn y trefi y gwreiddiodd Annibyn- 


iaeth yn Sir Gaernarfon. Nid disgyn oddiar ymylau gwisgoedd y 
dinasoedd a wnaeth yr achos Cynulleidfaol yn Arfon. Ar fudiadau 
o'r wlad y mae eglwysi y trefi wedi cael eu hadgyfnerthu, mewn rhif 
a doniau. Yn y chwarelau, a'r parthau amaethyddol, y ceir yr olwg 
oreu ar ein henwad yn y wlad hon. Nid ydym yn gwybod pa mor 
bell y gellir cyfrif hyn fel un o brif nodweddion ein henwad. Pa un 
ai dilyn fel rheol, ynte gwasanaethu fel eithriad, y mae Sir Gaernar- 
fon mewn hyn o beth ; ond gwyddom fod plant Griffiths, Samuel, ac 
Edwards, yn britho yr eglwysi yn y trefi cylchynol. 

Y mae capel ac eglwys Bethel wedi myned drwy lawer o gyfnewid- 
iadau er 1812. _ Estyn cortynau y preswylfeydd a wnaed yno drachefn 
a thrachefn. Y mae y capel presenol yn bedwerydd adeilad, ac yn un 
o'r rhai goreu a feddwn mewn gwlad ; ac nid bychan oedd yr hyfryd- 
wch i feddwl y gweinidog wrth weled yr achos yn cynyddu. Nid 
oedd y ffaith ei fod yn barod i roddi yr holl ogoniant i Dduw yn di- 
ddymu ei lawenydd ei hun wrth ganfod y cynydd. _ Cawsom rai,—ïe, 
gweinidogion, yn barod i gyhoeddi achos llwyddiant crefydd mewn 
ardal i bawb a phob peth ond y gweinidog ; ond, os digwydd aflwydd- 
iant ddod, y mae yr un bobl yn eithaf parod i roddi y bai i gyd ar y 
gweinidog druan! _ Os bydd yno gynydd a thipyn o ogoniant, gwelant 
yr achos o hono yn nghynydd y boblogaeth, yn noethineb y diacon- 
iaid, yn medrusrwydd arolygwyr yr ysgol, neu yn rhagoroldeb y 
canu! Dymunwn fagu y syniad o'n rhwymedigaeth i Dduw am bob 
adfywiad, ond nid ydym i golli ein golwg yn gwbl ar gymhwysder yr 
offeryn a ddewisa. _ Na chenfigened neb, os gwelant Dduw yn llwyddo 
y gweithredwyr a barotodd Ef ei hun. -Teimlodd y cynulleidfaoedd 
yn Bethel, Siloh, &c., mai y peth nesaf at eu hiechydwriaeth eu 
hunain, oedd iddynt gael Mr. Griffiths yn weinidog iddynt am dymor 
mor hir. Credent na fuasai neb mor gymhwys i'r gwaith ag ef. Ni 
fu y dybiaeth am iddo ymadael erioed yn croesi ei feddwl ef, na'u 
meddyliau hwythau. Nid dyfod i Bethel i aros cael lle mwy a 
wnaeth, ond dyfod yno gyda'r gobaith o'i wneyd yn lle mwy,:a 
threulio ei ddyddiau allan yn gwbl fel gwas yr Arglwydd yn y lle. 

Pe gwesgid atom y cwestiwn, pa beth oedd y brif elfen oedd yn ei 
nodweddu fel dyn, a dirgelwch ei lwyddiant fel gweinidog, ein hateb- 
iad uniongyrchol fuasai “ CARIAD AT YR ACHOS.” Yr oedd mewn 
gwirionedd wedi meddwi ar “ YR ACHOS.” _ Os oedd efe, fel pererinion 

John Bunyan, yn arfer siarad drwy eu cwsg, ni a wyddom pa beth 
fuasai y testyn. Pe collasai yr anifail goreu ar y tyddyn, ni fuasai 
hyny yn gofidio cymaint arno a chlywed son am lithriadau rhai o bobl 
| Bethel. Os oedd eisieu cymodi dau frawd, neu ddwy chwaer, “ er 
mwyn yr achos” y ceisiai wneyd hyny.“ Er mwyn yr achos,” yr 
oedd yn barod i wneyd a dioddef pob peth. _ Am yr achos yr ymofynai 
â phob dieithrddyn, ac ni esgeulusid y porthmon na'r cigydd, rhag 
rhoddi gair yn yr ymddiddan am grefydd. 


Y mae hanes TAITH YR ANIALWCH bellach yn adnabyddus i lawer 
o'n darllenwyr; ac os digwydd i rywun dieithr ofyn, pa beth oedd 
hyny? yr ateb yw, mai hanes bywyd gweinidogaethol Mr. Griffiths 
yw, yr hwn a adroddai yn fynych, mewn cyfeillachau a chynhadledd- 
au, yn mhrydnawn ei oes. Ni welsom ef erioed yn methu cael hwyl 
wrth adolygu “Rho 2'y rhacymadrodd ystrydebol oedd, nifer y 
capeli a'r gweinidogion yn Ngogledd Cymru pan ddaeth efe yma. 
| Agwedd yr achos yn Sir Gaernarfon ar y pryd. Dim ond dau achos 
yn Eifionydd—un yn Rhoslan, a'r llall yn Nghapel Helyg. Pymtheg 
ynawr! Dim ond chwech o eglwysi yn Lleyn y pryd hwnw, sef 
Pwllheli, Llanaelhaiarn, Llaniestyn, Nebo, Bwlchytocyn, a'r Capel 
Newydd. Erbyn heddyw yn 18. Yna rhoddai hanes tarawiadol am 
gychwyniad “YR ACHOS” yn Dolyddelen, Ffestiniog, Llanberis, 
Porthmadog, Pentir, Nazareth, Ebenezer, Drwsycoed, Aberpwll, 
Waenfawr, &c., &. Yna hanes y gorfoleddu mawr—y stôl yn tori o 
dan draed y pregethwr—gwragedd yn gollwng eu babanod o'u breich- 
iau o dan ddylanwad yr hwyliau mawr—hen regwyr yn gwaeddi am 
eu bywyd—y dodrefn yn cael eu twmblo—y darnau arian yn dod i'r 
golwg—yr achos yn llwyddo. Gogoniant ! 

Peth tra anhawdd, ïe, y peth nesaf i anmhosiblrwydd, yw rhoddi 
darluniad o neillduolion dawn wedi ei golli yn y bedd. Y mae yn wir 
y gall dynwaredwr da roddi drychfeddwl lled gywir o'r llais, yr ystum, 
a nodweddiad neillduol y dawn, ond nis gellir trosglwyddo yr efelych- 
iad ar bapyr. _ Feallai mai un o'r moddion goreu i roddi drychfeddwl 
am yr ymadawedig yw ei gymharu â rhywun byw, adnabyddus. Yr 
oedd rhywbeth yn mywiogrwydd ei ysbryd, a'r eneiniad neillduol ar 
ei bethau, yn peri i ni feddwl am ei gâr, yr hybarch Williams, o 
Droedrhiwdalar. Ond mor bell ag y gallwn ni ffurfio barn, yr ydym 
yn cyfrif mai y Parch. John Mathews, Castellnedd, ar y cyfan, yw y 
tebycaf iddo yn mysg y rhai byw, o fewn cylch ein hadnabyddiaeth. 

Nid oedd efe, mwy nag eraill, yn gwbl rydd oddiwrth dipyn o farn am 
dano ei hun, ond nid oedd yn weladwy i neb; yr oedd yno rywbeth, 
bwriadol neu anfwriadol, yn ei gysgodi o'r golwg. Digwyddodd i ni 
glywed Mr. Mathews un tro, yn society Cymanfa Merthyr, mewn 
hwyl fawr. Ein beirniadaeth arno yn ddistaw wrth gyfaill oedd, 
“ Wel, dyma Griffiths, Bethel, yn ei grynswm.” _ 'Trueni fod lleisiau 
mor dda yn cael eu colli o'r byd. 

Yr oedd teulu Mr. Griffiths yn ddrych o grefyddolder a dedwyddwch. 
Colli ei ddwy ferch oedd y pethau chwerwaf a ddaeth i'w gwpan ; ond 
ni welwyd teulu erioed yn goddef profedigaeth mor fawr mewn ysbryd 
mor dawel. Y cysuron a roes ein hanwyl frawd i eraill, a ddefnydd- 
iodd yn amlwg ei hun. _ Yr oedd ei gyfeillion wedi arfer ei weled yn 
bregethwr da, ond gwelsant ef yn ei ing yn ddioddefwr da, wrth 
'ddilyn Mary a Margaret, ei unig ferched, i'r fynwent. Ac ar ol ym- 
adawiad Mr. Griffiths, yr oedd ei weddw, yr hon sydd bellach yn 77 
mlwydd oed, yn meddianu ei henaid mewn amynedd, ac yn gwbl lân 
oddiwrth roddi un gair yn ynfyd yn erbyn yr Arglwydd. Yn wir, y 
mae yn chwith iawn gweled ei le yn wâg, ar ol cydfyw am dymor mor 
faith, ond y mae yn gwbl y peth y buasai ein hanwyl frawd yn dy- 
muno iddi fod ar ol ei ymadawiad ef. 


II.—Yscnir y PARCH. R. PARRY. Codir yr ysgrif werth- 
fawr hon yn hollol fel yr ymddangosodd yn y Dysgedydd am 
Mawrth, 1878. 

ADGOFION AM ENWOGION. 
(Gan Gwalchmai.) 


Y PARCH. D. GRIFFITH, BETHEL, ARFON. 


Y mae Rhagluniaeth y nef yn cyfranu ei doniau gweinidogaethol, 
fel yn mhob dosbarth arall, o'i haelfrydedd, gyda doethineb mawr. 
Fel y gwna bob peth yn deg yn ei amser, gwna bob peth yn briodol ar 


gyfer yr amgylchiad. Nid yr un rhagoroldeb a roddir i bob un ; nid 


yr un nifer o dalentau, ac nid medrusrwydd o'r un cymeriad a gyf- 
lwynir i bawb; y maent mor amrywiaethol ag ydyw golygfeydd 
anian, yn y naill ystyr a'r llall. Gwna bob peth yn ol boddlonrwydd 
ei ewyllys ei Hun : “ Efe a roddes rai yn apostolion, a rhai yn broph- 
wydi, a rhai yn efengylwyr, a rhai yn fugeiliaid ac yn athrawon ;” a'r 

un amcan mawr sydd yn yr oll, sef “perffeithio y saint i waith y 
weinidogaeth, i adeilad corff Crist.” Y maent mor wahanol ac yw yr 
aelodau yn y corff dynol, yn eu swydd a'u gwasanaeth, a phob un yn 
angenrheidiol mewn perffaith gyfatebrwydd i'r diffygion. Cawn fod 
yr ecwyddor hon yn cael ei gweithio allan mewn teulu, mewn eglwys, 
ac mewn cyfundeb. Yr oedd yn cael ei harddangos yn neillduol iawn 
yn swydd Gaernarfon, ugain mlynedd, mwy neu lai, yn ol, o fewn y 
cylch Annibynol o'r enwadau crefyddol. Yr oedd yma bob math o 
ddawn a thalent, fel nad oedd y dosbarth yn ddiffygiol mewn dim. 
Yr amser a ballai i ni fynegiam Samuel, A. Jones, Caledfryn, Emrys, 
Tegai, Robert Ellis, Edwards, Morgan, Griffiths, ac eraill ; ac ofer 
fyddai ceisio manylu, er yn ddiau y dylid dyfod heibio ibob un o 
honynt yn eu tro. Er nad allwn yn awr gyfeirio yn fanwl at bersonau, 
eto, ni byddai yn anmhriodol i ni gymeryd golygiad gyffredinol ar an- 
sawdd y frawdoliaeth ychydig flynyddau yn ol, fel arweiniad at wrth- 
ddrych y sylwadau sydd gerbron. Yr oedd yma wroniaid y daran, 
yn rhwygo pob peth o'u blaen, nes peri i fellt flamgochion wreichioni 
o'u hamgylch ; yr oedd yma feibion diddanwch, allai lefaru gair tyner 
mewn pryd wrth eneidiau diffygiol, fel balm iachusol, neu fel y diliau 
mel peraidd, i loni y llesg; yr oedd yma hefyd athronwyr treiddgar, 
fel ysgrifenyddion wedi eu dysgu i deyrnas nefoedd, galluog i ddwyn 
allan bethaunewydd a hen i sylw y byd gyda phriodoldebmawr; yr oedd 
yma y farddoniaeth aruchelaf yn chwareu mewn nen, môr, mynydd, a 
dôl, a'r gerddoriaeth fwyaf swynol a allai syfrdanu clust a chalon pob 
dyn ; ac yn eu plith, hynodid un o'n hynafgwyr, fel yr hwn ag yr ys- 
tyrid bob amser na byddai y frawdoliaeth yn gyflawn hebddo. Prin 
y rhaid i ni yma grybwyll enw y Parch. Mr. Gruffydd, o Bethel; 
oblegid y gofyniad cyntaf yn mhob cyfarfod a fyddai, “ A ydyw Mr. 
Gruffydd wedi dyfod ?” 


Bellach, tybiwn glywed y darllenydd yn dywedyd, “ Wel, ynte, 
dyna ddigon o ragymadrodd ; rhoddwch i ni bortread teg a diaddurn 
o'r gwr ; ymddiosgwch oddiwrth bob cais at ddarluniad dychymygol 
ac ehediadol, fel arddangosiad swynol, mewn hyawdledd desgrifiadol 
o hono ; gadewch i ni gael golwg ar y gwr yn ei wisg naturiol ei hun, 
fel y gallom ddeali yn mha beth yr oedd cuddiad ei gryfder yn 
gynwysedig ; a pha beth sydd yn cyfiawnhau ei ddwyn ef i'r oriel 
hon yn ngwydd y cyhoedd?” Hyn yn ddiau, yr amcanwn ato, hyd 
y gallom. 

Yr ydym yn cael ger ein bron wr hawddgar a phrydweddol, o gryn 
daldra ; nid yn fwy cnodiog na'r cyffredin ; ei wallt yn ddu fel y fran, 
wedi ei dori yn wastad ar ei dalcen, fel bargod tô gwellt; yn ddysyml 
o ran gwisgiad, fel amaethwr yn hytrach, eto yn berffaith lân a 
thrwsiadus ; hawdd nesu ato, ac ymddiddan ag ef, ac o anerchiad 
serchus a charedig. Yroedd cryn raddau o gangheniaeth y Deheudir 
wedi glynu gydag ef, er ei fod wedi preswylio am dymor maith yn y 
Gogleddbarth. 


Er mwyn cael golwg led drwyadl ar wrthddrych ein nodiadau, y 
mae yn rhaid i ni ei ddilyn i amryw fanau lle y gweinyddai ; ac i gael 
golgyiad ar ei ardeb yn ei wahanol ysgogiadau. Ymae yr agwedd yn 
newid wrth edrych ar y wynebpryd naturiol mewn drych ; nid yw yn 
aros yn sefydlog yn yr un ffurf, fel y gwna portread o waith 
y darlunydd ar y canfas. Wrth ddechreu ein nodiadau, ni a 
edrychwn ac a wrandawn arno mewn cyfeillach eglwysig, ar yr 
achlysur o adagoriad capel Bethel, wedi ei helaethu am yr ail neu y 
drydydd waith ; nid ydym yn sicr pa un. _ Yr oedd yn adeilad hirgul, 
erbyn hyn, eto yn ddigon trefnus yn mhob modd. Am haner awr 
wedi wyth o'r gloch y boreu, yr ail ddydd, yr oedd yno gyfarfod 
eglwysig, a'r lle yn lled lawn o bobl, a nifer mawr wedi dyfod o'r wlad, 
a gweinidogion y cyfundeb yn gryno. Wrth reswm, efe oedd yn 
llywyddu; ac yr oedd ei anerchiad o'r gadair yn effeithiol dros ben 
ar y pryd. Dechreuodd drwy adrodd ei fyfyrdodau y dydd blaenorol, 
ac am ei bryder yn nghylch y cyfarfod. “ Yr oeddwn y prydnawn 
ddoe,” meddai, “ yn myned allan am ychydig o hamdden, myfyrdod, 
a gweddi ; ac yn union, pwy a welwn yn dyfod o un cyfeiriad, ond 
hwn a hwn, a'r llall a'r llall ; ac o'r ffordd arall, y brodyr a'r brodyr; 
ac meddwn inau wrthyf fy hun, dyma “ fechgyn y bwa ” yn dyfod, yn 
enw ac yn nerth eu Meistr mawr—byw yn nghanol fy mrodyr yr wyf 
fì; ac yr wyf yn teimlo, er neithiwr, fod fy ngweddïau ar eu rhan yn 
cael eu gwrando yn llys y nef, am iddynt gael eu gwisgo â nerth o'r 
uchelder, ac iddynt gael eu gwneyd yn gryfion yn y gwaith trwy 
freichiau grymus Dduw Jacob. Frodyr anwyl, a oes genym ddigon o 
ffydd i ddisgwyl am bethau mawr yn y cyfarfod hwn? Paham na 
byddai? A allwn ni ofyn gormod gan un sydd mor barod i gyfranu, 
neu ddisgwyl yn rhy hyderus wrth y nefoedd fawr i dywallt ei ben- 
dithion arnom ? _ Pa le y mae yr hen frodyr sydd yn gydnabyddus â'r 
ffordd at yr orsedd! Owen Pritchard, pa fodd yr ydych yn teimlo? 

William Dafydd, pa fodd y mae arnoch?” Enwodd amryw eraill, a 
gofynodd a oeddynt yn ddiegwan mewn ffydd. Yn ddiau, cododd 
teimladau y pregethwyr, a'r bobl oll, i hwyl nefol iawn yn ngwres ei 
apeliadau twymgalon. Yna aeth rhagddo i adrodd yr hyn a welsai o 
bryd i bryd ar ansawdd crefydd a chynydd yr achos yn y wlad; ar- 
weiniodd ni trwy Lanberis, Llanrug, Waenfawr, Ebenezer, Bethesda, 
&c.; a chyn terfynu, cyn belled a Ffestiniog, gan gyfeirio at y modd y 
dechreuid pregethu a chadw cyfeillachau eclwysig, mewn tai anedd, 
ac ysguboriau, a rhai yn ofni am eu pebyll gan drwst y gorfoledd a'r 
caniadau yn amser dechreuad yr achos mawr, &c. Torodd allan yn 
effeithiol iawn ar hyny, a. gofynodd, “ Pwy a ddiystyrodd ddydd y 
pethau bychain? _ A dyma yr hen Bethel yn mlaenaf yn ei chynydd 
a'i llwyddiant ar bob man! Yn mlaen y mae.yn rhaid i'r achos 
mawr fyned ; pawb i wneuthur ei oreu ; cydweithwyr Duw ydym nì; 
yn ol y gras a roddwyd ni ; y mae yma drwst yn mrig y morwydd yn 
barod ; yn oleuo canwyllau, ac yn dwmlo dodrefn, yr elo hi i chwilio 
am y darnau arian cyn diwedd y cyfarfod hwn. Y mae hi yn dechreu 
myned yn llawenydd yn mhyrth merch Seion yn barod ; gorfoledd ar 
y ddaear, a llawenydd yn y nef, am bechaduriaid yn edifarhau, ac af- 
radloniaid yn dyfod adref ; i lawr a'r hen delynau yna, frodyr anwyl, 
y maent wedi bod ar yr helyg yn rhy hir, unwch â chaniadau y nef, 
bawb oll.” Yr oedd y lle drwyddo erbyn hyn yn fywyd i gyd, mewn 
ocheneidiau a gorfoledd; nid ydym yn credu fod yno lygad sych o 
fewn y fan. Nid ydym yn barod i arganmol pob peth a draddodwyd, 
mae'n wir, eto yr ydym yn teimlo na allwn ymatal heb dystiolaethu 
dros burdeb diffuant y teimladau a gynyrchwyd, ac i ddatgan yn 
groyw-y carem weled y fath beth eto. Nid oedd yno un math o ddyn- 
wared nac ymgais, dim ond dylanwad serchogrwydd y fynwes, yr hwn 
na all na dawn na pharabl ei efelychu. Addefodd amryw o'r rhai 
claiaraf a gwastadaf eu teimladau ar y pryd, fod y dylanwad yn an- 
hygoel. Yr ydym o'r farn fod y gyfeillach hon wedi cyflwyno ei 
hysbryd i holl wasaneth y cyfarfod, yn y darllen, y canu, y gweddïo, 
y pregethu, a'r gwrando, hyd y diwedd. 

Yr oedd ei sylwadau ar Ragluniaeth yn bendithio y Cristion cywir, 
mewn cyfarfod, mewn capel bychan, diolwg, yn y Ganllwyd, ger Dol- 
gellau, unwaith, yn dra hynod. Anfynych y gwelsom engraifft 
ragorach o hapusrwydd traddodi. Y gwrthddrych a ddefnyddiai oedd 
yr hanes Ysgrythyrol am y wraig o Sarepta, gyda'r “llonaid llaw o 

flawd mewn celwrn, a'r ychydig olew mewn ysten;” ac am Elias yn 
calonogi y wraig i wneyd teisen fechan iddo ef yn gyntaf oll, a'r modd 
y credodd hi air y prophwyd, ac am y fendith ryfeddol a ganlynodd, 
ac a. barhaodd am dros ysbaid blwyddyn, &c. Yr oeddym yn ystyried 
hwn yn un o'r adegau hapusaf iddo fel siaradwr i bwrpas. Aeth drwy 
yr holl hanes yn hollol glaiar a hunanfeddianol, gan draethu yn 
llifeiriol gyda hyawdledd esmwyth, acen soniarus, llais clir, a sylw- 
adau pert dros ben. _ Un o'i golliadau cyffredin ef fyddai gwresogi yn 
ei deimlad ei hun o flaen ei wrandawyr, ac felly byddai y dylanwad 
weithiau yn diweddu yn eiddil; ond am y tro hwn, yr oedd yn ber- 
ffaith ddigyffro ei hun, ac yn cario teimladau y bobl bob cam o'i flaen, 
megis yn ddiarwybod iddynt; a phan yr oedd llestr pob un wedi ei 
gwbl lanw, cododd oddiar y sylwadau rhagluniaethol, at gyflawnder 
anhysbyddadwy trefn gras a'r iachawdwriaeth, fel yr oedd pwys ei 
genadwri yn disgyn gyda nerth anorchfygol ar deimladau y dyrfa 
oll. Y mae yn wir nad oedd nemawr o gelfyddid nac athroniaeth yn 
y nodiadau; ond pa waeth am hyny, yr oedd yno rywbeth arall haws 
ei ddychymygu na'i ddarlunio, oedd yn gwneyd i fyny am bob diffyg 
mewn cynllun a mater, nes boddhau pob disgwyliad a feddai pob dyn 
yn y lle. 

Ni allwn amgen na chyfeirio eto yn mhellach at eì wasanaeth mewn 
amryw o gyfarfodydd y Pasg, yn Bethesda, Arfon, ac at un amgylch- 
iad. neillduol, pan yr ymddangosai i fantais arbenig iawn mewn 
dylanwad a defnyddioldeb anarferol. Yr oedd yn pregethu yn 
drydydd yn yr oedfa hon. Yr oedd dau o frodyr wedi llefaru yn 
ddedwydd o'i flaen. Ei destyn oedd un o'i hoff eiriau o'r epistol at 
yr Hebreaid, “ Canys nid oes i ni archoffeiriad heb fedru cyd-ddioddef. 
â'n gwendid ni, ond wedi ei demtio yn mhob peth yr un ffunud a 
ninau, eto heb bechod.” Yr oedd ansawdd y testyn yn hollol gyd- 
weddol â'i brofiad crefyddol cyffredin ; ac oblegid hyny, yr oedd yn 
gallu ymollwng yn naturiol i'w elfen. Yr oedd ei draddodiad yn 
debyg i lithrigrwydd dylifiad afon ddofn rhwng ceulanau preiffion, tir 
bras, mewn dyffryn cyfoethog, ac heb nemawr o grychlif ar ei gwyneb. 
Yr oedd yntau yn ei hwyl fwyaf nefolaidd, gyda gwên siriol, fel pe 
buasai yn ymwybodol ei fod yn cael gafael ar glust a chalon.y bobl, 
eto yn cadw o fewn terfynau perffaith hunanfeddiant, ac yn codi yn 
uwch, uwch, o ris i ris, a'r bobl yn cydgodi âg ef, nes o'r diwedd y 
torodd allan i rym angerddol yn ei draddodiad melus ac effeithiol ar 

deimladau y dorf, yn ei ddarluniad byw o'r Archoffeiriad mawr; ac 
ar ei waith yn galw am gymhorth yr hen benill canlynol,— 


““ Mae yno Frawd yn eiriol droswyf, 
Na'm hanghofia nos na dydd, 

Brawd a dŷr fy holl gadwynau, 
Brawd a ddaw a'r caeth yn rhydd,” 


torodd allan yn un fonllef gyffredinol drwy yr holl addoldy eang i gyd, 
fel nad ellid myned yn mlaen ddim yn mhellach, ac yr oedd yr olwg 
ar y gynulleidfa luosog, anferth, yn wir fawreddog—ar yr oriel yr un 
modd ac ar y llawr, tra yr oedd Mr. Samuel a'r hen Morys Pritchard, 
ochr yn ochr â'u gilydd yn y sêt fawr, a'r hen bererin John Parry, o'r 
Chwarel Goch, gerllaw, megis wedi eu syfrdanu gan syndod. John 
| Pritchard, yr hen gyhoeddwr, wedi dringo i gwr uchaf grisiau yr 
areithfa, i gael trem ar y cyfan. William Morys, o'r Braich Melyn, 
y cerddor melus, â'i nabl fwyn yn moli y Gwaredwr, sydd yn awr a'i 
lwch aur yn gorwedd yn dawel yn mhriddellau un o ddyffrynoedd 
pellenig America, wedi ei lanw â gorfoledd yn wyneb yr oriel; ac 
yntau, Griffith Rowlands, o'r Grisiau Cochion, y pen cantor, gyda 
pheroriaeth ei ddwsmel soniarus yn chwyddo y mawl; tra yr oedd un 
o'r hen chwiorydd, dan ei phenguwch wledig Gymreig, yn chwareu ei 
thelyn yn beraidd am ei gwaredigaeth, gyda yr hen benill,— 


“ Rhyfedd na buaswn 'nawr 
Yn y fflamau, 

Wedi cael fy nhori i lawr, 
Am fy meiau,” &c., 


nes yr oedd y gorfoledd wedi ymledu yn un adsain gyffredinol drwy 
yr holl adeilad eang i gyd! Y mae yn ddiau nad yw yn ormod 
dweyd fod hon yn oedfa o hynodrwydd yn y gymydogaeth boblogaidd. 
Cymaint oedd y gwresogrwydd a gynyrchid yn nheimladau y dorf ar 
yr adeg hynod hon, fel yr ymgasglai nifer i siglo llaw ag ef yn hwyr 
y dydd hafaidd hwnw, pan y cychwynai yn ei gerbyd gyda'i farch 
hoyw am ei gartref clyd, y pryd hwnw yn amaethfa y Bryn, fel am- 
lygiad o'u parch ato, a'u dymuniadau goreu iddo, megis un o'r gweis- 
ion mwyaf ffyddlon a defnyddiol yn ngwinllan ei Athraw mawr ! 

Ni allwn ymatal heb gyfeirio at ei ddawn a'i ysbryd mewn gweddi 
gyhoeddus. Gwelwyd eglurhad prydferth o hyn mewn Cymanfa yn 

Llanerchymedd, wrth ddechreu oedfa yno; ac ar amgylchiad cyffelyb 
mewn Cymanfa yn Nghonwy, pan gymerwyd ei ysbryd gymaint i 
fyny mewn “ ymbiliau, deisyfiadau, a thalu diolch,” fel y gorlenwid 
teimladau y gynulleidfa a thwymfrydedd uwchlaw pob darluniad. Yr 
oedd wedi cael calon y bobl yn gwbl oll i'w galon ei hun, ac yr oeddym 
yn meddwl ar y pryd yn neillduol am yr hen arwydd-wers adnabyddus 
hono, “ Calon wrth galon,” yr hon a welid yno mewn arferiad. Yr 
oedd yr hen floedd Gymreig yn naturiol iawn iddo, a byddai weithiau 
yn dyblu, os nad yn treblu, rhai ymadroddion, megis, “O! anadl, 
tyred,” “O ! haul, aros,” &c., gydag effeithioldeb anarferol ar y tyrfa- 
oedd a fyddai yn nghyd. 


Er mwyn cael golwg ar neillduolrwydd osgo ei feddwl, y mae yn 
rhaid ìi ni eto droi am fynyd allan o'r llwybr cyffredin. Nid ydym yn 
sicr a ganiata. gwylder a chwaeth dda i ni fynegi y sylw canlynol am 
dano ai peidio. Pa fodd bynag, ni a'i cynygiwn, gan obeithio na 
bydd yn sarhad i deimlad neb. _ Yr oedd un o'r brodyr yn y weinidog- 
aeth newydd gael y Gadair Farddol Genedlaethol. Ychydig o ddydd- 
iau wedi cyhoeddiad yr hanes, yr oedd Cyfarfod Chwarterol dosbarth 
Arfon yn cael ei gynal yn Nghwmyglo, ac yr oedd y gweinidogion 
a'r pregethwyr oll gyda'u gilydd mewn ystafell gerllaw y capel, yn 
disgwyl am awr y gynhadledd. _ Daeth Mr. Griffith at y drws, megis 
yn fyrbwyll, a gofynodd, “ A. ydyw hwn a hwn yma?” “Ydyw,” 
oedd yr ateb. “Dim ond un gair gyda chwi, frawd, o'r neilldu,” 
meddai efe. Wedi myned i ystafell arall, dywedodd, “ Esgusodwch 
fi, frawd,” meddai, “ tra y dywedwyf ddim ond un gair wrthych. Y 
peth nesaf o lawenydd i mi at glywed eich bod wedi enill eneidiau at 
Grist, oedd clywed i chwi enill y Gadair. Pan glywais y newydd, 
ymneillduais ar fy mhen fy hun, a phlygais fy ngliniau i ddiolch i fy 
Nuw am anrhydeddu ei was. Dim ychwaneg, frawd, ewch yn ol yn 
awr at y cyfeillion.” Yn awr, pwy a fuasai byth yn meddwl am y fath 
syniad ond efe yn unig? Dyma un o neillduolion ei gymeriad 
caredig. 

Yr oedd llawer o brydferthwch yn perthyn i Mr. Griffith mewn 
brawdoliaeth gymdeithasgar mewn cysylltiad a'r weinidogaeth. 
Byddai bob amser, pan o gartref mewn cyfarfod, yn ei weddïau yn 
gystal ag yn ei bregethau, neu mewn rhyw sylwadau cymdeithasol, 
yn sicr o arddangos parch i weinidog y lle y cyfarfyddid. Byddai a'i 
nod i'w ddyrchafu yn ngolwg y bobl mewn rhyw ffordd neu gilydd. 

Byddai yn sicr o nodi allan ryw dalent neu rinwedd ynddo oedd yn 
werth sylw o barch. Yr oedd o ysbryd tangnefeddus yn mhob 
achlysur o ddadl ac amheuaeth. Ni allai oddef brawd i sarhau 
yr un brawd arall. Nid ydym yn gallu hôni fod rhyw alluoedd 
meddwl athronyddol iawn ynddo, ond yr ydym yn ddibetrus yn ei 
restru yn mhlith y duwinyddion goreu a ymlynent wrth iaith ac 
athrawiaeth yr Ysgrythyrau. Yr ydym yn teimlo cryn eondra wrth 
gyfeirio at gywirdeb ei syniadau ar athrawiaeth yr efengyl, a threfn 
' iachawdwriaeth. Yr oedd yn weithiwr difefl, yn iawn gyfranu gair y 
gwirionedd, ac yn wastad yn amcanu at borthi y praidd a gwybodaeth 
ac â deall, yn yr hyn a berthynai i fywyd a duwioldeb. Clywsom 
gyfeirio yn ysgafn, droiau, at y duedd oedd ynddo i fawrhau ei bobl, 
a'i eglwys, a'i addoldy ei hun. Ni raid i neb gywilyddio drosto 
oblegid hyny ; yr'ydym yn ei ystyried yn fwy o glod nac o anfri arno. 
Yr oedd, mae yn ddigon gwir, yn dra hoff o gyfeirio at ragoroldeb 
“ diaconiaid Bethel acw.” Yr oedd yn hyfryd ganddo enwi Richard 
Jones, Richard Owen, ac Owen Williams; ac er y byddem oll yn 
gwenu ar hyny, nid wyf yn credu y.bu hyny o un duedd i'w sarhau, 
ond yn hytrach i'w anwylo. Yr oedd gwneyd daioni yn fwy peth yn ei 
olwg nag arddangos un math o hunanoldeb. 


Teimlir yn ddwys oblegid colli Mr. Griffith o gylch y weinidogaeth. 
Gadawodd fwlch agored ar ei ol nad ydym eto yn gallu galw neb yn 
gauwr yr adwy. Disgynodd deuparth o'i ysbryd haelfrydig ar ei 
feibion talentog ac anrhydeddus, sydd yn awr yn llanw lleoedd pwysig 
iawn yn ngwinllan eu Harglwydd ; a phwy o'r gwragedd a gyfrifir yn 
graffach na theilyngach na'i weddw grefyddol? Y mae gwylder yn ein 
hatal rhac rhedeg dros y terfyn wrth fynegi yr hyfrydwch a brofwn 
bob amser wrth ymweled â'r gymydogaeth bwysig hon, a'r preswyl- 
wyr hoff, a'u cysegr anrhydeddus. Ni allwn lai na choffa gair yn 
gynil am yr hiraeth a deimlwn eto am lawer o gyfarfodydd a fwyn- 
hasom yn Bethel. Bydd yn hyfrydwch genym rodio yn mhlith y 
meirw yn y gladdfa eang yno, a darllen hen enwau swynol a garem 
ar gerig beddau y fynwent. Nid ydym yn mysg y rhai sydd yn hoff 
iawn o wyngalchu beddau y prophwydi, eto, ni allwn laina chydnabod 
fod coffadwriaeth amryw o honynt yn fendigedig gan ein henaid. 
Gofidiai lawer pan y clywai fod ymosodiadau gan weinidogion o un- 
rhyw enwad, y naill ar y llall, oblegid y duedd oedd yn hyny i fagu 
ysbryd cynen ac ymryson. Mynych y crybwyllai yr ymadroddion 

hyny o eiddo yr apostol: “ Canys megis y mae genym aelodau lawer 
o'r un corff, ac nad oes gan yr holl aelodau yr un swydd ; felly ninau, 
a ni yn llawer, ydym un corff yn Nghrist, a phob un yn aelodau i'w 
gilydd. Os yw bosibl, hyd y mae ynoch chwi, byddwch heddychlawn 
â phob dyn.” | 

EI DDYDDIAU OLAF, EI GYSTUDD, A'I. GLADDED- 
IGAETH. 


En pob llafur, rhagoriaethau, ac enwogrwydd, tynu tua'r 
beddrod a wna plant dynion ; ac yno y disgynant, un ar ol y 
llall, drwy ddeddf na ellir ei diddymu na'i hosgoi. Cwympa 
rhai enwogion i'r briddell yn gynar ac annisgwyliadwy, tra y 
gadewir i eraill lafurio yn hir, ac yna ddioddef yn hir hefyd, 
. cyn eu symud i wlad yr iechyd tragwyddol. Yn y modd hyn, 
gedy llawer y ddaear heb fod y loes o'u colli yn cael 
ei theimlo ond i raddau lled gyfyng. Blin i'r teimlad 
fydd gweled rhai fuont unwaith yn glodfawr mewn byd ac 
: eglwys, yn ymollwng ac yn nychu, nes dyfod o honynt yn 
blentynaidd ac yn hurt, fel yr ebargofir eu henwau yn rhy- 
fedd, hyd yn nod o fewn y cylchoedd lle yr oeddynt yn fwyaf 
cydnabyddus gynt. 'Trwy fod “allan o olwg,” deuant, wrth 
gwrs, ““ allan o feddwl” hefyd.” Ond rhag y ddau fath yna o 
anffawd neu ddrygfyd, cafodd gwrthddrych y Cofiant hwn ei 
waredu yn dirion. Cyrhaeddodd ““ henaint teg,” ac ni chad- 
wyd ef i ddihoeni ar gyffiniau y bedd, oddieithr dros ysbaid 
nodedig o fyr. Yn ngolwg y cyhoedd, diau fod ei ddiwedd yn 
un tra gwynfydedig. 

Fel y nodasom eisoes, yr oedd iddo unwaith gyfansoddiad 
cadarn ; ond yr oedd bellach er's blynyddoedd yn dangos 
cryn arwyddion o ddadfeiliad. Gwir fod ei wallt, hyd y di- 
wedd, wedi para yn ddu, iraidd, a phrydferth. Yr oedd ei 
glyw, fodd bynag, wedi trymhau, a'i gamrau yn llai hoyw, fel 
yr oedd cerdded iddo bellach yn gryn lafur. Ond yr oedd yn 
para mor llawn o ysbryd pregethu ag erioed. Ar ei awydd i 

fyned o amgylch i wneuthur daioni, nid oedd y diffyg lleiaf. 
Ar adegau, pan ddigwyddai fod ychydig yn llesg, angenrheidiol 
fyddai i'r teulu wylio y llythyrau gwahoddiadol a ddeuent ato. 
Cedwid rhai rhag iddo eu gweled, ac anfonid iddynt atebiad 
nacaol, heb yn wybod iddo. Gwaith caled fyddai hyny hefyd, 
pan ddelai gwahoddiad taer oddiwrth ambell hen frawd o 
ddiacon, neu eraill fyddent yn ymyl bod yn gyfoedion iddo, 
gan ddweyd, fel y digwyddai yn aml, “Deuwch, am unwaith ; 
o bosibl mai hwn fydd y tre olaf i ni gael cyfarfod ar y 
ddaear; “ Ac os byddwch ewyllysgar ac ufudd, daioni y tir a 
fwynhewch.'” O dan gymhelliadau cryfion felly, aml dro y 
gwelwyd ef yn troi allan yn ei flynyddoedd olaf, pan na fyddai 


mewn gwirionedd yn cymhwys i'r gwaith, Gallwn gyfeirio 


at un tro yn neillduol yn mhlith eraill, pan yr oedd ganddo 
addewid Sabbothol i fod yn Pisgah. Gan ei fod yn lled wael 
ar hyd yr wythnos flaenorol, ceisid ei ddarbwyllo i roddi ei 
fwriad i fyny; ond ofer oedd meddwl am beth felly, os ceid 
hin weddol, ac yntau yn abl i gerdded allan o'r ty. Dan am- 
gylchiadau o'r fath, nis gallai am foment oddef y syniad o 
dori ei gyhoeddiad,—rhaid oedd myn'd. Gan hyny, nid oedd 
dim i'w wneyd ond i'r ieuengaf o honom gymeryd arno fod 
ganddo neges yn Nghaernarfon, a myned yn ei gwmni hyd 
yno, er bod yn sicr y byddai yn ddiogel caniatau iddo fyned 
yn mhellach yn mlaen. Gosodwyd ef yn y cerbyd priodol i 
deithio, ar linell yr “ Afonwen,” a gwelwyd ef hefyd yn 
cychwyn, ond ymddangos yn bur lesg yr ydoedd. Hawdd i'r 
darllenydd ganfod erbyn hyn, mai nos Sadwrn a Sabbath lled 
anniddan oedd y rhai hyny gartref. — Ofnid bob mynyd clywed 
swn traed rhywun yn dod â chenadwri ddrwg ganddo. Ond 
y Sabbath a aeth heibio heb i ddrygfyd ddigwydd. Bore 
Llun, yn gynt na'r disgwyliad, gwelid ef yn cyrchu tuag 
adref; a hyfryd yw dweyd, yn lle bod yn waeth, yr oedd.ef 

gryn lawer yn well. Teimlai hefyd yn dra siriol ei ysbryd. 
Yn Pisgah, yr oodd wedi gweled amryw o'i hen gyfeillion, ac 
yn eu plith y cyntaf a fedyddiasid ganddo yn ardal Bethel, 
sef David Thomas, mab hynaf Ellis Thomas, ysgolfeistr, yr 
hwn gyda'i wraig Martha oeddynt yn mhlith y triarddeg hyny 
a arwyddasant yr alwad iddo ymsefydlu yn Bethel. Wedi cael 
golwg ar y cyfeillion hyn, a gweled arwyddion mor amlwg o ras 
Duw yn Pisgah, a chael cryn lawer o nerth a hwyl i bregethu, 
a llawer o hyfrydwch i gofio angeu y Groes, deuai adref yn 
llawen, ac i raddau helaeth yn ddyn newydd hefyd. 

Ar lawer achlysur wedi hyn, gwelwyd ef yn troi allan i 
gyflawni ei hoff waith, gyda hoywder a sirioldeb hyfryd. Fel 
hyn, yn nawnddydd einioes, er gwaethaf ambell ymosodiad o 
eiddo yr anhwyldeb a ystyriai fel ei brif elyn daearol, efe a 
| fwynhai dawelwch a hapusrwydd mawr. Nid oedd arno 
bryderon yn nghylch moddion cynhaliaeth, na gofalon bydol 
nac eglwysig i beri iddo boenedigaeth. Ei drigle ydoedd 
lâwn a chysurus, gyda Bethel yn yr ymyl, â'r hwn gysegr yr 
oedd ei serchiadau, yn gystal a'i enw, yn anwahanol gysyllti- 
edig. Ei dymer ydoedd dangnefeddus, a'i ysbryd yn fodd- 
lawn, dedwydd, a diolchgar o hyd... Gwyddai nad oedd wedi 
treulio ei nerth yn ofer, ac am ddim. _ Teimlai ar brydiau yn 
dra chyflawn o orfoledd ar gyfrif yr hyn a wnaethai yr Ar- 
glwydd i'w bobl, o fewn cylchoedd mwyaf neillduol ei lafur. 
Er nad oedd yn chwenych marw, eto, parod ar amserau fyddai 
i ddyweyd gyda Simeon, “ Yr awr hon, Arglwydd, y gollyngi 
dy was mewn tangnefedd, yn ol dy air.” Yr oedd mewn 
heddwch â'r holl fyd. Ymddiriedai yn Nuw, ac yr oedd ei 
galon yn ddisigl. Nis gallem edrych arno ambell waith heb 
gofio am y desgrifiad swynol a rydd Bunyan o'r pererinion, 
pan, ar eu ffordd tua'r ddinas nefol, y maent o'r diwedd wedi 
cyrhaedd tir Beulah, lle y tardd ffynhonau, ac y cân yr adar o 

hyd, am ei bod yn haf parhaus yno; a hwythau yn casglu 
nerth yn y gwinllanoedd, cyn wynebu o honynt ar dônau yr 
afon ddu a lifeiria rhyngddynt a'r ddinas, yr hon y mae ei 
phyrth yn berlau, a'i heolydd o aur pur. At y lluaws mawr 
y caniatawyd iddynt sylweddoli rhywbeth tebyg i hyn yn eu 
profiad personol eu hunain, nid ydym yn petruso ychwanegu 
enw gwrthddrych y Cofiant hwn. Ar lawer adeg, bu fel yn 
disgwyl am yr alwad i groesi y lli'. O'r diwedd hi ddaeth, 
gan ei gael yn “' aeddfed iawn i'r nef.” 

Yn mis Chwefror, 1879, y digwyddai felly. Tua chanol y 
mis hwnw, nid oedd neb a feddyliai fod ei ddiwedd mor agos, 
Sadwrn a Sabbath, Chwefror 15fed a'r 16eg, yr oedd cyfarfod 
Jubili i fod yn Jerusalem, Llanberis. Gan y teimlai y frawd- 
oliaeth yne awyddfryd cryf am ei weled unwaith eto yn eu 
plith, efe a ymnerthodd i gydsynio â'u cais. Llawenhai yn 
fawr i weled Jerusalem yn rhydd o'i ddyled, oblegid buasai yn 
achos o bryder mawr iddo lawer gwaith yn ystod y deugain 
mlynedd blaenorol. Pregethodd yno, yn ol fel y clywsom, 
gyda blas a ehynhesrwydd mawr, ar y geiriau, “ Eithr yr wyf 
yn atolwg i chwi, frodyr, er mwyn ein Harglwydd Iesu Grist, 
ac er cariad yr Ysbryd, ar gydymdrech o honoch gyda myfi 
mewn gweddïau droswyf fi at Dduw,” (Rhuf. xv. 20). A 
| dyna oedd ei destyn a'i breceth olaf. Dychwelodd adref bore 
Llun, wedi mwynhau y cyfarfod yn fawr. _ Canmolai garedig- 
rwydd a gofal ei hen gyfeillion yn Llanberis, ac ni chwynai 
gan unrhyw anhwyldeb neillduol. Ond y mae yn debygol fod 
awyrgylch y mynyddoedd uchelorib oddeutu y fan hono yn 
rhy oer i'w feginau ef anadlu ynddi yn awr, ac i'r orfel fyned 
i mewn, ac ymguddio yn lladradaidd yn ei natur. Oddeutu 
canol yr wythnos, dechreuodd yr anhwyldeb dori allan. 
Bwriadai fyned i Langefni y Sabbath dilynol, ond teimlai yn 
rhy wan i feddwl anturio i'r daith. Nos Sadwrn, yr oedd yn 

cadw dyledswydd gyda'r teulu fel arferol. Ni chanfyddid ar 
y pryd unrhyw arddangosiad neillduol o berygl. Ond y nos- 
waith hono, wrth fyned i'w wely, derbyniodd ergyd drom gan 
ei hen elyn,—y bronchitis.. Ychydig fynydau y parhaodd yr 
ymdrech, er hyny, gwnaeth ei waith gorphenol y tro hwn, 
oblegid ni adawodd efe ei ystafell mwyach, Y dyddiau can- 
lynol, ymddangosai yn eithaf esmwyth a thawel. Ychydig 
iawn a ddywedai wrth neb. Yr oedd wrth hyny yn cyflawni 
yr hyn a ragddywedasid ganddo yn fynych. Arferai ddweyd 
mai yn ei fywyd a'i iechyd yr oedd efe am lefaru a phregethu, 
oblegid gwyddai, pan ddelai angeu, na chai ganiatad i ddweyd 
ond ychydig iawn. Ac yn hollol yn y modd hyny y bu. Yr 
oedd ei deulu oll o'i gylch y noswaith hono, yn nghydag am- 
ryw gyfeillion hefyd.  Cefnodd arnynt oll, gyda dweyd fod y 
graig o dan ei draed. Ac yna disgynodd yn araf, araf, hyd 
—lân y dŵr', a chroesodd drwodd ychydig fynydau cyn pump 
o'r gloch, bore Iau, Chwefror 27ain, 1879, i uno â chymanfa 
a chynulleidfa y rhai cyntafanedig, am y rhai y dywedir, 
*“ Canys nis gallant farw mwy; oblegid eyd-stad ydynt â'r 
angelion; a phlant Duw ydynt, gan eu bod yn blant yr 
adgyfodiad.” 

Er fod ei symudiad yn achos tristwch i laweroedd, nid oedd 
gan neb achos i gwyno, oblegid cawsai ef ei ddigoni â hir 
ddyddiau, a'i gadw yn ddigwymp hyd yn nheyrmnas nef. 
Buasai yn weinidog sefydlog yn Bethel am 52, ac mewn 
agos gysylltiad â'r achos crefyddol yn y lle am 59 o flynydd- 
oedd. Ychydig yw nifer y gweinidogion perthynol i'r ganrif 
bresenol y gellir ysgrifenu felly am danynt. Mawr oedd y 
daioni a wnaed erddo a thrwyddo, a phriodol iawn ydoedd i'w 
geraint a'i gymydogion ogoneddu Duw ynddo ef. 

Yn Hanes yr Eglwysi dywedir, ““ Claddwyd ef yn mynwent 
Bethel, y dydd Mercher canlynol; ac yr oedd ei angladd yn 

un o'r rhai lluosocaf a welwyd yn y wlad erioed. Yr oedd 
yno dros driugain o bregethwyr o wahanol enwadau, heblaw 
lluaws mawr o ddiaconiaid o Fon ac Arfon; ac yr oedd y 
teimladau a amlygid gan y dorf fawr yn dangos fod * gwr 
Duw'a berchid ac a gerid ganddynt, yn cael ei roddi yn ei 
fedd.” | | ŵ 
Ymddangosodd hanes y claddedigaeth mewn amryw newydd- 
iaduron yn ebrwydd ar olhyny. Yr ydym yn codi a ganlyn 
allan o'r Herald Cymraeg a Baner ac Amserau Cymru :— 


Yr oedd yn amlwg iawn fod dydd Mercher, Mawrth y 5ed, 1878, yn 
ddiwrnod mawr ac anghyffredin yn y gymydogaeth hon, oblecid dyma 
y diwrnod yr oedd yr enwog, a'r anwyl, a'r anfarwol Griffiths, o Bethel, 
i gael ei hebrwng i dŷ ei hir gartref yn mynwent Bethel, lle y bu ef 
yn pregethu gyda nerth, dylanwad a goleuni dwyfol am yr ysbaid o 58 
mlynedd. Yr oedd yr hin yn hynod o hafaidd a dymunol ; gan hyny, 
yn gynar iawn ar y dydd, gwelid lluaws o'i hen gyfeillion, arwyr 
profedig yr enwad Annibynol o wahanol ranau o'r wlad, yn araf a 
phruddaidd gyfeirio eu camrau tua Bryntirion, lle ei breswylfod. 
Fel yr oedd dau o'r gloch, yr adeg i gychwyn, yn dynesu, yr oedd y 
ffyrdd o bob cyfeiriad yn cael eu britho gan wŷr ar draed, ar feirch, 
ac mewn cerbydau o wananol faintioli, o'r shandry fach hyd yr 
omnibuss fawr Gan fod hysbysiad wedi ei roddi y Sabbath y byddai 
gweddillion marwol yr hen dad i gael eu gweled o foreu Llun hyd yr 
adeg i gychwyn, prydnawn Mercher, defnyddiwyd y cyfleusdra gan 
uwchlaw mil o bobl, i gael yr olwg ddiweddaf ar wyneb un oedd mor 
anwyl ganddynt. Yr oeddid wedi hysbysu y byddai yr orymdaith yn 
cyrhaedd y capel am ddau o'r gloch, ond yr oedd 'yn agos i dri o'r 
gloch cyn y gallwyd gwneyd hyny. Wrth y tŷ, canwyd yr hen dôn, 
«“ Caerllwyncoed,” ar yr emyn, “ Ymado wnaf a'r babell,” &c._ Dar- 
llenwyd rhanau priodol o'r Gair, a gweddïwyd yn ddwys a difrifol gan 
y Parch. J. Owen, Llangefni. Nis gellir dweyd ddarfod i ddim 
cyffelyb i orymdaith drefnus gael ei ffurfio, oblegid yr oedd bellach 
wedi dyfod yn gwestiwn pwy allasai gael troedfedd o ddaear i sefyll 
arni yn y capel, yr hyn a barai i'r bobl ddianc ymaith; o her- 
wydd hyny yr oedd y corff yn ddiweddaf yn dyfod i mewn, yn cael ei 

 gylchynu gan oddeutu dau ddwsin o gyfeillion ffyddlonaf, yn nghyda'r 





'73HL38 13dVO 


a 
MEAL abc 


HRNEAOH] | ML 
A! Ŵ y] M . HF 
HA CA H A SYLFAENU 


ew yN 


GA 




















EI DDYDDIAU OLAF, EI GYSTUDD, &c. 





prif alarwyr, sef y Parchn. D. Griffith, Portdinorwice, R. W. Griffith, 
Bethel, a H. Williams, Ysw., Liverpool; Diaconiaid Bethel :— 
Richard Owen, William Roberts, Owen Williams, Thomas Williams, 
Hugh Jones, a W. J. Williams; Diaconiaid Siloh :—Thomas Jones, 
Rowland Griffith, Samuel Roberts; Jaconiaid Moriah :—Robert 
Jones, John Davies, Owen Roberts, Wm. Evans, &c. _ Ar y pryd, yr 
oedd y gynulleidfa yn canu “ Erfyniad,” ar y geiriau, “ O! aros gyda 
ni, y mae'n hwyrhau,” &. Ac yn ddiau, cawsom yn awr un o'r 
golygfeydd mwyaf cynhyrfus a welsom ar unrhyw adeg. Yr oedd 
gwedd y gynulleidfa yn arddangos rhyw gymysgedd rhyfedd o alar a 
llawenydd. Galar, fel y dywedai Mr. Evans, Caernarfon, o golli 
Field Marshal, a llawenydd yn y teimlad fod ganddynt faeslywydd 
mor ddewrwych i'w gladdu—un a arweiniodd i frwydrau fyrdd, ac a 
. galonogai ei wŷr bob amser trwy gyfeirio at y brwydrau a enillwyd, 
ac nid at y rhai a gollwyd. Ni bu capel eang a chyfleus Bethel 
erioed mor llawn ag yr oedd heddyw, can fod ynddo gynulleidfa o 
faintioli anferth. 


Gwelsom y gweinidogion a'r personau canlynol yn yr angladd :— 
Y Parchn. E. O. Hughes, M.A., periglor plwyf Llanddeiniolen; W. 
Griffith, Caergybi; W. Griffith, Amana; R. Thomas, Bangor; W. 
Ambrose, Porthmadog; R. S. Williams, Bethesda; E. Stephen, 
Tanymarian ; D. Williams, Beulah ; 'T. Evans, Bettwsycoed ; Herber 
, Evans, Caernarfon ; W. Parry, Colwyn; R. M. Jones, Dolyddelen ; 
D. M. Jenkins, Penmaenmawr; O. Jones, Ebenezer; E. Thomas, 
Gerizim; R. Roberts, Henryd; D. Oliver, Llanberis; G. Thomas, 
Llanrug; J. Williams, Cae Coch; L. Williams, Bontnewydd ; G. 
Roberts, Pentir; W. Griffith, Trefriw; D. Jones, Capel Helyg ; E. 
Jones, Llanbedrog ; D. Davies, Hebron ; J. H. Williams, Llaniestyn ; 
E. James, Nefyn; E. Morris, Penrhyn; E. G. Jones, Talysarn ; T. 
Jones, Eisteddfa; J. Thomas, Liverpool; W. Roberts, Liverpool; 
_J. Pritchard, Graigfechan; D. M. Jones, Bala; W. Lloyd, Caergybi; 
D. C. Rees, Capel Mawr ; J. Evans, Cana; J. Owen, Llangefni; T. 
Roberts, Llanddeusant ; J. Jones, Bermaw; J. Rowlands, Beaumaris ; 
D. Ll. Jones, Rhuthyn; J. Morris, Madryn Lodge; E. J. Evans; 
Berea; W. Herbert, Cysegr (T.C.); R. Ellis, Clwtybont (T.C.); 
Rees Jones. Porthdinorwig (T.C.); D. Williams, eto (T.C.); J. E. 
Jones, Llanrug (T.C.); D. Williams, Caernarfon (T.C.); L. Hum- 
phreys, Porthdinorwig (W.); J. Williams, Caernarfon (W.) 

Pregethwyr.— Mri. T. Martin, Cana; R. Jones, Beulah ; R. Jones, 
Bethesda; W. Roberts, Moriah; R. Jones, Caergybi; J. Owens, 
Borth ; R. rr Ebenezer; D. Roberts, Nazareth; W. Jones, 
PispMh. 


Diaconiaid a_Chenhadau.—R. Parry, Ysw., Cam; J. gdntgnigd 
Ysw., Porthamel; J. Jones, Ysw., Braich ysu O. Jones, Ysw., 
Goat; M. Roberts, Ysw., Ty Mawr; W. Savage, Ysw., Bangor ; J. 
Evans, Ysw., /Terald Office, Caernarfon; J. Hughes, Ysw., Tre- 
ffynon; J. Pugh, Ysw., Sportsman Hotel, Caernarfon; Mri. E. 
Williams, Dolyddelen; O. Parry, eto; Jones, eto; R. Davies, eto: 
W. Jones, Hermon, Mon ; O. Griffiths, Rhosymeirch, eto; W. Jones, 
Bodffordd, eto; H. Jones, Brynsiencyn, eto; 8. J. Griffith, Caergybi, 
eto; E. Williams, Berch; E. Jones, Chwilog ; J. A. Jones, Bont- 
newydd; W. Jones, eto; H. Thomas, Llanberis; I. Davies, eto ; R. 
Williams, eto; R. Evans, Carmel; H. Davies, Bangor; R. Owens, 
Saron; D. Harries, Caernarfon; G. Pritchard, eto; T. Williams, 
eto; T. Jones, eto; T. Williams, eto; Ioan Arfon ; Gwilym Alltwen ; 
Cadben E. Roberts, Terrace, eto; Owen Williams, Colwyn; O. 
Jones, Conwy ; E. Owens, Waenfawr ; R. Roberts, eto; J. D. Evans, 
to; G. Owens, Llanrug; R. Owens, eto; O. Jones, Cwmyglo; O. 
Jones, Bozrah; W. Thomas, Pentir; T. Hughes, Henryd; Hugh 
Jones (T.C.), Brynypistyll. 

Cymerwyd gofal y trefniadau gyda doethineb gan Mr. Evans, 
Caernarfon, yr hwn, wrth agor y cyfarfod a ddatganai y teimlad a'r 
parch a feddianai tuag at y Parch. D. Griffith. Darllenwyd Deut. 
xxxiv. gan y Parch. J. Williams, Cae Coch, a gweddiodd yn rymus 
ac effeithiol anghyffredin. Anerchwyd y gynulleidfa yn gyntaf oll 
gan y Parch. W. Griffith, Caergybi. Dywedai fod cysylltiadau 
cynhes bore oes yn bodoli rhyngddo ag ardal Bethel a'i gyfail anwyl 
Mr. Griffiths. Yr oedd yn dda ganddo weled yn nheulu ei gyfaill fod 
lle i rywbeth heblaw galar yno—fod yno hefyd le i lawenydd yn ddiau. 
Cyn ci ddyfodiad ef i'r ardal hon, yr oedd yn gorfod dywedyd mai 
ardal dywyll ydoedd, heb ryw lawer iawn o fanteision crefyddol; 
ond yr oedd efe fel canwyll yn llosgi ac yn goleuo. Yr oedd yn 
goleuo yn ei bregethau tanllyd ac yn ei ymarweddiad glân—“ y 
pethau a ddysgasoch ac a welsoch ynof fi.” Yr oedd y ganwyll yn 
llosgi ac yn goleuo, ac fe losgodd lawer o anialwch, nes llosgi ei hun 
allan o'r diwedd! Ni fu yn teimlo yn ddwysach na'r awr hon, wrth 

feddwl na fyddai iddo weled ei wyneb siriol ef eto. Rhodded Duw 
eto i Sir Gaernarfon ddynion o gyffelyb ysbryd iddo. Yna adrodd- 
odd hanes ei ddyfodiad i Bethel yn 1814, a'i sefydliad yn Hydref, 
1815, yn weinidog ar eglwys yn rhifo dim ond triarddeg mewn nifer. 


Y Parch. J. Thomas, Liverpool, a ddywedai ei fod ef yn ei adnabod 
er's degarhugain o flynyddoedd. Yr oedd y pryd hwnw tua 4U 
mlwydd oed. Nid anghofiai byth yr adeg, yn Ebenezer, Bangor. Yr 
oedd Mr. Griffiths y nos Sabbath hwnw yn gynhes iawn, ac yr oedd 
brodyr a chwiorydd eraill yn gynhes yn y lle, nes enyn tân mawr. 
Cefais ef bob amser yn noddwr, ac yn llawn cydymdeimlad, a hyny ar 
adeg pan yr oedd gwir angen am nodded a chydymdeimlad. Wedi ei 
ordeinio, nid yn Bethel yn unig y llafuriodd; trodd allan yn mhob 
cyfeiriad, pell ac agos. _ Ac nid oes odid i un achos newydd yn y sir 

'hon, nad oedd ganddo law yn ei sefydliad yn ystod triugain mlynedd 

o amser. Yr oedd hefyd yn aml yn myned o dan gyfrifoldeb arianol 
mawr, yn ei awydd i sefydlu achosion newyddion. Yr oedd ef yn 
ymwroli, ac yn gwroli fel dyn o ddwyfol anfoniad. Pythefnos i'r 
Sabbath diweddaf, yr oedd efe (Mr. Thomas) a Mr. Griffiths yn cynal 
cyfarfod Jubili capel Jerusalem, Llanberis. Pregethodd yn rymus 
oddiar y geiriau hyny, “ Eithr yr wyf yn atolwg i chwi, frodyr, er 
mwyn ein Harglwydd Iesu Grist, ac er cariad yr Ysbryd, ar gyd- 
ymdrech o honoch gyda myfi, mewn gweddïau drosof fi at Dduw.” 
A dyna oedd ei bregeth ddiweddaf. _ 


Y Parch. W. Herbert, Tanymaes (T.C.), a ddywedodd fod bywyd 
Mr. Griffiths wedi cael effaith ddaionus arno er pan yn ieuano, a'i fod 
wedi ei wrandaw yn pregethu yn amlach nag unrhyw bregethwr arall 
o unrhyw enwad. Anfynych y gellir gweled pregethwr wedi cael 
bywyd mor faith, ac wedi pregethu cymaint o flynyddoedd, a hyny i'r 
un gynulleidfa. Yr oedd wedi pregethu i deidiau llawer oedd yn awr 
o fewn ychydig droedfeddi iddo, ac i dadau llawer iawn, y rhai oedd- 
ynt yn gannoedd yn y fynwent gerllaw, ac erbyn eu cymeryd hwy eu : 
hunain, eu plant, a'u hwyrion, gellir dweyd ei fod wedi pregethu i 
bump neu chwech o genhedlaethau. Fel y dywedodd Mr. Griffiths, 
Caergybi, fod yr ardal yn anialwch; ond fe weithiodd â'i holl allu. 
Byddai yn cymeryd mantais ar bob amgylchiad i dywys at yr Iesu. 
Mewn angladdau, cymerai fantais i bregethu yn erbyn drygau y byw, 
heb anghofio tynu sylw at rinweddau y marw hefyd. Yr oedd ganddo 
lais fel udgorn, a gallu i wneyd y defnydd goreu o hono. Yr wyf yn 

ei gofio 40 mlynedd ol, yn pregethu ar y wraic o Ganaan yn myned 
at Grist i gael trugaredd i'w mherch. Dywedai na soniai y wraig am 
y crystiau, ond am y briwsion yn unig (fel dynes gall). Felly yr 
oedd pregethau Mr. Griffith, nid oedd dim crystiau o esboniadau 
ynddynt, gadawai efe hyny i eraill. Cymerai y mwydion o ganol y 
dorth, yn fwyd iachus i'r gynulleidfa, 


Y Parch. E. Stephen, Tanymarian, a ddywedodd ein bod wedi ym- 
gynull i weini y gymwynas olaf, i gladdu hen filwr dewr, a chadfridog 
o'r fath fwyaf medrus a phrofiadol. Os oedd yn briodol saethu dros 
fedd milwr yn rhywle, tybiai efe fod yn briodol saethu dros fedd y 
Cadfridog Griffiths... Dywedwyd na byddai byth yn son am frwydrau 
wedi eu colli, ond am frwydrau wedi eu henill. Ond pwy erioed, 
meddai, a glywodd son am Mr. Griffiths, Bethel, wedi colli brwydr. 
Myned allan yn gorchfygu ac i orchfygu yn wastad y byddai efe. Yr 
arwyddair ar luman ei fyddinoedd ef yn wastad a fyddai,— 


““ Mae'r Brenin yn y blaen, 
'Rym ninau oll yn hy' ; 
Ni saif na dw'r na than, 
O flaen fath arfog lu ; 
Ni awn, ni awn, dan ganu i'r lan, 
Cawn wel'd ein concwest yn y man. 


Yr oedd Mr. Griffiths yn gefnogwr prydlawn a pharod i bob daioni ; 
ac yn mhlith pethau eraill, yr oedd yn gefnogwr cadarn a sefydlog i 
gerddoriaeth. Yr oedd yn hoff iawn o ganu. Ac os byddai hwyl go 
dda gyda phregethwr dieithr, byddai yn bur sicr o roddi y ddwy 
linell ganlynol allan ar ddiwedd yr oedfa,— 


“ Hyn yw'm hangor ar y cefnfor, 
Na chyfnewid meddwl Duw,” 


a byddai yr hen dad anwyl William Evans, o'r Tyddyn Mawr, yn 
dechreu canu braidd mor fuan ag y dechreuai yntau ledio. Ond yr 
oeddynt hwy yn deall eu gilydd i'r dim—yr oeddynt ill dau yn 
genwne characters, yn anwyliaid y nef, ac yn dywysogion ar y ddaear. 
“ Meddyliwch am eich blaenoriaid, y rhai a draethasant i chwi air 
Duw ; ffydd y rhai dilynwch, gan ystyried diwedd eu hymarweddiad 
hwynt.” 

Y Parch. M. D. Jones, Bala. Dywedai fod gan Dduw eiamcanion 

yn mhob peth, hyd yn nod yn yr amgylchiadau hyny y mae yn anfon 

|| rhwystrau i gyfarfod â'i bobl. Yr amcan ydyw disgyblu teimladau. 

| Fod profedigaeth yn ein dysgu yn well i gydymdeimlo â'n gilydd; er 

engraifft, y bobl sydd a mwyaf o ddyledion ar eu capelydd yw y rhai 

parotaf i gynorthwyo eraill mewn dyled. Bydd y cyfeillion galarus 

|| heddyw yn gallu cydymdeimlo yn well âg eraill mewn galar o hyn 

| allan. Y mae dyn yn dysgu trwy lawcr ffordd ; y mae dyn o ysbryd 

I caruaidd yn rhoddi ei ddelw hyd yn nod arei anifail. Dysgodd yntau 

lawer trwy ei ysbryd gwrol. Yr oedd dirgelwch ei lwyddiant yn 

| nerth ei argyhoeddiad. Yr oedd yn gredwr mawr, ac am hyny yn 

weithiwr difefl. Yr oedd y daioni mawr yn ei galon yn tori allan 

mewn dylanwad cryf ac iachusol. Gosododd Griffiths, Bethel, ei nôd 
yn uchel, a chyrhaeddodd ef yn anrhydeddus. 


Y Parch. R. Thomas, Bangor. Cyfarfyddais â Mr. Griffiths 
gyntaf yn angladd Mr. Rowlands, Henryd. O ran corff, yr oedd y 
pryd hwnw yn anrhydedd i'r natur ddynol. Wedi ei glywed yn pre- 
gethu, yr oeddwn yn synu na buaswn wedi ei glywed yn gynt. 
Teimlaf yn ddiolchgar fod Rhagluniaeth yn cadw y dyfodol o'r golwg. 
'Tair blynedd ar ddeg i heddyw yr oedd efe yn anerch torf uwch ben 
bedd y Dr. A. Jones, Bangor. Fel Jones, Amlwch, a Jones, Bangor, 
yr oedd yntau wedi pregethu tua 60 mlynedd. _ Rhaid fod rhyw gryf- 
der ysbrydol mawr i gadw dyn wrth y gwaith am gynifer o flynydd- 
oedd. Nid gwybodaeth eang, ac nid rhyw gyfran helaeth o dalent 
sydd yn gwneyd dyn yn wir fawr, ond y daioni sydd yn y dyn. 
Gallai bregethu yn dda, ac yn alluog, ond daioni oedd yn ei nodweddu 
ef. Yr oedd ganddo sêl a than fel y golofn dân yn yr anialwch, yn 
goleuo nos a dydd. Yr oedd yn danllyd yn y dechreu, ac fel tân yr 
aeth allan. Y mae haner wns o ras Duw i wresogi y galon yn well 
na chan” tunell o dalent. Gwneler ni yn llawn oras. Cafodd fyw i 
weled dau o'i feibion, nid yn unig yn y winllan, ond yn yr un winllan 
ag ef ei hunan, yr hyn sydd yn achos 6 lawenydd mawr. 





Terfynwyd y gwasanaeth yn y capel trwy weddi, gan y Parch. W. 
Lloyd, Caergybi. 

Cyflwynodd Mr. Evans, Caernarfon, yn enw y teulu, ddiolchgarwch 
i eglwys a chynulleidfa Bethel yn arbenig am eu caredigrwydd, ac i'r 
lluaws ydoedd yn bresenol o fanau eraill. Darllenodd hefyd enwau y 
personau ydoedd wedi anfon llythyrau, sef Dr. Rees, Liverpool; Dr. 

tees, Abertawe; Ellis, Llangwm; Davies, Llandrillo; Jones, Mach- 
ynlleth; Williams, Corris; R. Williams (Hwfa Mon), Llundain; R. 
Parry (Gwalchmai), Llandudno; B. Williams, Canaan, Swansea ; 
T. Thomas, Maengwyn-street, Machynlleth; Mr. a Mrs. Williams, 
George Hill, Liverpool ; Mr. a Mrs. Jones, Stanfield-road, Liverpool; 
Mrs. Williams, New Cross-road, Llundain; 'Thomas, Clegyrog; 
Williams, Fron, Dolyddelen; Griffiths, Llanelli; S. a J. R., Conwy; 
Mrs. Griffiths, Anglesea House, Caergybi; Mrs. Roberts, Ty'nddol, 
Dolyddelen ; tair merch y diweddar Mr. Jones, Amlwch; Cyfarfod 
Chwarterol Lleyn ac Eifionydd ; O. Jones, Nantybenglog ; a Llewelyn 
Turner, Ysw., yr hwn a fuasai yn yr angladd oni bae gwaeledd ei 
iechyd. 

Ar eu mynediad allan o'r capel, y gynulleidfa ydoedd eto yn 
blaenori, a ffurfiasant eu hunain bob ochr i'r fynedfa i'r gladdfa. Ar 
lan y bedd, dywedodd Mr. Ambrose ychydig eiriau i'r pwrpas,—fod 
dau le nas gallai ar unrhyw amser ddweyd ond ychydig eiriau yno, 
sef wrth fwrdd y cymundeb ac ar lan bedd cyfaill. _ Yr oedd yn awr 
yn sefyll ar lan bedd ei anwyl gyfaill Mr. Griffith ; a phan y teimlai 
yn awr fod ei nerth yn colli, a'i lais yn gwanychu gan alar a hiraeth, 
tybiai ei fod yn clywed llais hyglyw o'r nef yn dywedyd, “ Gwyn eu 
byd y meirw y rhai sydd yn marw yn yr Arglwydd, o hyn allan, medd 
yr Ysbryd, fel y gorphwysont oddiwrth eu llafur, a'u gweithredoedd 
sydd yn eu canlyn hwynt.” Yna gweddiodd Mr. Jones, Abermaw. 
Yr oedd y bedd wedi ei wneyd o lech gistfaen, o chwarelau Dinorwic ; 
yr ydoedd mor hardd a dim a welsom erioed. Gwnaeth y cantorion 
eu rhan yn canmoladwy iawn. Y tônau a genid oeddynt “ Moriah ” 
a“ Glanyrafon,” ac yr oeddynt yn cael eu dilyn ar yr Aarmonïum gan 
un ieuanc o fedrusrwydd dihafal. Yr oedd yr addoldy wedi ei ar- 
wisgo yn hardd â mourning gan aelodau yr Ysgol Sabbothol. 

Mewn cysylltiad â'r angladd, pregethwyd yn rymus nodedig gan y 
Mri. Evans, Caernarfon ; Roberts a Thomas, Liverpool ; a Pritchard, 
Graigfechan. 


Y Sul ar ol y claddedigaeth, sef Mawrth 9fed, bu ein hoffus 
gyfaill, y Parch. W. Ambroes, mor dirion a dyfod i wasan- 
aethu yn ein pwlpudau. _ Daethai trwy lawer o rwystrau, ac yn 
wyneb cryn lesgedd corfforol hefyd. Ond er ei anhwyldeb, 
pregethai gyda nerth ac eneiniad hyfryd. Efe oedd i dra- 

ddodi y bregeth angladdol y nos Sul hwnw. Cyflawnid y 
cyffelyb wasanaeth yr un pryd, ac yn dra effeithiol, i dorf an- 
ferth o bobl, yn Moriah, Porth Dinorwig, gan y Parch. E. 
Herber Evans, Caernarfon. 

Testyn y bregeth angladdol yn Bethel oedd, “' Efe oedd 
ganwyll yn llosgi ac yn goleuo ; a chwithau oeddych ewyllys- 
gar i orfoleddu dros amser yn ei oleuni ef.” (Ioan v. 85.) 
Oddiwrth ysgrif sydd ger ein bron, gwelwn mai dyna y testyn 
oddiar ba un y pregethai Mr. A. yn Mhorthmadog, nos Sul, 
Awst 21ain, 1842, mewn cyfeiriad at farwolaeth y Parch. J. 
Breese, Caerfyrddin. Yn ei ragymadrodd, sylwai ar waith 
Crist yn amddiffyn ei hun yn wyneb cyhuddiadau yr Iudd- 
ewon, am iddo alw ei hun yn Fab Duw,—oddiwrth ei weith- 
redoedd, oddiwrth dystiolaeth ei Dad, oddiwrth yr Ysgrythyr- 
au, ac oddiwrth dystiolaeth Ioan Fedyddiwr. Ystyriai yn 
bosibl fod yma gyfeiriad at brophwydoliaeth yn y cxxxii. 
Calm,—““ Darperais lamp i'm heneiniog.” _ Ac fel y prophwyd- 
wyd, felly y daeth. Tystiolaethodd Ioan am danaf fi, ac 
onid oeddych yn ewyllysgar i lawenychu yn ei oleuni ef fel 
peth dros amser, hyd oni ddeuai y person y soniai am dano. 
Yna elai yn mlaen i sylwi ar y ffaith fod gweinidogion Crist 
yn caeleu cydmaru yn fymych i lampau a chanwyllau. Yma 
dywedir am Ioan, ““ Efe oedd ganwyll yn llosgi.” 

Gosodiad cyntaf Mr. A. oedd, fod gweinidogion y Gair yn 
debyg i ganwyllau. Y mae eu heisieu. Y maent yn cael eu 
parotoi,—gan Dduw a chanddynt eu hunain. Gwasanaeth 
colegau. Ysgolion prophwydi yn nyddiau Elias ac Eliseus. 
Er eu bod yn cael eu cymhwyso a'u goleuo gan Dduw, y mae 
gwahaniaeth mawr ynddynt. Onid oes amrywiaeth yn gan- 
fyddadwy yn mhob lle? Nid yw Duw wedi casglu pob pryd- 
ferthwch naturiol i'r un man. Y mae gwahaniaeth mawr yn | 
ngalluoedd dynion,—gnalluoedd corfforol a meddyliol fel y | 

tiroedd, o amryw fath. _ Felly hefyd, y mae gwahaniaeth yn 
nelweddau gweision Duw. Fel canwyllau eto, y maent yn 
amlwg, ond yn amrywio yn fawr o ran cylchoedd eu gwasan- 
aeth. Ni bu gweinidogaeth Orist ei hun mor gyffredinol 
lwyddianus a llawer o'r apostolion. 

Sylwai Mr. A. yn nesaf ar EU GWAITH—goleuo a llosgi. 
Ni all y ganwyll beidio llosgi os goleua. _ Y mae yn treulio yn 
ei gwaith. Fel hyn, y mae gweinidogion y Gair i oleuo ; yn 
gyntaf, gyda golwg ar athrawiaethau yr efengyl; ac yn ail, yn 
nghylch dyledswyddau crefydd. Dylai holl athrawiaethau y 
Gair gael eu hegluro ganddynt yn eu tro, a phob dyledswydd- 
au gael eu hesbonio a'u hargymell. _ Dylai gweinidogion anog 
a rhoddi esiampl. Dylai teulu y gweinidog fod yr hyn a 
ddymunai i bob teulu arall fod. Dylai ei lywodraeth ar ei 
dymher fod yr hyn a ddymunai i bawb eraill fod. Dylai fod 
yn ffyddlon, heb esgeuluso y pethau lleiaf mewn crefydd. A 
dylai gyda phob difrifwch anog pechaduriaid i ffoi rhag y llid 
a fydd. Yn y trydydd lle, y maent i oleuo yn glir ac yn 
mhell. Mewn geiriau eraill, y maent i gyflawni eu holl waith 
gyda sêl a ffyddlondeb mawr. Nid ydynt i gyfyngu eu gwas- 
anaeth i ryw un lle. Os gallant, drwy symud o amgylch, 
lewyrchu mown gwahanol gyfeiriadau, boed iddynt wneyd 
felly. Gwelwn beth yw sêl yn ei gysylltiad â phethau y byd 
hwn. Ystyriwn yr egni sydd yn cael ei arfer, a'r diwydrwydd 
sydd yn cael ei ddefnyddio i gasglu pethau y byd hwn at eu 
eilydd. Beth, ynte, ddylai sêl a ffyddlondeb gweinidogion 
fod? Sylwai Mr. A., yn y pedwerydd lle, ar EU DIFFODDIAD. 
Diffoddir rhai gan demtasiynau, &c. _ Blin yw meddwl am rai 
fu unwaith yn dra defnyddiol, wedi eu gorchfygu gan ddryg- 
ioni. Nid felly y bu yma. Y mae llawer yn diffodd hefyd 
yn anamserol i'n golwg ni, drwy oruchwyliaeth angeu, megis 
Spencer, Jones, o Ruthyn, ac eraill. Sylwid yn mhellach, 

nad yw angeu yn cael diffodd yr un o'r canwyllau y darfu i 
Dduw eu cymhwyso a'u goleuo, hyd nes eu bod wedi gorphen 
eu gwaith. Digwydd felly weithiau yn groes i'w dymuniadau 
eu hunain. Carai rhai gael aros yn hŵy i wasanaethu dros 
Grist ar y ddaear. (Williams, o'r Wern.) “ Aros yn y 
cnawd sydd fwy angenrheidiol o'ch plegid chwi.” _ Yr oedd y 
sylwadau a wnaed gan Mr. A. ar hanes, nodwedd, a llafur y 
gwrthddrych y galerid o herwydd ei symudiad, yn wir daraw- 
gar, tra yr oedd ei apeliadau as y gwrandawyr tua'r diwedd 
yn rymus dros ben. Da fuasai genym allu rhoddi terfyniad y 
bregeth ger bron yn gyflawn, ond y mae hyny, ysywaeth, yn 
beth anmhosibl. Aml waith y buasai Mr. A. yn cyfarch torf- 
eydd mawrion yn Bethel, ond erioed dan amgylchiadau mor 
gyffrous a'r tro presenol. Gwelid ei fod ef ei hun yn prysur 
dreulio ymaith, fel yr ofnai y rhai mwyaf craffus o'i wranda- 
wyr na chaent orfoleddu yn ei oleuni yntau ond dros fyr amser 
yn mhellach. Ac felly, er gofid i ni oll, y trodd allan. 


Rhoddir yma hefyd fraslinelliad o'r bregeth alluog a dra- 
ddodid gan y Parch. E. Herber Evans. Y testyn oedd,— 


“ Beth bynag a ymafael dy law ynddo vw wneuthur, gwna &th holl 
egni: canys nid oes na gwaith, na dychymyg; na gwybodaeth, na 
“ doethineb, yn y bedd, Ue yr wyt tî yn myned.” 


Y mae y llaw yma yn gyfystyr a'r gallu sydd gan ddyn i wneyd 
gwaith, ac i fod yn ddefnyddiol. 'Trwy gymhorth y “llaw” y mae 
wedi darostwng y ddacar, ac wedi ei gorchuddio a gorchestion ei 
dalent a'i athrylith. Gwaith y llaw ydyw yr holl lyfrau sydd yn 
mhob llyfrgell, yr arluniau a lanwant holl orielau y byd, y temlau 
mawreddog, y pontydd crogedig, yr hen gestyll ydynt wedi goroesi 
chwyldroadau llawer oes, y Pyramidiau a edrychant ar gannoedd o 
genhedlaethau yn myned heibio,—gwaith y llaw ydyw yroll. Y mae 
yn rhyfedd gymaint mae dyn yn gael i'w wneyd, ac fel y mae yn ei 
wneuthur â'i holl egni yn y byd naturiol ; yn myd ei waith beunydd- 
iol, llawn yw y ddaear o'i orchestion; ac mor ychydig sydd yn cael 

gafael ar ddim i'w wneuthur yn y byd crefyddol, a llai fyth ydynt y 
rhai a wnant eu gwaith hwn â'u holl egni. _ Y mae y dref yn llawn o 
weithwyr a'u holl egni ddydd Sadwrn, ond erbyn y Sul y mae y rhan 
fwyaf o honynt wedi llaesu dwylaw, ac yn methu canfod dim i'w 
wneuthur. Y mae y dyn a'i law wedi gwywo i'w weled yn llawer 
amlach yn yr addoldy nag yn y farchnadfa. Fe gyfarfyddodd Iesu 
Grist un yn y Synagog unwaith ; yr wyf finau wedi gweled rhai yn 
mhob. addoldy, yn mron, y bum ynddo erioed. Y mae rhai heb 
awydd, ac felly heblygad i weled yr hyn sydd eisieu ei wneuthur. 
Y mae eraill heb gymeriad i'w galluogi i fod yn ddefnyddiol. Oni 
welsom ddyn lawer gwaith yn anerch yr Ysgol Sabbothol, neu y gyf- 
eillach grefyddol ; yr oedd yn llefaru pethau rhagorol, ond nid oedd 
neb yn talu y sylw lleiafi'r hyn a ddywedai, a hyny am fod rhyw hen 
weithred neu arferiad wedi gwywo ei law, ei analluogi i ddylanwadu 
ar y rhai a'i hadwaenent. Peth mawr iawn ydyw meddu llaw at 
waith, a chymeriad i roddi dylanwad i'n geiriau a'n gweithredoedd. 
Angen mawr eglwys Dduw y dyddiau hyn, ydyw cael yr holl aelodau 
ydynt wedi ymafael yn ngwaith crefydd, ei wnyed “ a'u holl egni.” 
Nid rhai i weithio, a rhai i “ sefyll yn segur,” a llawer i feirniadu y 


| rhai sydd yn gweithio. O blith y beirniaid diwaith yn ein heglwysi 


y byddwn yn cael yr holl drafferth... Nid ydynt yn mwynhau cysuron 
crefydd, am nad ydynt yn gweithio; ac felly y maent yn poeni eu 
hunain, ac yn rhwystro eraill. Yn y seithfed benod o lyfr Micah, 
ni a gawn eiriau fel hyn,—“ I wneuthur drygioni a'r ddwy ddwylaw 
yn egnïol.” Dyna'r ffordd y mae gwasanaethwyr pechod yn cadw 
meddiant o'r byd hwn. Yn gwneuthur drygioni, nid âg un law, nid 
â dwy law rywsut, ond â'r ddwy law yn egnïol. 


Ac nis gall eglwys Dduw byth enill y byd oddiar weithwyr felly 
heb i ninau hefyd eu cyfarfod, a gwneyd gwaith Crist â'n “ dwy 
ddwylaw yn egnïol.” Nid eglwys a'i dwylaw yn mhleth, nid crefydd- 
wyr difater, a eill byth enill y byd hwn oddiar ddiafol a'i weision. 
Na, rhaid cael gweithwyr â'u holl egni, fel gwrthddrych y Cofiant 
hwn,—llawn o sêl a gweithgarwch, yn edrych yn barhaus am rywbeth 
newydd i'w law i'w wneuthur dros ei Arglwydd. Onid gwendid 
mawr ein heglwysi ydyw fod ynddynt ddosbarth o aelodau yn sefyll 
draw oddiwrth bob gwaith, ac yn siarad am y gweithwyr fel “y nhw?” 
A glywsoch chwi beth y mae “nhw ” wedi ei benderfynu neithiwr ? 
Yn awr, yr wyf am gael pob aelod i ddweyd “ni,” felrhan o weithwyr 

yr eglwys. Os gafael mewn crefydd, “gwna â'th holl egni” ei 
gwaith. Cymdeithas i brysuro y gwaith hwn yn mlaen yw eglwys 
Dduw, ac nid oes hawl gan un dyn i fod yn aelod o honi heb geisio 
gwneyd ei gwaith â'i holl egni. Y mae gan wahanol ddynion wahanol 
dalentau, a gwahanol alluoedd i fod yn ddefnyddiol. Ac os bydd dyn 
yn gwneyd ei waith ei hun, yn ol y dalent a roddwyd iddo, nid oes 
awl gan neb arall i'w feio am beidio gwneyd peth arall na fedd 
dalent ar ei gyfer. Dyn bach ydyw hwnw a gondemnia waith arall 
am ei fod mor wahanol i'w waith ef. Y mae ambell bregethwr mor 
gul a bychan, fel nas gall ganfod rhagoriaeth mewn dawn na thalent 
wahanol i'r eiddo ef ei hun. Ei ddawn ei hun, a'i ddullwedd ei hun, 
ydyw y safon wrth ba un y canmola neu y condemnia efe bawb o'i 
frodyr. Nid felly Paul, pan lefarodd y geiriau, “ Hyd y mae ynof fi, 
parod ydwyf i bregethu yr efengyl i chwithau hefyd, y rhai ydych yn 
Rhufain.” Iê, “yd y mae ynof fi,” ac nis gall neb ystyriol ddweyd 
rhagor. BRhaidi Paul, Apolos, a Pedr, ddweyd, “Mi a bregethaf yr 
efengyl i chwi” “hyd y mae ynof fi.” Anfantais fawr i unrhyw 
enwad crefyddol ydyw i'w phregethwyr syrthio i'r un dullwedd o dra- 
ddodi, a gwneyd eu gwaith ; pob un wedi colli ei neillduolrwydd, a 
derbyn rhyw un /ow/d gyffredinol. Y mae perygl i'n colegau droi 
allan dô ar ol tô o bregethwyr rhy debyg i'w gilydd, nes y bydd y 
cynulleidfaoedd yn llefain eto am rai fel yr hen dad sydd newydd ein 
gadael,—a bregethai ac a weithiai yn ei ffordd ei hun,—a ddywedai 
wrth bawb, “ Parod wyf i bregethu i chwithau—hyd y mae ynof fì.” 
Yr hyn wyf am wasgu at eich ystyriaeth ydyw, eich rhwymedigaeth 

i wneyd y goreu o honoch eich hunain, er mwyn i chwi ychwanegu 
eich defnyddioldeb. Dyn yn gwneuthur pob peth â'i holl egni 
ydoedd Mr. Griffith, ac felly y llwyddodd i wneyd cymaint dros achos 
Duw drwy yr holl wlad, ynei oes. * Cyn gosod o honom ei weddillion 
yn ei fedd, yr wyf yn eich cymhell i ddangos yr un ysbryd—i wneyd 
eich goreu—â'ch holl egni—o'r galluoedd mae Duw wedi estyn i chwi. 
1.— Gwnewch eich goreu o'ch cymeriad moesol. Nid oes dim yn fwy 
pwysig i ddyn na'i gymeriad,—y peth yw ef, yn hytrach na'r peth 
sydd ganddo,—y peth yw ef gerbron Duw yn hytrach na'r hyn y dy- 


* Nid annheg ydyw i ni fynegi na fwriadwyd cyhoeddi y sylwadau canlynol. 
Traddodwyd hwynt yn Bethel a Chaernarfon yn mhen pedwar diwrnod wedi marw- 
olaeth yr hybarch D. Griffith.—E. H. E. 

wedir ei fod gan ddynion. _ Y mae yn bosibl i ddyn drwg gael y gair o 
fod yn ddyn da, a'r dyn da o fod yn ddyn drwg. Fel rheol, y mae 
cymeriad dyn yn diogelu ei enw da, ond nid bob amser. _ Y mae pobl 
aflan eu bucheddau wedi llwyddo cyn hyn i bardduo y glanaf eu 
bucheddau. Ond nid beth a ddywed dynion am danom sydd yn or- 
bwysig ini, ond beth ydyw ein gwir gymeriad gerbron Duw. _ Y mae 
dyn yn barnu ei gyd-ddyn yn aml wrth y peth sydd ganddo, ond Duw 
yn wastad wrth y peth ydyw. A'r cwestiwn mawr ydyw, pa un a 
roddwn ni ein holl egni ? gael yr hyn a enilla gymeradwyaeth dynion, 
neu ynte ; fod yr hyn a enilla gymeradwyaeth Duw? Fe an- 
fonodd Duw ei Fab unwaith i'r byd i amlygu cymeriad Duwini; 
Efe a ddaw drachefn i ddatguddio ein cymeriad ninau i Dduw. A 
chymeriad fydd y cwbl y dydd hwnw. Dim un gair am y cyfoeth a 
gesglaist ti, a'r llongau y buost yn berchen arnynt; na, beth yw dy 
gymeriad fydd yr unig gwestiwn. 

Pan yn myned ar hyd heolydd y dinasoedd mawrion, fe glywir swn 
y cerfiwr yn gweithio wrth y gofgolofn dan y gorchudd; swn y 
morthwyl i'w glywed yn perffeithio y gwaith cerfiedig. Ond o'r 
diwedd, daw dydd tynu y llen i gerdded, ac yna y saif.y gwaith mewn 
bold relief, ìi aros mwy am lawer oes. Anwyl gyfeillion, yr ydym ni 
oll yn gweithio, yn adeiladu, yn perffeithio cymeriad sydd eto o'r 
golwg ; ond y mae dydd gerllaw y bydd yr hen gorff yn cael ei dynu 
ymaith, a'n cymeriad i aros byth fel colofn arosol,—gwaith ein bywyd 
ar y ddaear! Hwn, y cymeriad yma, a barotodd y dyn i'w ddangos i 
angylion, ïe, i Dduw ! ; 

Yn awr, beth yw y sylfaen, pa le y mae dechreu ffurfio cymeriad 
da? Y mae Solomon wedi ateb: “ Dechreuad doethineb i'w ofn yr 
Arglwydd.” Dywedir am Obadiah eifod wedi ofi yr Arglwydd 
—wedi ofni yr Arglwydd yn fawr, ac wedi ofni yr Arglwydd o'? 
ieuenctyd. Yr oedd ofn Duw o'i ieuenctyd yn peri ei fod yn tyfu yn 
gymeriad mor rhagorol fel na fedrai Ahab ddim ymadael ag ef, na 
Jezebel ei droi o'i gwasanaeth. “* Ofni yr Arglwydd.” Nid ofni ei 
gosb yn benaf, ond ofni poeni Tad mor dirion, a Duw mor drugarog. 
Dyna oedd profiad Joseph yn yr Aipht; nid oedd perygl i hen wr ei 
dad glywed am ei bechod, ond yr oedd colli gwedd gymeradwyol Duw 
o herwydd pechod yn ormod gan Joseph. Ac y mae cymeriad da yn 
anmhosibl heb fod genych chwi barch i Dduw, ac ofn colli eì gymer- 
adwyaeth. Y mae Efe fel cyfaill, wedi i chwi unwaith gredu ynddo, 

i dynu allan eich goreu yn mhob lle, a than bob amgylchiad, er mwyn 
enill ei wên gymeradwyol Ef. Ac fe ddeil cymeriad dyn sydd yn 
teimlo felly tuag at Dduw bob math o FEmMLDDAD y mae yn derbyn 
nerth yn barhaus oddiwrth ei Dduw. 


' A welwch chwi'r dyn yn myned i lawr i waelod y môr yn y gloch 
suddol acw? Pa fodd y geill ef fyw yn y môr, nid oes yno awyr 
iddo? Edrychwch ar y bibell acw ; y mae awyr yn disgyn iddo oddi 
fry ; torwch chwi'r bibell yna, fe fydd farw ar unwaith. Edrychwch 
ar Daniel yn Babilon,—yn cael ei amgylchynu gan eilunaddoliaeth. 
Pa fodd y bydd ei grefydd fyw yn y fath wlad ? Gwelwch ef yn agor 
ei ffenestr tua Jerusalem dair gwaith yn y dydd. Iba beth? I 
dynu oddiuchod awyr bur—/fresk air—rhag iddo farw yn ei ysbryd 
crefyddol. Cedwch chwithau eich ffenestr yn agored tua'r nefoedd 
mewn gweddi, ac fe ddeil eich cymeriadau yn lân a disglaer yn mhob 
Babilon drwy'r ddaear. Rhaid tynu nerth i fyw yn lân ofyd glanach 
na'r byd hwn. ; 


Cofiwch mai gwaith oes yw ffurfio cymeriad da, rhaid bod wrthi 
bob amser, ac â'ch holl egni, oblegid y mae'r anwyliadwrus yn ei golli 
mor sydyn ; ac wedi unwaith ei golli, y mae mor anhawdd ei adenill, 
yn wir, yn anmhosibl. Y mae cynghor a roddodd hen arddwr i mi 
wrth ddechreu pregethu byth yn aros yn fy nghof. “ Pan y byddaf,” 
meddai, “ yn dwyn y grawnwin a'r aeron i'r palas, y gorchymyn 
fyddaf yn gael yn wastad ydyw, “ Take care of the bloom,” —peidiwch 
cyffwrdd â'r glesni tlws, tyner, sydd arnynt, oblegid wedi unwaith ei 
gyffwrdd, y mae yn anadferadwy. Felly y dywedaf finau wrthych 
chwithau, Take care of the bloom ar eich cymeriad; y mae yn dlws, 
yn hardd anghyffredin, ond wedi unwaith ei golli, y mae yn anmhosibl 
ei gael yn ol. Pregethwr, diacon, wedi colli'r “bloom,” y mae wedi 
colli ei brif allu i fod yn ddefnyddiol. _ Unwaith y syrth y blodeuyn 
hwn, y mae ei harddwch wedi darfod ; fel yr eira gwyn, y mae yn 
dêg, ond pan wedi ymgymysgu â'r llaid, ymae ei degwch wedi cilio ; 
a chofiwch na wna dynion byth anghofio y craith yn eich cymeriad. 
Y mae dynion yn y dyddiau hyn yn hoff iawn o ddadleu yn erbyn 
cosb dragwyddol, ond y maent hwy yn cosbi pob un a syrth â chosb 
mor dragwyddol a'u hoes hwy,—ni fyddant byth yn anghofio. Dygant 
i gof yr hen gwymp deugain mlwydd oed, os anfoddlonwch hwy. 
Duw yn unig a welwn ni yn gallu maddeu heb ddanod ; derbyn yr 
afradlon yn ol, nid i fod ar brawf am fis neu ddau, fel y gofynwn ni 

yn ein heglwysi, ond yn ol ar unwaith i fynwes y teulu, i fwrdd y 
wledd, i'r lle tebycaf i'w sicrhau rhag cilio drachefn. _ A'ch holl 
egni, gofalwch am gymeriad difrycheulyd—bywyd digraith ; cadwch 
y bloom, fel ein hen dad, hyd ddiwedd oes. 

2.— Gwnewch eich goreu, &'ch holl egni eto, o'ch galluoedd meddyliol. 
Y mae yn rhwymedigaeth ar bob dyn i wneyd y goreu sydd yn bosibl 
o'i alluoedd, er cymhwyso ei hun ar gyfer y defnyddioldeb eangaf. 
Ac nid oes eisieu i'r un dyn, yn yr oes hon, wneyd cyfleusderau, ond 
gwneyd ei hun yn barod ar eu cyfer... Nod rhagorol ydyw gwneyd y 
goreu o'n galluoedd, o honom ein hunain, a'n goreu o'n cyfleusderau 
ar hyd ein hoes... Hyn fyddai byw i bwrpas iawn. Bu yn dda genyf 
syllu ar y llestr tlws, defnyddiol,—y crochenydd wedi dwyn allan y 
goreu o'r pridd a roddwyd yn.ei law! Bum yn rhyfeddu o flaen y 
gerflun hardd, gwir ddelw y gwron a adwaenem, a'r gwyneb yn llawn 
mynegiad; y cerfiwr wedi gwneyd y goreu o'r maen garw yn y 
chwarel! Meddyliwch,—beth sydd yn bosibl i ddyn anfarwol, beth 
all ymdrech, addysg, gras, ac Ysbryd Duw wneyd o honoch chwi! 
Y mae Ysbryd Duw yn barod i wneyd ei oreu o honoch ; a ydych 
chwi yn foddlon bod yn gydweithwyr, â'ch holl egni? Y mae Duw 
wedi rhoddi i chwiallu i drysori gwybodaeth, ac wedi rhoddi i eraill allu 
i'w throsglwyddo, fel 'yr ydych yn etifedd holl wybodaeth yr oesau. 
Nid oes yr un meddwl wedi ei argraffu, na'r un llyfr wedi ei ysgrifenu, 
nad all ef fod yn eiddo i chwi. Y mae drychfeddyliau llawer oes a 
llawer gwlad wedi eu dwyn i'ch ymyl,—ffrwyth chwys ymenyddiau 
tywysogion dynoliaeth wedi eu dal a'u trysori, er i chwi gael eich 
cyfoethogi, eich addysgu, a'ch dyrchafu. Cymdeithaswch â hwy, 
yfwch eu hysbryd, treuliwch eich nosweithiau yn eu cwmni. Daw y 
rhai hyn i dŷ tô gwellt mor barod ag i balas y boneddwr. Dyma 
gyfeillion i chwi a wnant eu goreu i'ch diwyllio, a'ch gwneuthur 
chwithau hefyd yn fendith eich hiliogaeth. Onid ydyw yn drueni 
fod cynifer o bobl ieuainc Cymru heb un syniad uwch am bleserau 
na phleserau yr anifail—heb erioed wrteithio archwaeth at bleserau 
mil purach, a mil mwy bendithfawr, byd y meddwl ? 

Cymdeithaswch, gyfeillion, â'r llyfrau sydd yn rhoddi hanes 
bywydau rhagorolion y ddaear; rhoddwch chwareu teg iddynt i'ch 
newid chwithau i'r unrhyw ddelw. Y mae dylanwad gan lyfr da, fel 
cyfaill, ìi wneyd hyn. Peidiwch dibrisio eich natur anfarwol; dir- 
mygwch y llaid a'r gwag bleserau y mae eraill yn treulio eu hamser 

yn eu canol. Cofiwch yr urddas y mae eich Crewr wedi osod arnoch, 
fel bodau anfarwol, yn meddu galluoedd i fyned ar gynydd “ tra bo'r 
nefoedd wen yn bod;” a dywedwch yn benderfynol, ““Y fì i ddarostwng 
fy hun, nes myned yn wawd i blant yr heolydd! i ddiraddio fy natur 
anfarwol, pan y gallaf ddrachtio o ffynhonau mwyniant llawer purach, 
dyfnach, a mil mwy parhaus. Na, yn nghymorth gras Duw, mi 
edrychaf i fyny, mi a ddringaf i fyny, ac mi a fyddaf farw ar y ffordd 
"i fyny!” Pobl a'u gwyneb tuag i fyny ydoedd teulu y ffydd o'r 
dechreuad ; pobl wedi clywed y gwahoddiad trwy y drws agored yn y 
nef, “ Dring i fyny yma,” oeddynt fendithwyr dynoliaeth yn mhob 
oes. Helped Duw chwithau i gadw eich galluoedd meddyliol rhag 
ymserchu yn y gwael a'r dirmygedig, ac i ddewis o hyd yr hyn fyddo 
yn cydgordio a'r llais oddi fry; eich llyfrau a'ch myfyrdodau fyddo 
yn gydgymhellwyr a'r llef nefol, “ Dring i fyny yma.” 


3.— Gwnewch eich goreu eto o'ch gallu i fod yn ddefnyddiol mewn 
cymdeithas. Cymeriad, a gwybodaeth, er mwyn i chwi fod yn fwy 
defnyddiol. Syniad anghynefin iawn i ni am y Duw mawr ydoedd 
hwnw a grybwyllwyd gan ddyn da unwaith, “ Duw sydd yn anfeidrol 
ddefnyddiol â'w holl greaduriaid, ac yn ceisio ein gwneuthur ninau yn 
ddefnyddiol bob un yn ei gylch.” Ceisiwch feddwl mai defnyddioldeb 
ydyw keynote y greadigaeth, ac eich bod, wrth fod yn ddefnyddiol, yn 
gydweithwyr â Duw yn rhyw waith ac amcan mawr a_thragwyddol 
nad oes neb o honom yn ei ddeall eto ond “o ran.” _ Y mae yn ngallu 
pob un i fod yn ddefnyddiol, ac y mae gwerth mawr yn cael ei roddi 
ar y dyn defnyddiol yn mhob cymdeithas. Ac y mae arnom ni 
ddyled fawr i bobl ddefnyddiol yr oesoedd a aethant heibio. Priodol 
iawn y dywediad, “ Yr ydym ni wedi ein geni i fyd wedi'ei ddodrefnu 
cyn ini ddyfod yma i fyw.” Yr ydym wedi ein geni yn llawn dyled, 
i lafurwyr a fuont yma cyn ein geni. “* Eraill a lafuriasant, a ninau 
a aethom i mewn i'w llafur hwynt.” Dyled! oes y mae arnom 
ddyled i'r hen bregethwyr fu yma yn ymboeni yn y Gair, a chyda'r 
gwaith ; yn teithio ffyrdd anhygyrch, trwy bob tywydd, i sefydlu 
achosion crefyddol, sydd yn awr yn eglwysi cryfion, yn ein croesawu 
ni yn mhob cwm a phentref. _ Dyled i'r hen efengylwyr a egwyddor- 
asant ein cenedl yn ffyrdd yr Arglwydd, & wariasant eu harian eu 
hunain yn ngwasanaeth Iesu Grist, a barotoisant yn mhob ardal 
galonau a chartrefi parod i dderbyn i'w tai bob enw o bregethwr 
efengyl Crist. I6€, eraill a ddioddefasant, a hauasant mewn dagrau, a 

ninau a aethom i mewn i'w llafur hwynt. Dyled! oes, y mae arnom 
ddyled i'r myfyrwyr a'r llenorion a fu yma yn casglu gwybodaeth, 

ac yn ysgrifenu cyfrolau gwerthfawr, i'r beirdd sydd wedi bod yma 

yn canu, yn gwneyd nentydd, a chymoedd, ac afonydd ein gwlad yn. 
fwy swynol fyth â'u barddoniaeth fyw. Dyled, oes! i'r hen gerddor- 

ion a'r emynwyr a fu yma yn parotoi yr hen emynau nefolaidd, a'r 
hen dônau na anghofir yn y nefoedd ei hun. Fe'n ganwyd ni oll 

mewn dyled fawr i'r hen bererinion sydd wedi blaenu, yr hen athrawon 

yn yr Ysgol Sul a ddysgasant i ni'r ffordd i sillebu enw Iesu a 

Chalfaria ; ïe, a daniasant ein calonau wrth son am ei gariad a'i ras. 

Bydd yn well genym weled rhai o honynt yn y nefoedd nag enwog- 

ion byd. Pa fodd y talwn ni ein dyled i ffyddloniaid y dyddiau gynt ? 

Trwy fendithio yr oes hon a'r oes a ddel â'r un defnyddioldeb. Trwy 

fyned i mewn i'w llafur hwynt, a'i gario yn mlaen â'n holl egni. 

Trwy afael yn yr arfau a syrthiasant o'u dwylaw hwy, a sefyll ar y 
maes yn erbyn yr un gelynion, ac o blaid yr un Cadfridog; trwy ym- 

drechu hardd deg ymdrech y ffydd. 

Y mae un ymadrodd yn y testyn hwn yn y Seisnig yn awgrymiadol 
iawn,—“ What soever thy hand FYNDETH to do.” Y mae yna awgrym 
fod y dyn yn chwilio am rywbeth i'w wneyd,—“ Fndethtodo!” A 
dyna oedd un o neillduolion ein hanwyl dad ymadawedig. _ Yr oedd 
yn edrych allan yn barhaus am le i sefydlu achos newydd, am le i 
gychwyn pregethu yr efengyl,—hen ysgubor, ty annedd, yr awyr 
agored, a'r Aorseblock yn bwlpud,—fel ei Flaenor mawr, rhywle i 
ddechreu yr achos! Edrycher trwy y Cofiant hwn, a_ gweler pa 
gynifer o eglwysi sydd yn barod i groesawu plant y darllenwyr mewn 
gwahanol ardaloedd, a ddechreuwyd gan yr hen dad oedd bob amser 
yn ysbryd y geiriau,—“ findeth to do.” Ac onid hwn ydoedd un o 
ragoriaethau penaf yr hen dô o bregethwyr? _ Yr oedd gwŷr y De yn 
dyfod i'r Gogledd, ac enwogion y Gogledd yn myned ar daith i'r De, 
ac yn pregethu yr holl ffordd; a'r pregethau fel eiddo Whitfield a 
Moody, yn gloywi ac yn enill min ar hyd y ffordd, nes o'r diwedd yn 
ysgwyd torf, ac yn diwreiddio cedrwydd coedwig llygredigaeth. Yn 
lle yr arferiad hwn, y mae ysbryd proselytio, a chynllunio â 
pheirianau dynol, pa fodd i wneyd y gwaith, wedi dyfod i mewn i'n 
plith, ac y mae yr hen bowerau a'r hen ysbryd “ fîndeth to do” wedi 
ein gadael. O! disgyned eto ddeuparth o ysbryd ein tadau arnom. 
Ceisiwn yr hen lwybrau. _ “ Meddyliwn am ein blaenoriaid, y rhaí a 
draethasant i ni air Duw—ffydd y rhai dilynwn.” 

1. “ Gwna â'th holl egni,” am fod cyfleusderau bywyd yn myned heibio 
mor gyflym. “Nid oes na gwaith, na dychymyg, na gwybodaeth, na 
doethineb, yn y bedd, lle yr wyt ti yn myned.” “Gosodwyd i ddyn- 
ion farw unwaith;” y mae yr un mor wir, gosodwyd i ddynion fyw 
unwaith, “ac wedi hyny bod barn.” Unwaith i fyw yn myd y 
gweithio dros Dduw ; ac y mae y cyfleusderau i wneuthur daioni yn 
dyfod bob dydd, ond yn llifo heibio, fel dyfroedd yr afon, os na ddelir 
hwy i'w defnyddio. Y mae y pridd wrth ddisgyn ar arch llawer un 
o'n eymydogion, wedi cyhoeddi i'n clustiau lawer tro, dyna'r cyfleus- 
dra i rybuddio y rhai yna drosodd am byth. Difrifol iawn ydyw 
gweled gwyneb wedi ei gyfnewid gan angeu, y gallasem ni newid ei 
fyd er gwell am dragwyddoldeb, a ninau heb wneyd! Onid yw yn 
drist, ïe, un o'r pethau. mwyaf trist mewn bywyd, i glywed ambell i 
Dafydd yn wylofain uwchben ei Absalom colledig, pan yn rhy ddi- 
weddar i'w arbed,—y cyfleusdra wedi myned heibio! Onid oes rhyw- 
beth yn alaethus o bruddaidd yn ngeiriau Iesu Grist uwchben Jeru- 
salem, pan yr oedd wedi colli ei chyfleusdra am byth! _ Pa ryfedd fod 
y Gwaredwr yn cymysgu ei ddagrau â'i fynegiad o'i thynged ofnadwy ! 
Y mae poen mewn colli y peth lleiaf, mwyaf dibwys; ond colli cyf- 
leusderau oes i wneyd daioni, a deffro i'n colled yn swn afon angeu, 
sydd yn ofnadwy! Pregethwr wedi cael oes o gyfleusderau i wneyd 
daioni, yn ei enwad, ac i achos crefydd, ond yn ngoleuni disglaer byd 
arall, yn tori drwodd i'r glyn i'w gyfarfod,—y dyn yn teimlo ei fod 
wedi gwneuthur mwy o ddrwg nag o dda, ac y buasai yn well i'w 
enwad ac i achos crefydd heb ei weled erioed, ac yntau yn teimlo 
hyny wrth farw. Rhaid fod hyn yn ofnadwy! Aelod mewn eglwys, 
wedi cael cyfleusderau lawer i fod yn fendith, ond yu lle hyny wedi 
dal ar bob cyfleusdra i greu anghydfod yn ei eglwys, ac yn gallu 
twyllo ei hun hyd angeu ei fod yn pleidio egwyddorion, ond yn 
ngoleuni y ddau fyd yn cydredeg, yn gweled ei fod wedi bod yn 
rhwystrwr achos y Duw y mae ar ei gyfarfod. O! fel y dymunai 
gael ail gynyg i ail dreulio ei fywyd, ond y mae wedi colli ei gyfleus- 
dra am byth, a chleddir ef mewn llawenydd gan bawb ond ychydig 
berthynasau; ac y mae perygli weddi Paul ar ran y rhwystrwr 
Alexander y gof copr gael ei gwrando yn nglŷn âg ef, “'Taled yr 
Arglwydd iddo yn ol ei weithredoedd.” Os telir i lawer aelod 
crefyddol yn ol “ei weithredoedd,” fel un “a wnaeth ddrygau lawer” 
i olynwyr Paul, fe fydd amser eu hedifeirwch yn hwy na'u hamser 

“i wneyd drygau lawer” i achos a gweinidogion y Duw mawr. Y 
mae pob dyn, i raddau pell, yn gwneyd ei angladd ei hun, ac y mae 
galar gwlad ar ol dyn da yn onest anghyffredin. Y mae pobl yn ad- 
nabod eu bendithwyr, ac yr oedd Griffiths, Bethel, yn ddiddadl yn un 
o honynt,—gwr a gofiodd ar hyd ei oes fod yn rhaid dal ar y cyfleus- 
derau, nid i wneyd son am dano am ychydig trwy greu anghydfodau, 
ond i fod byth yn fendigedig ei goffadwriaeth fel gwr Duw yn gwneyd 
daioni â'i holl egni. 


2. “ Gwna &'th holl egni,” oblegid y mae y gwaith yn aros byth wedi 
ei wneyd ef unwaith. Fel nad oes yr un dead letter office i'r un weddi 
iawn yn llywodraeth Duw, nid oes ychwaith yr un weithred yn cael ei 
chyflawni yn ofer ynnglŷn â'i waith. _ Feallai y bydd llawer hedyn yn 
gofyn am “lawer o ddyddiau ” cyn ei gael, ond nid oes dim yn myned 
i golli; ac y mae hyn yn un o'r cymhellion cryfaf i lafurio gydag 
achos Duw. Y mae pob peth a wneir yn dweyd ar y diwedd ar- 
dderchog a gozgoneddus. Nid ydwyf yn gwybod pa le y tyfodd y pren 
o ba un y gwnaed y pwlpud hwn ; ond hyn a wn, fod pob deilen yn 
mhob tymhor wedi gwneyd ei rhan i berffeithio y pren o ba un ei 
gwnaed. _ Y mae llawer yn tybied mai trwy ei gwreiddiau y mae pob 
coeden yn tynu ei nodd, ond y mae hyny yn gamsyniad. Y mae pob 
dalen fechan, er iddi syrthio yn mhen ychydig ddyddiau, wedi sugno 
rhywfaint o fywyd a nerth i'r pren ar ba un y croga. _ Y mae dynion 
da, oes ar ol oes, yn disgyn i'r pridd, fel dail yr hydref ; rhai yn 
syrthio o flaen awelon cyntaf y gwanwyn, a rhai yn aros drwy yr haf 
a'r hydref, hyd y gauaf, ond y naill fel y lleill yn gwneuthur eu rhan 
tuas at gryfhau pren mawr a gogoneddus Cristionogaeth yn y byd. 
Nid oes neb yn llafurio yn ofer, neb yn treulio eu nerth am ddim ; na, 
fe fydd ffrwyth llafur pob un yn y grand result yn y diwedd. Am 
dri mis yn unig y bu yr eneth ieuanc yn canlyn yr Iesu, ac yn athrawes 
ar ddosbarth y plant yn yr Ysgol Sul. Gwir iawn, ond pan ddaw y 
diwedd, fe geir gweled ei bod, fel y ddeilen a_ syrthiodd cyn diwedd 
Ebrill, wedi gwneyd eirhan i gryfhau y pren mawr i oroesi a gorchfygu 
ystormydd llawer oes... Y mae pob deilen yn byw i bwrpas, ac felly 
chwithau. *“ Gobeithia yn yr Arglwydd, a gwna dda; felly y trigi yn 
y tir, a thia borthir yn ddiau.” Nid yn unig ti a gei ddigon i fyw 
arno yma, ond fe fydd dy fywyd yn rhwym o ddylanwadu ar ddyfodol 
dy genedl, dyfodol achos dy Dduw, a dyfodol y byd hyd ddiwedd 
amser. Y mae duwiolion yr oes yn syrthio i'r bedd, fel dail yr hydref, 

ond y mae eu gwaith yn aros yn dragywydd. Y mae'r byd hwn yn 
gyfoethocach heddyw am fod Daniel gannoedd o flynyddau yn ol wedi 
agor ei ffenestr tua Jerusalem deirgwaith yn y dydd. Y mae dydd 
heb fod yn mhell, pan y syrthiwn ninau fel ein tadau o flaen ystorm- 
ydd bywyd, ond fe fydd effeithiau ein bywyd yn aros byth. Fe fydd 
ychydic o lwch yn ddigon i guddio corff yr hen dad o Bethel o'r 
golwg, ond fe fydd yn rhaid cael llawer oes cyn cuddio ei enw o 
goffadwriaeth anwyl ei gydwladwyr. Ond wedi iddynt hwy ei 
anghofio, fe fydd Arglwydd y cynhauaf yn sicr o gofio a gwobrwyo 
pob hauwr a phob medelwr yn nydd mawr llawenydd y cynhauaf, yn 
niwedd y byd. 

8. “ Gwna &'th holl egni,” maer wobr yn dragwyddol wedï i ti orphen 
dy waith. Ardderchog o beth ydyw cael bod yn weithiwr, ïe, y 
gweithiwr lleiaf, mewn gwaith mawr, sydd a'i ganlyniadau i oroesi 
pob gwaith daearol, i osod i fyny deyrnas ddisigl a thragwyddol. 
Nid ydym yn rhyfeddu fod yr hoglanc a wnaeth y gwasanaeth lleiaf 
tuag at adeiladu Eglwys Gadeiriol fel St. Paul's, yn teimlo yn falch 
am fod ganddo law mewn gwaith mor ardderchog. O! gyfaill anwyl, 
“ Pan adeilado yr Arglwydd Seion y gwelir ÂF yn ei ogoniant” ac y 
mae yn sicr y bydd rhan o'r gogoniant yn cael ei adlewyrchu ar y 
mwyaf dibwys a fuont yn gydweithwyr âg Ef yn yr adeiladwaith. 
Fe gofir y forwyn fechan yn nhŷ Naman y diwrnod hwnw, a'r wraig 
weddw a gyfranodd ei dwy hatling, mor sicr a Moses, Elias, a Paul, 
goruchwylwyr y cyfnodau, yn y gwaith mawr. Yr enwogion yn unig 
a wobrwyir yn mrwydroedd y ddaear; y mae'r milwyr cyffredin, er 
gwneyd eu goreu, yn cael eu hanghofio. Ond ni anghofir yr un 
Lazarus yn y “ dydd hwnw,” ac fe fydd yno lawer yn rhyfeddu fod y 
cwpanaid o ddwfr oer wedi dwyn elw mor fawr, ac yn ymofyn, 
« Argwydd, pa bryd y'th welsom yn newynog....... ac y daethom atat ?” 
Ond y mae pob gweithred dda wedi bod yn destyn sylw Barnwr holl- 
wybodol, ac nid yn unig o gael ei chofio, ond o gael ei gwobrwyo yn 
deilwng o Dad a fedr roddi byd i bob plentyn os myn, o Grist sydd 
yn etifedd “ anchwiliadwy olud,” ac o'r Ysbryd Glân, a fyn i wobr 
pob un fod yn deilwng o aberth y Tad, o ddioddefaint y Mab, ac o'r 
gorthrymderau lawer yr arweiniwyd y saint drwyddynt er eu per- 
ffeithio gan yr Ysbryd. Ond pan welir diwedd yr Arglwydd, fe fydd 
pob un yn gallu cydganu, “ Tosturiol a thrugarog iawn yw Efe.” 

NEILLDUOLION EI GYMERIAD FEL DYN, 
GWEINIDOG, A BUGAIL. 


WarH adrodd hanes Mr. G. yn y tudalenau blaenorol, yr 
oedd rhai o neillduolion ei gymeriad beunydd yn troi i fyny. 
Ond y mae eto gryn le i ymbelaethu. Teimlwn na byddai ein 
desgrifiad o hono agos yn gyflawn heb y nodiadau sydd yn 
canlyn. Fe welir ein bod yn gadael y gwaith o'i bortreiadu 
fel Gweinidog a Bugail yn benaf i ddau o'i hen ddiaconiaid, y 
naill yn perthyn i Siloh, a'r llall i Bethel. 

Nid oes angen i ni yma geisio darlunio pa fath ydoedd o 
ran ei ddyn oddiallan, Gwnaed hyny, fel y tybiwn, i raddau 
digonol yn barod. Ein gwaith, yn hytrach, fydd amcanu 
rhoddi byr bortreiad o hono i ddechreu, fel dyn Cristionogol 
yn ei deulu, ac yn mhlith ei frodyr a'i gyfeillion. 

Yn y gwahanol gylchoedd hyn, nis gallai lai na bod yn 
wrthddrych edmygedd a hoffder arbenig, ar gyfrif eì hynaws- 
edd, ei ddoethineb, a'i awyddfryd didor i wneyd pawb o'i 
ddeutu yn ddedwydd. Yn naturiol, yr oedd efe o dymer 
boethlyd ac angerddol. Ar achlysuron neillduol, deuai hyny 
i'r golwg yn lled glir. Os gwelai rywun yn ymddarostwng i 
wneyd tro iselwael neu sarhaus, ond odid na chai hwnw 
deimlo nerth ei gerydd, neu fin ei watwareg, a hyny mewn 
modd nad anghofiai yn fuan. Cyffroid ei natur yn ebrwydd 
yn yr olwg ar ystyfnigrwydd eithafol a châs. Y mae y son ar 
led y wlad, iddo wneyd tro da unwaith, drwy ysgytio i bwrpas 
un gwas lled gostogaidd a fu ganddo. Ni ryfeddem, os oedd 
hyny yn wir, er na chlywsom ef ei hun yn crybwyll am yr am- 

gylchiad. Ond fel rheol, nid oedd neb yn fwy hunanfeddianol 
nag efe. Yroedd wedi dysgu cadw ei dymer dan ddisgyblaeth 
lem, fel na pharai iddo brofedigaeth ond yn anfynych. Yn ei 
gylch cartrefol, ymddygai bob amser gydag urddas, a chadwai 
i fyny awdurdod deilwng. Ni arferai ddwrdio na bygwth, am 
nad oedd hyny yn angenrheidiol. Perchid ef, fel na feddylid 
am anufuddhau i'w archiadau. Pe digwyddasai i ychydig 
annhrefn ar ryw dro gymeryd lle, buasai gair neu edrychiad 
o'i eiddo yn ddigon i unioni y cyfan. Yr oedd yn frenin yn 
ei deulu ; eto, llywodraethai yn ddoeth, a chyda mwyneidd- 
dra oedd yn ymylu ar fod yn berffaith. Lle y digwydda yn y 
modd hyn, daw cartref i fod yn fangre hedd a chysur anghy- 
ffredin. Daw yr enw i fod yn orlawn o farddoniaeth. Wrth 
ymweled â'r fath le, adgofir ni am ddymunoldeb Eden. Gyda 
chrefydd yn oruchaf mewn dylanwad, y lle anwylaf dan haul 
fydd cartref, ac nid anmhriodol ei alw yn “* borth y nefoedd.” 


Wrth sylwi ar arferion cartrefol Mr. G., deuai ei fywiog- 
rwydd a'i weithgarwch i'r amlwg yn union. Pell oddiwrth ei 
ysbryd, a châs yn ei olwg, oedd y meddylddrych o fwyta bara 
8eguryd. Yr oedd bob moment yn myfyrio yn nghylch, neu 
ynte yn brysur ar waith yn cyflawni, rhyw orchwyl o bwys. 
Os elai i orphwys yn gynar, byddai yn rhwym o godi yn foreu. 
Yn yr haf, byddai allan gyda'r ehedydd ; ac yn y gauaf, codai 
yn mhell cyn codi haul, _ Yr un fath fyddai gydag ef yn ddi- 
eithriad bron, pan ar ei deithiau yn achos yr efengyl. Yn y 
ffermdai lle yr arferai letya yma a thraw, byddai bob amser 
allan o'i orweddle mewn pryd i ddarllen a gweddio gyda'r 
llanciau, a'r cyfryw o'r teulu a fyddent ar gael, cyn ymaflyd 
o honynt o ddifrif yn ngorchwylion y dydd. Hyd yn nod yn 
ei hen ddyddiau, ac wedi gadael o hono y íferm, yr oedd ei 
arferion o ddiwydrwydd yn glynu wrtho o hyd. Tua'r 
diwedd, ymneillduai i'w orweddfa tua naw o'r gloch, a chyfodai 

yn y bore yn rheolaidd mor fuan ag y tarawai yr awrlais 
saith, Yr awr weddi deuluaidd yn awr fyddai wyth yn y 
bore, ac wyth yn y nos. Drwy yr oll o'i fywyd, nis gallai 
presenoldeb dieithriaid, prysurdeb gyda'r cynhauaf, afiechyd 
teuluaidd, na dim arall, ei rwystro ef i gadw gwasanaeth yr 
addoliad teuluaidd, yn yr adeg arferol. _ Wrth reswm, treuliai 
gryn dipyn o amser bob dydd i fyfyrio, ac ychwanegu at ei 
ystor o gyfoeth meddyliol. Hyd y diwedd, parhai i ddarllen 
cyhoeddiadau misol yr enwad, ac amryw o'r newyddiaduron 
Cymreig hefyd. Ond ei brif lyfr o hyd oedd y Beibl. Yn . 
hwnw yr oedd efe yn cael ei nerth, ei gysur, a'i lawenydd 
penaf, 

Yr oedd bob amser yn neillduol hoff o lanweithdra, a threfn 
dda gyda phob peth. Yn ei flynyddoedd diweddaf, treuliai 
gryn lawer o'i amser i arolygu, a chadw pethau yn drefnus ac 
yn hardd oddeutu ei breswylfa newydd,—Bryntirion. Byddai 
weithiau yn planu ac yn dyfrhau, ac weithiau hefyd yn symud 
neu yn tocio y mân goedydd o gylch y ty. Yr oedd ganddo 
rai planhicion gwerthfawr, a gawsai gan ei hen gyfeillion, 
Mr. Timmins, o'r Faenol, a Mr. John Williams, o'r Hen Shop, 
Llanddaniel. Yr oedd yn orofalus am y coed hyny, a threfnai 
fod iddynt gael cysgod da ar ddynesiad pob gauaf, rhag i 
awelon deifiol eu niweidio. Edrychai hefyd ar fod y mân 
rodfeydd oddeutu y lle yn lân a threfnus, a gwaith hyfryd 
ganddo fyddai porthi y creadur gwâr a roddai iddo laeth i'w 
yfed, ac ymenyn i orchuddio ei fara. _ Yr oedd ef yn dra hoíf 
o'r doniau hyn. _ Ni chafodd neb erioed le i feddwl ei fod yn 
ddyn glwth, eto yr oedd ganddo gred mewn ymborthi yn dda. 
Yd gwenith a hoífai yn ddefnydd bara. Ewyllysiai fod hwn 
wedi ei dafellu yn deneu, ai arwynebu â thrwch go dda o 
ymenyn. Llefrith, neu laeth enwyn, a yfaii dori ei syched. 
Ni arferai wirodydd, oddieithr yn feddyginiaethol. Parchai y 


————— 

symudiad dirwestol yn fawr. Gwyddai faint y daioni a wnaed 
drwyddo yn Nghymru. Oefnogai yr achos ar ei gychwyniad 
yn mhob modd ag y gallai ; ar ol hyny, gadawai i eraill fyned 
yn mlaen â'r gwaith o areithio a chynhyrfu y wlad. Er yn 
| llwyrymwrthodwr mewn effaith, ychydig o drwst a gadwai yn 
nghylch y peth. Ni lefarai yn arw wrth rai a dybient fod 
yfed gwin a diod gref gydag ymborth yn gwneyd lles iddynt. 
Ond llaeth, fel y nodwyd, oedd ei hoff ddiod ef, a meddyliai y 
buasai y-bobl lawer iawn yn ddedwyddach a gwell pe yn fwy o 
lwyrymwrthodwyr. Yr oedd yn dra hoff hefyd o'r melus bob 
amser, yn gymaint felly fel nad oedd y perygl lleiaf iddo 
gweryla â'r neb a roddai iddo fesur da, dwysedig, o siwgwr yn 
ei gwpan, cyn tywallt iddi dô neu goffi, neu ar ba achlysur 
bynag yr ystyrid yn briodol gwneyd defnydd o'r cyfryw 


nwydd tra yn diwallu angenrheidiau y corff. â 


Beth bynag yr ymaflai ynddo i'w wneuthur, pa mor fawr 
neu fychan bynag fyddai y gorchwyl, tueddol iddo oedd 
gwneyd y peth â'i holl egni. Caed engraifft o hyn, a hono o 
natur lled ddigrifol, yn mhen rhyw gymaint o amser wedi ei 
symudiad i'r Bryntirion. Buasai yn ylle am gryn ysbaid 
heb ganfod arwyddion fod cymaint ag un lygoden wedi dyfod i 
wybod am hanfodiad y fath le. O'r diwedd, er ei syndod, 
gwelai brofion sicr fod yno amryw wedi dod, ac yn eu plith 
rai o'r rhywogaeth waethaf a chryfaf. Yn y fan, dechreuodd 
wylio eu symudiadau, gan edrych yn fanwl i gyfeiriad eu 
llwybrau a'u rhodfeydd. Yna, allan a'r trapiau, fawr a mân, 
er mwyn gwneyd rhyfel yn eu herbyn. Un prydnawn, yn 
adeg y brwydro cyfiawn a gwir angenrheidiol hwn, pwy ddaeth 
heibio ar ymweliad, ond ei hen gyfaill Mr. Roberts, North- 
end, Liverpool. Ar ol bod yn ymddiddan enyd, aeth Mr, G. 
allan i roi tro; ond dychwelai yn fuan gyda throediad eyflym, 
gan wahodd pawb i ddyfod allan i'r ardd, ac meddai, “ Deued 

Mr. Roberts hefyd allan.” _ Yna allan yr aethpwyd, a dyna lle 
y safai ef uwchben un o'r Ffeniaid gelynol hyny, y pender- 
fynasai ef eu llwyr ddifa ar fyrder, newydd ddod i'r ddalfa. 
Ar ol cyfeirio at faint y creadur, a mawredd y difrod a allasai 
wneyd mewn byr amser, yn nghyda'r ystrywiau a'r craffder a 
arddangosir gan y math hyn ar greaduriaid, efe a edrychai 
gyda dwysder o natur fuddugoliaethus ar Mr. Roberts, gan 
ddywedyd, ““ Y fath fendith yw fod trapiau i'w cael at greadur- 
iaid dinystriol fel hyn.” “'Iê,” ebe Mr. R,, gan daraw ei 
law ar ei ysgwydd, “ond y mae yn fwy o fraint a bendith, ar 
y fath adeg gynhyrfus a pheryglus a hyn, cael eich bath chwi 
wrth law yn Field Marshal, neu yn Ceommander-in-chief, i 
roddi y trapiau i lawr, ac i arolygu y campaign.” Ni ddy- 
wedodd air yn ol, ond gwenai yn siriol, ac ymaith ag ef. 
Byddai ef, drwy ffraethineb, yn concro Mr. R. yn awr ac eil- 
waith, ond gwelir mai Mr. R. gafodd y llaw uchaf y tro yma. 
O herwydd cysylltiadau teuluaidd, ymwelai Mr. R â'r fro yn 
lled fynych; a gellir ychwanegu yn y fan hon, mai yn ei 
gwmni ef, o bawb a ddelai heibio, y teimlai ein hybarch dad 
yn fwyaf difyr a chwareus. 

Oddiwrth yr engraifft fechan, ddigrifol yna, o'i fib Mdd 1 
atal drygau ar eu gwaith yn tori allan, yr ydys yn symud at 
bethau mwy pwysig, a theilwng o goffâd. Gŵyr y rhai a'i 
hadwaenent oreu, fod y syniad o uniondeb yn hynod gryf yn 
ei natur. Ystyriai hefyd fod o bwys mawr i ddynion cy- 
hoeddus allu dangos i'r byd eu bodfelly. Yn ganlynol, yr 
yr oedd ef bob amser yn hynod ofalus gyda golwg ar gadw 
cyfrifon, yn enwedig cyfrifon capelau. _ Cadwai gofnodiad 
manwl o bob arian a dderbynid, neu a delid ganddo yn y 
ffordd hon. Gofalai am fod y biliau perthynol i bob capel a 
godid neu a adnewyddid ganddo, yn union ar ol eu setlo, yn 
cael eu dodi gyda'u gilydd ar wahan, fel, os codai dadl yn 

nghylch rhyw un o honynt, y gallai ddod o hyd iddo yn y fan 
'wedi y delai adref. Ni fynai wneyd cam â neb, yn enwedig 
âg achos y Gwaredwr, yr hyn, o bob cam, a ymddangosai yn 
fwyaf ysgeler yn ei olwg. 

Yr oedd ei haelfrydedd hefyd yn fawr, ac yn ffurfio un o 
neillduolion ei gymeriad. Nid oedd arian yn werthfawr yn ei 
olwg, ond fel moddion i wneuthur daioni, ac i sicrhau dyben- 
ion cyfiawnder rhyngddo â'r byd. Ni feddyliodd am grynhoi 
cyfoeth, er mwyn y pleser o adael llawer ar ei oli eraill. Yr 
oedd gwneuthur daioni a chyfranu yn beth hyfryd ganddo, 
canys teimlai mai â chyfryw ebyrth y rhyngai fodd Duw. 
Deuai tlodion o Gaernarfon a manau eraill yn heidiau at ei 
ddrws, ac nid cymeradwy yn ei olwg ef na'i briod oedd anfon 
neb o honynt ymaith yn waglaw. _ Un o'r lleoedd mwyaf ad- 
nabyddus i rai mewn cyfyngder fyddai y Bryn ; ac ar ol iddo 
symud i'w breswyl newydd, deuent o hyd iddo yno yr un fath. 
Clywsom y diweddar Henry Williams, Ysw., o Liverpool, (yr 
hwn oedd berthynas i'n mam), ar ol treulio peth amser yn y 
Bryn un haf, a gweled yr holl bobl a ddeuent yno am gar- 
dodau, yn sylwi fod yn syn ganddo pa fodd yr oedd ein rhieni 
yn gallu dal i gynorthwyo cymaint o bobl druain. *“' Mae yr 
hyn a roddir ganddynt mewn diwrnod,” eb efe, “' yn llawer, 
ond beth raid fod y cyfanswm mewn blwyddyn o amser ?” 
Yr oedd y sylw yn eithaf teg, ond eu harferiad hwy oedd 
cyfranu o'r hyn fyddai ganddynt i'r tlodion, gan ystyried eu 
bod wrth wneuthur felly, yn rhoddi echwyn i'r Goruchaf. Am 
barodrwydd ein tad i gyfranu at achosion crefyddol o bob 
natur, ni raid i ni ddyweyd dim yma. 

Yr oedd efe o ysbryd cyhoeddus iawn, ac yn un a berchen- 
ogai ffydd gref yn y gwirionedd, ac yn Nuw y gwirionedd. 
O'r dechreu, efe a ymgyrhaeddai at wasanaethu ei genedlaeth, 
a'r enwad y perthynai iddo, ar raddfa lled eang. Gwnaeth 

aberthau dirif er mwyn bod yn ddefnyddiol i'w oes. Dros y 
rhan fwyaf o'i fywyd, gwelid yn eithaf clir, nad pregethu i 
fyw yr oedd ef, ond byw ŵ bregethu. Dan ddylanwad yr 
ysbryd cyhoeddus, a'r ffydd yr ydys newydd gyfeirio atynt, yr 
oedd ef yn dra phenderfynol i weithio allan ei holl gynlluniau. 
Yn amser cyfyngder, llwfrhau a wna rhai dynion, am mai 
bychan yw eu nerth. Arswydant yn wyneb gwrthwynebiadau, 
—ciliant yn ol fel rhai heb galon ynddynt. Dychymyga y 
llwfryn weled llew ar y ffordd, ac mewn braw gwaedda allan, 
“fe'm lleddir yn nghanol yr heolydd.” Samson.pan welodd 
lew, a aeth i'w gyfarfod, ac a'i “' holltodd fel yr holltid myn.” 
Y mae yn perthyn i'r cadarn ddiddymu rhwystrau, nad all yn 
briodol eu hosgoi. Yr oedd gwrthddrych y Cofiant hwn, yn 
un a welai anhawsderau, megis eraill, ond yn y ffordd o'u 
gorchfygu efe a racorai ar lawer. Y duwch yn y cwmwl a 
ganfyddid ganddo, ac hefyd y goleuni disglaer o gylch ei 
odreuon. Nid oedd yn ei natur i anobeithio am lwyddiant ar 
ei lafur, bron dan unrhyw amgylchiadau. Yr oedd yn hoff 
iawn o'r emyn acw,— yi 


“Dyw hi eto ond dechreu gwawrio, 
Fe gwyd yr Haul yn uwch i'r lan,” &c. 


Adroddai y llinellau hyn yn fynych, a chyda hwyl, fel un yn 
teimlo, os na cheir llwyddiant yn awr, fod yn rhaid iddo dd'od 
rywbryd; yr oedd ganddo amynedd i ddisgwyl, yn gystal a 
phenderfyniad i weithio. Credai nad oedd yn bosibl i wir 
lafur dros Grist byth fyned yn ofer. Hyn a'i gwnelai yn gryf 
a dianwadal yn ei waith. Yr oedd yn meddu ar y fath ben- 
derfyniad ag a ddesgrifir gan Foster, lle y dywed, ei fod “* fel 
pe yn cymeryd ei le gyda deddfau mawrion natur, gan ei 
gwneyd yn agos mor sicr y bydd i'r cyfryw un barhau yn ei 
yrfa, ag y bydd i'r haul gyfodi yn y boreu.”. 

Os na ellir dyweyd fod ei alluoedd yn ysblenydd, yr ydys 
yn rhydd i hôni fod ei dduwiolfrydedd yn ddwfn ac yn bur. 
Yr oedd yn un a ddaliai acos gyfrinach â Thad yr ysbryd- 
oedd. Effeithiai hyn er peri i'w ysbryd fod yn dra siriol a 
dedwydd. Ymddangosai fod. diolchgarwch yn oruchaf yn 
mhlith teimladau ei galon. Mynych yr adroddai y geiriau 
hyny, “ Fy enaid, bendithia yr Arglwydd ; a chwbl sydd ynof 
ei enw Sanctaidd ef.” Ystyriai ei hun yn ddyledwr mawri 
Ddwyfol ras; Duw ydoedd ei darian, a chraig ei amddiffyn. 
Efe a wyliasai drosto yn ei fabandod gyda thynerwch am- 
genach na thynerwch mam a thad; ac a'i cadwasai rhag 
syrthio i hoenynau gweithredwyr drygioni; ac a wrandawsai 
ar ei gri mewn cyfyngder; ac a barasai i gwpan ei orfoledd 
ar lawer amgylchiad fod yn llawn hyd yr ymylon, a throsodd. 
Ac ar y daioni dwyfol a wnaethaiei fywyd mor ddedwydd, y 
pwysai yn gryf yn nawnddydd ei einioes. Ymddigrifai o hyd 
yn y meddwl, fod y Goruchaf yn noddfa i'w bobl, fod y 
breichiau tragwyddol odditanodd, a'i allu Ef yn ddigon i 
wthio pob rhyw elyn o'u blaen. ; 

Yr ystyriaeth o weddeidd-dra hefyd ydoedd gryf ynddo, ac 
yn ffurfio elfen amlwg yn ei gymeriad. Naturiol iddo oedd 
ymddwyn yn foneddigaidd yn mhob man. Ei foesau cym- 
deithasol oeddynt esmwyth, urddasol, ac enilloar. Teimlai 
pawb yn rhydd a dedwydd yn ei gymdeithas. Dysgasai fod 
yn lletygar a chroesawus i ddieithriaid. Yr oedd yn fyw iawn 
1 holl alwadau cyfeillgarwch. Oofiai yn hir am gymwynasau, 
a pharod iawn fyddai i ad-dalu gweithredoedd o garedigrwydd, 
pan y caffai y cyfle. Parchai hawliau pob dosbarth a gradd. 
Ymddygai gyda mwyneidd-dra doethineb at y tlawd, fel at y 
cyfoethog. Edmygai rinwedd yn y bwthyn, yn gystal ac yn 
y palas. Yr oedd deddf tiriondeb yn ei galon, ahi a ym- 
w2ithiai i'r amlwg yn ei wynebpryd, ei eiriau, a'i holl ymar- 
weddiad. | 

Ei serch tuagat gyfeillion a brodyr teilwng, ydoedd gryf, a 
dianwadal. Yr oedd ei dŷ a'i galon beunydd yn agored i'w 
croesawu. Siaradai yn dyner am eu colliadau. Carai gyd- 
nabod a chanmol eu rhagoriaethau. Yn eu ewmni, arferai 
fod yn siriol, ond nid yn ofer-siaradus. Fel un a welodd 
lawer o'r byd, ac a ddaethai i gyffyrddiad o bryd i bryd, â 
lluaws o oreu-gwyr y genedl, yn mhlith agos bob plaid, yr 
oedd ganddo brofiad eang, yn nghyda thoraeth o hanesion a 
mân-adroddiadau tuacat wneyd cyd-gyfeillach yn ddifyr ac 
adeiladol. Eithr ni thynai allan o drysorau ei gôf ar unrhyw 
adeg, gyda gormod o helaethrwydd. Nid oedd yn un a hoffai 
siarad yn unig er mwyn siarad. Peth dirmygus yn ei olwg 
oedd gwaith rhai yn ceisio gyru ereilli chwerthin o'â deutu 
yn barhaus. Yn nghwmni pobl felly, elai yn fuan fel un heb 
ganddo air i'w ddywedyd. _ Gwir fod cryn lawer o arabedd yn 
wreiddiol yn ei natur. Llawer ymadrodd ffraethbert a ddifer- 
oedd dros ei wefusau erioed. Carai glywed ymadroddion o'r 
un nodwedd gan ereill, ond iddynt beidio d'od allan yn rhy 
aml. Diflasai yn ebrwydd ar ryw siarad eiddil a dwl. Am 
fân-ystorïau o nodwedd chwerthinus, ni ofalai ond y nesaf 
peth i ddim... Wedi gwrando ar un neu ddwy, ystyriai fod 
hyny yn ddigon am y tro. Os gwelai duedd yn y brodyr neu 
y cyfeillion a ddigwyddent fod yn yr un ystafell ac ef, i fyned 
yn mlaen yn mhellach yn yr un cyfeiriad, ond odid na welid 
ef yn edrych o amgylch am ei het, ac ar ol ei chael, yn troi 
allan i'r awyr agored, i gael myfyrio ychydig ar ei ben ei hun, 
neu ynte i edrych am ystafell arall, lle y ceid ewmni mwy 
coeth, a chyfeillach mwy sylweddol. 

Am ei neillduolion fel pregethwr yn yr areithfa, yr ydys 
wedi cael traethiad manylgraff yn barod, gan un a'i hadwaenai 
yn dda. Am ei ddawn i chwareu ar danau teimlad torf o 
bobl, nis gall ond ychydig farnu yn gywir, oddieithr y rhai a'i 

clywsant pan yn ei ddyddiau goreu. Nis gall y rhai hyny ei 
anghofio, nac yn y byd hwn, nac yn y byd a ddaw. Ym- 
ddangosai fod ei holl enaid yn y gwaith. Edrychai fel un yn 
teimlo fod pregethu yn waith ac iddo dragwyddol ganlyniadau. 
Traddodai ei genadwri fel dyn marwol uwchben marwolion, na 
ellid eu gwared rhac tragwyddol wae, oddieithr ufuddhau 
ohonynt i wirionedd yr efengyl. Pregethai fel yn mhresenol- 
deb Duw, Barnwr pawb, ac megis yn ngolwg dydd mawr y 
coroniad, pan y dywed y Gwaredwr wrth bob gweithiwr 
difefl, ““ Da, was da a ffyddlon, dos i mewn i lawenydd dy 
Arglwydd.” Ei bregethau, gan nad pa mor syml fyddent, 
oeddynt oludog yn yr elfenau byw hyny a gyffroant eneidiau. 
Ac os cryf o ran dylanwad i gyffroi fyddai y bregeth, pwy all 
ddesgrifio effeithiau y weddi ar y dechreu, neu, efallai ar y 
diwedd, yn enwedig, pan ymddangosai fod ei galon fel yn 
toddi ynddo, a'i wefusau fel wedi eu cyffwrdd â marworyn 
oddiar allor Duw ? 


Ond dylid sylwi yma eto, nad oedd ei ddefnyddioldeb fel 
gweinidog yn gyfyngedig mewn un modd i'w lafur cyhoeddus 
yn yr areithfa. I'w frodyr ieuengaf yn y weinidogaeth, yr 
oedd bob amser yn gyfaill, yn arweinydd, ac yn gynghorwr 
doeth. I eglwysi yr holl wlad o fewn ei gyrhaedd, yr oedd yn 
noddydd, ac yn gynorthwywr parod. Fel dyddiwr i wneyd 
heddwch, lle y digwyddai fod gwrthbleidiau, bu ei wasanaeth 
lawer tro o'r gwerth mwyaf. Gan y gofynid am ei gynghor, 
efe a'i rhoddai yn bwyllus, doeth, a charuaidd. _ Gallem nodi 
engreifftiau lawer o'i ddeheurwydd yn y cyfeiriad hwn, ond 
rhaid boddloni yma ar ddim ond un yn unig. Yr ydym yn 
ddyledus am yr hanes i un o'i hen gyfeillion gynt yn Llan- 
beris, sef, Mr. Evans, enw preswylfod yr hwn, nis gallwn 
gofio yn ddigon da. Yn ei lythyr atom, dywed y darfod i 
gweryl blin dori allan unwaith yno yn Jerusalem, ac ofnid y 

chwalai yr eglwys, fel na byddai cyfanu arni mwy. Ni 
wyddid am neb o gyffelyb feddwl a dylanwad i geisio cael 
pethau i'w lle yno, a'u hen gyfaill'a'u noddydd tirion o Bethel, 
Apwyntiwyd noson iddo fyned yno, er cael terfyn, os gellid, 
ar yr ymryson. Meddyliasai am fyned a'i ffrind hynaws, Mr. 
Timmins, o'r Vaenol, i fyny gydag ef. Gwyddai mai mab 
tangnefedd oedd ef, a bod ganddo gryn lawer o ddylanwad 
dros rai pobl yn y lle. Ar ol gwrando y cwynion, deallid 
fod pethau mewn ansawdd pur ddrwg, ac wrth fyned yn mlaen 
i siarad, gwelid mai myned dduach, dduach, yr oedd yr awyr- 
gylch yn barhaus. O'r diwedd, cododd gwrthddrych ein sylw 
| ifynu, gan edrych yn graíf ar ei gyfaill o'r Faenol, a gofyn 
gyda thôn ac ystum na ellid byth eu hanghofio, “* Tybed, Mr. 
Timmins anwyl, y bydd yn rhaid traddodi y bobl hyn oll i 
Batan, cyn yr adferir heddwch yn y Jerusalem yma?” Yr 
oedd yr effaith yn drydanol. Cerddai braw drwy bob calon. 
Gyda hyn, codai Mr Timmins i fyny, a siaradodd yn ei ddull 
mwynaidd arferol, ychydig eiriau oeddynt fel olew ar wyneb y 
tonau. Yna, daeth pethau i'w lle yn hyfryd,—llonyddodd y 
dymhestl, a chaed yno mewn canlyniad dawelwch mawr. 
Dyma sylwedd yr adroddiad a dderbyniasom oddiwrth ein 
cyfaill Mr. Evans. 

Yn nghyflawniad holl ranau y swydd weinidogaethol, efe a 
ymddangosai fel ysgrifenydd wedi ei ddysgu i deyrnas Dduw. 
Yn ei ymweliadau â theuluoedd dan gystudd, neu lle y byddai 
plant i gael eu bedyddio, bu yn dra ffortunus i allu llefaru 
geiriau, a adawsant ar eu hol ddylanwad eang er daioni. Yr 
oedd bedyddio plant yn ei clwg ef yn waith pwysig iawn. 
Ystyriai y gallai gwasanaeth y bedydd fod yn foddion o ras i'r 
holl deulu, ac yn foddion achubiaeth dragwyddol efallai i 
rywun, neu rywrai ohonynt. Disgynai rhyw eneiniad rhyfedd 
gyda'i weddïau, ar achlysuron felly yn awr ac yn yman. Ar 

hyn, y mae genym dystiolaeth un arall o'i hen gyfeillion, yr 
hwn sydd yn preswylio yn Llanberis, sef Mr. Hugh Thomas, 
un o ddiaconiaid yr eglwys yn Jerusalem. Ymddengys mai 
ar waith Mr. G., yn galw heibio i'w dŷ i fedyddio un o'i blant, 
y daethai i'w feddwl yr argyhoeddiad cryfaf a gawsai eto, mai 
ei ddyledswydd oedd cyflwyno ei hun yn ddioed i'r Arglwydd 
ac i'w bobl. Yn y llythyr a_ ysgrifenodd atom, cyfeiriai at yr 
iasau rhyfedd a gerddent drwy ei holl natur, fel yr elai y 
gweinidog yn mlaen gyda'r gwasanaeth, gau droi i weddïo yn 
arbenig drosto ef fel penteulu. Yr oedd geiriau y weddi yn 
adgofio iddo fawredd ei gyfrifoldeb, yn nghyda gwerth yr adeg 
oedd yn awr yn ei feddiant i ddechreu gwasanaethu Duw o 
ddifrif. Tywynodd goleuni newydd i'w ysbryd, a daeth i 
deimlo mai rhy galed yn wir oedd gwingo yn erbyn y 
gymbylau yn hŵy. Nis gwyddom ni, mewn pa nifer o am- 
gylchiadau y digwyddodd yn debyg. Ond y pnYDD a'i dengys. 
Bedyddiodd fwy o blant nag odid yr un cweinidog yn yr oes, 
ac mewn cannoedd o enghreifftiau, teimlad y teuluoedd fyddai, 
fod yr Arglwydd ar y pryd, megis yn arogli arnynt * arogl 
esmwyth.” 

Yn awr, yr ydym am adael i'r ddau frawd hoffus o Bethel a 
Siloh, fynegi yr hyn allant hwy gofio am dano fel Gweinidog 
a Bugail :— 

I.—LLOFFION GAN MR. OWEN WILLIAMS, BETHEL. 


YMWELIAD A'R CLAF. 


Pan unwaith yn son am y cleifion, rhoddai Mr. Griffith gyfar- 
wyddyd pa fodd i ymddwyn wrth ymweled a'r claf, a dywedai, “ Pan 
eloch i dŷ y claf, peidiwch a siarad pobpeth yno yn round about, ar 
draws ac ar hyd; ond yn uniongyrchol, dywedwch wrth y claf am 
Iesu Grist, a dywedwch wrth Iesu Grist am y claf. 


SOBRWYDD. 


Ar un adeg, aeth brawd o aelod eglwysig, ar neces i un o'r ardal- 


272 PENNOD XIII. 


oedd cyfagos. Ac yno, wedi cyfarfod â chyfaill neillduol, yn ol 
arferiad y dyddiau hyny, hwy a aethant eu dau yn nghyd i gael 
“glasiad o ddiod.” Ac wedi cael un glasiad yr oedd yn rhaid cael 
dau, ac wedi cael dau yr oedd yn rhaid cael tri; y canlyniad fu i'r 
brawd fyned yn dra sigledig. Deallodd yntau hyny, a phenderfynodd 
wneyd y goreu o'r gwaethaf ; ac yn hytrach na cherdded yr un o'r prif- 
ffyrdd, a chael ei weled a'i ddal felly, daeth i'w feddwl i geisio tynu 
tuag adref ar draws. y caeau, gan ddilyn un o'r llwybrau mwyaf dir- 
gelaidd y gallai feddwl am dano. Dechreuodd ar ei daith, ac yr oedd 
ei wynebpryd ar y pryd yn nghyfeiriad y de-ddwyrain. Yr oedd gan 
Mr. Griffith, yntau, y dydd hwnw, neges i fyned am ychydig oriau 
oddicartref, a chan ei fod mewn brys i ddychwelyd, penderfynodd 
yntau groesi y caeau, er unioni a byrhau ei daith; ond yr oedd 
cyfeiriad ei wynebpryd ef yn nghyfeiriad y gogledd-ddwyrain, ac 
felly yn hytrach yn dyfod ar draws ac yn rao i'r llwybr cyntaf y 
soniwn am dano, pan yn agos i ffermdy y “G. C.,” mewn adwy gul, 
ar ganol dydd goleu, pan nad oedd yn bosibl ymgilio i unman, daeth 
y brawd sigledig, megis ar darawiad amrant, wyneb yn wyneb â'r 
unig ddyn drwy yr holl wlad yr oedd, hyd yn nod yn ei feddwdod, 
wedi bod yn ceisio astudio pa fodd i ddianc rhag. syrthio i'w grafang- 
au. Gwelodd Mr. Griffith yn union pa fodd yr oedd pcthau ; ac wedi 
moes-gyfarchiad hynod fyr, ond eithaf siriol, ymaith ag ef. Yr 
wythnos ganlynol, galwodd gyda'r brawd, a rhoes iddo gerydd llym, 
eto mewn ffordd oedd yn hynod garedig. Yn mhen ychydig wyth- 
nosau, daeth sobrwydd yn fater ymdriniaeth yn y socïefy; ac wedi i 
amryw draethu arno, cododd Mr. Griffith i fyny, a dywedai yn ang- 
hyffredin yn erbyn meddwdod, a thros sobrwydd. Ac wrth ddiweddu, 
efe a ddywedai yn dra miniog, “Os byth y gwelaf eto neb wedi 
meddwi, yr wyf yn benderfynol na chaiff y cyfryw ei oddef.” 
Cynhyrfodd y gair eto yr eglwys yn anghyffredin, a gofynodd un neu 
ddau or brodyr ar y diwedd, a oedd efe wedi gweled rhywun yn 
feddw. Yr oll a gawsant ganddo ydoedd, “ Gwyliwch, a byddwch 
sobr.” 
O, MY 


Nid oedd neb yn ddiau a ragorai ar Mr. Griffith yn ei fedr i guddio 
enw troseddwr, wrth ddweyd yn erbyn ei drosedd. Dywedai ar 
amserau ar gyhoedd yn ofnadwy yn erbyn pechod, a byddai, fel y 
gellid meddwl, o fewn trwch asgell gwybedyn i enwi y pechadur. Ac 

y mae yn sicr ddarfod i lawer troseddwr fod yn gwrando arno mewn 
braw a dychryn rhag ofn iddi ddigwydd felly ; er na buasai yn angen- 
rheidiol i neb bryderu am fynyd awr yn y mater. Na, na, yr oedd 
efe yn gwybod i'r dim pa bryd i ostwng ac i godi y /flodiart. Un- 
waith, yr oedd cymydog ieuanc, yr hwn oedd hefyd yn ffrind mawr 
iddo, wedi meddwi, ac wedi cysgu allan yn agos i'w dŷ, y Bryn 
Llanfair ; a phan ddeffrôdd o'i gwsg, aeth ymaith, gan adael ei het ar 
ol. Yn fore iawn dranoeth, yr hwn oedd hefyd yn fore Sabbath, 
dychwelodd i chwilio am ei het, gan ddisgwyl, wrth gwrs, y byddai 
pob peth wedi ei orphen cyn i neb godi. Ond er ei syndod, pan yn 
troi o amgylch un o gomnelau y tŷ, pwy welai ond Mr. Griffith, yr 
' hwn yn y fan a ofynodd iddo pa beth oedd y mater ei fod wedi dyfod 
y ffordd hono mor foreu. Yn ei fraw a'i ddychryn, a chyn cael ei 
draed dano, cyfaddefodd y truan bob peth fel y bu. “ Wel, O. bach,” 
meddai, “y mae yr het gen i,” a gofynodd, “A oes eisieu bwyd 
arnatti?” “ Nac oes,” meddai, “ ond y mae arnaf eisieu diod garw 
iawn.” Wel,” meddai yntau, “ dere gyda mi i'r tŷ, i ti gael glasiad 
o lefrith.” Felly fu, ac wedi yfed y llefrith, a chael yr het, cychwyn- 
odd i ffwrdd... Dywedai Mr. Griffith yn dirion wrtho, “ Dos, O. bach, 
ac na phecha mwyach.” Glynodd y caredigrwydd hwn yn meddwl 
O. M. hyd ddiwedd ei oes, a hyny yn ddwfn iawn. Yr oedd O. M., 
fel yn wir yr oedd ei holl deulu, y blynyddoedd hyny, yn arfer 
gwrando yr efengyl yn Bethel; a chan y gwyddai O. M. y byddai 
Mr. Griffith yn arfer pregethu o ddifrif yn erbyn pechodau yr oes, efe 
a ofnai braidd ddod i'r gynulleidfa y nos Sul hwnw; ond dyfod a 
wnaeth, gan ddisgwyl ei chael hi, fel y dywedai efe. Ond aeth pob 
peth heibio yn hynod dawel, ac felly am lawer iawn o nos Sabbathau 
yn olynol, fel y tybiai O. M. fod y cyfan wedi hen fyned drosodd. 
Ond, ar ryw nos Sabbath teg, yn mhen oddeutu dau fis, a'r gynull- 
eidfa yn lluosog iawn, dyma bregeth (ac un ofnadwy oedd hi hefyd) 
allan ar feddwdod. _ Gosodai y pregethwr feddwdod yn mysg y pech- 
odau gwaethaf, a thywalltai allan lifeiriant o fygythion yn erbyn y 
meddwon. Ac ar y diwedd, gofynai pa fodd yr oedd y bobl oedd yn 
meddwi, yn cysgu allan, ac yn colli eu hetiau, yn disgwyl cael byw 
heb i farn Duw ddisgyn arnynt. Wrth gwrs, yr oedd y fath sylwadau 
cyfeiriol wedi creu cyffro cyffredinol, ac yr oedd pawb yn holi, ac yn 
eu plith yr oedd O. M. yn holi cymaint a neb pwy oedd wedi meddwi a 
cholli ei het,—felly efe a lwyddodd i droi y bobl oddiar y scent, ac ni 

ddaeth neb yn y teuluoedd nac yn y gynulleidfa, yn yr ardaloedd nac 
yn wlad, i wybod y secret, ac ni fuasai neb byth yn dyfod i wybod 
dirgelwch y meddwi, y cysgu allan, a cholli yr het, oni bae i O. M. ei 
hun ddweyd yr hanes, a hyny yn mhen llawer iawn o flynyddoedd. 
Erbyn hyn, y mae O. M. a Mr. Griffith, yn ddiddadl, wedi cyrhaedd 
yr un wlad hyfryd o dragwyddol haf, ac y maent yn cydganu yn felus 
am drefn y golchi, y codi, a'r cadw. 


TY TAFARN. 


Pan ddigwyddai rhywbeth yn yr ardal a ystyrid fel anffawd fawr a 
chyffredinol, ni soniai Mr. Griffith air am y peth yn gyhoeddus. Yn 
y flwyddyn 1892, cymerodd gwr a gwraig yn yr ardal drwyddedi 
werthu diodydd meddwol. Y pryd hwnw, yr oedd yn llawer hawdd- 
| ach cael trwydded nag y mae yn awr. ' Yr oedd hyn yn peri cryn 
lawer o boen i laweroedd o bobl dda yr ardal, ond nid oedd neb yn 
ddiau yn poeni mwy yn hyn o fater na Mr. Griffith. Un diwrnod, efe 
a aeth yn ddirgelaidd at y wraig, a gofynodd iddi yn dirion am reswm 
paham yr oedd yn gwneyd hyny. Dywedodd hithau mai yr amcan 
oedd cael tipyn o fywoliaeth. Yntau a ddywedodd ei fod yn ofni 
mai bywoliaeth ofidus iawn fyddai hi; ac yn mhellach, efe a ddywed- 
odd mewn modd caredig, am iddi wneyd ei goreu i gadw trefn ar y ty. 
“ Ar yr un pryd,” meddai, “yn sicr, yr ydych wedi tynu gwaith 
mawr yn eich pen.” Cadwodd y wraig y dafarn am bum” mlynedd, 
sef hyd y flwyddyn 1897, mewn llawer iawn o flinderau ; ond nid oedd 
dim yn rhoddi iddi fwy o ofidiau na'r geiriau a ddywedodd efe wrthi. 
Pa fodd bynag, fel y dywedwyd, yn y flwyddyn 1897, hi a roes ei 
thrwydded i gadw ty tafarn i fyny am byth. Yr oedd hyn yn rhoddi 
i Mr. Griffith y mesur helaethaf o foddhad ; ac wrth gyfeirio o'i 
bwlpud at yr amgylchiad, ar brydnawn un o'r Suliau dilynol, dywed- 
odd ei fod yn dymuno dau beth, sef ar fod i'r Arglwydd ymweled â'r 
teulu yn ei Ragluniaeth, ac yn ei ras, yr hyn a fu i raddau helaeth 
iawn ; a'i fod hefyd yn dymuno na chai byth weled yr un tŷ tafarn 
arall yn cyfodi yn yr ardal, yr hwn ddymuniad gwerthfawr a gyf- 
lawnwyd. Yn y blynyddoedd diweddaf y bu efe byw, gwnaed egniadau 
anarferol i gael tafarndai i'r ardal, ond bob tro yn aflwyddianus. 
Gweithiai y gymydogaeth fel un gwr; cynhelid cyfarfodydd, cesglid 
cannoedd o enwau i wneyd deiseb, cerid y brwydrau i lys yr ynadon 
yn Nghaernarfon ; ac yn mysg y rhai etholedig a elai yno i'w chyf- 

lwyno, safai Mr. Griffith yn benaf a blaenaf yn y rank; a ddiau 
ddarfod i'r olwg batriarchaidd arno, yn hynafgwr tywysogaidd pedwar 
ugain mlwydd oed, wneyd llawer iawn i droi y glorian yn erbyn 
trwyddedu tafarndy i ardal Bethel. 


II .—LLYTHYR MR. MORRIS ROBERTS. TY MAWR. 
AT Y PARCH R. W. GRIFFITH, BETHEL. 


| Anwyl Mr. Griffith,— 

Hir ddisgwyliaisirywun galluog a chymhwys i ymgymeryd â'r 
gwaith o ysgrifenu Cofiant i'r diweddar Barch. David Griffith, Bethel. 
Nid oedd modd i'r gwaith teilwng hwn i ddisgyn i ddwylaw mwy 
cymhwys na'r eiddoch chwi a'ch brawd, y Parch. David Griffith, 
Dolgellau. | 

Ar un golwg, y mae yn anfantais i berthynasau mor agos a 
meibion i ysgrifenu Cofiant, oblegid fod perygl iddynt oreanmawl, 
gan agosrwydd y berthynas ; ond a gwneyd eich goreu y ffordd yna, 
nis gellwch gyfeiliorni ; oblegid haeddai ef y clod mwyaf mawreddog 
'a ellid roddi i unrhyw ddyn yn Nghymru, fel gweinidog dros Iesu 
Grist, ac fel bugail ar y llawr. 

Yr oedd genyf y meddwl mwyaf parchns a diledryw am y di- 
weddar Barch. David Griffith, Bethel, er's dros haner can” mlynedd, 
sef er pan nad oeddwn ond bachgen deg oed, pan y byddwn yn cael y 
fraint o fyned yn llaw fy nhad ar brydnawn Sabbathau yn yr haf i 
Bethel. A'r cof cyntaf sydd genyf am dano ydyw ei weled yn disgyn 
i lawr o'r pwlpud i'r sêt fawr, ar Sabbath cymundeb (a hyny cyn i fy 
nhad feddwl am roi ei hun i Iesu Grist), ac yn parablu rhyw ymad- 
roddion megis a ganlyn:— Y Bendigedig—' fy Mywyd i '—'yr 
Arglwydd Tesu yn cael cofio am dano yma heddyw, a phwy na waeddai, 
:. i'r amlwg y delo yma heddyw.” Nid aeth y geiriau hyny a ddiferodd 
dros ei wefusau y Sabbath hwnw byth o fy meddwl. Llawer gwaith 
yn yr wythnos y gofynwn i fy nhad a gawn i ddyfod gydag ef i gapel 
Bethel y Sabbath canlynol. 

Yn mhen ysbaid o flynyddoedd, byddai yn arfer dyfod i lawr 
ar nos Sabbathau i Dafarn-y-grisiau, i roi pregeth i'r hen wraig 
oedd yn analluog i fyned i Bethel, pryd y byddai tyrfaoedd yn dyfod 
i'w wrando, hyd yn nod llanciau gweini Brynadda a'r Vaenol, o dair 
i bedair milldir o ffordd, a lluaws mawr o Aberpwll; ac yn eu plith 
deuwn ninau yn dra selog. Bu ei lafur yn y ffordd yna yn Tafarn-y- 

grisiau o fendith dirfawr i laweroedd yn y cylchoedd hyn. Nid aeth 


y nos Sabbath byth-gofiadwy hwnw yn anghof gan gannoedd, pryd y 


daliwyd y pechadur mawr (meddai efe ei hun flynyddoedd wedi hyny) 
Lewis Williams, Pen'rallt, yr hwn fu yn ddefnyddiol fel diacon yn 
Siloh hyd ei fedd. Nid rhyfedd fy mod yn parhau i gario meddwl 
uchel am hen batriarch Bethel. Efe a'm bedyddiodd, ac a'm derbyn- 
iodd yn aelod eglwysig yn Siloh, yn Medi 1839 ; ac yr wyf yn ddy- 
ledus iawn i'w goffadwriaeth am y sêl grefyddol y cefais i raddau fy 
mreintio â hi yn ddilynol i'w lafur. Yn y cyfwng yma, rhwng 
adeg fy medyddio i a'r adeg y daeth Mr. Griffith i lawr i'r Caeglas i 
roi pregeth, fel math o Akouse-warming, i dy Thomas Jones, a ddaeth o 
Bethel yn arddwr i'r Vaenol, byddai Mr. Griffith yn arferol o ddyfod 
i lawr i ardal Aberpwll i fedyddio plant gwrandawyr yr enwadau 
eraill, a fy nhad a fyddai yn afon ato i ofyn a ddeuai i lawr i dŷ hwn- 
a-hwn i fedyddio baban, &c. _ Felly, o ychydig i ychydig, cryfhaodd 
ei ddylanwad yn ardal Aberpwll; oblegid un neillduol oedd Mr. 
Griffith am gynghori y rhieni i fagu y plant i'r Arglwydd. Byddai 
hefyd yn galw sylw y tad a'r fam, os byddai y ddau yn bresenol, at y 
drugaredd fawr oedd iddynt gael baban dianaf : “ Pob aelod yn ei le,” 
meddai, nes tynu dagrau o'u llygaid. _ Enillodd lawer iawn o deimlad 
yn ardal Aberpwll y ffordd yna. 


Ond dyfodiad Mr. Griffith i Caeglas, ìi dŷ Thomas Jones, fel y 
crybwyllasom o'r blaen, a roddodd sylfaen i Annibyniaeth yn ardal 
Aberpwll. Ar ol y bregeth hono yn y ty, byddai aml un yn ymofyn 
a fyddai dim modd cael Mr. Griffith i lawr ryw noswaith yn yr wyth- 
nos; a thrwy ymofyn a_ phryderu, fe lwyddwyd i'w gael yn mhen y 
mis, pryd y daeth yn nghyd fwy na llon'd y ty dair gwaith,—yr oedd- 
ynt allan yn y ffordd bost; a byth ar ol y bregeth hono, bu pregethu 
yma bob mis, neu amlach ; ac wedi hyny, dechreuwyd cadw Ysgol 
Sabbothol. Nid oedd ond tri yn arddel Iesu Grist gyda'r Annibynwyr 
yn y fro ar y pryd... Byddai gorfod i'r un un ddechreu a diweddu yr 
Ysgol yn lled fynych. Ni fyddai gwahaniaeth pwy fyddai yn pre- 
gethu yn Capel y Graig ar y Sabbathau pan fyddai Mr. Griffith yn 
Oaeglas ; ac wedi adeiladu Siloh, at Mr. Griffith y deuai y bobl, yn 
enwedig y morwyr fyddai a'u llestri yn Felinheli, sef y fan a enwir 
Porth Dinorwig yn awr. Ac nid rhyfedd; nid oedd un dosbarth o 
bobl yn agosach at feddwl Mr. Griffith na'r morwyr. Gweddïai bob 
amser yn daer a gafaelgar drostynt ; a thalodd am argraffu ar bared 

capel Siloh, ar gyfer y pwlpud, y geiriau canlynol, mewn llythyrenau 
breision :—“ COFIWCH Y MORWYR.” Ac wedi ail adeiladu 
_ y capel, talodd eilwaith am ford wedi ei fframio yn hardd, a'r geiriau 
canlynolarni: — “COFIWCH Y MORWYR ; MAE'R ARGLWYDD 
YN GWRANDAW.” Cof genym am un tro neillduol, pan oedd 
cryn nifer o'r morwyr wedi dyfod at un o'r capelau eraill. Nid oedd- 
ynt yn gwybod, mae'n ddiau, fod Mr. Griffith i fod yn Siloh y nos 
Sabbath hwnw. Pan y gwelsant ef yn dyfod o gyfeiriad y ffordd 
bost, a'i ffon dan ei law, fel boneddwr—oblegid yr oedd boneddig- 
eiddrwydd yn nhafliad ei law, a symudiad ei draed, yn ogystal ag yn 
ei ben a'i galon—wel, meddent y naill wrth y llall, “ Dyma yr hen 
Blat* yn dyfod,—i Siloh yr awn ni, /ads;” ac yno yr aethant, ac 
arosodd y crefyddwyr oll yn y society ar ol,—pob enwad o honynt fel 
eu gilydd. 

Fel pregethwr, dywed rhai mai pregethwr bychan oedd Mr. 
Griffith. Mae hyn yn gamsyniad dybryd, pan gofiwn gynifer o bre- 
gethau a gyfansoddai bob wythnos. Ni byddai ganddo nemawr 
noswaith wâg yn yr wythnos ryw 95 neu 98 o flynyddau yn ol. 
Byddai naill ai yn pregethu yn nhy y claf, neu mewn capel lle byddai 
yr achos yn isel, &. Nid oes neb heddyw ar faes y weinidogaeth 
Annibynol a allai wneyd y gwaith a wnaeth efe am o 99 i 40 mlynedd 
heb orphwyso dim, ac am y nesaf peth i ddim o dâl (ond o'r nefoedd) 
am ei lafur. 

Eto, Mr. Griffith yn y cyfrinachau, ac fel ymwelwr â'r claf. 
Dyma y lle i adeiladu. Gali aml un lled ddidalent roi pwt o bregeth, 
ond rhaid cael doethineb a gras i adeiladu y saint; ac o bob llei 
wneyd y gwaith hwn yn effeithiol, y gyfrinach ydyw y lle mwyaf 
priodol a chyfaddas. Nid oedd neb yn fwy gofalus am y gyfeillach 
grefyddol n& Mr. Griffith. Deuai i lawr i Siloh bob nos Fercher, 
drwy bob tywydd,—gwlaw, eira, a rhew. Nid oedd dim a'i rhwystrai 
ond afìechyd, neu ymweliadau neillduol o leoedd eraill, megis Waen- 
fawr, Saron, a Llanberis; a byddai yn dweyd cyn ymadael y nos 
Sabbath blaenorol, “ Wel, fy mhobl i, gwnewch eich goreu i ddyfod 
yn lled gryno nos Fercher nesaf : nis gallaf fi ddyfod yma; mae'n 
rhaid i mi fyned i'r Waenfawr i dderbyn arian yr eisteddleoedd ; mae 
yno y tipyn pobl goreu ar y ddacar.” _ Ac efe yn unig a safodd rhwng 








* Gair arwyddol o anwyldeb a arferir weithiau yn y parthau hyn. 

morthwyl yr arwerthwr a'r capel, pan oedd y gwr oedd ag arian arno 
eu heisieu. Yr oedd yn rhoi bywyd bob amser yn y gyfeillach ; ac 
yr oedd mor graff ei lygad, fel y canfyddai yr absenolion am fìs cyfan, 
ac ar Sabbath cymundeb cai pawb eraill wybod am danynt. 


Byddai yn dechreu ac yn diweddu y gyfeillach yn union yn yr 
amser. Elai ef i'r capel os byddai yno ond un neu ddwy o chwiorydd. 
Cof genym am un tro neillduol iddo ef a dwy chwaer a brawd fod yn 
y capel yn dechreu y seiat. Darllenai ran briodol o'r gair ar y nos- 
waith grybwylledig, sef y Salm y ceir ynddi y geiriau, “ Duw sydd 
noddfa a nerth i ni,” &c., a galwodd ar y brawd i fyned i weddi. _ Efe 
ei hun fyddai yn darllen i ddechreu pob cyfeillach, gan nad pwy 
fyddai yn ddieithr yn digwydd bod yno; oblegid byddai ganddo ef 
nôd neillduol ar y rhan a gymerai o'r Gair i gyfeirio ato yn y gyf- 
eillach, neu i bregethu ar ran o'r bennod y Sabbath canlynol. Nid 
gwr yn gweithio ac yn saethu ar antur oedd efe. Erbyn i'r brawd 
ddarfod gweddio, ac i bawb godi ar eu traed (nid eistedd y byddai y 
gwrandawyr yr adeg hono; O na, cofient y rhan hono a geir yn 
ngweddi yr Eglwys Sefydledig, “ Deuwn, ac ymgrymwn,” pan fyddai 
brawd gwan yn anerch gorseddfainc y gras), codai yntau i fyny, a 
dechreuai ymadroddi. *“ Wel,” meddai, “ chwi gawsoch golled am na 
fuasech yma i glywed darllen y bennod,—y Salm. Clywsom ynddi 
am ddigon i fyw, digon i farw, a digon am dragwyddoldeb. Gair, 
Lewis Williams, tra bo'r haiarn yn boeth,” meddai wrth un o'r blaen- 
oriaid ; a dyna y brawd ar ei draed mewn eiliad, a'i eirian fel tân yn 
dyfod o'i enau. Hir gofir am y gyfeillach hono. Pallai amser a 
gofod i ni roi ond engraifft neu ddwy o'i ddull yn cadw society. 'Tua 
diwedd diwygiad 1899, daeth i mewn i eglwys Siloh wr pur gyhoeddus 
yn myddin y diafol; ac yr oedd ar bawb o honom ciofn. Yn wir, 
credem nad oedd ar Mr. Griffith ei hun fawr lai na'i ofn. Yr oedd yn 
ddyn mawr, cryf o gorff, a hynod baganaidd yr olwg arno. _ Daeth i'r 
gyfeillach yn brydlawn, ac eisteddai mewn cornel wrth y drws ; ac yr 
oedd yno lawer iawn o rai newydd ddychwelyd, ac yn hynod o wan, 
a phawb yn llygadu ar y dyn yma, ac yn pryderu beth a ddywedai 
Mr. Griffith wrtho, a beth fyddai ei deimlad yntau, oblegid mynai 
Mr. Griffith i bawb ddweyd gair o'u profiad yn hwyr neu yn hwyrach, 
cyn y caent eu derbyn yn aelodau eglwysig. “ Wel,” meddai, ac yn 
dyfod o'r sêt fawr tuag at y dyn, “ dyma hwn-a-hwn wedi dyfod yma 
heno. Nid oes neb yn ormod o bechadur i ras ein Harglwydd Iesu 

Grist. Nac oes, nac oes. Achubwyd Saul o Tarsus, a Mari Mag- 
dalen; do, do. Mae ymddiddan a gymerodd le pan oeddwn yn 
fachgen, rhwng gweinidog yr eglwys lle y magwyd fi, yn dyfod i'm 
cof y mynyd hwn. Yr oedd yno ddyn, hen bechadur mawr, wedi 
dyfod i'r seiat, ac aeth y gweinidog ato, a gofynodd iddo beth oedd ar 
ei feddwl, a oedd rhyw adnod neu benill ar ei feddwl y carai eu dweyd. 
“ Oes,” meddai yntau.“ Dal dy law yn lân bob amser, ychydig bach 
sydd yn d'wyno llawer.” Lliniarwyd teimladau y frawdoliaeth ; 
cyfaddasodd hyn hefyd y brawd newydd i ddweyd y peth oedd ar ei 
feddwl. Yr oedd Mr. G. yn gwybod beth i siarad, a pha bryd i 
wneyd, ac i beidio. Ni fyddai byth yn cymeryd amser y gyfeillach 
yn llwyr iddo ei hun. Carai glywed yr holl frodyr yn dweyd, os 
caniatai amser ; a byddai ganddo un gyfeillach bob mis i'r chwiorydd 
yn unig. Ai i'r llawr atynt; ac os”digwyddai fod rhai o honynt yn 
absenol, cymerai y dull mwyaf dengar i'w wneyd yn amlwg. Wedi 
cael gair gan chwaer neu ddwy, eglurai iddynt yr hyn fyddai yn 
dywyll iddynt mewn byr eiriau, ac yn lled aml rhoddai iddynt esbon- 
iad yr aelwyd ar eu profiadau. Yna âi yn ei flaen at un arall. 
“c'Wel,” meddai, “ dyma chwi, hon-a-hon bach, wedi cael y fraint o 
ddyfod yma heno ; nid oeddych yma fis i heno, ac nid ydyw hon-a-hon 
yma heno. Er mwyn yr anwyl, pa beth ydyw yr achos? Mae'n 
rhaid fod rhywbeth mawr wedi dyfod i'w rhwystro hi yma. Oes, oes. 
Bydd hi yma bob amser. Dywedwch wrthi hi yfory ei bod wedi cael 
colled fawr am na fuasai hi yma heno. Ni chlywsom erioed mo hon-' 
a-hon mor uchel ei phrofiad,” &c. Odid fawr na fyddai y chwaer 
hono yn sicr o fod yn y gyfeillach ddilynol; ac yn wir, ni fyddai ond 
ychydig iawn o'r brodyr a'r chwiorydd yn absenol o'r cyfeillachau yr 
adegau hyny. Y mae wedi myned yn f/asiwn i golli y seiat y dyddiau 
hyn. Ond ffasiwn eisieu ei thynu i lawr ydyw. Nid oes dim yn 
gwanhau mwy ar grefydd dyn nag iddo absenoli ei hun o'r cyfeill- 
achau. Nis gallwn lai na nodi un engraifft arall o'i ddull yn cadw 
society. Ei amcan oedd sicrhau ymlyniad brawd oedd yn sigledig o 
ran ei feddwl gyda'r achos. Yr oedd hyny tua'r adeg yr adeiladwyd 
capel y Methodistiaid—Bethania—oblegid nid oedd yn syndod fod 
rhai ar y pryd yn siglo yn Siloh pan y cofiwn mai gyda'r Methodist- 
iaid yr oedd yr holl ardaloedd cyn adeiladu Siloh,—gwragedd rhai, 
tad neu fam y lleill, yn aelodau yn y capel hwnw. “ Wel,” meddai 
Mr. G. yn y gyfeillach un noswaith, “maent yn dweyd i mi fod rhai 

o honoch chwi yn ddigalon iawn, ac y mae rhai yn dweyd y derfydd 
achos bach Siloh ar ol agor capel y brodyr anwyl y Methodistiaid yn 
Tanygraig (dyna enw y lle y saif eu capel) ; ond yr wyf fi yn dweyd i 
chwi nad aiff achos Siloh i lawr tra fyddo hwn-a-hwn a minau byw,” 
gan feddwl y brawd sigledig. Yn awr, dyna hoelen yn ei glust a'i 
galon wrth yr achos hyd ei fedd ; ac y mae rhai o'i blant a'i wyrion 
yn aelodau yn eglwys Siloh Hedd ym 

Nis gallwn lai na chrybwyll eto am un tro neillduol a ddigwyddodd 
iddo wrth fyned adref o seiat Siloh, ar noswaith wyntog yn mis 
Rhagfyr. Pan oddiar y Menai, ar gae Tyddynyperthi, collodd ei het, 
ac aeth y gwynt a hi i'r mor, ac ni welodd Dafydd Jones yn dda 
wneyd un ad-daliad i'r hen batriarch am ei chipio ymaith. Gorfu 
iddo fyned adref i'r Bryn heb yr un het,—dim ond eî gadach poced 
ameiben! Daeth ilawr y nos Fercher ganlynob ac adroddodd yr 
helynt i'r frawdoliaeth. 

Teithiodd filoedd lawer i gyfarfodydd a chymanfaoedd. _ Pregethai 
am yn ail i ddim tâl; ac am 90 neu 35 mlynedd beth bynag, nid 
ystyrid yn siroedd Mon, Arfon, a rhanau o Ddinbych a Meirion, y 
cyfarfodydd blynyddol yn gyfarfodydd os na fyddai “ Griffiths 
Bethel ” ynddynt. Hir gofir am ei bregethau tanllyd. Yma, ac yn 
Mon, yn neillduol odfa olaf Cymanfa Capel Mawr, ac odfa chwech o'r 
gloch bore yn Nghymanfa Gwalchmai, yn nghapel y Trefnyddion 
Calfinaidd, pryd yr oedd yr holl dorf yn wylo fel plant, a'r holl 
weinidogion yn sefyll ar eu traed,—rhai yn wylo, rhai yn gwenu, fel 
pe wedi colli arnynt eu hunain. _ Ond efe a fu farw ! 


Yn y llythyrau blaenorol, rhoddir golwg glir ar amryw o 
neillduolion Mr. G. fel Gweinidog a Bugail. Diolchwn yn 
wresog i'n hanwyl frodyr hyn am ein cynorthwyo mor helaeth. 
Yr oeddynt yn ei adnabod yn dda, ac wedi gwasanaethu gydag 
ef dymor hir. Fel y nodir ganddynt, diau ei fod wedi ei 
gynysgaeddu yn helaeth â doniau i ddychwelyd annuwiolion, 
ac iadeiladu y saint. _ Yn y cyfeillachau eglwysig, disgleiriai 
gyda llewyrch priodol iddo ei hun. Mawr oedd ei fedr ìi ddwyn 
pobl i dymer molianu Duw, a mwynhau pethau yr efengyl. 
Mynych, ar ol bod mewn teithiau llwyddianus, y deuai i'r 
cyfeillachau yn llawn o dân sanctaidd, gan fynegi i'w gyfeill- 

ion pa bethau eu maint a welsai ac a glywsai ar ei ffordd, nes 
tanio eu hysbrydoedd hwythau hefyd. Yr oedd yn graff i weled 
deigryn. Peroriasth i'w glust oedd ochenaid. Effeithiai 
| Amenau y bobl, pan mewn hwyl hyfryd, er adfywio ei holl 
| natur, a chodi ei ysbryd i bwynt uchaf llawenydd ysbrydol. 
Yr oedd trwst bywyd yn peri iddo annhraethol foddhad, eithr 
ofnai ddistawrwydd marwolaeth. Peth mawr yn ei olwg oedd 
gallu cadw i fyny ddyddordeb y cyfarfodydd wythnosol. 
Erbyn pob cyfeillach, megis yr aweryma Mr. Roberts, byddai 
ganddo ryw fater neu faterion arbenig i alw sylw atynt. Ys- 
grifenai y rhai hyn yn aml ar ddernyn bychan o bapyr, a 
gedwid ganddo o'r neilldu,—o bosibl er cynorthwyo ei gof, 
rhag disgyn o hono yn rhy fuan i ymdrin â'r un pethau dra- 
chefn. Addysgai yn ddoeth, cynghorai yn dirion; a phan 
elwid arno i geryddu, gwnelai hyny hefyd yn y ffordd oreu a 
ellid. Teimlid ar bob achlysur o'r fath fod ei ymadrodd ef yn 
dyfod gydag awdurdod. 
Diau nad oedd ef i'w efelychu yn mhob peth, mwy nag eraill 
a fuont enwog yn eu hoes. Y mae rhai fel wedi cael trwydded 
i wneyd a dweyd pethau yn wahanol i bawb eraill.  Derbynir 
oddiwrthynt, gyda y teimlad goreu, yr hyn nas derbynid oddi- 
wrth rai cryfach eu galluoedd, efallai. Un o'r cyfryw oedd 
yntau. Yr oedd ganddo ddull priodol iddo ei hun o arwain a 
dysgu pobl, Gweddai iddo ef, eithr nid i bob un a feddyliai 
wneyd yn debyg. Ond yn ei sêl a'i ymdrech gwastadol i 
ryngu bodd Duw a dynion, teilwng oedd o efelychiad pawb oll. 
Ni bu erioed weinidog a deimlai fwy o serch at bobl ei ofal 
nag efe. Nis gallai gau ei lygaid ar eu gwendidau a'u diffyg- 
ion, eto gwelai ynddynt braidd oll ryw gynheddfau da i'w 
mawrhau. Wrth son am Bethel, er engraifft, mor dueddol 
iddo oedd canmol gwresogrwydd Owen Jones, tynerwch 
William Evans, sêl ddirwestol Thomas Roberis, a haelioni 

diball Richard Jones. Tra na ddisgwyliai weled perffeith- 
rwydd yn ei frodyr, gobeithiai eu gweled yn cynyddu mewn , 
gras, a llawenhai wrth feddwl fod dydd eu llawn ogoneddiad 
yn agoshau. | 


Soniwyd am dano yn ymweled â chleifion. Dichon nad 
oedd yn ddigon o ymwelwr yn nghyfrif rhai. Eto, efe a ym- 
welai gryn lawer, yn enwedig â theuluoedd pobl oreu y 
cynulleidfaoedd. _ Yn y peth hyn, cadwai ei olwg yn mlaenaf 
a phenaf ar “' ffyddloniaid y tir,” Dyma y rhai a gaent fwyaf 
o'i sylw yn eu cyfyngderau. Gellid meddwl ei fod am i raì o 
nodwedd wahanol gael teimlo mewn cystudd fod gwahaniaeth 
i fod i ryw fesur gyda golwg ar hyn, rhwng y gwych a'r 
gwael. Ond y drws yw, mai y rhai gwaelaf gyda chrefydd 
yn aml yw y rhai a ddisgwyliant fwyaf o sylw a mawrhad, pan 
ddelo yn gyfyngder arnynt. Fodd bynag, meddyliai ef ei fod 
yn trefnu ei ymweliadau oreu fyth y gallai. Lle bynag y 
deuai, yn wyneb trallod mawr, ceid ef yno yn “'“fab diddan- 
wch ”” mewn gwirionedd. 

Yr oedd ei graffder i adnabod pobl yn rhyfedd. Deallai y 
natur ddynol mor drwyadl a neb a ellid enwi. Gwelai yn 
union drwy hug a gorchudd y dichellgar a'r rhagrithiol. 
Adnabyddai ddyn drygionus o hirbell, a chiliai oddiwrtho. 
Ni welid dyn iselwael, neu o gymeriad amheus, byth yn aros o 
hyd cyrhaedd iddo yn hir. Yr oedd yn hyn yn wahanol 
iawn i rai gwŷr enwog a welsom, at y rhai yn union ar eu dy- 
fodiad i fangre y tyn rhai o'r bobl ryfeddaf yn y byd, i siarad 
ac i ofyn cwestiynau, gan ífurfio math o gynffon, megis eiddo 
barcutan bapyr a welsom, yn gyfansoddedig o stwff pur wael, 
ond fod y naill gynffon yn help i ymddyrchafu, a'r llall ddim. 
Ond ni cheid pobl felly i heidio o'i gylch ef ar ei ddyfodiad i 
fangre. Fol Dafydd, nid oedd am fod yn gyfaill agos ond yn 
unig i'r rhaia. ofnent Dduw. 

Er yn meddu hoffder arbenig at yr enwad Annibynol, yr 
oedd ef yr un pryd o ysbryd eang a rhyddfrydig iawn. 
Ewyllysiai yn ddai bawb oedd yn caru Iesu Grist mewn gwir- 
ionedd, gan nad i ba blaid y perthynent. “Teimlai yn flin o 
herwydd ffyniant penboethni sectyddol, a chondemniai waith 
rhai yn defnyddio moddion annheg i enill proselytiaid. 
Gresynai wrth weled fel yr oedd yr enwadau crefyddol mewn 
llawer man yn amlhau capelau yn ymyl eu gilydd yn ddiang- 
enrhaid. Yr un pryd, yr oedd yn llawenydd mawr iddo 
weled yr holl ddaioni a wneid gan yr enwadau, er gwaethaf 
rhai anffodion a ddeilliant yn fynych drwy annoethineb per- 
sonau unigol, yn hytrach na thrwy ddim drwg-fwriad o eiddo 
y lluaws. Yr oedd iddo gyfeillion lawer yn mhob cyfundeb, a 
pharod ar bob achlysur fyddaii gydweithio â hwy yn ngwas- 
anaeth efengyl Crist. Pregethodd lawer o bryd i bryd yn 
nghapelau y Methodistiaid Calfinaidd. Y mae genym hanes 
am dano un tro yn cynal cyfarfod yn nghapel Pont Lyfni, 
gyda yr anfarwol Christmas Evans. Dro arall, cawn iddo 
gael ei wahodd gan y Wesleyaid i bregethu mewn cyfarfod o'r 
eiddynt yn nghapel Seion, ger Llanddeiniolen, gyda y dyn rhy- 
fedd-ddoniol hwnw, y Parch. Thomas Aubrey. Yr oedd iddo 
hefyd gyfeillion dylanwadol amryw yn mhlith yr Eglwyswyr. 
Siaradai yn gryf weithiau yn erbyn y cysylltiad rhwng yr 
Eglwys a'r Wladwriaeth. Er hyny, ni buasai yn fln ganddo 
fyned a phregethu tu fewn i furiau Eclwys Blwyfol, pe 
digwyddasai hyny fod o fewn terfynau posiblrwydd. Nid 
oedd wahaniaeth ganddo am dro yn nghylch y lle, ond iddo 
gael cynulleidfa gynhes i wrando, a hwyl i draddodi i'r bobl 
genadwri y bywyd. | 

Gan nad beth oeddynt ei ddiffygion fel gweinidog yr 
efengyl, diau yr esgusodir ni yn awr am ddweyd, pan ar fin 
dodi ein hysgrifell o'r neilldu, fod ei ragoriaethau yn gyfryw 

fel nad oes goffa am y rhai hyny mwyach. Ar ddiwedd 
ei yrfa, priodol y gallasai ddweyd gyda'r apostol Paul, “ Mi a 
ymdrechais ymdrech dêg.” — Yr oedd wedi cyflawni ei weini- 
dogaeth gyda sêl, a thrwy rym egwyddorion teilwng.  Ym- 
hyfrydai yn y gwaith o ddysgu a pharotoi eneidiau i ogoniant. 
Yr oedd mewn gwirionedd yn mawrhau ei swydd. Trwy ei 
holl fywyd, ei syniad oedd rywbeth yn debyg i eiddo Dr, 
Guthrie, o Edinburgh, a welir yn y dyfyniad a ganlyn :—“ Fel 
cenad dros Grist, ystyriwyf fod pregethwr yr efengyl yn 
llenwi y swydd fwyaf ei chyfrifoldeb a ddichon unrhyw fôd 
marwol fod ynddi. Mae ei bwlpud, i'm golwg i, yn fwy dyr- 
chafedig na gorsedd; ac o bob galwedigaethau, dysgedig neu 
fel arall, yr eiddo ef, er yn gyffredin y dlotaf mewn golygiad , 
arianol, a ystyrir genyf y fwyaf anrhydeddus. Swydd yw 
hon y gallai yr angylion eu hunain ei chwenych.” Pe di- 
gwyddasai i lygaid gwrthddrych y Cofiant hwn ddisgyn ar y 
dernyn doniol yna, credwn y buasai yn barod iawn i ddweyd 
““ Amen,” ac i ganmol yr ysgrifenydd am ddweyd mor dda. 
Yn teimlo fel y nodwyd, ac yn byw o hyd o dan ddylanwad y 
serchiadau a'r egwyddorion y cyfeiriwyd atynt yn y bennod 
hon, nis gallai ei fywyd fel Dyn, Gweinidog, a Bugail, lai na 
bod yn ddedwydd, hawddgar, a defnyddiol iawn. 

LLYTHYRAU ODDIWRTH GYFEILLION A BRODYR 
YN Y WEINIDOGAETH. 


Gypa serch mabaidd, a llawer iâs drom o hiraeth, y dilyn- 
asom hanes ein hybarch dad, o'i gychwyniad gostyngedig yn 
Sir Gaerfyrddin, hyd ei ddiwedd tangnefeddus yn Bethel, 
Sir Gaernarfon. Prudd ini oedd edrych unwaith yn rhagor 
dros fanylion hanes ei farwolaeth a'i gladdedigaeth. Ar gyfcr 
hyny, llonid ni fel y symudem yn mlaen i gymeryd golwg ar 
hynodion a rhagoriaethau ei gymeriad. Ynddo yn ddiau, fe 
amlygwyd gras y nefoedd yn helaeth. Profwyd ef, fel y 
gwelsom, yn wyneb amrywiaeth mawr o amgylchiadau. Drwy 
yr oll, daliodd yn bur i argyhoeddiadau ei gydwybod, ac i 
achos ei Dduw. — Nid ail i flodeuyn a wywa yn ebrwydd wedi 
iddo ymagor ydoedd; eithr hir y bu yn tyfu yn ngardd y 
pomgranadau, ac yn lledu ei wraidd wrth yr afon. COarasem 
fod yr hanesiad am dano yn fwy cyflawn a difwlch. Rhaid 
priodoli diffycion y Cofiant yn fwy i'w esgeulusdra ef i gadw 
cofnodion am dano ei hun, nag i ddiffyg awydd o'n tu ni i 
wneyd iawnder â'i hanes. _ Eithr nid peth newydd ar y ddaear 
yw hyn. Felly y dicowyddodd gyda golwg ar lu o ddynion a 
fuont oleuadau disglaer yn eu hoes. 

Yn wyneb yr anffawd a nodwyd, daw y llythyrau a ganlyn 
i gyflawni gwasanaeth gwir bwysig. Oddieithr dau, cawsant 
oll eu hysorifenu ar ein cais, a chyda bwriad iddynt ym- 
ddangos yn y Cofiant. Am y ddau lythyr a gyflêir yma 
gyntaf, gweddus crybwyll iddynt gael eu hysgrifenu er ar- 
ddatgan cydymdeimlad â ni fel teulu yn adeg ei farwolaeth, 

ac heb unrhyw ragfeddwl iddynt ymddangos fel hyn drwy y 
wasg. Diau y bydd i'r boneddwyr a welsant yn dda ysgrifenu 
y llythyrau hyn, ein hesgusodi am wneyd mor êon ar eu 
gwaith. Crybwyllasom fod iddo gyfeillion dylanwadol yn 
mhlith yr Eglwyswyr, ac yma yr ydys yn cael prawf dilys o 
hyny. Ysgrifenwyd y naill gan Mr. (yn awr Syr) Elewelyn 
Turner, Parkia, â'r llall gan Canon Williams, Menaifron. 
Eiddo Syr Llewelyn ddaeth i law gyntaf. Mae yn dwyn y 
post-mark Caernarfon, Mawrth 19, 1878, ac yn darllen 
fel hyn :— 


“ Parkia, Carnarvon, 
“ Thursday. 

“ My Dear Sir,— 

“I returned home from London last night, and received 
your letter this morning, and am very much touched and gratifìed by 
the account you give of the peaceful serenity of your dear father's last 
moments. 

“ We had many a pleasant yarn together on a subject I have long 
felt an interest in, viz., the propriety of placing all religious bodies on 
an egual footing before the country, as done at last in Ireland. 

“ Well do I recollect his exclamation of surprise at meeting me on 
foot some years ago, on a lonely road in the county of Merioneth, 
when he was jogging along on his pony on his errand of peace, as one 
of those pioneers of religion to whose unostentatious exertions I have 
freguently assured some of Her Majesty's judges, this country is 
indebted for that absence of crime on which they so often have to 
congratulate it. k 

““ It would have been a melancholy pleasure to me to have followed 
my old friend to his final resting place; but I have been exceedingly 
ill, and had to postpone my journey one day from being too ill, and 
ought to have postponed it still further from the same cause, 

“ My dear Sir, 
“ Yours truly, 
“'The Rev. David Griffith.” “LLEWELYN TURNER. 


Da gan rai, fe ddichon, fyddai cael cynwys yr uchod yn 


P^ 

Gymraeg. Dechreua Syr Llewelyn drwy ddweyd mai newydd 
ddychwelyd o Lundain ydoedd, iddo dderbyn ein llythyr y 
bore hwnw, a chael boddhad mawr yn yr hanes a roddid am 
dawelwch tangnefeddus mynydau olaf ein hybarch dad. 
Cyfeiria yn ymyl hyn at yr ymgomio mynych a_ fuasai rhyng- 
ddynt yn nghylch y cwestiwn o roddi yr holl enwadau 
crefyddol ar yr un tir yn ngolwg y wlad, yr hyn o'r diwedd a 
wnaed yn Iwerddon; ac at eu gwaith yn cydgyfdYfod un tro, 
ar ffordd unig yn Meirionydd,—efe ar ei anifail yn teithio yn 
mlaen ar ei neges o heddwch, fel un o'r câd-arloeswyr hyny, 
i ymdrechion anymhongar pa rai y bu iddo yn fynych sicrhau 
barnwyr ei Mawrhydi, y mae y wlad hon yn ddyledus am y 
cyfryw absenoldeb o drosedd, y bydd ganddynt i'w llon- 
gyfarch mor fynych o'i blegid. Yna dybena drwy ddweyd y 
buasai yn bleser pruddaidd ganddo ddilyn ei hen gyfailli'w 
orphwysle olaf, ond iddo gael ei luddias gan afiechyd i 
gychwyn o Lundain yn ol fel y bwriadasai.— Efallai y caniateir 
i ni yma grybwyll, mai anfynych yn ei flynyddau diweddaf yr 
elai ein tad i Gaernarfon heb ddigwydd taro ar y boneddwr 
hynaws o dan sylw. Llawer tro y gwelwyd 8yr Llewelyn, ar 
ol ymaflyd yn ei fraich, yn cerdded gydag ef ar hyd y brif- 
ffordd tua Chaernarfon, gan ymddiddan mor bybyr ar ryw 
fater neu'i gilydd, fel na chymerent sylw o ddim na neb a elai 
heibio iddynt. Yn gwybod hyn, teimlem y buasai yn drosedd 
anesgusodol ynom beidio ei hysbysu yn nghylch marwolaeth a 
chladdedigaeth un y meddyliai efe gymaint o hono. 
O herwydd rheswm cyffelyb, anfonwyd hefyd at y Canon 
Williams, ac wele yr ateb caredig a gaed oddiwrtho :— 
“ Menaifron, Dwyran, Auglesey, 
“ March 25, 1879. 
“ Dear Sir,— 
“ Owing to absence from home, it has not been in my 
power to answer your letter of the 21st inst. before to-day. I thank 

you for your kind and thoughtful attention in writing to inform me 
of the heavy affliction wherewith it has been the will of God to visit 
you. It has been my good fortune to be acguainted with your dear 
departed father for about half a century, and I have ever held him in 
high estimation as a valuable member of society, a good man, and 
one devoted to his Master's service as a minister of the gospel. He 
had attained to a good old age, and it pleased God to gather him as a 
stock of corn, fully ripened into the heavenly garmner. May God bless 
you all, and fill each of your hearts with Christian resignation to His 
unerring will! Your main comfort must be that which the Apostle 
adverts to in 1 Thess. iv. 19, to the end of the chapter... May God 
grant you the precious comfort of that blessed hope ! 
“ Again thanking you for so kindly thinking of me in your hour 
of sorrow,— UAN 
“* Believe me to remain, 
“ Yours very faithfully, 
“W. WILLIAMS.” 


Megis y gwelir, ystyriai Canon Williams yn fraint ei fod yn 
gydnabyddus â gwrthddrych y Cofiant hwn, am o gylch haner 
can' mlynedd. “' Ac,” eb efe, “* yr oedd genyf gyfrif uchel o 
hono bob amser fel aelod defnyddiol o gymdeithas, dyn da, ac 
un ymroddgar i wasanaethu ei Feistr fel gweinidog yr efengyl. 
Cyrhaeddasai henaint teg, a gwelodd Duw yn dda ei gasglu 
fel ysgafn o yd, cwbl aeddfed i'w ysgubor nefol. Bendithied 
Duw chwi oll, a llanwed eich ealonau âg ymostyngiad Orist- 
ionogol i'w ewyllys ddi-gyfeiliorn. Eich cysur penaf a raid 
fod yr hyn y cyfeiria yr apostol ato yn 1 Thess. iv. 18, hyd 
ddiwedd y bennod. Caniataed Duw i chwi ddiddanwch 
gwerthfawr y gobaith gwynfydedig hwnw!” Yna terfyna, 
gan ddioleh i ni am feddwl mor dirion am dano ef yn ein 
tymor o dristwch. 

Am y Llythyrau sydd yn canlyn, y rhai a gyflêir yn ol 
fel y daethant i law, nid oes angen dweyd dim, er mai gweddus 
crybwyll, efallai, am y cyntaf o honynt, sef eiddo y Parch. 

James Jones, Abermaw, mai dyma y dernyn olaf a ysgrifen- 
odd efe, yn ol pob tebyg, ar fedr iddo ymddangos drwy y 
wasg. Edrychai yn lled hoyw pan y cyflwynai i ni ei lythyr 
nodweddiadol a gwerthfawr, ond buan wedi hyny y clafych- 
odd, ac y galwyd ef oddiwrth ei waith ar y ddaear at ei wobr 
yn y nef. 


I.—LLYTHYR Y PARCH. JAMES JONES. 


Abermaw, Mai 1, 1878. 
Anwyl Frodyr,— 

Deallwyf eich bod yn parotoi er ymgymeryd â'r gorchwyl 
pwysig o ysgrifenu hanes bywyd eich diweddar anwyl a pharchedig 
dad. Clywais y sibrwd lawer pryd y buasai yn llawer gwell gadael 
i ambell frawd gwerthfawr heb na “scrïp na scrap,” fel y dywedant, 
o'Gofiant, nag ysgrifenu y pethau anmherthynasol a wnaed ar ol eu 
hymadawiad. Ond “hawddach beio na gwneyd yn well.” Gwaith 
anhawdd, yn ddiau, i fab neu feibion, yw cyflawni yr hyn yr ydych 
chwi yn awr wedi ymaflyd ynddo ; ond yr wyf yn hyderu yr estynir 
i chwi ysbryd, nerth, cariad, a phwyll, fel ag i fod yn alluog i'w gyf- 
lawni yn effeithiol, llwyddianus, a hyd gymeradwyaeth gyffredinol. 

Gyda y nodiad rhagarweiniol yna, yr wyf yn awr yn prysuro yn 
mlaen i gofnodi ychydig ffeithiau hanesyddol o'm cof, am un yr oedd 
genyf y parch mwyaf diffuant tuag ato. Y waith gyntaf y cefais yr 
hyfrydwch o weled eich hybarch dad oedd yn mis Medi, yn y 
flwyddyn 1881, sef 47 o flynyddoedd yn ol. Yr oedd efe y pryd hwnw 
yn anterth ei ddydd ; ond dywedid gan rai yn y wlad nad oedd yn 
ymddangos mor hoyw a chryf ag y buasai ryw amser o'r blaen. Yr 
oedd y brawd parchedig sydd yn aros (mi dybiaf) hyd yr awrhon, sef 
Mr. D. M. Davies, Erwood, a minau, yn pregethu yn Bethel ar 
ddydd gwaith, am ddau o'r gloch; a chan fod adeg y cynhauaf bellach 
ar fin myned drosodd, daeth yno gapelaid da o bobl i wrando. “A 
gair yr Arglwydd oedd werthfawr yn y dyddiau hyny.” Y noson 
hono, yr oedd ein cyhoeddiad i fod yn y Waenfawr. Pa fodd bynag, 
daeth brawd i'r oedfa o Lanberis, pellder o saith milldir, i daer 
ddymuno ar fod i un o honon»fyned yno i bregethu. Ymofynai Mr. 
Griffith yn y fan a oedd pobl Llanberis wedi parotoi llety cyfaddas ar 

gyfer gwr dieithr; a phan ddywedid fod pob peth yn y cyfeiriad hwnw 
wedi ei drefnu, penderfynwyd ar fod i Mr. Davies fyn'd i Lanberis, 
ac i minau gyfeirio fy nghamrau tua'r Waenfawr. Crybwyllaf yn y 
fan hon, wrth fyned heibio, mai yn y Waenfawr yr oedd y brawd 
gwerthfawr Edwards, wedi hyny o Ebenezer, ar y pryd hwn, yn cadw 
ysgol. Daeth eich anwyl dad i'm danfon am gyfran helaeth o'r 
ffordd tua'r Waen, a bu yn anogaethol iawn i mi ddyfod “ i wneyd 
daioni,” fel y dywedai yntau, i'r Gogledd, ac yn enwedig i Sir Gaer- 
narfon. Cefais gipdrem ganddo o natur gwaith y weinidogaeth yn y 
Gogledd, ac o'r penderfyniad a'r ffyddlondeb angenrheidiol er ei gyf- 
lawni yn effeithiol a llwyddianus. 


Yn mhen tua chwech wythnos ar ol hyn, lletyais am y waith 
gyntaf yn y Bryn Llanfair, a chefais eich anwyl dad yn nghanol 
tywydd ystormus, ys dywedai yntau, gydag arian capel Manchester, a 
rhyfedd y fath gyfnewidiad oedd i'w ganfod arno. Chwech wythnos 
yn ol, yr oedd yr olwg arno yn hardd, yn hoyw, ac yn dewychus ; ond 
erbyn hyn yr oedd wedi newid yn hollol. Edrychai yn llwydrudd, 
crynedig, a theneu. _ Yr oedd hyd yn nod ei lais wedi myned yn wan- 
aidd a nychlyd. Ac nid rhyfedd hyny, oblegid yr oedd wedi ei 
ddwyn i gredu fod ei amgylchiadau tymhorol wedi eu dinystrio yn 
hollol, ac am byth. Ystorm fawr yn ddiau oedd hono! Ond fe 
gofia yr Arglwydd beunydd a byth am ei bobl; ac fe gyfyd Ef, ar 
adegau cyfyng, iddynt ymwared, naill ai o blith eu cenedl a'u llwythau 
eu hunain, neu ynte o blith cenhedloedd a llwythau eraill. Felly y 
bu yn yr amgylchiad cyfyng yr wyf yn cyfeirio ato yn awr. Cyfodai 
yr help o gyfeiriadau lawer; ac yn mhlith manau eraill, o gylch y 
frawdoliaeth weinidogaethol, o herwydd neidiai y brodyr yn ffydd- 
lawn a phenderfynol, o holl siroedd Gwynedd, i geisio cau yr adwyau. 
Wele enwau rhai o honynt:—Davies, Llanfaircaereinion ; Roberts, 
Dinbych (gynt o Bangor a Bethesda); Jones, Treffynon, yr hwn a 
gollodd ei fywyd yn yr ymdrech, trwy i wastad-ddrws (trap-door) ar 
un o heolydd Liverpool ymagor o dan ei draed, ac iddo gwympo i 
ddyfnder mawr, pan yno yn casglu. Y seraphaidd Williams o'r 
Wern a ddywedai y caffai carnau ei favourite pony Robin, dreulio 
drwodd cyn y cai eiddo Griffiths, Bethel, eu gwerthu. Casglodd yr 
anwyl a'r anfarwol Williams yn agos i 200p. yn y Deheudir, yn ystod 
un daith. Gellir nodi hefyd fod eich tad yn berchenog dwrn, a bu yn 
dda iddo droion wrth wasanaeth ei ddwrn. Nodaf ddwy engraifft. 

Pan yr oedd yr ymdrech gyda chapel Manchester yn cael ei ddwyn i'r 
terfyn, yr oedd efe, os da yr wyf yn cofio, yn talu y 100p. diweddaf i 
ddyn yr oedd ganddo swm mawr o arian ar y lle; ac wedi talu yr 
arian i lawr, gofynodd eich tad am y /fortgage, ond, meddai y dyn yn 
| hyllig a digywilydd, “Ni wnaf y fath beth a rhoddi i fyny y fortgage.” 
Ar hyn cauodd eich tad ddrws yr ystafell, gan nad oedd ond y ddau 
ynddi. Gafaelodd ac un llaw yn mraich y gwr, a chododd ei ddwrn 
gorddiog uwch ei ben, gan ddweyd “ Ddyn! yr wyt wedi cael dy 
rights yn awr! Gollwng ar unwaith i mi o'th law y gweithredoedd, 
ac onide, gwnaf dy esgyrn yn falurion, a'th gnawd pwdr yn llwch 
claiog.” Wrth deimlo grym y dirwasgiad ar ei fraich, a gweled y 
dwrn i fyny, aeth lwynau y creadur i grynu, gollyngodd y papyrau o'i 
law, gofynodd am ryddhad er mwyn y nefoedd, a diangodd am ei 
fywyd allan o'r ystafell. Gadawodd y dyn hwn Sir Gaernarfon yn 
fuan ar ol hyn, a rhoes derfyn aï ei fywyd, drwy ymdaflu i ganal yn 
axos i Gaerlleon. Dro arall y bu yn dda iddo wrth gynorthwy ci 
ddwrn oedd wrth ddychwelyd adref o le yr oedd efe wedi bod yn 
pregethu yno, ac yn casglu at ryw achos da. Cyfarfyddwyd ef ar y 
ffordd gan ddyn, a demandiai yn ddiseremoni am iddo ildio ei holl 
arian. Eb efe, yn eithaf hamddenol, “ Aros dipyn bach, gael i mi 
ddyfod i lawr oddiar y ceffyl yma.” _ Felly y gwnaeth, a chyn fod ei 
ddeudroed yn brin ar y ddaear, dyna ergyd i'r dyn, hyd onid ocdd yn 
pellenu fesur y llatheni oddiwrtho. Mor fuan ag y gallodd, cododd y 
“Dick Turpin ” hwn ar ei draed, a gwnaeth y defnydd goreu a allai 
efe o honynt, sef eu defnyddio i ffoi ymaith am eifywyd. Digwyddai 
hyn yn y gauaf, ac ar noswaith oedd yn dywyll iawn. Cofus genyf 
fod yn gwrando gwr hyawdl ei ddoniau yn traethu ar gymeriad 
Isaac, ac yn gwneyd y nodiad mai dyn tawel, llonydd, parod i oddef 
braidd bob peth oedd efe; ond am Abraham, er ei fod yn wr nodedig, 
ac yn cael ei enwi yn dad y ffyddloniaid, dywedai na wnai oddef pob 
peth gan gnafiaid ; yn hytrach, y gallai ddweyd No, cau eì ddwrn, a 
rhoddi ergyd hefyd os byddai angen. Yn hyn, gallwn feddwl fod 
eich tad yn gyfuniad lled hapus o'r naill a'r llall. Gallai fod yn 
dawel a llonydd fel Isaac, ac yn wrol a phenderfynol fel Abraham. 


Yr oedd tadau gwerthfawr wedi bod yn llafurio yn Mon, Arfon, a 
Dinbych, yn flaenorol i ddyfodiad eich tad i'r Gogledd ; ond y mae yn 
debyg ddarfod i Mri. Owen Thomas, Carrog; Roberts, Ceirchiog ; 
Jones, St. George, ac yntau, wneyd cymaint, os nad mwy, na neb 

arall i dynu sylw dosbarth neillduol o ddynion, er agor eu tai i letya 
pregethwyr, oblegid yr oeddynt hwy yn wastad yn arfer teithio oddi- 
amgylch ar feirch porthianus, ac yr oeddynt hefyd yn wastadol yn 
gwisgo yn hardd a thrwsiadus. Addurnid eu rhanau isaf â boots â 
thopiau cochion ; ac yr oedd yr olwg ar y pethau hyn i laweroedd yn 
at-dyniadol a swynol iawn. Llawer gwaith yn Eifionydd, yn y 
ffermdai, pan yn siarad rhywbeth am Griffiths, Bethel, y clywais y 
wraig yn dweyd, “Y fath ddyn glandeg, y fath wisg dda, a'r fath 
wallt, du fel y fran, sydd gan Mr. Griffiths ;” a'r gwr yntau a ddy- 
wedai, “ Ie, a'r fath geffyl hardd, a'r fath ffrwyn a chyfryw noble fydd 
ganddo bob amser.” Ond aeth goruchwyliaeth y ceffyl da, &c., 
heibio, a daeth ei gwell i mewn, sef goruchwyliaeth y cyflym gerbydau 
sydd yn cludo dynion mor gyflym o fan i fan, ac sydd hefyd yn 
cysgodi mor hyfryd rhac y gwlawogydd trymion, yr oerni caled, a'r 
gwres gorlethol a deimlwyd lawer pryd yn toddi ac yn deddfu ymaith 
holl natur y teithydd llesg a blinderus. 


Gellir dweyd fod eich tad, fel pregethwr, o'r dosbarth mwyaf pobl- 
. ogaidd.. Wrth ddweyd hyn, nid wyf am i neb feddwl fy mod yn ei 
ystyried yn well pregethwr na neb o'i gyfoedion, na chystal, yn wir, a 
rhai o hynynt, megis Jones, Dolgellau, neu Davies, Trawsfynydd. 
Ond yr oedd yn fwy poblogaidd, fel pregethwr cyhoeddus, braidd na 
neb o'i gydoeswyr. Yr oedd ei nerth corfforol, pereidd-dra ei lais, a 
grym ei floedd gynhyrfus a thoddedig, yn ei wneyd yn mhob man yn 
feistr y gynulleidfa, a'r mwyaf poblogaidd o bawb o bregethwyr 
Gogledd Cymru, ar un adeg, oddigerth yn unig Williams o'r Wern. 


Yr oedd ffyddlondeb hefyd i'w addewid yn bluen hardd a phryd- 
ferth iawn, fel y dywedir, yn ei gap ef. Unwaith y rhoddai addewid 
i ddyfod i gyfarfod, ni byddai neb a'i hadwaenai ef yn iawn, yn 
petruso am gyflawniad yr addewid, bydded y lle yn mhell neu ynte yn 
agos, yn gryf neu ynte yn wan,—a llawer lle gwan a ddirfawr siriol- 
wyd trwy ei weinidogaeth ef. Cafodd ei fendithio â chorff cryf, 
iachus, am lawer o flynyddoedd, a gwraig heb fod yn rhy foethus o 
hono, ond bob amser yn ei cheerio yn mlaen, ac yn ei anog i fyned i 
bob man, yn ol ei addewid. Dylwn grybwyll yn y fan hon, nad oedd 
un gydnabyddiaeth arianol yn cael ei rhoddi braidd yn un man am 
yr ugain mlynedd cyntaf y bu eich tad yn y weinidogaeth. Ar ddi- 
wedd cyfarfod, yr oll a ddywedid fyddai, “ Diolch i chwi am eich 
gwasanaeth,” a “brysiwch yma eto.” A glywsoch chwi hanes “ yr 

hen gini?” Os naddo, dodaf hi i lawr yma. Adroddwyd yr hanes 
ganddo ef ei hun, mewn cyfarfod mawr yn Rhydymain; a chan fod 
yr hanes yn dal cysylltiad uniongyrchol â'r lle hwnw, yr oedd yn 
rhwym o fod yn ddyddorol i blant ac wyrion y bobl yr oedd aberth 
mor ardderchog wedi ei wneyd er eu mwyn. Ac o ran hyny, y mae 
yr hanes yn rhwym o fod yn ddyddorol gyffredinol. Wel, yr oedd yr 
hanes a adroddwyd rywbeth yn debyg i hyn. Ar ddiwedd cyfarfod 
mawr yn Mhwllheli, daeth Mr. Owen Thomas, o Garrog, Mon, at 
eich tad, a dywedodd wrtho ei fod yn myned i gyfarfod yn Rhydy- 
main, gerllaw Dolgellau, yn Sir Feirionydd, a dymunai yn fawr am 
iddo ddyfod gydag ef, i fod yn gyfaill iddo ar y daith. Atebodd eich 
tad yr hynafgwr parchus ac anwyl o Garrog, yn wylaidd ac yn araf- 
aidd, nas gallai. Ar hyn, gwasgwyd arno am reswm neu resymau 
dros ei waith yn gomedd. Cydsyniodd â'r cais, a dywedodd fod 
ganddo amryw resymau, ond fod yn hytrach yn well ganddo beidio eu 
nodi. Pa fodd bynag, nid oedd dim a foddlonai yr hen batriarch ond 
cael allan yn rhydd a difloesgni y rhesymau dros y nacâd. “ Wel,” 
ebe eich tad yn arafaidd, ac yn hytrach yn bruddaidd, “os rhaid 
dweyd, mi a ddywedaf. Yn gyntaf oll, dyna'r ffordd. Y mae yn 
mhell, a llafurus i'w theithio; dyna'r tollbyrth (twrnpikes), a'r cob yn 
Porthmadog, i'w talu. Heblaw hyny, bydd angen feediau ar y 
ceffylau, a thamaid o fara a chaws, a dyferyn o ddiod, arnom ninau. 
Ac yn ben ar y cwbl, nid oes genyf ddim arian yn fy mhoced.” 
“ O, fy machgen anwyl i,” ebe'r hen batriarch efengylaidd o Garrog, 
“na hidia ddim; y mae genyt ferlyn da, corff iachus, a doniau 
hyawdli ddweyd am Iesu Grist yn Waredwr i bechaduriaid. Efallai 
cydrhyngom y gallwn wneyd llawer o ddaioni. Yn awr, y mae genyf 
fi “hen gini melyn,” a chaiff hwnw, hyd y ddimaf olaf, fod i ti fel i 
minau.” Wel, yn fuan wedi terfyniad yr ymddiddan, penderfynodd 
eich tad gydsynio â'r cais, a chychwynwyd am Feirionydd yn ebrwydd 
iawn o dan nawdd a chysgod “ yr hen gini melyn.” Ymddengys mai 
i Benystryd, Trawsfynydd, yr aethant gyntaf yn Meirionydd wedi 
gadael Arfon. Cawsant yno gynulleidfa nodedig o dda, oedfaon tra 
hwylus, llety cysurus, a chwe'cheiniog bob un yn arian-dâl am eu 
llafur. Oddiyno, hwy a aethant i Rydymain, a chafwyd cyfarfod 
bendigedig. Yr oedd yr Arglwydd yno yn gwledda ei eglwys, ac yn 
achub eneidiau. Cyn cychwyn adref, cafodd y ddau efengylydd 
gydnabyddiaeth arferol y dyddiau hyny yn dâl am eu llafur.  Oddi- 

yno, yn eu hymdaith tuag adref, aethant drwy y Bala, Cerigydrudion, 
Cerniogau Mawr, Pentrefoelas, Bettwsycoed, a Chapel Currig, gan | 
bregethu yr efengyl yn mhob man lle y caffent ddrws agored ; a chan |. 
fod y gost yn llawer mwy na'r gydnabyddiaeth a dderbynient am |. 
efengylu, yr oedd gwaed y “gini melyn” yn rhedeg ar hyd yr holl 
daith ; ac mewn tafarndy, cydrhwng Capel Currig a Bangor, wrth 
J/eedio y ceffylau, darfyddodd y ddimai olaf o'r “hen gini melyn,” a 
hyny cyn iddynt hwy eu hunain gael tamaid o fara a chaws... Ond 
drwy drugaredd, yr oeddynt wedi cyrhaedd i ymyl Bethel, lle yroedd 
cyhoeddiad i'r hen frawd o Garrog i bregethu, a chafodd efe yno am 
ei lafur ddigon o gydnabyddiaeth i'w alluogi i glirio y cwch ar y , 
Borthaethwy (Menai Bridge yn awr), yn ei fynediad i mewn i ynys 
Mon, gwlad ei dadau. Yr wyf wedi cofnodi hanes y daith i Rydymain, 
a'r “hen gini melyn,” fel y cefais yr ystori yn gyflawn o enau y 
brawd anwyl Ellis, o'r Brithdir. 

















Fel yr awgrymais eisoes, yr oedd yn selog ac aiddgar iawn gyda 
pha beth bynag yr ymaflai ei law ynddo i'w gyflawni; efe bob amser 
a'i gwnai â'i holl egni. Cynghorai â'i holl egni, ceryddai â'i holl 
egni. Nid oes neb yn fyw yn bresenol ond fy hunan o'r frawdoliaeth 
fu dan gerydd ganddo yn nghynadledd Cymanfa Pwllheli, 98 mlynedd 
i'r haf diweddaf. Ceryddai yn llym ofnadwy. Balchder oedd y 
testyn. Nid wyf yn gwybod pa raì o honom oedd fwyaf yn y tros- 
edd; ond wedi terfynu gyda'r cerydd, troes i weddïo drosom. Cyd- 
nabyddai fod rhai o honom yn falch iawn, a gofynai gan y Bod Mawr 
ein darostwng âi oruchwyliaethau ei Hun. Bu son mawr am y 
gynhadledd hono, ac yn enwedig am y weddi effeithiol ar y diwedd. 


Cofiaf yn dda ei waith yn adrodd hanes dychweliad un o'i gymyd- 
ogion mewn Cymanfa yn Amlwch, oddeutu deugain mlynedd yn ol. 
Enw y gwr, fel yr ymddengys, oedd Thomas Prys, a dywedai fod 
ganddo gryn fedr mewn cerddoriaeth, yn enwedig fel crythor (/Jiddler). 
Arferai Thomas Prys weinyddu mewn priodasau yn ardal Bethel, ac 
oddiyno i Gaernarfon; a byddai ei wasanaeth yn dra chymeradwy. 
Ar brydnawniau Sadyrnau hefyd, byddai ganddo ymrwymiadau 
cerddorol, weithiau yn yr ardal, ac weithiau allano honi ; a dywedid 
y byddai yn hwyr iawn nos Sadwrn, os na byddai hefyd wedi rhedeg 
yn lled bell i oriau cysegredig bore Sabbath, cyn i fiddle y cerddor 
Prys lonyddu. Ac wrth gwrs, yr oedd peth felly yn dipyn o boen i'r 
arch-efengylydd o Bethel. Yn y man, pa fodd bynag, daeth tro ar 

bethau. Cymerwyd y crythor yn glaf, yn glaf iawn, yn agos i angeu. 
Yn y sefyllfa hono, daeth i deimlo yn bryderus iawn yn nghylch 
mater ei enaid, ac anfonodd at eich tad i ddymuuo arno ddyfod i ym- 
weled âg ef, er gweddïo drosto. Yn unol â'r cais, efe a ymlwybrodd 
tuag at erchwyn gwely y gwr claf ; ac mor fuan ag y daeth yno, cyf- 
archodd ei hen gymydog, gan ddweyd, “ Wel, Thomas Prys bach, y 
mae y mis i'ch dal chwithau wedi dod.” “O! Mr. Griffith bach, y 
mae yn galed arnaf fi. A wnewch chwi fyned ar eich gliniau i 
weddïo droswyf?” “Iê,ïe, Thomas Prys bach, y mae y dymuniad 
yna yn un da iawn; ond, atolwg, pa le y maey fiddle?” “O! Mr. 
Griffith anwyl, y mae hi yn mhen y dresser.” “ Wel, cyn y dechreuaf 
fi weddio, y mae yn rhaid cael y /iddle ìi lawr, ei thori yn ddarnau, a'i 
llosgi yn y tân.” “Neli,” ebe Thomas Prys wrth y ferch, “ y mae 
Mr. Griffith yn dweyd nad & efe droswyf at yr Arglwydd heb losgi y 
Jîddle. Dos i ben y dresser, cyrcha hi i lawr, tor hi yn ddarnau, ac 
yna tafl hi i'r tan.” _ Gwnaeth Ellen felly ; a phan y clywai eich tad 
swn esgyrn, gwythienau, a chyhyrau yr hen fiddle yn dechreu clecian 
yn y fflamau, syrthiodd ar ei liniau, a_ dechreuodd ymaflyd, fel y 
gallai efe, yn rhaffau yr addewidion gyda nerth a gwroldeb un yn 
gweled yr Anweledig; a'r fath le a raid fod hwnw! Yn y tân yr 


. oedd y jiddle yn clecian, gerllaw yr oedd Ellen yn wylo, wrth erchwyn 


y gwely yr oedd eich tad yn dadleu am drugaredd i'r edifeiriol, yn y 
gwely yr oedd y pechadur mawr 'Thomas Prys yn gwaeddi “ Amen, 
Amen, y mae gobaith i minau!” Ac yr oedd y nefoedd yno, fel y 
dywedai efe, yn tywallt ei bendithion. Yr oedd yr effaith a gafodd 
adroddiad yr hanes ar y gynulleidfa, yr hon, fel y tybiaf, oedd yn 
rhifo rhai miloedd, yn drydanol. 


Nid oedd neb o'r hen weinidogion yn ffyddlonach, ac yn fwy /oyal 
i'w enwad ei hun, nag efe. Yn mhob peth Cristionogaeth ac enwad- 
aeth, yr oedd ganddo resymau cryfion dros yr hyn a faentumiai efo 
oedd yn iawn. Unwaith, yr oedd gwr ieuanc, sydd hyd eto yn fyw, 
yn cynyg ei hun yn aelod i'r Annibynwyr; ac meddai rhywun yn y 
gynhadledd, “ A ydyw y gwr ieuanc hwn dan ddisgyblaeth yn ei 
enwad eihun?” “Ydyw,” meddai eich tad, “ y mae efe dan gerydd”* 
am goffâu yr adnod hono mewn gweddi o'r Testament Newydd, “ Yr 
hwn sydd yn ewyllysio bod pob dyn yn gadwedig, a'u dyfod i wybod- 
aeth y gwirionedd. Wrth gwrs, nid oedd angen ychwaneg o siarad 
ar y mater hwn yn y gynhadledd hono. Agorwyd pyrth yr enwad 

Annibynol o led y pen i'r gwr ieuanc i ddyfod i mewn, ac y mae efe 
bellach, er's tymor o amser sydd yn dechreu rhedeg yn faith iawn, 
wedi bod yn weithiwr caled, selog, llwyddianus, ac enwog iawn, yn 
ngwasanaeth ei Arglwydd gyda'r enwad Annibynol. 

Wedi edrych arno fel hyn o wahanol gyfeiriadau, a'i gael yn 
rhagori i raddau helaeth a dymunol ynddynt oll, y mae yn rhaid 
dweyd, ac y mae yn werth cael dweyd hefyd; mai yn ngweddïau eich 
parchedig dad yr oedd cuddiad ei gryfder ef. Nis gallaf byth ang- 
hofio ei weddïau cyhoeddus mewn llaweroedd o fanau, ond yn enw- 
edig yn nghyfarfod agoriad capel presenol Pendref, Caernarfon. Yn 
y dechreu, ymddangosai yn hynod arafaidd a gwylaidd, ond fel y 
delai yn mlaen, yr oedd yn myned yn fwy eon a thaer, difrifol ac 
angerddol, nes o'r diwedd y daeth i safle ac y teimlid ei fod yn ym- 
aflyd yn ngorsedd, ïe, yn nerth y Duwdod ei hunan; ac yr oedd yn 
ymddangos fel un a fynai orchfygu i gael y fendith. _ Ac nid yn unig 
hyny, yr oedd efe yno hefyd yn ei chael. Ymddangosai y gynulleidfa 
ar y pryd fel wedi colli pob hunanfeddiant arni ei hun,—rhai yn 
gwenu, eraill yn wylo,—rhai yn gweddio, eraill yn molianu,—rhai ar 
eu gliniau, ond y nifer amlaf o lawer ar eu traed. Y teimlad 
cyffredinol ar ddiwedd y cyfarfod ydoedd, fod Pendref a'r gynulleidfa 
o'i fewn, ar yr “ awr weddi hono,” wedi eu dyrchafu hyd y nef. 

Anwyl frodyr, yr wyf yn awr yn terfynu, gan obeithio y cewch y 
cymhorth angenrheidiol i gyfansoddi Cofiant teilwng o un fu yn fodd- 
ion i gychwyn llawer iawn o achosion newyddion, sydd erbyn hyn 
wedi dyfod yn gryfion, a lluosog eu haelodau ; ac a fu hefyd yn fodd- 
ion, neu yn offeryn, defnyddiol yn llaw Duw i adeiladu y saint mewn 
rhinwedd a gras, yn gystal hefyd a bod yn foddion argyhoeddiad i 
gannoedd lawer o eneidiau. 

Os gwelwch rywbeth yn y nodiadau a wneuthum uchod yn werth 
eu defnyddio, y maent yn gyflawn at eich gwasanaeth. 

Yr eiddoch, anwyl frodyr, yn nheyrnas ac amynedd ein Harglwydd 


Iesu Grist, 3 Î 
AMES JONES. 


II.—ODDIWRTH Y PARCH. W. GRIFFITH, CAERGYBI. 
Y PARCHEDIGION D. A R. W. GRIFFITH. 


Anwyl Frodyr,— 
Y mae yn wir dda genyf eich bod yn parotoi i'r wasg hanes 

bywyd eich anwyl dad. Ar eich cais, dywedaf finau fy meddwl ar 
fyr eiriau. Y mae yn gofus iawn genyf ddechreuad yr achos yn 
Bethel, yn benaf drwy lafur fy anwyl dad o Gaernarfon. Ac megis 
doe genyf yw dyfodiad eich tad chwithau i gymeryd ei ofal yn ei 
fabandod. Yn fuan wedi hyny, symudwyd fi yn mhell oddicartref, at 
ffynnonau addysg. A phan ddychwelais, wedi rhai blynyddoedd, i 
ddilyn yr un alwedigaeth sanctaidd ag yntau, yr oedd mor a thir 
wed'yn yn peri fod gradd o ddieithrwch rhyngom. Ond yr oedd 
pedwar peth yn bur amlwg i mi yn ei weinidogaeth, sef ei alwad, ei 
gymhwysder, eì ymroddiad iddi, a'r llwyddiant mawr a welodd arni. 
Gwelwyd arwyddion ar ambell un, fel y bachgen Samuel, ei fod wedi 
ei neillduo o'r groth “i weini gerbron yr Arglwydd.” Nid oedd dim 
neillduol felly i'w ganfod arno ef. Clywais yn Pant-teg, ei ardal 
enedigol, er's agos i driugain mlynedd, ei fod yn fachgen bywiog, 
llawn o ddigrifwch, ac yn blaenori ar ei gyfoedion mewn campau 
chwareus, os nid direidus. Yr oedd hyn yn peri fod llaw yr Ar- 
glwydd yn fwy amlwg na chyffredin yn ei ddychweliad at grefydd, ac 
yn ei neillduad i bregethu yr efengyl. 


Yr oedd yn amlwg erbyn hyn fod ynddo gymhwysder neillduol i'r 
gwaith. Yr oedd ei gorff yn lluniaidd a nerthol,—ei lais yn beraidd 
a chryf,—ei barabliad yn rhwydd a swynol; a mwy na'r cwbl, yr 
oedd yr eneiniad oddiwrth y Sanctaidd hwnw yn peri fod y Gair fel 
tân yn llosgi yn ei esgyrn, fel na allai ymatal. Os meddyliodd neb 
erioed mai ei lais oedd ei gwbl, camgymeriad dirfawr oedd hyny. 
Clywais ef, ar agoriad capel Llandudno, wedi colli ei lais, fel nas 
gallai fodd yn y byd, er ymysgwyd, wneyd fel cynt. _ Ac er hyny, 
dyna y bregeth oreu a glywais ganddo erioed. Ac yn mynwent 
Bethlehem, ger Bangor, mewn modd teilwng o Demosthenus, yn 
distaw anerch John, mab y diweddar Dr. Arthur Jones, yn ei fedd, 
gan ddymuno iddo felus hân, a dywedyd wrtho mor wahanol fyddai 
yr olwg arno yn deffro achodi oddiwrth yr hyn ydoedd yn myned ilawr! 

Yr oedd ei ymroddiad i'r gwaith hefyd yn amlwg. 'Trethai ei holl 
natur yn ddiarbed i gyflawni ei weinidogaeth. _ Ar nos Sabbath, wedi 
gorphen gwaith y dydd, byddai ei feddwl eilwaith yn dechreu parotoi 
ar gyfer y Sabbath dilynol. Ac wedi rhag-barotoi â'i holl feddwl, 
byddai wed'yn â'i holl galon a'i holl nerth yn traddodi y genadwri, 
gan rybuddio pob dyn, a dysgu pob dyn yn mhob doethineb, fel y 
cyflwynai bob dyn yn berffaith yn Nghrist Iesu. 

Nid rhyfedd, gan hyny, iddo weled //wyddiant mawr ac amlwg ar 
ei waith. At hyny y byddai yn amcanu, ac am hyny y byddai yn 
disgwyl. Ac wedi cael ei ddisgwyliad, dychwelai adref o faes ei 
lafur yn debyg i gadfridog buddugoliaethus o faes y frwydr, yn 
llawen, fel un yn cael ysglyfaeth lawer! 


Yr oedd gweinidogaeth fy anwyl frawd felly yn addum i'r efengyl ; 
ac fel gwas da a ffyddlawn, yr oedd yn sicr o fod yn hoff gan Dduw. 
Yr oedd hefyd yn gymeradwy gan ddynion. _“ Household word” oedd 
ei enw yn ein gwlad; a pha le bynag y cyhoeddid ef, byddai y 
gymydogaeth yn cynhyrfu, a thorfeydd lawer yn cyrchu i wrando 
arno. Yr oedd hyn yn rhoddi mantais iddo fod yn dra gwasanaeth- 
gar i'r achos. A chafodd y fraint o fod felly tu hwnt i'r cyffredin o'i 
frodyr. Mae y ffrwyth sydd heddyw yn ysgwyd fel Libanus mewn 
manau y bu yn planu a dyfrhau, yn Arfon yn benaf, a hefyd yn 
Meirion a Mon, yn brawf digonol o hyny. 


Gallwn ddysgu oddiwrth hanes eich parchedig dad, mai peth yn 
rhyngu bodd i'r Arglwydd yn dda yw bod yn “ foddlawn ar ychydig.” 
“Mi a'th osodaf ar lawer ” yw yr addewid i'r cyfryw. Ac ni phallodd 
dim o'r holl bethau daionus a lefarodd yr Arglwydd. Gwnaeth felly 
yn Bethel, a llawer man y gwyddom am danynt. Gwnaeth y fechan 
yn fil, a'r wael yn genedl gref. 


Gwelwn hefyd yn ngwrthddrych ein Cofiant y fantais a ddeillia 
oddiwrth aros yn yr un lle, yn hytrach na threiglo o fan i fan, heb 
unrhyw achos gorfodol yn galw am hyny. Y mae yn cynyrchu 
dylanwad, a_llawer eraill o elfenau defnyddioldeb na cheir mo honynt 
wrth symud, ac nad oes dim mewn symud a'u cydbrisia. Prawf o 
hyny yw effeithiau daionus hir arosiad ein harwr yn yr un esgobaeth 
o'r dechreu i'r diwedd,—ystod o 52 mlynedd. 

Ond nid aros yn yr unman, a bod yn ddiofal am bob man arall, 
ydym yn feddwl. Nid aros felly ddarfu “ Griffiths, Bethel.” Ac nid 
aros segur a diffrwyth, hunanol a diofal felly, a wna weinidogaeth neb 
yn debyg i'r eiddo yntau,—yn hoff gan Dduw, yn gymeradwy gan 
ddynion, ac yn wasanaethgar i'r achos ac i'r byd. Yr oedd efe “ yn 
gwir ofalu.” Ac os nad oedd gofal “yr holl eglwysi” arno, yr oedd 
pob eglwys o hyd cyrhaedd iddo a geisiai unrhyw help ganddo yn sicr 
o'i gydymdeimlad a'i gynorthwy. _“ A gwyn ei fyd y gwas yr hwn y 
caiff eì Arglwydd ef pan ddêl yn gwneuthur felly.” 

Gan gwbl gredu y bydd i ninau hefyd gyda ein tadau 


“€ Gael rhan o'r gwynfyd pur dilyth, 
Digonedd heb ddigoni byth,” 


Wyf, anwyl frodyr, 
Yr eiddoch yn ffyddlonaf, 
Tach., 1878. | WM. GRIFFITH. 


HI.—ODDIWRTH Y PARCH. D. ROBERTS, WREXHAM. 


AT Y PARCH. D. GRIFFITH, DOLGELLAU. 


Anwyl Frawd,— 

Da genyf ddeall eich bod yn dwyn allan Gofiant i'ch hybarch 
dad. Y cof cyntaf sydd genyf fi am dano oedd yn dechreu oedfa yn 
nghyfarfod y Sulgwyn yn Mangor. Yr oeddwn y pryd hwnw yn bur 
ieuanc. Cofiaf yn dda yr eisteddle yr oeddwn ynddi,—gyferbyn a'r 
pwlpud, gryn bellder oddiwrtho. Yn mhen ysbaid, deuai y gweini- 
dogion i mewn i'r capel. Esgynai y Parch. Arthur Jones i'r pwlpud, 
a gwr arail, dieithr hollol i mi y pryd hyny, a ddringai y grisiau ar ei 
ol. Eisteddai y ddau ochr-yn-ochr am ysbaid, yna codai y Parch. 
Arthur Jones i roddi yr emyn o'r llyfr i'w ganu. Ar ol y canu, 
safai y gwr dieithr i ddarllen pennod. _ Yr oedd ei lais yn glir, gloch- 
aidd, a threiddiol odiaeth, a'r olwg arno yn dra dymunol. Ar ol 
darllen, gweddiodd,—y fath weddi! _ Nid yn hir y buom heb gael ein 
dyrchafu i'r nef, neu y tynid y nef atom ni. Nis gwyddwn pwy 
ydoedd, ond cofiaf yn dda_y teimlwn siomedigaeth na fuasai efe yn 
pregethu. Gofynais i un ag oedd yn cydgerdded â mi o'r cyfarfod 
pwy oedd y gweinidoc a ddechreuai yr oedfa, ac atebwyd fi mai 
Griffiths, Bethel, ydoedd. Byth ar ol hyny, yr oedd enw Griffiths, 
Bethel, wedi ei gerfio yn ddwfn ar fy meddwl. Y tro cyntaf ar ol 
hyny i mi weled Griffiths, Bethel, oedd yn angladd Griffith Hughes, y 
Cefn, myfyriwr o Athrofa Hackney, Llundain, a brawd i'r diweddar 
Barch. David Hughes, B.A., Tredogar, a fu farw ar ganol tymor ei 
efrydiaeth. Claddwyd ef yn nghladdfa capel Bethel. Yr wyf yn 
meddwl fod y Parch. Arthur Jones yn pregethu ar yr achlysur, ac 
wrth y bedd, dywedodd Mr. Griffith eiriau llawn o deimlad, yr hyn a 
effeithiai yn ddwys ar y dyrfa fawr oedd wedi dyfod o wahanol ardal- 
oedd i gladdu gwr Duw. Bum am ysbaid heb weled Griffiths, 

Bethel, ar ol hyn. Yn dechreu oedfa mewn cymanfa yn Nghaergybi, 
os wyf yn cofìo yn iawn, y gwelais ef nesaf, ac yr oedd yn afaelgar 
odiaeth mewn gweddi a tro hwnw, fel yn wir y byddai efe bob amser, 
fel y cefais gyfleusderau lawer i weled ar ol hyny. _ Y tro cyntaf i mi 
ei glywed yn pregethu oedd mewn cyfarfod yn Siloh, Mon, tua'r 
flwyddyn 1889. Yr wyf yn meddwl mai ei destyn oedd, “ Ond fy 
ngwas Caleb, am fod ysbryd arall gydag ef, ac iddo fy nghyflawn 
ddilyn, dygaf ef i'r tir y daeth iddo: a'i had a'i hetifedda ef.” Yr 
oedd ar ei uchel fanau y tro hwnw, a gwnai y gynulleidfa fel crochan 
berwedig. Cofiaf yn dda fel y llifai dagrau y diweddar Edeyrn Mon, 
yn afonydd dros ei ruddiau. Cefais gyfleusderau lawer i'w wrando 
yn yr ysbaid y bum yn Nghaernarfon, a chyd-deithiem yn fynych i 
gyfarfodydd. Anaml iawn y gwelais ef yn cael odfa galed. _ Yr oedd 
ei holl ysbryd yn y gwaith, ac yn y cyffredin codai y gynulleidfa i'r 
un ysbryd gwresog cyn y terfynai. 

Buom yn nghymanfaoedd Meirion a Maldwyn gyda'n gilydd yn y 
flwyddyn 1850. Digwyddai fod rhyw anghaffael ar ei geffyl ef, ac ar 
fy ngherbydan inau ar y pryd, a chytunem iddo ef roddi ei gerbyd, a 
minau yr anifail, at y daith hono. Teithiai efe ei hun tua'r gymanfa 
yn Corris a Samah ; a chan fy mod yn Liverpool y Sabbath blaenorol, 
yn y gymanfa y cyfarfuom. Hynod mor siriol oedd fy ngweled, a 
minau o'i weled yntau. Cawsom daith ddedwydd yn ol, ar ol cael 
cymanfaoedd hyfryd iawn.  Pregethem mewn cyfarfodydd yn 
Rhydymain, Chwilog, a Llanaelhaiarn, cyn dychwelyd ; a buom yn 
pregethu ar y daith yn y Dyffryn, Penmorfa, &c.; ac yn mhob un o'r 
lleoedd hyny yr oedd efe yn yr hwyliau goreu. Taith oedd hon y 
byddai yn hoff ganddo ef a minau son am dani. _ Yn y flwyddyn 1899, 
buom gyda'n gilydd yn nghyfarfodydd Llanfachreth, Meirion, a 
Rhydymain. Yr oedd hyn yn amser yr adfywiad ar grefydd; a 
theimlai efe yn ei elfen. Cyfarfodydd gwresog oedd y rhai hyny. 
Tybiwn weithiau y buasai yn neidio dros y pwlpud; yr oedd yn 
neidio ynddo, ac yn gyru llawer o bobl i neidio dano. 


Yr oedd yn dra gofalus am urddas ei swydd. Ymddygai yn mhob 
man yn deilwng o was y Duw Goruchaf. Cawsom un ystorm o fellt 
a tharanau ar y daith, a diolchai yn gynes nodedig ar ei weddïau am 
ein gwaredigaeth. Pan ddeuai y daith i ben, gyda theimladau 
hiraethlawn yr ymadawem, a hoff fyddai y cyfarfyddiad pa le bynag 
y byddai. 

Cefais ef yn gymydog caredig a pharod bob amser gyda'i wasan- 
aeth. Yn wir, pan y byddai rhyw anghaffael am bregethwr, ato ef 
yr arferwn fyned. A chan ei fod mor gymeradwy yn y dref, yr oedd 
' ei gael ef yn gwneyd y tro am bob diffyg; ac nid wyf yn cofio iddo 
erioed omedd. Gwn iddo fwy nag unwaith daflu ei hun i anghyfleus- 
dra, er mwyn gwasanaethu mewn cyfyngder. 


Mae genyf adgofion cynhes am dano yn amlygu ei gydymdeimlad 
mewn amgylchiadau o alar teuluaidd. Ac fe ddisgynodd i fy rhan 
inau i gydgymysgu fy nagrau â'r eiddo yntau yn ei hiraeth a'i alar. 
Yr wyf yn cofio un amgylchiad, pryd yr oedd efe yn analluog i 
bregethu. Anfonai i geisio genyf fyned i Bethel ar brydnawn Sab- 
bath, yr hyn, wrth gwrs, a wneuthum. Ar ol yr oedfa, aethum i'w 
weled. Yr oedd yn ei wely. Edrychai braidd yn ddigalon, a dy- 
wedai Mrs. Griffith, “ Anwyd a gafodd tra yn y wlad yn pregethu, ac 
y mae y meddyg wedi dweyd wrtho am fod yn llonydd, a pheidio 
pregethu, neu na wella fe ddim.” Ar hyn ebai yr hen batriarch, 
“ Eisieu i mi beidio pregethu! Pan fyddaf yn teimlo yn lled dda, nis 
gallaf beidio ; ac ni waeth genyf fì heb fyw os na chaf ganmol Iesu 
Grist.” Yr oedd yn teimlo allan o'i elfen os na byddai yn y gwaith. 


Gan y bydd amryw frodyr yn barod i draethu am dano, ni ychwan- 
egaf ond crybwyll un amgylchiad sydd yn dangos mor dra phoblog- 
aidd ydoedd fel pregethwr. Flynyddau lawer yn ol, yr oedd cyfarfod- 
ydd pregethu yn cael eu cynal mewn dau gapel yn Lleyn ; ac oherwydd 
marchnad neu ffair Pwllheli, yr oedd un diwrnod segur rhwng y ddau 
gyfarfod. Cymerodd y tri gweinidog eraill y cyfleusdra i ymweled 
âg Ynys Enlli, gan gwbl benderfynu dychwelyd yn brydlawn i 
bregethu ar ddechreu y cyfarfod yn Nebo. Yr oedd Mr. Griffith 
wedi ei gyhoeddi i bregethu y noson hono mewn lle arall. Rywfodd, 
o herwydd y gwynt gwrthwynebus, yr oedd yn ddiweddar ar y tri 
phregethwr yn cyrhaedd i dir. Wedi glanio yn y pentref lle yr oedd 
Mr. Griffith i bregethu, deallwyd na ddaethai yno, a bernid ei fod 
wedi ei atal, er mwyn bod yn sicr o un pregethwr, pa fodd bynag, i 
ddechreu y cyfarfod yn Nebo... Yr oedd y dorf yn dechreu ymgasglu 
tua'r capel, a cheisiai un o'r gweinidogion gan un neu ddau o'r brodyr 
i aros yno yn lle. Mr. Griffith, gan fod yn ymddangos na ddeuai ef 
yno bellach. Ond na, ni wnai hyny mo'r tro gan yr hen ddiacon. 
Ceisiai berswadio y tri i wneyd brys am Nebo, a gyru Mr. Griffith; 
Bethel, yno. Pa fodd bynag, ar ol ei argyhoeddi nad allasai Mr: 

Griffith ddim cyrhaedd yno cyn i'r dorf ymwasgaru, goddefwyd i 
ddau weinidog arall aros yno, er ceisio gwneyd y diffyg i fyny; ac y 
mae yn amheus a wnaeth y ddau rhyngddynt y bwlch i fyny. Mawr 
oedd y siomedigaeth am gael eu hoff bregethwr yno. 
Yr eiddoch yn gywir, 
Wrexham, Meh., 1878... DAvID ROBERTS. 


IV.— ODDIWRTH Y PARCH. J. ROBERTS, CONWY. 


Conwy, Mai 27, 1878. 

Anwyl Frodyr,— 

Ystyriaf eich diweddar anwyl dad yn mhlith yr olaf yn y 
Gogledd o weinidogion llafurus yr oes ddiweddaf. Gellir dweyd am 
lawer o honynt fel y dywedai Paul am dano ei hun, “ Mewn teithiau 
yn fynych ; yn mheryglon llif ddyfroedd; yn mheryglon lladron ; yn 
mheryglon gan fy nghenedl fy hun; yn mheryglon gan y cenhedl- 
oedd ; yn mheryglon yn y ddinas ; yn mheryglon yn yr anialwch ; yn 
mheryglon ar y môr; yn mheryglon yn mhlith brodyr gau; mewn 
llafur a lludded, mewn anhunedd yn fynych ; mewn newyn a syched, 
mewn ymprydiau yn fynych; mewn anwyd a noethni. Heblaw y 
pethau sydd yn digwydd oddiallan, yr ymosod yr hwn sydd arnaf 
beunydd; y gofal dros yr holl eglwysi. Pwy sydd wan nad wyf finau 
'wan? pwy a dramgwyddir nad wyf finau yn llosgi?” Nid eglwys 
Bethel oedd unig a phrif wrthddrych gofal eich tad. Anaml y cyfar- 
fum âg ef ar y ffordd, nac mewn cyfeillach, na byddai ei deimladau 
yn plygu o dan bwysau rhyw achos gwan, a'i logell yn agored i'w ym- 
geleddu. A gwyddom y byddai yn llosgi pan glywai am dramgwydd- 
iadau ; ond er hyny, ni fynai efe ei wangaloni. _ Pan ddywedai eraill, 
““ Gan farw y byddwn farw,” ei iaith galonogol ef fyddai, “ Na, y mae 
Duw wedi derbyn ein haberth.” 

Nid oedd gweinidogion boreu ei oes ef yn disgwyl gwahoddiadau i 
fyned i wyliau blynyddol eu gilydd, nac yn disgwyl dim am yr hyf- 
rydwch o ganmol yr Iesu ynddynt; a mynych y byddai eu llogellau 
yn llawer gwacach yn dyfod o'r gymanfa na phan yn dyfod iddi. Yr 
oedd traul cadw ceffylau, tollbyrth, ebran i'r anifail, chwech i'r ostler, 
y pryd hyny yn llawer mwy nag yw teithio gyda'r cerbydau yn awr. 
Ac yr oedd hefyd yn fwy trafferthus. Ond yr oedd dylanwad y 
pregethu yn llawer mwy. Y pryd hyny byddai yn gadael nerth a 

chryfder yn mywyd llawer achos gwan; ond yn awr, bydd yr olwg ar 
aml eglwys wan y Sabbath ar ol y cyfarfod yn fwy digalon na'r Sab- 
bath o flaen y cyfarfod, er i'r wyl fawr gostio mwy nag a wnaeth y 
weinidogaeth sefydlog am y flwyddyn i'r eglwys hono. 

Eich mam fu yn gwarchod gartref, mewn gofal a llafur, er mwyn 
i'ch tad gael myned oddicartref, i ofalu am achos Iesu Grist. Byddai 
yn werth genyf deithio can” milldir i weled. eich mam, fel yr engraifft 
olaf o wragedd crefyddol yr oes hono. Ni byddai gweled nodwydd 
Cleopatra yn ddim i mi mewn cymhariaeth i weled ol ei llaw hi. 

Yr oedd eich tad yn bregethwr poblogaidd. Ym ddamweiniol y 
clywais ef y tro cyntaf, yn Ninas Mawddwy. Nid oeddwn ond 
ieuanc; a'r peth gofiwyf amlycaf oedd tyndra y capel, ganol dydd 
gwaith. Y mae poblogrwydd yn fanteisiol i ddefnyddioldeb, er i rai 
fod yn ddefnyddiol heb fod yn pdhlogaidd, Ond yr oedd efe yn 
ddefnyddiol ac yn boblogaidd. 

Tybiwyf y pregethai eich tad yn well heb ragddarparu yn fanwl. 
Nid oedd efe bob amser yn rhagori ar eraill mewn pregethu; ond 
cydnabyddai y rhai a'i clywsant ei fod yn ddiail mewn gweddi ; ïe, yn 
ddigyffelyb mewn meddyliau, iaith, chwaeth, gwylder, a thaerineb. 
Bu son am ei weddi mewn cymanfa yn Nghonwy yn hir iawn wedi yr 
anghofiwyd pob peth arall fu yno. _ Ac nis gellir meddwl y byddai efe 
yn rhagfyfyrio ei weddïau. Clywais Gough, yr areithiwr dirwestol 
enwog, yn dweyd na wyddai efe ar ddechreu ei araith pa beth a ddy- 
wedai cyn y diwedd. Yr oedd ganddo faint a fynai o ddefnyddiau yn 
barod ; ac wrth fyned yn mlaen, byddai y naill ddrychfeddwl yn 
tywys i'r llall... Ac y mae hyn yn ddarluniad lled gywir o brif ar- 
eithwyr Seneddol yr oes hon, yn nghyda'r oesau a fuant. A byddaf 
yn synu na byddai mwy o honom ni, y pregethwyr, yn gallu gwneyd 
hyn, yn enwedig y rhai sydd wedi bod am ddegau o flynyddoedd yn 
sefyll uwchben materion mawrion Bibl, enaid, a byd arall. Medrai 
eich tad wneyd hyn. Ai ef i'r pwlpudau a'i hwyliau yn agored i'r 
awelon, yn lle bod wedi eu rhwymo wrth bolion meinion gwâg fardd- 
oniaeth a choeg ddysgeidiaeth. 

Ni byddai clefyd y Sabbath byth yn ei flino ef, fel ag i'w atal i 
fyned at ei waith. Ac ni flinid ef chwaith gan glefyd dydd Llun, 
megis y blinir eraill, Cofiaf fod yn y Bryn Llanfair yn adeg 
cynhauaf gwair. Ac er iddo fod ar un o'i deithiau pellaf y Sabbath, 
ac yn pregethu dair gwaith, yr oedd ar ei draed ac yn y maes yn trin 

gwair am saith bore Llun. _ Yr oedd drwy hyn yn dysgu diwydrwydd 
i'w frodyr, yn ogystal ag i'r wlad yn gyffredinol. 


Bu eich tad, fel gweinidogion ei oes, yn ddefnyddiol. Ni waeth i 
mi ysgrifenu na meddwl am yr hen Roberts, Llanbrynmair, a'i 
fferm, a'i ysgol, a'i eglwysi yn Llanbrynmair, Carno, Beulah, 
Llanidloes, Bwlchyffridd, Penarth, &c.; Hughes yn y Dinas, Llan- 
ymawddwy, Bethsaida, Foel, Sammah, &c.; Jones yn Nolgellau, 
Uwch ac Islaw y Dref, Rhydymain, Brithdir, &c.; Jones, Llanuwch- 
llyn, a'r holl gylchoedd ; Morgans, Machynlleth, a'r holl gylchoedd ; 
Williams, y Wern, a'r holl gylchoedd; Jones, Treffynon, a'r holl 
gylchoedd. Nid plwyfydd, na siroedd, oedd terfynau eu cylchoedd ; 
ac yr oedd Griffiths, Bethel, a'i gylch mor eang a'r eangaf.. Adwaenid 
ei lafur yn Arfon, Lleyn, Eifionydd, Cwm Conwy, Dolyddelen, Ffes- 
tiniog, &. Yr oedd pob un o'r gweinidogion hyn yn llafurio fel 
pawb, gyda'r naill beth a'r llall, fel na phwysent nemawr ar yr 
eglwysi. 


Yr ydys yn ein hoes ni wedi ymroddi at fyfyrio. Y mae Trysorfa 


yr Hen Weinidogion, &c., yn troi ei chefn ar bob un a wna rywbeth 
at gynal ei hun a'i deulu, heblaw myfyrio. Wel, a ydyw yr oes yma, 
ar ol myfyrio, yn well am fagu eglwysi? _ Na, prin yr wyf yn meddwl 
y medrant ddal i fyny y lleoedd a gyfodwyd gan yr ychydig dadau 
a enwyd, heb son am ychwanegu dim oll at eu nerth a'u cryfder. 
Mewn haelioni at dalu am eu haddoldai, a chynal y weinidogaeth, 
y mae llawer eglwys wedi myned yn mlaen er dyddiau ein tadau ; 


ond mewn pethau da eraill, megis ffyddlondeb i ddyfod i'r cyfarfod- 


ydd wythnosol, ac i'r oedfa bore Sul, &c., ofnaf eu bod yn cilio yn ol. 
Nid o hyfrydwch yr wyf yu crybwyll y pethau hyn mewn cysylltiad 
â llafur a defnyddioldeb eich anwyl dad. Os nad gwir yw yr hyn a 
ysgrifenaf am ragoriaeth ein tadau arnom ni, gofynaf faddeuant; ond 
os gwir, y maent yn haeddu sylw dwfn, dyfal, a chyffredinol. 


Yr eiddoch yn wir, 
J.R. 


V.—O0DDIWRTH Y PARCH. R. WILLIAMS, LLUNDAIN. 
Adgofion am y diweddar Barch. D. Griffith, Bethel, gan Hwfa Mon. 


CAPEL MAWR MÔN. 


Mewn cyfarfod yn y Capel Mawr y gwelais ac y clywais Mr. 

Griffith gyntaf erioed, a hyny pan oeddwn yn dra ieuanc. Y noson o 
| flaen y cyfarfod hwnw, yr wyf yn cofìo i fy mam ddywedyd fel hyn 
wrth fy nhad :—*“ Robert, y mae yn rhaid i ni gloi y drws yfory, a 
myned i'r Capel Mawr, canys bydd Griffiths, Bethel, yno; ac y mae 
dicon o dân yn llygaid Griffiths i fflamio cynulleidfa o Scotiaid !” 
Yno yr aethant hwy a minau. Ac erbyn cyrhaedd at y capel, yr 
oedd y gwr cyntaf yn ganol bregethu, ond heb ddim neillduol yn 
cymeryd lle. Gyda ei fod ef wedi tewi, dyna Mr. Griffith i fyny, a'i 
lygaid fel y mellt, a'i lais fel cloch arian. Ei destyn oedd, “ Iddo ef 
yr hwn a'n carodd ni, ac a'n golchodd ni oddiwrth ein pechodau yn ei 
waed ei hun,” &c. Cyn pen ychydig o fynydau, yr oedd y gynulleidfa 
yn fyw drwyddi, ac ambell un a'i wyneb yn foddfa o ddagrau. Acfel 
yr oedd Mr. Griffith yn myned rhagddo, ac yn gwresogi, clywem 
sibrwd Amen, a Diolch, yma ac acw; ac o'r diwedd, gwaeddodd un 
allan, “ Bendigedig,” dros y capel. Ar hyn gwaeddodd Mr. Griffith, 
“TEILWNG YW'R OEN!” nes aeth y lle yn ofnadwy mewn moliant. 
Dyna y gorfoleddu cyntaf erioed i mi glywed, ac y mae ei argraff ar 
fy meddwl byth. ^ 


Y PARCH. CHRISTMAS EVANS. 


Ymddengys fod Mr. Evans a Mr. Griffith yn gryn gyfeillion â'u 
gilydd, a'u bod yn lled hyf y naill ar y llall. Un tro, pan oedd Mr. 
Griffith yn myned i gymanfa Amlwch, ar haf poeth, galwodd heibio i 
“ Gil Dwrn,” lle yr oedd Christmas Evans yn byw. Wedi troi pen ei 
farch at y drws, tarawodd y drws â blaen ei gansen. Ar hyny, dyna 
Christmas Evans i'r drws, a'i gap melfed am ei ben, a'i getyn yn ei 
safn, ac yn pyffio mwg i wyneb Griffiths. “ Wel, Christmas Evans 
bach, a oes genych chwi lymaid o ddw'r a gaiff pregethwr Senters, ar 
ei daith i bregethu yr efengyl?” ebai Mr. Griffith. “ Llymaid o 
ddw'r, oes, Griffiths, y mae gan weinidog Baptist ddigon o ddw'r i dy 
drochi di; tyr'd i lawr,” ebai Christmas Evans. “ Na, trochwch 
chwi, mi yfaf finau,” ebai Mr. Griffith. Yr wyf yn cofio Mr. Griffith 
yn dywedyd yr hanes yna gyda blas lawer gwaith. 


Y DDAU BREGETHWR. 


Yr ydwyf yn cofio yn dda, pan mewn cyfeillach o weinidogion un- 
waith, ì un o honynt ofyn iddo, “ Mr. Griffith, pa sut bregethwr 
ydyw Mr. M ?” _“ Wel, nid oes ganddo fe ddim ond pwf/ o lais.” 

a 

————- 


“ Wel sut bregethwr ydych chwi yn cyfrif Mr. P——?” “ Wel, mae 
ganddo fe ddigon o synwyr, ond mae o gan syched a phric.” 


LLADD YR ACHOS. 


Pan mewn cyfarfod Pasg, mewn lle a allwn enwi, digwyddodd 
fyned i dŷ oedd yn perthyn i'r capel; ac yn ebrwydd wedi iddo 
eistedd i lawr, daeth chwech neu saith o bregethwyr cynorthwyol ato, 
i ofyn sut yr oedd. Ac wrth weled y fath nifer o honynt, cyfododd 
mewn cyffro, ac edrychodd yn eu gwyneb, a gofynodd, “ Wel, yn enw 
yr Arglwydd, frodyr bach, a ydych chwi yn peidio lladd yr achos 
yma ?” 

CODI Y PRYF. 


Mewn cyfarfod yn Mryn Seion, Brymbo, digwyddodd i Caledfryn 
ac yntau fod yn cydbregethu. Testyn Caledfryn oedd, “ Canys y 
mae dull y byd hwn yn myned heibio.” _ Yr oedd y bregeth hon yn 
un o'r pregethau mwyaf hwyliog a feddai Caledfryn. Ond y tro hwn, 
digwyddodd fethu cael dim hwyl arni, fel yr oedd wedi myn'd dipyn 
allan o dymher cyn y diwedd. Wedi i Caledfryn ddiweddu, aeth 
Mr. Griffith i fyny i'r pwlpud, â gwên ar ei enau. Ac ar ol cymeryd 
ei destyn, edrychodd yn siriol ar y gynulleidfa, a dywedodd, “ Wel, 
fy nghyfeillion bach, y mae y brawd fu o'm blaen wedi bod yn curo y 
twmpathau, ond y mae wedi methu codi y pryf!” Gyda bod y gair 
o'i enau, chwarddodd yr holl gynulleidfa dros y lle; ac ni bu ef ond 
amser byr cyn codi y pryf. 


HARWD. 


Gŵyr lluaws o'n darllenwyr y byddai Mr. Williams, o'r Wern, yn 
arfor pregethu a gweinidogaethu yn Harwd, lle heb fod yn mhell o 
Brymbo. Ond eglwys a chynulleidfa fechan iawn oedd yno yn amser 
Mr. Williams ; a byddai Mr. Williams yn arfer dywedyd, wrth son 
am Harwd, mai swmbwl yn y cnawd iddo ef oedd y lle. Ondo 
Harwd y daeth yr eglwys flagurog sydd yn Mryn Seion yn awr. Y 
mae yn gofus genyf fod yn y gymanfa gyntaf a gynhaliwyd yn Mryn 
Seion, ac yr oedd Mr. Griffith yno. Pan yn pregethu ar “ Dygwch y 
llo pasgedig,” digwyddodd gael hwyl anarferol. Ac ychydig cyn 
diwedd ei bregeth, cododd ei olygon i fyny tua'r nef, a chododd ei 
fraich, a llefodd ar dop ei lais, “Yr wyf yn dychymygu y gwelaf 


Ma I —— 

Williams o'r Wern yn hofran uwchben y maes yma, yn mraich ei 
angel, a dychymygaf y clywaf ef yn llefain, “ Nid Harwd mwy, ond 
BRYN SEION !” Cerddodd dylanwad ei ddywediad fel tân drwy yr 
holl dorf, a thorodd cannoedd i waeddi allan, “ Diolch,” nes oedd yr 
holl froydd yn diaspedain. Ni chrybwyllodd yr un o'r pregethwyr, 
ond efe, am yr enw Harwd yn ystod y gymanfa; ac y mae hyn yn 
arddangos craffder Mr. Griffith, a'i fod yn gwybod sut i daro yr hoel- 
ion adref. Y mae yn ffaith i'r gymanfa hon fod yn foddion i godi 
Annibyniaeth yn ardaloedd Brymbo hyd y dydd heddyw ; ac nid yn 
unig i gyfodi Annibyniaeth, ond hefyd i gyfodi crefydd drwy yr holl 
amgylchoedd. 








Gwr hoffus od !—Griffiis ydoedd—delyn 
Hudolai 'r holl luoedd ; 
Dyna ef !—tân y nefoedd, 
Wn Duw, lon'd ei ysbryd oedd ! 





VI.—ODDIWRTH Y PARCH. J. THOMAS, D.D., LIVERPOOL. 


ADGOFION AM Y PARCH. D. GRIFFITH, BETHEL, 








Anwyl Frodyr,— bo ; 

Gofynasoch i mi ysgrifenu ychydig o'm hadgofion am eich 
hybarch dad. Y mae cenyf gofion cynes a charedig am dano, ond nis 
gwn a allaf ysgrifenu dim am dano a fydd o fawr ddyddordeb i neb 
arall, na dim a ychwanega at wir werth y Cofiant ydych yn ei 
barotoi iddo. | 

Yr wyf yn cofio yn dda yr amgylchiadau o dan ba rai y gwelais ac 
y clywais ef gyntaf erioed. Nid oeddwn y pryd hwnw ond bachgenyn 
13 0ed. Yn y flwyddyn 1834, yr oedd y Methodistiaid yn Mangor yn 
ail adeiladu eu capel ; ac âm yr ysbaid hwnw cynhalient eu gwasan- 
aeth bob bore Sabbath yn Ebenezer, capel yr Annibynwyr. Dechreu- 
ent am naw, er mwyn gorphen yn brydlon cyn yr addoliad Seisnig 
rheolaidd a ddechreuai am unarddeg. Yn yr hwyr, pregethid ar y 
maes, yn yr awyr agored, os byddai yr hin yn caniatau; os amgen, 
pregethid drachefn am haner awr wedi pedwar yn nghapel yr Anni- 
bynwyr. Ni bu raid gwneyd hyny ond ychydig weithiau yn misoedd 
yr haf hwnw, gan i'r tywydd fod yn nodedig o ffafriol. Ond un 
prydnawn Sabbath, digwyddodd ei bod yn wlaw mawr, fel y bu raid 
myned i Ebenezer; a phan y terfynodd yr oedfa, ychydig cyn 

chwech o'r gloch, yr oedd yn parhau i wlawio yn drwm, fel yr arosodd 
y rhan fwyaf ar ol, i glywed Dr. Arthur Jones, fel y tybid ; ac yn eu 
plith, arosais inau. _ Erbyn i'r gynulleidfa arferol ddyfod i fewn at y 


rhai oedd yno yn barod, yr oedd y lle yn orlawn, a degau yn sefyll yn . 


yr aliau. Yn union am chwech o'r gloch, yn lle gweinidog y lle, yr 
hwn a ddisgwylid gan y rhan fwyaf, wele wr dieithr yn dod i mewn, 
ac yn cerdded yn syth i'r pwlpud. Yr oedd yn ddyn hardd, golygus, 
yn anterth ei ddydd, yn rhywle uwchlaw deugain mlwydd oed. Dyn 
'cryf, corffol, er nad yn dew, cydnerth drwyddo, ac o daldra uwchlaw 
y cyffredin, a hoywder a hoenusrwydd yn ei holl ysgogiadau. Yr 
oedd ei wyneb yn llawn a graenus, ac heb ddim yn debyg i rychiau 


arno. Du fel y fran oedd ei wallt, ac wedi ei gribo yn llyfn a gwas- . 


tad, fel yr oedd pob blewyn yn gorwedd yneile. Gwisgai fel am- 
aethwr cyfrifol, mewn brethyn cartref da, a blewyn o wyn ynddo ; ac 
yr oedd ei wasgod ddwbl, o'r hen ffasiwn, yn cau i fyny o dan ei en 
am ddolen ei gadach gwyn oedd yn dorch am ei wddf. Tynodd ei 
olwg sylw yr holl dorf; a phan y dechreuodd lefaru, yr oedd ei 
gynaniad Ddeheuol mor gryf, fel y credodd pawb nad adwaenent ef, 
mai rhyw weinidog cyfrifol o'r De yn dyfod ar ei daith trwy y 
Gogledd ydoedd. Llefarai yn uchel o'r dechreu, mewn geiriau llawn, 
gyda llais clir, heb fradychu unvhyw ofnusrwydd, ac eto heb unrhyw 
hyfdra oedd yn annheilwng o'r lle sanctaidd ; ac yr oedd hyny yn 
newyddbeth i lawer yno, oedd wedi cynefino â dull isel, undônog, 
ofnus, pregethwyr wrth ddechreu llefaru. Cyn fod y weddi drosodd, 
teimlai pawb fod y pregethwr hwnw yn rhyw un; ac yr oedd yr 
ocheneidiau a'r amenau uchel a glywid yn bethau dieithr iawn yn y 
gynulleidfa arferol yno. Dechreuodd bregethu, ond nid wyf yn coflo 
y testyn, nac un gair o'r bregeth, ond yr wyf yn cofio yr effeithiau. 
Cyn ei fod wedi pregethu haner awr, yr oedd y gynulleidfa wedi ei 
chynhyrfu drwyddi,—rhai yn wylo, rhai yn gwenu, rhai yn gwaeddi. 
Yr oedd yn nghyd nifer o hen bentewynion y Methodistiaid, y rhai 
oeddynt yn wastad yn barod i gymeryd tân. William Morris rodd- 
odd y fanllef gyntaf, yna cymerodd Phoebe Williams hi i fyny—hi 
oedd Miriam y.gorfeleddu, oblegid hi fyddai yn arwain yr hwyl. Yr 
oedd “ Pegi'r hen galon,” fel ei gelwid, yn ol ei harfer yn dechreu 
achwyn ar yr hen galon ddrwg ; a phawb yn teimlo mai da oedd bod 
yno, a'r pregethwr fel bachgen yn bloeddio, ac yn prancio, ac yn 
neidio, oblegid ei fod wedi cael addolwyr cynhes, cydnaws â'i galon 
wresog, am y rhai ni ddisgwyliodd; ac yr oedd ei lais clir, cryf, a 


v 

chlochaidd, i'w glywed yn diaspedain uwchlaw iddynt oll. Wedi 
myned allan, deallwyd mai Mr. Griffith, Bethel, oedd y pregethwr 
doniol oedd wedi rhoddi i'w wrandawyr y fath fwynhad. Cymydog 
iddynt er's ugain mlynedd oedd y gwr, ond fod cloddiau sectyddiaeth 
mor gryf yn y dyddiau hyny, fel nad oedd ond ychydig o bregethwyr 
a adnabyddid y tu allan i derfynau eu henwad eu hun. Bum yn son 
wrth Mr. Griffith yn mhen blynyddoedd am yr oedfa hono; ac yr oedd 
yn cofio am dani yn dda, oblegid yr oedd yn un o rai hynotaf ei fywyd. 


Pan ddechreuais bregethu, cefais Mr. Griffith yn noddwr caredig, 

ac nid anghofiaf byth ei dynerwch ef a'r eiddo Mr. Samuel, Bethesda. 

Mae eu henwau yn anwyl genyf. Nid oedd pethau yn ddymunol 

iawn ar y pryd yn mysg yr Annibynwyr yn Sir Gaernarfon. Yr oedd 

Dr. Arthur Jones—un o dywysogion y ddynoliaeth—wedi myned i 
wrthdarawiad anhapus a rhai o weinidogion y sir; ac yr oedd cymanfa 

fythgofus Conwy, yn haf 1899, newydd fyned heibio, pan y gwnaed 

rhywbeth pur debyg i gyhoeddi esgymundod ar Dr. Arthur Jones, a'i 

eglwys yn Mangor ; a hyny am ddim ond ei fod yn rhy anhyblyg i 

blygu i awdurdod ychydig ddynion oedd yn tybied eu bod hwy wedi 

eu geni i deyrnasu. Yr oedd fy nghoelbren i wedi syrthio yn eglwys 

Bangor ; ac felly, gan yr edrychid yn wgus ar yr eglwys a'i gweinidog 

gan arweinwyr yr enwad yn y sir, nis gallasai pregethwr ieuanc o 

honi ddisgwyl llawer o ffafr ganddi. Edrychid ar Mr. Griffith, 

Bethel, a Mr. Samuel, yn fwy o ganolwyr na'r lleill, ac nid oeddynt 

hwy wedi troi eu cefn ar eglwys Bangor na'i gweinidog ; ac nid ang- 

hofiaf byth y llymder angerddol gyda pha un y ceryddodd Mr. Samuel 

nifer o weinidogion yn y sir, oblegid eu hymgais greulawn i lethu 
pregethwr ieuanc, yn unig am ei fod yn dod o eglwys Bangor, ac fel 

yr oeddynt hwythau yn swatio ger ei fron. O herwydd neillduol- 

rwydd yr amgylchiadau yr oeddwn wedi cael fy hun ynddynt, ym- 
gynghorais â Mr. Samuel a Mr. Griffith. Yr wyf yn cofio yn dda un 

| _ bore y daethum i'r Bryn, i siarad a'ch anwyl dad ; a dichon eich bod 
chwithau yn cofio. Nid oedd yn fy adnabod; ond yr oeddwn wedi 
bod yn pregethu yn Siloh, ac yr oedd wedi clywed am danaf; a phan 
ddywedais pwy oeddwn, a pha beth oedd fy neges, derbyniodd fì yn y 
modd mwyaf caredig ; a dywedodd wrthyf fod cyfarfod gweinidogion 
y sir yn Llanberis yr wythnos ddilynol, ac anogodd fi i ddyfod yno, y 
byddai efe yno, ac y cyflwynai fì i'w sylw, ac y cawswn bob croesaw. 


ganddynt. Aethum yno, a gwnaeth fel yr addawsai; a chefais bawb | 

yn dra charedig, oddigerth un neu ddau, y rhai yr oedd eu llid yn 
dost, a'u dig yn greulawn, at weinidog annibynol eglwys Annibynol 
Bangor. Nid oedd y tynerwch a gefais oddiar law Mr. Griffith y 
pryd hwnw ond peth a gafodd pob bachgen ieuanc oddiar ei law a 
ddaeth i gyffelyb gysylltiad ac ef. Ychydig iawn a ddywedai wrthyf, 
ond yr oedd y cwbl a ddywedai yn dyner, ac heb unrhyw ymgais i 
ymddangos yn athrawaidd ac arglwyddaidd. 

Aeth blynyddoedd lawer heibio wedi yr adeg ymâ heb i mi ei 
weled ; ac nid wyf yn cofio ddarfod i mi ei wrando yn pregethu wedi 
y tro hwnw yn Mangor, yn 1894, hyd haf 1854, yn mhen ugain 
mlynedd, mewn cymanfa yn Liverpool. Pregethai nos Lun, yn y 
Tabernacl, o flaen Mr. Davies, Aberteifi. Tywyll ac afrwydd fu arno 
am ysbaid, ond parhai i ddweyd yn ffrwd ddiatal, ac heb ddweyd dim 
chwaith, ac nis gallai gael ei lais o'r cywair yr oedd wedi myned iddo. 
Ymddangosai fel un yn rhwym mewn cylch, trwy yr hwn nis gallai 
ymdori. Ond, yn annisgwyliadwy, safodd, tarawodd] ei droed yn 
ngwaelod y pwlpud, a gwaeddodd, “ Gogoniant! yr wyf yn teimlo fy 
hun y mynyd yma cyn gryfed a Samson gawr!” Gwarchod pawb ! 
Dyna wefreiddiad ar y gynulleidfa. Mae y cylch wedi myned yn 
chwilfriw, ac yntau yn llamu fel hydd mewn rhyddid. Mae pob 
llygaid oedd o'r blaen yn bwl, yn awr yn fflam ; pob gwyneb oedd 
wedi ymollwng, yn awr yn fywiog ; pob enaid a ymddangosai fel yn 
cysgu, yn awr wedi ymddeffroi; ac y mae rhyw lewyrch disglaer yn 
peri gwên a deigr ar bob llygaid. _ Erioed ni welais bregethwr âg un 
ysgydwad yn gallu dyfod allan o'r hen rigol i'r hon yr oedd wedi 
syrthio. Mae yr un-dônaeth wedi gorfod rhoddi lle i'r amrywiaeth 
mwyaf, fel y mae yn gallu bloeddio a chanu, codi a gostwng, fel y 
gwelai yn dda. Yr oedd ganddo ryw fedr rhyfedd i wneyd rhyw 
droad sydyn, chwimwth, ac achub ei ben pan y byddai yn argoeli yn 
dywyll iawn arno. 

Mae genyf gof am dano mewn cyfarfod Pasg yn Bethesda yn 
gwneyd tro hapus iawn. Nid wyf yn cofio yn sicr pa bryd yn yr 
ugain mlynedd diweddaf ydoedd, yn ychwaneg na'i fod mewn rhyw 
gyfwng yr oedd yr eglwys heb weinidog. Yr oedd y Pasg y tro 
hwnw yn disgyn ar y Sabbath yr oedd y cymundeb i fod, a chadwyd 
ef fel arferol, —a Mr. Griffith oedd yn llywyddu wrth y bwrdd. 
Dywedwyd gair gan un neu ddau o'r gweinidogion oedd yn bresenol, 
ond nid oedd yno ddim neillduol wedi bod; ac yr oedd y diaconiaid 

wedi dychwelyd i'w lleoedd i'r sêt fawr, ar ol bod oddiamgylch â'r 
elfenau. Eisteddai yr hen Morris Pritchard ar un o risiau y pwlpud, 
a phwysai ei benelin ar ris oedd yn uwch. Daeth Mr. Griffith allan 

O'r gadair wrth y bwrdd, fel un yn teimlo fod y lle yn rhy gyfyng 
iddo, ac i ymyl pen y bwrdd, ac yno dechreuodd, gan gerdded yn ol 
ac yn mlaen ; ac yr oedd yn eglur fod y dwfr yn codi. Cyfeiriai at 
hen gyfarfodydd gynt, a'r hwyliau mawr a gafwyd ; a chyda hyny, 
dechreuai enwi lleoedd a phersonau; a chan fod hiliogaeth rhai 
o honynt yno, dechreuodd y rhai hyny wylo, a dihunwyd hen adgof- 
ion. “ Ond,” meddai, “ mae nhw wedi myn'd i gyd. 'Does yma neb 
ar ol ond Morris Pritchard a minau ;” a chyda hyny, troai at Morris 
Pritchard, ac ymaflai yn ei ddwylaw, ac o fod ar ei led-orwedd ar 
risiau y pwlpud, cododd yr hen frawd ar ei draed ; a dyna lle yr oedd 
Mr. Griffith, a'i gefn at y dorf, a'i wyneb at Morris Pritchard, a dwy- 
law y naill yn nwylaw y llall ; ac yr oedd yn tywallt allan gyda nerth 
mawr, a'r gynulleidfa wedi cwbl golli arni ei hun, a'r hen Forris 
Pritchard y gallesid golchi ei wyneb â'i ddagrau ; ond yr oedd Mr. 
Griffith yn berffaith feistrolaidd, fel pa fwyaf yr ymddangosai y dorf 
yn ymgolli mewn hwyl, cryfaf oll oedd ei hunanfeddiant. 


Ond nid bob amser y byddai yntau yn gallu ei gwneyd hi; ac 
weithiau, byddai yn colli yn yr hyn y rhagorai fwyaf. Hylithrwydd 
ymadrodd, gwres ac angerddoldeb teimlad, a nerth a phereidd-dra 
llais, oeddynt ei nodweddion allanol fel traddodwr ; ond hyd yn nod 
yn y rhai hyny, byddai weithiau yn methu. Gwelais engraifft o hyny 
ynddo unwaith, ar adeg ac o dan amgylchiadau oedd braidd yn 
chwerthingar. Ar un dydd Mawrth, tranoeth i'r Sulgwyn, yr oeddwn 
yn myned gydag ef a dau eraill o Fangor dros y Benglog, i gyfarfod- 
ydd yn Mhentrefoelas a Chapel Garmon. Wrth fyned trwy Bethesda, 
dechreuodd Mr. Griffith holi un o'r cwmni yn nghylch cyfarfod y 
Pasg oedd wedi myned heibio ychydig wythnosau cyn hyny. Ym- 
ddengys fod amryw o'r pregethwyr oedd yn nghyfarfod y Pasg wedi 
crygu, ac yn gwneyd lleisiau heb fod yn gwbl soniarus, a bod un o'r 
pregethwyr wedi rhoddi rhyw ysgrech aflafar, a thra annaturiol; ac 
yr oedd Mr. Griffith wedi cael gafael ar y stori, a dechreuodd gellwair 
tipyn yn ddiniwed ar un o'r cwmni, yr hwn oedd yn digwydd bod yn 
un o bregethwyr y Pasg hwnw yn Bethesda, er nad efe ychwaith a 
roddasai yr ysgrech annaturio] hono. “ Beth yn y byd o'dd arnoch 
chi, hawyr, tua Bethesda yma y Pasg?” gofynai Mr. Griffith, yn 

ddistaw a phwyllog, “ mae nhw yn gweyd fod yma ryw leisiau rhy- 
fedd, a bod Mr. GWD , wedi gneyd rhyw nadau enbyd. Roedd 
yma rywun yn gweyd y buasai yn well i chi gael benthyg llais yr hen 
Griffiths o Bethel.” Cafwyd tipyn o ddifyrwch gyda'r chwedl hono 
wrth fyned dros ben y Benglog ; ac nid oedd gan y cyfaill a gellweirid 
felly ddim i'w wneyd ond ei goddef hi, a chwerthin yn iachus. 
Aethom i Bentrefoelas, a thrwy y cyfarfod yno, a thranoeth i Siloam, 
Capel Garmon ; a'r nos ddiweddaf, yr oedd Mr. Griffith yn pregethu 
yn olaf o dri ; a chan fod y ddau oedd o'i flaen wedi pregethu yn lled 
faith, dechreuodd, er mwyn bod yn fyr, mewn cywair uchel iawn, a 
llefarai yn gyflymach nag arfer, fel y cododd i hwyl yn fuan, ac yr 
oedd y gynulleidfa yn fywiog hefyd. Wedi myned yn mlaen am 
enyd, ac wedi codi ei lais i'w bwynt uchaf, ac yn myned rhagddo yn 
gyílym a nerthol, pan yn ei hwyl uchaf, ac ar ganol canu yn ddoniol 
anthem y dyrfa waredigol, torodd ei lais ar unwaith ; a chan na fynai 
ymatal, rhoddodd, wrth geisio myned yn mlaen yn y fath frys, yr 
oernad fwyaf annaturiol a glywyd o bwlpud erioed; ac yr oedd y 
cyfaill y goganasai gymaint arno y dydd o'r blaen am nadau aflafar 
cyfarfod Bethesda, yn eistedd dan y pwlpud, ac yn ysgwyd gan 
chwerthin, ac yn teimlo eì fod wedi cael ei wynfyd arno ; ac o'r dydd 
hwnw allan, cafodd nadau aflafar cyfarfod Bethesda lonydd ganddo. 








Y tro diweddaf y gwelais ac y clywais ef, oedd yn nghyfarfod 
Jubili Jerusalem, Llanberis, ychydig amser cyn ei farw. Yr oedd y 
pryd hwnw yn hen, ac yn gyflawn o ddyddiau, a'i nerth wedi adfeilio 
yn fawr; ond yr oedd ei ysbryd yn llawn yni a bywiogrwydd, a'r 
eneiniad yn amlwg ar ei holl gyflawniadau, fel yr oedd yn hawdd 
deall ei fod yn addfedu yn gyflym i wlad well. Nid oeddwn yn dis- 
gwyl y pryd hwnw y cawsem ei gadw yn hir, er nad oeddwn ychwaith 
yn meddwl y cymerasid ef ymaith mor fuan. Ond yr oedd ei waith 
ar ben ; a heb ei gornelu, cafodd fyned oddiwrth ei waith ar unwaith 
i dderbyn gwobr y gwas da a ffyddlawn. 

Os gwasanaetha yr ychydig adgofion anmherffaith hyn, am un o 
noddwyr caredicaf fy ieuenctyd, ryw bwrpas i chwi, y mae i chwi 
groesaw o honynt; ac os na cha neb arall fudd oddiwrthynt, y mae 
eu galw i gof wedi bod i mi yn hyfrydwch. 

Yr eiddoch yn serchog, 
Parch. D. Griffith, | J. THOMAS. 
Ebrill 16, 1879. 











LLYTHYRAU ODDIWRTH GYFEILLION, &c. 913 








VII.—0ODDIWRTH Y PARCH. W. ROBERTS, LIVERPOOL. 
COFIANT Y PARCH. D. GRIFFITH, BETHEL. 


. Anwyl Frodyr,— 

Cefais fantais i ddyfod i gydnabyddiaeth â'ch hybarch dad 
trwy fy ymweliadau mynych â chymydogaeth Bethel, pan y treulid 
aml i ddarn diwrnod dedwydd yn Bryntirion. Ac y mae genyf ad- 
gofion hyfryd am y croesaw a'r gyfeillach siriol a fwynhawn yno yr 
adegau hyny. Cyfarchai eich tad fi yn llon ar fy nyfodiad, gan ysgwyd 
llaw yn gynes, a gofyn, “ Wel, shwd y'ch chwi?” Yna, wedi i ni 
eistedd i lawr, a holi hynt ein gilydd, elai ef allan yn sydyn, gan 
adael i mi, a'r sawl ddigwyddai fod yn bresenol, ddwyn yn mlaen yr 
ymddiddan ; ac yn mhen enyd, dychwelai yn llawn o asbri, er y 
ceisiai edrych yn ddifrifol, a chan dori ar draws ein hymddiddan, 
cyfeiriai at rywbeth a ddaliai berthynas â mi, a gwnai ryw sylw 
ffraethlym a chyrhaeddgar a'm tarawai i lawr yn deg. A chyda bod 
y gair o'i enau, troai ar ei sawdl, ac ymaith ac ef. Ni byddai byth 
yn aros i edrych a allwn roddi newid chwech iddo; a byddai allan o 
amser i'w gynyg iddo pan y gwelwn ef y tro nesaf. Gwnai ymgais i 
roddi codwm i mi bob tro yr ymwelwn âg ef, a llwyddai yn gyffredin; 
a byddai y dull medrus ac esmwyth y rhoddai fi i lawr yn peri difyr- 
wch mawr i ni oll. Yr oedd elfen gref o londer ac arabedd yn ei 
natur, a deuai i'r golwg yn achlysurol yn mhlith cyfeillion. Er mai 
distaw a difrifddwys fyddai yn gyffredin, eto byddai yn chwareus a 
diddan gyda brodyr ag yr oedd ganddo ymddiried ynddynt. Teimlaf 
brofedigaeth i adrodd rhai o'i ddywediadau chwareus. Ond yn 
gymaint a'u bod yn dal perthynas a rhyw amgylchiadau ag y 
byddai yn rhaid eu hegluro, nis gallaf wneuthur hyny heb fyned i 
ormod meithder. Pan yr oeddwn yn cyhoeddi cyfrol o'm pregethau, 
efe a ddywedai wrthyf, “ Mae pobl Bethel yma yn teimlo yn arw 
iawn wrth glywed eich bod yn gwerthu eich pregethau ; mae nhw yn 
ofni eich bod yn myned i roi i fyny bregethu, ac na cha' nhw ddim 
eich clywed yn pregethu ar ol hyn. Ond yr oeddwn i yn dyweyd 
wrthynt nad oeddych chwi ddim yn meddwl am roi heibio bregethu, 
ond eich bod chwi yn gwerthu allan, i gael gwared o'r hen stock, er 
mwyn cael sfock newydd o bregethau a thipyn mwy o “ Syr, ac “Os 
gwelwch chwi yn dda ynddynt, i blesio pobl nice.” Byddai ganddo 
ryw sylw gogleisiol o'r nodwedd yma wedi ei barotoi yn gyffredin 
erbyn y deuwn i ymweled âg ef. 

Mae yn gofus genyf fod Mr. Griffith mewn cyfarfod pregethu yn 
Bettwsycoed yn amser y Diwygiad, yn y flwyddyn 1859, ac yr oedd 
yn ei elfen yno yn nghanol y gorfoledd. Wedi i ddau frawd bregethu 
yn yr oedfa ddau o'r gloch yn nghapel y Methodistiaid Calfinaidd, 
cyfododd yntau i roddi anerchiad ar y diwedd; ac nid hir y bu yn 
llefaru cyn iddi dori allan yn orfoledd mawr, ac yr oedd yntau yn 
nghanol y gorfoleddwyr yn gwaeddi ei bod wedi myned “yn ddyfr- 
oedd nofiadwy.” Yr oedd yno rai yn meddu ar gryn dalent at oeri 
cynulleidfa, ac aethant yn nghyd a'r gwaith, a llwyddasant i gael 
tawelwch yn lled fuan. A chyda hyny, cododd Mr. G. eilwaith, pan 
y gwaeddai un o'r dorf, gan ddywedyd, “ O! diolch, dacw yr hen dad 
ar ei draed eto.” _ Rhoes yntau y penill canlynol allan i'w ganu :— 


““ 'Dyw hi eto ond dechreu gwawrio, 
Cwyd yr haul yn uwch i'r lan.” 


Yr oedd hwn fel olew ar dan; a pharhawyd i ganu a gorfoleddu am 
amser maith. Dywedai wedi hyny, “ Y mae rhai nas gallant enyn 
gorfoledd yn medru ei ddiffodd. Y mae digon bach o hono heb i neb 
geisio ei atal.” 

Yr oedd Mr. Griffith yn bregethwr ag yr oedd pawb yn hoffi ei 
wrando. Gwrandewid ef gyda hyfrydwch gan y beirniad craff, a'r 
athronydd, a chan bobl o bob oed, ac o bob math o chwaeth. Yr 
oedd ganddo ryw allu rhyfeddol i ddiarfogi beirniadaeth, ac i enill 
pawb i dderbyn ei weinidogaeth gyda boddhad ac adeiladaeth. Nid 
mewn beirniadu, egluro, ac addysgu, yr oedd yn rhagori, eithr mewn 
cymhwyso gwirioneddau eglur yr efengyl at galonau a bywydau ei 
wrandawyr. Nid oedd yn ymboeni gyda'r dwfn a'r aruchel, ac an- 
fynych y byddai dim yn drymaidd nac yn dywyll yn ei bregethau ; 
ond yr oeddynt yn wastad yn eglur, yn fywiog, ac yn llawn o Grist. 
Dywedai unwaith, ar ol clywed ymadroddwr trwsgl yn pregethu, 
“Does dim o R wedi dysgu siarad eto.” Ond yr oedd efe ei 





hun “ wedi dysgu siarad ” yn rhagorol ; ac i'w fedrusrwydd yn siarad, 
yn llawn cymaint ag i'r hyn a ddywedai, yr oedd ei boblogrwydd a'i 
ddefnyddioldeb i'w priodoli. Yr oedd ei barabl yn groyw ac ystwyth, 
a'i lais yn glir, tyner, a soniarus; a phan y twymnai wrth ganmol 
Crist, ac y gwaeddai, “ Y mywyd anwyl 4!” yr oedd ei floedd wefr- 
eiddiol yn tanio ac yn toddi cynulleidfa. 

Prif nodwedd ei weinidogaeth oedd CYNHESRWYDD. Ni cheid byth 

bryd o fwyd oer ganddo, eithr bwyd cynes yn wastad. Dichon na 
byddai dim rhagoriaeth neillduol yn y defnyddiau, na dim llawer o 
gelfyddyd yn y goginiaeth ; ond pa mor gyffredin bynag a fyddai y 
ddarpariaeth, byddai yn wastad wedi ei thwymno â than cariad a sêl. 
Pa beth bynag a ddywedaì efe yn y gyfeillach, neu o'r areithfa, efe 
a'i dywedai yn gynes; a chynhesrwydd ei weinidogaeth oedd yn ei 
gwneuthur mor gymeradwy gan bawb yn gyffredinol. 

Yr oedd yntau, megis eraill, a gwahaniaeth dirfawr ynddo wrth 
bregethu y naill dro racor y llall. Yr oedd llawer yn fwy medrus nag 
ef i ymdaro pryd na ddeuai yr hwyl, ond nid oedd neb a allai wneyd 
gwell defnydd o honi pan y deuai. Teimlai nas gallai—ac yn wir, 
nis gall neb—wneyd llawer o honi heb yr hwyl; ac yr oedd ganddo 
fedr neillduol i'w chodi. Aphan y byddai dan yr eneiniad, efe a 
— lefarai mor hwylus, awdurdodol, ac effeithiol, nes cynhyrfu cynulleidfa 
i deimladau angerddol. 


Yr oedd gwahaniaeth mawr rhyngddo yn pregethu yn nghymanfa 
Amlwch, yn y flwyddyn 1846, ragor yn nghymanfa Brymbo, yn y 
flwyddyn 1859. Yn y gyntaf, ni chafodd ddim hwyl; ond yn yr ail, 
cafodd un o'i hwyliau mwyaf. Ar esgynlawr, yn yr awyr agored, y 
pregethai bob un o'r ddau dro. Pregethai yn Amlwch yn yr oedfa 
ddau o'r gloch, o flaen y diweddar Barch. D. Morgan, Llanfyllin. Ei 
destyn oedd Esaiah v. 12: “ Ac yn eu gwleddoedd hwynt y mae y 
delyn, a'r nabl, y dympan, a'r bibell, a'r gwin; ond am waith. 
yr Arglwydd nid edrychant, a gweithred ei ddwylaw ef nid 
ystyriant.” Dichon mai nad da yr oedd y testyn yn taro ei 
ysbryd a'i ddawn ef, yn enwedig ar y fath amgylchiad. Ac heb- 
law hyny, yr oedd yn ddiwrnod poeth iawn, a'r haul tanbaid yn 
union i wyneb y pregethwr. Pa fodd bynag, deallid yn lled fuan nad 
oedd dim “myn'd” arni; ac er iddo wneyd ymgais fedrus droion i 
godi yr hwyl, eto ni lwyddodd, a pharhaodd yn dywyll a chaled arno 
hyd y diwedd. Ond cafodd ras i fod yn fyr; a gadawodd y dref yn 
ddioed, mewn gofid o herwydd cael oedfa mor ddilewyrch. Mae yn 
debyg fod hon yn un o'r oedfaon caletaf a gafodd yn ei fywyd, ac ni 
byddai byth yn hoffi son am dani. Ni byddai raid i mi ond eiad- 
goffâu am gymanfa Amlwch, er cael goruchafiaeth arno pan fyddai 
yn lled drwm arnaf. 


Ond anfynych iawn y digwyddai iddo ef gael oedfa galed, eithr yr 
oedd yn un o'r rhai sicraf o fedru codi yr hwyl, a chael oedfa 

lewyrchus. Diau fod yr oedfa yn nghymanfa Brymbo yn un o'r rhai 
mwyaf nodedig a gafodd yn ei oes. Yr oedd yn pregethu yno ar 
ddameg y Mab Afradlon—neu ran o honi—ar ol y Parch. J. Owens, 
Llanegryn, yn yr oedfa ddau o'r gloch. Yr oedd ef yn ddieithr i'r 
rhan amlaf yn y gynulleidfa, er fod ei enw yn eithaf adnabyddus 
iddynt ; ac yr oedd yno ddisgwyliad mawr am ei glywed. A chawsant 
ei glywed ef i bwrpas. Enillodd ei olwg urddasol barch ac edmygedd 
y dorf, pan y safai cer ei bron mewn perffaith hunanfeddiant. 
Darllenodd ei destyn mewn llais hyglyw, a dechreuodd ymadroddi yn 
y fath ddull hamddenol ag oedd yn nodweddiadol o feistr y gynull- 
eidfa. Ac yn ddiau, ei meistr ydoedd, a cha'i ganddi wneuthur yr hyn a 
fynai. Yr oedd y gynulleidfa wedi derbyn ysbrydiaeth oddiwrtho, ac 
yn llawn bywyd trwyddi oll, gan sylwi yn fanwl ar ei holl ysgogiadau, 
a gwrando yn astud ar bob gaira ddywedai. _ Efe a safai weithiau am 
enyd, can lefaru mewn teimlad cynes, a chyda llais peraidd a chryf, a 
rhoddai ambell floedd soniarus, nes ysgwyd yr holl gynulleidfa; ac 
yna cerddai yn ol ac yn mlaen ar hyd yr esgynlawr, mor heinyf a 
bachgen. Ac wrth ei weled yn cerdded mor hoyw, dywedai un brawd. 
enwog, “ Y mae hyd yn nod ei draed yn ddoniol.” Ac nid ei draed 
a'i dafod yn unig, ond yr oedd ei holl natur yn ddoniol. Cadwai y 
gynulleidfa i wenu ac i wylo bob yn ail, a rhoddai amlygiad o'i 
chymeradwyaeth trwy ei Hamenau uchel, a'i diolchiadau cynes. Yn 
Harwd yr oedd eglwys Brymbo yn ymgyfarfod gynt, ond Brynseion 
yw enw y capel presenol. Ac wrth son am lwyddiant yr achos, cyfeiriai 
Mr. Griffith at yr acwedd ddilewyrch oedd arno yn Harwd, a'r 
achwyniadau a ddygai Mr. Williams, o'r Wern, yn erbyn y lle; a 
chymharai yr hyn ydoedd gynt â'r agwedd lewyrchus oedd arno y 
y pryd hwnw ; ac yna, efe a roes floedd, gan ddywedyd, “ Nid Harwd. 
mwy, ond Brynseion!” Mae yn anmhosibl i neb, ond a'i clywodd, 
feddu dychymyg am effeithiau y floedd hono. Yr oedd megis pe 
buasai trydan byw yn cerdded trwy y gynulleidfa, a pharodd iddi ym- 
symud fel un gwr, gan dori allan mewn crechwen orfoleddus. 'Ter- 
fynwyd yr oedfa fendigedig hono mewn mawl a gorfoledd. 

Bu Mr. Griffith yn “was da a ffyddlawn ;” treuliodd oes faith o 
fywyd anrhydeddus ; gwnaeth wasanaeth mawr i achos crefydd ; ac y 
mae ei “ goffadwriaeth yn fendigedig.” 

Yr eiddoch yn ffyddlawn, 


Liverpool. WM. ROBERTS. 

' VIII.—ODDIWRTH MR. ROBT. THOMAS, POST OFFICE, 
BETHEL. 
Anwyl Gyfeillion,— | 
Yn sicr, y mae yn dda genyf eich bod yn nghyd â'r gorchwyl 
o barotoi Cofiant i'ch diweddar hybarch dad, yn swn gweinidogaeth 
yr hwn y treuliais y rhan fwyaf o flynyddau fy oes. 

Wel, y mae genyf un hanesyn bychan i'w adrodd am dano, a hwnw 
mor werthfawr, fel nad ystyriwn braidd y byddai y Cofiant yn gyf- 
lawn heb ei fod i mewn yn rhywle. Yn fuan wedi iddo ymsefydlu fel 
gweinidog yn Bethel, ac yn lletya yn y Greuor, gyda ei hen ffrind 
John Roberts, yr oedd ef, ar ddynesiad un Sabbath, yn methu yn lân 
a chael ei hun i hwyl pregethu. A gwaeth fyth, yr oedd yn methu 
a chael ei feddwl i aros gydag unrhyw destyn. Yn ei drallod, 
dechreuodd amheu a oedd efe wedi ei alw i'r gwaith, a phoenai y 
gelyn ef yn fawr, gan ei demtio i roi i fyny bregethu, a throi ei fedr 
at ryw alwedigaeth arall. Ond yn ebrwydd, daeth tro 'hyfryd ar 
bethau. Yr oedd un o bobl ei ofal, sef y diweddar Owen Jones, 
Cefn Mawr, yn digwydd bod yno yn dymu yr adeg hono. Ond yn 
swn y ffust nid anghofiai Owen Jones am achos ei weinidog, ac eneid- 
iau ei wrandawyr. Yn ganlynol, fel yr elai Mr. Griffith, yn drist ei 
feddwl, heibio i'r hen ysgubor un o'r dyddiau hyny, clywai Owen 
Jones yn siarad yn lled uchel â rhywun o'i gymydogion, fel y tybiai. 
Ond erbyn craffu, deallodd mai gweddio oedd yn myned yn mlaen 
yno. Yroedd Owen Jones wedi taflu y ffust o'r neilldu, a cheid ei 
fod ar ei liniau yn nghanol y gwellt, yn taer erfyn yn neillduol am 
dri pheth, sef am i r Arglwydd arwain meddwl ei was ieuanc oedd yn 
llafurio yn eu mysg at destynau priodol erbyn y Sabbath oedd yn dyfod, 
rhwyddineb i fyfyrio arnynt, a hwylusdod anghyffredin i draddodi y 
genadwri i'r bobl. Atebwyd y weddi hono, cafwyd testynau, a hwyl 
i fyfyrio a thraethu, fel na feddyliodd Mr. Griffith mwy am roi heibio 
bregethu. Ni raid dweyd ddarfod i'ch tad, byth ar ol hyn, deimlo 
serch ac anwyldeb mawr at y disgybl hwn o*i eidddo. Yn sicr, byddai 
amgenach llewyrch ar grefydd drwy y wlad, pe byddai y crefyddwyr 
yn llawnach o ysbryd fel oedd yn Owen Jones yr adeg hono. 

Yr eiddoch, gyda y dymuniadau goreu, 
ROBERT THOMAS. 

BARDDONIAETH. 


COmimR yma, fel y gwelir, ddwy Alargan, y naill gan y Parch. 
W. Rees, D.D., Caer, a'r llall gan y diweddar Barch. David 
Price, gynt o Ddinbych ; ac hefyd, Englynion Beddargraff, 
eiddo Mr. Richard Owen, Tyddyn Mawr, un o ddiaconiaid 
Bethel. 


I:—SIGIONOTH I'R DIWEDDAR BARCH. D. GRIFFITH, 
BETHEL. 


Ymddadebra, f” awen, unwaith 
Eto, eilia'r ganiad hon, 

Ar Sigionoth, alaw dyner, 
Y nghyweiriau'r lleddf a'r llon ; 

Cwyna'r golled ga'dd y ddacar, 
Cân am enill ga'dd y nef, 

Pan fu farw Dafydd Griffith,— 
Dyna'r testyn,—ystyr ef. 


Ymgyflogodd ef i'r winllan 
Ar y gyntaf awr o'r dydd, 
Hyd y drydedd awr y gweithiodd— 
Hyd y chweched, yn ddiludd ; 
Pwys a gwres y dydd a ddaliodd, 
Hyd brydnawn y nawfed awr, 
Daeth yn llawn deuddegfed arno 
Cyn y dodai'i arfau i lawr. 


Yn Llanegwad, Sir Gaerfyrddin, 
Y cychwynodd ef ei daith, 

Ond yn Bethel, Sir Gaernarfon, 
Trefnwyd iddo faes ei waith ; 

Llaw Rhagluniaeth a'i harweiniai'n 
Fachgen tyner, bant a bryn, 

Nes ei ddwyn i Bethel fechan, 
Bechan iawn oedd hi'r pryd hyn. 


Pan ddaeth yno, fe ddechreuai 
Cyfnod newydd arni 'nawr, 

Ac a wnelai wedi hyny 
Bethel fach yn Bethel fawr ; 

D'wedai'r nefoedd wrtho, “ Dafydd, 
Dyma'r winllan rois i ti; 

Cyfod fur o'i hamgylch, plana'r 
Gwinwydd nefol ynddi hi. 


““ Dyrcha dy olygon, edrych, 
Ar y dde a'r aswy draw, 
Y mae tiroedd anial eto 
I'w meddianu ar bob llaw ; 
Dos i'r manau hyny, plana 
Ynddynt hwy eglwysi i mi,— 
Llawer sydd i gael eu galw 
Drwy dy weinidogaeth di. 


“ Rhoddais i ti lais fel udgorn 
Arian, dos, udgana ef, 

Nes dihuno Arfon gysglyd 
Gan ei dôn soniarus gref ; 

Dos y'mlaen i Leyn ac Fifion, 
A gororau Meirion bell, 

A chyhoedda drwy dy udgorn 
Iddynt hwy'r newyddion gwell. 


“ Rho'is fy ngeiriau yn dy galon, 
Caua dithau arnynt hwy, 
Nes y llosgont yn dy esgyrn 
Fel na ellit dewi mwy ; 
Dos, llefara wrth y bobl 
Eiriau fy efengyl lân, 
Nes y toddo eu calonau 
Fel y cwyr o flaen y tân.” 

Yna ymwregysodd Dafydd 
Fel gwr cadarn at ei waith ; 
““ Fel yr haul sydd yn myned rhagddo 
Yn ei nerth,” aeth yntau i'w daith ; 
Holl drigolion ardal Bethel 
A'r amgylchoedd, fro a bryn, 
A ddeffroent dan rwbio'u llygaid, 
Ac ymholi, “ Beth yw hyn ?” 


Dysgodd ef fynyddoedd Arfon 
I lefaru newydd iaith, 

Yn lle'r hen regfeydd a llwon 
Adseiniasent lawer gwaith ; 
Nid ychwaith o fodd y creigiau 

Darostyngwyd hwy, ond dyn 
A'u cadwyna y'ngefynau 'i 
Lygredigaeth brwnt ei hun. 


Meibion Belial a brophwydent 
Yn yr hen ororau hyn, 
A dodasant iaith Gehena 
Ar dafodau'r graig a'r bryn ; 
Dan ddylanwad udgorn Dafydd, 
A'i gydweithwyr ffyddlon ef, 
Troes y cablwyr i weddio, 
Troes y creigiau hwythau'u llef ! 


“ Haleluia !” gwaeddai'r bobl, 
“ Haleluia !” atebai'r graig, 
A chraig arall draw atebai, 
“ Haleluia am Had y wraig 
Felly aeth yn Haleluia 
Lawen, trwy'r mynyddau nawr, 
O Foel Siabod hyd y Wyddfa, 
Ac o'r Wyddfa i Penmaenmawr ! 


y” 
. 


Gweithiodd Dafydd Griffith ffyddlon 
Dymor hir heb lwfrhau, 

Daliai ati haf a gauaf 
I blanu ac i ddwfrhau ; 

Tystion o'i ddiwydrwydd ydynt 
Haul y nef a'r lleuad dlos ; 

Gwelai'r haul y dydd e'n gweithio, 
Gwyliai'r lleuad ef y nos. 


Nid am arian y llafuriai, 

Nid ar elw 'roedd ei fryd ; 
Enill dynion at. Waredwr 

Oedd ei neges yn y byd. 
Yn"y manau bu'n llafurio 

Am flynyddau, cafodd barch ; 
Ond am arian, prin y cafodd 

Ddigon at bedoli 'i farch. 


Nid mewn amgyffredion cryfion, 

Nid mewn dealltwriaeth gref, 
Chwaith nac mewn gwybodaeth eang 

'Roedd ei nerth a'i gryfder ef ; 
Ond ei ysbryd efengylaidd 

A gwresogrwydd mawr ei sêl, 
Barent i'w bregethau ddisgyn 

Fel dyferiad diliau mêl. 


Hiraeth sydd yn eglwys Bethel 
Am ei hanwyl dad yn awr, 
'Rhwn a'i maethai pan yn fechan 
Nes y daeth yn eglwys fawr ; 
Siloh 'r ferch, Moriah 'r wyres, 
Soniant hwythau am dano ef, 
Gyda hiraeth wrth adgofio 'i 
Beraidd lais a'i hyfryd lef. 


Yr eglwysi eraill blanai 
Ar ei ol mewn hiraeth sydd ; 
Mae'r Waenfawr ac Ebenezer, 
A Llanberis hithau'n brudd ; 
Dolyddelen a Ffestiniog, 
'Talysarn a Phenygroes, 

Oll, a'u cofiant gyda hiraeth 
Ddyry i'w teimladau loes. 


Mawr yn wir oedd colled Seion 
Am yr athraw ffyddlon, cu, 
Ond ei cholled hi er hyny 
Iddo ef yn enill fu ; 
Newid daear am y nefoedd, 
Newid temtasiynau'r llawr 
Am y goron a'r gogoniant 
Byth y'ngwlad y moliant mawr. 


Tyrfa o'r saint a ddychwelasid 
Trwyddo, ac aent o'i flaen i'r nef, 
Ddoent dan ganu i byrth y bywyd, 
Llawen i'w groesawu ef ; 
“£ Da, was da, ti fuost ffyddlon 
Yn dy ddydd yn ol dy ddawn,” 
Ebai'i Arglwydd wrtho, “ heddyw 
Dodaf di ar lawer iawn.” 


Cawsai ef ei anrhydeddu, 
Yn ei waith, a'i wneyd yn llon, 
Cafodd rymus wraig yn goron, 
Ffon ei fara ef oedd hon ; 
Gwenau'r nefoedd fyddo arni 
Yn ei henaint, a phan ddêl 
Angeu i'w galw, caed fynediad 
Rhydd i wlad y llaeth a'r mêl. 
Cafodd wel'd “ yr achos goreu” 
Yn ei law o dan ei lwydd, 
Cafodd wel'd ei ddeufab hefyd 
Yn ymroddi i'r sanctaidd swydd ; 
Hir fo'u dyddiau, mawr fo'u llwyddiant, 
Duw eu tad a'u dalio hwy, 
Nes gorphenont, fel gwnaeth yntau, 
Yrfa bywyd yn ddiglwy'. 


G. HIRAETHOG. 








II.— TEYRNGED I GOFFADWRIAETH Y PARCH. DAVID 
GRIFFITH, BETHEL, ARFON, YR HWN A FU FARW 
CHWEF. 27, 1873, YN 80 ML. OED. ; 

Cerbyd Israel a'i farchogion 
Fu prophwydi dewrion Duw, 
| Gwylwyr oeddynt mewn peryglon 
| Rhag gelynion o bob rhyw ; 
Marw prophwyd fyddai colli 
Nerth a diogelwch gwlad, 
Mewn trwm alar mawr fu'r gwaeddi 
Âr eu hol, “ Fy nhad, fy nhad.” 





Dwysi6n ddagrau sydd yn golchi 
Gruddiau myrdd yn Nghymru'n awr, 
Am fod angeu wedi tori 
Cedyrn gawri'r wlad i lawr ; 
Minau, er mewn gwlad estronol, 
Pell o oror Cymru gu, 
Gydgymysgaf yn serchiadol 
Ddagrau heilltion gyda'r llu. 


David, Griffith, esgob Bethel, 
Duwiol frawd o dawel fryd, 

Heddyw sydd yn huno'n dawel 
Yn ei fedd, ond gwyn ei fyd ; 

” Wedi treulio hirfaith fywyd 

Dan y groes, heb arno graith, 

Melus iddo gael cyrhaeddyd 
Gartref yn y mwynfyd maith. 


Dyn oedd ef o dyncr galon, 
Dyn a'i fron heb ynddi frad, 
Dyn diysgog, cryf, a ffyddlon, 
leb elynion yn y wlad; 
Difalch oedd, a cha'dd ei garu, 
* A'i wir barchu gan bob dyn, 
Er mor rhyfedd gwel'd dyrchafu 
Prophwyd yn ei wlad ei hun. 

Gwn na welwyd mewn areithfa 
Harddach dyn o bryd a gwedd ; 
Addurn ydoedd i'r gymanfa 
Drwy ci fywyd hyd ei fedd ; 
Byddai 'i wisg o'r defnydd goreu, 
Byddai 'i lendid yn ddilen, 
Enill wnai y gynulleidfa 
Cyn y bwriai air o'i ben. 


Nid rhyw oerllyd, ddibwys gynghor, 
Oedd ei weinidogaeth ef, 
Ond un rymus, llawn o farwor 
Oddiar allor fawr y nef; 
'Tynai fellt o fynydd Sinai 
Nes gwefreiddio'r dyrfa fawr, 
Gan eu harwain i Galfaria, 
Man i roddi baich i lawr. 


Lamp danbeidiol fu'n goleuo 
Lluoedd ar eu nefol daith, 
Daliodd hefyd heb ddiffygio 
Am dros driugain mlynedd faith ; 
Gwir nad ydoedd heb ddiffygion, 
Ond gwendidau oeddynt hwy 
Adlewyrchent ei rasusau 
A'i rinweddau'n llawer mwy. 


Cafodd briod yn ei ie'nctyd 

O'r un anian a'r un iaith, 
Tarian iddo fu trwy 'i fywyd 

Yn ei gysegredig waith ; 
Magodd ddau o weinidogion 

O'r un tymer fwyn a'u tad, 
Dau ddysgedig, duwiol, ffyddlon, 

Uchel iawn yn mharch y wlad. 


Boed i'w weddw sy'n oedranus 
Ddiwedd oes gysurus iawn, 

Na foed iddi groesau dyrus 
Tra parhao'i byr brydnawn ; 

Mae ei beddrod wedi'i dwymno 
Gan ei phriod, hawddgar wedd, 

Gwn yr hoffai gael myn'd ato 
Wedi 'r bywyd i'r un bedd. 


Pump a deugain aethant heibio 
O flynyddau goreu f” oes, 
Er's pan wnaeth fy nghyfarwyddo 
I bregethu angeu'r groes ; 
Cefais ganddo addysg ffyddlon 
Mewn cynghorion dinacâd, 
'Tra bo teimlad dan fy nwyfron 
Mi a'i henwaf ef “ Fy nhad.” 
DaAv1pn PnICe, alias Dewi Dinorwie. 
 Williamsburgh, Iowa County, Iowa, Mai 12, 1879. 


III .— ENGLYNION BEDDARGRAFF. 


(Buddugol yn nghystadleuaeth Bethel, nos Sadwrn, Rhag. 15fed, 1879. 
Beirniad,—Parch. R. S. Williams, Bethesda.) 


Gwr hoff oedd David Gruffydd,—Paul enwog 
Yn planu eglwysydd ; 
Hydr ei ddawn—Pedr ei ddydd— 
Ac Apolos capelydd, 


Cenad hedd hyd fedd a fu,—enaid oedd 
Yn dân i brecethu ; 
Ei ddawn a'i lais ddenai lu, 
Trwy ei oes, at yr Iesu. 
Tyddyn Mawr. R. OwEN. 

